
«Vaadake seda põrguahelat! Sellega seovad kuradid teid kinni ja hakkavad teid 
piinama. Aga nüüd ajage kõrvad kikki ja värisege: Mina, keda te näete siin enda ees, 
mina ise olin põrgus!» Kähisev, ärakarjutud hääl tuleb pika kondise munga kõrist, kes 
seisab Tyni kiriku külgportaali astmetel. Mees tõstab pea kohale jämeda ahela, rebib 
ning katkub seda, kuni ketilülid klirisedes kõlisema löövad. Räme rauakõlin ja munga 
kisendamine tungivad kriisates ning tärisedes inimeste kõrvu, kes on kogunenud 
väikesele väljakule Tyni kiriku ees. Munga piklik tahumatu nägu meenutab hobuse 
kolpa. See on kahvatu, kollakas ja seda elustavad üksnes tumedad torkivad silmad; 
nende jahe pilk libiseb väsimatult üle kuulajate nägude, tungib inimeste 
silmateradesse ja luurab nende omades, kus munk on hirmu- ja õudustunde jälgi 
märganud. Kõik see, kuidas munk kätega vehib, kehaga vingerdab, ennast kikivarvule 
upitab ja uuesti maha kükitab, kett keha ümber mässitud, kõik see meenutab 
laadakaupmeest, kes teeskleb vaimustumist oma träänist, kusjuures tõtt räägivad 
ainult tema silmad: need luuravad ostjat, keda tüssata. «Armuline jumal läkitas öösel 
minu juurde ingli,» karjub hobusepeaga munk, «ja see viis mu põrgusse, et ma oma 
silmaga näeksin sõnul väljendamatuid piinu, mis ootavad seal teid, vaesed patused. 
Veel praegu jooksevad mul judinad üle ihu, kui tuletan meelde, mida kõike ma seal 
tähele panin! Oh, õudus, õudus! Nägin, kuidas kuradid küpsetavad patuste hingi keeva 
õli sees, kuidas nad 

torgivad neid valgeks kuumutatud vikladega ja kisuvad neil lõhkilõigatud kõhust 
soolikaid. Ja seda teevad nad väsimatult, igavesti ja igavesti!» Jälle vibutub munga 
ahelat hoidev käsi pea kohale: «Kes ei usu, vaadaku seda ahelat! Ma ise kiskusin selle 
ära ühe kuradi küünte vahelt, ja kui issanda ingel mind põrgust välja juhtis, võtsin keti 
kaasa kui tõendi, et ma tõesti põrgus olin. Vaadake: siin ja siin — kas näete neid 
vagusid, mida kuradi küüned on kündnud?» 


Kisakõri kummardub hoogsalt ettepoole ja pistab ahela esimeses reas vahtijate 
nina alla; need katsuvad tahtmatult taanduda. Kuid vahepeal on nende selja taha trü- 
ginud uudishimulikke ja muidu molutajaid, samuti leidub trepi jalamil juba hea hulk 
mehi, naisi ja lapsi. Väike väljak, mida ümbritsevad Tyn, Ungelti värav ja kiriku- 
portaali vastas asuvate kodanikumajade fassaadid, on täis tunglemist. See kasvab 
lakkamatult, seda toidab jalakäijate vool, mis suubub siia kitsa tänava kaudu Stare 
Mesto väljakult või läbi Stary Ungelti värava. 

Väljaku väiksus aeglustab ringleva rahvasumma liikumist. Enamik vahib ammuli 
sui ebatavalist vaatepilti kirikutrepil, tagapool olijad tõusevad kikivarvule ja ajavad 
kaela õieli. Inimesed jälgivad kisendava munga kramplikku rabelemist, ja kui nad 
tema karjetest ning grimassidest tüdivad, juhivad nad üksteise tähelepanu suurele 
rautatud kastile, mille ees põrgus käinu vehkleb, ja teisele mungale, kes istub kasti 
kõrval väikese laua taga. Erinevalt kondisest kisakõrist on teine munk paks, liikumatu, 
just nagu oleks ta oma rasvasesse ükskõiksusesse vajunud. Osavõtmatult laseb ta kogu 
selle lärmi kõrvadest mööda ja hoiab tursunud lauge vaevaga poik-vel. Munkade 
kõrval seisavad mõned palgasõdurid, niisama ükskõiksed ning osavõtmatud nagu 
paksmagu laua taga. Nad toetuvad kõige mugavamas poosis hellebardidele või 
nõjatuvad seljaga vastu kirikuseina. Oma südames kiruvad nad" igavaid 
teenistuskohuseid, mis sunnivad neid munga kriiskavat häält nii lähedalt kuulama; 
nimelt esitab munk täna juba teab mitmendat korda nende ees ühte ning sama 
laadapalagani. 

Palgasõdurid silmitsevad tusaselt trepi veeres seisvat rahvahulka — jumal teab, 
mis lõbu inimesed sellest kaagutamisest leiavad! Ometi on ju hoopis etem see silma- 
moondaja seal, keda palgasõdurid üle rahvasumma peade 

näha võivad. Vastasmaja kangialuses on keegi komödiant laotanud vaibaräbala 
sillutiselapile, mida ta on suutnud pealtvaatajate keskel vaba hoida, ja esitab parajasti 
kaelamurdvat vigurit: mees on nõtke keha tagaspidi looka painutanud, nii et nüüd 
vahib tema nägu kõverdatud põlvede vahelt jälle ettepoole, pealtvaatajatele otsa. 
Põlvede taha klammerdatud kätega hoiab ta paigal oma kõverdatud jäsemete 
kramplikku kaost, pingutus värvib ta näo tulipunaseks; hammastega hoiab ta vana 
koonusekujulist kübarat ja piilub silmadega, kust talle mütsipõhja mõni heller 
visatakse. Kuid prahalased on seda vaatepilti loendamatutel laatadel juba näinud ja 
seepärast ei hakka mündid kõlisema, pealegi kui komödiandi vastas seisab täna 
hiilgavam, käratsevam ning ebatavalisem võistleja. 

Maduinimene laseb kirudes mütsi hambust, harutab sõlmeaetud käed-jalad lahti ja 
seisab nüüd hingetuna ning vaesena, selg vastu majaportaali nõjatatud; nii palju 
inimesi — nii palju inimesi ja mitte ühtegi hellerit! 

Nelipühade laupäeva õhtupoolik on meelitanud tänavatele linnakodanikke ja 
nende emandaid majadest, kus teenijapiigad ja majapidajannad sellal koristavad ning 
küürivad, pürjelitütred ja teenijatüdrukud aga ehivad uksi ja aknaid roheliste okstega, 
et homset kevadpüha tervitada. Ka maainimesi võib kohata Praha tänavatel; nad on 
toonud laastudest ja vitstest punutud korvides, rätikusse seotult või ka süles müügile 
kitse- ja lambatal-lesid, kodulinde või vähemalt mune, et pühadekraami müümisega 
oma alaliselt kõhnu tengelpungi natukegi tüsedamaks muuta. Tagasihoidlikult istuvad 
nad seinte ääres ja majauste kõrval, sirutades käsi oma kaubaga arglikult 
möödakäijate poole. Rändkaupmehed trügivad juba vilunumalt rahvahulga seas ja 
kiidavad kärarikkalt oma kaupade võlusid, kooke, kringleid, vürtse ja igasuguseid 
odavaid klaas- ja metallehteid. 


Ent rohkem kui pürjeleid, käsitöölisi, kaubitsejaid ja ostjaid leidub Praha tänavatel 
täna ja alati neid, kes ei suuda endale mitte midagi osta ja kellelt ka keegi teine mitte 
midagi ei osta, sest nad võivad pakkuda ainult oma käsi, mille eest keegi ei maksi., ja 
siis tulevad juba — viletsus ja nälg. Need inimesed on päevilised, sulased ja töötud 
käsitöölised, kõik need, kellel nädala kestel ülimalt kaks-kolm korda avaneb võimalus 
teenida armetu 

paluke, millest elamiseks vähe ja suremiseks palju. Mispärast ei peaks neil 
laupäeva õhtupoolikul külluses vaba aega olema ja mispärast ei peaks neid kõikjal 
leiduma nagu prügi? Kui mitukümmend niisugust tuleb praegu ühe käsitöölise 
kohta, kel tööd on, ja kui mitusada ühe kaupmehe ja ühe rikka pürjeli kohta! See 
linn, milles ei kuulu neile ainsatki kivikest majaseintes ega ühtegi lonksu vaatides, 
mis nad on patriitsimajade ja trahterite vägevatesse keldritesse kokku kuhjanud, on 
tegelikult nende oma. Mis loevad neile nelipühad ja kõik teised pühad, millega kirik 
nii heldelt on iga nädalat õnnistanud? Üksnes seda, et iga pühitsetud päev tõmbab 
kriipsu järjekordsele võimalusele leiba teenida. Ometi on keh-vikutelegi kevadised 
tänavad paremaks koduks kui nende laud onnide, sulastetubade ja öömajade 
läppunud ning niiske külmus. Värske õhk kõditab ninasõõrmeid ja kopse, ehkki 
tühjas kõhus kribiv nälg end seejuures teravamalt tunda annab, kuid koos 
kevadeaimusega tõmbuvad musklid pingule ja käed kibelevad millestki tõsisemast 
kinnihaaramise järele, olgu selleks kas või ümbritsev maailm; raputada seda ja 
pigistada sellest välja killuke elamisväärset elu kehvikulegi! 

Näe — seal töötatakse! Isegi tänasel päeval, õhtupoolikul! 

Päeviliste salk, kes liigub Stare Mesto väljakult Tyni platsile, seisatab nagu käsu 
peale poolelioleva, tellingutes Tyni kiriku torni ees. 

Mööda tellinguid lähevad inimesed ja — töötavad. Töötavad! 

Päeviliste pilgud jälgivad ahnelt kirveste välkumist puuseppade käes, päeviliste 
kämblad pigistuvad tahtmatult rusikasse, nagu tunneksid nad peos kirvevart. Nii- 
moodi kirvest hoida! Sellega jälle kord vaigust puutüve raiuda, kirvest viibutada, 
laasida, tahuda — töötada! Töötada ja õhtul palka saada ... 

AII torni jalamil pöörleb suur sõtkeratas; selle telje ümber mähkub köis, mis 
vinnab ühe raske palgi teise järel üles tellingutele. Ratta sisemuses tallab mees, tallab 
ettepoole kallutatud keha kogu raskusega; käed käivad kahel pool külgi nagu pendlid 
ja mehe silmade nüri, mitte midagi nägev pilk on otsekui naelutatud põrandalaudade 
külge, mis tema jalgade all lakkamatult liiguvad. 

Ei, seda meest — seda meest ei kadesta keegi nende hulgast, kes kunagi on 
töötanud kirve, vasara või peitliga materjali kallal, mis tegija käte all on saanud uue 
kuju. Kes kunagi on teinud esemeid, see ei saa kadestada meest, kes teeb üksnes — 
samme; kuigi ka tema oma lõputu kõmpimisega enesele mõne helleri välja sõtkub. 
Mees rattas näib sellisena, et teda ei suuda miski iial peatada, et ta tallab ka öösel, 
vahetpidamatult, nagu peaks ta sõtkuma surmani, mille saabumist ta vististi ei 
märkakski, sest ta on lakanud olemast inimene. 

Juba tahavad päevilised oma silmad süngest vaatepil-dist lahti kiskuda, kuid 
teritavad sel hetkel — hoopis vastupidi! — pilku: mees rattas kallutub korraga kaht- 
lustäratavalt tugevasti ettepoole, sooritab masinlikult veel paar sammu, kuid ta käed 
kompavad juba nõutult ratast, mees lööb vaaruma ja vajub külili põrandalauale. Ratas 
peatub hoobilt, hakkab võnkuma ja pistab äkki vastupidises suunas pöörlema, kuna 
plokil asuva palgi raskust enam miski ei tasakaalusta. Kiiremini ja hoogsamini tuleb 
tala ülevalt allapoole, hüplemisel annab ta mürtsudes pihta tellingutele, ka ratas 


pöörleb kiiremini ja kiiremini, pillutab oma sisikonnas armetuks tombuks muutunud 
inimkeha. Juba prantsatabki palk vastu maad — ratas jääb seisma. Viskab sees oleva 
mehe põrandaveerele. Tema üks käsi ripub lükumatult üle ääre. Allalennanud palgi 
tekitatud tolmupilv hajub aeglaselt. 

Mürtsatus on küll vaevalt kellegi tähelepanu enesele tõmmanud, kära ja müra on 
ehitustöödel alati enam kui küllalt. Ja nõnda teavad õnnetusest üksnes pealt vahtinud 
päevilised ja mõned lähemal asunud puusepad tellingutel. Aga veel enne, kui kaks 
esimestena ligi rutanud puuseppa liikumatu keha ratta seest välja on tirinud, on kohal 
ehitusmeister. Teda ei huvita puuseppade tegevus ega inimkeha, teda ei huvita, kas 
mees on surnud või üksnes meelemärkuseta. Meistri pilk peatub seismajäänud rattal ja 
libiseb siis kõhetute ning armetute päe-viliste salgale, kes seisavad tema ees. Töö ei 
tohi seisma jääda ja ratas ei tohi pöörlemast lakata! . 

«Ühte meest on vaja!» hõikab meister. 

Ei, nad ei kadestanud seda meest, kes rattas maha kukf kus, nad ei kadestanud 
teda — kuni ta ratta sees tallas. Aga nüüd — nüüd on ratas tühi ja ootab! Kus on 
endiste puuseppade ja müürseppade uhkus, kui kehas kisendab ja 

käsutab nälg? Korraga ümbritsevad kõik meistrit, igaüks katsub ettepoole trügida, 
et meister teda märkaks. 

Ehitusmeister astub lähemal viibijate juurde, valib neist kiire hindava pilguga kaks 
ja pigistab vilunud käeliigutusega nende käe- ja jalalihaseid. 

«Lase käia!» käsutab ta meest, kelle kasuks ta on lõpuks otsuse langetanud. Ning 
sellal kui teine pettunult taandub, astub valitud mees nobedasti rattasse ja hakkab 
kogu keharaskust mängu pannes esimesi samme tegema. Jälle pöörleb sõtkeratas, 
kriiksub ja ragiseb selle puu-telg, endiselt kostab kaubitsejate hõikeid ja maainimes- 
test müüjate tagasihoidlikke hüüdeid ning endiselt kuulutab munk Tyni kiriku portaali 
ees kähisevalt: 

«Ma värisen veel praegugi teie pärast, vaesed patused, kui tuletan meelde, 
missugused õudused , teid põrgus ootavad!» Tema pilk otsib ahnelt vanaeitede ja 
külaini-meste nägusid, kust ta tabab kõige selgemini jälgi hirmust, mis ta 
põrgupiinade kirjeldamisega neile inimestele peale on ajanud. «Kuid ärge heitke 
meelt! Õnneks ei ole te veel kadunud. Veel oleme siin meie, püha kirik, kes ulatab 
teile päästva käe. Püha isa Johannes XXIII ' kuulutas välja kõikvõimsa patukustutuse, 
mis kaitseb põrgu ja selle piinade eest. Ja neid patukustutuskirju — pange imeks ja 
rõõmustage! — võib igaüks teie hulgast endale osta. Siitsamast meie käest! Kes 
annab kuuskümmend krossi, selle vabastab jumal sajaks päevaks põrgupiinadest, kes 
annab vähem, see ostab end vabaks kuuks ajaks, nädalaks. Iga päev loeb! — Ma 
näen,, te ei julge nii suurt õnne uskudagi, aga see on tõesti nõnda. Niisugusel lehel,» 
kahmab oraator ühe patukustutuskirja indulgentside kuhjast, mis asub laual teise 
munga ees, ja lehvitab seda kuulajate nina all, «sellel lehel siin kinnitame teile: nii 
palju kui te maksate, nii paljudeks päevadeks vabastab jumala ääretu armulikkus teid 
põrgupiinadest.» 

Väsimatult nagu murdlaine kaljut, taob oraatori hääl rahvahulka, ent nii nagu 
kaljud, jäävad ka inimesed lii— 


' Paavst Johannes XXIII-t (Baltazar Cossat , kes valitses aastail 1410 —1415, peab 
katoliku kirik antipaavstiks; Rooma paavstide nimestikku pole tema nime kantud, 
niisiis juriidiliselt ei ole sellist paavsti ka eksisteerinud. Sellega seletubki, miks 1958. 
aastal paavstitoolile valitud Veneetsia patriarh Angelo Roncalli võttis endale nimeks 
Johannes XXIII, mitte aga Johannes XXIV, - Tõlk. 

Kurnatuks ja munga pilgud murduvad ükskõiksete nägude vastu. Need pilgud 
libisevad palgelt palgele, põrkavad mossis nägudele, kortsus kulmudele ja pilkavaks 
naeratuseks kõverdunud huultele. Üksnes siin-seal õnnestub tal märgata jollis silmi ja 
kohkumisest poikvel suid. Kuid siis on alati Ategemist mõne pürjeliemandaga või 
vana maamehega. 

Nüüd aga kostab rahvahulga tagumistest ridadest koguni pilkavaid hääli: 

«Kena küll! Kellel on raha, saab taevasse, aga meie oma tühjade taskutega 
läheme otseteed põrgusse.» 

«Nagu ei elaks me siin maa peal isegi küllalt kibedas põrgus.» 

Munk ajab õieli kõhna kaela, millel asub piklik kondine pea. Sel hetkel sarnaneb 
ta raisakulliga, kes otsib saaki. Ta silmad puurivad enese ees seisvat rahvasumma, 
luuravad häbematuid vahelehüüdjaid. Kuid kõikjal leiab ta vaid suletud suid, 
liikumatuid nägusid. 

«Igaüks peab oma lunastuse ära teenima,» karjub munk vihaselt, kui on loobunud 
asjatust otsimisest. «Kes rohkem ohverdab, sellele antakse ka rohkem andeks. Kuid 
see pole veel kõik, kallid ristiinimesed,» pöördub ta uuesti rahvahulga poole, «igaüks, 
kes annab raha meie pühade indulgentside eest, ostab muidugi oma hingele lunastuse, 
aga peale selle osutab ta teene ka Jeesusele Kristusele enesele, kelle kirikut praegu 
metsikud täitmatud hundid lõhki kisuvad. Kaks antipaavsti ei tunnista Johannes XXIII 
paavstitiitlit ega aujärge ja tahaksid neid endale haarata: Benedictus Prantsusmaal ja 
neetud Gregorius Itaalias. See koerapoeg ja antipaavst meelitas oma nõusse isegi 
Naapoli kuninga Vladislavi, et too meie püha isa Roomast välja kihutaks! Nõnda pole 
Kristuse asemikul nüüd paika, kuhu ta rahus oma pea võiks panna. 

Ma tean, et kui te seda kuulete, on teil kõigil, kes te siin viibite, kange tahtmine 
sõjariistad kätte haarata ja paavstile appi rutata. Näen, et te naerate — muidugi rõõmu 
pärast, kui kujutate ette, kuidas te püha isa vaenlasi nüpeldate,» pilluvad munga 
silmad õelaid välke pilkajate näkku, kuid ta ei julge reeta, et on nende grimasside 
tõelisest mõttest aru saanud. «Aga kui te ise ei saa Kristuse asemiku kaitseks 
lahingusse minna, toetage vähemalt oma rahaga püha sõda! Aidake minema ajada 

Jeesuse vaenlased, aidake võim ristirahva üle tagasi anda ainsale seaduslikule 
paavstile, Johannes XXII-le!» 

Munga ärakarjutud hääl hakkab juba kurku kinni jääma. Pärast seda pikka 
ettevalmistust otsustab ta asuda otserünnakule. On juba ülim aeg kasu lõikama hakata. 
Tema katse ei tohi nurjuda. Ettevaatliku pilguga uurib ta kokkukogunenud 
kuulajaskonna esimest rida, ja juba tungib tema pilk vaese külataadi silmadesse, kes 
seisab kõige ees, munga ähvardustest ning lubadustest täiesti tummaks löödud. Taat 
hoiab kaenla all tallekest, kelle jalad on kinni seotud. Hirmunud ning januse looma 
piinatud ilme reedab samu kohkumistunnuseid mis maamehe nägugi, kus suu on 
ammuli ja silmad jõllitavad raugalikust kortsuräost. 

«Tere tulemast, taadike!» Kahe sammuga on munk vanamehe juures. «Jumal ise 
juhtis su sammud meie juurde. Sa tunned, et su eluõhtu on juba käes, ja seepärast 
tõttad sa end pattudest vabaks ostma. — Vaadake kõik seda ristiinimest — ta toob 
meile seda, mis tal on!» Ja juba tõmbab munk tallekese vanamehe kaenla alt. 

Rabatud maamees toibub alles siis, kui tal on loom juba käest võetud. Jõuetult 
kahmab ta tühja õhku tallekese järele, kelle munk on vahepeal juba indulgentside-laua 
alla heitnud. Alles siis, kui loom kaeblikult määgima hakkab, päästab see häälitsus ka 
kohkunud vanamehe keelepaelad valla: 

«Aga mina — mina pean ta ära müüma.» 


Kuid hobusepeaga munk ei. tee sellest väljagi. 

«Kirjuta talle viis päeva lunastust,» hõikab ta laua taga istuvale mungale ja 
pöördub jälle rahvahulga poole: 

«See hea vanake sai õigesti aru, et raha ei aita inimest mitte põrmugi. Hauda me 
seda kaasa ei võta, kuid indulgentsid on talle vägevaks toeks jumala palge ees!» 

Vanamehel, kes on nii ootamatult oma tallekesest ilma jäänud, tõmbuvad silmad 
uduseks. Ta kõrvades kõlab lakkamatult munga hääl, kes ute tema käest vägisi ära 
võttis, nüüd topib talle keegi pihku mingi lehe, inimesed tunglevad tema ümber, juba 
on ta surutud esimesest reast tahapoole, rahvasumma, kes siin trügib, tammub, liigub 
ja tõukab õnnetut vanameest nagu puupakku, mida jõevool kaasa viib. 

«Pügada nad oskavad, eks?» 

Sulane, kes seisab paari omasugusega kiriku sissepääsu vastas asuva maja ees, 
osutab peaga indulgentsimüüjate suunas. 

«Et neid ka jumal välguga selgest taevast maha ei löö!» 

Keegi vanamees, samuti vaid räbalad seljas, kes seisab päeviliste ees, pöörab 
ennast hääle suunas: 

«Maailma lõpp on lähedal! Märgid ilmuvad juba Kolm paavsti on ristirahva ära 
jaganud, keisrit ei ole ja meie hea kuningas Väclav — olevat teine hinge heitmas. 
Räägitakse, et Praha Hradis peetakse kedagi lakke-kaussi ja näidatakse teda kuninga 
pähe. Olevat teine kuningarüüsse riietatud, kuid tegelikult valitsevad nemad, 
aadlimehed ja preestrid. Tuleb viimsepäeva kohus,, tuleb!» 

«Mina kuulutaksin neile otsuse ka ilma viimsepäeva kohtuta,» katkestab sulane 
vanamehe kaebliku ennustamise. «Neile indulgentsimüüjatele seal, meie preestritele, 
raehärradele, kõigile... Nad võivad osta indulgentse kas või vakaviisi, ikkagi ei päästa 
see neid.» 

Rahvahulga sumin, kaubapakkujate kisa, harjuskite hääled, ehitusplatsilt kostvad 
kirve- ja vasarahoobid panevad värisema õhu, mis on küllastatud, tolmust, higist ja 
vürtside ning pakutavate kaupade lõhnadest. Siin-seai kiljuvad tüdrukud, kes 
rahvatulvas on sattunud liiga ülemeelikute poiste lähedusse. Riidevoltide vahelt õngit- 
seb saaki sale vargakäsi, kompab ettevaatlikult halvasti peidetud rahakotti, 
silmamoondaja aga esitab samal ajal oma räbaldunud kulissidega näitelaval järgmist 
vigurit: juhusliku pealtvaataja kõrvadest, juustest ja ninast nõiub ta esile hellereid, mis 
aga — kahju küll! — ei suurenda tema kokkukerjatud rikkust, sest samad mündid on 
ta pidanud ise juba enne oma peopesa kurdudesse peitma. 

Ainult kirikuukse kõrval seisvad palgasõdurid silmitsevad ühesuguse 
osavõtmatuse ning unisusega kogu seda kärarikast sagimist; vaid aeg-ajalt muudavad 
nad asendit, et kirikumüüri oma kangeks jäänud selja jaoks kindla toena paremini ära 
kasutada. 

Ja siis on siin veel keegi, kes ei pane tähele mitte midagi sellest, mis tema ümber 
sünnib — mees sõtke-rattas. Samm sammu järel tõstab ta masinlikult ühe jala teise 
ette lõputul palverännakul, mis teda aga kriipsu võrragi koha pealt edasi ei vii. 

Hääled, sammude müdin ja kära väikesel väljakul 

meenutavad keeva pudru podinat kivikatlas. Lärm kajab vastu majaseintelt, 
muutub tugevamaks, kerkib akna-simsside ja katuste poole, kuni jõuab kõige ülemiste 
tellinguteni, mis ümbritsevad poolelioleva torni sihvakaid külgi. Seal kujuneb lärmist 
kokkusulanud häälte summutatud, ebamäärane kaos, millest kostavad üle kindlad ning 
selged kirvehoobid ja puu ning metalli pihta langevad vasaralöögid. Rahvahulga 
voorimine ja voogamine all tänaval on vähenenud sipelgate sagimiseks, millel puudub 


mõte, ja pisike mungarüüd kandev kuju, mis kepsleb trepil mütsidest ja tanudest 
tasapinna kohal, meenutab kinnasnukku, mille paneb elama ning tõmblema nuku 
tantsi ta ja käsi. 

Tellingute kõige kõrgemal korrusel, mis ulatub juba tublisti üle kõrge kirikulöövi 
karniisi, seisab jässakas puusepp; hoogsalt vehkides tahub ta männipalki, mis kaotab 
kirvelöökide all oma ümarikkuse ja võtab neljakandilise tala kuju. Korrapäraselt 
langevad metalltera hoobid ja nende all kasvab täpselt ning korrapäraselt tala vorm, 
mis seni oli varjul palgi ümarikkuses. Väsimatult välgub kirves ja puusepa pilk paitab 
sündiva tala siledat ning tasast pinda. Kui tala ots üle tellinguveere nihkub, torkavad 
all kihiseva virvarri taustal silma selle otstarbekad ning arukad kontuurid. 

Puusepa pilk, mis nüüd juba tahutud osa kanti on sihtinud, tabab viimase 
mõttelisel pikendamisel väljakul rabeleva munga väikest kogu. 

«See on laadatola. Kargleb seal nagu oleks tal parm kõrvas.» 

Puusepp paneb kirve käest ja hakkab hoolikalt noppima lõhestatud laaste, mis end 
tahutud pinnast tõrksalt turri ajavad. Tema karukerest tuleb kuuldavale ka karu-hääl, 
mille peale tõstab pilgu mees, kes istub kamiisil, mõni süld tellingutest allpool. 

See on noor nägu, noor ja lõbus; lai naeratus laseb hammastel särada. Noormees 
istub kaksiratsa kimääri kerel, mis kiviräästast tänava kohale sirutub. Tema teeb siin 
tööd; peenikese peitliga nikerdab ta liitekohta, kus kimääri keha kirikumüüri külge 
kinnitub. 

Kuid kiviraiduri naerule ei vasta puusepp naeratusega. 

«Ja neile seal püstitame me jumalakoda!» vihiseb kirves uuesti ägeda hooga 
puutüvesse. 

Kiviraiduri naeratus muutub irvituseks. Tema pilk libiseb piki kimääri turja peani, 
millel kikkiaetud kivised nahkhiirekõrvad on saanud kindlad ning teritatud, saa- 
tanlikud kontuurid. See on noormehe töö. Kimääril on pooleldi inimese, pooleldi 
looma lõust, tontlik segu itsitamisest ja õelusest! Kimääri keha katavad soomused ja 
tema kotkaküüned klammerduvad karniisi külge; vastu keha surub ta kilejaid 
draakonitiibu, millest skulptuuri kandvad varvad läbi pistetud; viimaste otsad tulevad 
nähtavale küüniste juures. Oma teost silmitsedes lööb kiviraiduri nägu kiiresti särama, 
rõõmsalt kompab tema pilk siledat pinda, ümaruste täpset proportsiooni ja 
skulptuurisse kätketud pinget. Näib, et kogu raidkuju sööstab hoogsalt õhku. Kivi on 
kaotanud oma raskuse, ta on elav, ablas ning röövimishimuline, ja ta on õel! Jah, 
niisugune peab ta olema, ja niisugust on õnnestunudki noormehel luua. Seal too 
mungatola all ja siin see kimäär üleval karniisil. 

Tänasel hommikupoolikul kuulas kiviraidur natuke aega munka. Tegelikult küll ei 
kuulanud, vaid uuris teda tähelepanelikult. Seda tahumatut hobuselõusta, kus suure 
kondise nina all jahvatavad väljaulatuvad lõualuud. Kogu seda nürimeelset, barbaarset 
pead, mida elustavad üksnes torkivad silmad madala kandilise lauba all, silmad, 
milles võimutsevad üksnes kurjus ja ahnus. Joon-joonelt vajutas kiviraidur selle näo 
mällu. Niisugusena meisterdab ta oma järgmise kimääri. Ta tegi otsuse silmapilkselt. 
Eelkõige seepärast, et teda viis sellele mõttele vormide ja joonte mäng. Nüüd ta teab, 
et tegi õige otsuse, teab seda pärast puusepa lausutud sõnu. Ja nõnda vastab kiviraidur 
puusepale: '«Mine nüüd ikka, Jira. Neile seal me kirikut ei ehita. Endale ehitame, 
endale. Nemad seal. .. nad on nagu minu kimäärid. Sellised vastikud kaanid 
jumalakoja küljes.» 

Veel põgus pilk kohale, kus paikneb kimäär. Kõik konarad on juba siledaks 
nühitud, kuju on valmis. Siis korjab noormees tööriistad kokku, heidab jala üle 


kimääri turja teisele poole ja läheb piki karniisi tellinguteni, ronib mööda palke 
kõrgeimale korrusele. 

Siit avaneb avar vaade igasse külge. Tema ees lebab Praha linnajagude kivine 
meri, kokkusurutud Stare Mesto tihedalt asustatud laineline pind, kus majad on 

tugeva kindlusemüüri rõngasse topitud; vabalt jõekaldani laiuv Nove Mesto ja 
teisel pool Vltavat paiknev Maia Strana, mis ulatub Hradcani kõrgendikuni. 
Määristiku ja katuste lained, mis liikumatusesse kivistunud, on täis hoogu ning 
jõudu. Katuseharjad paiskuvad järsult ülespoole ja alanevad siis jälle üksteise järel 
pikkamisi ning sujuvalt, kindlalt ning uhkelt kõrguvad majade frontoonid, ja sellest 
kaosest sööstavad taeva poole kabelite, kirikute ja katedraalide tornid, sihvakad 
kivinooled, täis hämmastavat kergust ja õhkõrnade kivipitsidega ehitud kante ning 
fiaale '. Ja keset seda kirevust, keset tardunud, lopsakalt ning rahutult kokkuseatud 
loendamatuid mee-kärgi, harmoonias ning kaoses, millel samuti ei puudu oma 
varjatud korrapärasus, seal, kuhu pilk tornist enam ei suuda tungida, jätkub töö 
majade ja kirikute katuste all ning siseruumides, et kristalliseeruda ilu ning mõtisk- 
luste uutes vormides: leebelt naeratavate veetlevate madonnade graatsilistes 
kujudes, ristilöödute valupiina-des, kes laotavad oma kannatused ristipuul 
maailma kohale, võlvkaarte võluvuses, peene - peitliga nikerdatud roietes ja poltides, 
teravkaartes, mis kannavad mängides neile usaldatud müüristiku raskust, 
küünlajalgadena kasutatavates vermitud kujukestes, tsiseleeritud karikatesse ja 
kastikestesse monteeritud kalliskivides, värvilistes seinaornamentides ja 
dekoratiivportaalides, kappadele ja kirstudele nikerdatud kirevates lilledes. 

«See kõik on meie kätetöö,» naeratab kiviraidur ja pöördub Jira poole, «meie ... » 

Kord läks ta piki tänavat, kus asus — kõvasti maa sees kinni — vana väike 
kivikirik, pigem küll tahutud kivimürakatest ehitatud tugev rotund, millel oli kõigest 
üks uks ja kitsad, laskepilusid meenutavad aknad. See sarnanes kivist seenega, mis 
kõikides ajalainetes püsima jäänud. Sajandite kestel olid nad tema ümber vooganud, 
tema kohal kokku löönud, suutmata tema ümarikkusest kinni kahmata või tema kerest 
kivikillukestki murendada. Kui noormees silmitses rotundi seina, suuri koorena 
kollaseid kiltkiviplokke, näis talle, et nendel leidub veel praegugi sadade 
müürseppade ja ehitajate käte jälgi, kes olid plokid üles vinnanud ja kivi kivi peale 
ladunud. 

1Fiaal - saletornik, gooti ehituskunstis akna ja uste ehisviilude ja 
tugipütade pealis. — Tõlk. 

Ammugi on muutunud põrmuks selle kiriku ehitajad ja needki, kelle jaoks see 
ehitati, kuid ümmargune väike kirik püsib ikka, tugev, veetlev vorm, töö ja mõte, mis 
muudetud tegelikkuseks. 

Ja kui ta silmitseb nüüd enese ees laiuvat linna, valdab teda uuesti sama tunne, ent 
ta ei tea, kuidas seda oma seltsimehele väljendada. Kui ta raiub kivisse oma 
mõttelennu ja unistuste vilju — kas ei tee ta seda enese ja kõikide inimeste rõõmuks? 
Need, kes ta tööle palkasid, kes raha andsid, et neile kerkiksid majad, raekoda, kind- 
lused — nende nägusid ta töö juures ei näe ja need on talle ükskõiksed nagu esemed, 
millel pole tema loominguga midagi ühist ja mis on täiesti kõrvalised. 

Kuidas väljendada sõnas, mida me hingepõhjas tunneme? Mis on nii 
silmipimestavalt selge ning õige, et harutab lahti sellegi, mida me üksipäini eneses 
tajume? Jah, vasara ja peitliga oskab ta seda väljendada ja — ja järgmine kimäär saab 
seal all asuva munga õela hobusepea. 

Suure vaevaga kisub noor kiviraidur ennast oma mõtetest lahti: 


«Kas sa veel ei tule?» Ta torkab tööriistad vöövahele ja valmistub tellingutelt alla 
ronima. 

«Ei. Töötan täna õhtuni,» lausub Jira ja tema nägu tõmbub tusaseks. «Mul on 
viimane võlaosa veel maksmata ja preester tuletas juba meelde.» 

Kiviraidur seisatab redeliotsa juures. Rõõm, mis noormehes linna silmitsedes 
loitma oli löönud, kustub. Ta teab, missugune mure puuseppa vaevab. Tollel suri ela- 
tanud isa ja muidugi — polnud raha teda matta. Aga preester nõuab maksmist, võta 
raha kust tahes. Kuid pole tõesti kusagilt võtta. Siiski ei taha noormees oma kaaslast 
süngete mõtete küüsi jätta ja katsub Jirat sellest asjast irooniaga üle aidata: 

«Halva ameti oleme endale valinud, Jira. Kahe krossi eest teeme nädal otsa tööd, 
preester aga piserdab kadunukest korraks pühitsetud veega — ja ongi tal meie 
nädalapalk taskus.» 

«Ta ähvardas mind,» pomises puusepp, «et laseb taadi kalmistumüüri taha matta. 
Pidin teda paluma nagu kerjus, et ta poole matmistasuga nädal aega kannataks. Aga 
ikka puudub mul veel poolteist krossi. Närime 

ainult kuiva leiba ja sellestki on nappus. Peab lapsed kerjama saatma.» 

Mida selle peale kosta? Kiviraidur hakkab mööda redelit alla ronima, kuid peatub 
veel kord. Nüüd on põranda kõrgusel näha üksnes tema pea, nagu oleks laudadest 
tasapind selle maha lõiganud. Pea vahib puu-seppa ja taevalaotust, mis pikkamisi 
niiskesse sinasse mähkub, vastavalt sellele, kuidas tumeneb hele pärastlõunane valgus 
ja värvid ning õhk selguse kaotavad. 

«Tead, Martin,» toetub Jira kirvele ja kõneleb vaikselt, kuid tema laias rinnakorvis 
kõlab isegi summutatud hääl kõva metallina. «See ei või olla jumala tahtmine — ei 
või olla. Aga need, kes niimoodi käituvad ja kõnelevad, need on tõelised 
antikristused, kuigi nad on pühitsetud mehed ja kannavad rinnal risti. Neil peaks...» 
Kuid siis lööb Jira käega ja asub uuesti tööle. 

«Ma tean, mis peaks tegema,» hakkas Martin naerma. «Neil peaks tengelpungad 
ära võtma. Siis kärvaksid nad kindlasti, sest rahakotis asub nende süda.» 

Kirvehoobid on viimaks vihale Jira rinnas voli andnud ja nüüd tulevad tema suust 
sõnad ühes taktis kirvelöökidega: 

«Preestrid aelevad kullas ja patus nagu langetõbised, aga ka meie teeme pattu, kui 
vaikime ja jätame nad nuhtlemata.» 

Martin viivitab veel silmapilgu. Ta teab, et nüüd on Jira oma armsaima kõneaine 
juurde jõudnud, kuid — kuid nüüd on puusepp vähemalt vihane ja kirub ja nõnda 
hakkab tal kergem. Martini kakskümmend eluaastat sunnivad teda tellingutelt 
lahkuma. Seal all on ju Johanka, tema silmad, suu ja naeratus. 

«Õigus, Jira,» jätab ta puusepaga lõbusalt hüvasti. «Magister Janil on sinu näol 
tubli õpilane. Niisiis — nägemiseni homme Betlemas!» 

Juba ronib ta kiiresti alla, kuna tema pea kohal hakkavad uuesti reeglipäraselt 
kaikuma kirvehoobid. 

Majas «Kella juures», mis asub Stare Mesto väljaku nurgal Tyni torni vastas, 
puhastavad ja ehivad tütarlapsed aknaid. Nad on roninud laudadele, pinkidele ja 
väikestele redelitele, et küündida aknaraamide ülapiidani, kuhu nad kinnitavad 
rohelisi kase- ja pihlakaoksi, mille väikesed läikivad lehed on kevadmahlast niisked. 

Tütarlaste sihvakad kehad ja valged käsivarred, mis ülespoole sirutuvad, kerkivad 
tänaval voogava rahvasumma kohale nagu nooruse ja rõõmu õrnad leegid. Kõige 
kõrgemal seisab Johanka peotäie roheliste okstega, aga enne kui ta neid kinnitama 
hakkab, peab ta vajutama oma näo sellesse pehmesse rohelusse, mis lõhnab magusalt 


ning värskelt. Johanka suleb silmad — korraga on ta metsas, hõredas ning 
valgusküllases metsas, kus sihvakad kasetüved hällivad nõtkelt kevadtuules, mis 
paneb värisema puulehed ja rohule langevad päikeselaigud. 

«Roosiõisi noppides rõõmust särab silm, 

kallim on armsam kui kogu maailm!» 

Johanka peab laulma. Mis on laulul, mis on armastusel pistmist kogu selle väljas 
toimuva maskeraadiga? Teised tüdrukud laulavad kaasa. Ja kaks tamburiiniga ränd- 
muusikut, kes parajasti mööda longivad, jäävad seisma ja asuvad tüdrukute laulu 
agaralt saatma. Korraga koguneb nende ümber poistesalk, ja juba on ülemeelikud 
käed mitu tüdrukut töö juurest eemale kiskunud. Paarid moodustavad ringi, hoitakse 
teineteisel õlgade ümbert kinni, võidetakse endale väike plats möödakäijate keskel, 
torupill ja tamburiin lisavad oma osa, ja juba hakkab ring kiikuma, paremale, vasakule 


«Tule meie hulka, Johanka!» 

Johanka naeratab tantsijatele üle õla: 

«Ei su valge rätik mind teie hulka too, 

tantsuringi astun vaid kallimaga koos!» 

«Ja nii siis tuledki minuga koos!» Juba tõstavad kaks tugevat käsivart Johanka 
laualt maha. «Martin!» 

Johanka silmad löövad särama, nüüd ita enam ei viivita. Usaldusväärne tuttav käsi 
laskub tütarlapse õlale, paar lülitub tantsuringi, ligistikku, külg külje kõrval hõlju- 
tavad nad laulu rütmis keha, paremale, vasakule ... 

«Johanka!» 

Rahvahulga peade kohal kaiguvad kellalöögid. Pärastlõunane missa on lõppenud. 
Kirikuuksest hakkab ilmuma usklikke. 

Kohe jätab munk väljakul sagiva jõugu sinnapaika ja tormab uue saagi kallale. 
Siin võib suuremat menu loota: 

«Jumalasõna tegi lahti teie südamed, kallid usklikud! Nüüd tehke lahti oma 
kaukad ja tõendage, et olete head kristlased, kes rohkem kui kõiki maiseid hüvesid 
hindavad oma hinge päästmist!» 

Esimesed usklikud väljuvad kiriku uksest. Kõige ees sammub rässakas aadlik, 
seljas uhke rüü; purpuris, karusnahkades ja kullas, näib ta võimu ning ülbuse 
kehastusena. Tema ükskõikne, hoolimatu pilk ei märkagi trepi ees seisvaid inimesi, 
see jääb külmalt ebamäärasesse kaugusesse vahtima. Vasakul pool kõnnib tema naine, 
peas moodne koonusekujuline burgundia kübar, mille kõrgest tipust hõljub maani 
peenike valge loor. Aadelliku paari taga astub mukitud paaž, kes hoiab kullatud 
kettide otsas kahte hurta. Suurniku hooletu viipe peale asetab paaž paksu munga ette 
lauale väikese koti; paksmagu ärkab jalamaid oma ükskõiksusest, puistab koti sisu 
nobedasti lauale ja hakkab kiiresti münte loendama. Tema käte alt aga hakkab teine 
munk raha kokku kraapima ja seda rautatud kasti kaanes olevasse avasse puistama. 

«Kakssada päeva lunastust! Kakssada päeva!» karjub munk trepi ees seisva 
rahvahulga suunas. «Vaadake alandlikku ristiinimest, kes põlgab ajalikku rikkust!» 

Järgmine aadlik, kes tuleb kirikust ja kuuleb munga karjumist, lausub irvitades 
oma kaaslasele: 

«Kuid sellest meie ajalikust varast paistab püha kirik kõvasti lugu pidavat.» 
Kibeda ohkega viskab ta kuldraha indulgentsimüüjate ette. «Kirikule 'kuulub juba 
rohkem külasid ja talusid kui meile.» 

Sellal sammub esimene suurnik juba mööda trepiastmeid alla. Paaž, kes on 
oodanud, kuni munk laua taga patukustutuskirja täitmisega valmis jõuab, tõttab nüüd 


selle püha saagiga oma isandale sõnakuulelikult järele. Samal ajal murrab enesele teed 
läbi kiriku ees logelejate jõugu suurniku kaaskond kandetooliga ja oma isanda ho- 
busega. Hõljuv ning uhkelt rõivastatud aadlikuemand kaob kandetooli ukse taha ja 
«alandlik ristünimene», kes on oma kõrvi selga hüpanud, ajab rüsinal otsa rahvasum- 
male; inimesed taanduvad tõugeldes ähvardavate hobuse-kapjade ees. 

Nüüd seisatavad indulgentsimüüjate laua ääres kolm rikast pürjelit, Stare Mesto 
pürjermeister ja tema nõunikud Stumpfnagel ja Hanfstengel. 

Tüse Stumpfnagel mõõdab üleoleva pilguga munka laua taga, osutab lihava 
sõrmustatud nimetissõrmega lahkuvale aadlikule: 

«Kui palju ta andis?» 

«Sada kakskümmend krossi, isand,» seletab munk tee-nistusvalmilt, «sada 
kakskümmend!» 

Nõuniku kulmud laial madalal laubal kerkivad üllatusest, lihavad põsed lähevad 
pungi, hetke ta kõhkleb, siis pistab oma tüseda käe mahukasse kaukasse, mis on kahe 
jämeda hõbeketiga tema vöö külge kinnitatud. 

«Mina annan sada kaheksakümmend!» 

Ta ütleb seda võimalikult valjusti, vaatab võidukalt ümberringi, kuid kummardub 
siis korraga kirjutava munga kohale ja asub tähelepanelikult patukustutuskirja täitmist 
jälgima. 

Pürjermeister, kes on samuti mõned mündid lauale pannud, pöördub nüüd 
kahjurõõmsalt teise nõuniku poole: 

«Noh, naaber, nüüd näita sina, kui kõrgelt sa oma hinge päästmist hindad!» 
Hanfstengel, kõhetu sapine vanamees, pöörab tusaselt pilgu pürjermeistrilt ära, 
kuid märkab sealsamas kümneid irvitavaid nägusid rahvahulga esimestes ridades, kes 

on pürjermeistri märkust kuulnud. Närviliselt kehitab nõunik õlgu, kuid nähes, et 
midagi pole parata, hakkab viimaks samuti tengelpungas tuhnima. Ta uurib tähele- 
panelikult, kui palju raha ta lagedale on toonud, poetab siis mõned mündid nobedasti 
taskusse tagasi ja viskab kõhna ülejäägi indulgentsimüüjate.ette. Pahaselt nähvab ta: 

«Hinge päästmine, hinge päästmine . .. Hinge asemel võiksite pigem sellele 
mõtelda, kuidas toda Naapoli kuningast kaabakat Roomast välja kihutada! Ma ei saa 
Itaaliast piprateragi, kui seal niisugune korralagedus valitseb,» pöördub ta vihaselt 
munga poole. «Teie paavstide lakkamatu nääklemise tõttu läheb äri allamäge! Millest 
ma siis elama pean?» 

Kuid mungast kisakõri eelistab vastamisele saavutatud edu kiiret ärakasutamist: 

«Näete, missugune püha ekstaas valdab neid jumalakartlikke mehi. Nad 
näpistavad raha kõhu kõrvalt, et endale igavest lunastust ära teenida!» 

Kusagilt rahvasummast kostab mürgine hüüatus: 

«Kas kuulsite? Ta on mures pipra, mitte hinge pärast!» Inimesed pahvatavad 
naerma. 

«Stumpfnagel, kunas sa hakkad meile õigetel kaaludel leiba kaaluma?» 

«Kus raenõukogu nüüd oma nõuniku näppudele vaatab!» 

«Võiksite oma patud parem meie juures lunastada!» 

See hüüe, mis tuleb kuuldavale väljaku vastasküljelt, sealt, kus seisab salkkond 
päevilisi ja töölisi, leiab vastukaja kogu rahvasummas. Pürjermeister kõhkleb hetke, 
laseb pilgul üle kirikuseina ääres konutavate relvakand-jate käia; neid on neetult vähe. 
Kiiresti vahetab ta nõunikega arusaava pilgu, siis liituvad kolm meest väikeseks 
salgaks, ja paksust Stumpfnagelist õhutatuna seavad nad sammud kiiresti lähima 
redupaiga, Stary Ungelti värava poole. 


See-eest aga ei tea munk, mida ette võtta: «Kes seda hüüdis? Vait!» 

Väljaku nurgas hakkavad noored üliõpilased laulma: 

«Kõla, ristirahva rõõmuviis, 

maa peal kätte jõudnud paradiis: 

tapa, röövi nagu jaksad, 

kui sa selle eest vaid maksad, 

indulgents teeb hinge patust priiks.» 

Rahvahulk lööb lainetama. Selle keskel teeb endale küünarnukkidega (teed väikest 
kasvu kõhetu preester, kes oma kehalisest mannetusest hoolimata kõigest väest pin- 
gutab, et Ungelti värava juurest kirikuni jõuda. Kui ta on trepini saanud, jookseb ta 
kiiresti üles mõlema indulgentsimüüja juurde. Ja alles nüüd, kus ta seisab siin rah- 
vahulga silma all, reedavad tema kramplikult tõmblevad näolihased ja leegitsevad 
silmad kogu jõudu, mis on selles väikeses kehas varjul. 

«Mis kord see siin on?» pöördub ta munga poole. Ta ei karju, kuid tema kuri 
sisisev hääl on selgesti kuuldav. «Misjaoks teil on siin palgasõdurid? Kas te ei oska 
inimestel suud lukku panna? Ja mida need siin teevad?» Tema pilk puurib vigaseid 
kerjuseid, kes põlise kombe kohaselt istuvad kirikutrepi ääres, kus nad oma paised ja 
köndistatud ihuliikmed vaatamiseks välja on sättinud. «Kihutate nad jalamaid 
minema! Kuidas nad julgevad kerjata siin, kus kõik almused kuuluvad pühale isale?» 

Rahvasumm haarab preestri sõnadest kinni ja tõlgitseb neid omamoodi: 

«Täna tohib siin ainult paavst kerjata!» 

«Ärge nende pühitsetud kerjuste leivapalukest nahka pistke!» karjutakse 
santidele. 

Preestri käeviipe peale jätavad palgasõdurid vastumeelselt kirikuseina toetamise. 
Just nüüd, kus hakkas nalja saama, pidi ennast niisugune parm siia vedama! 
Hellebardivartega hakkavad nad kerjuseid ära ajama, aga need vajuvad palgasõdurite 
eest käkaskaela rahvasumma ja kaovad sellesse nagu sohu sulpsatanud kivi. 

«Kas näete, kuidas püha kirik ligimesearmastust teostab?» 

Nagu ussist nõelatuna pöördub kõhetu preester hääle suunas, mis tuli rahvahulga 
tagumistest ridadest. Ta märkab noorukit, kes istub oma naabrite õlgadel ja ulatub 
nõndamoodi üle inimeste peade. Poisi noor nägu õhetab löövast pilkehimust. 

«Kas sa, preester, oled piibli ära unustanud?» karjub noormees. «Kristus hoolitses 
vaese haige Laatsaruse eest, aga sina kihutad Laatsaruse uksest välja!» 

Inimesed, kes ainiti preestrit vahivad, teritavad kõrvu ja muutuvad süngemaks. 
Juba tahab preester korravalvuritele märku anda, kuid mõtleb siis ümber — sellest jul- 
tunud poisist palju halvemad on tema sõnad, need tuleb rahvahulga ees jalamaid 
tühjaks teha: 

«Kes julgeb meie võimu üle kohut mõista ja meie otsuste õigluses kahelda? Iga 
päev missa ajal loon mina Kristuse uuesti, neitsi Maarja aga tõi tema kõigest üks kord 
ilmale. Ainult nõdrameelne võib meie vastu mässu tõsta! Meile, preestritele, on jumal 
andnud õiguse inimesi kas taevasse või põrgusse saata!» Ja alles nüüd juhib ta käskiva 
žŽestiga palgasõdurite tähelepanu noormehele, kes ikka veel rahvasumma seest välja 
ulatub. 

Ähvardavalt pööravad valvurid hellebardid rahvahulga vastu, kelle seas käib tume 
pomin. Mõned naised kiljatavad hirmunult, kuid noormees naerab: 

«Ähvardate põrguga, et rahva käest raha saada — näeme isegi!» 

Sellele järgnevad uued erutatud hüüded: 

«Kas kuulsite? Preester seadis end jumalaemast kõrgemale! » 


«Äritsete taeva ja põrguga!» 

Väljaku nurgast, sealt, kus seisavad üliõpilased, hüütakse noormeestele, kes julget 
kõnelejat ikka veel õlgadel hoiavad: 

«Tulge, poisid, peksame need kaubitsejad kirikust välja!» 

«Anname nuuti, nagu tegi Kristus!» Palgasõdurid rõhuvad rahvahulgale juba 
kõvasti peale ja püüavad enesele käsitöösellide juurde teed teha. Kuid järsku kaob 
korravalvuritel nende eesmärk silmist — see on rahvasumma sisse vajunud. 

«Mis sa teed?» pahandab naerdes noormees, kes säilitab vaevu tasakaalu, kui 
temast vasakul asuv kaaslane oma Šla järsku alt ära tõmbab. 

«Peame jalga laskma, Martin. Nad tulevad sind kinni võtma.» See on samuti 
käsitöösell, kuid tunduvalt noorem, ja tema kohkunud nägu vahib nüüd murelikult üle 
inimeste peade, et näha, kuhu palgasõdurid on juba jõudnud. See-eest teine, Martinist 
paremal pool asuv nooruk, kes kirve järgi otsustades on puusepasell, irvitab rahuli- 
kult: 

«Aga mis siis, kui täna vahelduse mõttes nemad jalga laseksid?» Muheldes 
kõigutab ta kirvest ja silmitseb ümberringi seisvaid naabreid. Lai naeratus paljastab 
tema valged terved hambad. Lähemalolijad pahvatavad valjusti naerma: 

«Noh, poisid, kas hakkame peale?» 

Siin leidub päevilisi, käsitööselle, sulaseid, mõnedel on tööriistad käes — nii nagu 
nad otse töölt siia tulid —, teised on tühjade kätega, liiga pikka aega juba tühjade kä- 
tega. Nemad ei naera, kuid nende silmad löövad külma helgiga läikima, suud 
omandavad karmi joone, kokkupigistatud lõuapärad panevad põselihased tõmblema. 

Üliõpilased ei lakka käsitöölisi kutsumast. Nende ülemeelikud ässitused tungivad 
siia läbi erutatud rahvahulga sumina. 

Käsitöösellide silmad on ootuseärevuses kiindunud Martinisse. Neil on tunne, et 
tema peab otsustama. Tema alustas rünnakut, las annab ka pealetungisignaali. 

Ka Martini käed pigistavad tahtmatult kiviraiumis-vasara vart. Tema laup kattub 
viha ja pingelise mõttetegevuse tõttu kortsudega. Jira oli ütelnud: «Ka meie teeme 
pattu, kui jätame nad nuhtlemata.. .» Ja Martin teab, et piisaks väikesest tõukest, 
ainsast sõnast, ainsast 

liigutusest. Ta teab seda, kuigi ta ei vaata otsa nendele kümnetele meestele enese 
ümber, kellesse elu jooksul kannatatud viletsuse ja pideva ülekohtu tõttu on 
ladestunud talumatult palju viha. Jira — mida ütles tema, Martin, natukese aja eest 
Jirale: «Magister Janil on sinu näol tubli õpilane!» Jah, magister Jan. Martin teab 
korraga, missugune otsus teha: «Ei, ootame, mida ütleb meile magister Jan!» 
Käsitöölised silmitsevad teda ja mõistavad teda. Tal pole vaja rohkem seletada. 
Lõtvuvad käelihased, mis kirveid ja vasaraid pigistasid. 

«Homme on pühapäev. . .» lausub keegi ja kõik teavad, mida ta selle all mõtleb: 
homme jutlustab magister Betlema kabelis. Ja millest muust ta ikka kõneleb kui indul- 
gentsidest? Tema kõneleb alati sellest, mis parajasti kõige rohkem ahistab ja meeli 
erutab. Jah, ootame, ja homme kuuleme õige vastuse, kõige õigema vastuse. 

Palgasõdurid takerduvad juba rahvahulga esimestes ridades. Ega nad suuremat 
agarust ilmutagi; neid on kõigest käputäis ja ümberringi seisvate inimeste pilgud, 
näod ja sõnad ei ärata korravalvurites mingit liigset innukust. Niisuguses inimtulvas 
on hellebard rohkem tüliks ja pead kogu aeg tähele panema, et sõjariista teravikku 
kõrgel õhus hoiad ja kedagi ei vigasta. Sellele raevusele preestrile peab piisama 
asjaolust, et nad tema käsku kuulda võtsid, kuid tema pärast nad ennast jalgade alla 
sõtkuda küll ei lase. Pealegi kostab just sel hetkel kõrvu palgasõdurite ülema hääl, ta 


kutsub oma mehed tagasi. Nood kuulavad meeleldi sõna, rahuldudes lõpuks sellega, et 
tegid vähemalt natukegi rohkem ruumi kirikutrepi ees. 


Kolm käsitööselli tulevad kitsa tänava kaudu Stare Mesto väljakule 
Noor puusepp patsutab noorimale kiviraidurile sõbramehelikult õlale: 
«Lõid kartma, mis, Stašek?» 


Nooruk punastab, kuid vaatab siis kaaslasele kindlalt otsa: 

«Ega ma enese pärast kartnud, Jan, vaid Martini pärast.» 

Kuid Martin ei kuulagi oma kaaslasi ta seisab nurgamaja ees, mille puhastatud 
akende kümnes värskelt pestud ruudud lausa säravad ning raamid ja uksepiidad on 

roheliste okstega pärjatud. Kuid lauad ja redelid on maja eest juba kadunud ja pole 
siin enam ka seda inimest, keda Martini silmad otsivad. Sel hetkel astub keegi tema 
selja taha ja katab tal silmad soojade peopesadega. «Johanka!» pöördub Martin järsult 
ümber. «Ootasin teisel pool ftänavat,» naerab tütarlaps, «kas sa mind otsima hakkad.» 

Nad seisavad ligistikku ja kõnelevad silmade ning teineteisest hoovava lõhna abil, 
mida nad sisse hingavad. 

Jan ja Stašek hakkavad Johankale rutates jutustama, kuidas Martin 
indulgentsimüüjaid ründas, kuidas palju ei puudunud, et inimesed oleksid 
palgasõduritele ja preestrile kallale itunginud, ja ka sellest, missuguse otsuse Martin 
tegi. 

Tütarlaps kuulab, vahtides ainiti kallima silmadesse. Kui ta nendesse vaatab, näib 
talle, et need muutuvad suuremaks ja tulevad lähemale. Korraga tõmbab ta Martini 
enese ligi ja suudleb teda. Kuumalt ning tugevalt. 

Keegi noormeestest ei naera. Üksnes Johanka, keda täidab tore õnnetunne: 

«Kõige eest, mis sa tegid, Martin!» 

Carolinumi' väikeses auditooriumis seisab Hus pinkide vahel. Teda ümbritseb 
salkkond üliõpilasi. Kõik naeravad. Husi säravates silmades väreleb Vaikne naer, 
üliõpilased aga lõkerdavad valjusti, taltsutamatult. Ja nende naer muudaks just nagu 
heledamaks saali valged seinadki, millele langevad suured nelinurgad läänekaarde 
vajuvast pärastlõunapäikesest, ja valgemaks ning vabamaks muutub kogu ruumgi, mis 
on sisustuse suure hulga tõttu umbne ning kitsas, sest kateeder ja kaks kitsast 
pingirida koos kirjutuspultidega võtavad peaaegu pool saali enese alla. 

Viimaks vaigistab magister lõkerdavaid noormehi rahuliku käeviipega: 

«Nõndaks, sõbrad! Ja nüüd tööle. Täna kavatsen teile dikteerida paavsti läkituse 
mustemnäidise.» 

Silmapilkselt jooksevad üliõpilased oma kohtadele. Nobedasti seavad nad valmis 
paberi ja hanesuled, asetavad 

1 Carolinum — Praha ülikooli peahoone; ülikooli asutas keiser Karl TV 1348. 
aastal. — Tõlk. 

ettevaatlikult lauale tindipoti, kui on selle vöö küljest lahti päästnud. 
Hus võtab kateedril istet. Päikesepaiste langeb tema täidlaste huulte ning tihedate 
kulmudega habemeta näole, mida raamivad meelekohtadelt õlgadele voogavad 


mustad juuksed. Tal on selged sinised silmad ja need vaatavad nii puhtsüdamlikult 
ning siiralt, et näivad suured ning sügavad. 

«See on näidis läkitusest...» Hus teeb väikese pausi, vaatab üliõpilastele kogu aeg 
silma ja lõpetab: «... mille paavst Johannes XXIII saatis meie kuningale.» 

Kuulajad nõksatavad, vaatavad üksteisele tähendusrikkalt otsa. Siis muutuvad 
nad jälle täiesti tõsiseks, ja pärast niisuguse diktaadi väljakuulutamist on nad veel roh- 
kem põnevil kui enne. Privileege andvad dokumendid, notariaalsed ürikud, paavsti 
breved ning bullad, samuti ka privaatkirjad ja -aktid, mille näidiseid nad ülikoolis 
õpivad, ei ole kunagi põhinenud tegelikult eksisteerivate ürikute ja dokumentide 
täpsetel koopiatel; need on üksnes täiusliku stiili ja kõikide ettekirjutatud ürikuvorme- 
lite musternäidised. Kuid Hus pole kunagi dikteerinud kasutusel olevate 
formulariraamatute järgi, milles leidub juba valmis kujul musternäidiste täielik 
kollektsioon. Üliõpilased teavad, et Hus koostab ise ürikunäidised, ja ootavad seda 
suurema uudishimuga diktaati, mis paljutõotavalt käsitleb elavat paavsti ja kuningat 
kui läkituse saatjat ja adressaati. 

Üliõpilased võpatavad, kui vaikselt avaneb uks ja sisse astub veel üks tudeng, 
Proküpek, kes on hiljaks jäänud. Ta teeb kerge kummarduse kateedri suunas ja läheb 
kikivarvul kiiresti oma pinki. Hus noogutab talle sõbralikult ja ootab hetke, kuni 
hilineja end kirjutamiseks valmis on seadnud. Üliõpilastele ei jää märkamata, et nende 
kaaslane on erutatud — punane nägu ja ekslev pilk pole ainult tõttamisest ja 
hilinemise häbist tingitud. Proküpek märkab naabrite küsivaid pilke, kallutab end 
kõrvalistuja ligi ja sosistab ikka veel hingeldades: 


«Juba hakkasid indulgentse müüma. — Kas magister rääkis juba sellest?» 
Küsitu raputab vaid tummalt pead, sest Hus alustab 
dikteerimist: 


«Ego Johannes, episcopus, servus servorum Dei... Mina, paavst Johannes 
XXIII, jumala sulaste sulane, läkitan 

Vaclavile, Tšehhi kuningale, tervituse ja püha õnnistuse. — Teen Sulle käesoleva 
kirjaga teatavaks, et meeles pidades Kristuse käsku: «Armasta oma ligimest nagu 
iseennast!» panin ma just praegu kõige kohutavama kirikuvande alla mõlemad 
antipaavstid — Benedictus XIII ja Gregorius XII. Kumbki neetud antikristus ei 
tunnista minu paavstitiaarat ega trooni, millele üksnes minul on seaduslik õigus. Juba 
siis, kui ma olin Bolognas kadunud paavst Aleksander V asemikuks, osutasin ma 
teeneid Kristuse armastusekuningriigile maa peal, sest ma pagendasin, panin vangi, 
andsin timukate kätte piinata ja mõrvasin igaühe, kes hakkas vastu meie pühale isale.» 

Kirjutavaid üliõpilasi haarab rahutus. Nad taipavad esimeste lausete põhjal, et 
diktaat on teravalt ründava iseloomuga. Nad hakkavad küünarnukimüksude ja 
silmapilgutustega üksteise tähelepanu mainitud asjaolule juhtima. Hus jätkab 
rahulikult: 

«Minu kurja keelega vastased koguni laimavad mind, et mina olevat mürgitanud 
oma eelkäija paavstitoolil ja et mina olevat sundinud kardinale vägivallaga ennast 
paavstiks valima. See oli puhas juhus, et minu sõjavägi just sel ajal Bolognas viibis, 
kui seal kardinalide valimis-kolleegium koos istus. Samuti pannakse minu arvele oma 
lihase venna mõrvamine! Ja seda üksnes sellepärast, et mõrvatu kaunis abikaasa viibis 
minu lossis. Niisamuti süüdistatakse mind ebaõiglaselt loendamatutes röövimistes, 
abielurikkumistes, missade ja palvete hooletusse jätmises ja jumal teab missugustes 
mUudes pisiasjades. Kui Kristuse asemik ja kogu ristirahva pea seisan ma siiski 
kõrgemal kõikidest niisugustest kahtlustustest, nii nagu ei käi minu väärikusega 


kokku ka kalli aja raiskamine kohustustele, mis on kohased preestritele ja kloostriven- 
dadele.» 

Husi kuulajad lakkavad üksteise järel kirjutamast. Neile on selge, et sedapuhku 
pole tegemist diktaadiga, vaid nad kuulavad hoopis satiiri, mille magister on loonud 
enese ja nende lõbuks. Muidugi mitte ainult lõbuks — mürgiste ja pilkavate 
sõnanoolte taga on selgesti tunda julma tõelisust, mis satiirilise pilke saatel esile 
tungib. Sellest hoolimata pahvatavad üliõpilased naerma, nad ei suuda end enam vaos 
hoida. 

«Siiski olen ma praegu ajutiselt raskustes,» jätkab Hus kõrgendatud häälel, «sest 
mulle tungis kallale Gregorius 

XII palgasulane, lurjuste lurjus Vladislav, Naapoli kuningas.» 

Kannatamatult nihkuvad üliõpilased magistrile lähemale ja sirutavad kaela — 
nüüd siis tuleb jutt indulgentside müümisest! 

«Seepärast kuulutasin ma tema kui ketseri vastu välja püha ristisõja. Ehk küll seni 
ükski kohus ei ole Vladislavi vastu ketserluses süüdistust tõstnud ega teda hukka 
mõistnud, ehkki tema sõdalased on kristlased nagu meie kõik, aga mis võib veel 
suurem ketserlus olla kui mõõga tõstmine minu vastu. Olen ma ju võitud nii kõige 
pühama õliga kui ka oma vaenlaste — see tähendab ühtlasi ka püha kiriku vaenlaste 
roojase verega.» 

Nüüd rõhutab Hus iga sõna, mis on sepistatud teraskõvaks ja ihutud nõelteravaks: 

«Kuid selleks pühaks sõjaks on vaja raha. Palju raha, võimalikult palju raha! 
Selleks ei piisa kümnisest, mis voolab minu kassasse kogu kristlikust maailmast, 
selleks ei piisa tribuudist, mida ma võtan peapiiskopkonna, piiskopkonna, abtkonna 
andmise eest ja isegi siis, kui luban maapreestrile äärmiselt vaese kihelkonna. 
Seepärast müün ma juba järglusõigust seni hõivatud kiriklikele ametikohtadele, 
benefiitsidele, ' kihelkondadele — kas või kolmele-neljale kandidaadile üheaegselt. Ja 
lõpuks annan ma benefiitsi sellele, kes teistest kandidaatidest kõige rohkem raha 
maksab. Kuid ka sellest on vähe. Nõnda mõtlesin ma välja uue sissetulekuallika: 
otsustasin süütegude ja pattude andeksandmist müüma hakata. Minu vastased ja 
teised jumalasalgajad kinnitavad küll, et patustele võib süütegusid andeks anda 
üksnes jumal, aga kas ei ole minu kätte usaldatud püha Peetruse võtmed, et ma 
nendega inimeste hinged lukust lahti keeraksin? Kui ma aga võin usklike 
südameid avada, siis võin kindlasti sedasama teha ka nende rahakottide ja -laegas- 
tega!» 

Üliõpilased naeravad laginal ja taovad rusikatega vaimustatult vastu lauda. Hus 
ootab, kuni noorukid uuesti vaikseks jäävad. Nende naer on nii vali, et nad ei märkagi, 
kuidas avaneb uks ja selle lävel seisatab professori-talaari kandev kogu. 


1 Benefiits — kindlate tuludega seotud ametikoht roomakatoliku kirikus. — 
Tõlk. 

Hus märkab tulnukat esimesena ja tõuseb kohe püsti, et talle vastu minna. Alles 
nüüd pööravad ka Husi õpilased pea ukse poole, kus näevad professor Päleši kahvatut 
nägu. Pilk selle mehe valjusest moondunud näkku, milles tõmblevad närviliselt 
põselihased, pühib naeru jalamaid kõikide huulilt. Otsekui oleks auditooriumile 
korraga tume vari langenud. 

«Naerge, naerge. . .» lõikub Päleši ebameeldivalt kuiv hääl saabunud vaikusesse. 
«Kahjuks pole praegu just sobiv aeg naljaheitmiseks.» 


Üliõpilased vaatavad hämmastunult üksteise otsa. Päleši süngest kogust, kahvatust 
näost ja häälestki hoovab pahaendelist ahistust. 

Kuid samas pöördub Päleš Husi poole: «Magister, tulin sulle järele. Kõikide 
teaduskondade professorid on kutsutud jalamaid nõupidamisele, ülikool peab võtma 
seisukoha...» Kuid korraga ta peatub, mõõdab üliõpilasi põgusa pilguga ja lõpetab 
lause mitte midagi ütlevate sõnadega: «... väga tungivas küsimuses.» 

Korraga on auditoorium tulvil uudishimu. Üliõpilased muutuvad rahutuks ja 
tunnevad korraga ebamäärast viha. Mispärast vaikib Palee nende ees kõige tähtsamast 
asjast? Kas nemad, üliõpilased, siis akadeemilisse perre ei kuulugi? Nende rahutud 
pilgud lendavad Husi poole. 

Hus noogutab vastuseks Päleši kutsele. Siiski tajub ka tema kohe pingelist 
õhkkonda. 

«Pole midagi parata, sõbrad,» pöördub ta õpilaste poole ja lisab Päleši 
salatsemisest tekkinud mulje leevendamiseks rahuliku naeratusega: 

«Arvan, et lähen jätkama sealt, kus me praegu siin katkestasime. Vahepeal võtke 
edasi Vergiliust, tõlkige «Bucolicat». Sina, Proküpek, lõpetad loengu ... » 

Päleš tõmbab kulmu kortsu ja lööb silmad maha, et poleks vaja üliõpilastele otsa 
vaadata. 

Ja nõnda, sellal kui auditooriumis kõlavad juba pastoraali meloodilised värsid: 
«Tytyre, tu patuta recubans sub tegmine fagi», ' väljub Hus Päleöi kannul, kes on juba 
natukese aja eest koridori läinud. 

1 Tytyrus, lebades maas, all vägeva pöögipuu puhkas (lad. k.). — 

Tõlk. 

Carolinumi aulasse on kogunenud vabade kunstide ja teo-loogiateaduskonna 
magistrid ja bakalaureused. Nad istuvad tugitoolides, siin-seal pinkidel ja seisavad 
gruppidena. Tseremoniaalse istumise rituaal on ilmselt rikutud ja ülikooli aukandjad 
viibivad siin ilma oma insigne'deta' neil on seljas tavalised talaarid või preestrirüüd, 
mõnel ka mantel, nii nagu nad provintsidest kibekiiresti siia on jõudnud. Põnevil 
näoilmes ja erutatud vestluses peegeldub ootamatu nõupidamise erakordne tähtsus. 

Kui Hus ja Päleö sisse astuvad, hakkavad jutukõmin ja sumin pikkamisi vaibuma, 
sest parajasti tõuseb püsti ülikooli rektor, magister Hradeci Marek, et nõupidamist 
avada. Ta on juba vana mees, kuid tema hääl kõlab veel kindlalt ning veendunult: 

«Spectabiles, magistri, domini doetissimi!* Põlise kuulsusega Carolinum, vanim 
ülikool riigis ja väljaspool selle piire, on tšehhi rahva au ja südametunnistus. Kui on 
tarvis olnud suuri otsuseid teha, on pöördunud tema poole oma kõhklustes 
kuninglikud õukonnad, ilmalikud ja vaimulikud vürstid. Kuulsad välismaised 
ülikoolid on suhtunud Carolinumisse nagu oma targasse õesse. 

Tuletage vaid meelde, missugune suur tähtsus anti meie kõrgema 
kooli'arvamusele, kui hiljuti meie poole pöördusid Pariisi Sorbonne'i ülikool, 
kardinalide kolleegium ja tema majesteet kuningas Väclav, et me aitaksime jagu saada 
fataalsest lõhest, suurest skismast”, mis on purustanud kristliku kiriku ühtsuse. Tol 
ajal elas meie ülikool läbi suurt kriisi, ja see oli tšehhi rahvas, kes suutis nendel 
rasketel silmapilkudel vabastada Carolinumi võõramaalaste ülemvõimu alt, mille 
hiljem kinnitas ka kuningas Väclav Kutnä Hora mälestusväärse dekreediga.” Ja niipea 
kui ülikooli valitsemine läks mainitud otsusega selle 

lInsigne — võimu või autunnus (näit. valitsejal kroon ja valitsuskepp, 
piiskopil mitra ja karjasekepp jne.). — Tõlk. 

2. Lugupeetud dekaanid, magistrid, õpetlased! (Lad. k.) — Tõik. 


3 Skismae. kirikulõhe sai alguse aastal 1378, kui itaalia kardinalid valisid 
Roomas paavstiks Urbanus VI ja prantsuse kardinalid Avignohis Clemens VII. 
Kirikulõhe vältas 40 aastat. — Tõlk. 

4. Mainitud dekreedile kirjutas kuningas Väclav IV alla 1409. a. Kutnä Horas. 
Ülikooli valitsemine läks sakslastelt üle tšehhidele. Viimased valisid Carolinumi 
rektoriks Jan Husi. — Tõlk. 

kuningriigi õigete poegade kätte, astusime meie avalikult ning julgelt välja 
kirikureformi ja Pisa kontsiiliumi' kokkukutsumise eest. Kahjuks suurendas see 
kontsiiliurh, kes pidi valima ainsa seadusliku paavsti, nende arvu, kes kisklevad 
Kristuse asemiku trooni pärast, hoopis kolmele inimesele. Nüüd võitleb kolm paavsti 
püha Peetruse võtmete pärast ja tülid, taplused ning laostumine ristirahva hulgas 
jätkuvad. Võitlevad pooled materdavad üksteist needmiste ja kirikuvannetega, nad 
relvastuvad usu ning usklike kahjuks sõjariistade ja rahaga. 

Ilmalik raha- ja kullajaht selle ebakristliku sõja pidamiseks tõi neil päevil meie 
maale paavst Johannes XXIII emissarid, kes on asunud kogu kuningriigis suureulatus- 
likult indulgentse müüma. Seejuures kinnitavad nad, et niisugusel viisil aidatakse 
ainukest seaduslikku Kristuse asemikku, kes niimoodi saab võitu mõlemast anti- 
paavstist ja seab jalule lõhestatud kiriku ühtsuse. 

Niisiis, kelle poolel on tõde? 

Ma rääkisin juba Praha ülikooli kuulsusest. See täidab meid küll uhkustundega, 
kuid ühtlasi paneb see meie peale suure vastutuse. Ja selle vastutustundega tulebki 
meil sedapuhku võtta seisukoht käimasoleva indulgentside müümise suhtes. Sest see 
on küsimus, millele ootavad ülikooli vastust nii Praha kui ka kogu maa, eelkõige aga 
ootab seda meie südametunnistus.» 

Kõrges saalis vaikib rektori hääl. Koosolijad, kes enne nõupidamist sumisesid 
nagu ärritatud mesilased tarus, on nüüd tõsised ja vaiksed. Näib, et kõiki rõhub 
koormav minevik, mille rektori sõnad silmade ette manasid, minevik, mis hakkab 
vaagima iga siin öeldavat lauset ja teeb siis otsuse: kas see on väärt kõlama selle 
ülikooli aulas? 

Rektor Marek, kellele erutumine oma kõnest on tagasi andnud leegitsevad silmad 
ja sirge rühi, võtab istet ja silmitseb — juba jälle auväärne ning vana — nüüd tuhmi 
pilguga nägusid enese ümber, nägusid, mis varjavad sisemist pinget; kindlasti murrab 
see jalamaid esile, niipea kui esimene kohalviibijaist sõna võtab. 

Hus silmitseb nõupidamisest osavõtjaid, kuni märkab magister Jeronymi, kes 
seisab magister Jakoubekiga külg-mise seina ääres akna lähedal. Mõlemad 
naeratavad — 


1 Pisa kontsiil aastal 1409 pidi taastama kristliku kirikuühtsuse ja likvideerima 
skisma. See kavatsus nurjus. — Tõlk. 

rohkem silmade kui suuga — ja Hus läheb aeglaselt nende juurde. Tema rahulikul 
ning sõbralikul näol püsib endiselt tasakaalukas ilme, millega ta üürikese aja eest 
auditooriumist lahkus. 

Viimaks palub sõna uus oraator. See on Štepän Päleš. Niipea kui ta on otsustanud 
kõnelema hakata, valdab teda juba erutus. Kiirel sammul läheb ta poodiumile tühja 
rektoritooli kõrval — Marek istub kõrgemal asuval külg-misel pingil, mis on 
määratud professoritele — ja hakkab rääkima teraval, läbilõikaval häälel, mis pärast 
rektori pühalikus toonis kõnet loob hoobilt närvilise ärevuse õhkkonna: 


«Kui palju aastaid juba kaitseb meie ülikool suure reformaatori ja kiriku piitsutaja 
John Wiclifi kuulsat testamenti! Ülikool kaitses seda saksa doktorite vastu, peapiis- 
kopi vastu, isegi paavsti kuuria vastu. Te teate, et mind ennast kutsuti sellepärast 
Rooma kohtu ette, et ma pooldasin Wiclifi õpetust. Mind piinati ülekuulamistel ja 
peeti mitu kuud türmis. Sellest võib kõige paremini jutustada meie keskel viibiv mees, 
kes tegi koos minuga läbi selle kannatuste raja — siin ta on, meie kõikide armastatud 
õpetaja Znojmo Stanislav!» 

Kõikide pilgud pöörduvad Päleši väljasirutatud käe suunas. See osutab raugale, 
kes istub tugitoolis professorite pinkide ees ja tõmbab ennast nüüd kohkunult kössi, 
häiritud nii suurest tähelepanust. 

«Ja nüüd küsin ma,» jätkab Päleš veel rohkem erutatud häälel, «mida ütleks meie 
kuulus inglise eelkäija, evangelistlik doktor ja reformator magnus ecctesiae ' mida 
ütleks Wiclif niisugust laadi simoonia ? kohta, mida paavsti emissarid praegu 
indulgentside müümisega ajavad? Kindlasti mõistaks ta säärase teo kui patu, sõgeduse 
ja — maei karda seda ütelda — ketserluse hukka. 

Kindlasti ei ole meie hulgas mitte ühtegi, kes pooldaks indulgentside müümist. 
Mina oma Koufima kihelkonnas keelasin paavsti selle bulla teatavakstegemise, milles 
räägitakse indulgentsidest.» 

Kogu paatos ei takista Pälešit lühikest pausi tegemast, mis on mõeldud selleks, et 
see otsustav avaldus kuulajatele vägevamalt mõjuks. 

1 Suur kirikureformaator (lad. k.). — Tõlk. 

2. Simoonia — kiriklike ametite omandamine või jagamine raha eest. — Tõlk. 

Jeronym pöördub muiates Husi poole: 

«Mitte ei saa aru, kas Päleš kavatses kõnelda indulgentsidest või enesest?» 

«Olen täielikult nõus rektor Marekiga,» jätkab Päleš, «et meie kuulus kõrge 
õppeasutus peab oma seisukoha selles asjas teatavaks tegema. Kuid sellest on vähe! 
Ülikool peab indulgentside müümise pidulikult hukka mõistma, ja veelgi enam, peab 
pöörduma kuninga poole üleskutsega, et ta äritsemise ära keelaks ja paavsti emissarid 
maalt välja kihutaks! Niisugune on minu ettepanek.» Palee vaatas võidukalt ringi: «Ja 
ma soovin, et akadeemiline pere selle poolt hääletaks.» 

Saal lööb ärevalt sumisema. Kahekaupa ja väikeste gruppidena asutakse mõtteid 
vahetama. Otsusekindlad ja tõsised mehed vahelduvad niisugustega, kes ettevaatlikult 
sinnapoole piiluvad, kus inimesed on pead kokku pistnud, kus ärevalt kõneldakse. 
Suur osa õppejõude avaldab elavalt oma nõusolekut Pälešiga, mehed kogunevad tema 
ümber ja sekundeerivad talle kärarikkalt. 

«Mina kuulsin, magistri doetissimi, et indulgentsikaupmehed müüvad oma 
sedeleid kuninga palgasõdurite kaitse all.» Jeronymi hääl kaigub aulas ja tema 
märkuse argi-päevasus on teravaks kontrastiks Päleši kõrgelennulisele retoorikale. 
Need, kes on isekeskis salapäraselt susista-nud, vaikivad ja jäävad jahmunult 
kõnelejat vahtima. Jeronym, pikk, laiaõlgne, kerge muie suul, seisab mugavas poosis, 
käed puusas. 

Päleš, kes viibib ikka veel poodiumil, mille tõttu ta üle kuulajaskonna ära paistab, 
võpatab (tugevasti ja pöördub Jeronymi hääle suunas. 

«Midagi niisugust ma ei tea ega tahagi teada! Mina isiklikult ei kahtle põrmugi, 
kuidas kuningas minu ettepanekusse . .. kuidas kuningas ülikooli ettepanekusse suh- 
tub. Alati toetas ta meid, kus me ka kiriku puhastamise eest ei võidelnud. Ta toetas 
meid meie võitluses, et vabaneda välismaiste magistrite ülemvõimu alt ülikoolis. Ja 
kõige parem näide hiljutisest minevikust: ta seisis minu sõbra Husi eest, keda ta suutis 
kaitsta Rooma kuuria enese kallaletungi vastu! Kas ei ajanud kuningas maalt välja 


koguni peapiiskop Zbynekit? Kas ei võtnud ta ära varandust nendelt preestritelt, kes 
tõstsid Husi vastu kaebuse ketserluses?» 

«Ajad muutuvad ja meie koos nendega, ütleb vanarooma luuletaja.» Jeronymi 
näolt on nüüd kadunud viimanegi muigeraas. Tema hääl kõlab tõsiselt ja hoiatavalt. 
«Mispärast toetas kuningakoda seni Husi? Sellepärast, et Hus võitles kiriku vastu ja 
kuninga eest. Ta kuulutas, et kirik peab olema allutatud ilmalikule võimule, et kirik 
peab kuninga sõna kuulama. Aga praegu vajab kuningas Väclav Rooma paavsti, et too 
aitaks tal kaotatud keisri-krooni tagasi saada. ' Teate ju, kuidas ta veel ikka usub, et 
saab selle endale uuesti pähe panna. Kuid kas võib keisriks saada ketserite kuningas?» 

«Siiski pole mitte midagi muutunud,» katkestab Palee Jeronymi jutu, «ja järelikult 
puudub põhjus, miks peaks muutuma kuningas ja tema suhtumine meisse.» 

«Arvad?» vastab Jeronym endise tasakaalukusega. «Johannes XXIII juba saatis 
siia oma indulgentsimüüjad. Igaühe, kes nende vastu välja astub, kuulutab paavst 
kindlasti ketseriks. Ja tema eeskujul kordavad seda Euroopas kõik, kes asuvad paavsti 
poolel. Saksa vürstid ja kuningas Sigismund — need karjuvad täiest kõrist kogu 
maailmale tšehhi ketserlusest. Sigismundile on see teretulnud, tal enesel käivad 
neelud Väclavi keisrikrooni järele. Kas arvad, et kuningas Väclav rõõmustab, kui 
Tšeh-hia uuesti paavsti kaebuste, süüdistuste, needuste ja interdiktide 2 tulipunktiks 
muutub?» 

«Magister Jeronym!» Päleši hääl on lõikav ning mürgine. «Liiga kaua aega oled 
sa olnud diplomaatilises teenistuses ja seepärast pole sinu jutt lihtsa talumehe ega 
Wiclifi õpilase, vaid diplomaadi oma!» 

«Kas sa arvad, et üks välistab teist?» naeratab Jeronym. 

!- Saksa-Rooma keisririigi koosseisu kuulusid peale Saksa vürstiriikide veel 
Itaalia, Tšehhia, Burgundia jne. Keiser oli valitav. Nõnda hoidsid feodaalid ära 
keskvõimu tugevnemise ja oma õiguste kärpimise. Väclav valiti keisriks pärast oma 
isa Karl IV surma aastal 1378. (Viimase valitsusajal 1347—1378 oli Praha keisririigi 
pealinnaks.) Võitluses feodaalidega sai Väclav lüüa ja 1400. aastal tagandasid 
riigivürstid ta keisritroonilt. Nüüdsest peale oli ta ainult Tšehhia kuningas. Tema 
järglane keisritroonil, Ruprecht, suri 1410. a. Uueks keisriks valitud Sigismundi, 
Väclavi venda, tunnustasid seitsmest riigivürstist ainult kolm. Nõnda rippus 
keisrikroon tegelikult õhus ja võitlus selle valdamise eest pakkus šansse ka Väclavile. 
— Tõlk. 

Interdikt — jumalateenistuste ja kiriklike kombetalituste keeld, mis pandi 
linnadele, piirkondadele ja tervetele riikidele, et neid kuulekusele sundida. — 
Tõlk. 

«Muide, kui sa oleksid mind tähelepanelikult jälginud, siis oleksid märganud, et 
ma vastasin ainult su küsimusele, kas ülikool peab tegema kuningale ettepaneku 
indulgentsidega kaubitsemine ära keelata. Me tulime siia ju selleks kokku, et teha 
teatavaks ülikooli seisukoht indulgentside suhtes, ja see olid sina, kes hakkas rääkima 
kuningast — sina, lihtne talupoeg ja Wiclifi õpilane,» ei jäta ta kurikavalalt lisamata. 

«Igaüks sai aru, et ma rääkisin kuningast seoses kogu küsimusega,» kaitseb Palee 
end ärritatult. 

«Lugupeetud magistrid ja bakalaureused,» kõlab nüüd Husi hääl, mis otsekohe 
tõmbab enesele kõikide koosolijate tähelepanu. «On hea, et me kuulsime, mida meile 
siin kõneles sõber Jeronym. Aga nüüd asja juurde. Kes me oleme? Me oleme ülikool. 
Meil ei sobi nõu anda, kuni seda meie käest ei küsita. Meil ei sobi nõu anda kunin- 


gale, mida ta peaks tegema ja mida mitte. Kuid samuti ei tohi me oma otsust 
langetada selle järgi, mis kuningas on teinud või tegemata jätnud. Kindlasti aga sobib 
meil — ja see on koguni meie kohus! — avalikult teatavaks teha oma seisukoht nii 
tähtsas asjas, nagu seda on indulgentside väljakuulutamine ja müümine. Vaevalt ma 
teis eksin, kui teen ettepaneku, et meie ülikool teataks, ta mõistab hukka 
indulgentsidega kaubitsemise kui ebakristliku tegevuse, mis on vastuolus pühakirjaga 
ja Jeesuse Kristuse õpetusega. Seda avaldust me ei tee mitte ainult magistrite ja 
bakalaureuste, vaid ka üliõpilaste nimel. Me ei tohi neid unustada, sest ilma 
üliõpilasteta me oleme null. Oma otsust aga ei tee me sõltuvaks mitte kellestki muust 
kui ainult iseendist!» 

«Ülikooli niisugune avaldus, mis ei tugine kuninga võimule, on sama mis 
piitsaplaks vastu veepinda,» pahvatab Palee. 

«Enne meenutas reetor magnificus meile siin meie kõrge kooli kuulsust ja 
tähtsust. Ja meie arvamusel saab olla kaalu sedavõrd, kuivõrd kindlameelsed me 
oleme. Me peame näitama ennast oma eelkäijate väärilisena, kelle varjud on täna 
meiega, kuulavad meid ja vaevad meie sõnu ning südant. Jah, siin viibivad Vojtech 
Rankü, meie ülikooli professor ja Pariisi Sorbonne'i rektor, Litomyšli Mikuläš, 
teoloogiamagister ja erakordselt ettenägelik nõuandja, Kolini Stepän, tuline 
isamaalane, Jenek, silmapaistev matemaatik, Rakovniki Mikuläš, kuulus luuletaja, Jan 

Stekna, väljapaistev muusikamees, ja paljud, paljud teised, kelle nimesid ei jõua 
üles lugeda. Need kõik langevad nagu kivid kuristikku, kui ütleme end hirmu, 
meelekind-lusetuse või arguse tõttu nende pärandist lahti. Me kõik teame, et see pole 
kerge katsumus, mille me enesele kaela tõmbame, kui astume välja paavsti uue 
korralduse vastu. Ent kui me karistame väikest preestrit, kes nõuab usklikult krossi 
pihilevõtmise eest, kuidas me võime siis vaikida paavsti tegevuse puhul, kes 
ebakristliku indulgentsi-müügiga nöörib kogu rahvast? Mida muud tuleb meil teha kui 
meenutada apostel Pauluse sõnu kirjast Korin-tose rahvale: «Olge valvsad, seiske 
usuväes, pidage ennast mehiseR ülal, saage tugevaks ja tehke kõike armastusega.» Te 
mõistate: armastusega jumala, tõe ja inimese vastu.» 

Hus ei kõrgenda häält, ta kõneleb vaikselt, kuid ometi kuulavad kõik teda pineva 
tähelepanuga; tema kõne ajal astuvad kuulajad üksteise järel sammukese lähemale, 
nihkuvad Husi poole igast küljest, kuni lõpuks piirab teda tihe inimsumn.. Selle taga 
haigutab tühi aula, kus kõigest kaks kogu on oma kohale jäänud: tugitoolis kössitav 
Znojmo Stanislav ja rektoripoodiumil seisev Stepän Päleš, kelle käed on kramplikult 
rusikas ja kelle kokkupigistatud huultest on veri ära valgunud. Ta ei suuda oma pilku 
lahti kiskuda Husi rahulikult näolt, mis paistab siia üle tummas harduses kuulajate 
peade. Ja vaikus, talumatu vaikus, millega avaldatakse oma heakskiitu nende võlvide 
all äsja kõlanud sõnadele, just kui vajutaks Päleši vastu maad, suruks ta põrmu. Peab 
lõhkuma, peab purustama selle neetud võluvõimu! Ja nõnda paotuvad Päleši kramp- 
likult kokkupigistatud huuled ja saali tungib hämmastavalt kähisev hääl: 

«Ärgem hõljugem pilvedes, vaid seiskem maapinnal! Peame arvestama maiseid 
jõudusid. Ma lahkun ja katsun kuninga nõukogu jutule pääseda. Kutsun rektor Mareki 
t ja vabade kunstide teaduskonna dekaani minuga ühinema.» 

Ja vastust ära ootamata tormab Palee koridori. 

Kohe (täitub aula kõuekõminast. Kujunevad erutatud grupid, üks räägib teisest 
üle. 

Üksnes Husi ees seisev paar — Jeronym ja Jakoubek — jääb tummaks. Nad 
vaikivad, kuid mõtlevad kõik ühte ja sama. Nad mõtlevad kaaslasele, kes täna nendest 
nii äkki 

eraldus, kes osutus korraga nii sõjakalt kärarikkaks, lausa silmatorkavalt 
agressiivseks. Jeronymi huulte ümber mängleb irooniline naeratus, sügavalt mõttesse 
vajunud Jakoubeki silmad vahivad ainiti põrandale, üksnes Husi pilk on nagu kinni 
naelutatud ukse külge, mille taha Palee kadus, ja tema ilmes seguneb pettumus 
kaastundega. Kui suuri sõnu teevad alati need, kes katsuvad niimoodi oma nõrkust 
varjata! 


4 


Vägevate, paksude müüride ja tornidega tõuseb Mala Strana peapiiskopiloss üle 
oma ümbruskonna madalate majade. Nende kõrval paistab see oma tugeva müüri tõttu 
ligipääsmatu, külma, võimsa kindlusena. Seda massiivset kiviehitust elustavad üksnes 
kitsad teravatipulised aknad, mis meenutavad altkulmu luuravaid silmi. 

Kuid selle kõva soomusrüü all on varjul toad, mis säravad portjääride ja vaipade 
mahedatest värvidest, toad, millele annavad kergust peenelt nikerdatud mööbel, tugi- 
toolid, lauad, lugemispuldid, kus helgivad valges pärga-mentköites raamatud; ja 
õhuliste värvide ning kullaga kaetud raidkujud ja statuetid lisavad oma osa sellesse 
luksuseuputusse. Värvirikkus ja kuld kaunistab rõivaid ka prelaatidel, kes on 
kogunenud täna peapiiskopi töötuppa, et tervitada kõrget külalist, paavsti legaati 
Lodo-vico Brancaccit. Purpurpunased rüüd vahelduvad kullaga tikitud valgete 
riisadega ja ainult professor Bori rangelt must professoritalaar erineb siin teistest. 
Sadadesse kol-meharulistesse kandelaabritesse pistetud küünlad hajutavad õhtusse 
kalduva päeva hämarust oma mesise valgusega ja peegelduvad leegitsevalt 
kuldtoimelistel poorti-del, laiadel pannaldel, sätendavatel sõrmustel, peekritel ja 
kannudel, mis asuvad läbisegi tugitoolide kõrval taburettidel. 

Seltskond tunneb end vabalt, prelaadid seisavad väikeste rühmadena või istuvad 
tugitoolides; ladinakeelse vestluse heliseva sära summutavad pehmed portjäärid, 
üksnes siin-seal kostab peekrite kokkulöömisel tinane kilksatus ja kallatava veini 
vulksumine. 

Legaat istub aukohal. See on tugeva kehaehitusega itaallane, nurgelise 
sõjamehekerega, ja ka tema riietus meenutab vähe kõrget vaimulikku aukandjat. Tema 
reisiülikond 

on rüütli oma; selle metallplaadikesi ja rõngassärki ei küüni katma õlgadelt vabalt 
allarippuv punane kardi-nalimantel. Ainult ühes suhtes erineb tema raudrüü tavalisest 
— seda katavad peenelt vormitud ornamendid ja figuraalsed stseenid. Pantseri 
rinnakilbile on osav tsiseleerija verminud Jupiteri kuju, kes rabab välguga taeva- 
laotusesse kihutava kolmikrakendi juhti. Legaadi vähimgi liigutus paneb tema rinnal 
tärisema suure kuldristi, mis ripub jämeda keti küljes; nii nagu raksatab metall vastu 
metalli, nõnda raksatab Kristuse märk raudrüül paikneva paganliku reljeefi pihta. 
Brancacci käed, mis lebavad mugavasti põlvel, hoiavad idamaise tegumoega 
inkrusteerltud pistoda. Legaat peaaegu ei pööragi sellelt silmi, oodates ükskõikselt, 
mida hakkavad talle rääkima ning seletama kõik need, kes keerlevad tema ümber tee- 
nistusvalmilt ning alandlikult nagu planeedid päikese ümber, kuigi püüavad näida 
rahulikud ja enesekindlad. 

Kõige närvilisem on peapiiskop. Esimest korda viibib tal külas paavsti esindaja. 
Peapiiskop, kes on ammugi harjunud olukorraga, et teda ümbritsevad ainult sõna- 
kuulelikud käsutäitjad, teab, et see purpurmantlit ja raudrüüd kandev tugev mees võib 


ta üheainsa sõnaga hädasse ning raskustesse paisata. Nagu poleks tal muresid isegi 
küllalt! Kui ta peapiiskopi koha enesele kätte võitles — ah jumal, kui palju ta selleks 
närve ja raha kulutas! —, arvas ta, et sellega ostab ta enesele rahu vanaduspäevadeks 
ja muretu äraelamise. Sellest ajast saadik on ta küll mõndagi saavutanud, kuid rahust 
pole nähtavasti enne surma juttugi. Ja selles kõiges on süüdi see neetud Hus! Tuhnis 
segi Praha peapiiskopkonna õndsaliku rahu, nagu juhtub siis, kui virutad kepiga 
sipelgapessa. Kui see kõik poleks nii hirmus keeruline! Husi kallal murdis oma 
hambad eelmine peapiiskop Zbynek, tema enda kihvad aga on liiga raugastunud, et 
julgeda midagi seesugust üritadagi. Muidugi, oleks kuningas Väclav tõeline kuningas 
ja kiriku ustav poeg, siis oleks kõik teisiti. Aga see libe Hus ostis kuninga ära — 
pasundab, et kuningas on kõige kõrgem maaisand, kõik peavad tema sõna kuulama ja 
tal on õigus kõiki karistada. Nii ilmalikke kui ka vaimulikke ilmlike asjade ning 
pattude puhul. See salakaebaja — kuidas ta nimi nüüd ongi? Noh, sellel pole tähtsust 
— ahhaa, Jan Protiva! Nojah, preester Protiva tõi talle, peapiiskopile, 

kord hämmastavad märkmed, mis ta oli kirja pannud Husi jutluse ajal Betlema 
kabelis. Hus lausunud tollal: «Kui kuningas on jumala järel kõige kõrgem isand 
Tsehhi kuningriigis, siis peab tal olema õigus ka vaimulikke karistada ja õigele teele 
juhtida, kui nad patustavad. Ja kuna kõige leebemaks õigele teele juhtimise abinõuks 
on varanduse äravõtmine, noh, võtku siis kuningas pealegi kõlvatutelt vaimulikelt 
varandus!» Kui osavasti oskas see nupumees kuninga kõige tundlikumat pillikeelt 
näppida! «On selge,» huilanud Hus kuningale ja tšehhi aadlikele kõrva, «et kui kiriku 
varanduste käsutamisõigus sõltub paavsti, peapiiskopi ja meie preestrite 
heaksarvamisest, kuningal ja aadlikel aga ei ole vähimatki võimu nende üle, siis 
lakkab kuningas olemast kuningas ja suurnikud lakkavad olemast ilmalikud isandad.» 

Neetute neetu! Peapiiskop mäletab seda asja hästi, ent senikaua kui püsib kuninga 
ja Husi liit, ei usu ta, et õnnestuks toda Betlema mässajat vaikima sundida. 

Peapiiskop ohkab ja tema raugalikud õlad vajuvad veel rohkem kössi. Tema pilk 
libiseb piki helkivat kuldset ehte-ketti, millega tema kõhetud, kondised sõrmed kogu 
aeg lakkamatult on mänginud. See on erakordne ehe, mida ta on harjunud kaelas 
kandma: pikk kett koosneb aina kuldmüntidest, mis on omavahel mõne väikese 
traatlüliga osavalt ühendatud. Nõnda liiguvad kuldsed kettakesed küllaltki vabalt, et 
ehitada neist väike torn, nagu teevad seda rahavahetajad oma laual, kuid siis raputad 
ketti ja mündid reastuvad jälle kuulekalt oma lõputuks ringiks, mis ümbritseb Praha 
patriarhi kaela. 

Nüüd kallutab end keegi peapiiskopi meelekoha ligi. See on doktor Bor. 

«Sooviksin ainult ühte asja,» lausub ta ja tema kõhetu nägu kattub kahjurõõmsa 
kurrurägastikuga. «Et võiksin näha Husi ja Päleöi nägu, kui nad saavad teada, et vader 
Väclavile läheb kolmandik indulgentside müügi puhaskasust.» 

Peapiiskop itsitab, tundes head meelt, et keegi ta nendest rõõmututest 
mõttemõlgutustest välja rebis. Ta pilk libiseb legaadile. Kuid korraga kivistub 
peapiiskopi nägu, naeratus nagu pühitakse tema palgelt. Legaadi silmad puurivad 
teda, ajendatuna Husi nime kuulmisest. 

Ja nüüd hakkab ka legaat kõnelema: 

«Isa peapiiskop, kuulen, et siin mainiti selle mässaja 

nime. Kas sa ei arva, et nüüd oleks õige silmapilk kirikuvande jalinterdiktiga tema 
vastu välja astuda?» Ta ütleb seda otsekui muuseas, ilma igasuguse laitusevarjundita, 
kuid juba järgmise lause puhul võib tunda, kui kavatsetult ta ühe sõna teise kõrvale 
sätib, et nende raskus täis-kaaluliselt peapiiskopi kuulmenahkadele langeks: «Sellest 


on juba küllalt palju aega, kui sa said paavsti bulla, milles Husile just need karistused 
ette olid nähtud.» 

Ongi käes! Peapiiskopi sõrmed vallanduvad, kett libiseb tal käest ja mähkub 
kuldse ahelana ümber tema hüvaku randme. Paavsti bulla. . . Jah, see on tal siin, 
siinsamas raamatukapi kõrval massiivses sekretäris, hoolikalt luku taga. Ja nagu saaks 
ta nõndaviisi piinlikku vastust edasi lükata, tõuseb peapiiskop ja läheb tõttaval 
vanainimese-sammul kirjutuslaua juurde. Mispärast kõik korraga vait jäid? Mispärast 
valitseb siin nii talumatu vaikus, et laegas näib lausa väljakutsuvalt kriiksuvat? Jah, 
siin ta on. Peapiiskop võtab peidupaigast bulla, suudleb kõigepealt kahe siidnööri 
otsas rippuvat tinapitserit ja rullib siis pärgamendi lahti. Ta silmad peatuvad teksti 
korrapärastel kirjaridadel ja jalamaid on tal legaadi ähvardavas küsimuses peituv 
hädaoht meelest läinud, sest kohutav kirikuvanne, mis pärgamendilt oma ohvrit 
luurab, on joobnustav allikas, millest küllastub nüüd kogu peapiiskopi õelus; viimast 
on temasse aastate jooksul kuhjanud hirm, vihkamine, mured ja vanadus. 

«Siin see on. Jah, siin see on.» Nüüd julgeb ta juba üle pärgamendiveere nuuskivat 
pilku legaadile heita. «Kuid õige silmapilk'pole veel tulnud!» 

«Ja millal see viimaks tuleb?» krimpsutab Brancacci ülbelt nägu. 

Doktor Bor, kes vihkab Husi veel rohkem kui peapiiskop, on valmis äärepealt 
sekkuma, kuid rauk teeb talle käega nii käskiva liigutuse, et professor ei julge suud 
avada. 

Peapiiskop vaikib hetke, tema pilk vilab ringi, nagu otsiks midagi, mis aitaks tal 
seda asja legaadile kõige paremini selgitada. Korraga lööb ta nägu särama. Ta astub 
raamatukapi nurga juurde ja osutab raugaliku sõrmega näilisse tühjusesse, 
raamatuselgade poole: 

«Vaata, isa legaat, just praegu laskub siin väike ämblik oma niiti mööda allapoole. 
See on Hus. Aga heie, üksainus nõrk heie, mis veel ämblikku hoiab, on kuningas. See 
on 

tema viimane tugi. Niipea kui heie puruks kistakse, niimoodi...» — peapiiskop, 
kes ilmselt ei taha kleepuvat niiti puudutada, kisub heide oma kuldketiga puruks — 
«siis kukub ta maha ja me lööme ta lömaks sellesama bullaga.» Seejuures vajutab ta 
mahakukkunud ämbliku jalaga sodiks. 

Saalis pole kuulda kärbse pirinatki. 

Ka legaat vaikib. 

Peapiiskop läheb uuesti sekretäri manu, suudleb jälle tinapitserit ja asetab paavsti 
bulla aupaklikult laekasse, mille ta hoolikalt lukustab. 

Kuid nüüd ei suuda professor Bor end enam vaos hoida: 

«Söandan kinnitada, et just nüüd jõuab kätte õige silmapilk. Ja nimelt — niipea 
kui Hus indulgentside vastu välja astub.» 

Siiski peatab tema jutu ka seekord peapiiskopi kuiv peenike hääl: 

«Et sa mõistaksid, kõrgeauline külaline, me kutsume oma kallist doktor Bori 
õigusega ketserite hirmuks — ta ei jõua ära oodata ja näeks oma ülikoolikolleegi 
suurima heameelega juba tuleriidal. Niisugune käitumine teeb talle muidugi au, kuid 
ma kardan, kallis doktor, et Hus ei ole niivõrd rumal, kuivõrd sina oled kaval. Hus ei 
või ometi nii sõge olla, et raiub ise läbi oksa, millel ta istub. Selle 
peame meie joonde ajama, kui saabub paras aeg ning võimalus.» Ja peapiiskopi näole 
valgub salakaval, õel naeratus. 

Legaat kehitab õlgu. Tal on juba kõrini nende siinsete kõhklejate lõpututest 
arutlustest. Oleks tema siin nende asemel, tema juba oskaks Husiga sada imet teha. 
Aga see pole lõpuks tema asi ja teda ei saadetud mitte selle küsimuse pärast siia. 


Husiga ähvardamist kasutas ta seepärast, et neid prelaate enne oma peamise ülesande 
juurde asumist natuke hirmutada. Ta peab indulgentside müügi abil Tšehhiast 
võimalikult palju raha välja pigistama. 

Ja nõnda lööb ta pistodaga vastu risti ja raudrüüd, et tüütule vestlusele lõppu teha, 
ning lausub hooletult: 

«Noh, see on ajutiselt teie asi. Ma rõhutan: ajutiselt! Muide,» naeratab ta 
tähendusrikkalt, «ka Rooma kuurias jäeti Husi protsess mõneks ajaks kõrvale — 
kaalukatel põhjustel. Aga asume nüüd asja juurde, mille pärast 

mind siia saadeti. Tahaksin teada, kuidas teil on korraldatud indulgentside müük 
provintsis?» 

Kohe tõuseb teenistusvalmilt üks prelaat: 

«Jaotasinje kogu peapiiskopkonna ringkondadeks ja igas ringkonnas tenditasime 
indulgentside müügi ülemdiakonitele ja kihelkondade vaimulikele. Me ei jätnud välja 
mitte ainustki kihelkonda.» 

«Kui palju rendilevõtjad müügi pealt saavad?» 

«Kümnendiku,» 

«Kas see pole liiga palju? Niimoodi jääb puhaskasust peaaegu pool Tšehhiasse.» 

«Isa legaat,» tõttab peapiiskop selgitama, «võtsime nõuks äratada müüjates nii 
suurt huvi kui võimalik, et ka puhaskasu oleks nii suur kui võimalik.» 

«See peab olema nii suur kui võimalik,» sekkub legaat energiliselt. «Ärge 
unustage, et teie kuningriigil on tähtsad põhjused veenda püha isa oma truuduses. 
Teate isegi, kui tungivalt vajab tema pühadus abi ja eelkõige raha, teate samuti, 
missuguseks pühaks eesmärgiks seda vaja läheb. Noh, me anname teile võimaluse 
näidata, et teie sõnad ei lähe tegudest lahku. Pidage meeles, et tegude põhjal 
hinnatakse ning vaetakse teid.» Siis lisab ta vaiksel, kuid ähvardaval toonil: «Ma ei 
kadesta kedagi, kelle vaagen Rooma kaaludel ülespoole kerkib ja kes leitakse 
kerge olevat.» 

Lihtsad puust küünlajalad, mis asuvad paljastel tammepuust laudadel, valgustavad 
õppejõudude söögisaali. See on lihtne, valgendatud võlvlaega, seinad laudadega üle 
löödud. 

Sel hetkel on söögisaal juba tühi — parajasti lahkub hüvasti jättes veel kaks 
õppejõudu. Kolm üliõpilast kraamib laudadelt taldrikuid, vaagnaid ja lusikaid. 

Ainult nurgas ühe laua otsa ümber on veel väike rühm magistreid istuma jäänud, 
Hus keskel, Jeronym ja Stribro Jakoubek tema paremal ja vasakul käel. Nad istuvad 
vaikides tühjas saalis, valge lae all, nõudekolingi on juba lakanud ja üliõpilaste 
sammud hääbuvad suletud ukse taga. Hus istub, küünarnukid lauale toetatud, mõttesse 
vajununa, ja tema käed mudivad leivatükki. Ainult Jeronymi ees seisab tinapeeker 
veiniga. 

«Meie kallil Päleöil on suu Wiclifist laia juttu täis, aga ainult senikaua, kui ta 
kuninga kuuehõlmast kinni hoiab.» Jeronym ei ole ikka veel vabanenud muljest, mille 
tekitas Paleel tänane esinemine õppejõudude koosolekul. «Poolas öeldakse, et kirp 
karu kasukas ei karda isegi lihuniku koera.» Kuid siis lööb ta käega, nagu tahaks 
tüütut mälestust eemale peletada, ja tema nägu elustub järsku: «Ma pole teile veel 
ütelnudki — valmistun Leedusse ja Venemaale sõitma. See peaks eriti sind 
huvitama,» pöördub ta Jakoubeki poole. «Õigeusukirik pidavat veel praegugi kinni 


varase kristluse eeskirjadest ja kombetalitustest. Tahan seda seal vaadata, selles 
veenduda. Ma juba hakkasingi kreeka keelt õppima.» Kõnelemise ajal on ta silmad 
nooruki omadeks muutunud, süttinud — vaimus viibib ta juba teel. Kuid korraga 
pahvatab ta naerma: «Aga enne seda tahan teid siin veel indulgentsimüüjate vastu 
aidata.» 

«Idapoolsed maad kiskusid end õigel ajal Rooma hoora küljest lahti,» lausub 
süngelt Jakoubek. Ta on Husiga üheealine; Husi tasakaaluka rahuga võrreldes näib 
teda lakkamatult põletavat sisemine lõõskav leek. Ainult rahulikud sinised silmad, 
silmad täis leebet õrnust, on kummalises vastuolus selle kirgliku näoga. «Rooma 
ahnuse ja ülbuse katkutõbi sinna ei ulatunud. Aga küll meiegi siin terveks saame, kui 
juurime kiriku kehast välja kullahimu. Vaimulikkond peab loobuma varandusest ja 
ilmalikust võimust. Ja eelkõige peame seda tegema meie, preestrid ja jutlustajad.» 
Hoolimata öeldud lausete kirglikkusest ei tee Jakoubek ühtegi žesti ega kõrgenda 
häält. Ainult tema päraniaetud silmad lisavad sõnadele veenvust. Kuid silmadessegi 
naaseb leebe rahu, kui ta viimaks ütleb: «Ja me peame selle eest hoolt kandma, et see 
reform saaks teoks kõikjal ning täielikult, et see saaks teoks rahumeele ja armastuse 
vaimus.» 

«Nagu lammas andis nõu hundile, et too laseks vabatahtlikult oma hambad maha 
ihuda,» ohkab Jeronym. 

Ka Hus hakkab naerma: 

«Vend Jakoubek, juba poolteist aastatuhandet näitab pühakiri inimestele teed 
pääsemise ja õndsuse poole, räägib vaimulike alandlikkusest ja apostellikust 
vaesusest. Kuid siiski ei järgi maailm neid nõuandeid. Kus peitub põhjus? Kas 
pühakirjas või inimestes? Muidugi mitte 

pühakirjas, sest pühakiri on tõde. Järelikult on viga inimestes. Missugustel 
inimestel lasub suurim vastutus Kristuse õpetuse järgimises? Kindlasti kirikul ja selle 
teenritel. Kuid mida on teinud vaimulikud neile usaldatud õpetusega? Nad jätsid 
endale ainuõiguse Kristuse sõnu seletada, lukustasid pühakirja oma varakambrisse ja 
võtsid selle usklikelt ära. Nõnda tegid nad endist jumala puutumatud esindajad maa 
peal, ja mida nad iganes ütlevad, selle kuulutavad nad pühaks seaduseks. Arusaadav, 
et alatute inimestena kuulutavad nad ainult niisuguseid seadusi, mis toovad neile kasu, 
ja piiblist valivad nad üksnes seda ja üksnes sellisel hulgal, mis toetab nende kõrkust 
ja võimüpüüdeid, ning selles vaimus seletavad nad ka pühakirja. 

Mida on siis tarvis teha? Võtta vaimulikelt ära nende ainuvalitsus Kristuse 
evangeeliumi üle, anda kõigile usklikele tagasi pühakiri, pista inimestele pihku piibel, 
et kristlased ise leiaksid selles armastuse ja õigluse seadused. Siis lakkab vaimulik 
olemast kohtunik inimeste üle, siis saab pühakiri nõuandjaks ja kohtunikuks nii ini- 
mestele kui ka vaimulikele. Kui tohutult kergendaks see meie tööd ja võitlust, mis 
tänapäeval, sel languse ja hukatuse ajastul, meil otsekohe ees seisavad. Sest mida me 
peame kõigepealt tegema? Me peame inimestele paljastama sügavad lahkuminekud 
kristliku õpetuse ja kristlike õpetajate kõlvatuse ning ahnuse vahel, Kristuse sõnade 
mõtte ja nende eluviisi vahel, kes on omavoliliselt enda kätte haaranud Kristuse 
sõnad, et nende abil inimesi valitseda. Just need lahkuminekud peame kõigepealt pal- 
jastama ja neid avalikult kuulutama nii paljudele inimestele kui võimalik. Alati ja 
kõikjal. Nii sõnas kui kirjas, iga oma teoga ja eeskuju andmisega. Viis, kuidas me 
toimima peame, on lihtne, väga lihtne: aitab sellest, kui rääkida tõtt — kõnelda tõtt, 
kaitsta tõtt, teenida seda, elada tões, ja kui vaja, ka surra tõe eest.» 

Langetatud pilgul kuulavad sõbrad Husi, sest neid lum-maA sedavõrd häälekõla, 
mis kastab neid oma läbipaistva puhtuse ning leebusega, et nad ei söanda selle hääle 


kuulamisele lisaks inimese näkku vaadata, kelle suust see hääl kõlab; mõlemale näib, 
et neile öeldud sõnad on juba täielikult kõigest kaduvast puhastatud, et need sõnad 
pärinevad igavese tõe enese allikast. Husi sõnades tunnetavad nad jõudu, mis on suur 
oma tarkuse ja võimas 

49 

oma puhtuse poolest, kuid seejuures nii lihtne, nagu on lihtne ja mõistetav kõik 
loomulik ning tõepärane. 

Magistrid vaikivad kaua, nagu oleksid nad oimetud.. Esimesena toibub Jeronym. 
Ta tõstab järsult pea, nagu tahaks vabastada end koormast, mis on surelikule liiga 
suur. Tema tõsises, mehelikult kaunis näos, mida raamivad pikad juuksed, hakkavad 
kõigepealt silmad maisesse maailma tagasi pöörduma. Nende pilk langeb Husi kätele, 
mis tema kõnelemise ajal on jätnud leivatükiga mängimise. Mudivad sõrmed on 
sellest valmis rutjunud väikese leivast lusika. Jeronym naeratab: 

«Mis sa teed?» 

Ka Hus naeratab, saab oma teost teadlikuks ja pöördub samuti meeleldi tagasi 
selle maise maailma pisikese, materiaalse eseme juurde: 

«Näed, kätel seisis meeles. — See komme pärineb ajast, kui olin veel vaene 
üliõpilane. Isegi lusikat ei jõudnud ma endale osta. Nõnda meisterdasin selle iga kord 
leivast. Noh, ja kui olin hernepudru ära söönud, pistsin lõpuks kinni ka lusika.» 

Jah, nüüd on nad jälle siin, õppejõudude söögisaalis, tuttavate seinte vahel, tugeva 
tammelaua ääres, kus õh-tustasid. Rahulik küünlavalgus, puhas hele lagi ja pruunide 
puuseinte soojus ümbritsevad neid lepliku rahuga. 

Sel hetkel kriiksub uks ja söögisaali astub kaks tumedas rõivastuses kogu. 
Jeronymile ja Jakoubekile tunduvad need korraga õigupoolest ilmutusena teisest 
maailmast, kuigi nad näevad selgesti kahe professori, Päleši ja Stanislavi vägagi 
tuttavaid kogusid. Päleši pale on kahvatu ja just nagu seestpoolt tuhaks põlenud, tema 
pingul näos tõmblevad lihased, silmade vaade on ekslev ning ebakindel. Tema 
käsivarrele toetudes tõstab vaevaliselt jalga jala ette rauk Stanislav, kelle huuled 
värisevad ja kelle silmis helgivad pisarad. 

Esimesena tõuseb laua tagant Hus ja läheb kiirustades oma vanale õpetajale vastu. 
Armastusväärse aupaklikkusega aitab ta rauga lähima pingi juurde talutada, millele 
Stanislav raskelt istuma vajub. Siis koonduvad kõikide pilgud Pälešile. Too on jäänud 
seisma istuva rauga kõrvale, käed koos, sõrmed kramplikult vaheliti. Kellelegi otsa 
vaatamata alustab ta masendatud häälel: 

«Kuningas .. . kuningas võttis indulgentside müügi oma kaitse alla ... » 

Husi näos ei muutu midagi. Ta lükkab pingi lähemale, nii et jääb istuma oma 
õpetaja vastu. Ka Jakoubek ja Jeronym tõusevad laua tagant ja tulevad lähemale. 

Palee ootab, mida keegi selle ootamatu uudise puhul ütleb. Tema pilk libiseb ühelt 
teisele. Ta on täis kannatamatust, et nad viimaks ometi kõnelema hakkaksid, ja ühtlasi 
kardab esimest sõna. Kui saaks neile selle ise suhu panna! Ta teab, mida neilt kuulda 
tahab, mida tal tarvis on kuulda, siiski valdab teda korraga ebakindlus, kui kuuleb 
üksnes hädavajalikku ning vältimatut. 

«Niisiis ei seisnud kuninga palgasõdurid asjatult indul-gentsikirstude juures.» 

See ongi ajutiselt see vältimatu, mis kõlab siin praegu Jeronymi rahulikus 
naljaheitmises. 

«Noh, ja mis edasi?» katkestab lõpuks Hus vaikuse, mis muutub Pälešile 
talumatuks. 

Päleš elavneb, kortsukesed tema silmade ümber löövad võbisema, innukast 
veenmistahtest muutub hääl lõikavaks. Ta prahvatab: 


«Sellisel juhtumil — sellisel juhtumil ei jää meil loomulikult muud üle kui 
taganeda.» 

«Meil? Kellel?» küsib Hus rahulikult. «Sinul, minul, meie õpetajal siin?» 
noogutab ta Stanislavi suunas. «Ja siis Jeronymil, Jakoubekil?» 

«Meil — saad ju aru, ülikoolil!» 

«Anna andeks, ma ei mõista,» raputab Hus pead. «Hästi, kuningas otsustas 
indulgentside müümist toetada. Mis selle tõttu muutus? Mis selle tõttu meis muutus?» 

Siin see ongi. See, mida Pälec kartis. Ta tunneb enesel kõikide pilke. 

Need kõrvetavad, põletavad teda. Ah, ta mõistab liigagi hästi, mis Husil mõttes 
on. Ja mida rohkem Päleö sellest teadlikuks saab, seda rohkem hakkavad temas pead 
tõstma viha ja hirm; ta peab vestluse kõrvale juhtima teemalt, mis ähvardab teda 
paljastada, mis ähvardab teda noolena tabada: 

«Kas sa siis ei mõista? Või ei taha sa mõista? Me ei või ometi kogu ülikooli 
ohustada! Seni oli meil oma võitluses Rooma vastu kuninga toetus, kuid nüüd 
kuningas meid kaitsma ei hakka. Rooma kuuria loovutas talle... » Päleš teeb hetkeks 
pausi, kuid jätkab siis sõnu tugevasti rõhutades: «. . . osa indulgentside müügist. 
Kolmandik puhaskasust 

läheb kuninga taskusse. Kui me nüüd indulgentside vastu välja astume, siis 
astume välja ka kuninga vastu.» Jeronym ei suuda hoiduda mürgisest märkusest: «Ja 
siis hüvasti meie prebendid ' ja ülikoolikateedrid!» Kuid Palee ei pööra silmi Husilt. 
Temalt ootab ta otsustavat vastust. Nüüd ta enam ei väldi Husi pilku, vastupidi, vaatab 
ise Husile kindlalt silma, nagu võiks ta sealt lagedale sundida, välja kiskuda sõnad, 
mis vabastaksid ta kogu sellest ähvardavast, süüdistavast ja peaaegu hingematvast 
koormast. Ja siis juhtub kõige halvem, mis Pälešit võiks tabada: Husi rahulik pilk 
pöördub temalt kõrvale ja peatub täis armastust ning aupaklikkust vanal Znojmo Sta- 
nislavil. 

«Magister Stanislav,» lausub Hus pehmel, vaiksel häälel, «sina olid minu õpetaja. 
Sina olid esimene, kes juhtis mu vankuvad sammud tõe teele. Mäletan, kuidas sa pal- 
jastasid mu alles otsiva pilgu ees ilmalikuks muutunud kiriku pahed ja kuidas sa 
õpetasid mind nägema selle allakäigu põhjust vaimulike kulla- ja võimujahis. Halgi ei 
suuda ma sulle selle eest küllalt tänulik olla, ja kui ma praegu niimoodi sinu poole 
pöördun, pead sa kuulma mu sõnades kogu armastuse jõudu, mille sa minusse istuta- 
sid, — armastuse tõe vastu ja armastuse sinu vastu, magister Stanislav. Seepärast ma 
nüüd tahangi eelkõige kuulda sinu arvamist selles küsimuses.» 

Aeglaselt tõstab vana Stanislav pilgu Husi poole. Meele-liigutuses, mis muudab 
uduseks tema silmanägemise, kaotavad Husi näojooned oma teravuse ja hakkavad 
kokku sulama selle nooruki omadega, kes kerkib esile Stanislavi mälestustest. Jälle 
näeb ta enese ees noore üliõpilase nägu, mis talle kuidagi teadmishimuliselt otsa 
vahib. Üliõpilane haarab ahnelt iga sõna, mis kostab kateedrilt õpetaja suust. Jälle 
uurivad nad üheskoos Wiclifi traktaatide kirglikke lauseid, nõustuvad tema 
seisukohtadega ja vaimustuvad neist. Siis lähenevad nende teed üha rohkem 
teineteisele, nende vaated konsolideeruvad ülikooli seinte vahel ja poleemilistes 
teostes, kus kumbki oma sulega võitleb õige ürituse eest, suure inglise reformaatori 
puhastatud õpetuse kaitseks. «De simonia2»— jah, niisugust pealkirja kandis see 
Wiclifi traktaat, väike mahult, kuid 

1 Prebend — vaimulikule makstav tasu jumalateenistuse pidamise eest. — Tõlk. 

2. Vt. märkus Ik. 37. 

hiiglasuur tähtsuselt ja löögijõult. Täpselt ning kindlalt paljastas Wiclif kiriku 
saamahimulise ahnuse ja vaimulike kõlvatuse. Siis kandsid nad need inglise 
tähelepanekud üle kodumaisele kirikule ja — rüü, mille oli karmidest 
hukkamõistvatest otsustest õmmelnud Wiclif, läks ka siinsele vaimulikkonnale selga 
nagu valatud. Siinsed jumalasulased püherdasid samades pahedes. 

Ja mitte ainult elutute traktaatide uurimine ei lähendanud teineteisele kunagist 
õpetajat ja õpilast, hiljem juba kahte professoritalaaris sõpra; ka tegelik elu tõestas 
nende mõttekaaslust. Kui palju aastaid on sellest möödunud? Võrdlemisi vähe, ei ole 
veel tervet aastakümmetki. Tollal andis peapiiskop Zbynek Stanislavile ja Husile 
korralduse uurida imesid, mida sündis hämmastaval hulgal Brandenburgi maakonnas 
Wilsnacki külas. Seal põles kirik maha ja kohalik preester leidis tuha seest 
armulaualeiva, millest tilkus tõelisit Kristuse verd. Hommikust peale toimusid külas 
haigete rongkäigud. Nemad, Stanislav ja Hus, pidid tervekssaanuid küsitlema. Kaks 
naist, kes ime läbi nägijateks saanud, tunnistasid, et nad ei ole iialgi pimedad olnud, 
mees, kes olevat armulaualeiva puudutamise tagajärjel terveks saanud, suri tegelikult 
juba järgmisel päeval. Kõige veenvama tunnistuse andis Praha kodanik Cächi Petrik, 
kes asetas Wilsnacki altarile ohvriannina suure hõbedase käe, et tema oma käsi 
terveks saaks. Wilsnacki preestri õnnetuseks jäi Petrik veel kohale ja nägi, kuidas 
preester näitas usklikele järgmisel päeval hõbedast kätt kui tõendit, mille kinkis 
kirikule mees, kelle käsi siin ime läbi terveks sai. Kuid Petriku käsi ei paranenud 
sugugi. Imed osutusid pettuseks, mille Wilsnacki preester välja oli mõelnud, et oma 
kirikust tulutoovat palverännakupaika teha. Pärast tagasitulekut kirjutas Stanislav 
koos Husiga sellest traktaadi «De sanguine Christi», «Kristuse verest». Kaheksa aasta 
eest! Sellest saadik on Stanislav viiekümne aasta võrra vananenud. Ja needap need on, 
kes ta murdsid, need, kelle vastu väljaastumiseks tal nüüd enam jõudu ei ole. Need 
aastad pärast seda .. . Wiclifi õpetuse pooldamise pärast ajasid vaimulikud Stanislavi 
paavsti kohtu ette. Juba teel, Bolognas, vahistas Stanislavi kardinal Bal-tazar Cossa, 
röövis ta puupaljaks ja heitis vangitorni. Kulus mitu kuud ja kuningas Väclav pidi 
palju vaeva nägema, enne kui vangla uksed avanesid. Kuid sedagi 

veel ühel tingimusel: Stanislav pidi oma veendumustest lahti ütlema, need valeks 
tunnistama. — Raugale ei meenu praegu hetkekski Palee, kes koos temaga toda 
kannatuste, rada oli käinud; ta mõtleb ainult Husile, oma lemmikõpilasele, keda näeb 
siin enda ees niisama selgesti, nagu näeb seniajani Bologna vangitorni müüre, ligaseid 
niiskusest ja hallitusest, mille külmus tänaseni rauga kontides istub. 

Stanislavi silmalau alt paisub pisar ja kukub rauga rinnale: 

«Ah, pojake, mu pojake... » 

Ta käed värisevad, ta tahaks neid Husi pea peale tõsta, kuid siis vajuvad need 
põlvedele nagu linnud, kel pole enam jõudu lendamiseks. 

«Mida võin sulle ütelda mina, vana mees, kel üks jalg juba hauas? Ainult ühte — 
nemad, nemad on-kirmus tugevad. Sain seda oma nahal tunda. Nad sõtkuvad põrmu 
igaühe, igaühe, kes neile vastu hakkab.» 

Hus noogutab aeglaselt: 

«Ja nõnda nad murdsid sinugi.» 

Tema vaikses hääles ei ole etteheite varjugi, ainult kurbus, valulik kurbus. 

Siinkohal sekkub ärritatud Pälet: 

«Saa aru, mida see tähendab, kui me kaotame nüüd kuninga toetuse! Siis tuleb 
meil seista üksi kogu maailma vastu. Ja võta arvesse veel sedagi: kui paavst tõmbab 
indulgentside müümisesse ka kuninga, siis tähendab see, et ta peab neid erakordselt 
tähtsaks... » 


«Mitte niivõrd indulgentse, kuivõrd seda, mis ta nende eest saab,» ei suuda 
Jeronym end tagasi hoida. Kuid Pälet ei lase oma juttu katkestada: 

«Kui me niisuguses olukorras indulgentside vastu välja astume, ei lõpe lugu ainult 
konfliktiga, vaid võib viia suhete täieliku katkemiseni kogu kirikuga!» 

Hus lööb käega: 

«Kuulen iteid kõnelemas kuningast, kirikust, paavstist, kuid see kõik on ju hoopis 
kõrvaline asi. Peame jääma küsimuse põhituuma juurde, peame kõnelema sellest, kas 
õigel ristiinimesel tuleb kuulda võtta käske, mis on selges vastuolus Kristuse 
õpetusega. Aga kust te leiate pühakirjast õigustuse asjaolule, et vaimulikud müüvad 
raha eest pattude kustutamist? Patud võib inimesele andeks anda üksnes armuline 
jumal. Selles peitub asja tuum, mitte aga selles, kes andis käsu indulgentside 
müümiseks.» 

«Jan Hus,» hakkab nüüd kõlama vana Stanislavi hääl, «tuleta meelde meie suurt 
reformaatorit — olgu õnnistatud tema mälestus! — Konrad Waldhauserit, kes juba 
keiser Karli ajal astus välja simoonia vastu; tema üle peeti paavsti kuurias kohut. 
Protsessi ajal ta suri. Vaga eluviisiga jumalasõnakuulutaja Kromeriže Milic2, kes 
seadis jumala seaduse kõrgemale kiriku ilmalikust võimust, anti inkvisiitori kätte ja 
suri enne protsessi lõppu Avignonis. Siis meile kõige lähem, Praha ja Pariisi magister 
Janovi Matej3, kes piitsutas kõike ilmalikku kiriku õpetuses ja kutsus üles 
varakristliku kiriku õilsaid põhimõtteid taastama, — ka tema mõisteti süüdi ja ta pidi 
oma veendu-mustest'lahti ütlema. Need kõik olid kiriku ustavad pojad, kõige 
ustavamad. Nad kõik piitsutasid kirikut, sest tahtsid seda pahedest vabastada. Kuid 
sina lähed nendest kaugemale, sina ei kõhkle ületamast piiri, millestt nemad ei 
julgenud üle astuda. Sina tahad minna kiriku vastu.» 

Pikk kõne on rauga täielikult väsitanud. Ta istub kössi-vajunult, väriseb üleni ja 
ootab hirmuga, mida Hus vastab. 

Ka kõikide teiste silmad kiinduvad Husisse. Jeronymil on need usaldavad ning 
julgustavad, Jakoubekil leegitsevad ja Pälešil sellised, kus vaheldumisi* välgatavad 
lootus ning hirm. 

Kuid Hus kehitab vaid kergelt õlgu. 

Siis pahvatab Pälet: 

«Tahad sa üksi kõikide vastu minna?» 

«Üksi?» Husi kulmud kerkivad üllatusest. «Ma pole üksi. Vaata,» osutab ta 
Jeronymile ja Jakoubekile. «Ja tule vaata Betlemasse mõnel pühapäeval, kas või 
homme. Pean otsustama koos nende kõikidega, mitte aga nende eest.» 

Magister Stanislav vahib Husi anuval pilgul: «Vähemalt ühte [tõota mulle, kallis 
poeg! Et sa kõik hästi läbi mõtled, enne kui midagi ette võtad. Hästi järele mõtled 
kõige üle. Kõige üle!» 

1 Konrad Waldhauser (1320 —1369) — tšehhi kirikurefor-maator, kes piitsutas 
kõrgema vaimulikkonna rahaahnust. — Tõlk. 

2. Kromefiže Milic (surn. 1374) — tšehhi kirikureformaator, kes nõudis kiriku 
varanduste sekulariseerimist. — Tõlk. 

3 Janovi Matej (1350 —1393) — silmapaistev tšehhi kirikureformaator, kristliku 
utoopilise kommunisni esimesi kuulutajaid. Võib-olla kuulas Janovi Matej jutlusi 
üliõpilaspõlves ka Hus. — Tõlk. 

Hus ei naerata, kuid siiski kiirgab tema näost leebet rahu, mis keskendub nüüd 
jälle vana õpetajat silmitsevasse pilku ja tema häälde: 


«Kuidas ei peaks siis inimene hoolikalt ning ausalt järele mõtlema silmapilgul, 
kus ta vaeb oma elu mõtet?» 

Nõnda ütleb ta Stanislavile ja teistele, et on teadlik tohutust vastutusest, mis lasub 
tema õlgadel. Et ta peab kõige pärast vastutust kandma nii oma südametunnistuse kui 
ka kõikide nende inimeste ees, kes on kinkinud talle oma usalduse, kes toetuvad talle 
oma nõrkuses ja viletsuses, kes on pannud talle ülesande, et ta neid juhiks, ja kes 
ühtlasi ka teda juhivad, nende tuhandete ees, kes kuulavad teda Betlemas, ja nende 
uute tuhandete ees, kelle kõrvu ulatub tema sõnade vastukaja. Jah, nende kõikide ees 
peab ta vastutama oma otsuse tegemisel. Meed, kellele ta on jutlustanud, ootavad 
nüüd, kuidas ta toimib. Tema aga ootab nendelt omakorda usaldust, armastust ja kan- 
natlikkust. Aga milleks sellest siin kõnelda? Jeronym ja Jakoubek mõistavad seda 
sõnadetagi, Palee ei taipaks niikuinii. Ja nõnda pöördub Hus oma viimase lausega 
ahistusest vabiseva Znojmo Stanislavi poole: 

«Kuidas ei peaks siis inimene kõige kohusetruumalt järele mõtlema silmapilgul, 
kus ta otsustab võib-olla oma elu ja — surma üle?» 

Kõik vaikivad, öeldule pole enam mitte midagi lisada. 

Maiõhtu niiskus laotub kiiresti üle kergelt soojenenud maapinna. Jõe poolt puhub 
külm tuul. Taevatelgil pole kuud, mistõttu Vltava lai veepind on süsimust; tuule teki- 
tatud väikesed lained laksuvad vastu lamedat porist kallast. Iga samm jätab järele 
sügava jalajälje, mis täitub nii kiiresti veega, et see jõuab ka kulunud kingade 
aukudest sisse tungida. 

Algul katsub käsitöösell Jan mööda kuivemaid, kivisemaid kohti sammuda, kuid 
loobub varsti asjatust pingutusest. Niimoodi ei jõua ta oma väikese katlaga iialgi jõe 
äärde. Ei jää muud üle kui minna otse, hoolimata mudast ja porist! 

«Kallid vaesed, rõõmustage, 

elu meil kui roosiaed: 

riietest meil ihu lage, 

varvas saapast välja kaeb.» 

Jan ümiseb sammutaktis laulda, ja marsib pimeduse tõttu äärepealt jalgupidi 
jõkke. Kui ta väikese katlaga vett ammutab, voolab must sopp tal ka veel saapasäärest 
sisse. Tühja kah, see ei loe enam midagi, vähemalt ei tunne ta tagasiteel, kuidas tal 
oma koorma all jalad veelgi sügavamale porri vajuvad. See pole põhjus, et laulmast 
lakata. 

«Lauda istugem kõik vaesed, 

lapsed, raugad, mehed, naised. 

Meie kokad osavad 

udust putru keedavad, 

pimedusest linnupraadi — 

vihmast teeme sulevoodi.» 

Õnneks ei ole tal vaja kaugele minna. Nii, juba ongi ta hoone juures. Kompab 
käega mööda laudseina, kuni leiab puust ukseriivi. Suurt puust küüni, kuhu ta sisse 
astub, valgustab nõrgalt lõke, mis leegitseb vanadest roostetanud raudvarbadest tehtud 
kolmjala all. Peale lõkketule vilguvad ruumi hämaruses mõned pirrud, mis on siin- 
seal kõvaks tambitud savipõrandasse torgatud. 

Piki küüniseinu on paigutatud tahumata laudadest tehtud rohmakad narid. Pirrutuli 
ei ulatu neid valgustama. Seetõttu näivad need vormitute kokkukuhjatud räbala-ja 


õlehunnikutena ning lõkketule loites liiguvad küüni-seintel nende varjud nagu 
voogavad lained. Ainult siinseal nende tumedate kuhilate sees võib valendavate lai- 
kudena näha oma närustesse tekkidesse mähkunud inimeste nägusid. 

Ja kuigi laudadevahelised praod on sambla ja riide-räbalatega kinni topitud, ei 
kaitse sein külma eest, mida tungib sisse rõskete laudade kaudu ja imbub ruumi niis- 
kest savipõrandast. Seepärast ei lahkügi enamik selle armetu ulualuse elanikest 
laiadelt naridelt, kus nad on oma tagasihoidliku majapidamise sisse seadnud. Inimesed 
liibuvad üksteise ligi, et kokku hoida kehadest hoovavat soojuät, ja ainult siin-seal 
istub mõni mees ristis jalu naril, parandades mingit tööriista või katsudes tõrvatud 
nööri abil päästa aina lagunevaid pastlaid. Jan paneb katla kolmjalale, leek valgustab 
nõu kriimulist ja muhklikku välispinda, mis annab tunnistust pikkade 
kasutamisaastate kestel saadud loendamatutest hoopidest. 

«Noh, kokapoisid,» lausub Jan naerdes Martinile ja Stašekile, kes kükitavad 
kolmjala ääres, «keetke meile täna maitsev vltava supp!» 

Nimelt on öömajalistele söögi keetmise kord sel õhtul kolme käsitööselli käes. 
Kindla korra järgi vahetuvad siinsed elanikud ainsa katla juures, et kõigile ühiselt 
toitu-valmistada. Tõesti, selleks pole oskust ega kogemusi vaja, sest veest, kuhu 
poetatakse kuivanud leivakoorukesi ja mõni õnneliku juhuse läbi leitud toiduraas, ei 
suuda kokad mingit suppi keeta, vaid ainult lahjat, vedelat ning magedat leent. Kuid 
see on kuum, ja see on ka ainus, mida temalt soovitakse. 

Kui vesi katlas keema hakkab ja esimene aurupilv õhku tõuseb, ilmuvad küüni 
pimedatest nurkadest nagu käsu peale laste kogud. Lapsed ronivad naridelt alla, 
õhtusöögi ootus tõmbab nad ligi, nad tulevad lõkke äärde ja võtavad selle ümber istet; 
ahne tähelepanuga jälgivad nad iga noormeestest kokkade liigutust. Kahvatutest 
aukuvajunud nägudest säravad usalduslikult kannatamatud silmad. 

«No nii, mida me endale täna siis keedame?» lausub Jan naerdes lastele. «Kahju, 
et unustasin turult hirve-kintsu osta. Jah, mis parata, Stašek, käi naabrid läbi ja kogu 
leivakoorukesi supi jaoks!» 

Käsitöösellide juurde astub naine ja sirutab käe mõne kanakondiga: 

«Meie lapsed leidsid need.» 

Martin kõhkleb: 

«Võib-olla jätad need endale? ... » 

Kuid naine raputab naeratades pead. Sellal on ka Stašek oma ringkäigult tagasi 
jõudnud ja puistab katlasse peotäie leivakoorukesi. 

«Nüüd kuluks veel natuke rasva ära,» targutab Jan. «Stašek, too mu katlake siia. 
Üleeile keetsime selles kamaratükki, võib-olla on rasvakirmet veel seinte külge jää- 
nud,» seletab ta lastele, kes teda ahnelt kuulavad. «Nii, sulpsti!» laseb ta ulatatud 
katlakese keeva vette. «Varsti saab valmis, varsti saab valmis.» Sel hetkel märkab ta 
laste keskel mähitud jalaga poisikest: «Noh, Honzik, mis jalg teeb, valutab ikka 
veel?» 

Poisike naeratab, väristab keha nagu kutsikas, keda sili-tatakse, kuid ei vasta, kuni 
äkki prahvatab: 

«Vaata, mis ma oskan!» Ta tõstab maast puupulga, millega 

58 

hakkab aeglaselt ning väga keskendunult savi sisse tähthaaval kraapima: J—A— 
N. 

«Kae tudengit!» naeratab käsi töösell, täis siirast imetlust. «Nii et sina oskad siis 
oma nime kirjutada?» 


«See ei ole minu nimi,» lausub poiss, kes on löönud särama uhkustundest oma 
oskuse üle, mida nüüd nii avalikult kiidetakse. 

«Noh, sind ometi kutsutakse Janiks, eks?» 

«Mina olen Honzik, aga see Jan on — noh, muidugi — magister Jan!» 

«Ahnii! Saan aru,» noogutab käsitöösell tõsiselt, siis vaatab oma sõprade poole: 
«Tubli poiss, mis?» 

Kõik naeratavad lapsele. 

«Seda õpetas sulle Proküpek?» küsib poisilt Martin. 

«Ma ise õppisin!» kuulutab poiss, kes tunnustusest ja rõõmust üleni õhetab. Sel 
hetkel paneb keegi raske käe õrnalt poisi juustele. Poiss tõstab pilgu — isa! Rässakas 
päeviline seisab oma poja kõrval ja jutustab käsitööselli-dele meeleldi, halvasti 
varjatud uhkustundega: 

«Mis sa poissi räägid! Kui Proküpek meid õpetama tuleb, on jõnglane ninapidi 
juures. Ja kui see üliõpilane meile tähti sehkendab, vahib poiss talle, otse silma sisse 
ja hakkab neid kohe maapiimasse kraapides järele tegema. Tore?» 

Honzik naeratab õndsalikult. Ta on meelitatud asjaolust, et muutus täiskasvanute 
tähelepanu keskpunktiks: 

«Ma oskan kirjutada ka veel «Betlem».» 

«Hea pea,» noogutab päeviline. «Varsti oskab ta meist paremini lugeda ja 
kirjutada. Selle kunsti õppimine nõuab meilt ränka vaeva, kuid Proküpekil jätkub 
meie jaoks kannatust. Seal allpool, metsaraiujate juures, käib jälle teine tudeng, 
samuti Husi õpilane. Räägitakse, et magister ise olevat neile soovitanud meid 
õpetada.» 

Salgaga liitub vana sulane, kelle tööst vaevatud selg on juba looka vajunud, nagu 
koolutaksid seda rasked töö- ja kannatusaastad. Päeviline osutab peaga tema suunas ja 
naerab: 

«Ka see mees õpib, kuigi tal on aastaid kõvasti turjal!» 

«Mis see loeb, et ma vana olen?» naeratab ätt; tema naer paljastab hambutud 
igemed. «Kirjatarkus on nagu — nagu, noh, nagu nõidusevärk! Ütled sõna, paned 
selle kirja, ja tuleb teine mees ja loeb selle läbi — ja see ongi täpipealt sama sõna, 
mille sa ütlesid. Ta ei kao, ei lenda 

39 

tuulde nagu see, mille sa ainult suusõnal ütled. Ja Proküpek rääkis, et niimoodi on 
alal hoidunud palju säärast, mida ütlesid mitmed targad mehed, kes on juba ammu- 
põrmuks saanud. Aga seesinane maailm vajab tarkust, tõelist inimlikku tarkust, 
vägagi vajab. Noh, ja minagi — kuigi mu eluõhtu on lähedal — tahaksin elada 
niikaua, et saaksin vähemalt ühe korragi piibli läbi lugeda. Sedasi. Ja kas teate miks?» 

Ta pöördub käsitöösellide poole, näol äärmiselt kelmikas naeratus: 

«Sellepärast, et piiblis on kõik tõsi ja õige, ja see on hoopis midagi muud kui see, 
mis preestrid meile seletavad. » 

Vanamehe nägu nooreneb, ta noogutab lõbusalt ja loivab jälle oma nari juurde. 

Jan segab kulbiga viimast korda katla sisu: 

«Valmis. Paremaks ta enam ei lähe.» 

Igast kandist astuvad nüüd ligi mehed ja naised, käes kausid ja katlakesed, kiiresti 
kogunevad lapsed vanemate ümber. 

Enne kui Jan alustab supijagamist, võtab ta mütsi peast: 

«Õnnista, issand, ka seda meie kehva kõhutäidet.» 

Siis hakkab ta suure kulbiga ammutama ning täidab väikesed ja suured nõud, mida 
inimesed üksteise järel tema ette asetavad; igaühele nii mitu kulbitäit, kui mitu hinge 


on perekonnas. Jan tegutseb rahulikult ning kiirustamata, ja niisama kannatlikult 
ootab iga inimene, kuni jõuab kätte tema kord. Keegi ei karda, et talle ei jätku. 

Viimaseks jääb naine, kes palub Jani, et see tema perekonna jao katlasse jätaks: 

«Lapsed ei ole veel tagasi jõudnud.» 

Stašek märkab tema murelikku nägu: 

«Kas tahad, ma lähen neid otsima?» 

«Kus sa neid leiad,» laseb naine pea norgu. «Läksid teised õhtu eel tänavale.» 

«Läksid kerjama,» lisab naise eest puusepp Jira, kes istub naril ja ihub oma 
kirvest. Nüüd tõmbab ta sõrmega hellitlevalt'piki kallihinnalise tööriista tera. Kirves 
on kaitsnud tema perekonda veelgi suurema viletsuse eest, millesse võib langeda 
päeviline, kelle kogu varandus on vaid tema kaks kätt. «Siin ei ole midagi häbeneda, 
naine,» 

lausub ta tusaselt. «Me pole oma hädas süüdi. Häbenema peavad need, kes meile 
vähe palka maksavad, ja see preester — see, see jumalateener!» 

Küünis valitseb vaikus. Inimeste pead on kummargil kehva õhtusöögi kohal. Nüüd 
viimaks saab Jan mahti märjad jalavarjud maha tirida ja külmetavaid jalgu kustuva 
lõkke paistel soojendada. 

Sel hetkel kriiksub uks ja sisse poeb kaks inimkogu: umbes kümneaastane poiss ja 
tüdruk, kes äkki nutma purskab ja Jira naise juurde tormab: 

«Ta võttis meilt ära kõik meie armuannid,» kurdab tüdruk läbi nuuksumise. 

Jira nagu visatakse jalule ja ta heidab küsiva pilgu poisile; see on jõudnud juba 
lõkke äärde, kus ,ta seisatab, näost kahvatu, kuid silmad kuivad. Tema lapsekäed on 
rusikas. 

«Tõmbasin talle, kuid ta oli tugevam,» lausub poiss, ja tema hääles ei varele 
kahjutunne, vaid viha. «Meil oli seitsme helleri ümber, kui puutusime silma 
kerjusmun-gale. Ja. . . ja tema väänas need mul peost välja.» 

Laste ema tuleb kiiresti, et täita nende jaoks kauss leemega. 

«Ära nuta, mu tütar,» vaigistab ema tütarlast. 

«Niisugune kuri, kuri,» nuuksub tüdruk. 

«Ta karjus,» jätkab poiss karmilt, «et ainult kerjusmunkadel on õigus 
armuandidele. Sõimas meid, aga ise on niisugune... niisugune...» Ja alles nüüd puhkeb 
poiss nutma. 

«Tule siia, poeg,» kutsub Jira ta enese juurde. «Ära nuta, kuid pea hästi meeles, 
mis sinuga täna juhtus. Seda läheb sul elus tarvis, et sa nad alati ära tunneksid ja teak- 
sid, missugused nad on.» 

Sellal astub Jira naise juurde noor neiu ja annab talle kaks leivakääru: 

«Võta need laste jaoks. Nad on nii kohkunud. Ma ei taha täna süüa.» 

Naine kõhkleb, kuid neiu naeratab talle julgustavalt, nii et ema lõpuks leiva vastu 
võtab: «Tänan sind, Anežka.» 

Tuleasemel hõõgub vaid peotäis süsi, leek on ka pirrud peaaegu savipõrandani 
nosinud. Hämarus tiheneb, öömaja nurkades valitseb juba pilkane pimedus. Ja 
pimedus lämmatab inimeste hääledki; kõik vaikivad, ja kui keegi nüüd 

suu lahti teeks, siis ütleks ta kindlasti välja just selle, millele kõik mõtlevad. 

Et purustada rõhuvat vaikust, mis ei vasta Jani iseloomule ega eale, hakkab 
käsitöösell korraga naeru kihistama: 

«Kas teate, kuidas munki püütakse? — Kui tahad püüda mõnda munka, sea lõks 
üles ja pane sinna kross söödaks, ja kui ka miili kaugusel mõni munk või preester 
peaks leiduma, kindlasti haistab ta raha lõhna ja ronib püünisesse.» 


Kostab mõni naeruturtsatus. Tabav nali ja naer purustavad vaikuse, päästavad 
järk-järgult keelepaelad valla. 

«Nad kummardavad kulda, mitte jumalat, kenad jumalateenrid küll!» 

«Naeravad juute, et nood tantsisid kuldrasika ümber. Aga mis nad ise teevad? 
Üheainsa kuldkarva eest selle vasika sabast oleksid nad valmis omaenda isa maha 
lööma.» 

«Kraabivad ja kraabivad kahe käega raha kokku. Kirikusse mine nagu laadale, 
ainult siis, kui sul on raha taskus. Niisugune mungalurjus ei häbene lapsigi paljaks 
röövida — ja pagana pihta, milleks nad seda kõike teevad? Kas nende kõht vajab 
rohkem toitu kui teistel inimestel? Ei! Kui nad laseksid meid oma lauda istuda, siis ei 
õgiks nad meist rohkem, vastupidi, vähem, sest meie oleme lakkamatult näljas. Ja 
seljas ei kanna nad ka rohkem kui ühte rüüd! Just nagu oleks kuld nad ära teinud ja 
nagu oleks kuld ühtlasi ära nõidunud terve maailma ja meiegi armetu virelemise siin 
maa peal.» 

«Niisuguseks nõidumiseks ei ole sul mingisuguseid kuntse vaja,» kõlab nüüd 
pimedusest hambutu vanamehe hääl, ja kogu selle jutu kestel, mida ta puhub, väreleb 
tema hääles kelmikas lõbusus. «Selleks on sul ainult ühte asja tarvis: armasta raha. 
Ainuüksi raha. Mitte inimesi ega kallimat, vaid raha! Olen kõige selle üle tublisti 
järele mõtelnud tollest ajast peale, kui mul ihuliikmed enam hästi sõna ei kuula, kui 
must enam õiget töömeest ei ole, nii et mul on aega mõtelda. No küll tuleb inimesele 
igasuguseid asju pähe. Võtame kas või selle: vaene varastab nälja pärast leiva, ja kui 
ta tabatakse, siis mõistavad raehärrad ta süüdi ja lasevad tal käe maha raiuda. 
Inimesele, kes kätega oma peatoidust teenib, tähendab see sedasama, nagu löödaks ta 
maha. Aga võta nüüd sama pagar, kellelt 

vaene varastas; see küpsetab väiksemaid leibu ja petab inimesi valesti seatud 
kaaludega; ta teeb seda juba aastakümneid, selle varastatud puhaskasu eest on ta 
endale terve maja ehitanud, aga mida temale tehakse? Mitte midagi. Kuigi ta on tuhat 
korda suurem kurjategija. Aga — aga tema on rikas, tema on linnanõunik või siis 
istuvad tema sugulased raekojas. Ühesõnaga — raha kaitseb teda, aga näljast 
pikanäpumeest ei kaitse mitte keegi. Olid ajad, kus meie kuningas Väclav 
ümberrõivastunult turul käis, leiba kaaluda laskis — ja siis oli pagaritel vesi ahjus: 
ujutati teisi toredasti korvi sees Vltavas, kuningas laskis neilt leivad ära võtta ja 
vaestele jagada. Aga tänapäeval tuhdub see juba muinasjutuna. Kuningas on haige või 
hoitakse teda lossis vahi all, kes teab. Ja raekoda? Noh, vennas, see juba rikka pürjeli 
ja kaupmehe vastu kätt ei tõsta, sest linnanõukogus istuvad niisamuti üksnes rikkad 
pürjelid ja kaupmehed. 

Vaimulikud hakkasid issanda jumalaga äritsema. See toob kõige rohkem sisse, 
sest selles sehvtis ei ole neil ühtegi võistlejat karta. Ja nõnda nad ongi kõige rikkamad 
ja tahavad ikka rohkem ja rohkem saada nagu igaüks, kes on kulla meki suhu saanud. 

Ja nii see kaunis maailm, mille issand jumal lõi armastusega ja rõõmuks 
inimestele, ongi kulla läbi tuksi pandud. » 

Vanamees jäi vait. Et tema hääl oli värisev ning nõrk, pidasid kõik vaikust, et 
ükski sõna kaotsi ei läheks. Nüüd, kus vanamees on oma jutu lõpetanud, kestab vaikus 
edasi ja kõikide mõtted koovad kangast sellest ainukesest peenikesest lõimeniidist, 
mis neid kõiki ühendab; see kangas on peenem ämblikuvõrgust ja siiski on ta kootud 
kõige rängematest valudest ja vaevadest. 

Ainult vastasnurgas, kus magab noor neiu, kes Jira naisele leiba andis, ainult tema 
lõimenüdi otsas võbiseb unistus kaunist maailmast, sest tema südame on see vangi 
võtnud. Ja süda paneb ta suugi vaikses laulus liikuma: 


«Mu kallis, elu on kui ime 

sest saadik, kui me armusime, 

lõid lahti roosid ja lõhnab hiis, 

maa pealgi — jumala armust — on olemas paradiis.» 

Korraga prantsatab uks ristseliti lahti ja sisse rüsib kuus jõhkrat linnavahti, kõigil 
raudrüü seljas ja hellebard käes. Nende rohmakad kogud varjavad täielikult 

seitsmenda kontvõõra, kes jääb ukselävele seisma. See on väike kõhetu 
preestrinäss, hapu kollase näoga. Oma väikesest kasvust hoolimata ajab ta nina püsti 
ja tema õela-, test silmadest kiirgab võidurõõmsat pahatahtlikkust. Laul katkeb nagu 
lõigatult, kõik pööravad pead, närvipinge veab näod ja suud viltu. 

«Noh? Kas te jumalateenrit tervitada ei oska?» hakkab preestri hääl krägisema. 
«Mispärast te risti ette ei löö?» 

Kuid mitte ükski käsi ei liigu. Ainult lapsed liibuvad emade ligi. 

«Kas puusepp Jira on siin?» karjub preester raevukalt. Jira ajab end täies pikkuses 
püsti, käes hoiab ta ikka veel kirvest, mille teritamist ta jätkas. 

«Olen siin.» 

«Kas maksad mulle võla ära?» põrutab preester. «Järgmisest palgast annan sulle.» 

«Kas sa ei tea, et minu poole pöördutakse sõnadega «auväärne isa»?» karjub 
preester. «Sa arvad siis, et ma tulen veel kord sinu poole, sellesse räpasesse urgu?» 

«Ma pidin maksma pagarile,» lausub Jira. «Olin talle leiva eest võlgu.» 

«Nii et pagar on sulle tähtsam kui su hingekarjane,» vahutab preester vihast. «Te 
ei mõtle mitte millelegi muule kui söögile! — Hästi, pane kirves käest ja tule siia.» 

«Noh, toas saab juba?» karjub preester, kui Jira nõutult kõhkleb. 

Siis asetab puusepp kirve narile ja läheb linnavahtide ning preestri juurde. 

«Ümber piirata — ja kirves siia!» käsutab äkki preester. 

Kiiresti piiravad neli palgasõdurit Jira ümber, pööravad oma hellebardide 
teravikud tema suunas; viies hüppab sellal kärmesti nari juurde ja kahmab kirve, mille 
ulatab preestrile. Kõik käib nii kähku, et .enne kui Jira jõuab toibuda, seisavad kõik 
kuus palgasõdurit jällegi langetatud hellebardidega uksel preestri ees nagu kõrge 
müür. 

«Mis te mu kirvest tahate?» karjatab Jira. 

«Kirves maksab kolm krossi,» ütleb preester; tema hääl on nüüd jälle rahulik ning 
tuim. «Sinu võlg on poolteist krossi, poolteist saavad palgasõdurid oma vaeva eest.» » 

«Te võtate mu kirve? Aga... aga millest. . . ma elama hakkan? » 

Jira ei suuda ikka veel toibuda. 

«See on sinu asi. Sul on ometi käed otsas — tee nendega tööd.» 

Sel hetkel astub puusepa kõrvale käsitöösell Martin. Kuigi tema silmad vihast 
leegitsevad, püüab ta rääkida kindlalt ning rahulikult: 

«Preester, ära ole sõge! Kui sa võtad temalt kirve, peab ta hakkama päeviliseks. 
Siis teenib ta hädavaevalt ainult enesele kõhutäie, kuid Jira peab ometi ka naist ja 
kahte last toitma!» 

«Mis sa oma nina siia topid?» katkestab preester Martini jutu. «Olgu mulle 
tänulik, et ma ei lasknud teda raudu panna. Lähme!» käsutab ta palgasõdureid, 
pöördub ümber ja kaob pimedusse, saadetuna linnavahtidest. 

Jira seisab ikka veel liikumatult nagu ägedast tuule-keerisest oimetuks löödud. 

Ka teised mehed, kes on samuti püsti tõusnud ja lähemale tulnud, jäävad seisma. 
Naised ja lapsed on koondunud kohkunud kobaraks. 


Jira käed tõmbuvad rusikasse, kohutav viha ajab ta selja sirgeks, suu ei leia sõnu 
selle õeluse ja alatuse kohta, millega see preester siin teo ning sõnaga oma tõelise 
palge paljastas. Ja nõnda pääseb Jira huulilt vaid needus: 

«Tõprad! Neetud penid! Antikristused!» 


7 


«See, kes õndsaks saada ihkab, 

paastub, joogivettki vihkab; 

tahad näha taevaust, 

otsi veinis lunastust. 

Vett joob ainult künnihärg — 

trimpa, sinu käes on järg!» 

Kõhetu üliõpilane, kelle lõdvad koltunud põsed vein hõõguma on pannud, tõuseb 
oma pingilt, toetub vasaku käega, ebakindlalt lauaplaadile ja osutab peekriga laua 
otsas istuvale kiilaspäisele eakale preestrile. Ja kogu joomaseltskond möirgab 
refrääni: 

«Ja nüüd ütle hehhehhee! Mille nimel võtame?» 

Niisiis on nüüd toosti järg võõrustaja ning majaisanda preester Vojtechi käes. Ta 
tõuseb, vein ei ole veel jõud- 

nud talle mõjuda, ja võtab peekri, sest lauakõne on tal juba valmis mõeldud. 
Üheksa ootusrikast nägu pöörduvad tema poole. Peale üliõpilase on siin mõlemad 
indulgentsimüüjad Tyni väljakult, Püha Klimenti kiriku preester Protiva, seesama, kes 
oli Tyni kiriku ette tulnud korda looma ja kerjuseid minema kihutama, siis väike 
preastri-näss, kes on ammugi unustanud Jira ja tema kirve; nende pühade meeste 
vahel istub neli noort naist, näod mingitud, kleidid sügavalt dekolteeritud. Kõik need 
inimesed on meelitanud Filipp-Jakobi kiriku preestrimajja rikkalikult kaetud laud, mis 
laiub siin nende ees triiki täis vaagnate, nappade ja kannudega; kõige selle keskel 
troonib suurel hõbekandikul kuldpruuniks praetud mahlane hani. 

Võõrustaja tõstab aeglaselt karika ja viivitab meelega, et piduliste kannatamatust 
suurendada. 

«Niisiis — pühima isa terviseks!» tahab Vojtechi otsust kiirendada kondine 
indulgentsimüüja. 

«See juba oli!» protesteerivad mõned hääled. 

«Selle viiendiku nimel, mis te indulgentside müügist endale saate!» teeb 
ettepaneku üliõpilane, osutades karikaga mõlemale mungast äritsejale. 

Kuid peoperemees vehib tõrjuvalt käega. 

«Jätke naljad, auväärsed vennad, sest teen ettepaneku tõsta peeker selle nimel, mis 
meil iga tubli ristiinimese südant kõige rohkem vaevab! Ma joon selle päeva auks — 
ja see pole enam mägede taga —, millal me praeme, nagu seda laual olevat hane, Husi 
ennast!» ' 

«Pereat! Pereat Hus» * karjuvad preestrid ja mungad, ja kõik — naised kaasa 
arvatud — kummutavad peekrid tilgatumaks. 

Kahjurõõmus naeratus preester Vojtechi näol annab maad vihkamisest täidetud 
julmusele; preester haarab noa ja hakkab sellega vehkima: 

«Niimoodi — niimoodi talle... » Ja lause lõpetamise asemel sähvab ta noa 
ägedasti süütu prae sisse. Teised tõttavad kibekiiresti lihajagamisest osa võtma, 
pidades selle suure agaruse juures siiski silmas, et nad enesele hea tüki isaaksid. 
Ainult lihav munk, kes on kõige rohkem purjus, jätkab oma endist tegevust. Ta püüab 
veinist tönt- 


1 Nimi «Hus» on käändevorm sõnast «husa», mis tähendab tšehhi1 keeles «hani». 
— Tõlk. 

1 Hukkugu! Hukkugu Hus! (Lad. k.) — Tõlk. 

siks muutunud jämedaid sõrmi oma noore lauanaabri korseti vahele toppida. 

«Enne söök ja siis töö!» põrutab mungale libu, sest munga tüütu sekeldamine 
segab tal oma taldrikut rahulikult ning põhjalikult täis kuhjamast. 

Ühe hetkega on hani tükeldatud. Vaagnale jääb kõige lahjem tükk koos selgrooga, 
mida kõhetu preestrinäss hakkab pettunult järama. 

«Oleks ka juba viimane aeg sellele Husile ots peale teha,» ütleb hobuselõustaga 
indulgentsimüüja, kes veeretab sõrmede vahel hanekoiba, mida ta ahnelt närib. «Kogu 
Praha on tema ässitust täis. Täna, kui ma indulgentse müüsin... » 

«Palugem jumalat, vennad,» matsutab preester Vojtech oma portsu suus; ta 
sarnaneb kiskjaga, kes järab oma saaki, «et Hus sedapuhku lõksu langeks ja 
indulgentside vastu välja astuks. Niipea kui ta seda teeb, on tema laul lauldud.» 

«Me ei või sugugi nii kindlad olla, et ta seda julgeb,» sõnab Protiva korraga 
kõrgendatud häälel. 

«Kes — meie?» sekkub kurjalt võõrustaja. 

«Noh, meie — peapiiskopi konsistoorium.» ' 

«Vaata, kus mul konsistoriaalnõunfk väljas,» kihistab paater Vojtech õelalt 
naerda. «Ära tee ennast tähtsaks, vennas! Ole rõõmus, kui sind peapiiskopi lossi 
eeskottagi lastakse, ja ka siis peab sul õige rasvane kont hambus olema. Näe,» 
pöördub ta kondise munga-indulgentsimüüja poole, «preester Protiva käib Betlemas 
Husi jutlusi kuulamas ja teatab nendest konsistooriumile.» 

«Aga kust saab lossirahvas kõige kaalukamad argumendid Husi vastu?» hakkab 
solvatu kiidukukke mängima. «Minult.» 

«Nende salakaebuste pärast sind Betlemast välja visa-tigi!» õrritab tülitsejaid 
purjus üliõpilane, kes on vahepeal haneliha kinni pistnud ja viidab nüüd aega oma 
kauni lauanaabriga: ta püüab huultega näitsiku punaseks mingitud suust kompvekki 
ära kiskuda. 

«Pea suu, kutsikas!» karjub üliõpilasele peoperemees. «Mida võivad endale 
lubada omavahelises vestluses auväärsed vennad, seda sina ei või!» Siis pöördub ta 
uuesti 


"Konsistoorium — kirikuvalitsemise administratiivne organ. — Tõlk. 

indulgentsimüüja poole: «Meie armas preester Protiva oli nimelt esimene 
jutlustaja selles neetud kabelis — et sinna välk sisse lööks!» 

«Sõima aga pealegi!» ei suuda Protiva ikka veel rahuneda. «Preester Vojtech on 
nagu marus,» seletab ta joo-makaaslastele, «et mitte keegi ei tule tema jutlusi kuu- 
lama; pühapäeval tormavad inimesed temast mööda ja otseteed vastas asuvasse 
Betlemma!» 

«Kui ainult temast! ... Hoopis hullem on, et ka kiriku kassast!» Selles üliõpilase 
häda ongi, et ta ei suuda oma teravat keelt hammaste taga hoida. 

Juba tungibki peoperemees tudengile ähvardavalt kallale: 

«Missugune jultumus! Tuled siia alati üksnes õgima ja pealekauba teed mu veel 
täis?» 

«Teised ei hakka mulle pakkuma, pean teiega jooma ja lakkuma,» trillerdab 
üliõpilane. 


Paater Vojtech, kellele vein pähe hakkab tõusma, võtab talle lahmamiseks hoogu, 
kuid tudengi veetlev naaber astub hädaohtu sattunu kaitseks kiiresti välja ja viskub 
preester Vojtechi embusse: 

«Auväärne isa, ära minu tudengit sandiks löö!» 

Üliõpilane ruttab kärmesti meelte rahunemist kasutama: 

«Rahu, pühad vennad! Valitsegu rahu teie vahel! Näen, et olete erakordselt 
üksmeelsed oma pühas vihas selle meie kalli kiriku vaenlase vastu.» 

«Just, just,» kiidab preestrinäss agaralt järele, «kõik kiriku huvides.» 

«Ja seepärast, jratres venerabiles,' andugem üürikeseks ajaks vagale 
mõtisklusele.» Ning ta hakkab laulma, pinistades juba sõnakuulmatuks muutuvate 
sõrmedega oma lauto keeli: 

«In nomine Bacchi et Veneris et pleni - Ventris, 

Bacchust, Veenust ja Täiskõhtu ülistab mu keel, 

domini, end hoidke kolmest patust eluteel! 

Patt on see, kui üksipäini magad, 

patt, kui istud tühja veinikannu taga, 

aga rängim patt, see päris patulaugas: 

kui on rahast lausa lage sinu kaugas!» 


Auväärsed vennad (lad. k.). — Tõlk. 

Laua teises otsas nihkub kõhetu preestrinäss Protivale lähemale. Siin vaimulike 
meeste hulgas, kelle vastu ta suurt lugupidamist ja kadedust tunneb — kõige rohkem 
aga tunneb ta seda nende rasvaste sissetulekute vastu —, on ta täielikult kaotanud oma 
ülbe kõrkuse, millega ta praalis jõeäärses öömajas. Siin on ta alandlik ning tagasi- 
hoidlik, sest teda rõhub rängalt tema palavaim soov: 

«Auväärne isa, ma sain väga hästi aru, et sul on konsistooriumis suur mõju. Kas sa 
ei saaks... Ma olen vaene, mul ei ole raha, et endale mõnda paremat kogudust osta. 
Minu kogudusse kuuluvad ainult puruvaesed. Kui ma neilt nõuan, mis kirikule 
kuulub, siis pean linnavahid kaasa vedama ja igasugust rämpsu pandiks võtma. Kas sa 
ei saaks nõnda korraldada, et mulle antaks õigus kusagil indulgentse müüa?» 

Preester Protiva vaatab ootamatule palujale ülalt alla: 

«Sa ütlesid just praegu, et sul ei ole raha. Kuidas saan ma sind soovitada, kui ma 
ei tea, kas sa selleks ülesandeks 

kõlbad?» 

«Oleksin rõõmus. . . Oleksin tänulik,» laliseb preestri-näss. «Loovutaksin poole 
oma osast sellele, kes mind aitaks.» 

Protiva muutub jalamaid tähelepanelikuks: «Mitte siin, lollpea! Tule homme minu 
poole.» Kuid peoperemees on siiski üht-teist kuulnud, ehkki ta hakkab juba purju 
jääma. 

«Mis te seal? Täna ei aeta siin äriasju.» 

«Kuni elad, seni viska viina, hauas aega tunda janupiina,» 

sekkub üliõpilane. 

Ja just siis, kui kõik on karikad huultele tõstnud, kostab tasane koputus välisukse 
pihta. 

«Vikatimees tuleb meile järele!» laliseb tüse munk ja kähvab siis üliõpilasele: 
«Leidis ka aja hauast laulu lüüa!» 

Tüdrukud kisendavad, esimesena toibub Katuška: 


«Jätke jampsimine, see on Dorka! Kutsusin ta siia, meid on kõigest neh, üks teie 
hulgast jääks kuivale. — Sind ma ei arvesta,» kisub ta end vabaks paksu munga 
embusest, kes tüdrukut kinni püüab kahmata. 

«Toon siia selle Dorka või mis ta nimi on!» võtab peo-peremees laualt küünlajala 
ja läheb tuikudes eeskotta, ilma et ta teisest käest karikat ära paneks. 

Vastas olev uks, mis välja viib, on lahti. Tähistaeva sumeda hämaruse taustal 
paistab kössivajunud naisterahva kogu. Preester astub veel ühe sammu ja tõstab 
küünlajala. Valgus langeb kõhnale kahvatule naisele, kellel on räbaldunud rõivad 
seljas. Süles hoiab ta ilmselt rinnalast, kes on üleni tumeda räti sisse mässitud. 

«See küll oodatav viies ei ole,» taipab paater Vojtech, ja juba hakkab temas pead 
tõstma viha häbematu tülitamise pärast. Ta põrutab naisele, kes kohkunult veel roh- 
kem kössi vajub: 

«Mis sa tahad?» 

«Anna andeks, kõrgeauline isa,» — naise hääl väriseb hirmust ja nutust — «aga 
mu ristimata lapsemaimuke on suremas ja ma tulen sind paluma, et sa ta ristiksid, 
enne kui...» Järgnevad sõnad mattuvad meeleheiÄikku nuuk-sumisse. 

Preester pistab karjuma: 

«Oled sa hulluks läinud? Nüüd õhtul?» 

«Ta sündis eile,» lausub naine sosinal. «Ja täna .. . Kardan, et ta sureb paganana.» 

«Lase jalga, mul pole aega,» teeb preester kindla otsuse ja pöördub minekule. 

Naine hakkab meeleheitlikult halama: 

«Jeesuse Kristuse nimel, preester, sa jätad ju taevavärava mu inglikesele avamata 
-.. Ta sureb ... Ma tõin sulle raha...» 

Paater Vojtech peatub, pöördub poolenisti ümber: 

«Kui palju?» 

«Kross ja kaksteist hellerit, kõik, mis meil majas oli ja... » 

«Seda on vähe. Ristimine maksab kaks krossi — kas sa seda ei tea?» Nähes, et 
naine pistab jälle halisema, lausub paater etteheitvalt: «Inimestel nagu polekski aru 
peas! Kuhu ma jõuaksin, kui ma sakramentide eest mitte midagi ei võtaks? Kirikul on 
ka oma väljaminekud, mis on seotud teie hingede päästmisega.» Preester on juba 
kannatamatu. Nüüd paiskub veel uks ka tema selja taga valla, eeskotta tungib toast 
naeru ja naiste kiljumist. See, kes ukse avas, hõikab preestrile: 

«Too see linnuke juba tuppa, ega ta ainult sinu oma ole!» 

Niisiis peab paater Vojtech selle loo kiiresti lõpetama. Ta tõukab naise välja ja 
lööb ukse oma selja taga kinni, 

et preestrimajast kostvat lärmi summutada. Küünlajala paneb ta maapinnale, 
karikat aga hoiab endiselt käes. «Mis sinuga küll teha?» 

Ta mõtleb hetke, kastab siis kaks sõrme veinipeekris märjaks ja piserdab rätikusse 
mähitud väikest keha: 

«Ristin sind in nomine Patris et Filii et Spiritus sancti See on missavein, see on 
püham kui pühitsetud vesi. Noh, anna raha — ja matmisega saate isegi hakkama.» 


8 

Hus istub oma toas laua ääres ja kirjutab. Tal on professoritalaar ikka veel seljas, 
ta pole saanud mahti ümber riietuda. Akna taga valitseb õhtuhämarus; klaasruutudelt 
peegeldub üksainus põlev küünal, mis seisab kirjutaja ees. Sulg krabiseb paberil. Hus 
on paberilehe kohal kummargil, tuhmilt kostab tema kõrvu tuba kraamiva üliõpilase 
tasaste sammude kaja. Nüüd võtab Proküpek kamina juures istet, puuhalud on sinna 


juba valmis pandud, vaja ainult tael läitehagude alla pista ja süüdata. Tuleraud räksib 
ja helesinised sädemed lendavad väikeste tähtedena. 

Üürikese aja pärast hakkab leek vuhisema. 

Husi pilk libiseb paberilt kaminale. 

Kaua vahib ta tulle, kuni selle lõõsk tungib tema silmateradesse ja hakkab seal 
tantsisklema, silmipimestavalt, sädemeid pilduvalt, kuigi see on oma tulisest allikast 
täielikult eraldatud. 

Hus paneb sule käest, tõuseb ja hakkab toas edasi-tagasi kõndima. 

Üliõpilane põlvitab ikka veel kamina ees ja jälgib hoolikalt magistri 
palverännakut. Laua juurest ukseni ja jälle tagasi sammub Hus, käed seljal, pea püsti, 
nagu vaataks ta kaugusesse, läbi toaseina, läbi õhtupimeduse, vaataks tänasesse päeva, 
homsesse ... 

Korraga seisatab ta Proküpeki ees, tõmbab tooli lähemate, istub, ja kui ta rääkima 
hakkab, on tema nägu jälle niisama tuttav, rahulik ning sõbralik, nagu õpilane on har- 
junud seda vestluste ja loengute ajal nägema. 

«Jajah, Proküpek,» naeratab Hus, «ilusasti põleb sul tuli kaminas, ilusasti. Näed 
—nii palju leeke ühestainsast 


...1sa, poja ja püha vaimu nimel (lad. k.). — Tõlk. 

sädemest. Kuid praegu hõõguvad sädemed ka Prahas, kogu kuningriigis, eks? 
Mnimestes, inimeste südametes ... Ja kord löövad leegid lõkkele. Vanad roomlased 
põletasid oma surnud. Nad uskusid, et tuli puhastab.» Proküpek silmitseb magistrit, ta 
süda tõmbub kokku tundest, milles armastus seguneb hirmuga. «Jah, mis on surnud, 
mis on oma aja ära elanud, see tuleb põletada. Ka inimeses tuleb kõrvale heita kõik, 
mis on vanaks saanud, mis on surnud ja vale.» Hetke pärast lisab Hus vaikselt: «Isegi 
kui inimesel tuleb seejuures hukkuda.» 

Proküpek teab, et magister kõneleb pigem iseenesele kui temale, ent siiski on ta 
erutatud: armastatud õpetaja peab teda selle vääriliseks, et talle oma salajasemaid 
mõtteid usaldada. Ta põlvitab magistri ees, et õpetajale lähemal olla, ja räägib 
rutukalt: 

«Magister, me kõik armastame sind väga, usume sinusse täielikult!» 

«Tean, pojuke, tean,» võtab Hus nooruki pea oma käte vahele ja vaatab tema 
avameelsetesse silmadesse. 

Kuid Proküpek ei suuda seda enam tagasi hoida, mis näib tahtvat tema rinda 
lõhkema panna: 

«Ei, ma pean sulle ütlema, ehkki sa seda kõike ammugi tead, pead teadma. Sul, 
magister — sul on tuhandeid õpilasi. Peale meie, kes me sind ülikoolis kuulame, on 
sul neid kõikjal Prahas, kõik need, kes käivad Betlemas. Ja tead, mitu tükki meie 
hulgast käib ka, nagu sa meile nõu andsid. Me õpetame inimesi lugema, päevilisi ja 
sulaseid. Kui sa teaksid, kui innukalt nad veerivad, higistavad ja — kui õnnelikud nad 
on. Me käime nende juures peretuba-des — sa peaksid seda nägema. Teised 
ümberringi kuulavad ja — ja nõnda see levib, suust suhu; mida sina räägid Betlemas 
kolmele tuhandele, seda kuulevad nädala jooksul üheksa, kaksteist tuhat inimest. 
Inimesed on janused nagu põuane maa ja nad on toredad, head, tugevad. Sa ei aimagi, 
mida iga sinu sõna neile tähendab! Iga sinu sõna ... Ja nüüd, nüüd — need 
indulgentsidega kaubitsejad! Võibolla oleksid inimesed need juba täna maha löönud, 
kuid nad ei julge midagi ilma sinuta otsustada, ja nõnda nad ootavad, mis sina homme 
ütled. Kõik ootavad seda.» 


Hus vaatab nooruki päraniaetud silmadesse. Ta näeb nendes tuhandeid, tuhandeid 
teadmishimulisi, küsivaid, kannatamatuid pilke. Ta nägu muutub tõsiseks, käed 

vajuvad nooruki meelekohtadelt alla. Hus istub nüüd sirgelt, tema näol mängleb 
kaminatule kuma. Põlevate halgude raksumine lõikub teravalt läbi vaikuse, kui tuli 
purustab puusäsi. 

«Sa ütled, nad ootavad minu sõna.» Husi hääl on tasane, nagu ei tulekski ta selle 
mehe suust, kes on Proküpekile nii lähedane. «Aga kust mujalt mina oma sõnad võtan 
— kui mitte nendelt? Nemad õpetavad mind oma kannatuste, hädade, hüljatusega, 
kogu oma eluga. Nemad on mu jutluste, mu otsuste ja järelduste allikas; sealt valin ma 
oma sõnad, nagu mesinik võtab mett kärjest, kuhu tuhanded mesilased selle kokku on 
kandnud. Nõnda on lugu, pojuke.» 

Hus tõuseb ja läheb akna juurde. Selle taga valitsevas pimeduses on veel üleval 
või heidavad juba magama — nemad. Nemad, kes homme tema ette astuvad ja oma 
küsimuse esitavad... 

Hus ei tea, kui kaua ta on akna all seisnud ja pimedusse vahtinud, kui kuuleb oma 
selja taga ukse kriiksumist. Ümber pöördudes näeb ta lävel Pälešit. 

«Andesta, et tülitan,» lausub tulija. Tema näos ja hääles avaldub veel suurem 
ebakindlus ja erutus kui nende viimase kohtumise ajal. 

Hus annab käega märku, et tulija* sisse astuks, kuid Päleš jääb paigale, osutab 
peaga üliõpilase poole ja lausub: 

«Tahaksin sinuga nelja silma all rääkida.» 

Üle Husi näo lendab kerge vari. Ta kõhkleb viivu, kuid otsustab siis külalise soovi 
täita. 

«Jäta kamina kütmine,» pöördub ta Proküpeki poole, «ma ise panen puid peale. 
Võid magama minna.» 

Päleš ootab, kuni üliõpilane on toast lahkunud, alles siis astub ta sisse: 

«Arvatavasti tead, mispärast ma tulin... veel kord.» 

«Ei tea,» vastab Hus ja läheb kaminasse puuhalge lisama. «Arvan, et me oleme 
juba kõik ära rääkinud, kui see külaskäik on ikka jälle tingitud suhtumisest indul- 
gentsidesse. » 

«Just sellest,» kinnitab Pälet. 

Kui Hus seepeale vaikib, läheb Päleš kärsitul sammul laua äärde, kus lebavad 
Husi täiskirjutatud paberilehed. 

«Kirjutad?» küsib ta, et aega võita. 

«Valmistan ette homset jutlust,» vastab Hus rahulikult. 

Päleš kummardub ahnelt paberite kohale, aga vaevalt on ta pilk mõne rea 
haaranud, kui ta ajab end täis hämmastust ja kohkumist sirgu: 

«Sa siis ikkagi... sa tahad siis tõesti inimesi indulgentside vastu ässitada?» 

«Inimesi ässitada?» kehitab Hus õlgu. «Tahan neile ainult selle kaubitsemise 
kohta tõtt ütelda.» 

«Sina.. . oma igavese tõega.» Pälešil ei ole enam midagi kaotada, nüüd tuleb kõik 
ühele kaardile panna. 

«Eksisteerivad ometi mõned tõed, mis on igavesed,» ütleb Hus. «Näiteks — 
kuritegu jääb kuriteoks, olgu selle sooritajaks kas taskuvaras, kes näppab kuldraha, 
või paavst, kes tahab paljaks röövida kogu rahva, terve riigi.» 

Ei puudu palju, et Päleš lööks kohkunult risti ette: 

«See on ju ülim jumalateotus!» 

«Või oled sa teistsugusel arvamusel?» küsib Hus rahulikult. 


«Mida mina arvan või ei arva, sellel ei ole vähimatki tähtsust. Loeb see, mida ma 
võin ja mida mitte. Ja praeguses olukorras ei või ma mööda sinu hukatuslikku teed 
minna.» Päleö vajub korraga armetult kössi. «Millest ma elama hakkan? Tead ju, et 
mul pole raha. Ja oma kogudusest jääksin ilma... » Siis lisab ta agaralt: «Ma olen 
sullegi veel võlgu. Isegi seda ei suudaks ma tagasi maksta.» 

Hus pöörab selja, et Päleš tema nägu ei näeks. Missuguseks armetuks näruks võib 
küll inimene osutuda! 

«Selle võla pärast pole sul vaia muretseda,», sõnab ta kõlatul häälel. Vaevalt on ta 
võitu saanud üha tugevnevast vastikustundest, kui pöördub ümber, paneb Pälešile 
käed õlgadele, et too ei saaks kõrvale põigelda, ja vaatab talle otse silma sisse: 

«Sõber Stepän, tule mõistusele! Kas sa ei mäleta seda naljakat kõnekäändu, mille 
keegi meie kohta sepitses? «Saatan sigitas Wiclifi, Wiclif sigitas Stanislavi, Stanislav 
Päleši ja Päleš Husi.» Sina olid ju tollal hoopis tulisem kiriku reformeerimise 
pooldaja kui mina. Hoopis ründavam, hoopis sõnakam! Ja nüüd tuled sa mulle 
niisugust asja rääkima? Kas sa siis ei tunne, kuidas sa reedad iseenese? Kuidas sa 
rebid katki sidemed oma helge minevikuga? Kuidas sa võid nii jultunult lahti ütelda 
kuulsusrikastest traditsioonidest, sellest puhta ning ausameelse mõtlemise üllast ning 
ülirikkast maailmast, mis õpetas, 

juhtis meid ja andis vaimutoitu meile ja sullegi, Štepän, ka sulle! Sa ütled lahti 
ülikoolist, meie õpetatud eelkäijate jia poeetide pärandist, ideaalidest, millega meid 
ümbritsesid kõik need targad mehed, kes on siin sajandeid võidelnud headuse ja kauni 
elu eest. Kas sa ei tunne, et kui sa nüüd oma südames tõe reedad, siis tõukad sa end 
ise välja rahva seast, kelle õieks ning viljaks sa seni olid? Kas sa ei tea, et pead oma 
sõnade ja tegudega rahvale ausalt tagasi andma selle, mis tema sinule on andnud? 
Stepän — Štepän! Ära vannu alla katsumishetkel!» 

«Sa oled saatan! Saatan, neetud saatan!» Päleš kisub end Husi käte vahelt lahti ja 
taganeb kogu kehast värisedes ukse poole. 

«Saatan?» Hus naeratab kurvalt. «Olen sinu sõber, Stepän.» 

Ootamatu kahetsus valdab ka Pälešit. Ta tormab Husi juurde: 

«Kas sa arvad, et mina ei ole sinu sõber? Olen, Jan, olen! Nii nagu ennegi. Ja 
kõik, mis ma rääkisin — seda rääkisin ma kui sõber, kui tõeline sõber, kes soovib 
sulle head, kes tahab sind päästa! Kui sa astusid indulgentside vastu välja ülikoolis — 
lõppude lõpuks oli see teaduslik dispuut ja see ei kohusta sind mitte millekski. Siis 
vaidlesid sa vastu mulle ja Stanislavile, hästi, aga, aga seda kuulsime üksnes meie, kes 
me seal viibisime, sinu kõige ustavamad sõbrad! Kui sa aga astud indulgentside vastu 
välja homme Betlemas tuhandete kuulajate ees, siis pea meeles, et sind kuuleb kogu 
Praha, kogu maailm! Sus ei ole sul enam võimalik taganeda, siis rebid sa puruks kõik 
sidemed meie kirikuga, sind ähvardab kohutav üksindus ja sa ise tõmbad enesele 
kaela kohutava nuhtluse. Ära seda unusta! Seepärast palus magister Stanislav sind, et 
sa veel kord põhjalikult, väga põhjalikult kõik läbi mõtleksid ja kõike järele kaaluksid, 
enne kui astud viimase sammu, enne kui langetad otsuse. Seda ütles sulle Stanislav, 
sinu vana õpetaja, kes sind armastab, ja seda ütlen sulle ka mina, sinu vana sõber!» 

«Sõber Päleš on ühel pool, sõbratar Tõde teisel pool. Kumbki neist räägib erinevat 
juttu. Kelle poole ma pean hoidma?» - 

See pole küsimus, see on vastus. 

Ja Päleš taipab seda, mõistab. Talle saab selgeks: on saabunud lõpp. 

fis 

Lõpp... 


Pettumus, meeleheide ja ühtlasi ka häbi ning teotus võivad temas tekitada ainult 
üht: viha ja vihkamist. Juba tõstabki see võimsalt ning ägedalt pead, peaaegu lämma- 
tab Päleši: 

«Hästi. Tee, mis tahad! Ma hoiatasin sind! Mina pesen oma käed puhtaks, ma ei 
taha sinuga enam mingit tegemist teha! Sa ise süütad tuleriida oma jalgade all!» 

Järsult pöördub Palee ümber ja tormab toast välja. 

Husi silmade ees paiskuvad uksepooled valla ja mürt-satavad siis kinni. 

Kui Hus on üksi jäänud, hakkab ta kummalisel kombel rohkem mõtlema Pälešile 
enesele kui sellele, mis Palee oli rääkinud. Pilt pildi järel kerkib tema sumade ette: 
Päleš kateedril dispuutide ajal ülikoolis, neil kangelaslikel teoloogilistel turniiridel, 
kus saksa professorid ründasid Wiclifi õpetust, mida Päleš koos Stanislavi ja Husiga 
tuliselt kaitses. Päleš oli ägedam ning hoolimatum kui Hus ise. Siis tegi Päleš koos 
Stanislaviga läbi katsumused Bologna türmis. Stanislav tuli tagasi löödud ning murtud 
mehena, aga Päleš oli ka pärast seda — ei, Hus ei mäleta, et tema sõnades või 
traktaatides oleks mingi muutus aset leidnud! Endiselt oli ta «mesimagusa autori» — 
nõnda kutsus Päleš Wiclifit — truu õpilane ning kaitsja. Muidugi muutus ta 
ettevaatlikumaks, vältis sellest saadik juhtiva osa etendamist suurtel teaduslikel 
dispuutidel ülikoolis, kuid tänasel koosolekul suures aulas... 

Jeronymil on muidugi õigus: Päleš astus ainult senikaua indulgentside vastu välja, 
kuni arvas, et nende vastu on ka kuningas. Kuid tegelikult ei ole asi sugugi nii lihtne, 
see pole ainult hirm Koufima kihelkonda ja ülikoolikateedrit kaotada. Ehk küll ka 
need mõlemad on Pä-lecile tähtsad, peitub kogu selles loos veel midagi enamat. 
Husile tuleb teravalt meelde väike juhtum, kuigi ta täpselt ei tea, mida see tegelikult 
tähendas. Ta vaidles Päleöiga selle üle, kuidas tõlgendada ühte kohta püha 
Augustinuse teoses. Täiesti tavaline ning väike vaidlus, nagu seda õpetlaste keskel iga 
päev ette tuleb. Tookord olid nad mõlemad kummargil käsikirja kohal ja võitlesid tõl- 
gendamise pärast piiblitsitaatide abil. Lõpuks õnnestus Husil Pälešit veenda, et too 
eksib. Päleš võttis selle omaks ja tunnistas naerdes koguni lüüasaamist, sest 
õnnestunult 

lahendatud ülesanne tekitas temas rahulolu ning head tuju. Kui ta selja sirgu ajas 
ja käsikirja kinni vajutas, märkas ta korraga, et kogu nende jutuajamist kuulab pealt 
veel üks magister, kes seisab seal lähedal lugemis-puldi taga. Hus ei suuda 
tänapäevani unustada muutust, mis sõbra näos välgukiirusel toimus; nägu moondus 
täielikult, sellesse tekkisid solvatud edevuse, raevu ja vihkamise õelad jooned. See 
kestis üksnes hetke, kuid täna täiendab see jooneke suurepäraselt Päleši kuju, kes 
tahtis ülikooli koosolekul juhtimist enda kätte võtta, kes ei talunud vastuvaidlemist ja 
lõi näost surnukahvatuks, kui enamik magistreid koondus Husi ümber ja võttis kuulda 
teda, nAitte aga Päleõit. Muide, Päleš on pahane ka Husi õpilaste üle, kui ta võrdleb 
neid oma ärahirmutatud kuulajatega, kes majesteetliku professori loengutel valjusti 
hingatagi ei julge. 

Ja tänane õhtu ... Ei, iialgi ei andesta Päleš Husile seda õhtut. Päleš ise taganes, 
sellal kui Hus oma veendumustele truuks jäi. Me anname võõrale kergesti andeks 
tema patud ja eksimused, aga kui raske on meil andestada sellele, kelle ees me oleme 
paljastanud oma puudused. Löö kedagi, solva teda, küll ta sulle andestab, aga ära anna 
talle iialgi tunda, et tead tema nõrkust. Siis saab temast sinu vaenlane, surmavaenlane. 
Just nõnda juhtub ka Pälešiga: ta siirdub nende ridadesse, kelle vastu ta varem võitles, 
ühirteb nendega ja on viimaks ägedam katoliiklane kui paavst ise. Mispärast on 
reetmise tee hallidest aegadest peale nii muutumatu: väikesest kõrvalekaldumisest 
suure ärapöördumiseni ja lõpuks täielikuks vaenlaseks muutumiseni, nii et su sõbrast 


saab su vaenlaste sõber? Alati juhtub niiviisi, kui inimene seisab kõikuval alusel ja kui 
tal pole mehisust, et alistuda tõe käsule, mis teda juhib ning paremaks muudab. 

«Miks ei tulnud Päleš täna sellest rääkima? Peitub ju asja tuum selles ja mitte 
milleski muus! Pole tähtsust, kas kuningas indulgentside müümist toetab või mitte ja 
missuguseid tagajärgi väljaastumine nende vastu mulle toeb. Asja tuum peitub ainult 
ning üksnes selles, et inimene, kes kaldub kõrvale tõest, mida ta on tunnetanud ning 
mille ta on omaks võtnud, satub eksiteele ja vajub viimaks hukatusse. 

Aga Päleš kinnitas, et ma saadan end ise hukatusse, kui jään tõe juurde.» Nüüd 
peab Hus endamisi naeratama. 

«Päleš ei eksinud. Teerada, millele ma astun, ei või siin maailmas lõppeda teisiti 
kui surmaga tuleriidal. Järelikult, nii minu kui ka Pale ci arvates on lõpp ikkagi 
ühesugune: hukatus, surm. Nii või teisiti. Jääb üle vaid küsimus: kumb surm on 
halvem? 

Elu ja surm. Kummale on tarvis mõtelda? Elule! Mida peab elu kestel tegema? 
Tunnetama, mis on hea ja mis on halb, ja siis halva vastu võitlema, head aga toetama, 
tugevdama — alles see tähendab elada. Tulgu selle eest ka suurimaid ohvreid kanda. 

Niisiis ei seisa minu ees valik: kas elu või surm? Minu ees seisab midagi muud: 
kas säilitada oma elu, mis lakkaks siiski olemast elu, kui olen porri tallanud ning reet- 
nud kõik selle pürgimused, kogu 'selle jõu, rikkuse ja viljakuse; niisugune elu oleks 
hullem kui surrg,, sest siis ma kannaksin lakkamatult valvel olles oma surma ise- 
eneses. Või elada edasi niisugust elu, mis on täis ilu, küllust ja igavest uuenemist, 
kuigi see toob mulle väga kiiresti kaasa maise elu lõppemise.» 

Hus tõuseb ja hakkab toas edasi-tagasi kõndima. Korraga tunneb ta suurt rõõmu 
liikumisest, just nagu rõõmustaks iga jalalihas, et võib pingule tõmbuda ja jälle 
lõtvuda, kopsud hingavad mõnuga põleva puu soojust, silmad libisevad mööda toa 
intiimset miljööd, kogu keha haarab ülev tunnetus. «Ma elan!» Hoogsalt ning 
ainuvalitsevalt võtab võimust mõte, mis hakkab nõtkelt, ahnelt ja metsikult käsutama: 
«Elada! Elada!» Kuid selles meeletus elujanusööstis, mis ähvardab kõik kaalutlused 
laiali paisata ja minema pühkida, muutub kaminatuli korraga leegitsevaks tuleriidaks 
ja akna taga valitsev läbitungimatu pimedus kurdiks, tummaks, süsimustaks, äh- 
vardavaks tühjuseks. Magistri hinges peavad elu ja surm ägedat ning vihast 
kahevõitlust. 

Järsku jääb Hus seisma. Ta katab silmad kätega, nagu tahaks ta end ümbritsevate 
maiste asjade eest peita, tema süda hakkab peksma. 

Tema vaimusilma ette kerkivad näod, mis talle homme Betlemas otsa vaatavad. 
Sada nägu... tuhat nägu... Ja kõikidel üksainus küsimus: «Jan Hus, kuidas käitud sa 
praegusel katsumise hetkel?» 

«See, mida sa homme kuulutad, otsustab lõplikult su saatuse.» Umbes niiviisi 
ütles siin üürikese aja eest Päleš. 

«Mõtle hästi järele, enne kui sa midagi ette võtad. Mõtle hästi järele kõige üle, 
kõige üle,» soovitas Stanislav. 

Aeg on täis saanud ja suure otsustamise silmapilk on kätte jõudnud. 

Su kõne olgu nüüd: jah, jah — ei, ei. 

Hus võtab käed näolt. Kiiresti läheb ta akna juurde ja avab selle. Jahe öine õhk 
silitab meeldivalt nägu. Valgusega kohanenud silmad näevad algul üksnes süsimusta 
pimedust. Kuid siis hakkab see tihe hämarus varjundeid omandama, öise taeva taustal 
kerkivad esile katuste piirjooned, tumedatelt harjakividelt ja kandetaladelt peegeldub 
nõrgalt seinte valevust. Husi pilk libiseb tänavale. Just tema maja vastas mustendab 


midagi; seal seisab väike rühm inimesi. Nüüd lööb see lainetama: inimesed võtavad 
mütsi peast. 

«Tere õhtust, magister,» ütlevad mõned mehehääled summutatult. 

Hus kummardab ja vastab tervitusele. 

«Kas minu juurde?» 

Ei, muidugi mitte. Nad tulid niisama jalutama, ringi vaatama... Aga kui 
märkasid, et magistri aken on valgustatud, jäid seisma .. . Ujedalt täiendavad hääled 
seda lünklikku seletust, ei ütle alustatut lõpuni välja, kuid Hus taipab ka seda, mis 
ütlemata jäetakse. 

«Kui olete siiamaale tulnud, siis tulge ka üles.» 

Hus ei tunne neist kedagi, ei võigi tunda, kuid ta teab, et nad tulid tema maja ette 
ja seisid seal jumal teab kui kaua. Kui nad talle nüüd uuesti kinnitavad, et neil ei tul- 
nud üldse pähegi teda tülitada, usub ta neid, kuid ühtlasi teab ka hästi, et nad tahtsid 
tema lähedustes viibida. Ehkki ise nähtamatuks jäädes. 

Hus peab neid koguni tükk aega keelitama, et nad tema kutset kuulda võtaksid. 
Viimaks hakkavad nad trepist üles tulema ja astuvad Husi tuppa; hambutu vanamees, 
puusepp Jira ja kolm käsitööselli: Martin, Jan ja Stašek. Hus ei tea nende nimesid, ja 
ainult kolme nooruki kohta tuleb talte ähmaselt meelde, et ta on neid niimoodi 
üheskoos juba kusagil näinud — vist Betlemas. Sellest hoolimata aga on need 
tundmatud inimesed talle väga tuttavad. Neid ja nendetaolisi näeb ta igal pühapäeval 
Betlemas, ta tunneb nad ära avameelsest pilgust, millest hoovab usaldust ja 
poolehoidu. 

Husil ei jätku toole, et kõigile istet pakkuda, kuid kolm käsitööselli istuvad 
kamina juurde põrandale ja nõnda jääb üks tool ülegi. 

«Te olete minu kuulajad?» pöördub Hus nende poole otsese küsimusega. 

Mehed noogutavad. 

«Mis tõi teid minu maja juurde? Kas tulite minult midagi küsima?» 

Ei, ei tulnud. Aga täna on Prahas nii palju juhtunud .. . Need indulgentsimüüjad ja 
— see on lihtsalt häbi. Seetõttu libisesid nende mõtted kohe magistrile. Ja nõnda tulid 
nad jalutama ja jalad ise tõid neid tema maja ette. 

Jälle täiendab üks mees teise juttu, jääb mulje, nagu kõneleks nende kõikide 
asemel ainult üks inimene. 

«Ja küllap mõtlesite, mida mina selle kohta ütlen?» 

Mehed hakkavad naerma. Käsitöösellid päris laginal, Jira ainult silmadega, 
vanamees aga pigistab oma huuled kokku,, nii et suunurgad kortsulises näos teravalt 
silma torkavad. 

Need naeratused muudavad igasuguse vastuse tarbetuks. Neis peitub nii suur 
usaldus ning enesestmõistetav veendumus, et ka Hus ei saa neile teisiti vastata kui nii- 
samasuguse naeratusega. Päleši tulekust saadik on see esimene naeratus ja selle tõid 
talle need mehed siin. Ja nad tõid talle palju rohkemgi kui see naeratus. 

Hus hakkab neilt pärima nende elu, töö, palga, perekonna kohta, tehes seda 
sõbralikult ja pannes kõik kõrva taha nagu alati, kui ta uute inimestega tuttavaks saab. 
Varsti on kõik elavas vestluses. Kui nad siia akna alla tulid, tahtsid nad ainult 

sellele mehele lähemal olla, kelle juures nende mõtted viibisid, nagu ei suudaks nad 
tema homset jutlust ära oodata; aga nüüd jutustavad nad magistri pärimiste peale talle 
oma elust, teevad seda täiesti sundimatult, annavad vaba voli kõigele hinge 
ladestunule, mis nad siia tõi. 

Jirast purskab uuesti viha hiljutise ülekohtu pärast: preestri alatu tegu, mille tõttu 
ta kirvest ilma jäi, kerkib Husi silmade ette mehe jutustuse kaudu, kes tahub oma 


sõnad teravaks, nii nagu tema käsi on harjunud palgi-otsi tahuma. See pole 
kaebekõne, vaid tunnistaja jutt, kes toob õiglasele kohtunikule uue süütõendi. See 
kohtunik viibib suurel, paljusid tüliküsimusi hõlmaval protsessil, kus uut süütegu 
kaalutakse koos tuhandete muude pattudega. 

Kui jõuab kätte Martini kord, usaldab see Husile jalamaid oma kavatsetava 
kivikuju plaani: ta teeb kondise indulgentsimüüjaga sarnaneva kimääri. Ja niisama 
enesestmõistetavalt räägib vana päeviline, kuidas ta õpib lugema, et saaks piibli 
põhjal kätte, missugune on õige maailmakord. 

Jah, see kõik, mis need mehed siia tõi ja mis nad ütlemata jätavad, niisamuti kui 
seegi, mis nad siin räägivad, see kõik moodustab terviku, mille juured asuvad selles- 
samas pinnases, ainsas suures põhiküsimuses. Selles küsimuses, mis on kerkinud Husi 
ette, eit ta sellele homme vastaks. Indulgentsidega kaubitsemine, ahned preestrid, kes 
kisk>a kombel tuhnivad vaeste taskutes, pühakiri, mida kirikutegelased moonutavad, 
see kõik sulab kimääri saatanlikuks maskiks. Kimäär laiutab kõikjal, ta on võtnud 
usklikelt Kristuse tõe ja inimestelt leiva, ja nüüd valmistub ta kogu maailma alla 
neelama. 

Ja küsimus kõlab nii: kas vaikida ja alistuda või kõnelda? 

Husi külalised tõusevad püsti, nagu oleksid nad tekkinud vaikuses korraga 
teadlikuks saanud, kui kaua magister nendega juba on vestelnud ja kuidas nad teda on 
tülitanud. 

Hus surub kõigil kätt. 

«Tänan teid,, sõbrad. Te rääkisite mulle palju tähtsat ja õigel ajal. Tänan. Kuni 
homseni — nägemiseni!» Viis käepigistust. Viis pilku. Üks tõsikindlus. 

Kevadiselt nooruslik ning selge hommikupäike kallab Betlema kabeli ja selle ees 
asuva väljaku valgusega üle. Kuid kõigest läbitungivad päikesekiired, mis panevad 
Bet-lema valged müürid särama, ei ulatu sedapuhku väljaku-sillutuseni, sest kogu 
platsi täidab rahvamurd, kes mesilasperena on kogunenud kabeli ukse ette ning ulatub 
vastas asuvate majadeni ja lähimate tänavate nurkadeni. Kabel ise on puupüsti täis. 

Rahvasumm väljakul ei kirenda värvilistest rõivastest ega sära kuldpoortidest, 
kalliskividest või karusnahkadest; jämedast villast hamed, kuued, mis vihm on halliks 
leo- 

tanud ja päike luitunuks pleegitanud, karedad riidesordid ja kotiriie muudavad 
rahvahulga ühtseks väljaks, mis on mullakarva nagu küntud põld. Üksnes naiste 
hoolikalt pestud ning pleegitatud pearätid ja sõbad elustavad seda pruunikashalli 
pinda jaanikakardena. 

Rahvahulk seisab surmvaikselt. Tuhanded suud on kinni pigistatud, et hingamist 
vaigistada, tuhanded kehad ei julge end liigutada, sest kabeli sisemusest tungib 
kaugele väljakule hääl, mida kõik kuulda igatsevad. Ja tagapool tänavanurkadel 
seisjad püüavad näljaselt vähemalt kauge hääle kõlagi, ootavad kannatlikult, kuni 
jõuavad nendeni suust suhu sosistatuna mõned laused eespool asuvatelt õnneseentelt. 

Mida lähemale Betlema uksele, seda selgemini kostavad sõnad, mis kabeli 
sisemuses valjusti kostavad kõrvu kolmele tuhandele inimesele, kes mitte ainult ei 
kuule, vaid ka näevad jutlustajat. Kolm tuhat nägu vaatavad ühes suunas: kantsli 
poole, kus seisab — Jan Hus. 


«Kristus pani ametisse vaimulikud, et nad oleksid inimestele hoolitsevateks ja 
headeks karjasteks, kes hoiavad oma karja headuse, õigluse ja äratundmise niitudel. 
Kuid vaimulikud käivad neile usaldatud tallekestega ümber nagu tapaloomadega, kes 
lasevad ennast vastupanuta noa alla viia, astudes sõnakuulelikult lihuniku kannul, kui 
see neid köie otsas talutab. 

Jah, nad tahavad, et te oleksite sellised — pimedad, kurdid ja sõnakuulelikud. 
Seepärast püüavad nad hoida teid teadmatuses, seepärast on nad pühakirja seletamise 
teinud oma ainuõiguseks ja seepärast on nad kuulutanud end ainsateks vahemeesteks 
jumala ja inimeste vahel. Kes julgeb nende tegude üle otsustada Kristuse sõnade 
põhjal, selle kuulutavad nad suure kisaga ketseriks ning mässajaks ja katsuvad teda 
oma valelikes kohtutes ning ebaõiglastel koosolekutel vaikima sundida. 

Kuid tõeline kristlane ei tohi karta midagi ega kedagi peale jumala. Niisiis, 
hoidkem Kristuse peeglit selle ahne ning valeliku kiriku näo ees ja silmitsegem, 
missugune kole lõust meile vastu vahib: 

Kui väike nirk tahab kägistada saaki, mis on temast kümme korda suurem, siis 
kargab ta sellele kõrisse ja imeb nii kaua oma ohvri verd, kuni viimane nõrgaks muu- 
tub. Niimoodi imeb kirik sajandeid meie rahva elumahlu, ripub küünte ja hammastega 
rahva rikkuse küljes. Pale- 

higis teenivad inimesed oma leiba, harivad maad, kasvatavad magusaid vilju, kuid 
ennäe — juba tulevad hüpeldes ligi nirgid, kaarnad ja rongad ja tungivad kallale ini- 
meste tööviljale. Ja et sellest viljast võimalikult palju enese kätte kiskuda, pressivad 
nad välja ka selle eest, mis on igale ristiinimesele kõige kallim: nad pakuvad hinge 
päästmist — raha eest! 

Tahad last ristida? Maksa! Tahad pihtida? Maksa! Tahad viimast võidmist või 
surnut õnnistada lasta? Jälle maksa! Kõik, mis Kristus usaldas vaimulikele usklike 
heaks, andis ta neile tasuta, kuid vaimulikud äritsevad nende hüvedega oma taskute 
täitmiseks. Ja niisamuti nagu preestrid ja külavaimulikud, kaubitsevad ka piiskopid ja 
peapiiskopid ja esimene hangeldaja hangeldajate hulgas — paavst! Tema müüb 
kihelkondi, piiskopkond), peapiiskop-kondi, abtkondi ja nüüd on ta asunud müüma ka 
seda kõige kallihinnalisemat, mille andmiseks on õigus ainult jumalal oma lõpmatus 
armuhelduses — pattude andeksandmist!» 

Nüüd siis on lausutud sõna, mida kõik on oodanud. Sõna, mis on toonud täna siia 
inimesi nii kuningalossist, jõukate majadest kui ka vaeste hurtsikutest. Sest kõik, kes 
igal pühapäeval oma kodust siia tulevad, sõltumata tiitlist, ametikohast ja päritolust, 
muutuvad siin võrdseks, nendest .kõikidest saavad sedamaid ainult magistri kuulajad. 

Esimeses pingireas istub kuninganna Žofie, kes kannab tumedaid karme rõivaid, 
millel ei leidu ühtegi ehet. Kahvatu, keskendunud näoga vaatab ta kantsli poole. Tema 
kõrval istuvad kuninga lähimad nõuandjad, Lažani isand Leil, Chlumi Jan, Dubä 
Väclav. Maas — sest ka kivipõranda pind tuleb ära kasutada — istuvad kolm käsitöö- 
selli, Jan, Stašek ja kiviraidur Martin koos Johankaga, ning kaugemal, paremal ja 
vasakul, puusepad, müürsepad, päevilised. Teises reas istub tugev mees, lõug raske 
mõõga käepidemele toetatud, ja puurib kantslit oma ainsa silmaga — tema teist silma 
katab must side. Siin istuvad pinkidel ja seisavad seinte äärde surutuna käsitöölised, 
üliõpilased, sulased, ülikooli õppejõud, sün on läbisegi vaeseid linnakodanikke ja 
kehvikuid — siin on koos kõik, kes teavad, et siin antakse vastus nende küsimusele. 

Ja päris taga, poolenisti ühe samba varjus, seisab mees, kes peidab oma nägu 
sügavalt silmile tõmmatud kapuut- 

siga ja mungarüü laia varruka katte all hoolikalt kirja paneb mõningaid kohti Husi 
jutlusest — see mees on maskeeritud preester Jan Protiva. 

«Indulgentsimüüjad tulid meie maale nagu kaarnakari, et siit viimnegi kullaterake 
välja nokkida. Neil on ahned nokad ja nendega tustivad nad pürjelite laegastes sama- 
sugusel viisil, nagu nad õngitsevad nendega raha vaeste kõhnadest tengelpungadest. 
Nad ei tunne halastust ja nende südamed on kivist, täis kõrkust ja valskust. Nagu 
labased hangeldajad asetasid nad oma tollivõtmisekirstud jumala altarite ette ja 
kisendavad, et neil on vägi ning võimus raha eest patte andeks anda. Säärase toore 
valega solvavad nad jumalat ja petavad inimesi. Aga neile on iga vale hea, kui see 
ainult raha toob. 

Piibel õpetab, et inimene võib vaid õiglase eAu jia jumala käskude täitmisega 
õndsaks saada. Kas räägib sellest bulla, millega paavst Johannes XXII indulgentside 
müümise välja kuulutas? Või kutsub ta usklikke üles voorusele, jumalakartusele ja 
headele tegudele? Sellest kõigest ei ole bullas sõnagi. Ta räägib ainult rahast, mida 
himustab valelike ning ebakristlike indulgentside eest. Ja vaimulikud plaksutavad 
käsi, rõõmustades, et nüüd alles hakkab kulda ja hõbedat kaukasse voolama, kui 
inimesed neid usuvad. Selle bulla järgi tuleb välja, et kui saatan ise siia ilmuks ja 
endale indulgentse ostaks, siis saaks ta taevasse. 

Kas saab sellest veel häbitumat pühaduseteotust olla? 

Aga võib-olla kasutavad siis paavst ja tema vaimulikud seda nurjatult väljapetetud 
raha vähemalt otstarbel, mis võiks jumalale meelepärane olla? 

Ka sellele annab vastuse indulgentsibulla: ristirahvalt nõutakse raha sõja 
pidamiseks teiste paavstide ja Naapoli kuninga vastu. Kristus õpetas, et armasta oma 
ligimest ja veena oma vihameest hea sõna ja armuliku teoga. Paavst aga ässitab 
kristlasi tapma, ja kes ei aita mõõgaga, seda kutsub ta üles tema sõda rahaga toetama. 

Oma bullas ei kõhkle ta seda verevalamist pühaks sõjaks nimetamast. Tõesti, 
Johannes XXIII oleks väärt pühakupaistet, kui osutuks pühaks tema võitlus, mida ta 
peab oma ilmaliku võimu kindlustamiseks, maavalduste laiendamiseks ja oma 
ilmaliku võimutäiuse suurendamiseks kogu maailma ulatuses. Sest selle, ja ainuüksi 
selle eest võitleb paavst. 

Niisiis ei ole püha sõja väljakuulutamine ega meie kuningriigi usklike 
paljaksröövimine tekkinud mitte armastusest ja neid ei saa võtta meie issanda Jeesuse 
Kristuse tahtmisena.» 

Kui Hus hetkeks vaikib, käib läbi rahvahulga kerge sumin, nagu hingaksid 
tuhanded kabelis viibijad kergendatult. Nüüd oli selgel sõnal välja öeldud, mis igas 
kuulajas oli küpseks saanud; nüüdsest alates seisab see neil silma ees nagu massiivne 
väljatahutud kuju. Mitte mingisugusele ebamäärasusele või kõhklemisele ei jää enam 
kohta. 

Suust suhu kandub kirikupinkidelt välja platsile vaikne sosin. See sarnaneb kerge 
kevadtuulega, mis puhub minema lume sulamise järel kevadise maapinna külge pi- 
dama jäänud viimase leheprügi. 

«Missugune põrgulik kullaahnus on haaranud kiriku,» jätkab Hus, «alustades 
paavstist ja lõpetades viimase kleerikuga, ahne saamahimu, mille tõttu imetakse raha 
kõikidest kristlikest rahvastest ja riikidest, et oma ihulikke vajadusi rahuldada ja 
uhkust taga ajada! 

Sest vaadake, milleks kasutavad vaimulikud neid tulusid! 

Vaadake nende uhkeid rüüsid, mis kumavad kullas, purpuris ja sametis — aga 
Kristus kandis linast kuube ja käis paljajalu. Vaadake nende uhkeid paleesid, losse ja 
kloostreid, mis upuvad rikkusesse, nende aitasid, mis on veinivaate ja rasvatünne täis 


— aga meie issandal polnud kohta, kuhu pead panna! Vaadake, missuguseid sätenda- 
vaid kalliskive kannavad nende konkubiinid, üheainsa niisuguse juveeli eest võiks 
toita sadat perekonda kogu aasta! 

Kas sarnanevad need inimesed Kristuse õpilaste ja jüngritega, kellele issand ütles: 
jätke kõik oma varandus, kui te tahate minu järel käia? 

Ei, need ei ole head karjased, sest nemad ainult pöavad oma talledelt villa ja 
hindavad neid villa tiheduse ja saadava kasu järgi. Tõesti, nende kohta maksab 
pühakirja sõna: «Kes võtab vaeselt leiva, on verejanuline inimene!» 

Ja siiski ei ole ainult need halvad karjased üksipäini süüdi. Süüdi on ka iga 
kristlane, kes nende pattudesse leplikult suhtub ja kurjale vastu ei astu! Sest iga krist- 
lane on ka jumala ja tema tõe eest võitleja ja peab iga oma teoga sõdima patu, saatana, 
antikristuse vastu! Ja kes 

muu on antikristus kui niisugune vaimulik, kes teenib jumala asemel kuldvasikat 
ja järelikult ka põrgut?!» 

Nüüd pole kabelis kuulda hingamist, riiete kahinat ega ühtegi liigutust. Kuulajate 
kehad on tardunud kiviks, sest kogu elu on koondunud tähelepanusse, kõrvadesse ja 
silmadesse, mis ripuvad jutlustaja huulte küljes. Meeste ja naiste näoilmes ei ole enam 
mingit erinevust. Viha ning kibestus põlevad silmades ja kiirendavad hingamist. Käed 
tõmbuvad rusikasse ja veri vasardab meelekohtades. 

«Kuidas siis vastu astuda kurjusele, mis levib kirikust üle kogu kristliku maailma? 
Kuidas vastu astuda vaimulike ahnusele ja nende püüetele ilmalikku võimu haarata? 

Et kogu kurja juureks on ainult rahahimu, siis saab asja parandada ainult sel teel: 
rebida välja see juur, mis saadab mürki kogu kristluse puutüvesse. 

On tarvis vaimulikelt ära võtta raha, varandused ja ilmaük võim ja jätta neile 
ainult nii palju, et nad muretult elada saaksid. Sest ega piiskopki ühe korraga rohkem 
söö kui puulõikaja, ja ega ta rohkem rüüsid selga aja kui ainult ühe, et see teda kataks 
ja soojendaks. Ja kui see on tehtud, kaoksid jalamaid kaklused tulusate kohtade pärast, 
altkäemaksude andmised ja võtmised aukandjate keskel, lõpeksid paavstide riiud, sest 
võtke koertelt kont ja nad lakkavad purelemast. Ja kui vaimulikele suletakse tee 
tengelpungade ja rahalaegaste juurde, siis ei hakka 
nad sakramentidega enam äritsema, vaid jagavad neid tasuta, nagu need neile usaldati. 

Siis hakkab kirik täitma oma algset missiooni ja pöördub tagasi puhta kristluse 
ajastusse, millal usklikud mööda metsi ja üksildasi paiku püha Gregoriuse kannul 
kõndisid, paludes ja anudes, et ta piiskopiametisse asuks; tema aga tõrkus kaua aega, 
sest ta ei tundnud ennast selleks kutsutud olevat. Nimetage mulle tänapäeval üksainus 
piiskopkonna taotleja, kes niimoodi tõrguks ja end peidaks!» 

Üle Husi näo libiseb kerge naeratus ja kohe naeratavad ka kuulajad. Kuid järsku 
kõrgendab Hus häält, nii nagu tormi-iil hetkelise pausi järel uue jõuga viljapõldu rul- 
lib: 

«Kirik ise oma võimu vabatahtlikult muidugi käest ei anna. On tarvis teda selleks 
sundida. Aga kes peab seda tegema? Kindlasti need, kellele on usaldatud ilmalik võim 

maa peal — kuningad ja vürstid. Nii nagu ilmalikul valitsejal tuleb kuulata 
vaimuliku sõna jumalariigi asjades, nõnda peab vaimulik kuulama ilmaliku isanda 
sõna maistes asjades.» 

Nüüd hakkab Husi hääl müristama, jutlustaja silmad välguvad nagu tulised 
taevatähed: 

«Ja kui ka need keelduvad Kristuse kogudust aitamast — siis teeb seda nende eest 
rahvas ise. Sest eelkõige usaldas Kristus oma õpetuse lihtsate inimeste kätesse, et nad 


selle vastu võtaksid ja seda hoiaksid. Ta ei kutsunud enese juurde kuningaid ega 
rikkaid, vaid vaeseid kalamehi ja (teisi harimata inimesi. Rohkem kui õiglast kuningat 
ja õiglast vürsti armastab jumal vaest naist, kes täidab tema käske. Sest kui esimesed 
täidavad ainult oma kohust, mille nende amet neile peale paneb, siis viimane teeb 
seda omal tahtel, puhtast südamest. Rahval on nimelt püha õigus ja kohustus võtta, 
kui õpetlased ja võimumehed teda petavad, oma saatuse juhtimine enese kätte!» 

Hus lõpetab. Kantsliveerele toetatud käed, must talaar, leegitsevate silmadega 
kahvatu nägu — sellisena vaatab ta alla rahvahulgale. Tema hääle kõla on lakanud, 
kuid vaikses harduses seisavad kuulajad ikka'veel liikumatult. 

Ent see hääletu pinge on ainult vaikus enne tormi. Niipea kui Hus ümber pöördub, 
et kantslist alla tulla, niipea kui kaob tulipunkt, millesse kõikide pilgud olid koon- 
dunud, lõtvub jalamaid ka side, mis köitis inimesi ja nende mõtteid, ning 
rahvasummas puhkeb stiihiline reaktsioon. Hüütakse magistri nime, karjutakse, 
emmatakse üksteist, valatakse pisaraid ja surutakse üksteise käsi, et sel kombel 
rõõmsalt kinnitada eneses pulbitsevat jõudu. 

Martin oma lahutamatute sõprade ning noorte päeviliste ja käsitöösellidega — nad 
justkui ei oska selle jõuga äkki midagi peale hakata, mida nad tundsid magistri 
sõnadest enesesse hoovavat. Nende lihased on pingul, et kujutletavat koormat uppi 
paisata, nende käed sügelevad kuuldud sõnade teokstegemise järele. Rahvarikas ruum 
tundub neile» korraga kitsas — nad tahavad pääseda välja, nende tuhandete keskele, 
kelle kohta nad aimavad, et need seal väljas liituvad nendega ühtseks tervikuks, mis 
on vihast ärevil ja täis tegutsemisiha. Sõnagi lausumata trügivad nad ukse poole, süda 
kihutab neid kangastuvat kujutluspilti viibimatult teoks tegema. Johanka tõttab 
Martinile järele. 

Kui Hus on kantslist alla tulnud ja sammub käärkambri poole, sirutuvad tema 
suunas kümned käed, inimesed langevad põlvili, teised tõstavad parema käe, mille 
sõr-. med on vandetõotuse andmiseks kokku pandud. Kui Hus möödub kuningannast, 
teeb ta viimasele kummarduse, ja kuninganna vastab sügava peanoogutusega. Tšehhi 
isandad vaatavad Husile kindlal pilgul otsa. Nüüd astub tema juurde ühe silmaga Jan 
Zižka " 

«Sa rääkisid meile,» ütleb ta, «ja me kõik saime sinust aru. Kui sa hakkad 
kõnelema selle maailma vägevatega, siis ära unusta, et see mõõk,»—ta tõstab oma 
relva üles — «on sinu teenistuses. See räägib niisugusel keelel, millest nemad aru 
saavad.» 

Hus möödub Jirast. Nende pilgud kohtuvad ja neis pilkudes on koos tervitus, tänu 
ning vestlus. 

Käärkambri ukse juures ootavad Husi Jeronym ja Ja-koubek. Erutatud Jakoubek 
surub Husi kätt. Tugevasti, mitu korda, sõnatult. Jeronym naeratab rahulikult: 

«Kui sul mind kunagi vaja läheb... » Ja sirutab talle parema käe. 

Kaks kämmalt ühinevad, pilgud seovad kahte silmapaari. 

Nende selja taga tühjeneb kabel pikkamisi. Nagu ei suudaks inimesed end lahti 
kiskuda kohast, kus nad täna nii palju läbi elasid. Väljakult ulatub siia ärev sumin. Ja 
korraga hakkab sellesse tungima laul, mis leiab iga sõnaga üha laiemat ning laiemat 
vastukaja: 

«Kristus, meie juurde tule, 

meile valitsejaks ole ...» 

«Nad laulavad sinu laulu,» ütleb Jeronym Husile. Ja laul kõlab veel valjemalt: 

« .. Julgust südamesse kalla, 

et su riik võiks meile tulla!» 

Rahvahulk väljakul hakkab liikuma, kuid ei valgu laiali. Üksmeelsete parvedena 
voolab see tänavatele, mis viivad linna südamesse, kus inimesed tahavad oma vihale 
voli 


1 Hussiitide tulevane kuulus väejuht. — Tõlk. 

anda. Sadadest ja tuhandetest kõridest karjutakse needusi ning ähvardusi 
indulgentsimüüjate pihta. 

«Kihutage rahavahetajad templist välja!» 

«Roosake neid nuutidega, nagu tegi Kristus!» 

Rahvahulga kohal veereb lärm nagu kõmisev kõuepilv. Lärm ja laul: 

«Paavsti, kuningat, muid saksu 

tunneme, ja nende jaksu; 

võtavad piiskopid maksu, 

aadel viimse pressib sust, 

aga preestrilt ära taha, 

kui sul pole taskus raha, 

vähimatki halastust!» 

Hei, Praha, kivine ja sajandite kogemustest tõsiseks muutunud linn, kuidas sa 
korraga nii nooreks oled saanud! Sa oled ülemeelik ning tormakas, mürg-eldad ja lau- 
lad, su tänavate tuiksooni täidab veri, mis lakkamatult voolab ning pulbitseb. Ja see 
veri on täis elu ning jõudu — aastakümneid hoidsid sa seda kütkeis kuurides, 
hurtsikutes ja peretubades, eemal oma kaunist kehast, Vltava poristel kallastel, 
linnamüüride niiskes varjus ja kaugetes kolgastes väljaspool müüregi, kus asusid selle 
verega koos ka viletsus, pori ja külm. Sa ei lasknud seda oma ilusate majade keskele, 
aga näe, kuidas see sind praegu tervitab nagu noor armas tütarlaps varakevadel. 

Inimesel on raske käia üksipäini, kui ta ei saa oma viha ja unistust kellegagi 
jagada. Nõnda läheneb inimene inimesele, ühine soov liidab inimesed parveks, parv 
aga kasvab ning käratseb, juubeldab kivimajade vahel, otsekui kõmiseks metall 
võimsatest hoopidest. 

Ikka ja jälle, päevast päeva täidab Stare Mesto väljakut rahvahulk, kes koguneb 
raekoja ette, karjub raehärrade akende all, et need röögiksid Praha puhtaks 
indulgentsimüüjate jumalateotuslikust katkust. Ja öösel, kui seadus nõuab rangelt 
vaikust ning rahu, kõmisevad pimeduses kumedalt nende sadade inimeste sammud, 
kes ei ole jõudnud end päeva ajal vihast ning kibestumisest tühjaks karjuSa. 
Linnanõukogu istub suletud akende taga, valvet raekoja ees on kõvendatud. Kuid 
Tyni kiriku ees, Vyšehradis ja Praha Hradis, kuhu indulgentsikastid on üles seatud, 
ümbritseb nii palju relvastatud mehi munkadest äritsejaid, et nende juurde ei suuda 
trügida isegi see, kes tahaks nende käest patukustuituskirja osta. 

Rikkad kaupmehed on sulgenud oma poed ja varustanud laouksed raskete 
riividega Kuid väikekaupmehed on oma trääni nagu alati vankuvatele turulaudadele 
välja ladunud, aga näe — mitte keegi ei osta ainsatki leiba ega kala. 

Avarate patriitsimajade elanikud on asunud kõige kaugematesse kambritesse, 
kuhu ei ulatu lärm tänavatelt, ja ainult aeg-ajalt hiilib üks või teine akna juurde, 
paotab selle ettevaatlikult, vaatab vargsi välja, uurib ning luurab: kaltsakad, pööbel! Ja 


muidugi tudengid — aga, issand jumal, ka ausad käsitöölised! Sellid ja meistrid. Ja 
siis veel. . . Ah, niisugused siis ongi need verivärsked linnakodanikud Nove Mestost! 

Ühe või teise patriitsimaja tagauksest hiilib välja kiir-käskjalg, et viia raekotta 
kiri, milles «annutatakse nõunikke: tehku nad lõpp sellele mässamisele, lasku käiku 
hellebardivarred, poomisnöörid, timukakirves! Õudus ja hirm ei leia sõnu ega karistus 
vahendeid, mis hävitaksid ja muudaksid sõnakuulelikuks need, kes siin ringi kõnnivad 
ja karjuvad, sest seda pööblit lahutavad rasketest kulla- ja hõbedakirstudest ainult 
maja sein ja rauaga pealistatud uks. 

Raekojast aga tõttab käskjalg käskjala järel Hradi, kuid tema majesteeti kuningat 
ei ole jälle Prahas. Missuguses oma jahilossis küll vedeleb see vastutustundetu hullu- 
meelne, kes peab kaitsma meie poode, ladusid ja raha-vahetamiskontoreid, meie raha, 
kogu meie varandust? Milleks muuks ta meil siis on, see kuningas, kes istub juba 
kõrvuni võlgades, mida ta meile nagunii tagasi ei jõua maksta? 

Meie oleme linna tuumik ja alus! Meie isad tulid siia Saksamaa kaugetest 
nurkadest ja ehitasid Tšehhi kuningale Praha linna! Vanaisalt isale ja isalt pojale 
siirdus uhke omand, kasvas ning kosus. Meie pingutuste, osavuse ja kavaluse viljana 
mitmekordistus ta. Äritsemise, laenuandmise ja krediidi abil kasvas meie varandus 
päevast päeva, ja nüüd peaaegu ei leidugi linnas niisugust maja, mida me võlaorjuse 
lõas ei hoiaks. Ja seda kõike ausalt ning seaduse põhjal! Sest kui sa tahad ehitada maja 
või asutada töökoda ja sul ei ole raha, siis me laename sulle lahkesti, ja on täiesti 
õiglane, et sa siis ise ja su lapsed ja su lapselapsed igavesti, niikaua kui õigus jääb 
õiguseks, iga aasta meile maksavad. Nõnda me hoiame kogu linna peos 

ja oleme selle tõelised isandad, nagu me oleme isandad ka raekojas, turul, 
ametiasutustes ja kohtutes, kus me peame istungeid, juhime ja valitseme. Kes muud 
kui meie, kõige vägevamad, kõige rikkamad, meie, Praha linna rajajad, meie, saksa 
soost põlispürjelid? 

Ja nüüd söandab sihuke sandikari meile ettekirjutusi teha? Algul annavad 
vaimulikele käske ja keelde, aga kus need paljasjalgsed oma pimedas märatsemises 
piiri mõistavad pidada! Kui asi sellega piirduks, tõesõna, meil vaimulikest kahju ei 
oleks, sest nende maavaldusi ja losse on juba nii ohtralt, et see hakkab meie ja 
aadlisoost isandate omandit pigistama. Poole oma maavaldustest on kirik saanud 
testamentidega — küll on kavalpead! Pipra ja safraniga ei teeni iialgi seda puhaskasu 
mis sakramentidega. Valisid endale teised kõige minevama kauba! Aga mis parata — 
vägev peab toetama vägevat ühiste vaenlaste vastu, nende vastu, kellel ei ole mitte 
midagi või kellel on vähe ja kes seetõttu on kõige ohtlikumad. 

Kui hästi me aru saame, et viimastega on ühe mütsi all need tõrvased ning räpased 
käsitöölised ja kõik need «pürjelid» Nove Mestost, kes ei ulatu meile põlvinigi! Pole 
teised õieti veel kodunedagi jõudnud oma Imnakönniga väljaspool meie müüre! " 
Jumal on tunnistajaks, et kadunud keiser Karl — õlgu ta igavesti kiidetud ja pidagem 
teda tänutundega meeles! — ei aimanudki, missugused näljased täid ta meie 
lugupeetud pürjeli kasukasse sokutas, kui asutas Nove Mesto. Vedas sinna tšehhi 
saunikuid ja andis neile — linnakodaniku õigused! Aga anna kuradile sõrm ja juba 
tahab ta võtta terve käe. Ja nüüd tahavad siis Nove Mesto matsid ka raekotta trügida ja 
Stare Mesto käsitöölised ning verivaesed pürjelid üürgavad koos nendega sedasama 
laulukest. Tahavad raehärrad olla, tahavad valitseda — päris naeru ajab peale! 

Ja kogu seda mässu ning möllu teeb kõige ohtlikum rahvas, linnakehvistu, kelle 
osaks siin maailmas on ainult töötada ja sõna kuulata. 


1 Kiirelt arenev majanduslik elu nõudis XIII—XIV sajandil senise Praha asula 
ümberkujundamist. Nõnda tekkis tema territooriumile kolm iseseisvat linnalist üksust: 
Stard Mšsto (1230), Malä Strana (1257) ja Nove Mesto (1348). Igaüks neist oli 
müüriga ümbritsetud. — Tõlk. 

Hus, neetud, tuhat korda neetud Hus! Või tema julgeb ütelda, et need inimesed, 
see pööbel ja rämps peab võtma enese kätte maailma paremaks muutmise? 
Hullumeelne,, kurjategija, igasuguse korra ja rahu hävitaja, see läheb sulle kalliks 
maksma! 

Käärimine ja rahvakogunemised ei lakanud. Kui need mõni päev natuke 
vaibusidki, puhkesid nad järgmisel päeval seda võimsama lainena. Hulgad kogunesid 
kirikute ümber, tungisid jutluse ajal pühakodadesse —ja häda preestrile, kes tabati 
sellelt, et ta soovitas usklikel indulgentse osta. Püha Jakobi kirikus karjuti preester 
maha, nii et see põgenes hirmunult. Teises kirikus peletati vaimulik kantslist koguni 
malakate ja kirvestega ähvardades. 

Linnavahid olid abitud ja katsusid ettenägelikult eemale hoida, sest nende 
hellebardid ja mõõgad olid nii suure rahvahulga vastu nagu mängukannid. Oma palga 
pidid nad küll välja teenima, aga see polnud jällegi nii suur, et tema eest oleks tasunud 
oma nahka mõtlematult turule viia. Ja kuninganna palgasõdurid, keda kamandas 
hetma-nina rüütel Voksa, jõudsid imelikul kombel alati liiga hilja kohale. 

Püha Haveli turuplatsil võib rahvahulk end vabalt välja sirutada, nagu vang, kes 
kitsast kongist värske õhu kätte on pääsenud. Rahvasumma seas leidub palju selliseid, 
kes alles mõne päeva eest esmakordselt tõstsid jala südalinna tänavasillutisele või kes 
julgesid seda teha alles nüüd. Kuid täna tunnevad nad end linna peremeestena, ja kül- 
lap just seetõttu nad hakkavadki heatahtlikult naljatama, kui mööduvad linnavahtidest, 
kelle käed selle märgiks hellebardide ümber risti on pandud, et neil ei tule pähegi 
vahele segada. 

Iga natukese aja tagant — eriti seal, kus seisavad üliõpilased — kostab 
rahvasummast mõni pilkelauluke, mis leiab jalamaid sadu kaasalauljaid: 

«Sõitis Prahasse legaat 

ja lõi papid lahti maast: 

«Või veel kukalt sügama?! 

Minge paljaks pügama 

kohe kogu Tšehhimaad!»» 

Platsi teisel veerel aga jätkab teine lauljate kamp veelgi löövamalt: 

«Preestri käest saab igamees 

patud andeks kitse eest. 

Härja puhul see armuvägi 

on nii suur, et Juudasegi 

vinnab taeva põrguleest!» 

Nurkadel ja tänavaristidel, kus kohtuvad mitmesuunalised inimvoolud, 
tervitatakse rõõmsalt üksteist, saadakse uut jõudu oma arvurikkusest. Kindlat 
jõutunnet hoovab sammudest, hüüetest ja lauludest. 

Ainult hoolikalt luugistatud akendega patriitsimajad seisavad süngelt vaiksetena 
juubeldavate tänavate serval. 

Korraga lööb Haveli turuplatsile koondunud rahvahulk kõhklema,» jääb seisma — 
väljakule sõidab kummaline rongkäik, mille ümber karglevad ning tantsivad üliõpila- 
sed. Nad lükkavad enda ees sillutisel lamedat vankrit, mida selle ette rakendunud 


üliõpilased vedada aitavad. Vankrile on püstitatud kõrge troon, seda ehivad pärna- 
oksad ja kummalised girlandid, millega troon on vankri nurkade külge kinnitatud. 

Girlandide külge on pärgamente ja pabereid lehvima riputatud. Inimesed, kes 
juhtuvad lähemal olema, märkavad nendel Johannes XXIII nime ja pitserit. Need 
paberid sarnanevad paavsti indulgentsibullaga ja neil on rippuvad pitserid. Troonil 
istub naine, kes on ennast lintidesse ja looridesse mähkinud, paljaste käsivarte ümber 
vaskvõrud, sõrmed loendamatutest sõrmustest kanged. Naise julge dekoltee siiski 
reedab ta — sest rinnad, mis on räbalatest meisterdatud ja roosa südiga maskeeritud, 
hüplevad ägedasti prostituuti etendava habemeta üliõpilase kehal. Muidugi on sellel 
linnukesel peas paberist paavstitiaara ja käes tohutu suur Peetruse võti, kahtlemata 
mõnelt kirikuteenrilt üle löödud. 

Paavst-prostituut noogutab armulikult vaatajaile, pilgutab võrgutavalt silmi ja 
karjub läbilõikava falsetiga: 

«Ostke! Annan odavalt! Müün suurima ketseri ja liiderdaja pühasid bullasid, 
ketseri ja liiderdaja, kes nimetab ennas/t paavst Johannes XXIII-ks. Tema õige nimi 
on Baltazar Cossa, ta on tuntud mereröövel, piraat, mõrtsukas, mürgitaja ja vägistaja. 
Aga nüüd on ta ennast Kristusest kõrgemale seadnud ja annab teile raha eest andeks 
ka kõige kohutavama patu!» 

Inimesed naeravad, hüüavad üliõpilasele teravmeelseid märkusi, kõnnivad kaasa 
vankriga, mille ümber kepslevad 

üliõpilased pilluvad rahva sekka pilkeks tehtud indulgentse. 

Kui rongkäik ületab tänavat, mis viib linnamüüri poole, satub ta korraga silm 
silma vastu kuninga sõjameeste suure salgaga, kelle eesotsas sammub hetmanina 
Valdštejni Voksa. 

Rongkäik peatub, üliõpilased jätavad jalamaid tantsimise ning karjumise, naer 
vaikib, saabub pingeline vaikus. Inimeste näod tõmbuvad valvsas ootuses tõsiseks; 
rahvahulk seisab kui ühest tükist valatud, sünge, täis otsustavust. 

Sel hetkel hakkab endale üliõpilaste keskelt teed rajama pikk professoritalaari 
kandev mees. See on Jeronym, kes sammub kuninga hetmani juurde. 

«Rüütel Voksa,» ütleb ta kindlalt, «olen nende üliõpilaste professor. Ja nagu sa 
näed, ei hoia ma neid tagasi. Hoopis vastupidi, ma juhin neid ja vastutan nende eest.» 

«Aga mina juhin jälle neid poisse,» sõnab rässakas hetman, «ja vastutan korra eest 
linnas. — Kuhu te tahate minna?» 

«Menši Mestosse, peapiiskopi lossi juurde.» 

«Noh,» pöördub Voksa oma salga poole, «võtke kahte ritta! Hakake rongkäiku 
kaitsma!» Ta annab selle käsu ja puhkeb alles siis naerma: «Ilma meieta litsuksid 
inimesed teid ühe hetkega laiaks!» 

Rahvahulk taipab kiiresti olukorda ja tema rinnast prahvatab korraga võimas 
vaimustuse- ning rõõmuhõise. Üliõpilased tormavad hetmani juurde - ja tõstavad selle 
mehemiüraka õlgadele. Ja kui palgasõdurid ümber rongkäigu asetuvad, et sellele teed 
vabaks teha, külvatakse nad üle lillede ja pärnaokstega, tütarlapsed suudlevad neid ja 
mehed patsutavad neile õlale. 

Rongkäik peatub püha Haveli kiriku ees, üliõpilased ja palgasõdurid teevad 
rahvahulga keskel vabaks väikese platsi, ja enne kui jõutakse ümbergi vaadata, on siia 
kuhjatud paberitest, õlgedest, räbalatest, laastudest ja halgudest väike tuleriit. 

Kui see juba leegitseb, hüppab vankrile vanem pikk üliõpilane, krahmab paavstilt- 
prostituudilt suure bulla, mida paavst põlvedel hoiab, ja virutab selle hoogsalt tulle: 

«Nii nagu põleb see valepaavst Johannes XXIII-nda järeletehtud, ketserlik bulla,» 
karjub ta, «niisamuti põlegu tuhaks, varisegu põrmuks ja hävigu selle antikristluse 


96 

kõik muudki kuriteod! Ja mingu ta oma pattude eest peagi põrgusse, kus teda 
ootab tuleleek, mis on tuhat korda tugevam selle lõkke omast, igavese needuse 
tuleleek!» 

«Pereat!» — «Hävigu!» käib kõuena üle väljaku. 

Üliõpilane seisab ikka veel vankri ninas. Nüüd tantsiskleb tema näol leekide 
kuma. Kõrgele tõusevad tulekeeled oma paberist saagi kohal. Kui lõkkest tõusev tuul 
üliõpilase mantlit lehvitab, sarnaneb nooruk hetkeks allmaailmast pärit ingliga, kes 
juubeldab oma ohvri juures. 

Stare Mesto raehärrad pidasid nõu. Nad olid magamata-olekust kahvatud, nende 
sinakad huuled olid kõvasti kokku pfgistatud, rusikasse tõmbunud käed lebasid liiku- 
matult raelaual. Kasvas nende kannatamatus ja muutusid tungivamaks ka selle 
põhjused. Linnanõunik Hanfstenge-lile keeldus Ravensburgi suurkaupmees Runtinger 
saatmast piprapartiid, mille suhtes oli kindlalt kokku lepitud. Niisuguse maa teedel, 
kus kõik käärib rahutusest ja haiseb ketserlusest, olevat ohtlik sõita. Seda kristlast, kes 
rahulikult pidas kaubavahetust araablaste ja türklastega, ei maksnud küll nii araks 
pidada, kuid kaugus suurendab kuulujutte ja Prahast räägiti nii hulle lugusid, et ei või- 
nud riskida ega teele saata nii tähtsat Hing kallist kaupa, mille eest pidi pealegi alles 
pärast kättesaamist makstama. Nõunik Stumpfnagelile keelduti Regensburgist krediiti 
andmast; see toimekas pagar poleks nimelt iialgi nii rasva läinud, kui ta oleks pidanud 
leppima üksnes selle kasuga, mis ta rahvast pettes leivamüügist sai; kuid tal oli raha 
ka välismaal, ta ostis sealt karavanide kaupa kõiksugu trääni ja müüs kohe edas.i, ilma 
et see värk oleks tema ladudest üldse läbi käinud. Kui see Betlema hullumeelne 
aimaks, et tema vildakad piiblitõlgendused ajavad sassi kogu selle vana hea 
sidemetevõrgu, kustkaudu voolavad kaubad ja raha, millega võiks ehitada sada 
Betlema kabelit, siis ta ei oleks iialgi söandanud oma mõttetut kallaletungi alustada. 
Kui tal aru peas oleks, taipaks ta hõlpsasti, et asja tuum ei seisa mitte piiblis ega 
jumalas, vaid vürtsides, kangastes, vekslites, krediitides — ühesõnaga rahas! 

Raehärradel oli õnnestunud lõpuks kuninga asupaik välja nuhkida. Väclav viibis 
Tocnikis. Linna saatkond pääses kuninga jutule. Pärast nende tagasi jõudmist toimus 
linnanõukogu koosolek. Pürjermeister kutsus istungile ka 

preester Protiva, kes oli vahemeheks patriitsidest linnanõukogu ja peapiiskopi 
konsistooriumi vahel. 

Saadikud andsid aru läbirääkimiste tulemustest. Need olid kesised: kuningas 
saanud küll kole vihaseks, kui kuulnud rahutustest Prahas, aga käskinud raenõukogul 
linnas korda pidada ja pannud kogu vastutuse selle eest 
raehärradele. See oligi kõik. Hanfstengel ja Strumpfnagel, kes ka saatkonda kuulusid, 
olid tagajärjetult püüdnud ässitada kuningat Husi, tema kuulajate ja pooldajate vastu 
välja astuma. Väclav oli neile toorelt peale käratanud, ja 
kui nad sellest hoolimata olid julgenud tema tähelepanu juhtida Husi rünnakule 
indulgentside vastu kui rahutuste tõelisele põhjusele, oli kuningas küll ka Husi 
kirunud, aga mis on väärt kõige rängemadki sõnad, kui neile ei järgne 
tegu? 

«Sõimas teda mässajaks ja tänamatuks,» seletas Stumpfnagel kibestunult, «heitis 
talle ette, et niisugune mees ei vääri kuninga kaitset, et Hus osutab talle, kuningale, 
ainult karuteeneid — aga ainult sõimuga kõik piirduski.» 

«Tunneme neid kuninga vihapuhanguid,» õhkas pürjer-meister. «Põuavälgud.» 

«Lausa hämmastav, kuidas see Hus tal nii südames on,» lausus üks raehärradest, 
kuivetu vanamees, kel olid üllatavalt nooruslikud silmad, mida ümbritsesid 


loendamatud kortsukesed. «Pole ju erinevamaid iseloome kui kuningas ja Hus. 
Kuningas on tahtejõuetu, kõhklev, ebakindel — teine aga sirge ning tugev nagu 
mõõk. Võib-olla näeb vader Vaclav temas oma enese unistuste ja noorusigatsuste 
vastupeegeldust.» 

«Lollus!» põrutas Protiva jõhkralt. «Kuningale meeldiks, kui kirik oleks allutatud 
tema ilmalikule võimule, aga just see saatanakabi vahibki kogu aeg Husi jutlustest 
välja.» 

Pürjermeister laksatas lihava käega vastu lauaplaati: «Kõneleme asjast enesest. 
Mulle näib, et meie saatkond ei tegutsenud kuigi osavalt. Te oleksite pidanud äsatama 
kuninga kõige tundlikumat kohta, et varsti hakatakse kogu maailmas karjuma Prahast 
ja Tšehhimaast kui ketserite pesast — ja siis hüvasti keisrikroon! Sellest oleksite 
pidanud rääkima, ja ehkki igaüks teab, et kuningas keisrikrooni nagunii iialgi enam 
tagasi ei saa — ainult tema ise ei tea seda või ei taha teada.» 

Stumpfnagel sai vihaseks, läks õelusest turri, meenutades täispuhutud konna: 

«Nii kavalad olime ka meie! Aga ma ei soovi, et teil tuleks läbi elada seda, mis 
siis järgnes. Arvasime, et kuningas laseb meie peale lahti oma jahikoerad! Ta möir- 
gas, et see kõik on alatu laim, et tegemist on ainult pappide kisklemisega, tema olevat 
saanud oma hetmanilt Voksalt teateid, et mitte kellelgi ei ole kõverdatud 
juuksekarvagi, ja polevat sugugi selge, kes kellele rohkem pinna peale käib, et tema 
tunneb oma prahalasi, et indulgentside müük jätkub edukalt. Ja siis kukkus ta meiega 
paukuma, nagu oleksime meie kõiges süüdi, et meie vastutame korra eest linnas, ja 
kinnitas vandega, et laseb meid rattale tõmmata, kui Prahas peaks üksainukegi tilk 
verd valatama!» 

«Niimoodi ütles ta?» hüppas Protiva laua tagant püsti ja jäi Stumpfnagelile ahnelt 
otsa vahtima. Preester oli näost valge ja värises erutuse tõttu kogu kehast. 

Raehärrad silmitsesid teda imestunult. Ja nende imestus muutus korraga 
üllatuseks, kui Protiva nägu hakkas nende silma all korraga lõtvuma, kuni sellele 
ilmus võidukas, kahjurõõmus naeratus: 

«Noh, auväärsed linnaisad, mida te veel tahate?» Ja kui tema pilk, täis suurt 
rahulolu, oli libisenud üle nõunike mitte midagi mõistvate nägude, istus ta aeglaselt, 
võttis endale aega üldise hämmastuse nautimiseks ja hakkas siis rahulikul, ent väga 
rõhutatul häälel kõnelema: 

«Tema kuninglik kõrgus mõtles oma ähvardust kahtlemata täiesti tõsiselt. Sellele 
vastavalt peame niisama tõsiselt tegutsema ka meie. Nõunik Stumpfnagel,» — ja 
sapine naeratus krousis Protiva suu ümber kaks tigedat kortsu — «ära karda. See pole 
sina, keda rattale tõmmatakse. Mida me võime teha ja peamegi tegema? Ainult 
ühte...» Ja Protiva alustas pikka-laia seletamist, mis pani kõik nõunikud rääkija poole 
vahtima. Järk-järgult lõid raehärrad täielikus, kahjurõõmsas rahulolus särama. 

Rahva kogunemised raekoja ette ja tänavatele ei lakka, kuid need kannavad nüüd 
rahulikumat, iseteadlikumat ilmet. Preestrid ei julge enam indulgentsidest iitsata- 

dagi ja võidu tunnetamine lisab inimestele jõudu, mis mõjub rahustavalt. 

Helge kevadpäev võimutseb Praha linnas, magusalt ning jõuduandvalt tungib 
kopsudesse värsike õhk, sinine taevavõlv sunnib silmi kissitama, iga kivi jia palk on 
kirevate värvide tõttu noorenenud ja näib tore ning ere. 

Martin, Stašek ja Jan, Martin muidugi koos Johankaga ja kiviraiduritest 
sõpradega, seltsimehed ehitustöödelt ja Prokop ja Miatouš ja töölised Püha Vaclavi 


viinamäelt jia üliõpilased ja Vojtech koos Kfivonoskaga, Kfivonoska koos oma 
Marketaga, kui palju nimesid, nii ralju mehi, noorukeid ja naisi, nii palju inimesi, kes 
kombivad, huikavad ja ähvardavad, ja nende südamejõu ees taganevad selle linna 
vastikud varjud, nii nagu pühime tolmust pHihtaks ilusa pildi. Inimesed lähevad, 
naeravad ja laulavad. 

Keegi hõikab: 

«Lähme Betlema kabeli juurde!» 

Kes seda hüüdis? Aga mis tähtsust sel on, võime minna kõikjale, kuhu meeldib. 
Käime läbi ka kõik ümberkaudsed kirikud, mille preestritele ei tee halba, kui nad meie 
arvukust ja meie jõudu meeles peavad. Kuid ei Püha Haveli ega Püha Jilje kiriku 
puhul ole rohkem vaja kui ainult lauldes mööda minna. Ja siis on juba kitsas tänav ja 
silmade ees löövad helendama Betlema kabeli valged seinad. Üle tänava mustendab 
Filipp-Jakobi kiriku ukseava. Kuid mitte keegi ei heida pilkugi sinnapoole. 

Korraga tunnevad kõik: nad tulid siia, et seisatada ja silmitseda Betlemma, eluvee 
allika hoidlat. Siit on joonud nemad ja tuhanded teisedki. Tollest hetkest peale on nad 
seda nestet oma südames kandnud. 

Vaikselt, naeratus näol, nõnda seisavad ja vaatavad nad kabeli usit. 

Ja ometi hõikab keegi rahvahulga selja tagant: 

«Lähme vaatame korraks Filipp-Jakobi kirikusse!» 

Äkki hüüab sedasama teine ja kolmaski hääl. Ikka uuesti ja uuesti. Keskendunud 
vaikuses kõlab hüüe võltsilt ning kähisevalt. Aga lõppude lõpuks pole see ju midagi 
muud kui tavaline üleskutse, mis on rahvahulkadele juba mitu nädalat suunda 
näidanud. Praegu valvab rahvas, et jumala altarid Praha kirikutes puhtaks jääksid. 

Need hõiked, ehkki üksikud, juhivad viimaks tähelepanu soovitud suunas ja 
inimesed pöörduvad pikkamisi näoga kiriku poole, mis kõrgub kabeli vastas, on 
sellele 

lähemal ning ometi kaugemal kui ükski teine. Sest selles kirikus on hingekarjaseks 
paater Vojtech, Husi ägedamaid vaenlasi, paater Vojtech, Jan Protiva lähim liitlane. 
Muide, just seda kirikut, kuigi see asub Betlemale kõige lähemal, ei ole rahvahulk 
seni külastanud; küllap seetõttu, et iga Husi pooldaja, kes iganeis sellele väljakule on 
tulnud, ei ole mõtelnud millelegi muule peale armastatud kabeli. See on köitnud 
mõtteid, elustanud mälestusi, ja isegi suletuna, vaikivana näib siit ikka veel kõlavat 
magistri sõna nii päeval kui ööl. 


Kui Rahvahulk Filipp-Jakobi kiriku lävest üle astub, ei seleta inimeste silmad 
pühakoja hämaruses mitte midagi. Väljaku päikesesärast tulles sarnaneb see sam- 
mastatud koopaga. Ainult peaaltar särab kulla hiilguses ja kullatud monstrantsi, 
tabernaakli, ristide ja kirevaks võõbatud kujude helenduses. Siis hakkab hämaruses 
üha rohkem ja rohkem vilkuma vuhisevaid küünlaleeke nagu sootulukesi. Need 
kümned küünlaleegid peegelduvad pärlitel, naiste kallihinnalistel kullaga tikitud 
riietel ja meeste kaelas rippuvatel kettidel; siinse kiriku pinkidel istub rikas rahvas. 
Valged loorid, mis patriitsiemandatel koonusekujuliste mütside küljest alla voogavad, 
katavad neil pehmete patsidena turja, patriitside kogukaid keresid aga varjavad kallid 
karusnahksed mantlid. 

Kui nüüd sadadest üle läve astuvatest sammudest tõuseb väike müra, pöörduvad 
mõned pead kiriku ukse suunas; suurem osa pinkidel istujatest aga laseb müra kõrvust 
mööda, nad pigem aimavad, et nende selja taga on midagi, midagi, mis häirib nende 
mõnusat tukkumist, mis on ootamatu ja läheneb nüüd. Üha rohkem ja rohkem päid 
pöördub müra suunas, vagas harduses ristatud käed langevad rippu ja kahmavad siis 


pingi seljatoest kinni, silmad lähevad pärani, jõllitavad vaikivaid, halle riideid 
kandvaid inimesi, kes piki seinaveeri kirikusse nihkuvad. 

Paater Vojtech on parajasti oma jutluse lõppsõnade juurde jõudnud: 

«... Ja seepärast lähete te kõik nüüd kindlasti tõendama oma armastust paavsti 
vastu ja osutate talle tõhusat abi tema pühas sõjas. Niimoodi te annate ka parima vas- 
tuse jultunud mässajatele, kes söandavad ketserlikult indulgentside vastu välja 
astuda.» 

Sel hetkel märkab ta kutsumata külalisi, kelle hulk lakkamatult kasvab. Preestri 
laup kattub higiga, tema kurk läheb kuivaks. Lämbuval häälel lausub ta suu veel paari 
silmapilgu -jooksul enne valmismõeldud sõnu: 

«Niimoodi te annate vastuse ka püha kiriku suurimale vaenlasele...» Kuid nimi, 
mida ta ütelda on tahtnud, jääb tal kohkumisest kurku kinni. 

Juba tõusevad preestri kuulajad püsti ja lahkuvad rüsinal pinkidest, trügivad ja 
taanduvad kiriku külgseinite äärde, vabastades niiviisi tee ähvardavalt lähenevale hal- 
lile rahvahulgale; tungeldes vajub preestri kuulajaskond kirikust välja — saaks ainult 
minema! 

Sõnalausumatult ning pidurdamatult sammuvad kutsumata külalised piki kitsaid 
käike pinkide vthel. Preestri kohkunud pilk, mis on täis õudust, libiseb üle nende kar- 
mide nägude, üle päeviliste ja käsi/töösellide armetu rõivastuse, üle üliõpilaste 
kehvade mantlite, üle rusikasse pigistatud käte ja üle jalgade, mis näivad oma 
sammudega tema elulõnga mõõtvat. 

Preester tunneb, kuidas tema ihu muutub nõrgaks, ta tahaks kantslist kiiresti alla 
joosta, kuid need hirmuäratavad inimesed on juba selle all ja ümber, trepiastmetel, 
kõikjal... 

Miks ta küll võttis kuulda paater Protivat ja jutlustas täna indulgentsidest? Kuidas 
ta võis lasta ennast nii haprast tagatisest uinutada, et tema kirikule pole seni osaks 
langenud seda, mida sajad teised on juba tunda saanud? Miks Protiva talle nii kõvasti 
peale käis ja miks tema, Voj-tech, sõrgu vastu ei ajanud? 

Nüüd plagisevad tal hambad suus, jalad käivad risti all ja ta vajub põlvili 
trepiservale: 

«Mida... mida te tahate?» 

Miks nad talle ei vasta? Preester ajab end püsti ja karjatab: 

«Olen puutumatu isik! Olen jumala teener!» 

Korraga ta kohkub — ei, seda ei oleks pidanud ütlema, see ärritab neid. Näod 
ümberringi on muutunud kurjakuulutavalt rangeks. 

Kuid vihahüüete asemel, mida preester on oodanud, kõlab üksainus hääl, 
ähvardavalt rahulik ning pilkav hääl, ja see on veel halvem. Sest selle hääle põhjal 
tajub preester kohe, et tema ees ei ole mitte sõge rahvasumm, keda võib tüssata või 
hirmutada: see hääl teeb talle 

selgeks, et need inimesed teavad, miks nad on tulnud ja mida nad tahavad ega 
tagane sellest mingi hinna eest. 

«Ära võta jumala nime ilmaaegu suhu,» ütleb noor kiviraidur Martin. «Ma ei tea, 
kas sa oled jumala teener. Pigem näib meile, et sa oled saatana teener ja poeg ühtlasi. 
Sinu sõnade järgi tundsime su ära.» 

«Ma ei ole mitte midagi ütelnud ... Ainult seda, mida konsistoorium käskis ... 
peapiiskopi konsistoorium ... » Preestri huuled võbisevad ja hirmu pärast tulevad tal 
sõnad tükikaupa suust. 


«Aga nüüd käsime sind meie,» katkestab Martin teravalt vaimuliku jutu. «Sa 
tõotad meile jalamaid pühaliku vandega, et jätad tänasest päevast peale paavsti indul- 
gentsibulla kuulutamise kirikukantslist ja ei hakka indulgentse kellelegi soovitama!» 

Paater Vojtech, kes seisab trepil, tõmbub hirmunult kössi. Käed kaovad 
vaimulikurüü alla, pea õlgade vahele. 

«Ma ... maei või, mul on käsk .. .» 

«Seda me juba kuulsime. Niisiis — kumba sa kavatsed kuulata: kas meid või 
konsistooriumi?» 

«Peapiiskop on kaugel, aga meie oleme lähedal,» lausub pilkavalt käsitöösell Jan. 
«Tuleme pühapäeval su jutlust kuulama.» 

Ähvardav inimrõngas preestri ümber tõmbub koomale. Paater Vojtžch langeb 
põlvili ja sirutab värisevad käed kiiresti välja: 

«Kinnitan vandega ... ei enam. .. mitte iialgi enam sõnagi! Teen kõik, mida tahate. 
Aga laske mul juha jumala halastuse nimel minna! Laske mul minna!» 

Kuid käsitöösell Jan tõmbab preestri talaaripidi rapsti tagasi: 

«Mida sa julgesid meie magistri kohta ütelda?» 

«Kas sul seda kah teha kästi?» 

«Taome sulle su sõnad kõrisse tagasi!» 

Alles nüüd tõuseb kõikjalt sõjakisa. 

Suurimas ahastuses hakkab preester vandega kinnitama: 

«Mina... sõbrad ... mina Husist ei piiksatanudki...» 

«Aga keda sa mõtlesid selle kiriku suurima vaenlase all, preester?» karjub talle 
ägedalt Jan. 

Paater Vojtechi huuled liiguvad, kuid kohutava hirmu pärast ei saa ta sõnagi suust. 
Kokkupandud kätega pöörleb ta kohal ringi, otsides vähemalt ühtainukest nägu, mis 
halastust tõotaks. Tema pilk peatub Stašekil. Hoolimata 

vihasest ilmest ei suuda Stašeki nagu nooruki leebust varjata. Preester võtab tema 
põlvede ümbert kinni ja hakkab nutuselt armu paluma, tõotades, et ta enam iialgi ei 
tõsta häält kõrgeaulise jutlustaja vastu. 

Noor käsitöösell silmitseb vastikustundega seda kintsu-kaapijat. Niisugune on siis 
tegelikult see «jumalast salvitu»! Siis teeb nooruk otsuse: 

«Korda minu järel: Magister Jan Hus ... » 

«Magister Jan Hus...» haarab paater Vojtech lennult ja kordab sõna-sõnalt, «... on 
vaga eluviisiga. . . Jia laitmatu kuulsusega mees ... keegi ei või talle ette heita ... 
ketserlust sõnas või teos.» 

Siis näeb preester, kuidas rahvahulk temast vastikustundega eemaldub. Korraga 
haaravad neh kätt temast kinni ja lohistavad teda käärkambri poole. Weed, kes teda 
veavad, teevad vihase näo, karjuvad ja neavad. Kuid keset uut hirmusöösti tajub 
preester äkki, et parempoolne mees surub suu tema kõrva ligi, ja nüüd kuuleb (ta 
täiesti selgesti: 

«Tule täna õhtul preester Protiva poole tasu järele!» 

Juba on nad Vojtechi lahti lasknud, kolme sammu kaugusel tema ees tõotab 
käärkambri uks päästvat redupaika. 

Paater Vojtech taipab. Kahe hüppega on ta eesmärgil ja jookseb üle läve. Enne kui 
Ita ukse oma selja taga kinni lööb, jääb ta veel viimasel silmapilgul seisma, pöördub 
ümber ja karjub rahvahulgale täiest kõrist võidukalt: 

«Hus on ketser... antikristus!» 

Kõrgele paiskuva murdlainena kerkivad rusikad, sirguvad seljad, ja rahvahulk 
mürtsatab vastu tammepuust ust, mis on raskete metall-liistudega rautatud. Kuid uks 


on seestpoolt juba kõvasti riivistatud. Asjatult kolgitakse rusikatega ukse pihta, 
asjatult kangutatakse metall-liiste; kirikus kõmiseb hõigete, ähvarduste ja needuste 
kõu. 

«Ta põgeneb meil tagaukse kaudu käest! Jookseme kiriku tagaukse juurde!» 

Needsamad krägisevad hääled, mis olid rahvahulga Filipp-Jakobi kirikusse 
juhtinud, kutsuvad nüüd inimesi uut eesmärki taga ajama. Jalamaid pöördub 
rahvahulk ümber ja tormab läbi kiriku väljapääsu poole. Ühe hetkega on kirik tühi. 
Ainult kolm käsitöäselli koos Johanka ja mõne üliõpilasega jäävad käärkambri ukse 
taha valvesse. 

Kes võib teada, et käärkambrist tagaukse juurde viivas võlvkäigus seisab tugev 
linnavahtide salk? 

Kes võib teada, et ümberkaudsetes majades on peidus hellebardimeeste arvukad 
rühmad ja rühmakesed? 

Vaevalt on ruttava rahvahulga jooksumüdin vaikinud, kui kiriku kivipõrand lööb 
sadade raskete sammude all uuesti kõmisema. Hellebardid langetatud, kiivrid peas, 
raudplaadid rinnal — nõnda tungivad sisse nelikümmend palgasõduritest linnavahti. 
Keset kirikut jäävad nad pinkide vahele seisma ja lasevad pilgul tühjas ruumis ringi 
käia. Korraga annab lõikav käsklus neile liikumissuuna kätte. Paater Jan Protiva, kel 
suure kiiruga karbus peast maha oa kukkunud, nii et tema kõhetu kisikjanägu nüüd 
selgesti ära paistab, osutab käskiva käeliigutusega inimrühmale käärkambri ukse ees: 

«Võtke nad kinni!» 

Ühe hetkega on noored inimesed sisse piiratud. Protiva astub vangide juurde: 

«Aa — härrad studioosused!» ütleb ta irvitades. Siis kähvab ägedalt: «Igaüks 
ütleb mulle oma nime!» 

Üliõpilased kohmetuvad viivuks, siis aga ütlevad trotslikult ning uhkelt oma nime, 
mille preester hoolikalt kirja paneb. 

Siis pöördub ta palgasõdurite poole:* 

«Need laske lahti, nad on clv es academiciNendega õiendame arved mujal... Aga 
kes teie olete?» silmitseb ta kolme käsitööselli. 

«Mina olen Martin...» lausub kõige vanem väärikalt; ta astub ähvardavalt 
lähemale ja vaatab preestrile kartmatult otsa. 

«See mind ei huvita,» katkestab Protiva tema jutu, kuid korraga hakkab ta pilguga 
Martini nägu puurima. «Pea kinni, sind olen ma kusagil juba näinud. Tuligi meelde, 
sina karjusid mõne aja eest Tyni väljakul? Paneme sulle ka selle arvesse.» Siis 
pöördub ta teiste poole. «Käsitöö-sellid, eks?» otsustab ta riiete põhjal. Siis annab ta 
palgasõduritele märku: 

«Kinni siduda ja raekoja türmi!» 

Kui Stašek uhke ükskõiksusega talub sõjameeste vägivalda enese kallal, kaitsevad 
Jan ja Martin end vihaselt ülevõimu vastu. Johanka katsub selles rüselemises Marti- 


1 Akadeemilised kodanikud (lad. k.). — Tõlk. 

niie teed teha, kui aga üks palgasõduritest tütarlapse jõhkralt eemale tõukab, 
viskub Johanka uuesti võitlejate vahele, kuni hellebardivarrega antud hoop ta maha 
paiskab. 

Kuid Martin seda enam ei näe, sest koos teiste käsitöö-sellidega on palgasõdurid 
temagi vastu seina surunud. Kõik kolm on läbi pekstud ja kinni köidetud, neid 
hoiavad kümned käed ja nad pigem visatakse kui viiakse kirikust 

välja. 


Sellal kui üliõpilased raskesse minestusse langenud Johankat toibutavad, sellal kui 
palgasõdurite kahekordne ahelik Filipp-Jakobi kiriku ümber piirab, tõttavad linna- 
vahid oma komberdavate ning tuikuvate vangidega paater Protiva juhtimisel piki 
kitsaid kõrvalisi tänavaid Stare Mesto raekoja poole. 

Hus silmitseb erutatult Johankat, kes seisab tema laua ääres. Johanka on näost 
kaame ja üle lauba jookseb tal pikk veritsev kramm, kuid tema keha pole kaotanud. 
midagi oma nõtkusest ja sitkusest, tema silmad ei kõnele valust ega hirmust. Siiralt 
ning selgelt vaatavad need magistrile otsa. Tütarlaps näib olevat muutunud kehastatud 
tähelepanuks, et imeda endasse magistri iga hääle-varjund, iga silmavälgaitus. 

«Kas tead, kuhu nad viidi?» küsib Hus. 

«Raekotta, linnatürmi » , 

«Tegid seda rinnavähid?» 

«Jah.» 

Hus kibrutab laupa: 

«Nõunikuhärrad tõttasid oma püüdlikkust tõestama.» Kuid korraga selgib tema 
nägu ja hääles lööb helisema puhtus, veendumus ning siiras soojus: «Püüan teha kõik, 
et võiksid neid võimalikult pea vabaduses näha.» Ja alles nüüd naeratab ta esimest 
korda: «Üks neist on vist sinu kallim, kas arvasin õigesti?» 

Ka Johanka naeratab: 

«Martin. See kõige vanem. Ta on kiviraidur. Iga pühapäev käime sinu jutlusi 
kuulamas.» 

Hus vaatab talle kaua otsa. Viivu on tema pilgus valu ning kurbus. Mõtete kiires 
lennus kangastub talle side oma sõnade ja inimeste vahel, kes on need omaks võtnud, 

kellele need on muutunud tegelikkuseks ja kes tahavad neid ellu viia. Igavene side 
unistuste ja ohvrite vahel, armastuse ja kannatuse vahel, tõe ja võitluse vahel. Kuid 
juba naaseb ta silmade ette Johanka kuju, kes seisab siin tema ees ja ootab. Sel hetkel 
tõuseb Hus püsti: 

«Noh, lähen parandan vea, milles mina süüdi olen.» 

«Süüdi?» Johanka tõstab küsivalt pea, Husi viimased sõnad on toonud tema 
silmadesse arusaamatuse ja hämmastuse. Kuid pikkamisi hakkab hämmastus 
mõistmise ees taanduma. Tütarlapse näoilme vabaneb tardumusest, siis lööb korraga 
särama võimsas, rõõmsas kindlustundes: 

«Olen uhke selle üle, mis Martin tegi! Juhtugu mis tahes.» 

Jah, see on jõud ja selle nimi on Inimene. Niisuguste inimestega võib uue maailma 
ehitada. Niisugustega nagu see naine tema ees, kes tuli tema poole lihtsalt ning 
enesestmõistetavalt. Kas pole ta selle naisega sageli kõnelnud, kuigi ei teadnud tema 
viibimisest oma kuulajate hulgas? Kui see naine hätta sattus, kuhu mujale pidi ta 
minema abi otsima, nõu küsima? Kuid ühtlasi tõi Johanka talle äärmiselt rõõmustava 
tõenduse, mis talle omakorda määratult abi ja jõudu andis — tõi selle üheainsa 
lausega! Hus silmitseb Johankat ja näeb temas kõiki, kõiki, kes ei ole mitte ainult 
tema kuulajad ja temalt vaimukinnituse saajad, vaid-kes ühtlasi annavad ka vastuseid 
loendamatutele küsimustele temas endas, millest neil ei ole aimugi, kes asetavad oma 
kannatustekoorma tema õlgadele ja võtavad tema koorma oma turjale. 

Silm silma vastu Husiga hakkab Johanka vaikses harduses uuesti rääkima: 


«Sina, magister, õpetasid meid ära tundma, mis on hea ja mis on halb. Sa õpetasid 
meid head kaitsma, tõe eest võitlema. Ja selle eest ei suuda me sulle iialgi tänuvõlga 
tasuda.» 

Seda ei ütle ainult Johanka huuled, seda ütlevad ka tema silmad, tema noorus ja 
ilu, süda ja mõistus, seda ütleb temast hoovav ülev, alistamatu elu. 

Hus peaaegu suleb silmad selle ootamatult kiirgava sära ees. See on tõeline 
inimese ilu ja väärtus, mis siin tema ees avanes, tõotatud maa, mis januselt joob ning 
ühtlasi on tema tunnetuse ja äratundmisele jõudmise allikas. 

Vaikus laulab juubeldavad, võidukalt.. 1 Siis puudutab Hus hüvastijätu märgiks 
kergelt Johankä õlga ja astub ukse poole. 

Vangikong, kuhu Martin, Jan ja Stašek suleti, asub sügaval raekoja keldris. Sellel 
pole aknaava ja paksud müürid ei lase läbi ühtegi heli. Vangistatud käsitöösellid 
istuvad ning lesivad pimeduses, neil pole võimalik isegi aja kulgemist määrata. 

Stašekile näib, et nad vübivad siin juba lõpmata kaua. Pärani silmadega vahib ta 
ümbritsevasse pimedusse, nagu suudaks ta niimoodi selle pilkasusest läbi tungida. 
Pimedus lämmatab teda, ronib südameni, mis taob ägedalt ning tugevasti. Ta ei kuule 
teiste hingamist ja taoti näib talle, et ta on siin üksi nagu hauas. Siis hakkab süda veel 
ägedamalt peksma. Kuid seepeale tabab tema kõrv hääle, mida tekitab jalataldade 
lohisemine mööda põrandat, või kuuleb ta ehk riiete kahinat, kui keegi kätt liigutab. Ja 
siis rahuneb südame peksmine ja nooruk võib jälle vabamalt hingata. Ei, hirmu ta ei 
itunne; see on ainult tema kõikide meelte enesekaitse ebaloomuliku pimeduse ja 
pealesunnitud liikumatuse vastu. Seal kusagil väljas on valgus, hääled, värvid, 
tänavad, inimesed — seda kõike tahaks tema keha tagasi saada! 

Korraga kerkib tema silmade ette isamaja, puust onn valgeks lubjatud 
kivivundamendil, metsane mäekülg, millele see toetub. Tuul paneb sinakashallid 
männid kohisema, nüüd kõlab väikese venna peenike hääl ja väravast tuleb — ema. 
Ei, ei, sellele ei tohi mõtelda! Praegu ei tohi seda meenutada! 

«Martin!» Stašek kohkub oma karjatusest, ehkki tema huuled on ainult sosistanud 
sõbra nime, kutsunud appi. 

«Mis on?» kostab tema paremalt käelt pimedusest. Ja ennäe, häälekõlast piisab! 
Ahistus kaob ja Stašekit valdab suur häbi. Ei, need kaks ei tohi teada, mis temas 
toimus. Tal ei ole õigust neid oma nõrkusega hädaohtu saata. Pealegi on see juba 
möödas. Just nagu poleks seda olnudki. Ja küll ta juba hoolitseb, et see ei korduks. 

«Kas tahtsid midagi?» küsib Martini rahulik hääl uuesti. 

Algul tahab Stašek ütelda, mis talle parajasti pähe tuleb, kuid järsku saab ta 
teadlikuks, et ta ei taha ega 

võigi valetada, isegi mitte hea eesmärgi nimel. Ja enne kui ta arugi saab, ütleb ta: 

«Ma kartsin, korraga tuli hirm peale!» Alles nüüd, kui ta on üles tunnistanud, 
tunneb ta, et on hirmust vabanenud. 

«Sellest ei ole midagi,» ütleb Martin rahulikult. «Ära tee väljagi. Niisugust asja 
juhtub igaühega. Peaasi: kui me ei tundnud hirmu õigel ajal, siis ei tunne me seda ka 
tulevikus.» 

«Mida tegin, seda teeksin jalamaid jälle, kuigi ma tean juba, missuguse piruka 
härrad meile küpsetavad,» sõnab Jan teisest nurgast. «Lööksin sellesse ilusasse 
herilasepesasse sisse,» naerab ta. 


Martini rahulik jutt ja Jani naer mõjuvad Stašekile jõudu andva veinina. 

«Ei raehärrad ega preestrid oodanud, et inimesed võivad niimoodi häält tõsta,» 
lausub Jan uhkelt. «Kogu linn on juba jalul.» 

«Kas mäletad?» ütleb natukese aja pärast Martin. ««Kui kõik teised keelduvad, 
siis võtab pahede kõrvaldamise enda kätte rahvas.»» 

Husi sõnad. Martin lausub neid peaaegu harda hellusega, mis aga ei vähenda 
nende võimsust. Need on läbi imbunud armastusest ning tänutundest mehe vastu, 
kelle vaated nad omaks võtsid ja kelle seisukohti nad hoiavad nagu silmatera. 

Korraga viibivad kõik Betlema kabelis. Kantslis seisab — Hus. Ta jutlustab ja 
tema sõnad kõlavad jälle, tungivad südamesse, säravad nagu täht, mis näitab öisele 
rändurile pimeduses õiget suunda. 

Sel hetkel katkestab vaikuse kusagilt kõrgelt kostev ukse kriiksatus. On kuulda, 
kuidas keegi mööda treppi alla sammub. Ja veel midagi. Kusagilt kaugelt tungib kõrva 
suminat, mis sarnaneb summutatud lärmiga. See nõrk kaja tõuseb ja vajub, otsekui 
mässaksid väljas lained, mis raksatavad vastu raekoja müüre. Ja kui inimene, kes tre- 
pist alla tuleb, vangikongi ukse avab, võib juba eksimatult öelda, et seda lärmi teeb 
tuhandepäine rahvahulk, kes karjub väljas. 

Kolm vangi hüppavad jalule, kui neile langeb valgus «põlevast' pirrust, mida 
vangivaht käes hoiab. Valvur toob neile kolm leivakääru ja kannutäie vett. Vangid 
heidavad küsivaid pilke palgasõdurile, kes kinnitab parajasti pirdu 

müürrprakkü. Kui see too õrl tehtud, pöördub ta jälle minekule, ent just nagu 
pettununa vangide vaikimisest, kes talle mitte ühtegi küsimust ei esita, seisatab ta 
korraks lävepakul ja toriseb üle õla: «Hus tuli raekotta.» 

Juba prantsatab uks tema selja taga kinni ja riivid ragisevad, kuid kolm noorukit 
istuvad ikka veel tardunult, niivõrd on vangivalvuri sõnad neid rabanud. 

«Tema tuli... » 

Magister tuli. Niisiis on ta praegu kusagil nende kohal, samas majas. Kõigi kolme 
silmad pöörduvad madala võlvi poole. Lai naeratus paljastab Jani lumivalged hambad. 
Martin noogutab rahulikult, nagu kinnitaks iseendale mingit rõõmsat sõnumit. Stašeki 
nooruslik nägu sarnaneb oma ekstaasis poisikesetaolise ingli omaga. 

Siis kohtuvad nende pilgud, ja need väljendavad ühte ning sama mõtet: «Tema on 
siin meiega ja meie oleme temaga, asume tema mõtetes ja südames.» 

Pimedus, külmus, vanglamüüride ahistavus kaovad silmapilk, taanduvad järsku 
suure ning lootusrikka kindlustunde ees. 

Hus ei ole lasknud oma tulekust linnanõunikele teatada. Kellegi poole vaatamata 
möödub ta raekoja valvuritest ja peaaegu jookseb trepist üles istungitesaali poole. 
Koputamata astub ta sisse. 

Kõik linnanõunikud koos pürjermeistriga on siin koos. Nad seisavad kobaras 
suletud akende juures, mille ruudud tinisevad raekoja väljakule kogunenud 
tuhandepealise rahvajõugu kisast. Kuuldes ust avatavat, pöörduvad nad järsult ümber. 
Nad on kaamed ning kohkunud. Küllap mõtlevad, et inimesed on juba siia üles 
tunginud. Nüüd aga näevad nad enda ees kõigest ühtainsat meest. Nende tardumus 
annab pikkamisi järele ja näkku tuleb jälle jumet. 

Esimesena toibub pürjermeister. Ta ruttab Husile vastu, ja püüdes häält igati 
rahulikuks sundida, küsib tulijalt tema soovi järele. 


«Kas on tõsi, et te hoiate vangis kolme noormeest, kes võeti Filipp-Jakobi kirikus 
kinni?» ei viida Hus aega tse-remoniaalsustega ega sissejuhatavate sõnadega. 

«Kahjuks küll,» laiutab pürjermeister kahetsevalt käsi. «Need kolm saatsid 
jumalakojas tõsise süüteo korda.» «Ja mis neid ootab?» 

Pürjermeister kavatseb juba niisama karmilt vastata, nagu kõlas küsimus, kui 
väljakult hakkab veerema uus ning veelgi tugevam käralaine. Pürjermeister peatub. 
Hus seisab paari sammu kaugusel tema ees, seal, kuhu ta raesaali astudes seisma oli 
jäänud. Kuid pürjermeistrile näib, et kaugus kutsumata külalise ja raehärrade rühma 
vahel on suurem kui Husi ja väljas käratseva rahvahulga vahel. Justkui oleksid kõik 
koos magistriga siia sisse tulnud. Pürjermeister mõistab, et see, mis ta Husile vastab, 
on vastus neile, neile tuhandetele, kes väljas karjuvad ning ähvardavad. Ja 
raehärradest ei tule talle ükski appi. Kui heal meelel jätavad nad esimese sõna 
ütlemise temale, pürjer-meistrile! Nad kõik mõtlevad ühtemoodi ja nad kõik teavad, et 
neil pole julgust ütelda, mis nad mõtlevad. 

«Lugupeetud magister,» alustab pürjermeister ja teeb oma hääle väga lahkeks, 
«me pidime vahele astuma. See on ju kuninga tahtmine, et linnas just neil päevil kord 
valitseks. Mis puutub nendesse kolmesse, nendesse noortesse narridesse — noh, 
kahtlemata kergendab nende süüd asjaolu, et neid kindlasti selleks kuulmatuks teoks 
ässitati ... » 

«Just nii oligi, nagu sa räägid,» katkestab Hus selle lipitseva ilukõne. «Mina 
ässitasin neid. Mina jutlustasin indulgentside vastu. Mina tegin selgeks, et 
indulgentsidega äritsemine käib risti vastu Kristuse õpetusele. Järelikult, kui keegi on 
ära teeninud karistuse, siis olen see mina. Seepärast nõuan, et te vabastaksite nad 
vanglast, ja kui tahate, olen meeleldi valmis nende asemel karistust kandma.» 

Stumpfnagel vahetab Hanfstengeliga põgusa pilgu. Nad mõistavad teineteist 
jalamaid: kui vaid saaks Husi sõnast võtta! Kolme kiisa asemel havi pigistada! Havi, 
kes on siin valmis võrku pugema. Pagana kahju, et see võimalik ei ole! Ja et see 
võimalik ei ole, seda teab väfca hästi ning suure kahjutundega ka pürjermeister. Kuigi 
see võimalus on väga ahvatlev, ei annaks see kõik mitte midagi, ajaks ainult niigi 
palava õhkkonna veelgi tulisemaks — üksainus ettevaatamatu sõna, ja võib puhkeda 
äike. Seepärast vehib pürjermeister tõrjuvalt käega ja vastab ohates magushapul 
häälel; 

«Mis sa räägid, magister! Ma mõistan, su õilis süda on täis ärevust nende kolme 
noormehe pärast. Noh, meiegi oleme mures inimeste pärast, nende pärast... seal all,» 
osutab ta akende poole. «Usu, tänapäeval on linna valitsemine ja korra eest 
vastutamine tänamatu amet. Aga kui sa oled juba kord siia tulnud, siis võiksid meid 
aidata. Kaup kauba vastu: mina ja raehärrad, keda sa siin näed, kinnitame pühalikult 
oma nime ja ausõnaga, et vangidele ei tehta ülekohut.» Kui ta aga näeb, et Husi 
kulmud üllatusest kerkivad, lisab ta kiiresti: «Neile ei tehta liiga. Ütlen selge sõnaga: 
neile ei tehta lüga! Aga sina osuta meile lahkust ja teata sellest inimestele raekoja 
ees.» 

«Oleks ometi palju lihtsam, kui te vangid otsekohe vabastaksite,» vaidleb Hus 
löögivalmilt vastu. 

«Ka mina sooviksin seda kõigest hingest,»«ruttab pür-jermeister vastama, «kuid 
kardan põhjendatult, et praegu, kus tuhanded inimesed ümbritsevad raekoda, ei 
mõjuks see rahustavalt. Võib-olla on vangid kibestunud, ei mõista seda kohtlemist, 
mida nende puhul pidi kasutatama, ütlevad midagi ja valavad õli tulle. Ei, magister, 


minu kohus on tegutseda ettevaatlikumalt. Usun, et inimesed rahunevad ja lähevad 
laiali, kui sa neile teatad, milles me kokku leppisime.» 

«Ma palun, et te väljendaksite seda täpsemalt.» 

«Noh, nagu ma ütlesin,» pingutab end pürjermeister, et rahulikku tooni säilitada, 
«vangidele ei tehta liiga.» 

«Sellest ei piisa — te peate lubama, et lasete nad vabaks. » 

«Aga seda ei saa ometi meie otsustada!» ütleb üks raehärradest. 

«Tegelikult on nad kuninga vangid!» lisab teine. 

«Küll kohus teeb otsuse!» sõnab kolmas. 

Alles nüüd julgevad raehärrad protesteerima hakata. 

«Hästi, ma lähen ja teatan seda inimestele,» vastab Hus lühidalt ja pöördub 
minekule. 

«Magister! Magister!» tormab pürjermeister kiiresti ettepoole ja haarab Husi 
varrukast kinni. «Ärgem ometi tülitsegem sõnade pärast! Noh, hästi, niipea kui linn 
rahuneb ... » 

«See on väga umbmääraselt öeldud,» katkestab Hus teda kuivalt. 

Pürjermeister pühib laubalt higi: 

«Hästi. . . Tõotan oma au ja kogu linnanõukogu nimel 

vandega, et niipea kui inimesed raekoja eest laiali lähevad ja raatuse ümber 
valitseb vaikus, laseme vangid vabaks! Siin mu käsi selle kinnituseks!» 

Hus noogutab, kuid ei võta väljasirutatud kätt vastu: 

«Mulle piisab, et te kõik seda selgel sõnal ja oma au nimel tõotasite. »M 

Pürjermeistri väljasirutatud käsi ripub veel viivu ebakindlalt õhus. Siis — et 
situatsiooni piinlikkust varjata — hakkab pürjermeister oma juukseid silitama. Tema 
silmalaud sulguvad niivõrd, et varjavad peaaegu täiesti pilgu. Siis osutab ta akna 
poole: 

«Niisiis — palun, magister!» 

Vaevalt on Hus jõudnud akna avada, kui väljakul tekib vaikus. Hus kordab sõna- 
sõnalt pürjermeistri tõotust. Korraga tõuseb alt väljakult hoogne vaimustuselaine. 
Tuhanded hääled hüüavad Husi nime, inimesed hõiskavad, tänavad teda. 

Siis tuleb Hus akna juurest ära, noogutab kergelt pür-jermeistrile ja raehärradele, 
möödub neist ja lahkub raesaalist. 

Raehärrad tormavad akende juurde. Nüüd nad enam ei karda neid pärani lahti 
lükata. 

Rahvahulk raekoja ees taandub kahale poole ja vabastab laia tee, mida mööda Hus 
astub. 

«Nagu Punane meri, mis taganes juutide ees,» irvitab Hanfstengel. 

Inimesed, kellest Hus möödub, tervitavad teda rõõmsalt, mehed võtavad mütsi 
peast. Kohe tema selja taga sulgub tee jälle, kuid seekord pööravad inimesed raekoja 
poole selja, ja ennäe — tohutu rahvamurd hakkab korraga liikuma ning kaob aeglasel 
sammul väljakult. 

«Oh!» pühib Stumpfnagel higist laupa. «Küll on tore, kui näed kord jälle paljast 
tänavasillutist!» 

«Need harjuksid meid peagi kamandama!» 

«Aga see... see... Nüüd oleks vaja Hus käsile võtta.» 

Raehärrad, kes on üleelatud närvipingest vabanenud, annayad jälle voli oma kõige 
südamelähedasematele mõtetele. 

Kuid pürjermeister kutsub nad käskiva Žestiga raelaua äärde: 

«Nüüd peame kiiresti tegutsema. Teen ettepaneku ... » 

Kolm käsitööselli uinuvad. Pärast kõiki neid pingelisi hetki saabub mõnus 
lõtvumine ja alles lõtvumisega võtavad võimust väsimus ning uni. 

Kivine põrand ei ole neile kõva ja unenäod neid ei häiri. Kui siin oleks valgust, 
võiks Martini näol näha naeratust, Jan on vajunud sügavasse unne, nagu võib seda 
inimesele anda üksnes hea tervis ja täielik kindlustunne, Stašeki näojooned ei ole 
kaotanud oma lapselikku õndsust. Nad magavad õiglase und, rahulikult ning muretult. 

Sedapuhku ei ärata neid avatava ukse kriiksumine ega loitev tõrvik vangivalvuri 
käes, kes peab magajate kohale kummarduma, et neid äratada. Ta teeb seda 
imekspandava hellusega; ta ei viruta neile jalaga, vaid raputab neid õlast, ja nõnda 
vahivad noorukid kississilmi kollasesse tulekumasse ega olegi eriti üllatunud, kui 
valvur käsib neil tõusta ja talle järgneda. Tõrviku valgel näib ukseava süsimust, aga 
kui nad hakkavad kivitrepist üles minema, hõreneb pimedus kiiresti, väljas on ju helge 
päev. Nad ei katsugi vaikivalt palgasõdurilt midagi küsida. Milleks? Nad viiakse ju 
vanglast välja, kahtlemata saavutas magister nende vabastamise. Mingit seletust ei ole 
vaja. 

Teel liitub nendega uusi palgasõdureid, ja kui nad jõuavad raekoja väravasse, kus 
päikesevalguse järsk tulv nad üle ujutab ning silmist pimedaks lööb, ümbritseb neid 
terve linnavahtide rühm. Juba viiakse nad üle väljaku lähimasse tänavasse. Valgeks 
krohvitud majaseinad helgivad eredalt, väheste jalakäijate rõivad kirendavad päi- 
kesekiirtes. Jah, nad astuvad jälle elavate maailmas! 

Kuid mispärast käib nendega kaasas nii palju helle-bardimehi? Nähtavasti viiakse 
nad lähima värava Na müstku juurde, noh, küllap seal lastakse nad vabaks, 
palgasõdurid lähevad vist väravavalvet välja vahetama. 

Alles uudishimu, mida tunnevad üha suuremal arvul väljakule kogunevad 
inimesed, äratab käsitöösellide tähelepanu. Inimesed seisatavad, ühinevad siis 
rongkäiguga, hakkavad kõndima mõlemal pool selle kõrval, järjest uusi tuleb käies 
või joostes juurde, need osutavad kolmele noorukile relvastatud salga keskel ja 
hakkavad küsitlema palgasõdureid, kes vange viivad. Juba kostab rahvamurrust 
hõikeidki, palgasõdurid lisavad sammu ja koonduvad käsitöösellide ümber nagu 
liikuv müür. 

Stašek heidab äreva pilgu Janile, kes kõnnib tema kõrval, kuid see kehitab õlgu. 
Martin sammub püstipäi, näost kahvatu, silmad liikumatult ettepoole vahtimas. 

Korraga muutub pilt. Rongkäik hakkab väljakult tänavasse suubuma. Rahvamurd 
aina tiheneb, ja mida samm edasi, seda vaevalisemaks läheb läbipääsemine. Inimeste 
näod muutuvad ähvardavaks ja hääled sulavad lärmiks, millest kõlab läbi üksikuid 
hüüdeid: 

«Kuhu te nad viite?» 

«Pange tähele, nad viivad poisid Nove Mesto hukkamispaigale!» 

«Laske nad lahti! Mis nad teile on teinud?» 

«Nad on ilma süüta!» 

Stašek ei suuda mõista — see pole ometi võimalik! Mispärast? ... Mida need 
inimesed karjuvad, kui. . . Martin ja Jan vaatavad teineteisele otsa. Jan noogutab 
kergelt, ja siis ajavad mõlemad selja sirgu, tugevad kui tammed. Sest kogu rongkäik 
on juba seisma jäänud, suutmata end teed tõkestava rahvasumma tõttu kitsasse 
tänavasse kiiluda. Palgasõdurite ülem karjub midagi ees seisvatele inimestele, kuid 
tema sõnad matab igast kandist kostev ning tugevnev lärm. Ülem tõmbab mõõga ja 


juba järgneb käsklus käsklusele — palgasõdurid pööravad hellebardide teravikud 
inimeste poole. Nüüd moodustavad nad kahekordse rõnga vangide ümber, suruvad 
samm-sammult tagasi tungleva rahvahulga, kuni nende selja taha sõiduteele jääb 
väike vaba ring, mille keskel on kolm käsitööselli. Järgnevad sündmused kulgevad 
välgukiirusel. 

Iga vangi juurde hüppab kaks palgasõdurit, kes on hellebardid kõrvale visanud. 
Nad seovad noormeestel käed kõvasti selja taha. Esimene paar, kes hoiab kinni 
Stašekit, surub selle järsult põlvili. Juurde hüppab kolmas palgasõdur, kes sasib 
nooruki juustest käega kinni ja tõmbab tema pea kiire ropsuga kuklasse. Nagu välk 
selgest taevast vihiseb laias kaares mõõk, maharaiutud pea kiigub juuksepahmaka 
otsas, palgasõdur, kes juuksetukast kinni hoiab, suudab vaevu tasakaalu säilitada. 
Sellal kui peata keha. vajub sillutisele kiiresti laienevasse vereloiku, mis avatud 
soontest aina lisa saab, tirivad teised linnavahid Jani palgasõduri ette, kes hoiab käes 
verist mõõka. Kõik käib nii kähku, et alles nüüd saab Jan sõna suust: 

«Teie... teie koerad .. . mõrtsukad ... » 

M65%k lõikab ta sõnad koos kaelaga läbi. 

Martin on järjekorras viimane. Välgukiirusel on surm tema silma all maha niitnud 
mõlemad sõbrad. Mitte surm — mõrtsukatöö! Julm, salakaval, argpükslik mõrt- 
sukatöö! Kiiresti lendavad läbi pea mõtted, mis muudavad sekundid tundideks. Just 
nagu saavutaks inimhing surmahetkel võidu aja üle ja saaks enda käsutusse avara 
ruumi mälestuste jaoks, kõige lõplikuks korrastamiseks, lõppjärelduse tegemiseks ja 
otsuse langetamiseks. Kogu minevik tuleb välgukiirul tagasi, lendab mööda, et 
paljastada oma mõttekus käesoleva silmapilguni ja veel kaugemalegi — tulevikku, 
nendesse päevadesse, mida inimene enam ei näe. Martini vaimusilma ette kerkivad ja 
kaovad näod ning hääled, töö- ja õnnetuskaaslaste kujud, peitlite kõlin 
kiviraiumistöökojas, kimäär Tyni kiriku karniisil, mille kallal ta oli töötanud, pea 
kohal taevas ja all tänavakuris-tik, ja nendesse nägemustesse, ümbritsevasse lärmisse, 
unistustesse ning tegelikkusesse tungib mälestustelaekast hääl, mis kõlab võimsalt 
ning meeldivalt — ja see hääl ütleb: «Ärge kartke neid, kes tapavad -keha — hinge 
tappa nad ei suuda!» Hääl muutub tugevamaks, võimsamaks, nüüd lausuvad seda 
Martinile sajad suud, tuhanded, see kostab igast kandist, seda lausuvad talle Johanka 
huuled ja säravad silmad, mis pimestavad nagu päike, seda lausub talle puusepp Jira 
suu; tema sõnades kõmiseb jõud, heliseb tema kirve vahe teras. Hääl kõlab valjemalt 
ning võimsamalt, kaigub kõuena kõikjalt: «Püha ning ainukese tõe eest taluge 
rõõmuga häbi, vanglat ja surma!» kõlab hääl. «Mitte teie häbi tõttu, vaid teie 
vaenlaste häbi ja hirmu tõttu tabab neid kohutav kohtupäev ja nad mõistetakse hukka 
nii elus kui surmas. Kuid teie päralt on igavene elu. Tõde võidab!» 

Martin ei märka rõhuvat vaikust, mis on inimesed kivikujudeks muutnud, teda 
ümbritseb teine maailm, häälte, juubelduste ja rõõmude maailm. Noormees ajab selja 
sirgu ja tema silmad ning nägu säravad naeratusest, nii selgest ning võidukast 
naeratusest, et hetkeks kangestuvad isegi timukate käed. Ja otsekui paiskuks sellest 
naeratusest neile ootamatult õudust ja hirmu, sööstab korraga mitu palgasõdurit 
püstipäi seisva Martini kallale, et seda pilti oma mälust kustutada. Nad torkavad ta 
surnuks, nad tapavad ta, enne kui mõõgaga mees löögile pääseb. 

Rahvahulk on tardunud. Inimestele näib, et kõik käis nii kähku, et nad ei jõudnud 
õudusest pärani silmigi pilgutada. 

Kuid juba kerkivad pea kohale rusikad ja koos rusikatega vallanduvad hõiked. 
Rahvasumm hakkab lainetama, kui palgasõdurid inimesi ikka veel kaugemale suru- 
vad. Nüüd lendab esimene kivi, selle järel teine, kolmas, terve kivirahe. Palgasõdurite 
kiivrid ja raudrüüd kõlksuvad, hellebardivarred raksuvad. Linnavahid koonduvad 
kiiresti kobarasse, et kaitsta end taganemisteel raekoja suunas. Tagumised read 
taanduvad küljetsi, hoiavad inimesi hellebarditeravikega eemal. Okkalist siili 
meenutav palgasõdurite salk hakkab endale teed murdma ja katab oma taganemist, 
mis üha kiiremaks muutudes kujuneb põgenemiseks. 

Väikesele ümmargusele platsile jääb üksteisele kuhjatuna lebama kolm keha, kaks 
pead on heidetud vereloiku. Ümberringi seisvad inimesed ei suuda kohutavast vaate- 
pildist silmi lahti kiskuda. Nagu oleks aeg korraga seisma jäänud, et lasta seda 
silmapilku kõikide meeltesse ja südametesse kinnituda. 

Viimaks purustab paari naise kaeblik nuuksumine kohutava tardumuse. Valulise 
leegina lendab nende nutt rahvahulga keskele. Ühes kohas hakkavad inimesed teed 
andma tütarlapsele, kes nüüd lähemale tuleb. 

Pikk ja sihvakas, nõnda tuleb ta sillutisel lebavate kehade poole, kuid tema sirges 
rühis onTõudne jäikus, nagu tõukaks seda kangestunud keha mingi julm saatus. Ta 
seisatab surnute' juures, ise samuti surnukahvatu, ja tema silmad on pärani, et vajuks 
südame sügavusse tema ees avanev verine pilt. Lõdvad surnukehad, nende kohutavad 
haavad ja taevasse vahtivad tardunud silmad — midagi ei jää varjule Johanka pilgu 
eest, kõik ladestub tema teadvusse ja südamesse, kõvasti, väga kõvasti. Nagu Johanka, 
nõnda vajutavad ka ümberringi seisvad inimesed oma teadvusse need kolm surnut, 
kes viirastuvad neile unenägudes järgnevatel öödel. Kogu see pilt tungib inimestele 
lihasse ja verre, sööbib maapinnasse nende jalgade all ja ümberkaudsete majade 
valgetesse seintesse. Sellest jutustavad inimesed oma lastele, kes on veel sündimata, 
ja nende lastelastele, selle külvavad nad kui seemne igaveseks selle linna savisse ja 
kivisse ja kogu maa rinda. 

Ja siis kiinduvad Johanka silmad Martini näkku. Rahulik ning selge, justkui unne 
suikunud nägu vaatab naisele vastu. See on mees, keda ta armastas ja kes teda 
armastas. Armastus silmitseb surma ja näeb — iseennast, armastust, 

üksnes armastust, lõputut ning hävitamatut armastust, mis ei tunne lahkumist ega 
unustusse vajumist, mis ei tunne lõppu, mis on eluga nii lahutamatult seotud, et elab 
kahekordse jõuga ka selle eest, kes ära kisti, elab armastajas, kes järele jäi. Armastaja 
säilitab oma hinges kõik ega unusta midagi. 

Ärgu lasku keegi end petta pisaratest, mis nüüd Johanka silmadest purskavad — 
kas võibki nõuda inimeselt, et ta kaebamata taluks julma saatuselööki, kui surnu asub 
armastaja südamesse, et leida sealt oma elu igavene varjupaik? —, ärgu lasku keegi 
end petta pisaratest seal, kus armastus ja elu on võitnud surma. 

Johanka ümber, kes on põlvitanud sillutisele ja surunud põse vastu kallist palet, 
kogunevad naised, võtavad peast valged sõbad ja rätikud, laotavad need hellalt maas 
lebavatele surnukehadele. Valgete tuvidena kÄntakse kokku linikuid, kuni need 
liituvad üheks valgeks vaibaks. 

Mehed on võtnud kaapkübarad, baretid ja mütsid peast. 

Nendes kohtades, kus valge surilina servad puutuvad kokku verise sillutisega, 
värvuvad nad purpurpunaseks. 

Betlema kabeli poole liigub võimas rongkäik. Selle eesotsas sammub pikka kasvu 
magister Jeronym, teine teisel pool tema kõrval on Stfibro Jakoubek ja Žižka. Nende 
taga üliõpilased-lauljad, ja siis kannavad päevilised ja käsitööseÜid oma õlgadel 
kolme raami surnukehadega, mis on lumivalgetesse looridesse mähitud. 
Kanderaamide taga sammub lõputu rahvahulk. Siin astuvad käsitöösel-lid, sulased, 
linnakodanikud, üliõpilased, käsitöölised, noored ja vanad, isegi lapsed, keda emad 
käest kinni hoiavad. 

Vaikides liigub rongkäik tummunud majade vahel, on kuulda ainult aeglaste 
sammude sahinat sillutisel. Tuhandete inimeste võimas vool, pidurdamatu, peatamatu. 
Kusagil pole näha ühtegi kuninga palgasõdurit ega linna-vahti. 

Siis hakkab Jeronym tugeval, kindlal häälel laulma: 

«Isti sunt sancti — Need on pühad märtrid...» 

Tema hääl kostab üle rahvahulga nagu kella helin, mis on ühtaegu tugev, ähvardav 
ning pidulik. Üliõpilaste koor hakkab kaasa laulma ja juba ühinevad sellega uued ning 

uued hääled, kuni laulavad kõik; majaseintelt kajab laul agasi ja taevaski pea 
kohal näib vägevast hümnist helisevat. 

Mmimesed tõstavad pilgu, silmad otsivad kanderaame ja libisevad siis helesinisele 
taevale, silmad, mille pilk särab otsusekindlalt nagu vande andmisel. 

Kabelis seisab Hus altari ees. Ta seisab siin üksi, Bet-lema peremees, et võtta 
vastu neid, kes kinnitasid oma truudust suurima ohvri toomisega. Ta vaatab peaukse 
poole, mille ava on esimeste sisenejate tõttu tumedaks löönud. 

Jeronym oma sõprade ja üliõpilaste-lauljatega moodustavad sissepääsu juurde 
spaleeri ja jätavad surnutele õiguse esimestena Betlema katuse alla jõuda. Siia, kuhu 
nad olid tulnud igal pühapäeval, siia tulevad nad ka täna. Ja nagu varem, nii ootab 
neid siin ka sedapuhku — nende magister. 

Jira koos kaaslastega viib kanderaamid altariesisele; seal võtavad mehed need 
ettevaatlikult õlgadelt ja asetavad kergelt ning hellalt põrandale, nagu kardaksid nad 
häirida surnute igavest und. 

Kolm kanderaami valgete surilinade all. . . Need kandis siia lai, võimas vool, mis 
ujutas nüüd *üle kabeli ja selle ees asuva väljaku, asetas need Husi jalgade ette, nii 
nagu kannab jõgi lainetesse heidetud valgeid lilli ja veeretab need kaitstud jõekäärus 
kaldale. 

Hus silmitseb lihtsaid katafalke, millel läbi linade võib aimata kehade piirjooni, 
neid noori kehasid, milles veel hiljuti pulbitsesid jõud, rõõm, elu... 

«Mu lapsed ... » sosistavad Husi huuled ja tema silmades on valu ning kurbus. «Te 
andsite oma noore elu Kristuse tõe eest, te surite jumalat armastades, ja jumala ar- 
mastus kingib teile igavese elu. 

Ma rääkisin teile, mis on hea, ja ma rääkisin teile, mis on halb. Te tegite mu sõnad 
teoks. Ja see tegu tõi teile surma.» 

Husi hääl muutub pikkamisi valjemaks, kuni kõlab rahvahulga peade kohal täie 
jõuga läbi kabeli: 

«Vaadake, nad on esimesed, kes langesid jumala tõe eest! Esimesed märtrid! ... 
Aga me seisame siin täna teie ees kui oma kohtunike ees, kes te meie käest küsite: 
«Kas me surime ilmaaegu?» Kuidas me vastame nendele surnutele?» 

Husi pilgust on kadunud kurbus, mille asemele on tulnud leegitsev ekstaas: 

«Me kanname vastutust teie ihuliku surma eest ja samuti teie testamendi eest, mis 
peab elama meis surematult, igavesti. Te parandasite meile oma usu, oma armastuse 


tõe vastu, oma võitluse. Ja me võtame selle vastu, et see mitmekordistaks meie jõudu, 
millega me tahame igavesti seista jumala tõe eest, hoolimata oma elust ja varandusest. 
» 

Võimsalt kõlavad Husi sõnad vaikusesse tardunud rahvahulga kohal. On vaikinud 
naisite nutt, tuhandetes nägudes on kogu tähelepanu koondunud päraniaetud silma- 
desse, mis ripuvad magistri huulte küljes. 

«Sellel suurel languse ajastul, kus jumala tõde on nü haruldane nagu kalliskivi, 
sarnaneb iga tõe[»eener inimesega, kes kannab kuldset karikat läbi metsa, mis kubiseb 
röövlitest. Seepärast peavad kõik, kes tahavad jumala käske ellu viia, valmis olema 
hädaohtude, piinade ja taga-kiusamiste talumiseks. Sest kulda proovitakse tules, ini- 
mesi aga alanduste leekides. Ja nagu seisab evangeeliumis: «Siis saab teile osaks palju 
halba vanemate, vendade ja sõprade poolt ja mõned iteist tapetakse. Ja teid vihatakse 
kõikjal minu eest seismise pärast.» 

Sest on saabumas aeg, mille kohta ütles issand: «Mitte rahu ei tulnud ma teile 
tooma, vaid mõõka!»» 

Husi hääl müristab kabelis, kandudes peauksest eemale väljakule nagu 
kõuekõmin, mis vapustab maad ja taevast. 

Zebräki lossi rüütlisaalis istub kuningas Väclav polsterdatud kandetoolis. Jõuetult 
lebab ta keha patjadel, tema nägu on kõhn, kahvatu. Ta hingab raskelt ja surub vasaku 
käe aeg-ajalt südamele. Möödunud ööl oli teda jälle see neetud lämbumise- ja 
hirmusööst vallanud. Võib-olla põhjustab seda tänavune liiga lämmatav ning palav 
suvi, mis ajab keha kuumaks, mille järel see siis järsku kattub jääkülma higiga, paneb 
südame peksma ja laseb inimesel korraga niisugust piina tunda, nagu kruvitaks tema 
rinna ümber tõmmatud raudvitsa aina koomale. Siis hakkab terav valu südamest nooli 
laskma, muutub tugevamaks, torgib, kuni ähvardab elu enese haigevoodi külge 
naelutada. 

See pole esimene säärane öö, mille Väclav on läbi elanud, ja nad kõik sarnanevad 
isekeskis ühes punktis: igaüks neist ähvardab viimane olla. Sellistel silmapilkudel 
tunneb iga Uhas ja närv surma ligiolekut ja ajus ega südames pole jõudu, mida võiks 
ähvardava viirastuse vastu kilbina kasutada. Alles aovalgus, mis hakkab ööpimedust 
sõelapõhjaks muutma, kihutab hirmu viimaks minema. Mõni päev pärast atakki 
hakkab keha kosuma. Sus — siis on kuningas tavaliselt rahulik; nädalaid, vahel kuidki 
näib talle, et ta on terve ning tugev nagu varemgi. Kuid oma südame põhjas ta ei usu 
seda, ta teab, ett see kordub... 

Keha kaotab kindluse. 

Jah, nii nagu hingki, mis on selle kehaga seotud. 

Kui atakiõudusest vapustatud kuningas on oma haigusest ajutiselt võitu saanud, 
ründavad teda uuesti sünged mõtted, millest ta enne surma kindlasti ei vabane. Atakk, 
mis vapustab kuninga keha, raputab ka tema hinge, et lasta selle sügavusest esile 
kerkida varje ja lüüasaamisi, ning alati kõige julmemal kujul: Väclavi kõige 
kaunimate ning paremate unistuste, plaanide ja püüdluste kujul, mis elu on põrmu 
tallanud, puruks peksnud või välja naernud. Rooma keiser ning kuningas, Tšehhi 
kuningas, maa ja inimeste isand, õiglane kohtumõistja vägevate üle, nõrkade kaitsja, 
ustav kristlane, hea peremees, hgimesele vend ja alamate poolt armastatud — lihtsalt 
irvitus irvituse peale, sest piisab silmade sulgemisest, et laugude all hakkaksid tantsu 
lööma pildid tegelikkusest, milles kõik tema unistused ebardlikeks moonduvad. 


Ta pole enam keiser, sest uhked ning vägevad kuurvürstid, riigivürstid ja linnad 
viskasid ta keisritroonilt, nagu peru täkk viskab oma seljast maha nõrga poisikese. 
Keisrikroon on tal küll veel peas, kuid riigis valitseb Sigismund, tema vend, kes 
mängib temaga nagu kass hiirega; kui tahab, viib Väclavi ära ja paneb vangi, kui 
tahab, laseb ta vabaks nagu jänese paeltest — ränga lunaraha eest. Nüüd on Väclav 
vaid tiitli järgi keiser, tegelikult aga on Ja isegi Tšehhi kuningriigi valitseja ainult tiitli 
poolest. Tema kätt juhivad teised. Neid on palju ja nad vahelduvad, vägevad ning 
kõrgest seisusest suuraadlikud, kelle rikkused "tunduvalt ületavad kuninga kesise 
varanduse, 


1 Väclav ei loobunud keisritiitlist ja trooninõudlustest ka pärast troonilt 
tagandamist. — Tõlk. 

121 

auväärsed prelaadid, kes dikteerivad talle Rooma käske; tugevate kuldahelatega 
rebivad teda jõukad kaupmehed ja liigkasuvõtjad, tema igavesed võlausaldajad, ja kui 
ta tahab toetuda oma lemmikutele, rüütlitele ja väikeaadli-kele, kes pole teda iialgi 
reetnud, siis praksatab see nõrk tugi selle ilma vägevate raskuse all korraga pooleks ja 
mõrv ning surm laastavad kuninga sõprade ridu. Siis näeb Väclav verd ning 
surnukahvatuid nägusid seal, kus hingasid ja elasid tema sõbrad. 

Hõredaks on jäänud nende read — praegu piisaks nende loendamiseks ühe käe 
sõrmedest, ja temal pole enam jõudu nendele toetuda ja uuesti alustada. Kus peitub 
viga, kus peitub selle nurjumiste ning pettumuste ahela algus? Temas, Väclavis, või 
väljaspool? 

«Ühes ja teises,» noogutab kuningas väsftiült, «ühes ja teises.» Kui tal oleks olnud 
nii palju jõudu, kui palju tal oli armastust ja häid kavatsusi! Kas ta ei armastanud kül- 
laldaselt seda maad? Kas ta ei armastanud küllaldaselt inimesi? 

Ei, põhjus ei ole selles. 

Sageli on ta katsunud kujutleda oma isa; mis oleks teinud isa tema asemel, kuidas 
oleks otsustanud isa. Keiser Karli riik oli Väclavi omast suurem, ja kui isa asus 
Tšehhimaad valitsema — veelgi nooremana kui tema poeg —, oli maa lõhki kistud 
suuraadlike ahnetest kätest, kes vaatasid printsile ülalt alla nagu raudrüüd kandvad 
hiiglased kaitsetule kääbusele. Linnade tülid aadliga polnud juba tollal mingi uudis, 
kuurvürstid ei olnud vähem ülbed, ja kirik? Kas ei teinud keisrile juba tollal 
meelehärmi reformaatorid, kui üks neist — oli see nüüd Kromeriže Milic või Janovi 
Matej? (Väclav ei mäleta, kumb neist) — ründas keisrit ja nimetas teda kantslist 
avalikult antikristuseks? 

Pidi olema valvel kallist Prantsusmaad ähvardavate sepitsuste suhtes, Itaaliast 
ulatusid siiagi Rooma impeeriumi taastajate fantastilised plaanid — ah, see polnud 
kerge aeg! Ja isa viimasel eluaastal — skisma, kirikulõhe. Tollal tegi vana ning haige 
Karl reisi Prantsusmaale ja võttis oma poja Väclavi kaasa. 

Prantsusmaa. . . Koos sellega tuleb kohe meelde teine nimi: Denise! Aga ei, 
sellele ei tohi Väclav mõelda, ta peab tagasi tulema tegelikkusesse, kui tahab selle 
mõttest aru saada. 

Jah, kõik tülikolded, vastuolud, jõud, mis õõnestasid selle maailma aluseid, olid 
juba varem olemas. Tuhmus maailmariigi kuulsusesära, impeerium ei suutnud noorte 
maade ja iseteadlike rahvaste eraldumispüüdeid enam vaos hoida, raske kuld nihutas 
kaubanduse ja linnad elu keskpunkti ja kõrgest soost feodaalid kaitsesid end metsikult 
uue elemendi vastu, kelle sünnipära sundis aadlikke nina kirtsutama, kelle raha aga ei 


haisenud. Ja kirik, paavst? Kristuse asemiku käte vahelt pudenes tema ülemaailmne 
valitsusvõim niisamuti, nagu see libises peost keisril. 

Jah, ka varem oli kõik samuti nagu praegu. Ainult praegu on kõik jõulisem, 
ründavam, tugevneb iga päevaga, ja võib-olla ei suudaks tema, Väclav, neid jõude 
isegi sellisel juhul ohjas hoida, kui ta oleks terve nagu purikas ja tugev kui tamm. Sest 
need jõud pärinevad uuest maailmast, millel pole seni veel kindlat kuju ega selgeid 
äärjooni, või kui tal need on, siis ei oska kuninga vanad silmad neid enam ära tunda. 

Ja nõnda andis Väclav alla. Kuningast sai vader Väclav. Jälitatuna võitluse 
äikesepilvedest, mida vägevad jõud tema pea kohale koondasid, tahtis ta Paskuda — 
inimeste juurde. Ta tõmbas selga jämedatoimse rüü, mis varjas tema kuningamantlit, 
ja läks nende juurde, kelle kõneaineks olid lihtsad mured: töö, nälg ja armastus. Aga 
siis ta tunnetas, et on sealgi — üksi. Ta aitas neid siin-seal, leidis kaastundlikku 
arusaamist, nad mõistsid teda — miks ei peaks vaene vaest mõistma? —, kuid see oli 
ka kõik. See oli kõik! Ja mida rohkemat võis ta oodatagi? Hädal ja viletsusel on oma 
läbinägev tarkus, ja nemad, nemad said aru, et räägivad võhikuga, eksiteele sattunud 
inimesega. Nad oleksid andnud talle kõik ega tahtnud tema käest midagi, sest nad said 
aru, et tema ei suuda, ei oska vähimatki muuta, vähimatki anda. Vaene vader Väclav! 
Ta ei suuda ega oska, sest ta ei mõista elu, mis juba kõikjal ümberringi kuulutab oma 
õigust ja kuulutab seda sõnal ning keelel, mille jaoks vana maailma kõrvad on kurdid. 
Aga tema pärineb vanast maailmast ja on järelikult kurt ning pime, vaene vader 
Väclav! 

Alati, kui haigushoo järgsetel päevadel hakkab saabuma videvik — niisugustel 
hetkedel ümbritseb Väclav end inimestega, kellest ta teab, et neile on võõras 
teesklemine ning vale. Mitte sellepärast, et need teda aidata saaksid — 

teda ei saa aidata enam keegi —, kuid siis muutub kuningas vähenõudlikuks ja 
talle piisab, kui tema ümber viibivad just niisugused inimesed, kuigi ta oma 
meeleheitlikus jõuetuses neid selle kõige pärast, mida temas endas enam ei ole, sageli 
ka vihkab. 

Ja nõnda kogunevad õhtuvaikuses minu ümber kuninganna, Lažani isand Jindfich 
Lefl — tean, missuguse kaastundliku leebivusega mu tark diplomaat mind sageli sil- 
mitseb! —, Dubä isand Väclav ja Chlumi Jan, kaks tugevat tamme, juured tugevasti 
maapinnas, siirad ning vankumatud — vähemalt mina mõtlen teist nõnda ja tahan teid 
sellistena näha, kuigi ma teid just sellepärast kadestan —, ja siis paratamatusest 
tingituna veel arstirohtude keetja, kes vähemalt vaikib nagu tumm fa iialgi, mitte iialgi 
aidata ei suuda. Ja siis viimane — ei, ei! Hoopis esimene: narr Miserere. See on mu 
kõige südamelähedasem sõber ja maailma tühisuse tundja, vigane küürakas, kelle 
lasen enne oma surma mürgitada. Ta ei tohi minust kauem elada, sest tema on ainuke, 
kes mind tunneb ja mõistab. 

Kuningas kallutab pead ja noogutab vanale küürakale, narrile, kes istub põrandal 
tema jalgade ees. 

Miserere ei pööra kuningalt silmi, ja nõnda vastab ta samasuguse tumma 
noogutusega, nagu teaks ta täpselt, millist kuninga arvamust ta niimoodi kinnitab. 
Narri pea-liigutus paneb kuljused tema narrimütsil kergelt helisema. 

Juba hämardub, ja kui väljas omandab valgus nõrgalt kullakarva loojangueelse 
värvingu, siis siin sees tihenevad varjud, rõivaste värvid mähkuvad tuhkhalli 
sinetavusse. 

Videvik nagu neelaks kõik helid. On kuulda ainult kuninga rasket hingamist. 
Žofiel, kes istub kuninga kõrval — väike laud arstimite ja purkidega käeulatuses —, 


on pea langetatud ja kolm õukondlast, kes istuvad kaugemal seina ääres, on tardunud 
tumma liikumatusse. 

«Avage aken!» 

Kuninga hääle peale kerkib tugitooli tagant musta talaari kandev kogu ja tõttab 
käsku täitma. See On medicus curiae, õukonnaarst Adalbert. 

Ruuni täidab värske, niiske tuule puhang. Tuleb val-gustki, nüüd kus seda enam 
ei varja paksud värvilised aknaklaasid. 

Näib, et õhk ja valgus äratavad ka inimeste hääled selles tummade toas. 

«Teie majesteet,» lausub Lažani isand Lefl, «magister Jeronym ootab ikka veel 
audientsi.» 

Väclav suleb silmalaud; ta tahab rahu, ainult rahu. Aga niipea kui tema ümber 
viibib inimesi, tahab alati keegi midagi ega aimagi, et vaikus ja vaikimine on 
suurimad hüved, mis võivad inimesele osaks saada. 

Alles nüüd tõstab Zofie pea: 

«Sa lubasid magistri vastu võtta. Pealegi asub Jeronym teekonnale ja palus väga, 
et sa ta enne ära kuulaksid.» 

«Nojah, Jeronym muidugi palus väga!» Kuninga hääles hakkab kõlama ärritus. 
«Või veel! Piisab, kui keegi Husi talaari puudutab, ja juba leiab ta sinu näol enesele 
abivalmis eestkostja.» 

Kuid Žofie ei pööra kuninga pahasele hääletoonile tähelepanu ja jätkab rahulikult: 

«Jeronym on tõsine ja lugupeetud mees. Tema ei hakka sind tühiste asjade pärast 
tülitama. Ja oli aeg, kus sa heal meelel tarkade meeste sõnu kuulasid.» 

«Nüüd kuulan ma naise sõna,» teeb kuningas grimassi. «Aitab! Ma ei taha mingit 
jutlust! Selle kuulamiseks võin Betlemma minna.» 

«Kuidas siis jääb?» küsib Žofie rahulikult. 

Väclav ohkab: 

«Las ta siis tuleb!» 

Miserere viipab ukse juures seisvale paažile, kes väljub ja Jeronymi sisse kutsub. 
Pikk mees korrapärase mehise näoga, millest õhkub siirust ja jõudu, seljas tume vabalt 
kukkuv mantel — nõnda sarnaneb Jeronym kauni raidkujuga. Ruumi keskel laskub ta 
põlvili ja noogutab tervituseks kuningale ja kuningannale. 

«Räägitakse, et sa asud teekonnale?» alustab kuningas huvitult. 

«Tõuse üles, magister,» lausub Zofie põlvitajale. 

«Näe, ma unustasin,» naeratab kuningas virilalt. «Õnneks on mul kuninganna, kes 
minu eest mõtleb ja...ja... käsutab.» 

«Teie majesteet,» vastab Jeronym, «ma sõidan Poolasse, Leedusse ja Venemaale. 
Suurvürst Vitold kutsus ülikoolide esindajad külla, et need tutvuksid ristiusu 
levitamise edusammudega Idas.» 

«Noh, kaitsku sind jumal,» uriseb Väclav. «Sinul vähemalt on veel huvi selle 
maailma vastu. Minul enam mitte... Ja mis sul veel südamel on?» 

«Ma sõidan ära, aga pool mu südamest jääb siia. Jääb siia, täis muret, mu 
kuningas! Uuesti koonduvad pilved magister Jani ja nende kohale, kes seisavad tema 
kõrval võitlusväljal jumala tõe eest. Ma tulin paluma sind, majesteet, et sa oma 
kaitsvat kätt tema pea kohalt ära ei võtaks. Nii nagu suured kommete ja kiriku 
reformeerijad Waldhauser ja Milic leidsid toe sinu keisrist isa näol — kiidetud olgu ta 
mälestus! —, nõnda jää sinagi Husi kaitsjaks.» 

Enam ei saa selle eest põgeneda, juba on ta siin, see nimi ja inimene, kelle puhul 
kuningas tunneb, nagu kehastuks ning kulmineeruks tolles mehes tema, Vaclavi kõige 


ihaldatum võitlus. Husi peeglis — ja Väclav vaatab alati sellesse, kui talle Hus 
meelde tuleb — 0» tema, kuninga ebaõnnestumised kõige selgemad ning kõige 
masendavamad, kuigi Betlema jutlustaja pole teda ainsagi hukkamõistva sõnaga 
puudutanud. Kuid see pole veel kõige halvem. Kõige halvem on, et Väclav teab, 
tunneb, tunneb suurepäraselt, et Hus oskab seda, mida tema enam iialgi selgeks ei õpi, 
ehkki ta noorena uskus, et küll ta selle selgeks saab: säilitada tugevana ning 
terviklikuna oma sisemine mina ja vajutada sellega pitserimärk maailmale. 

Enesele seda tunnistamata ja vastu tahtmist on Väclav Husist vaimustuses, samuti 
nagu ta teda sageli vihkab. Ta vihkab siis Zofietki, kui see Betlemast jutlustelt tagasi 
tuleb, silmad Husi sõnadest säramas. Ah, kuningal on nii palju põhjusi Husi vihata 
just sellepärast, et Hus on talle alati nii ustav olnud — asjatult. Ja just sellepärast olgu 
ta neetud, et kõik on osutunud asjatuks, asjatuks Vaclavi nõrkuse ning kõhklemise 
tõttu! 

Koos Husiga kogu maailma vastu — kibe, äärmiselt kibe naer, mis sarnaneb 
pigem nutuga, tungib Vaclavi rinnust. Jah, jah, see: «Kas nüüd või ei iialgi» oli 
millalgi käeulatuses. Kuningriik, kus kirik teenib maad ja rahvast Vaclavi tugeva 
valitsuskepi all. .. Praegu on see unistus. Ei: hullumeelne sonimine! Hilja, kõik on 
juba hilja. Ja nüüd tekitab Husi nime kuulmine kuninga südames ainult kibedust. 
Kuidas kahetsust teisiti ikka maha suruda kui raevuga? 

«Midagi muud ma enam ei kuulegi kui iga päev aina Hus ja Hus!» katkestab 
kuningas vihaselt Jeronymi jutu. «Aga ma kuulen ka muid asju, millest sina mulle siin 
ei räägi. Sina räägid tormist, mis ähvardab su magistrit. 

mina omakorda olen kuulnud tormist, mida õhutab ja levitab Hus.» 

Väclav sirutab käe Zofie poole, kes abivalmilt ulatab kuningale lauakeselt 
rohuklaasi lõhnava essentsiga; se; peab hingamist hõlbustama. Väclav tõmbab aroomi 
ahnelt ninna ja jätkab siis: 

«Ma tean, Hus ise ongi ainult torm ja võitlus. Just sellepärast ma teda armastasin. 
Seni, kui ka minul endal oli veel jõudu. Aga mul ei ole seda enam. See on minust 
välja imetud. .. Nii kehast kui ka hingest. Praegu vajan ma üksnes rahu. Rahu, 
vaikust! Kas kuuled?» 

«Kui laev merel tormi kätte jääb, ei tohi kipper isegi siis käsi rüppe lasta, kui ta 
võitlemisest märatsevate lainetega on surmani väsinud. Ja kindlasti ei sõitle ta mehi, 
kes haaravad kinni tüürist ja vantidest, et laeva kohutavast tormimöllust vaiksesse 
sadamasse viia. Hoopis vastupidi, ta küdab nende püüdlikkust ja toetab neid.» Kõik 
need julged sõnad ütleb Jeronym rahulikult ning kindlalt. 

Väclav kallutab end tugitoolis julge rääkija poole, Zofie tõuseb hirmunult, et 
kuninga vihapuhangut ära hoida. Kuid siinkohal sekkub kärmesti Miserere, 
puudutades oma narrikepiga kergelt Jeronymi mantlit:, 

«Jultunud mees, eks, vader Väclav?» irvitab ta. «Aga olgu see talle andeks 
antud!» Korraga lisab ta salapäraselt: «Kas tead miks? Tema ei saa sinna midagi 
parata, tema usub veel, et maailma on võimalik parandada. Naeruväärt, eks?» 

Kuningas turtsatab korraks ja vajub uuesti patjadesse: 

«Jeronym, sina oled magistri õige õpilane! Oled tema sirgjoonelisuse ja julguse 
hästi ära õppinud. Muide, mille üle sa siis kurdad? Kas sa ei arva, et ma teen sinu 
Husi heaks küllalt, kui — ma üldse mitte midagi ei tee? Kui ma selle kõige puhul 
vaikin?» 

«Praegu ei aita vaikimisest, kuningas,» vaatab Jero-nym Väclavile julgelt otsa, 
«sest vaenlased ei vaiki ja on koguni sõnadelt tegudele siirdunud. Nad tungivad Husi 


kuulajatele kallale ja panevad neid vangi. Kuid vähe sellest: Stare Mesto raehärrad 
söandasid koguni... » 

Enne kui Jeronym jõuab lauset lõpetada, tormab ootamatult ning kärarikkalt saali 
kammerhärra ja teatab kohalviibivale magistrile tähelepanu pööramata erutatult: 

«Teie majesteet, saabus saatkond Prahast, linna ja üli- 

kooli esindajad. Nad paluvad tungivalt audientsi — Prahas puhkesid verised 
rahutused.» 

Väclavil libiseb rohuklaas käest ja puruneb klirisedes saali kivipõrandal. Kuningas 
otsib tooli käetugedelt abi ja katsub end püsti ajada: 

«Mis? ... Mis sa ütlesid? Verised rahutused ...» 

Juba astub avatud uksest sisse Stare Mesto pürjermeister koos raehärra 
Stumpfnageli ja ülikooli professori ning teoloogiadoktori Jan Boriga. See kolmik 
laskub põlvili, tõuseb jalamaid põrandalt, ootamata ära kuninga märguannet, ja 
pürjermeister hakkab kõnelema, läbemata kuningalt selleks luba küsida: 

«Teie majesteet! Kohkumise ja kurbusega tuleme sinult meie raskesti katsutud 
linnale kaitset paluma. Pööbel haaras tänavatel võimu enda kätte, tungib kirikutesse, 
ähvardab kuninga ja linna palgasõdureid. Prahale on kohtupäev kätte jõudnud ja tema 
tänavakive on juba värvinud veri!» 

«See ... see pole õigus ... minu linn!» Kuningas seisab nüüd vankudes tugitooli 
ees, teda piinab lämbumistunne ja raputavad kohkumus ning raev, mis temas võitle- 
vad. Veel hetke on Väclav kahevahel. Võib-olla pole see tõsi, võib-olla kuulis ta 
valesti, võib-olla näeb ta und või fantaseerib. Taeva pärast, kas nüüd variseb kokku 
see viimanegi, mida ta tahtis hoida? Valelik, jah, petlik ning valelik mask, kuid siiski 
rahu ning vaikuse mask, mis — olgugi äärmiselt nõrk — kattis seni tema silmi võimsa 
tormi puhkemise eest; see torn) aga vuhib minema tema ja tema kuningriigi. Ega ta 
tahtnudki vaikust, ta tahtis ainult pettepilti vaikusest, tahtis sulgeda silmad ja kinni 
toppida kõrvad, juhtugu siis ümberringi, mis juhtub! Ja nüüd oli tema petlikus 
vaikuses voolanud veri, nüüd hakatakse karjuma, kogu maailmas hakatakse karjuma 
põrgusigidikest tema riigis, kõik alused võppuvad, kroon lendab tal peast, puhkeb 
torm ja päästab ketist valla terve maailma vägevad jõud tema vastu. 

«Ma keelasin ometi. .. keelasin. .. ma ei taha verevalamist! » 

Arst hüppab kuninga juurde ja koos Zofiega sunnivad 

nad teda istet võtma. 

Ent Lažani isand Lefl tõuseb ja põrutab saatkonnale: «Kuidas te julgesite 
praegu niisuguste sõnumitega tulla? ... Kas te ei näe, et kuningas on haige?» = » 

Kuid kuninga väriseva käe viibe katkestab tema jutu. «Kuidas see juhtus?» küsib 
Väclav vaevalt kuuldaval häälel. 

«Kuninga käsu kohaselt,» ruttab pürjermeister seletama, hoolikalt rõhutades 
sobivaid kohti oma jutus, «täpselt kuninga käsu kohaselt kandsime hoolt korra säilita- 
mise eest linnas, niipea kui algasid esimesed rahutused ... » 

«... mille kutsusid välja Husi jutlused Betlemas,» täiendab nobedasti doktor Bor. 

«Kõige ägedamad mässajad, kes ketseri kombel tegid äs-situstööd indulgentside 
vastu, panime vangi. Kui me kolm nende hulgast Stare Mesto türmist välja viisime... » 

«Kuhu?» sekkub julgelt Jeronym. 

«Kuhu?» lööb pürjermeister hämmastunult kõhklema. «Ma ei mäleta enam 
korraldust.. . Nojah, kui linnavahid vange viisid, tungis neile kallale kokkujooksnud 
pööbel, kes katsus vange vabastada. Valvurid sattusid erakordselt ohtlikku olukorda ja 
pidid relvi kasutama. Sillutisele jäi kolm laipa.» 


«Kolm palgasõdurit?» küsib korraga Miserere nii ilmsüütult kui võimalik. 

«Ei, mitte palgasõdurit... » riivab pürjermeister õuenarri vihkava pilguga, kuid 
otsustab süe ise kiiresti seletama hakata, kartes, et Jeronym temast ette jõuab: «Pööbel 
tahtis vange vägivallaga meie palgasõdurite käest vabastada, aga ei või ju ometi 
lubada, et süüdlased õigusemõistmise käest ära võetakse!» 

«Ja nõnda eelistati neilt siis elu võtta,» katkestab teda Jeronym teravalt. 

«Aitab! Vait!» Kuningas, kel pole enam jõudu püsti tõusta, püüab nüüd kogu oma 
vihase majesteetlikkuse hääletooni panna: «Kas olete kõik hulluks läinud? Kellel ma 
lubasin rääkida?» 

Otsemaid vaikivad kõik. Pürjermeister toibub vähehaaval hirmust hädaohu ees, 
millesse Jeronymi rünnak ähvardas teda tõugata, Jeronym saab enesevalitsemise 
kiiresti tagasi ja jääb valvsalt ootama. 

Kuninga pea viskleb padjal, suu ahmib õhku, vasak käsi on südamele surutud. 
Viimaks suudab ta jälle rääkima hakata: 

«Ongi käes... mida kartsin... veri ja rahutused... minu kuningriigis! Verega 
määritud, ketserlusest rüvetatud, kogu ilma ees naeruks tehtud!» 

«Teie majesteet,» kasutab doktor Bor pausi, mille on tekitanud kuningat tabanud 
uus haigushoog, «meie kuulus ülikool on häbist vähkpunane ketserliku nakkuse tõttu, 
mida levitab Hus, kahjuks ka ise Universitas Carolinae magister. Välismaised 
ülikoolid, saatkonnad, vaimulikud ja ilmalikud valitsejad hoiduvad meist juba nagu 
katku-tõbistest vastikustundega eemale.» 

Ja siis avaneb ka Stumpfnagelile võimalus õli tulle valada, mida ta oma tahumatul 
kombel teebki: 

«Ja kõige tähtsam: välismaadega kauplemisel on lõpp. Keegi meile kaupu ei anna 
ega taha ka meilt. Meie rahamehed aga olid seni ometi meie kuninga kõige paremad 
võlausaldajad.» 

«Kuidas sa julged, sina närune poodnikuhing?» ei suuda Chlumi isand end enam 
talitseda ja käratab kurjalt jultunud linnanõunikule. 

«Päästa Praha, kuningas!» tõttab pürjermeister ühist rünnakut kõige õilsama 
lõppjäreldusega kindluse mõttes toetama. «Päästa kuningriik, päästa oma nimi ja au, 
sunni Hus vaikima!» 

Nüüd ei jaksa ka Jeronym end enam vaos hoida ja tahab selle toore kallaletungi 
vastu välja astuda, kuid Zofie, kes oma suurest erutusest hoolimata on kogu aeg 
tähelepanelikult kuningat jälginud, peatab magistri käskiva käeliigutusega. 

Just sel hetkel puhkebki torm. 

«Ja seda tegi mulle Hus — mulle! Mulle!» karjub Väclav. «Selle asemel et 
vaikida ja mulle mu heatahtlikkuse pärast tänulik olla, ei anna ta mulle rahu, maksku 
ma tema hullumeelsuse eest kas või terve kuningriigi ja oma krooniga.. . oma 
krooniga! Minu riik on kuulutatud ketserite pesaks! Ma ei taha temast enam midagi 
kuulda! Ma ei taha teda tunda — ei taha!» 

Vihapalangu järsk purse on neelanud keha viimased jõuvarud, kuningas otsekui 
murdub, vajub tagasi tugitooli. Arst ja Zofie kummarduvad minestanu kohale, kelle 
pead hoiab Miserere; narri silmad on pisarais. Lefli viipe peale jooksevad kohale 
paažid ja tõstavad kantava tugitooli ettevaatlikult üles. Ärritatult krahmib arst kokku 
rohupudelikesi, mis kilksuvad tema värisevate sõrmede vahel. Sellal kui paažid ja narr 
kuninga välja kannavad, annab Zofie linna saatkonnale märku, et see lahkuks. Sü- 
gavaid kummardusi tehes taandub saatkond tagurpidi 

130 


ukse poole ja lahkub, nii nagu vingerdab uss, kes on oma ohvrit salvanud ja nüüd 
täis kõhuga, rahulolevana jälle oma kindlasse urgu kaob. 

Kui saatkonna selja taga uks kinni langeb ning sulgub kardin paažide ja arsti järel, 
jäävad lossiruumi kuninganna ja Jeronym kolme aadlikuga, kes on püsti tõusnud ja 
nüüd lähemale tulevad. 

Tõsiselt ning lugupidamisega silmitseb Jeronym Zofie piinatud nägu, millel on 
valulik kahetsev ilme. Jeronym teab, et see pole kahjutunne vaese kuninga pärast, ja 
seda kinnitavad kohe esimesed sõnad, mis kuninganna lausub. 

«Mina takistasin sind, magister. Ei lasknud sul kuningale ütelda. . .» Ja 
kuninganna naeratab kibedalt. 

Isand Lefl paneb käe Jeronymi Šlale: 

«Siin on nagunii asjatu Husi võitlust kaitsta. Nägid isegi — meie siin vaatame 
ainult pealt ja vaikime. Sa mõistad kindlasti, et mitte argusest.» 

«Uskusime kaua aega, et kuningas jääb meiega niisama ustavalt nagu sina, 
armuline kuninganna,» ütleb Jeronym aupaklikul toonil. 

«Tänan sind ja neid, kelle nimel sa kõneled,» vastab Zofie valuliselt naeratades. 
«Ma ei tea; kas olen su sõnu pälvinud, aga ühte ma tean: meil ei tfle enam kuningat.» 

«Oleme siin nagu saarele sattunud merehädalised,» ohkab isand Lefl. «Kuid 
ärgem veel meelt heitkem, magister. Kõige halvemal juhul võime meie siin koos 
Dubä isanda ja Chlumi isanda Janiga Husile kaitset anda oma lossides, kui 
kuningaloss teda ei kaitse.» 

«Ja kuningalossigi jääb meil ustavaid inimesi,» lisab usaldaval toonil Dubä 
Väclav. «Ära unusta kuninga hetmanit Jan Žižkat.» 

«Kus sa sellega,» naerab Chlumi Jan. «See mees kannab juba ise selle eest hoolt, 
et teda ei unustataks.» 

«Ka Valdštejni Voksa peale võib kindel olla,» täiendab isand Lefl. «No näed, ei 
olegi meid nii vähe. Sellest hoolimata arvan, et vastu kuninga tahtmist ei õnnestu meil 
Husi enam Prahas hoida.» 

«Piisab, kui hoiame teda Tšehhimaal,» sõnab Chlum. «Meie juures on ta varjul 
kogu maailma eest.» 

Zofie silmitseb ümbritsevaid mehi, kuidas nad seisavad, tugevad ning jõulised; 
kõikide siirad pilgud ristuvad, nagu ristavad sõjamehed oma mõõgad vande andmisel. 

«Annaks jumal, sõbrad,» ütleb Zofie üürikese aja pärast 

vaikselt ja pöördub siis Jeronymi poole. «Mine nüüd, magister, mina pean haige 
juurde minema. Sul on pikk teekond ees. Küllap õpid oma idapoolsetelt slaavi venda- 
delt paljugi sellist, mis aitab sul hiljem ka meie õnnetut maad terveks teha.» 

«Mine jumala rahuga,» jätab temaga hüvasti Lažani Lefl, «ja jäta hoolitsemine 
magistri eest nendele, kes kannavad teda mõttes ja südames niisamuti nagu sina.» 

Zofie sirutab Jeronymile käe, mida põlvili laskunud magister hardalt suudleb. 

Praha peapiiskopi juurde on kogunenud valitud, usaldusväärne seltskond kõige 
kõrgematest konsistoriaalnõunikest ja Püha Vituse kapiitli eestseisuse liikmetest, et 
ära kuulata doktor Jan Bori aruanne audientsist kuningalossis. Sedapuhku on siin 
kohal ka preester Protiva, et olla käepärast Husi väljendite tagavaraga, mis ta on kirja 
pannud; ja kõige ärritatum külaline, kellele on osaks saanud au vübida sellel väärikal 
koosolekul, on võib-olla Stepän Palee, kelle doktor Bor on endaga kaasa toonud. 


Närviline ja püsimatu professor Bor ei suutnud muidugi oma aruande esitamise 
ajalgi päris rahulikuks jääda, nüüd, kus ta hakkab lõpule jõudma, aga paiskab erutus 
mehe tugitoolist jalule ja ta hakkab kiirel tümpsuval sammul saalima prelaatide ees, 
kes tema sõnu ahnelt kuulavad. 

«Kuningas needis Husi! Viimaks ometi needis, ütles end Husist lahti!» juubeldab 
Bor, vehkides oma kõhetute käsivartega õhus. «Ärgu keegi enam julgegu kuninga 
kuuldes selle suurketseri nime mainida. Nüüd on Hus meie hirmu ja armu alla antud! 
Ta kaotas viimase ning kõige tugevama toe.» 

«Issanda nimi olgu kiidetud!» 

«See on kogu indulgentsimüügi kõige õnnistusrikkam tulemus!» 

«Hus arvestas valesti.» 

«Ronis ise meie lõksu!» 

Vaimustushüüdeid, naeru ja aplausi kostab nüüd igast kandist. 

«Noh, aga kuidas käitusid õukonda kuuluvad Husi sõbrad, tšehhi aadlikud?» küsib 
üks Praha kanoonikuid. 

Bor muigab võidukalt: 

«Kui nad nägid, et kuningas on Husi peale hirmus vihane, olid nad vait kui sukad. 
Ka.. . ka Jeronym!» 

Vana kõhetu prelaat, kelle näole teiste juubeldus on ainult mürgise grimassi 
toonud, tähendab nüüd kuivalt: 

«Tšehhi aadlike truudus Husi vastu — noh, selle eest ei anna mina küll isegi kõige 
vaesemat kihelkonda mitte. Loomulikult pooldavad nad mässajat, kes tahab kirikult 
varandust ära võtta. Meie maavaldused, rendimõisad ja külad liidaks tšehhi aadelkond 
nii meelsasti oma valdustega.» 

«See oht on nüüd jäädavalt möödas,» pöördub Bor vilkalt kõneleja poole. «Nüüd 
paneme Husi suu lukku, ja enam ei häiri meie und mured meie benefiitside, varanduse 
ja mõisate pärast.» 

Nüüd võtab preester Protiva südame rindu ja lausub lämbuval häälel: 

«Auväärsed isad, ma panin jällegi suure hulga Husi uusi ütlusi kirja, mul on 
tõendid... » 

Doktor Bor heidab käega ja katkestab preestri jutu: 

«Pole tarvis. Kui üldse veel on tõendeid vaja, siis tõin ma täna siia parima — 
elusa tunnistaja! Siin ta on, Husi kunagine sõber ja võitluskaaslane, Stepän Päleš.» 

Palee tajub kohe, et ta on sattunud kõikide kohalolevate kõrgete aukandjate huvi 
tulipunkti. Tema enesekindlus kaob. Ta teab, et tema laubale on kirjutatud kogu tema 
minevik, mida doktor Bor pealegi nii hoolimatult alla kriipsutas. Seda enam peab ta 
nüüd katsuma minevikku uhkelt aia taha visata. 

«Auväärsed isad,» lausub Palee väriseval ning veidi kõlatul häälel, «palun tuletage 
meelde seda kohta pühakirjast, kus on öeldud, et rõõm ühe eksinud hinge tagasi- 
pöördumise pärast on suurem kui üheksakümne üheksa õiglase pärast. Jah, ma eksisin 
ja pöördun alles nüüd tagasi nagu kadunud poeg. Vannun jumala ja kõige nimel, mis 
mulle püha, et mu kahetsus on siiras. Ma rebisin Husi oma südamest välja ja tahan 
tema vastu võidelda, kuni ta» on täielikult hävitatud.» 

Prelaatide pilgud pöörduvad Paleel suunas ja nüüd vahivad teda raugalikud, küll 
koltunud, küll lihavad, kuid eranditult külmad ning tardunud näod. Lõpuks on vana 
kõhetu prelaat jällegi see, kes oma hammustava häälega katkestab vaikuse, mis on 
Pälešile juba talumatuks muutunud: 

«Pead midagi korda saatma, poeg, et me sind usuksime. » 


Palee lööb silmad maha. 

Vaikides on peapiiskop seni oma külaliste tormilist vaimustust ja Paleel esinemist 
jälginud. Tema väikesed, raugalikesse kortsudesse uppunud teravad silmad jooksevad 
luuravalt üle teda ümbritsevate pinevate ning ärevate nägude. Ta ootab kannatlikult, 
kuni see vahepala lõpeb. Jah, nüüd saabub tema suur silmapilk! Silmapilk, mida ta nii 
kaua on igatsenud ja mida ta kasutab nõnda, et täielikult nautida oma suurt triumfi. 

Peapiiskop tõuseb ja läheb väikeste rutakate sammudega ruumi nurgas asuva 
tammepuust sekretäri juurde. Värisevate sõrmedega toob ta selle seest lagedale 
paavsti bulla, kuid sedapuhku ta ürikut enam tagasi ei pane. 

Sumin vaikib, kõikide silmad jälgivad peapiiskoppi, kes nüüd oma tugitooli poole 
tagasi sammub, tähtis dokument väljasirutatud kätel, nagu kannaks ta reliikviat. 

Tugitooli ees jääb ta seisma ja laseb pilgul võidukalt üle kohalolijate libiseda: 

«Armsad vennad Kristuses! On jõudnud kätte aeg, mida meie südamed, heade 
kristlaste südamed igatsusega on oodanud. Nüüd on saabunud silmapilk, millal 
kõikidelt altaritelt ja kõikidest kantslitest hakatakse ette lugema seda paavst Johannes 
XXII bullat, hävinguks ning hukatuseks püha kiriku suurimale vaenlasele ja 
kahjustajale Jan Husile.» 

Prelaadid tõusevad tahtmatult püsti, neid kangutab tugitoolidest jalule peapiiskopi 
hoogne sissejuhatus. Viimane hakkab nüüd püstipäi kirikuvande ja interdikti teksti 
lugema, hoides ürikut kaugel vanade kaugenäge-like silmade ees. Tema hääl on 
kaotanud raugaliku värina, iga loetud sõnaga muutub see rahuldustundest ja uhkusest 
tugevamaks. Ta loeb valjusti ning kõlavalt, nagu kuulaks teda kogu maailm. 

«Ego, Johannes, servus servorutn Dei. . . Mina, paavst Johannes XXIII, jumala 
sulaste sulane, panen kõige raskema kirikuvande alla Jan Husi, usust ära taganenud 
vaimuliku, eksitusse langenud ketseri, ja heidan ta igaveseks ajaks Kristuse 
kogudusest välja. Ühtlasi panen interdikti alla kõik paigad, kus ta iganes viibiks. 
Kiriku rüpest väljaviskamine tabab igaüht, kes annab talle leiba, joodab teda veega 
või võtab ta oma katuse alla. Samuti ei tohi 

mitte keegi talle valmistada riideid ega jalanõusid ega midagi muud vajalikku. 
Seesama karistus tabab igaüht, kes temaga räägib, teda jalgsi või ratsa saadab või talle 
mingi teene osutab. 

Selle bullaga on ülalmainitud Jan Hus kui kirikust väljaheidetu jäetud ilma 
kõikidest kiriklikest sakramenti-dest, ja kui ta sureb, ei tohi teda matta pühitsetud 
mulda, ja kui ta sureb ning maetakse niisuguses maanurgas, kus seda bullat pole välja 
kuulutatud, siis tuleb tema keha välja kaevata ja minema visata... » 

«Kõikjal, kus Hus iganes viibiks, kas linnades, lossides, külades või mõnes 
üksildases paigas, suletakse katedraalide, kirikute ja kloostrite uksed, ja tema 
kohaloleku ajal peetakse jumalateenistusi suletud uste taga, täielikult aga pannakse 
seisma kõikide sakramentide jagamine: ristimine, õnnistamine, viimne võidmine ja 
matmine. » 

Preester Vojtech seisab Filipp-Jakobi kiriku altari ees ja loeb valjusti paavsti 
bullat. Ta peaaegu kogeleb suurest rõõmust. Ta teeb pausi, laseb pilgul võidukalt üle 
kuulajate libiseda; esimestes ridades istuvad pinkidel tema koguduse liikmed: rikkad 
linnakodanikud, kaupmehed ja poodnikud. Nende nägudel peegeldub sama ahne rõõm 
ning rahulolu. Silmadega neelavad nad kirikuvande ähvardavaid sõnu preestri huultelt 
ja meeste lihavad kui ka peenikesed sõrmed tõmbuvad rusikasse. Preester ja kuulajad 


on ühel meelel: bulla ründavad sõnad vaimustavad neid, lasevad neid täie rinnaga 
hingata. 

Pinkide vahel ja kiriku ukse juures seisab salkkond mehi, kes kannavad 
hämmastavalt ühesugust rõivastust; kõigil on seljas niisuguse lõikega hall 
karbusmantel, mis ulatub maani; mantlid on rinna kohalt kummis, seal hoiavad mehed 
tõenäoliselt varjul oma kübaraid. Kuid need peakatted on ilmselt väga jäigad, sest läbi 
riide võib selgesti aimata kõvast ainest kumera eseme äärjooni nagu siledate kiivrite 
omi. Ja kui mõni mees siin-seal jalalt jalale tammub, et mugavama asendit võtta, 
saadab seda toimingut räme rauakõlin. Kuid muidu on need kuulajad niisama vaiksed 
kui pinkidel istujad, isegi veel vaiksemad, lausa ükskõiksed. 

«See bulla hakkab kehtima kakskümmend päeva pärast väljakuulutamist, milline 
ajavahemik antakse viimse armuna, et eksinu mõistuse pähe võtaks ja alandlikult meie 
kohtu ette ilmuks. Vastasel korral langeb kogu jõuga tema peale meie vanne, mille 
eest keegi ei pääse, nii nagu ei saa end varjata jumala viha eest.» 

Preester lõpetab võidurõõmsalt kõlaval häälel. Kullas kiirgava altari taustal 
kõrgub tema rässakas kogu. Kõige kallim ning kõige uhkem ornaat, mille ta tänase 
päeva puhul selga on tõmmanud, muudab tema kerekuse vägevuseks, ja iga liigutuse 
puhul heidavad kullaga tikitud vaimulikurüü poordid ja käänised loendamatuid 
sätendavaid välgatusi. 

Nüüd löövad kiriku vaikusesse võimsa voolima sisse oreli tumedad, kõmisevad 
toonid. 

Kaplanid, kes preestrit jumalateenistuse pidamisel abistavad, võtavad altarilaualt 
mõlemad kolmeharulised küünlajalad, laskuvad põlvili ja sirutavad need preestri 
poole. Paater Vojtech tõmbab lühtrist ühe küünla teise järel; iga küünlaga teeb ta õhku 
suure ristimärgi, vehkides seejuures nii ägedalt, et leegi jälg kujutab enesest ühtainsat 
tulist joont. Siis murrab ta iga küünla üksikult oma pea kohal puruks ja virutab 
põrandale. Mida vähemaks jääb küünlaid, seda kahvatumaks muutub kuldse altari 
sära; samal ajal kustutavad ministrandidl sammaste küljes olevate lühtrite küünlad, 
kattes nende leegi pika kepi otsas asuva väikese torbikuga, kuni kogu kirik vajub 
kahvatusse hämarusse. Ainult igavese tule punane rubiin kiirgab altari kohal; see ei 
sätenda, vaid sarnaneb hõõguva veretilgaga, mis kurjakuulutavalt kumab. 

Saabunud hämaruses kallutab preester end kleeriku poole, kes talle nüüd kolm 
kivi ulatab; paater Vojtech tõstab esimese kivi pea kohale ja hetkel, millal orel nagu 
käsu peale vaikib, karjub ta täiest kõrist, hääles kirglik vihkamine: 

«Anathema sitl Olgu neetud!» 

Siis viskab ta kivi sinnapoole, kus kirikumüüride taga asub Betlema kabel. 

«Nagu kivi, nõnda tabagu sind meie needus, Jan Hus, igal pool, kus sa iganes 
oled!» 


1 Ministrant — poisike, kes abistab katoliku preestrit jumalateenistuse ajal. — 
Tõlk. 

Kolm kivi viskab preester ja kolm korda karjub ta needmissõnu häälel, milles 
kõlab nüüd juba võiduhõise. 

Vaevalt on ta lõpetanud ja viimase kivi lendu lasknud, kui kiriku ukse juurest 
kostab rämedaid hõikeid. Need kõlavad jõugu hulgast, kel on nii silmatorkavalt 
ühesugused riided seljas: 

«Surm Husile!» 

«Ketser tulle!» 


«Tehkem Betlem maatasa!» 

Mantlitega jõuk lööb lainetama, mõned käed hakkavad õhus vehkima; ühe mantli 
hõlmad lendavad laiali, selle all helgib tuhmilt metallist rinnaplaat, mehe käes 
sätendab kiiver. Kisa, mis kuulajaid ehmatab, paiskab pürjelid pinkidelt püsti» ja 
sunnib neid pead pöörama. Kuid sedapuhku möödub kohkumine kiiresti — relvade 
järgi tuntakse ära linna palgasõdurid. Ja nõnda, selle kindla kilbi varjus, ühinevad 
korraga pürjelite peenikesed kriiskavad hääled palgasõdurite kisaga. Nii tüsedad kui 
ka kõhnad, näiliselt sõjakuseta mehed ja naised röögivad meeletult ja kallistavad 
needusi. Nende kimedad hääled sulavad kokku kiriku ukse juures seisva meestejõugu 
lärmamisega, sest sedapuhku ei täida kirikut sissetunginud vaenlased, täna on siin 
omad mehed, kellele maksavad palka pürjelid, kes on patriitslike raehärrade 
ülalpidamisel. Aga et neil siin, jumalakojas, välgatavad relvad halvasti.istuvate 
mantlite alt? Kes neid tseda teha käskis? Kindlasti tulid nad siia selleks, et olla abiks 
hukatust ning hädaohtu levitava allika hävitamisel; see ähvardab nii püha kirikut kui 
ka patriitside julgeolekutunnet ja korda linnas. 

Tiivustatuna nende eeskujust, kes asuvad päris kiriku ukse juures, hakkavad 
pürjelid ning palgasõdurid liikuma, kirikust välja; eest veab neid sõjakisa ja tagant 
tõukab ähvardav needmine, mis kõlab veel praegugi kirikuvõlvide all. 

Niipea kui see inimsumm on väljakule voolanud, löövad lehvima jõugu eesotsas 
sammuvate meeste hallid mantlid ja paljastavad varjamatult linnavahtide relvastuse. 
Ja kogu see metsikult karjuv, tänitav ning relvi kõlistav vool suundub risti üle väljaku 
Betlema kabeli poole. 

Betlema kabelis on Hus lõpetanud jutluse. Ta paneb käed kokku ja hakkab 
palvetama. Tema tasast häält, mis loeb issameiet, on kogu kabelis selgesti kuulda: 

«... Ja ära saada meid mitte kiusatuse sisse, vaid päästa meid ära kurjast! Sest sinu 
päralt on riik ja vägi ja au igavesti. Aamen.» 

Magistri häälega ühineb tuhandete usklike sosin nagu summutatud jõemüha. 

Juba viimaste lausete ajal on tunginud kabelisse kauge lärm, mis iga hetkega 
tugevneb. Kuid keegi ei liiguta ennast, keegi ei pööra pead ukse poole, enne kui 
palvetamine on lõpetatud. Nüüd on juba selgesti kuulda sadade jalgade tüminat 
väljakul, lärmi seest ulatuvad kõrvu üksikud vihased hõiked: 

«Maha Betlem! Surm ketseritele!» 

Alles nüüd, kus issameiest on viimanegi sõna lausutud, pööravad inimesed kabelis 
pea ukse poole. Ja rahulikult nagu peremehed, kes lähevad pärast päevatööd maja- 
esisele, et ringi vaadata, eralduvad usklike hulgast kõik mehed ja sammuvad ukse 
poole. Sajad neist seisavad äkki kabeli uksel ja tugeva salgana selle ees. Kellelgi neist 
ei ole relva, ainsaks erandiks on Jan Zižka, kes on sattunud esimesse ritta; kuid temagi 
mõõk, mis tal ustavalt puusal ripub, puhkab tupes. Keppigi pole neil käes, kes on Bet- 
lema uksest välja tulnud, ja nende käed pole isegi rusikasse pigistatud. Nad ainult 
seisavad ja vaatavad ettepoole. Kuid siin ei seisa mitte meestejõuk, siia on kerkinud 
kehadest vall, Betlema kabeli kivimüüride pikendus; keegi ega miski ei suuda neid 
purustada, keegi ega miski ei suuda neist läbi tungida. Kuid see pole isegi vall, sest 
too asub tugevasti maapinnas. Siin aga peitub vabalt rippuvate käte lihastes, kergelt 
langetatud pea hoiakus, kindlalt ettepoole vaatavates silmades ja nõtkes harkisjalusei- 
sus nii palju löögivalmidust, keskendunud jõudu ja ähvardavat otsustavust, et 
üksainus pilk sellele inimeste, lihaste ning südamete sajapäisele püssirohuvaadile, ja 
jalamaid on selge: nad ootavad ainult käsku, sädet, mis selle massi plahvatama paneb 
— ja siis pühib see kõik oma teelt. 


Filipp-Jakobi kirikust väljatormanud märatsev jõuk on joostes juba üle poole 
platsi jõudnud ja asub kolmekümne sammu kaugusel Betlema kuulajate esimestest 
ridadest. Kuid need, kes on kõige ees jooksnud, aeglustavad korraga sammu ja jäävad 
siis hoopis seisma. Nad on kavatsenud võidukalt vihatud kabelisse tormata, nad ei ole 
oodanud, et keegi julgeb nende teele risti ette astuda. Aga nood 

mehed seal. . . Miks nad rünnakule ei tule? Miks relvade nägemine neid minema 
ei peleta? Isegi lärm, mis väljakul kaigub, ei mõju neile! See on arusaamatu ja rabab 
rohkem, kui teeksid seda kaitseks tõstetud käed või vastu-rünnakukatse. 

Palgasõdurite selja taga röögivad pürjelid lakkamatult ja trügivad ettepoole. 
Rüselev jõuk tormab oma eesmis-tele ridadele otsa ja selle hoog lükkab seisma jäänud 
palgasõdureid ettepoole, need aga punnivad süle ja seljaga vastu ja katsuvad peatada 
rahvasumma, kelle nad ise siia on vedanud. Siin-seal pöörab mõni juba selja ja püüab 
inimesi laialiaetud kätega või relvaga tagasi hoida. Kohati kostab, isegi üksikuid 
hoiatushüüdeid: 

«Tagasi! Tagasi!» 

Ründava jõugu liikumine aeglustub, inimesed löövad kõhklema, jäävad seisma. 
Nüüd seisab siin vastamisi kaks rahvahulka — tummaks muutunud ründajad, kelle 
silmades hämmastus seguneb vihkamisega, ja nende vastas niisama vaikne 
rahvasumm Betlema ees, kelle pilgu all ründajate read hakkavad korraga taganema, 
nagu taandub metsloom, kui teda tabavad sadadest hõõguvatest silma-sütest langevad 
tulukesed. 

Ja nüüd liigatab meestemüür kabeli' ees, tervikuna ning üheskoos. Liigub kõigest 
ühe sammli võrra ettepoole. 

Jõuk väljakul pistab sedamaid karjuma: 

«Appi! Nad tulevad meie peale — appi!» 

Ründajate tardumus kaob ja muutub hoobilt kohutavaks segaduseks, mis annab 
järsku kehadele ning jalgadele üheainsa suuna: kaugemale Betlemast, kaugemale 
väljakust! Enne kui kabeli ees seisvad mehed arugi saavad, näevad nad juba paanilist 
põgenemist, mis paiskab palgasõdurid ja pürjelid ühte puntrasse, kisub nad kõik 
ülepeakaela lähimasse tänavasse. See imeb nad kiiresti endasse, nagu kaob vesi 
ämbrist, mille põhja kirves on augu löönud. 

Kabeli ees seisvast meestesalgast eraldub paar üliõpilast ja noort käsitööselli, kes 
pistavad põgenejaid taga ajema. Kuid nad jooksevad ainult väljaku keskkohani — 
võimatu oleks neile, keda kihutab tagant heitumine Betlema ees seisva ning vaikiva 
rahvahulga nägemisest, veel suuremat hirmu nahka ajada. Ja nõnda puhkevad noor- 
mehed naerma ja tulevad teiste juurde tagasi. 

Ja nagu mehed Betlema ette on tulnud, lähevad nad jälle tagasi oma kohtadele 
kabelis. Naised ja raugad astuvad kõrvale, et vabastada neile tee altarini, kus nad 
seisavad nüüd otse magistri ees, tema sõjamehed, kes sellisel kombel, ilma sõnagi 
lausumata teatavad oma isandale lahingu tulemuse. 

Hus noogutab lahkelt ja tänab niimoodi usklikke ülesnäidatud truuduse eest. 

Jumalateenistus on tegelikult juba lõppenud, kuid keegi ei kavatse Betlema 
pühakojast lahkuda. Ka Hus ei pöördu minekule, vaid jääb altari ette astmele seisma, 
silm silma vastu oma kuulajatega, kellest ta nüüd ainult pea j ao üle ulatub. Nad 
vaatavad talle otsa ja ootavad, et ta kõne- lema hakkaks. Sest nad tunnevad 
eksimatult: magister on jäänud nende keskele, et neile veel midagi ütelda. 

Ja Hus hakkab rääkima: 


«Armsad vennad Kristuses! Kui ma täna kantslisse astusin, siis tegin seda selleks, 
et teiega — jumalaga jätta!» 

Tema rahulik hääl tungib sõnatusse vaikusse, kus üksnes päraniaetud silmad ja 
niimoodi kinnipigistatud suud nagu siis, kui inimene tahab karjatust tagasi hoida, on 
vastuseks Husi sõnadele, mis panevad kõiki tarduma. 

«Ma ei tahtnud teile ega enesele kurbust valmistada ja lükkasin jumalagajätu 
viimase silmapilguni, millal meid häiriti. — Aga enne kui ma teie juurest lahkun, 
tahan teile ütelda, mispärast ma nõnda teha otsustasin, ja teilt küsida, kas mu otsus on 
Õige.» 

Mitte sõnagi hiljutisest ohtlikust vahejuhtumist, mis näib nüüd kõigile juba kauge- 
kauge minevikuna, täiesti kõrvalisena ning tähtsusetuna. Kõik on taganenud selle uue 
sõnumi ees, mis kõik varasema otsekohe varju jätab. 

Veel on ta siin nende keskel, veel näevad nad teda, kuid tema kogu, mis neil 
silmade ees seisab, varjutavad Husi sõnad jumalagajätust. Nüüd valitseb siin üksainus 
mõte: «Ta lahkub meie juurest... » Jah, praegu nad veel näevad teda, kuid juba nüüd 
hakkab Husi kuju otsekui ähmaseks muutuma ning kaduma. Algul nad ei saa aru, ei 
taha aru saada, aga kui ta on seda kord ütelnud, siis ei ole selles enam kahtlust, ja 
nende südameid läbib äge kurbuse- ning valuviirg. Korraga koondub kõikide tähele- 
panu tema näole, huultele ja sellele, mida ta neile rääkida kavatseb. Kõiki täidab 
innukas ootus, et ta neile seda kohutavat uudist selgitaks, nii et see aitaks neil võitu 

saada valust ja hüljatustundest, mis on vallanud neid juba nüüd, juba hüüd, kus 
nende magister veel nende ees seisab. 

«Täna pandi mind koos Prahaga interdikti alla,» jätkab Hus. «Seda valmistati juba 
kaua aega ette, ja ma teadsin seda. Noh, nüüd on see käes. Ma arutlesin niimoodi: kui 
ma siia jään, siis suletakse kõikide kirikute uksed, vaikivad jutlused ja mitte kellelegi 
ei jagata ühtegi püha sakramenti. Nõnda tahavad paavst ja tema nuuskurid mind 
sundida nende kohtu ette ilmuma. Aga minna kohtusse, kus kohtunik on ühtlasi ka 
kaebaja ja timukas, see tähendaks kindlasse surma minemist. Niisiis pöördusin 
ma,paavsti asemel kõige kõrgema instantsi — Kristuse poole. Muidugi ei ole Kristus, 
kes on igale ristiinimesele isaks, nõuandjaks ja kohtumõistjaks, paavsti ja kardinalide 
silmis mingisugune kohtunik. Ja nõnda nad mind siis karistavadki ebaõiglase 
interdiktiga. Nad on kavalad kui maod ja julmad kui metsloomad. Nad mõtlesid välja 
karistuse, mis ei nuhtle ainult mind, vaid tabab peamiselt ning rängalt kõiki inimesi 
minu ümber, teid kõiki.» 

Nad kuulavad teda hinge kinni pidades ja mitte kellegi mõtted ei kaldu kõrvale 
teerajalt, mida mööda ta neid oma sõnade ja järeldustega juhib. 

«Kuidas võin ma oma südametunnistusele võtta, et teie minu pärast ei saa 
jumalasõna kuulata? Et teie hinged jäävad ilma 'sellest toidust, mis on igast muust 
söögist tähtsam? Et ei anta ristimissakramenti nendele, kes maailma astuvad, ega 
viimast tröösti nendele, kes siit lahkuvad? Kuidas võin ma taluda, et vaikiksid 
jutlustajad, kes peavad teid teie muredes, kannatustes ja kõhklustes kinnitama? 

Ja kui ma ka siia jääksin, ma oleksin tumm ning teguvõimetu nagu inimene, kellel 
käed kinni seotud ja tropp suhu topitud. 

Aga nüüd kaaluge, armsad vennad: kui ma Prahast lahkun, jäävad teile avatuks 
hingekosutuse ning -kinnituse allikad. Minu sõbrad, kelle arv on juba suur, ei lakka 
teile juthisi pidamast. Nad juhivad teid piki toeteid nagu mööda pehmeid, hästi 
lõhnavaid niitusid. 


Kui ma, Prahast lahkun, võin jätkata oma ülesande täitmist maarahva hulgas, sest 
kiriku võim ulatub ainult sinnani, kuhu ilmalik võim seda tungida laseb. Maarahvas 
võtab mind kindlasti kuulda, sest temal on samad mured 

mis teil, ja samad piinad, kannatused ja valud vaevavad tema hinge mis teilgi. 

Niisiis kaaluge hästi mu sõnu, ja missuguse otsuse te langetate, nõnda ma ka 
teen.» 

Hus vaikib. Nagu tema rääkimise ajal, nii valitseb ka nüüd surmavaikus. Nutt, mis 
tihub naiste rinnas, kus nii kiiresti läheneva lahkumise valu südant pigistab, ei söanda 
huultelt kuuldavale tulla. Meestes käib võitlus ühelt poolt tulise soovi vahel magistrit 
Prahas hoida ja teiselt poolt tema argumentide, ah, nii arukate argumentide 
sõnakuuleliku omaksvõtmise vahel. 

Hus ootab kaua aega. Ta kuulab seda arusaavat vaikimist, ja kuigi ta on leidnud 
selles juba vastuse, tahab ta seda vastust siiski sõnadesse seatuna kuulda. Tema pilk 
libiseb üle nende, kes talle kõige lähemal seisavad, ja peatub Zižkal. 

«Noh, mis sina arvad, aadlik Trocnovist?» 

Zižka ajab selja sirgu, kortsutab laupa ja vaatab Husile kindlalt otsa. Temalt küsiti, 
tema vastab; ta pole harjunud põiklema. Kuid veel iialgi pole ta pidanud nii rasket 
lahingut lööma. Aga just suurimates raskustes ilm- » neb tõeline mehisus. Ja mehe 
relv, olgu selleks mõõk' või mõte, tabab kõige paremini märki siis, kui tema tee on 
niisama sirge nagu lendu lastud ammunoole oma: 

«Sa tead, et me suudame sind siin kaitsta. Täna piisas su vaenlaste 
minemakihutamiseks nende eneste argusest. Kuid ma sain aru, mispärast sa tänast 
sündmust ainsa sõnagagi ei puudutanud. Niimoodi nad sind ründama ei hakka, sest 
nad teavad väga hästi, et niimoodi nad ei võida. Niimoodi ei võida nad meidki, kui me 
jääme siia ilma sinuta. 

Samuti tead sa, et kui asi oleks ainult meie teha, ei laseks me sind tialgi ära minna. 
Kuid sõnad, mis sa ütlesid — vannun oma südametunnistuse nimel —, need sõnad 
olid nii selged ja sirged nagu mõõgahoobid. Ja mul pole kilpi, millega neid hoope 
tõrjuda.» 

Ka Hus ei pööra kõnelejalt pilku. Tähelepanelikult kuulab ta sõjamehe sõnu ja 
sedagi, mida sisaldavad pausid üksikute lausete vahel; nukra kibedusega kõneleb 
Zižka. Hus noogutab ja pöördub mehe poole, kes seisab Zižka kõrval; see on puusepp 
Jira. 

«Mis sina ütled, Jira?» 

Mees vaatab magistri poole ega kõhkle vastamast. Sõnad voolavad tal suust 
vabalt, kui ta suurima enesestmõistetavusega oma mõtteid avaldab. Ka süda ei hakka 
tal kiiremini tuksuma, kui ta siin kõikide ees Husiga kõneleb. Just sellepärast ei 
hakka, et ta kõneleb Husiga: 

«Magister, sa oled meiega alati niimoodi rääkinud, et me oleme sinust aru saanud. 
Sa oled rääkinud nii, nagu meiegi oleme mõtelnud, ja ütelnud seda, mida meiegi 
oleme tundnud. Ka täna me saame sinust aru.» 

«Aga sina, Johanka?» pöördub Hus neiu poole, kes seisab puusepa kõrval. Hus ei 
tee seda meelega, tema pilk tabab lihtsalt lähimalseisjaid, kuid ometi on magistril hea 
meel, et tema'küsimusele peab vastama just Johanka. Johanka, kellelt Husi sõnad olid 
võtnud armsama. 

Johanka silmad löövad särama. Näib, et ta puhkeb Husi pilgu all õitsele. Ja ta 
vastab kõhklemata: 


«Kui Martin vangi pandi, ütlesin ma sulle, et usun sind alati. Siis ta tapeti, kuid 
minu usk on jäänud endiseks. Kuidas võiksin ma praegu su sõnade õigsuses 
kahelda?» 

Alles nüüd puruneb rahvahulka vallanud vaikus, korraga hakkavad mõned naised 
nuuksuma. Meestegi rinnast tõuseb raske ohe, et rõhutud südant kergendada. 

Hus naeratab. 

«Tänan teid, sõbrad,» ütleb ta. «Tänan teid, ja lõpuks palun teid ning tuletan teile 
meelde: ärge kalduge iial kõrvale tõe teelt, seiske ustavalt tõe eest, mille olete omaks 
võtnud, armastage üksteist ja jätke kõik omavahelised lahkhelid. Ärge laske ennast 
mitte millestki ega kellestki kohutada, olgu teil kindel vaim ja kartmatu süda, tugev 
lootus ja täiuslik armastus. Rasked katsumised ootavad meid, sest maksma jäävad 
apostel Pauluse sõnad: «Kõigil, kes tahavad ustavalt Kristuses elada, tuleb tagakiusa- 
mist kannatada.» Kuid niisamuti maksavad ka Lunastaja sõnad: «Te olete õndsad, kui 
inimesed teid vihkavad ja teie nime kui kurjuse välja tõukavad Inimesepoja pärast.» 
Kuulsusrikas võit saabub ainult suure võitluse järel, ja võit jääb sellele, kelle poolel 
on tõde.» 

Augustipäikese kiired langevad peapiiskopipalee tahk-kividele. Selle lubjatud 
seinad säravad valge, silmipimestava tasapinnana, millesse hõredalt lõikuvad kitsad 
teravatipulised aknad. Kuid isegi seal, kus aken on avatud, ei lase paksud, vägevad 
müürid suvekuumust tubadesse, milles säilib meeldiv jahedus. 

Peapiiskopi kabineti põrandale joonistab hilise õhtupooliku valgus aknaavade 
pikaks venitatud kontuure — kaks teravalt ääristatud säravat püstkülikut, mille otsad 
jooksevad kokku teravaks tipuks; see terav kaar hoiabki akent müüri-sees. Miski ei 
moonuta nende joonistuste kuju, sest kamin, mööbel ja raamatupult asuvad seinte 
ääres. Ja nõnda ei tõkesta miski kõndija teed, kes astub siin kühmusselgsena rahutute, 
raugalike sammudega, tõstes jalga teise ette täpselt valguse ja varju piiril. Peapiiskop 
jõuab parajasti valguslaigu teravasse tippu, pöördub seal ettevaatlikult ümber ja 
jalutab piki püstküliku teist äärt tagasi, nagu oleks kõige tähtsam püsida teerajal, mille 
päike ja vari on ette joonistanud. Langetatud päi mõõdab ta iga oma sammu ega heida 
pilkugi toanurgas paikneva tugitooli poole, kust ta aimab põrandale langevat oma 
tänase külalise sarlakpunast varju. Seal istub paavsti legaat kardinal Brancacci. Ta 
istub ja räägib, pööramata vähimatki tähelepanu majaisanda rahutule jalutamisele. 
Brancaccile piisab selle nägemisest, kuidas tema sõnad aeg-ajalt peapiiskopi õlad 
vabisema panevad, kuidas väsimatu kõndija pea veel rohkem õlgade vahele tõmbub ja 
kuidas rauk pead raputab nagu ehmunud öökull. 

«Püha isa ei ole teiega rahul,» tabab legaadi terav ning 

karm hääl piitsahoobina peapiiskoppi. Vana vaimuliku käed jooksevad 
närviliselt piki kuldmüntidest ketti, millega ta mängib, just nagu peaks ta nüüd kogu 
kehaga selle . külge rippuma jääma. 

Peapiiskop teab väga hästi, mis nüüd järgneb. Ta teab, mida legaat sedapuhku 
temalt nõuab, ja — kardab. Keti teravad servad lõikuvad peopesadesse, mis münte 
kõvasti pigistavad. Jah, nüüd on kõik mängus: nii see kett kui ka peapiiskopkond ja 
muretu vanaduspõli... Miks ta küll ei sõitnud Roudnicesse, nagu tal igal suvel 


kombeks on olnud. Seal ta oleks ennast lossi sulgenud, ukse riivistanud, ennast 
haigusega vabandanud. 

Korraga tunneb ta nii ägedat nõrkushoogu, et läheb kiiresti oma tugitooli juurde ja 
laskub raskelt sellesse. 

Jälle istuvad nad siin vastamisi nagu viima tigi, jälle on siin see sõjamehest 
kardinal, lärmakas ning laiaõlgne, kes mängib oma neetud pistodaga. Peapiiskopile 
näib, et too pistoda on seekord midagi enamat kui kallis ehe, millel juhuslikult on 
relva kuju; ei, seekord on see mõrtsuka puss, millel on juhuslikult ehte kuju. 

Sel hetkel kisub legaadi hääl peapiiskopi süngete nägemuste võimusest: 

«Hus viibib ikka veel vabaduses ja uitab juba üle aasta mööda Lõuna-Tšehhiat, ta 
tunneb ennast tšehhi aadlike kaitse all hästi. Interdiktist ei haugata seal koergi!» 

Ongi käes! Mida vastata? Aga vastata tuleb iga hinna eest, pidagugi see 
kõrilõikaja peapiiskopi juttu vabandamiseks. 

«Tegime, mida suutsime,» kinnitab peapiiskop väriseval häälel. «Saavutasime 
rohkem, kui me aasta eest lootagi julgesime. Kihutasime ta ometi Prahast välja! 
Jätsime ta ilma Carolinumi üliõpilastest ja Betlema kuulajatest; eemaldasime ta 
õukonnast, lahutasime mõjukatest sõpradest — nüüd on ta hüljatud, ihuüksi!» 

Mida legaadile veel ütelda? Endine peapiiskop Zbynek ei suutnud pooltki sellest 
kõigest korda saata, ent siiski kihutas kuningas ta maalt välja, kui too Husile vastu 
astus. Varandusegi võttis Zbynekilt ära, aga niisugust asja — jumal hoidku! — ei taha 
praegune peapiiskop küll kuidagi läbi elada! 

Sel hetkel avaneb vaikselt uks ja tuppa libiseb tumedat riietust kandev kleerik; ta 
peatub viimasel hetkel, heidab aupakliku pilgu tähtsale külalisele, 

Peapiiskop ajab kohe selja sirgu ja on nüüd silm silma vastu talle alluva 
kleerikuga. Ühtlasi lööb tema silmades loitma meeleheitlik lootus, et on juhtunud 
midagi, mis võimaldaks piinlikku ning ohtlikku vestlust ehk katkestada või kuidagi 
soodsalt mõjutada. Sellest hoolimata käratab ta kleerikule käskivalt: 

«Ma tegin ju korralduse, et mind ei tülitataks!» 

Noor vaimulik lööb kohkunult kõhklema, kuid sirutab siiski kartliku liigutusega 
ette käe, mille värisevad sõrmed hoiavad kirja ... 

«Pariisi ülikoolilt... läkitus...» niitsatab ta vaevalt kuuldavalt. 

Peapiiskop kibrutab laupa. Esiteks Rooma, siis Pariis — see ei tõota midagi head, 
kui kogu maailm hakkab järsku meie eest hoolt kandma. 

Kleerik, kes on paberilehe sügava kummarduse saatel peapiiskopi tugitooli kõrval 
seisvale lauakesele asetanud, väljub rutates. 

«Gersoni käest.» 

Hämmastunult ärkab peapiiskop oma mõtisklustest. Brancacci ütles need kaks 
sõna rõhutatud ükskõiksusega. Aga. kuidas ta võis teada? ... Peapiiskopi käsi kompab 
kirja — see on kinni pitseeritud! 

Kiiresti rullib ta poogna lahti ja heida*b pilgu sissejuhatavatele ridadele, kus peab 
leiduma kirja autori nimi. Tõepoolest — kiri on Gersoni käest. Kaameks tõmbunud 
peapiiskop suunab silmad — kaks kehastunud küsimärki — Brancaccile. Üle legaadi 
näo libiseb ainult põgus naeratus: 

«Loe valjusti ette!» 

Legaat on rahul. Kiri, mille ta Pariisis endale kaudsel teel nõutas, saabus parajal 
ajal. 

Peapiiskop täidab masinlikult legaadi käsu: 

«Mina, Jean Gerson, Pariisi kõrge kooli kantsler, läkitan Praha peapiiskopile oma 
tervituse ja manitsuse. 


Kahetsusega jälgime, et Husi ketserlus mürgitab ikka veel teie kuningriigi õhku, ja 
oleme täis kahtlust, kas te saate aru selle ähvardava ohu tõelisest tähendusest. Hus 
tõlgitseb patuselt pühakirja, et ässitada inimesi kallale tungima nii. vaimulikule kui ka 
ilmalikule korrale, mille abil hoitakse valitsejad võimu juures ja alamad sõnakuu- 
lelikkuses. See mässaja kipub meie varanduse kallale ja püüab kiriku autoriteeti 
õõnestada. 

Seepärast meenutame teile tungivalt, et siin ei ole tegemist tavalise 
moraalijutlustajaga, vaid ketserliku mässajaga, kõikidest kõige ohtlikumaga, kes tuleb 
viivitamatult vaikima sundida ja minema pühkida, nii et temast ei jääks siia maailma 
vähimatki mälestust.» 

Legaat ei anna peapiiskopile mahti hinge tõmmata: 

«Arvatavasti pole mul vaja sulle meenutada, et Ger-soni nõuannetesse suhtub 
lugupidamisega ka püha isa.» 

Korraga nihutab legaat oma tugitooli vastasisitujale nii lähedale kui võimalik, 
vaatab peapiiskopile otse silma sisse, laskmata tollel oma pilgu eest kõrvale hoiduda, 
ja räägib aeglaselt ning rangelt: 

«Püha kirik põhineb võimul ja autoriteedil. Võim — see on meie maavaldused, 
raha ja valitsemine. Autoriteet — see on meie käskude pime ning vastuvaidlematu 
täitmine. Sa lugesid ja kuulsid: neid, meie Aahte vägevat tugisammast, julges Hus 
vapustada, õõnestada. Isegi saatan poleks suutnud teravmeelsemat ega põrgulikumat 
relva meie vastu välja mõelda! 

Aga teie — teie ei osanud tal seda käest ära kiskuda. Kui kaua me seda sinu 
arvates peame kannatama? Husi keel oleks tulnud juba ammu ketserite tuleriidal 
tuhaks teha — et meie maailma päästa.» 

Legaat nõjatub uuesti oma tugitooli korjule, kuldrist kilksatab vastu rinnapantserit. 
Üürikest aega naudib ta peapiiskopi hirmu ja jätkab siis juha rahulikult, kuid tema 
lämmatatud, mürgine hääl on veelgi ähvardavam kui äsjane müristamine: 

«Ole õnnelik, et siin viibin mina. Oleksid sa selle, mis sa siin mulle lalisesid, 
pühale isale lagedale ladunud, oleks su käsi väga kehvasti käinud. Ja leidub meilgi 
inimesi, kes on veel kannatamatumad ja veel ohtlikumad. Meie Firenze ja Milaano 
pankurid näiteks. Kas nad endale sinu arvates veel kaua meeldida lasevad, et see teie 
ketseri-laut mürgitab ning õõnestab kaubandust Euroopas? Ja leidub veel keegi, kes 
on väga huvitatud, et Euroopas rahu valitseks — Sigismund. Tema ei sarnane tõesti 
milleski oma vennaga ja tema juba oskab majas korda luua, kui tema huvid seda 
nõuavad.» 

Nüüd torkab legaat peapiiskopile oma pistoda nina alla: 

«Vaata — ilus osmani töö. Näed — siia on vermitud värss koraanist, ja ometi 
teenib see pistoda seejuures väga 

hästi kristlast. Keegi Veneetsia kullassepp meisterdas käepidemele krutsifiksi. 
Pistoda jääb pistodaks ja kuld kullaks — nii koraani kui ristiga. Selge?» Hirmunult 
ning nõutult silmitseb peapiiskop legaati: «Selge. Nüüd on juba kõik selge. Aga. . mis 
ma pean... mis ma pean tegema?» 

Legaat tõuseb tugitoolist, kehitab ainult kergelt õlgu ja sõnab kuivalt: 

«Täitma püha isa käsku. Hoolitsema, et Hus Tšehhiast meie kohtu ette... 
Konstanzi kirikukogule tuleks.» «Aga kuningas... » Legaat naeratab märkamatult: 

«Paavst, õpetab sõnakuulelikkust ka kuningatele. See jäägu juba minu mureks.» 

Ta annab peapiiskopile märku, et too põlvili laskuks, ja kui on raugale hooletu 
žestiga õnnistust jaganud, pöördub minekule. 


2 


Praha Hradi lossisaalis, mis on ette nähtud väikesteks vastuvõttudeks, laseb 
lõppeva päeva nõrk valgus tuhmuda riiete ja kardinate värvidel, muudab näo,d 
kaameteks lai-kudeks ning mähib inimesed ja -esemed tumedatesse varjudesse. Need, 
kes siin istuvad, vaikivad, sest parajasti on antud käsk tuled süüdata, ja juba astuvad 
sisse teenrid küünaldega, et pista neid seinalühtritesse ja raudsesse rõngasse, mis 
ripub laes kettide otsas. 

Hakkavad vilkuma kümned kollased küünlaleegid, peletades eemale hämaruse, 
peegeldudes kuldristil keset saali tugitoolis istuva mehe rinnal ja mõõkadel, 
portupeedel ning riietel, mida kannavad tema vastas istuvad kolm aadlikku. 

Legaat Brancacci purpurrüü lööb nüüd sünges verises tumepunas helkima, mille 
tõttu tema range kondine nägu seda teravamalt silma torkab. 

Lažani isand Jindfich Lefl, kes istub kahe aadliku vahel, ootab, *kuni kõik teenrid 
on ruumist lahkunud, ja jätkab süs kannatlikult sealt, kus tuletoojate ilmumine 
vestluse on katkestanud: 

«Ütlen veel kord, isa legaat, et tema majesteeti ei tohi tülitada. Lepi meiega; me 
anname sinu läkituse truult ning hoolsalt edasi. Mina kuulun kuninga krooninõukogu 

eestseisusesse ja Duba isand Väclav ja Chlumi Jan on kuninga lähimad 
usaldusalused. Kui räägid meiega, siis on, nagu räägiksid kuningaga.» 

«Ma ei näe siin mitte ühtegi krooninõukogu vaimulikku liiget,» toob legaat 
vastuväite. Tema hääl on külm, üleolev, tõrges. «Muide, isegi kui siin viibiks terve 
nõukogu koos vaimulike isadega, ei loeks see mitte midagi. Isand Lefl, mul on käsk 
oma läkitus isiklikult üle anda, sest ma ei tohi ilma vastuseta ära sõita. Aga vastust ei 
saa mulle anda mitte keegi peale kuninga enda.» 

«Saan aru, isa legaat, aga palun saa ka sina aru! Tema majesteedi tervis on juba 
tükk aega tõsiselt ohus, ja see pole tingitud lugupidamatusest, kui ta mõnikord väga 
tähtsad asjad annab krooninõukogule kuninga nimel otsustada või kui kõige 
kuulsamadki saadikud peavad kannatama, ootama.» 

«Jah, ma tean, et isegi mitu kuud ei ole olnud võimalik kuningat näha ega leida; 
küllap ta oli samuti — haige,» irvitab legaat, aga enne kui aadlikud iselle solvava 
vihje vastu protesteerida jõuavad, jätkab Brancacci juba tõsisel ilmel: «Lažani isand 
Lefl ja isandad, võtke teadmiseks, et ma toon läkituse pühalt isalt, aga Kristuse 
asemik, kelle kiri mul põues on pole harjunud ootama, kuni tema ilmalikud alamad 
heaks arvavad teda kuulda võtta.» 

See on nagu kõrvakiil. Lažani isand Lefl hoiab end suure vaevaga vaos: 

«Inimese hingele võid sa käske anda, isa, kuid ka kõige ustavama kristlase keha 
aheldab mõnikord voodisse kõik-väeline, keda isegi sina ei saa käsutada.» 

«Siis nõuan, et viiksite mu haige voodi juurde,» tõuseb legaat püsti. «Vaimulikul 
on õigus isegi surija juurde pääseda.» 

Nüüd tõusevad ka aadlikud ärritatult oma istmetelt. 

«See on ükskõik,» prahvatab Chlumi Jan, «kas sa räägid kuningaga täna või 
homme. Ja homseks me tagame sulle audientsi!» 

Legaadi seni otsekui kivinenud näole hakkab ilmuma kummaline õel naeratus: 

«Juba homme? Olete haruldased arstid, lugupeetud isandad, kui suudate nii täpselt 
ära arvata, millal kuninga haigus järele annab.» Siis kehitab ta kergelt õlgu. «Arva- 
tavasti on siis tema majesteedi haiguski täiesti haruldane. Roomas me kuulsime sellest 
üht-teist.» 

Viimased sõnad tabavad aadlikke nagu tulised söed ja tekitavad ka jalamaid ägeda 
vastukaja, mis kõikidest ühe korraga välja pahvatab: 

«Millele sa vihjad?» 

«Kuidas sa julged?» 

«Ära unusta ennast, isa legaat!» 

Saali täidab kära, meeste silmad vahivad vihaselt ettepoole, keegi ei märka, et 
juba tükk aega ei ole nad siin üksi. Alles legaadi pilk, mis kiindub millessegi aadlike 
selja taga, tõmbab endale ka viimaste tähelepanu. Kõik pöörduvad ümber ja — 
tarduvad: 

«Kuninganna... » 

Tagaukse kõrvalelükatud portjääride vahel seisab Zofie, pea püsti, nägu kaame, 
sarnanedes pildiga, mis on oma raamist välja astunud. Tema tume, ilma ehete ja 
juveelideta kleit langeb põrandani ja täiendab range nukrusega liikumatu näo 
surnukahvatust. Mehed vaikivad otsekohe ja kummardavad sügavalt. 

«Isa legaat, palun kaalu oma nõudmise hädavajalik-kust.» Kuninganna hääl on 
veidi tuhm, nagu mõlkis karika kõlin. «Ma ei tea, kas sinu missioonile tuleks kasuks, 
kui sa juba täna kuninga jutule pääseksid.» ' 

Legaat uurib iga joonekest naise näc?s ja vaeb välgukiirusel tema sõnu. Ta arvab, 
et on kuningannast aru saanud, ja saab nüüd aru ka sellest, mis peitub kõige taga ja 
mis manab Zofie näole valulise kibeduse. Kuid on vaja kiiresti otsustada. Ja nõnda ta 
otsustabki. Ilmselt on just nüüd soodus kasutada kuninga praegust seisundit, mille 
põhjust — nagu Brancacci usub — ta juba täiesti kindlalt on aimanud. 

«Armuline kuninganna, mul on väga kahju, et pean oma nõudmise juurde jääma. 
Ma ei tee seda uhkuse ega kangekaelsuse pärast. Kaalul on rohkem. Kaalul on kõik. 
Kaalul on Tšehhi kuningriigi elu ja surma küsimus.» 

Kuninganna silmad lähevad suureks. Saalis on nii vaikne, et võib kuulda 
kohalolijate hingamistki. Siis hakkab Zpfie aeglaselt astuma, ja kuna rüü tema jalgade 
liikumist varjab, siis näib, nagu libiseks üle saali põranda läbipaistev raidkuju, mida 
punast mantlit kandev legaat vastupandamatu jõuga ligi tõmbab. Alles kolme sammu 
kaugusel Brancaccist peatub kuninganna. Kogu selle aja kestel ei ole ta pööranud 
pilku legaadi näolt. 

«Kas asi on nii hull?» küsib ta tasa. 

Legaat noogutab aeglaselt. 

Silmapilgu vältel libiseb Zofie pilk abitult üle ümberseisjate nägude, siis langetab 
kuninganna pea, läheb aeglaselt, hirmus aeglaselt lähima vaba tugitooli juurde ja 
võtab istet. Tema näol lasub jälle isesugune rahulik mär-terlik alistumus, mis 
raudklambrina pigistab tšehhi aadlike südant. 

«Tooge kuningas siia!» lausub Zofie hauavaikuses. Siin liigutab end legaadiski 
miski: «Pigem lähen mina tema majesteedi juurde.» Zofie näole tuleb ärevus otsekohe 
tagasi: «Ei, sinna mitte! Ma tulen just kuninga juurest. Saatke sinna... » 

«Arst?» teeb isand Lefl abivalmilt ettepaneku. 

«Arst!» — Milline kibe ning julm naeratus libiseb üle kuninganna näo! — «Ei, 
saatke sinna tema narr, Miserere. Üksnes tema oskab kuningat siia tuua.» 

Aadlikud saavad aru. Dubä Väclav tõttab käsku täitma. 

Brancacci silmitseb tumma inimrühma enda ees: surnukahvatut ning hingeldavat 
kuningannat, kes ei suuda oma pekslevat südant talitseda, isand Lefli ja Chlumi Jani, 
kes istuvad siin nagu kivikujud, pea norus ja sõrmed kõvasti mõõgapära ümber. 
Endalegi märkamatult hakkab legaat kergelt noogutama — jah, jah. Või siis nii hull 
on lugu teiega ja teie kuningaga! Võidurõõmus rahuldustunne täidab legaadi rinda, 


kui ta heidab pilgu Zofiele, kes teab, millised häbistavad silmapilgud nüüd järgnevad, 
kui ta silmitseb uhkeid tšehhi aadlikke, kes on asjatult püüdnud võõra pilgu eest oma 
kuninga haletsemisväär-sust varjata. Ja need kõik, just need kõik siin on nii kaua ja 
kangekaelselt kaitsnud Husi, juhtinud kuninga lõtva kätt, et see kilbina varjaks toda 
neetud ususalgajat kiriku eest. Nad on hoidnud ja kaitsnud teda peapiiskopi, inkvi- 
siitori ja isegi paavsti kallaletungide eest. Nii, nii, noogutab legaat — nüüd on teie 
laul lauldud! 

«Tema majesteet kuningas!» kõlab saali tagaseina juurest, kus Dubä Väclav 
kuningliku kõrguse ees parajasti ukse-eesriided laiali lükkab. Jalamaid tõusevad kõik 
istmelt ja vaatavad ukse poole ... 

Oma Õuenarri, küüraka Miserere õlale toetudes seisab lävel Väclav IV. Tema 
kodune riietus on kortsus — selge, et ta on nende rõivastega asemel lebanud. Hallid 
sassis juuksed tolknevad laubal ja tursunud, verd täis valgunud 

põskedel; näost vaatavad tuimalt klaasised, tuhmid silmad. Keha tuigub kergelt 
vankuvatel jalgadel, narril on tegemist, et oma isandat püsti hoida. 

Aadlikud jäävadki kummargile, tarduvad sellesse õukondlikku tervituspoosi, nagu 
tahaksid nad nii kaua kui võimalik hoiduda selle häbistava vaatepildi poole vaatamast, 
ja ka Zofie seisab noruspäi. Ainult legaadil on pea püsti, ta puurib oma pilguga 
ukselävel seisvat meest. Siis tõstab ta aeglaselt parema käe ja joonistab sellega enda 
ette õhku suure õnnistamise ristimärgi: 

«Benedicat te, domine rex, Pater et Filius et Spiritus Sanctus!» ' 

Kuningas ei liiguta ennast. Tema silmad vahivad ainiti ettepoole. Vaikust ei häiri 
isegi riiete kahin. 

Siis hakkab Väclav narri õlast raputama ja osutab parema käega vaevarikast 
liigutust tehes legaadile. Miserere taipab ja hakkab kuningat suure vaevaga legaadi 
poole juhtima. Paar sammu tulevad hästi välja, kuid saali keskel Väclav komistab, ja 
väike küürakas püüab teda asjatult jalul hoida — kuningas langeb põlvili. 

Zofie katab näo ja tšehhi aadlikud tõttavad kuningat aitama. Kuid põlvitaja peatab 
nad pahase käeviipega: 

«Jätke mind rahule! Ma pole purjus . .. Ma... ma põl-vitasin. . . püha mehe ette.» 
Tema näole ilmub grimass, silmadesse tuleb tagasi elusäde, kuid see säde on õel, pil- 
kav. 

Miserere heidab legaadile süütu pilgu: 

«Kas näed, kuidas keiser sind austab?» 

Korraga patsatab kuningas raskelt põrandale istuma. 

«Mis sa minust tahad?» lausub ta tusaselt. 

«Tema pühadus paavst Johannes XXIII läkitas mu, et annaksin sulle, kuninglik 
kõrgus...» 

«Keiserlik kõrgus!» karjub Väclav. «Veel olen ma keiser. Veel ikka olen ma 
keiser!» 

Legaat kehitab ükskõikselt õlgu ja jätkab, ilma et ta tiitlit parandaks: 

«Pean sulle selle kirja üle andma.» Ta tõmbab oma rüü voltide vahelt 
kokkumurtud lehe, millel on paavsti tina-pitser küljes, ja astub kuninga juurde. 


1 õnnistagu sind, auline kuningas, isa ja poeg ja püha vaim! 
(Lad. k.) — Tõlk. 

«Teie seal Roomas kiirustate kohutaval kombel, et minult keisrikrooni ära võtta ja 
maha sahkerdada, ära müüa!» Kuninga mõtted keerlevad ikka veel tiitli ümber, 
millega legaat teda kõnetas. 

«Kas sa siis ei tea, vader Väclav,» seletab Miserere kaastundlikult, «et püha isa 
kraabib raha kokku kõikjalt, kust aga saab.» 

Kuid pärast ägedat vihahoogu on kuningas nagu jahtunud ja kaotab korraga huvi 
legaadi vastu: 

«Anna mulle padi, Miserere! Pane see siiasamasse põrandale, sina tõbras!» Siis 
laskub kuningas padjale, jääb põrandale istuma ega tõsta pilkugi pika, punast mantlit 
kandva kogu poole, kes seisab tema ees. 

«Te kõik olete mu vaenlased, reetjad, vangivahid!» pomiseb kuningas endamisi. 
«Miserere, anna mulle veini! See on mu ainuke sõber.» 

Narr täidab meeleldi käsu ja lisab: 

«Sul on õigus, vein on tõesti su parim sõber: selle uimas näib maailm sulle 
imekaunis.» 

Legaat kummardub, et kuningale paavsti läkitust ulatada. 

Narr võtab lehe vastu ja tõmbab selle kuninga silme ees sirgeks. 

Väclav vahib nürimeelselt tähtede ridu, kuid ilmselt ei suuda jälgida lausete 
sülemit, mis tema silmade ees tantsib. Ta lööb kirjale käega ja tõstab alles nüüd 
vaevaga pilgu legaadile: 

«Mis püha isa... mulle kirjutab?» 

«Ta tuletab sulle meelde sinu lubadusi, kohustusi ja läkitusi,» ütleb legaat 
aeglaselt ning selgelt, andes sõnadele aega kuninga nüristunud meeltesse tungida, 
«mille kohaselt sa pidid oma maalt igasuguse ketserluse välja juurima. Ta ei tuleta 
sulle seda meelde esmakordselt. Viimati tegi ta seda interdiktiga, mis tabas sinu maad 
sellepärast, et seda tallas Husi ketserlik jalg. Kuid Hus viibib tänapäevani sinu 
Tšehhimaal, kuningas! Ta on vaba, karistamata, elus! Sina aga ei tee temast välja ega 
liiguta sõrmegi, et kustutada oma kuningriigilt needus ja ketserliku maa häbi. Kogu 
maailm teab juba, et Tšehhia on ketserite pesa!» 

Väclav lööb kõikuma, sirutab kaela jäigalt kõneleja poole, surub käed tugevasti 
vastu põrandat, ajab end põl- 

vedele. Ja siis, just nagu tiivustatud hirmsast vihahoost, mis on pannud tal näo 
veel rohkem punetama ja ajanud silmad jolli, tõuseb ta omal jõul püsti, seisab, tema 
suu avaneb, ahmib õhku, tahab midagi karjuda ... 

Legaat tõmbab silmad pilukile ja annab nüüd Väclavile hoobi otse südamesse: 

«Ja sina tahad veel keiser olla!» 

«Minu maa pole ketserlik!» pääseb Väclavil viimaks suust kähisev hüüatus; 
ühtlasi tõuseb ähvardavalt ka tema käsi. 

Tšehhi aadlikud liigutavad end, valmistudes esimese kurjakuulutava märgi puhul 
hoopi takistama, kuid legaadil ei pilgu silmgi, ta vastab külmalt: 

«On — kuni sellel maal viibib elusana Hus.» 

Ähvardavalt läheneb Väclav legaadile: 

«Ma mõistan, miks Hus teil pinnuks silmas on. Ta tahtis, et vaimulikud ilmalikes 
asjades oma ilmalike valitsejate meelevalla alla kuuluksid, tahtis, et mina oleksin oma 
maal tõeline kuningas ka teie üle ... » 

«Ka see on ketserlus,» ütleb legaat, kes pole sammugi taganenud, kuivalt vahele. 
«See on ainult üks loendamatutest ketseritegudest, milles Hus on süüdi.» 

Hirmus kokkupõrge näib olevat vältimatu. 

Korraga kõlab kuninganna Zofie selge hääl: 


«Husi jutlustes ei ole seni mitte keegi vähimatki ketserlust avastanud. Ta on meie 
kaitse all nagu iga meie alam ja tema protsess on seni lõpetamata.» 

Kuningas pöörab pea kuninganna poole: siin, siinsamas on lõppude lõpuks keegi, 
kellele ta võib veel käske anda. Vihaselt karjub Väclav: 

«Sina. .. sina ole vait, kui mehed räägivad! Alati tahad sa minust tugevam olla, 
mind õpetada!» 

Žofie vaatab kuningale otsa. Tema pilgus on põlgus, mis pikkamööda nukrale 
kahjutundele maad annab. Selle pilgu all vajub Väclav aegamisi kössi; ta tunneb, teab, 
et see on kahjutunne tema pärast. Seda pikka leebet pilku ei kannata ta välja ja laseb 
pea norgu. 

Uhkelt, püstipäi lahkub kuninganna saalist. 

Legaat on ükskõikselt selle intermeediumi lõppemist oodanud. Siis, laskmata 
kuningal hinge tõmmata, jätkab ta käskival häälel: 

«Paavst Johannes XXIII ja Rooma kuningas Sigismund kutsusid Konstanzi kokku 
terve ristirahva kontsiili. Sina 

aga sunnid Husi sinna kohtu ette ilmuma. Kui sa seda ei tee kuulutab püha isa sinu 
ja su maa vastu ristisõja. Kogu maailma kristlased tõusevad tšehhide vastu ja litsuvad 
nad lömaks!» 

Väclav jõllitab ja lööb vankuma nagu valgust rabatud. Tšehhi aadlikud toetavad 
teda, ja siis seisavad kõik legaadi vastas, ühtse grupina, kelle ähvardav kallaletung on 
kokku liitnud. 

«Mis sa ütlesid?» küsib kuningas vaevalt kuuldava häälega. «Ristisõda minu maa 
vastu? Nii... nii kaugele on asi läinud ... » 

Mis nüüd juhtub? Kas tormab kuningas legaadile kallale? Kas tabab Väclavi 
haigushoog? Kas ta minestab? Aadlikud hoiavad ja toetavad teda kindlflt. 

Kuid korraga kisub Väclav end ootamatu jõuga lahti, rebib end nende käte vahelt 
vabaks, raputab nad maha, astub ühe sammu tagasi ja karjub: 

«Kas kuulete? ... Kas kuulete. .. ristisõda! Niikaua. . . ajavad mind taga, kuni see 
ajujaht mu tapab ... » Ja korraga kisendab ta vihaselt tšehhi aadlikele: «See kõik on 
teie süü! Teie! Hooplesite, et kaitsete Husi, korrutasite seda mulle hommikust õhtuni, 
rääkisite mullegi augu pähe — ja nüüd, nüüd sööge ise oma supp — nüüd on see teil 
käes! Mina ei taha sellega vähimatki tegemist teha! Ei taha... kuulete... mitte 
vähimatki! Mitte vähimatki... mitte vähimatki!» 

Juba taandub ta sammhaaval ukse poole, pöördub saali keskel ümber ja 
komberdab, jookseb, põgeneb tuiku-des.. . 

Tema taga sulgub ukse eesriie, mille voldid veel kord lainetama löövad, siis 
tarduvad endisesse liikumatusse. Kuningat ei ole ... 

Brancacci teeb tühjaks jäänud tugitooli poole kerge kummarduse, võtab paavsti 
läkituse ja ulatab selle - elegantse liigutusega Lažani isand Leflile: 

«Andestage, isandad, minu missioon on lõppenud.» 

Juba möödub ta hüljatud merehädaliste grupist ja lahkub punase mantli lehvides 
kergejalgsel sammul, püstipäi, uhkelt, võidukalt. 

Kaugelt kostab siia Väclavi hõige, mida ukse-eesriided summutavad: 

«Miserere!» 

Narr, kes ön seni tugitooli kõrval konutanud, ajab end püsti: 

«Mul on haruldaselt sobiv nimi, isandad: Miserere — heida mulle armu!» Ja tema 
küürakas kogu komberdab kuningale järele. 

Kui kaua tšehhi aadlikud siin juba seisavad? 


Lõpuks katkestab Chlumi Jani sügav hääl vaikuse: 

«Vaene kuningas! Vähe on ta oma isalt pärinud. Ainuüksi hea südamega pole 
midagi peale hakata,» 

Isand Lefl, kes ruumis mõtlikult edasi-tagasi kõnnib, tähendab kuivalt: 

«Kes teab, kas keiser Karlgi tänapäeval selle kõigega toime tuleks. Maailm 
muutub, sõbrad, ja seda ei peata miski.» 

«Hus tuleb minu juurde,» annab Dubä Väclav vestlusele uue suuna. «Võtan ta 
oma lossi. Las nad siis katsuvad! Kaitsen teda kõikide vastu!» 

Isand Lefl jätab jalutamise: 

«Kuningaga on lõpp ja ma kardan, et nüüd me Husi Konstanzi eest enam kaitsta ei 
suuda.. Võtke arvesse, et Tšehhiat ähvardab ristisõda. Jääb üksainus võimalus: 
pöörduda abi saamiseks kuningas Sigismundi poole.» 

«Sigismundi poole? ... » kerkivad üllatusest Dubä isanda kulmud. 

Ka Chlum vaatab küsivalt Lefli otsa: 

«Sigismund valetab isegi siis, kui magab.» 

Lažani Lefl noogutab: 

«Tean. Tema sõna ma ei usu, kuid tema puhul võib alati kindlalt toetuda ühele 
asjaolule: tema kasuahnusele. Ja peale selle on siin veel üks asi... » peatub ta hetkeks 
oma jutus, nagu tahaks ta enne suu avamist veel kord kaaluda nende järelduste 
paikapidavust, milleni ta on jõudnud. «Sigismund tahaks meeleldi juba tõeliselt kroo- 
nitud.Rooma kuningas olla. Nüüd, kus ta peab koos paavstiga Konstanzi kirikukogul 
eesistujaks olema, vajab ta seda rohkem kui kunagi varem. Kui õnnestuks saada 
Väclavilt nõusolek Sigismundi kroonimiseks ja kui me suudaksime Väclavit veenda, 
et ta niimoodi oma keisri-krooni ikka veel säilitab, siis.. . siis ma arvan, selle eest 
maksaks Sigismund mis tahes ... » — isand Lefl irvitab — 

«raha välja arvatud muidugi. Küll aga maksaks ta — Husi julgeoleku tagamisega. ' 
Ma ei mõtle tavalist kaitsekirja, ei, vaid kindlat tagatist, et Hus sõidab vabalt ning 
puutumatult Konstanzi ja tuleb vabalt ning puutumatult tagasi, langetatagu tema 
suhtes mis tahes kohtuotsus. — Noh, isandad, katsume seda teoks teha.» 

Kui legaat mööda lossi koridore väljapääsu poole sammub, astub trepiesisest nišist 
tema teele vaimulik, kes kannab mantlit ja kärbust. Korraga paotub kapuuts ja 
hämmastunud Brancacci näeb, et seisab silm silma vastu peapiiskopiga. 

Peapiiskop ei viida aega tervituste ega vabandavate seletustega: 

«Noh... kuidas jäi kuningaga?» 

Aeglaselt valgub legaadi näole julm naeratus: 

«Nüüd, isa peapiiskop, nüüd viimaks on Hus tõesti kõikidest hüljatud. Alles nüüd 
on ta täiesti ihuüksi!» 


3 


Suure metsase oru põhjas, nagu ohutus rohelises pesas, seisab väikesel kaljul Kozi 
Hrädek. Selle torn ja tillukesed müüritornid ei küüni orunõlvadel kasvavate mändide 
ja kuuskede latvadeni, ja tuul, mis üle metsade tuhiseb, ei puuduta lossihoonete kivi- 
ja laastukatuseid. Jäädes viimse hetkeni märkamatuks igaühele, kes selles kandis 
rändab, on loss nähtav ainult taevast, seniidist, kullidele, kes puude otsast lossi kohale 
tiirlema lendavad, põgenevatele pilvedele ja päikesele, mille kiired tema kiviseinu 
soojendavad. 

1 Vendade Väclav IV ja Sigismundi õiguspädevuse ning tiitlite määratlemine 
Saksa Rahva Pühas Rooma riigis oli üsnagi keeruline ülesanne. Selle riigi eesotsas 
seisis keiser, kelle asetäitjaks oli Rooma kuningas, tõeline «täidesaatev» valitseja. 


Selle võimu väliseks tunnusmärgiks oli ainult kroonimine. Teatavasti ei loobunud 
Väclav IV keisritiitlist ja taotlustest keisrivõimule ka pärast seda, kui ta oli 
tagandatud. Omal ajal aitas Väclav TV Sigismundil Rooma kuninga krooni saada — 
tingimusel, et Sigis-mundi kroonimine ei toimu venna eluajal, nii et Väclav TV vähe- 
malt formaalseltki säilitaks õiguse pretendeerida võimu valdamisele impeeriumis. — 
Tõlk. 

Siin on Hus varjupaiga leidnud ja juba mitu kuud elab ta siin lossiisanda, 
väikeaadlik Kozi Ondfej kaitse all. Kaugel kogu ilmakärast? Mitte sugugi! Mitte 
miski ega keegi ei suuda maailma eemale kiskuda lakkamatult otsivast ning võitlevast 
inimesest ega niisugust inimest maailmast. Ühiskonda puudutavate küsimuste ja 
vastuste võrk seob teda lakkamatult eluga. Alati ja kõikjal. Ka siin ei tõkesta Husi 
miski inimestega nii kirja kui ka sõna abil kõnelemast. Nagu oma Praha elutoas, 
nõnda on tal ka siin raamatuid, on sulg, ja rahulike töötingimuste tulemusena kuhjub 
lauale üks täiskirjutatud leht teise järel. Kirjutatud sõnad, mida Hus paberile paneb ja 
milles peitub nende kirjutaja süda ja hing, on jutlused, mis kõlavad ka siis, kui Husi 
suu on suletud. Ja Betlem? Husi ümber pole küll tema kabeli seinu, kuid teda piiravad 
raiesmikke ja lagendikke ümbritsevad määratud hiie- ja metsaseinad, mille vahele 
saabub rohkem kuulajaid, kui suurimgi katedraal mahutada suudaks. Ümberkaudsetest 
küladest, metsakolgastest, asulatest ja kaugematest linnadest tuleb siia iga nädal 
tuhandeid inimesi, et oma magistrit kuulata. 

Algul jutlustas ta lossiõuel, kuid peagi osutus müüri ringgaleriist ümbritsetud plats 
liiga väikeseks. Nõnda pidi Hus siit mäeküljele Siirduma, metsaveerde, kus seisavad 
vahisalgana võimsad pärnad; nende juurest avaneb lai vaade niitudele ja põldudele, 
mida jutlusepäeval täidavad tuhanded palverändajad. Kuid mõnikord sõidab ta jutlus- 
tama ümberkaudsetesse paikadesse. Aadliku hobune ja relvastatud kaitsesalk viivad 
Husi ühe- või mitmepäevasele teekonnale lõunasse, tema kodukanti, Prachaticesse, ja 
põhja poole kuni Rakovnikuni välja. Kõikjal leiab ta samasuguseid kuulajaid, nagu ta 
tunneb Betlemast. Sest tema poole pöördutakse samade küsimustega ja sama 
vastustenäljaga. Praha päevilise ja töötu käsitööselli hädad ning vaevad ei erine 
kriipsu võrragi talusulaste omadest, ja nii siin kui seal lahkuvad usklikud näljastena 
kihelkonna- ja kloostrikirikutest, kus neile ükski jutlustaja Vaimutoitu ei paku. 
Kahjuks ei ole suutnud vähe tulu toovad maakogudused oma pastoreid kinni pidada; 
need on jäänud meelsamini linnadesse oma egiptuse lihapottide juurde ja saatnud 
maale võhiklikke või rändavaid kleerikuid, et nood paari helleri eest pühapäevase 
jumalateenistuse maha vuristaksid. Nii siin kui seal kannab kiriklik 

ja ilmalik ladvik hoolt ainult maksude ja kümnise võtmise eest, ja iga kõrgemasse 
seisusesse kuuluja vaevab oma alluvaid ränkraske tööga. Kus aga on kannatused ja 
vaeT vad ühesugused, seal on ka jutt ühesugune. 

Hus istub suures lossisaalis, mis paikneb torni kõige kõrgemal korrusel. Ta istub 
raske tammepuust laua taga ja kirjutab. Mõtlikult lisandub sõnale sõna, lausetest 
moodustuvad read, read katavad lehekülje. 

Avatud akendest tungib saali päikesepaistelise sügise magusat lõhna, millesse on 
segunenud vaigu- ja okaste hõngu. Läbi kitsaste aknaavade on näha metsa 
sinirohelust. Mahedas tuulehoos kahisevad kergelt akende all kasvavate 
mändide okkad ja ainult pasknääri hääl või haraka kädistamine häirib aeg-ajalt 
vaikust. 

Vaikus, üksindus, rahu — ja mõtted, kaugeleulatuvad nagu vaade tornisaalist, 
kergesti üksteisega seonduvad, vabad, vallapäästetud, mis ei põrka ühelegi takistusele 


või salakavalale lõksule, vaid on niisama leebed nagu vaade siit kauguses rohetavale 
okasmetsale. 

Päike seisab seniidis. Lossis valitseb vaikus, sest on pühapäevane puhkeaeg ja ei 
ole kedagi, kes klobistaks puukingadega mööda lossiõue kiviplaate või kääksutaks 
kuuride-tallide uksi. Lossiisand teab, et magister töötab, ja kannab tähelepanelikult 
hoolt, et keegi Husi ei tülitaks ega häiriks. Ja nõnda astub isegi vana Agathe, kes natu- 
kese aja pärast saali tuleb, vaikselt ning kikivarvul naaberlaua juurde, millele asetab 
lõunasöögi. Agathe püüab liikuda hääletult, kuid Hus märkab teda siiski ja tänab 
sõbraliku peanoogutusega. Alles siis, kui vana naine on lahkunud, tõuseb Hus ja toob 
toidu oma töölauale. Söömise ajal loeb ta selle läbi, mis ta täna paberile on pannud. 
Aeg-ajalt noogutab ta rahulolevalt, lükkab siis toidu kõrvale, haarab uuesti sule ja 
kirjutab ühe hooga veel mõne rea: 

«Niimoodi muutub lugemine kergemaks ja kirjaoskus ei ole enam õpetatud 
meeste ja kirjatarkade privileeg, vaid selle õpib kergesti ära igaüks, kes tahab 
raamatuid lugeda ja nendest tõde otsida.» Nõnda. 

Parajasti kui ta sule käest paneb, avaneb uks ja lävel seisab Kozi isand Ondfe]. 
Alles siis, kui ta näeb, kuidas 

tööst väsinud Hus toiduvaagna uuesti käsile võtab, julgeb ta sisse astuda. 

«Kas tülitan sind, magister?» 

«Mitte sugugi! Lõpetasin just kirjutamise. Astu sisse ja võta istet, ole hea. Sinu 
seltsis on mul meeldivam süüa.» 

Kuid lossiisand seisatab Husi laua ees, silmitsedes lugupidavalt lauda, mida 
katavad peaaegu täiesti raamatud, kirjarullid — need on kimpudeks kokku seotud — 
ja lahtised täiskirjutatud lehed. 

«Töötad mehemoodi, magister,» ütleb ta imetledes. 

Hus naeratab: 

«Töötan, ja töö läheb mul hästi,» kinnitab ta rõõmsalt. «Tänu sellele rahule siin 
sinu juures. Koos Prahaga jätsin seljataha kõik need lõputud dispuudid ülikoolis ja 
vaidlused prelaatidega. Enam ei tule teisi meeldegi. Viimaks ometi võin töötada 
häirimatult suurte asjade kallal, mis mul ammugi kavas olid.» 

«Olen väga rõõmus,» lausub Kozi Ondfej, «ja kõige rohkem just seetõttu, et 
kirjutad minu katuse all.» 

«Kirjutasin ja kirjutan,» kinnitab Hus innukalt. «Vaata: «Postill», jutlustekogumik 
kõikide pühade puhuks aastas, ja ka uuesti parandatud täpne piiblitekst.» Husi käed 
puudutavad paberipatsakaid, tema silmad säravad ja hääles kõlab rõõmus rahulolu. 
«Ja kõik see on tšehhi keeles! Ka ladina keele jätsin Prahasse. Muide — loe neid 
viimaseid ridu!» 

Hus ulatab aadlikule lehe, millele ta viimati kirjutas. 

Kozi Ondfej võtab lehe hardalt kätte ja laseb silmadel üle kirjapandud järelduse 
joosta: 

«... ja kirjaoskus . .. selle õpib kergesti ära igaüks, kes tahab raamatuid lugeda ja 
nendest tõde otsida.» Ondfej heidab magistrile küsiva pilgu. 

Hus naerab, tõuseb püsti ja hakkab saalis edasi-tagasi jalutades elavalt seletama: 

«Katsusin tšehhi õigekirjutust lihtsustada ja paistab, et see õnnestus mul. Kuidas 
saigi inimesi lugema ja kirjutama" õpetada, kui me seni nii keeruliselt kirjutasime! 
Vaata,» võtab Hus paberi ja kummardub laua kohale, «kui tahad vana moodi kirjutada 
sõna «rist», siis näeb see välja nii: «krzi]Zz». Siin on ju hirmus palju tarbetuid 
poostave, kohmakaid konstruktsioone. Kui aga nende asemel kasutada tähtede kohal 
punkte, mis kaashäälikuid 

peenendavad, ja kriipse, mis täishäälikuid pikendavad, kui kerge on siis kirjutada 
ja lugeda. Vaata: «krž»!»' 

Aadlik, kes on tähelepanelikult seletust jälginud, vaatab imetlusega Husile otsa: 

«Tõepoolest, sul on õigus!» 

«Kui kasutame niisuguseid eraldusmärgikesi, võime sõnadest välja jätta terve 
hulga ülearuseid pookstave, mis teevad muidu kirja asjatult keeruliseks ja raskelt 
loetavaks.» 

«Aga ütle mulle üht, magister: kuidas sa saad nii paljude tähtsate ülesannete 
juures, mis su õlgadel lasuvad, veel niisugusele pisiasjale mõtelda?» 

«See pole sugugi pisiasi,» muutub Hus tõsiseks, kaotamata seejuures oma 
temperamentsust. Ho»pis vastupidi, nüüd kõlab tema hääl rõhutatud veenvusega: «On 
vaja, et inimesed ise võiksid tões kindlale otsusele jõuda. Kui nad näevad vaimulike 
patuelu ja oma ilmalike valitsejate kõlvatust, on vaja, et nad ise võiksid piiblist õige 
vastuse ja otsuse leida. Ja kui vaimulikud neile valetavad ja valskust jutlustavad, on 
tarvis, et inimesed võiksid nende sõnu Kristuse sõnadega võrrelda.» 

«Kuid sinu kuulajad usuvad sind, magister, ka ilma lugemiseta,» naeratab aadlik. 

«Usuvad... usuvad... Uskumisest mulle ei piisa!» ägestub Hus. «Kui ma tahan 
inimest oma pooldajaks võita, nõuan ma rohkem kui seda, et ta mind ainult usuks. 
Nõuan, et ta ise oma mõistusega kõik järele katsuks, et ta ise koos minuga õige 
lõppjärelduseni jõuaks, et ta ise aru saaks! Võtame niisuguse näite: ma oleksin väga 
rõõmus, kui suudaksin paavstisse uskuda,» — ta naeratab kergelt — «kui see muidugi 
võimalik oleks. Aga ma ei hakka iialgi paavstisse uskuma! Usun ainult jumalasse. 
Noh, olen loomulikult rõõmus, kui inimesed minusse usuvad, kuid on vaja, et nad 
usuksid sellesse, mida ma jut- 

1 Hus oli esimene teoreetik tšehhi keele valdkonnas. Oma traktaadis «Tšehhi 
ortograafia» võitles ta uue kirjaviisi eest, nõudis tšehhi keele maksimaalset 
lähendamist rahvakeelele, võttis kasutusele diakriitilised märgid, mis tunduvalt 
lihtsustas õigekirja, osutas tšehhi keele kuuluvusele slaavi keelte hulka. Oma 
traktaatide ja luuletustega kuulub Husile silmapaistev koht tšehhi kirjakeele rajajate 
hulgas. 

Diakriitilised märgid etendavad tähtsat osa ka kaasaegses tšehhi kirjakeeles. Kuid 
punktide asemel kasutatakse nüüd «linnukesi»; Sõna «rist» kirjutatakse tänapäeval 
«križ». — Tõlk, 

lustan. Ja peale selle peab neil olema võimalus pühakirjast ise kinnitust leida. Siis 
jõuavad nad tõe äratundmiseni, võtavad tõe omaks, ja iial ei suuda mitte keegi seda 
neilt ära kiskuda. See tõde ei tohi koos minuga püsida ja langeda. See peab asuma 
tuhandetes inimestes, sest üksnes nõnda jääb ta kestma ja võidab.» 

Husi tulisus on Kozi Ondfej täielikult kaasa kiskunud. Kuid siiski ohkab ta: 

«Annaks jumal, et see külv kord võrseid ajaks. Aga enne kui sa need tuhanded 
lugema õpetad, kulub veel palju aastaid.» 

«Kas sa arvad,» ütleb Hus löögivalmilt, «et paljude aastate pärast vajatakse vähem 
tõe kaitsjaid ja tõe eest võitlejaid kui praegu? Võitlus alles algab.» 

Hus jääb seisma ja vaatab ettepoole. Aknast avaneb talle vaade metsa suunas. 
Silmad näevad ainult leebet, mahedat rohelust. Algul märkab ta üksnes seda, kuid siis 
teritub ta pilk pikkamisi... 

«Näe,» osutab ta peaga, «inimesed juba kogunevad.» 


Otse ees on mets andnud maad värskele raiesmikule. Ja kõikjal kändude otsas, 
langetatud puutüvedel ja maapinnal on rohelus üle külvatud heledatest,' kirevatest 
laiku-dest: seal ootavad loendamatud maainimesed, seljas värvi-küllased rõivad. 

Aadlik tuleb Husi juurde ja vaatab üle tema õla metsalagendikule: 

«Sinu kuulajad saabuvad, magister,» naeratab ta rahulolevalt. «Siia ei tule enam 
sajad, vaid tuhanded inimesed. Iga pühapäevaga aina rohkem ja rohkem. Kõnnivad 
siia mitu tundi, mõned isegi kogu öö läbi. Sobeslavist, Bechy-nest, kuid isegi 
Bukovost, Vodnanist ja Pisekist. . . Sinu vaenlased arvasid, et sa jääd siin üksi, 
tegelikult aga on sul siin rohkem õpilasi kui Prahas.» 


Läänepoolsetelt küngastelt läheneb metsalagendikule arvukas meeste- ja 
naistesalk: meestel-naistel on seljas oma maanurga pidurõivad, kuid võib näha ka 
kehvi nõelutud riideid; ent kõik on ilusasti puhtaks pestud ja parandatud. Siin-seal 
välgatab ka linnamoe järgi valmistatud rõivaid, sest talupoegade ja sulaste hulgas on 
paar käsitöölist perekondadega. Nad tulevad Sezimovo üstist, Radimi kloostri- 
maadelt, Slapist ja Libejicist; niisiis on nad siit lähikonnast ja võisid hiljem teele 
asuda kui need, kes pikema maa 

tõttu pidid arvestama väsimust või juhuslikku viivitust teel. 

«Juba näen pärna,» osutab käega vanem rühikas naine salga eesotsas. Ta sammub, 
ümbritsetud neljast mehest nagu ihukaitsest; nad kõik on õlakad ja sihvakad nagu 
kuused, isa kolme pojaga, kalevikuduja Pytel Sezimovo Üsttst. 

Kalevikuduja paneb peopesa silmade kohale päikese-varjuks: 

«Sul on silmad kui ilvesel, ema,» lausub ta naisele naerusui. Siis pöördub ta neiu 
poole, kes tema kõrval kõnnib: «Näed, jõuame õigeks ajaks, aga sina tundsid muret.» 
«Ma olin teie kandis esimest korda,» seletab neiu, «ega võinud arvata, kui ma 

Sobeslavist teie poole jõudsin, et teilt siia nii vähe maad on.» 

«Aga kuidas on lugu mujal?» küsib Pytel. «Kas ka sealt tuleb nii palju inimesi kui 
meilt?» 

«Oh, nüüd piisab ainult sellest, kui ütlen, millal magister jutlustab, ja tulevad kõik, 
kellel jalad all,» kinnitab neiu rõõmsalt ja hakkab siis naerma: «Aga kõige rohkem 
palverändajaid on sealt, kus võimutsevad vaimulikud.» 

«Need teavad, mispärast nad siia tulevad,» puhkeb ka kalevikuduja naerma. 

«Nendele on magistri jutlused nagu salv haavale.» 

«Sa ei ole siit kandist?» küsib üks Pyteli poegi. 

«EL, olen Prahast.» 

«Prahast? ... Ja mispärast sa sealt siia tulid?» imestab teine vend. 

«Mis te pärite,» peatab neid heatahtlikult ema. «Ega Johanka siin pihil ole. 
Raskeid päevi on ta oma elus näinud, rääkis mulle. Ei maksa meelde tuletadagi.» 

«Just unustada ma ei tohi,» lausub Johanka kindlalt; ainult tema naeratus omandab 
kurva varjundi. «Prahas tapeti mu kallim. Ta tapeti Husi pooldamise pärast. Ja 
seepärast teen mina seda, mida oleks praegu teinud tema. Kõigest hoolimata ei lase 
ma teda teistkordselt surra!» 

Salk hakkab kiiremini astuma, sest pilgu ees lööb juba kirendama lagendikul 
voogav inimmeri, kes suures sõõris koondub pärna ette. 

Pika teekonna järel võtavad inimesed murul istet. Siin-s16e6al sõelub veel väikesi 
rühmi, kes otsivad vaba paika. 

Üsna pärna lähedale on koondunud palverändurid Bukovost puusepp Jira ümber, 
kes on nad siia toonud. Noor Tomäš Bukovost, Jira töökaaslane, laseb pilgul 
õnnelikult ringi käia ja tervitab tuttavaid. Siis pöördub ta Jira poole: 

«Meid on siin kohe terve sõjavägi koos,» ütleb ta vaimustatult. «Isegi kuningas ei 
aja nii palju sõdalasi kokku!» 

«Ja Jira on tubli hetman, Tomäš,» naerab siinsamas istuv vanamees. «Kui palju 
inimesi ta meie Bukovost siia tõi!» 

«Kõik toob siia magister Jan,» lausub Jira tõsiselt. «Niimoodi nagu järgnesime 
talle meiegi Prahast siia.» Hellitleva pilguga silmitseb mees oma naist ja kahte last, 
kes tema kõrval istuvad. «Kuidas siis teisiti? Prahas võeti mult kirves ja sellega võeti 
mult ka leib. Siis pagendati Hus ja sellega võeti mult hing. Ja nõnda tulin ma tema 
kannul siia teie keskele.» 

Korraga käänduvad kõik pead ühte suunda. Vaikivad jutuajamised ning kära, 
rahvasummale laotub vaikus. Esimestena tõusevad lähimalolijad, siis voogavate 
lainetena järgmised read, kuni seisavad kõik need tuhanded, nagu oleks maapind 
inimese pikkuse võrra kerkinud. 

Pärna all seisab Hus. 

Ta paneb käed kokku. Selgel häälel, mis ulatub iga kuulajani, peab ta lühikese 
palve: 

«Õnnista meid, issand, kes me oleme siia kokku tulnud, et järele mõtelda sinu 
sõnade üle ja katsuda sinu tahtmist mõista.» 

Siis ta noogutab: 

«Istuge, sõbrad!» 

IMimsumn lööb jälle lainetama, ja siis on kõik keskendunud ning vaikides 
kuulamisvalmis. Ja Hus hakkab jutlustama: 

«Mu sõbrad, mille poolest erineb inimene kõikidest teistest loodud olenditest? 
Kindlasti mõistuse poolest. Seega on inimene teistest üle, sest talle on antud mõistuse 
abil elu vaagida ning mõõta ja mõistuse järgi seda juhtida ning korraldada. 

Kuid eelkõige on jumal andnud talle mõistuse selleks, et ta õpiks vahet tegema ja 
teeks vahet hea ja kurja vahel. Ja kui ta on neid mõlemaid tundma õppinud, et ta siis 
teeniks headust ja võitleks headuse eest, kurjust aga nuht-leks ja hävitaks. 

Ma käisin teie keskel ja sageli, vaga sageli kuulsin ma teid selle ilma ebaõiglusest 
rääkivat. Kes olid need, kelle ebaõiglusest te rääkisite? Need olid külapreestrid, kes 
nöörisid teilt kümnist ja raha sakramentide eest, kuid ei hoolinud vähimalgi määral 
teie hingevajadustest. Need olid abtid kloostrites, kust te ei leidnud halastavat ning 
kristlikku eestseisust, vaid niisama kaike võimumehi, nagu on ilmalikud valitsejad. 
Ma kuulsin teid kaebavat vägevate aadlike üle, kes kurnavad inimesi ränga teoorju- 
sega, andamite võtmise ja maksude kogumisega, kandku nad siis Rožmbergi nime või 
praaligu mõne muu uhke suguvõsa nimega. 

Kuulsin niimoodi rääkivat talupoegi ja sulaseid, maa-inimesi ja käsitöölisi, samuti 
väikeaadiikke. Kõikide suust kõlas üks ja sama jutt nende ebaõiglusest, kes oma 
seisundi tõttu peaksid valitsema nagu head isad ja hoolitsevad peremehed. Sest seda 
nõuab ja käsib kõikidest võimudest kõige kõrgem võim — jumala võim! 

Kuid seda on vähe, kui me ebaõiglusest ainult räägime. Kui me selle üle ainult 
kaebame. Alles see on hea kristlane, kes nuhtleb ja hävitab ebaõiglust, mis on 
vastuolus jumala käskudega. 

Võim ja jõud kui niisugused ei õigusta veel mitte kedagi ega kergenda nende 
valdaja elu vähimalgi määral. Hoopis vastupidi! Mida rohkem on inimesel võimu, 
seda rohkem on tal ka kohustusi jumala ja ligimese vastu. Ja tema võim on ainult 


abinõu, et neid kohustusi täita. Kui aga inimene oma võimu ja jõudu selleks ei kasuta, 
siis pole ta neid tähtsaid abinõusid väärt ja need ei kuulu talle! 

Ma ütlen teile: kes ebaõiglaselt elab, kes ebaõiglaselt valitseb, see kasutab 
ebaõiglaselt ka oma võimu, jõudu ja varandust. 

Ja kuidas me nimetame seda, kes võtab endale, mis talle ei kuulu? Vargaks — aga 
vargalt on tarvis tema saak tagasi võtta. 

Paavst ja vaimulik, kes elavad patus ja sigitavad pahesid, ei ole paavst ega 
vaimulik jumala silmis, samuti nagu patune aadlik ei ole aadlik. Ja niisuguste käske, 
mis ei lähe ühte pühakirja õpetussõnadega, ei ole vaja kuulata. Sest sellised olendid 
on patu ja saatana orjad ega saa olla isandaks asjade ja elu üle, mis on jumalast. 
Nende kohta 

maksavad Kristuse ähvardavad sõnad: «Teie, vaimulikud koos kirjatundjatega 
röövisite vaeseid silmakirjatsemise,' vale ja pühade sakramentide müümise teel; aga 
teie, ilmalikud, liigkasuvõtmise, ebaõiglaste kohtuotsuste ja väljamõeldud süütegude 
abil!» 

Vennad ja õed, avage silmad ja südamed Kristuse tõele, mis tuleb teie juurde 
pühakirja sõnade kaudu, ja võtke see tõde vastu, et ta paneks teie südamed võimsalt 
leegitsema nagu tõrviku! 

Ja see tuli teie südametes on kohutav ning halastamatu, nagu on karm ning julm 
igasuguse vale, silmakirjatsemise ja lipitsemise vastu tõde. Selle tõe ees varisevad 
põrmu kõige tugevamad kindlused ja kõige kõrgemad kullamüürid, ehkki surm ja 
hukatus alustavad oma märatsemist, et kaitsta kogu seda antikristuse kiriku, isandate 
võimuahnuse ja inimeste mammonaorjuse ebakrist-likku Baabüloni. 

Kui seda aitavad võimsad liitlased vägivald, hukatus ja surm, siis tõe liitlased on 
võimsamad — ilu, rõõm, armastus! 

Sest mida muud kuulutas Kristus ja mida muud tahame meie kui seda, et inimesed 
rahus elaksid ja töötaksid, et nad üksteist armastaksid ja austaksid, et nende silmist 
kaoks kurbus ja nad võiksid rõõmu tunda ilust, mis täidab seda jumala maailma oma 
lillede, pilvede ja taevatähte-dega, samuti ka sellest kõigest, mida on loonud inimkäsi; 
et inimesed võiksid elust jälle rõõmu tunda, sest aus ja õiglane elu on ilus, 
armastusväärne ning rõõmus! 

Kuid me ise peame selle poole püüdma, siis aitab meid ka jumal. 

Aamen.» 

Kogu Husi jutluse ajal on kuulajate seas täielik vaikus valitsenud; see kestab veel 
kaua pärast seda, kui Hus on lõpetanud. Alles pikkamööda saavad inimesed 
teadlikuks, et sõnad enam ei kõla. Just nagu oleks see teadmine pidanud kõrvadest ja 
südamest aeglaselt kogu kehasse levima, sest alles nüüd julgetakse liikmeid sirutada, 
asendit muuta. 

Siis hakkavad inimesed üksteise järel püsti tõusma, kuni korraga kerkib terve see 
peade ja kehade meri. Sinatatakse kaela ja tõustakse kikivarvule, et mitte hetkekski 
silmist kaotada jutlustajat, kes nüüd pärna all olevalt kivi-kõrgendikult maha astub. 

Ja siis kerkib rahvahulgast laul, levib kiiresti nagu tulelõõm, mis on haaranud 
küpse viljapõllu, ja juba müriseb laul vägevalt ning leegitsevalt. Seda laulavad tuhan- 
ded suud, tuhanded kõrid ja tuhanded südamed: 

«Paavstid kui ka piiskopid, 

kuningad ja hertsogid — 

ühes rivis astuvad 

sõtta looja vastu nad. 


Aga issand naerab neid, 

võtab vitsa sedamaid, 

ja kui savinõu kõik need 

oma vihas pihuks teeb.» 

Sellal kui inimesed laulavad, läheb Hus Kozi Ondfej ja tema perekonna juurde, 
kes seisab sulastest ümbritsetuna pärna all. Ondfej kõrval seisab väikeaadliku riietuses 
vanem mees, mõõk puusal. Lossiisand pane* oma käe viimase õlale: 

«Luba, magister, et toon sinu juurde tubli väikeaadliku, Hvozdno Ctibori. Ta 
tahtis sinuga tuttavaks saada.» 

«Olen sinust palju kuulnud,» ütleb Ctibor, kellele Hus on sõbralikult naeratades 
kätt andnud, «aga ma pidin ise sind kuulama tulema. Nagu kõik, kellel süda muredest 
raske ja kes abi otsivad.» 

«Millega võin sind aidata?» küsib Hus. 

«Sa juba aitasidki. Sa jutlustasid ja ma kuulasin sind. Arvan, et kõik inimesed siin, 
igaüks tuleb mingi murega ja sa vastad igaühele, nagu oleksid sa varem tema pihtimist 
kuulanud. Ütle mulle, millest see tuleb, et sa meid nii hästi tunned, meid ja meie elu?» 

«See on väga lihtne,» naeratab Hus, «ma armastan inimesi, ja keda me armastame, 
seda me ka mõistame.» 

Ctibor silmitseb Husi tükk aega, siis noogutab pikaldaselt: 

«Jajah. Sa jutlustad ja räägid seda, mida on vaja kuulda sulasel ja päevilisel 
niisamuti nagu linnakäsitööli-sel ja meilgi, siinsetel Lõuna-Tšehhimaa väikeaadlikel, 
keda rõhub vägev Rožmberk. Nüüd ma saan aru, sa kaitsed kõiki alandatuid ja 
rõhutuid, ja seepärast me kõik mõistamegi sind, ükskõik, mis seisusest me oleme.» 

«Püüan kaitsta inimesi,» lausub Hus lihtsalt, «kes otsivad tõde ja õiglast õnne. 
Rohkem midagi. Milleks muuks jumal inimese lõi?» 

Sel hetkel märkab Hus üsna lähedal Jirat ja Johankat, astub kiirel sammul nende 
juurde ja tervitab neid südamlikult: 

«Tere, Jira! Tere, Johanka!» 

Ta ei näe neid siin esimest korda, aga kunagi ei unusta ta nendega vestlemast. 
Nendes kahes ühineb armas Betlem tema uute kuulajatega. Ja alati on neil uudiseid: 
kuidas väike Honzik kirjatarkuses edusamme teeb, kui palju uusi kuulajaid Johanka 
on siia toonud; mälestused Prahast põimuvad küsimustega siinse maanurga inimeste, 
töö ja elu kohta. 

Samal ajal kõlab võimsalt ning selgelt rahvahulga laul, mis voogab üle avara 
tasandiku, üle kõrge pärna ja viimase all seisvate inimeste, kuni vaibub kusagil metsa 
puude keskel. Läbi okste veerevad päikesevalguse tilgad, mis sätendavad siin-seal 
üksikutel sügistuulest maha-varistatud pärnalehtedel; päikeselaigud värelevad õhus 
nagu liblikad, helgivad ja kustuvad, kui päikesekiired metsa varju ulatuvad. 

Alles üürikese aja pärast söandab Kozi Ondfej naine Husi tülitada: 

«Veel üks külaline tuli sulle, magister. Kaugelt ja sulle kindlasti kallis. Ta ootab 
sind all meie pool.» 

«Ei, olen palju lähemal,» kõlab väikeaadlikest grupi tagant tarmukas hääl, mille 
peale Hus hämmastunult pead pöörab. Ja juba tuleb rääkija kiirel sammul aadlike va- 
helt läbi, jääb Husi ette seisma ja sirutab talle oma mõlemad käed. 

«Isand Lefl!» tervitab Hus sõpra rõõmsa üllatusega. 

«Ma ei võinud ometi sinu jutlust kuulamata jätta, kui võtsin vaevaks Prahast siia 
sinu juurde tulla,» lausub La-žŽani isand Lefl lõbusalt, kuid hääle rõõmus toon on 
kummalises vastuolus silmadega, mis vaatavad Husi murelikult ja tõsiselt. 

Hus märkab seda pilku kohe. 


«Mis sind siia tõi?» 

«Toon sulle paar uudist. Pidasin vajalikuks, et sa neid teaksid.» 

«Mis Prahas uut on? Kas Betlemaga juhtus midagi?» küsib Hus. 

See on esimene asi, mis talle pähe tuleb. 

«Oh ei,» heidab Lefl ohates käega. «Betlemas jutlustab magister 

Jakoubek ja sinu kuulajad ei ole su õpilast maha jätnud. Teda kuulates kuulavad 
nad sind.» 

Ja jääb jälle vait. Hus silmitseb uurivalt sõpra, kes ilmselt ei taha tõsist jutuajamist 
alustada. Siis võtab Hus tal käe alt kinni ja nad lähevad väikeaadlike juurest jalg- 
rajale, mis lookleb piki metsaserva. Rahvahulga laul on juba vaikinud ja asendunud 
lahkujate vaikse kõnekõmina ning sammude müdinaga. 

«Noh, räägi, palun,» lausub Hus oma sõbrale. 

«Sinu vaenlased laias maailmas ei ole sind unustanud, magister, ja su sõprade 
kahetsemisväärseks kohuseks on sulle seda teatada. Raske ülesanne, magister, kurb 
ülesanne. » 

Hus naeratab: 

«Te ei räägiks mulle seda, kui see vajalil» poleks ja kui te mind niimoodi aidata ei 
tahaks — mispärast sa siis kurdad?» 

Lažani isand jääb seisma: 

«Sul on õigus nagu alati. Noh, ärgem lükakem seda edasi, mida edasi lükata ei 
või!» Siis võtab ta oma mantli voltide vahelt kokkumurtud lehe ja ulatab selle Husile. 
«Tõin sulle ärakirja dokumendist, milles paavst Johannes XXIII ähvardab meie 
kuningriiki, kui sa Konstanzi kontsiilile ei ilmu.» 

Ka Hus on seisma jäänud. Ta on kirja enese ette laiali laotanud ja loeb seda nüüd 
tähelepanelikult, rida-realt. Ta nägu jääb rahulikuks, isegi käsi ei värise, ainult silmad 
libisevad asjalikult vasakult paremale, vasakult paremale nagu pendel, mõõtes aega, 
mis on täis saanud. 

Hus on kirja lõpuni lugenud. 

Ta käsi koos lehega vajub alla, ta vaatab ettepoole. Et ta seisab metsaserval, 
avaneb talle avar vaade niitudele ja põldudele. Ainult mõned peenikesed männitüved 
lõikuvad sellesse pilti nagu sihvakad sambad hiiglasuures katedraalis, mis kerkib 
savist, kõrrepõldudelt ja rohust valge pilve-maalinguga kaetud helesinise võlvini. 
Kauguses sinetavad metsaste küngaste ja kinkude nõtked lained, sumedalt ja hellalt 
tumestab natuke nende värvirikkust sügisene õhk, milles peitub juba nähtamatult auru, 
mis on valmis õhtu eel kogu maastikku piimjasse uduloori mässima. 

Kuid praegu on õhk selge. Praegu ulatub Husi pilk üle maastiku sinise 
silmapiirini, ta märkab selle ilu ja vaikust, suurt rahunenud mullapinda, mis on 
andnud inimestele 

vilja ja puhkab, kuni küntud vagudesse külvatakse jälle seeme uueks lõikuseks. Ja 
ta näeb rühmade ning salkadena, haneridade ning rongkäikudena neid, kes tema jut- 
luselt koju lähevad, inimallikad ja -ojad, kes aegamisi imbuvad maasse, mis on nad 
sünnitanud ja millele nad ühtlasi oma pitserit püüavad vajutada. Eluvesi, mis annab 
sellele maale surematuse. 

«Ja sellele maale, õnnistatud maale, tahetakse tulla sõjaga — ristisõjaga...» Need 
sõnad pääsevad Husi huultelt, sest mõte haarab inimest sedavõrd, et muutub ise- 
enesest sõnadeks. 

Isand Lefl tõstab pea: 


«Magister, enne kui langetad otsuse, võta arvesse kahte asjaolu: meie kindlused ja 
lossid kaitsevad sind alati igal ajal, kui pead paremaks sõidust loobuda ja meie 
keskele jääda. Kui sa aga siiski otsustad Konstanzi minna, siis ma pidasin 
läbirääkimisi — ma ei maini seda mitte selleks, et uhkustada, vaid sellepärast, et on 
kasulik, kui sa seda tead — niisiis: kuningas Väclav andis oma nõusoleku Sigis- 
mundi Rooma kuningaks kroonimiseks, ja vastutasuks on Sigismund meeleldi valmis 
tagama sulle oma kaitsekirjaga ohutut teekonda Konstanzi ja tagasi, olenemata sellest, 
kuidas lõpeb sinu ülekuulamine kontsiilil.» 

Hus ei pööra oma pilku maastikult ega inimestelt. Tema näoilme järgi ei saa Lefl 
aru, kas Hus on tema juttu üldse kuulanud. Ktiid ta ei julge ka küsida ega mingil muul 
kombel vastust välja meelitada. Ja nõnda ta lisab, et hetke liigset tähtsust pisut 
vähendada: 

«Vähemalt sa näed, magister, kui kõrges hinnas sa selle maailma vägevate juures 
oled: kuningas Väclav annab sinu ohutuse eest Rooma kuningakrooni.» 

Kuid isegi nüüd ei hakka Hus rääkima, nagu ei saaks tal isu tema ees avaneva 
panoraami vaatlemisest täis. 

Ja isand Leflgi vaikib. Tal pole enam midagi ütelda. Kui ta oma mõtted 
kuuldavale tooks, peaks ta rääkima väga kaua, peaks rääkima sellest, kuidas ta kogu 
oma reisi kestel siia ja veel enne sedagi kõike väga kaua «poolt» ja «vastu» kaalus ega 
jõudnudki lõppjärelduseni, mis oleks teda täielikult rahuldanud. Lõppude lõpuks ei 
olnudki tulemuseks rohkemat kui need mõned kuivad ning asjalikud laused, mis ta 
Husile juba ütles. 

Jah, kõik, mis ta oli rääkinud, koosnes selgetest ning täpselt piiritletud faktidest. 
Kuid isand Lefl on liiga palju 

173 

diplomaat ja tunneb liiga hästi maailma, et uskuda isegi kõige täpsemaid 
formuleeringuid. Ja inimesena on ita liiga kogenud, et mitte näha asjade välise 
lihtsuse taga elu kogu komplitseeritust ja muutlikkust. Elu võib sooritada kõige 
ootamatumaid keerdkäike, kui on tegemist selle maailma vägevate huvidega. Ja 
käesolevas mängus on liiga palju, liiga vägevaid mängijaid: paavst, Sigismund, kirik, 
raha... 

Kui Hus otsustab jääda, siis rünnak ei lakka, vaid tõenäoliselt tugevneb. Rünnak 
Husile, kuningas Väclavile, Tšehhi kuningriigile. .. Paavst ähvardab ristisõjaga. Võib- 
olla ta hirmutab, võib-olla pole tal küllaldaselt jõudu ähvardust teoks teha. Kuid 
samuti on võimalik, et see ei ole paljas ähvardus. Kõik sõltub Sigismundist. Lõppude 
lõpuks oleks see teretulnud juhus vennale ja tema riigile kallale tungida ja katsuda 
seda Väclavilt ära võtta. Muidugi raksataksid siis mõõgad kokku. Aga kui tema, Lefl, 
Husile kinnitas, et tema sõbrad suudaksid magistrit oma lossides aastakümneid 
kaitsta, siis rääkis ta tõtt. 

Kindel on igatahes see: kui Hus eelistab siia jääda, teatab ta, miks ta nõnda 
otsustas, ja süs pole enam võimalik vaagida hinda, mida selle eest vere ja inimelude 
näol tuleb maksta. Siis tuleb maksta. 

Teisel pool on see imelik Sigismundi intriig Rooma krooni pärast. Leflilt — ja 
mitte ainult temalt, mitugi abilist pidi ta oma nõusse tõmbama — nõudis hirmsat 
vaeva kuningas Väclavit veenda, et Sigismund juba nagunii täidab impeeriumis keisri 
asemiku kohuseid, et tegelikult ta juba ongi Rooma kuningas, ja kui ta tseremoni- 
aalselt kroonitaksegi, siis ei muutu selle tõttu mitte midagi. Vaene Väclav ripub 
küünte ja hammastega oma asjatu unistuse küljes, et saab veel tagasi keisrikrooni, 
mille ta surmkindlalt on jäädavalt kaotanud. Kui palju on peetud kasutuid 
läbirääkimisi nende kahe krooni pärast! Täiesti õigus, et Rooma kuningakroon ja 


keisrikroon on kaks hoopis ise asja — ja selles isand Leflil viimaks õnnestuski 
Väclavit suure vaevaga veenda. Teist ja peamist tõde ei võinud Lefl muidugi ütelda: 
et Väclav nagunii enam iialgi keisriks ei saa. 

Miks Sigismund Väclaviga nii kõrge hinna eest kokku leppis, nagu on kaitsekiri 
Husile, on muidugi selge — eks ikka see eelseisev Konstanzi kirikukogu, kus 
Sigismund 

tingimata tahtis eesistuja toolil juba Rooma kuninga lugupidamist äratavas 
väärikuses platsi võtta. 

Niisiis — jääb üle see kaitsekiri. Hm, tagatis ohutuks reisiks sinna ja tagasi. 
Muide, Leflile näib esiteks mõeldamatu, et kirik — kuidas seda uskuda, kui kirik 
aastaaastalt ja samm-sammult surub Husi üha kitsamasse ja kitsamasse puuri, mis 
Konstanzis peab raudraskelt kinni mürtsatama! Kuidas uskuda, et see seal uuesti 
avaneks ja magistri välja laseks? 

Rooma kuninga tagatis! Kaitsekiri, mille taga seisab majesteet! Kui selleks 
majesteediks ainult poleks — Sigismund! 

Aga mida muud võib välja nuruda valitsejalt peale kirjaliku lubaduse, tagatise, 
mis võrdub vandetõotusega? 

Ei, pole mõtet rääkida seda kõike Husile, kes teab või tunneb seda niisama häsi 
kui tema, Lefl, ise. 

Ja nõnda ei katkesta Lefl vaikust. 

Hus astub oma külalise kõrvale, jääb seisma, noogutab, võib-olla tervitab 
maastikku, võib-olla talletab ühtlasi midagi oma hinge. Siis võtab ta sõbral uuesti käe 
alt kinni ja asub temaga tagasiteele. 

Siin ei suuda isand Lefl end enam pidada ja küsib: 

«Kuidas sa siis otsustad, magister?» 

Nüüd vastab Hus kõhklemata. Tema hääl on rahulik nagu ikka: 

«Tänan teid kõige eest, mis te minu heaks olete teinud nii kodu- kui välismaal. 
Eelkõige tänan sind. Sa oled kulutanud palju jõudu, tööd ja head tahet, et mind aidata. 
Ah kuidas ma otsustan?» 

Korraga Hus seisatab ja jääb kuulama laulu, mida lauldes nende lähedalt möödub 
rühm tagasipöörduvaid jut-lusekuulajaid. 

«Pole midagi otsustada,» ütleb Hus vaikselt. «Kuula. . . Nemad on juba 
otsustanud.» 

Nüüd ajab ka isand Lefl kõrvad kikki, et tabada laulu sõnu, sõnu, mis tõusevad 
sammuva salga rinnast julgelt ning kindlalt, nagu laulaks kogu avar, hävimatu, 
igavesti ela,v maa ise: 

«... Antikristi võimupäevad 

üsna varsti kadu näevad, 

saagu see ta saatuseks — 

olgem valmis võitluseks!» 

Söögisaalis istub Hus koos Kozi Ondrej perekonna ja Lažani isand Lefliga laua 
taga. Toit on juba ära viidud; jäänud on ainult veinikann ja peekrid, kuid needki sei- 
savad siin asjatult, sest lauasistujad peaaegu ei puudutagi neid. Kõik istuvad sõnatult, 
jättes Husile eesõiguse esimesena kõnelda. Kõikide mõtted keerlevad magistri 
ärasõidu ümber. Ainult Husi ei näi üldine rõhutud meeleolu puudutavat; tema vastas 
oleva lahtise akna taga hakkab saabuma õhtu, mis on täna kummaliselt vaikne ning 


sume. Otse vastas asuv metsaga kaetud mäenõlv on juba täielikult hämaruse 
võimuses, ent puude latvade kohal leegitseb taevas veretavas ehapunas. Punase 
õhtutaeva taustal kerkivad männiladvad teravalt esile. 

«Vaadake, kui ilus see on, sõbrad!» lausub Hus. 

Kuid kõik, kes pööravad oma pilgud akna poole, tunnevad ainult üht: olgu see 
õhtu kui tahes nõiduslik, sel õhtul ei vabane keegi rõhuvast tundest, et see on viimane, 
mille nad veedavad siin Husiga. 

See mõte tuleb kuuldavale ka Ondfej suust: 

«Nii kaua oled sa juba meie juures elanud. Ma ei oska isegi ette kujutada, et sa 
sõidad ära.» 

Nüüd söandab ka tema naine rääkima hakata. 

«Pead sa tõesti minema, magister?» Naise hääl väriseb nagu puuoks akna taga. 

«Pean, õde. Aga mis te kurvastate, sõbrad, kui mulle avaneb võimalus seal 
rohkem korda saata, kui ma siin saan korda saata?» 

«Kas sellest ei piisa, mis sa siin teed?» kostab Kozi isand, haarates kinni viimsest 
lootusekõrrekesest, et kallist külalist enese juures hoida. «Sa oled siin prohvetiks, 
apostliks! Sa näed ise neid tuhandeid inimesi, kes sinu järel käivad, ja nende arv 
kasvab järjest. Ilma sinuta oleksid nad selles segipaisatud maailmas kadunud ja hülja- 
tud. Sina avad neil silmad, annad neile tagasi usu ja jõu. Tõesti, kui sa hakkaksid 
ühest sinule ustavate isandate lossist teise rändama, ajaksid sa lühikese ajaga kogu 
maa jalule.» 

«Sa ei tea, kui rõõmus ma olen, et võin rääkida inimestega, kes vajavad seda oma 
ahistuses,» vastab Hus rahulikult, «et võin rääkida inimestega, kes olid minust kaugel, 
kui ma Prahas elasin, eriti rõõmus aga olen seetõttu, 

et nad jutustasid mulle siin oma vajadustest ja muredest. Nad tegid mind palju 
targemaks. Jah, sul on õigus, ma võiksin siin kaua tuhandetele inimestele rääkida, aga 
seal, Konstanzis, avaneb mul võimalus kõnelda kogu maaemale.» 

«On silmapilke,» ohkab Lažani Lefl, «millal ei otsusta enam inimene, vaid 
saatus.» 

V «Saatus?» naeratab Hus. «Ei, vend, inimesed otsustavad ja ka seekord otsustasid 
inimesed. Inimesed Roomas, Konstanzis, Prahas, Sigismundi õukonnas, Pariisis ja 
jumal teab kus veel. Kuid inimesed otsustasid ka siin, just need, kes mind siin 
kuulasid. Nemad nad on, niisamuti nagu minu kuulajad Betlemas, kes mulle ütlevad: 
sa näitasid kätte haiguse allika, nüüd mine ja katsu see terveks arstida, kuni sul jõudu 
jätkub. Selle nõudmise eest ei tohi ma ometi kõrvale põigata!» 

Mida selle peale vastata? Kõik vaikivad. Üürikese aja pärast lausub isand Lefl 
uuesti: 

«Juba õhtupoolikul veensid sa mind, et su sõit on tingimata tarvilik. Aga ära 
ikkagi unusta üht: kui sa sõidad oma vaenlaste koopasse — räägin seda hoolimata 
tagatisest, mille ma hankisin —, ei tea lõppude lõpuks keegi, mis võib juhtuda. Mis 
siis, kui sa tagaski ei tule? Siin võid sa elada, tegutseda, kõnelda, õhutada, õpetada — 
aga mis siis, kui nad seal sinult selle kõik võtavad?» 

Hus raputab pead: 

«Mõistan sind. Aga ühte ei suuda nad keelata — tõe rääkimist! Ma räägin kogu 
ristirahvale, kogu maailmale. Mis võib sellest veel tähtsam olla? Siin on ometi 
võimalus, mida ma ei tohi kasutamata jätta, juhtugu siis, mis juhtub.» 

«Isegi suurima ohvri hinnaga?» pärib vaikselt Ondfe]. 

«Ma ei tohi mõtelda suurimale ohvrile. Pean mõtlema suurimale eesmärgile, 
sõbrad.» 


Ehapuna on juba kustumas, külmas hämaruses helendab kõigest roosakas triip. 
Silmapiiril muutub taevas kalgilt rohekaks, siis kaob see viimanegi värvilaik külma 
haiiti sse. 

«Sinus on nii palju armastust, magister!» kostab lossi-emanda hääl pimedusest, 
mis juba täielikult on avara saali äitnud. Inimeste piirjooni pole enam näha, ainult 
nende ääled tungivad Husile kõrvu. 

«Inimestes on palju armastust, õde,» lausub vaikselt 

Husi hääl, «rohkem, kui sa aimad. Kuidas ei peaks seda siis minus olema? Jah, ma 
armastan inimesi. Võib-olla peaksin ütlema: armastan jumalat inimestes. Armastan 
inimesi nende õnneigatsuse ja ilu üle rõõmustamise pärast, nende kannatuste ja tohutu 
suure armastuse pärast. Armastan neid nende surelikkuse pärast, mis neid ei takista 
surematuse poole püüdmast. Minu armastust inimeste vastu ei suuda tõkestada isegi 
nende vead ja puudused, mis on surelike inimeste tundemärkideks. Kui mulle aga ei 
lähe korda inimeste surelikkus oma kõikide kurbade tundemärkidega, kuidas saaks 
mulle korda minna ja mind kohutada surm ise? Mitte sellepärast, nagu ei armastaks 
ma elu, vaid just seetõttu, et ma teda armastan.» 

«Mispärast siis just armastus sageli nõuab, et tema eest nii ränka, mõnikord kõige 
rängemat hincja makstaks?» küsib naine. 

«Sellepärast, et armastus ise on kõige kallim. Ta nõuab meilt alandlikkust ja 
loobumisi, kuid ühtlasi ka tugevust ja võitlusjulgust; ta on karm ning leppimatu 
meiega, ta võtab kohustuse ja sageli ka allaheitlikkuse kuju, ta toob kannatusi ja piinu, 
sest ta nõuab meilt üht: et me oleksime puhtad ning selged, nii et ta võiks meid 
tervenisti täita. Igasugune tingimuslikkus ja viimnegi «kui» peavad meilt maha 
langema ebasiiruse kuivanud koorikutena ja siis saab meile osaks armastuse jõud, ilu 
ja rõõm. Ma ei tunne sõna «ohver», kui lähen võitlema armastuse võidu eest, ja 
seetõttu lähen ka sedapuhku lahingusse seal, kus on vaja, et ma need sõnad 
kuuldavale tooksin.» 

Kozi Hradeki kohal kõrgub selge ning pilvitu hommikutaevas. Kui okasmetsade 
servadel asuvate noorte puude lehed ei oleks kollaseks värvunud, siis sarnaneks 
tänane hommik suvise päevaga, mis oma valgust alla kallab. 

Lossiõuel käib askeldamine. Teenrid saduldavad ratsu-sid ja rakendavad hobuseid 
vankrite ette. Inimeste askeldamisele ja liikumisele vajutab oma pitseri rutt ja ärevus, 
et kõik saaks hoolikalt ning põhjalikult tehtud, sest valmistub ju ära sõitma see, 
kellele nad peavad käesoleva viimse teenega kogu oma armastusest ning tähelepanust 
tunnistust andma, 

Ruumis, mis oli Husile nii kaua töötoaks, aitavad Kozi Ondrej, tema naine ja isand 
Lefl Husi pakkimise juures. Eelkõige ja peamiselt on siin tegemist tema käsikirjadega. 
Hus sorteerib neid — ühed tahab ta kaasa võtta, teised aga Prahasse saata. 

Suure patsaka käsikirju usaldab Hus isand Leflile: «Palun, anna üle magister 
Jakoubekile. Ma juba teatasin talle, mis nendega teha. Kui need tema käes on, pole 
mul vaja käsikirjade pärast hirmu tunda; tema ei jäta neid surnud kirjatükkidena 
kastipõhja vedelema. Talle pole vaja enam midagi südamele panna, anna talle ainult 
edasi mu tervitus. Ta teab nagunii, et pean teda igavesti meeles ega kahtle temas 
hetkekski.» 


Ondfej naine pakib hoolikalt kokku paberid, mis Hus on otsustanud kaasa võtta. 
Ta pakib need kui kõige kallima kauba reisikohvrisse. 

«Ja eriti panen sulle südamele korralduse Jeronymile,» meenutab Hus veel kord 
Leflile. «Kui ta Leedust tagasi jõuab, ärgu sõitku minu juurde Konstanzi. Juhtugu mi- 
nuga mis tahes, ma ei taha, et ta oma elu seal hädaohtu saadaks. Tema truudus ja 
keevalisus võiksid ta kõige arutumatele otsustele kihutada. Ta ainujt suurendaks mu 
murekoormat ja paneks mu südametunnistuse mind rohkem vaevama. Teekond 
Konstanzi on minu osa, tema koht on Tšehhimaal. Ütle talle, et see on mu siiras 
SOOV.» 

Hoolitsevad käed asetavad kõik nobedasti oma kohale, natukese aja pärast on laud 
tühi, laud, mis kuude kestel on alati käsikirjadega kaetud olnud. Kogu see sõnadest, 
mõtisklustest, küsimustest ja vastustest, otsingutest ja võitlusest koosnev elu on nüüd 
pakitud reisipaunadesse nagu lõõmav tuli konnakarpidesse, mis ei reeda oma sisu 
kiirgust. . 

«Ja muidugi,» lisab Hus, «tervita kõiki mu sõpru Prahas, mu õpilasi, sõpru 
ülikoolis, mu kuulajaid — eks tead isegi. Ja ärgu nad Prahas unustagu Betlemma, ärgu 
lasku end hirmutada ja ärgu löögu araks. Ma kirjutan neile kõigile. Tee pealt ja 
Konstanzišt. Ärgu unustagu, et ka pärast ärasõitu olen ma nende juures oma jutlustes, 
sest ainult tänu neile tekkisid mu jutlused. Asi ei seisa mitte minus, vaid selles, mida 
ma taotlesin ja mida ka nemad tahtsid.» 

«Zižka palus sulle veel edasi ütelda,» meenub Leilile, «et sa ei unustaks sõnu, mis 
ta sulle tookord ütles, kui sa Betlemas Prahaga hüvasti jätsid.» 

«Ma ei ole neid unustanud,» noogutab Hus. «Küll ta ise teab, millal tema mõõga 
jaoks aeg käes on. Ja tema kätt usaldan ma samavõrd kui tema südant.» 

Sel hetkel astub tuppa üks Ondfej teenreid: 

«Tornivaht teatas, et siia jõudsid isandad Duba Väclav ja Chlumi Jan.» 

«Just õigel ajal,» rõõmustab Lefl. «Need on su saatjad, magister; Sigismund annab 
sulle elava kaitsekirjana kaasa kaks sinu kõige ustavamat sõpra. Kirjaliku tagatise 
saad kätte veel enne Konstanzi jõudmist.» 

«Meeldivamaid teekaaslasi ei osanud ma soovidagi,» nõustub Hus rõõmsalt. 
«Noh, lähme alla, ütleme neile: «Tere tulemast!» ja siis asume teele. Tahan alustada 
oma reisi niisama rõõmsalt nagu see eelseisvat päeva kuulutav hommik.» 

Enne saalist lahkumist võtab ta oma võõrustajate kätest kinni ja surub neid 
südamlikult: 

«Tänan teid, sõbrad, kõige eest. Jumal kaitsku teid!» 

Hus ütleb ainult need kaks lühikest lauset, kuid tema pilgus ja siiras käepigistuses 
peitub rohkem, kui murelikud saatjad suudavad taluda. Ondfej langetab pea, et tema 
nägu näha ei oleks, tema naine puhkeb nutma. 

Isand Lefl asetab oma käed leebelt lossiisanda ja -emanda õlgadele, käepigistus 
lõtvub, juba libisevad magistri käed neil sõrmede vahelt. Magister väljub. Ja üürikese 
aja pärast sõidab ta minema Kozist, siis Tšehhimaalt .. . 

Kui Hus on Kozi lossiõuel hüvasti jätnud teenrite, sõdalaste ja ümberkaudsete 
külade elanikega, kellest kogu hoov on tulvil, ja oma teekaaslaste Lefli, Chlumi ja 
Dubä isanda saatel välja sõitnud — ka Kozi Ondrej saadab teda oma valduste piirini 
—, märkab ta, et teeservi ääristavad tihedad spaleerid külaelanikest, kes on tulnud 
oma Õpetajale ning sõbrale viimast korda pilku heitma. Mehed võtavad lambanahksed 
mütsid peast, naised langevad põlvili, lehvitades rätikuid ning nuttes. 


Ja kui ratsanikest ja vankritest koosnev voor jõuab tasandikule orunõlval, 
tõmbavad mehed ratsutid tahtmatult pingule ja peatavad hobused: avarat välja täidab 
niisama 

suur inimmeri, nagu oli kogunenud Husi pühapäevastele jutlustele. Sõnum 
magistri ärasõidust oli lennanud eilsetele palverändajatele järele, pannud nende jalad 
tagasiteed tallama ja muutnud öö kaugemal elavatele inimestele päevaks; nad ei olnud 
kõhelnud pärast lühikest puhkust sinna tagasi tulla, kust nad eile pärast jutlust olid 
lahkunud. Nüüd on nad kõik jälle siin ja küllap on veel uusigi lisaks tulnud. Nad on 
kohal, ootavad, vaikivad ja silmitsevad ainiti magistrit. 

Hus ratsutab esimesena ja peatub avara läbipääsmatu inimmere ees; see asub tema 
teel nagu tohutu suur armastuse vall. Inimesed — tema inimesed! Talle armsa maa 
inimesed, tema murede ja hoolitsuse inimesed, tema vennad ja õed, tema sõdalased .. 


Vaikib vankrirataste kriuksumine, hobuste kabjad otsekui juurduvad pehmesse 
rohukamarasse, Husi saatjatest ei kõnele keegi, ka tuhandepealisest rahvasummast ei 
kosta ühtegi häält. 

Hus tõuseb jalustes püsti ja tõstab käed. Tummalt õnnistab ta rahvahulka ja kõik 
saavad aru ning langetavad pea. Veel tükk aega pärast seda, kui ta on käed alla lask- 
nud, mõõdab ta pilguga enese ees kirendavat peadevälja, nagu katsuks ta vähemalt 
silmadega igaüht hüvasti jätta. 

Siis hakkab Hus kõnelema: 

«Vennad ja õed! Ma tänan jumalat, et tohtisin nii kaua teie keskel viibida, 
jutlustada teile jumalasõna ilma ketserluse ning eksiõpetuseta. Minu sooviks oli, on ja 
jääb kuni surmani teie päästmine. Seepärast ärge heitke meelt ega kohkuge, kui mind 
nimetatakse ketseriks ja mõistetakse süüdi eksiõpetuste pärast. Te mõistate kindlasti, 
mispärast nad nõnda teevad ja mida nad kardavad. 

Kuid minul pole tarvis neid karta, ja seepärast sõidan ma oma vaenlaste keskele, 
lootes Lunastajale, et ta kinnitab mu vaimu ja keha mehisuse ja tarkusega, nii et ma 
jääksin alati ustavaks tõele, ükskõik mis minuga ka ei juhtuks. Meie, patuste eest läks 
Kristus surma — miks peaksime meie hädaohu ees kõhklema? 

Otsustasin kogu selle õiglase jumalatõe, mida meie pooldame, vüa terve ristirahva 
kirikukogu ette, et seda kuuleks, vaekg ning arutaks kogu maailm. Kuid tema mõõdu- 
puuks on siiski pühakiri, mis otsustab, kelle poolel on tõde ja õigus. Ma ütlen teile, et 
alistun sõnakuulelikult ning kõhklemata ja võtan õppust, kui mind pühakirja 

alusel veendakse, et ma tegin vigu või eksisin. Vastasel korral aga asun kaitsma 
tunnetatud tõde ja võitlen selle eest ustavalt ning kindlalt kuni surmani.» 

Peade kohal valitsev vaikus näib olevat metallist sepistatud — nii tugev ja 
vankumatu on see. 

Ja siis — siis korraga lööb see metall igast kandist kõmisema. Kogu 
tuhandepealine rahvahulk hakkab käratsema, nagu põruks maa ise; vande andmiseks 
kerkivad tuhanded rusikasse pigistatud käed, tuhanded silmad leegitsevad ja näod 
lõõmavad võitlusvalmidusest. Rahvasumma kõrvulukustavast lärmist pole võimalik 
tabada ühtegi sõna ega lauset. Kõik sulab kokku ainsaks tormilai-neks, mis sööstab 
Husi poole. 

Ja Hus — mõistab. M 

Ta mõistab seda tuhandekordset vandetõotust ja tuhandekordset kinnitust, millega 
nad tahavad teda tagasi hoida, kaitsta. Magistri ees avaneb tohutu suur ustavuse süli, 


mis pakub talle kindlat varjupaika nagu ema süli. Ja kogu selle süle jõud on nii suur 
ning kohutav, nagu on suur ning kohutav jõud armastusel, mida miski ei hirmuta. 

Ja see jõud tungib Husisse, iga hingetõmbega, iga pilguga, see tungib tema 
kehasse, südamesse ja hinge. Sirgelt istub ta sadulas, pea püsti, ja tema nägu tundub 
üha rohkem särama löövat, nagu oleks selles selges, tõsises säras koos kõik see, mida 
talle ustavad inimesed sellesse panevad. Kindlana ning täis imestamisväärset võimsust 
ajab ta end püsti nende tuhandete inimeste ees, kelle saadikuks ning sõjameheks ta on 
suures võitluses. 

Esimestena vaikivad need, kes asuvad talle kõige lähemal, ja siis levib 
rahunemine üha laiemate ringidena, kuni vaikib kogu rahvasumm. Ja see vaikimine 
on nõusolev kinnitus, pea langetamine kindla otsuse ees, mille on teinud tema ise. 
Kindlasti ei saa see teistsugune ollagi kui ainult niisugune, mis magistris on küpseks 
saanud. 

Alles nüüd langetab Hus pea ja hakkab silmitsema neid, kes seisavad talle kõige 
lähemal ja kes peavad talle esimestena tee vabaks andma, ta enese keskelt läbi 
laskma. Ta märkab puusepp Jirat, Johankat, Hvozdno Ctiborit, puusepp Tomašit 
Bukovost — ja siin, kui ta pilk riivab üht vanameest esimeses reas, ei pea mees enam 
vastu, langeb põlvili ja sirutab Husi poole kokkupandud käed: 

«Magister! ... Magister! .. . Mu süda ütleb, et sa enam tagasi ei tule!» 

Kaua vaatab Hus vanamehele otsa, noogutab aeglaselt, kord, kaks korda, nagu 
ajaks ta mehega tummalt juttu! Siis ajab Hus selja sirgu ja esitab valjul häälel 
küsimuse: 

«Noh, nüüd ütelge teie mulle: kas ma tegin õige otsuse enese ja .teie nimel? Kui te 
arvate, et ma otsustasin Õigesti, siis laske mul sõita.» 

Aeglaselt hakkab rahvahulk Husi ees kahele poole taanduma, vabastades talle 
avara, lageda ning sirge tee. Niimoodi nihkuvad teineteisest eemale kaks hella 
peopesa, kui nad annavad kallihinnalise pärli ohtliku saatuse meelevalla alla. 

Ja nõnda sõidab Hus oma inimeste keskelt — Konstanzi. 


TÕRVIK 


NEMAD SÕIDAVAD KONSTANEZ! 


I PAAVST 


Just sel päeval, kui paavsti karavan Alpide jalamini jõudis, tuli udu maha. See 
voolas mäetippudelt alla, piimjas, hõre, aga siiski läbinähtamatu. 

Päikesepaisteline ning meeldivalt sõbralik Lombardia tasandik, mida hilise 
oktoobrikuu hingus vaevalt puudutanud, jäi reisimeestel selja taha. Õhurikkasse 
kaugusse nägemist tõkestas neil kivine piir; siit,peale viis tee lakkamatult ülesmäge. 
Tasandiku lai avarus ahenes kitsasteks orgudeks, mis olid kiltkivist ja porfüürist 
hallid. Piki teerada seisid vaikivate tunnimeestena ranged kuused ja raagus pöökpuude 
ning leppade salud. 

Udu ei langenud maapinnani, vaid jäi õhku rippuma rõhtsa lävena, mis lõikas 
pooleks mägede nõlvad ja kattis nende tipud. Karavan liikus mäkke, lähenes udust 
laele. Pnmja udumere seest kostis üksikuid lehmakrappide kilksatusi, kuid loomad ise 


jäid nähtamatuks nagu kõik, mis asus sellest pimedaks tegevast piirist ülalpool. Kui 
karavan selle ületab, jääb ta samuti pimedaks; teda ümbritsevad nägematud 
kaljuseinad ja puudesalud, mis tihenevad ainult ebaselgeteks varjudeks; ta võib paari 
sammu kauguselt mööduda alpionnist, ja loom või inimene läheb tal nägematult ning 
kuulmatult risti üle tee. 

Johannes XXIII vanker sõitis karavani keskpaigas. Parajasti suunduti 
esimesse mäekurusse. Paavsti ees sõitsid sõdalased ja lõputu voorina tema kardinalid 
ja pre-laadid. Paavsti kaariku taga venisid pikas rodus veo- 

vankrid hobumoona, toidukraami ja veiniga — lepib siis itaallane saksa hapude 
viinamarjakobaratega? —, samuti kingitustega: paljude kirstudega, milles oli raha, 
juveele, kallihinnalisi kangaid, inkrusteeritud relvi, idamaiseid vürtse ja jumal teab 
mida veel. Mõnede esemete kohta püha isa juba teadis, kellele need on määratud, kuid 
suurem osa vankritele laaditud asjadest oli igaks juhuks ning kõikvõimalike 
ootamatuste puhuks kaasa võetud. Valiku tegemisel pidi arvestama kõige erinevamaid 
maitseid, ja nõnda loksusidki siin Alpide kitsasteel kõige hämmastavamad esemed. 
Kõige rabavam nende hulgas oli Veenuse kuju, tegelikult küll ilma käteta ja peata 
torso — kuid ilus, imeilus! Selle oli hiljutistel väljakaevamistel leidnud paavsti 
sekretär Poggio Bracciolini; Ata oli sellesse niivõrd armunud, et oli paavstile nagu uni 
peale käinud: ta lihtsalt pidavat selle paganliku jumalanna sinna külmale võõrale 
maale kaasa võtma. Paavst viimaks lubas, kuigi kuju oli suur ning raske; noh, mis siis 
ikka, kui tema pühadusele vaja läheb, võtab ta Poggiol kuju käest. Maailmas leidub ka 
niisuguseid inimesi, kes lasevad end marmorist lirva eest ära osta. 

See meenutas paavstile jahedust, mis oli Po madaliku niiskuse niisama järsku 
asendanud, nagu orgude kokku-pigistatus oli neelanud tasandiku avaruse. Sellest saab 
veel reis! Neetud talv! Ja see on alles algus. Aga kui külm läbi kaariku nahkseinte, 
vilttekkide ja karusnahkade tungib, kui hakkavad valutama luud-kondid ja rind, kui 
keha peab tundide ja päevade kaupa liikumatult istuma nagu kott... Ja soojendamiseks 
on ainult mõni totter võõrastemaja ja vein! 

Vein... Ei ole kuigi hea, kui inimesel on nii palju aega mõtisklemiseks. Iga sõnake 
võib su mõtted jumal teab kuhu viia ja ikka ning alati leiab ta tee kõige ebameeldi- 
vamate mälestuste juurde. Võta kas või praegunegi juhtum: tegelikult põhjustas just 
vein kogu selle neetud loo kontsiiliga ja ees ootavate kuratlike ebameeldivustega, mis 
võivad Johannesele maksta paavstitiaara, kui mitte rohkem. Kõige otsustavamal 
hetkel jäi ta Roomast ilma ... veini pärast! 

Kui jõuaks kokku arvata, mitu korda ta on juba Rooma pärast lahinguid löönud: 
võttis selle linna ära ja kaotas jälle! Esimest korda tegi ta seda kadunud paavst Alek- 
sander V vägede ülemjuhatajana; tollal kandis Johannes 

188 

veel Baltazar Cossa nime. Ja siis, kui Aleksander suri ja Johannes tema järel 
paavstiks valiti (jumal teab, et Baltazar ei lasknud Aleksandrit mürgitada, nagu kurjad 
keeled jahvatavad), pidi ta lakkamatult sõdima igasuguste kaabakatega, keda tema 
kallale ässitasid mõlemad vale-paavstid Pietro de Luna ja Angelo Corrario. Johannes 
oleks pigem oma keele suust hammustanud, kui neid kahte paavstlike nimedega 
Benedictus XIII ja Gregorius XII kutsunud. Toredad Kristuse asemikud küll! 
Benedictus kükitab oma kõhukas Avignonis ega julge sealt ninagi välja pista. Armetu 
vang, kes istub prantslaste kaitse all. .. Ja Gregorius? Kurat teab, kus ta nüüd Rimini 
kandis parajasti tolkneb. Aga temal enesel, Johannes XXIII-1, Aleksander V 
ainukesel seaduslikul pärijal, pole seisukord tegelikult küünemusta võrragi parem. 
Mispärast? Veini pärast. Neetud veini pärast! 


Küll nõudis temalt viimane kord alles jõupingutust, et kaitsta Roomat, oma 
Roomat, kalli kaasmaalase, Naapoli kuninga Vladislavi vastu, kelle vaenlased olid 
Johannese kallale ässitanud. Kuid ta kaitses Roomat edukalt, ja kui see naapollane, 
hispaanlased ja prantslased talle rahu oleksid andnud, oleks ta näidanud kogu 
maailmale, missuguse kirikuriigi ta luua oskab! Võimsa, toreda, uhke.. . Ja just siis 
mängisid talle vembu need lollpead, kes pidasid paavsti kassat: nad panid maksu alla 
veini. Tõsi küll, kassa oli jälle kõhn nagu metssiga varakevadel ja polnud enam 
midagi leida, millelt ei oleks juba erakordselt kõrgeid makse võetud, aga — kurat 
võtaks! — siis oleks tulnud riskida pigem leiva kolmekordse maksu alla panemisega, 
ainult veinisse ei oleks tohtinud puutuda, kui oli tegemist itaallastega. Ei kestnudki 
kaua, kui Naapoli Vladislav võis kerge vaevaga Rooma sisse sõita, sest selle elanikud 
märatsesid nüüd paavsti maksukogujate ja püha isa enese vastu. Just needsamad, kes 
talle nädala eest igavest truudust olid vandunud. Kena igavik! Noh, siis ei jäänud 
Johannesel muud üle kui jalgadele tuld anda. Kõigepealt Firenzesse. Aga oli tegemist, 
enne kui ta pärale jõudis! 

Mööda kitsaid mägiteid, läbi metsade ja ainult öösiti; pealegi sattus ta mitu korda 
vaenlaste jõukudele, kellele oli ükskõik, kas seal liikus palgasõdur või kardinal, sest 
mõlemad kõdunevad ühesuguse kiirusega, kui piik on nad sambla külge naelutanud. 
Kui siis kõige hullem oli 

viimaks seljataga ja ta Firenzesse jõudis, kartsid firentslased teda avalikult vastu 
võtta ja majutasid ta räpasesse agulisse. Püha isa ei lastud linna sissegi! Ptüi! 

Nüüd polnud enam mingit nalja. Johannes XXIII pidi haput õuna hammustama: ta 
saatis kõikidele õukondadele läkituse, milles kurtis oma saatuse ja Kristuse asemikule 
ebaväärika olukorra üle. Kõige pealekäivama läkitusega — ja samuti ka kõige 
suurema enesesalgamisega — kutsus ta üles Saksa-Rooma kuningat Sigismundi, et 
see täidaks oma missiooni ja kaitseks kirikut ja selle pead ilmaliku võimuga. 

Sigismundi vastus saabus kohe. Sellel kelmil pidi vastus juba varem valmis 
olema! Tema, kuningas Sigismund, kui kiriku sõnakuulelik poeg olevat meeleldi 
valmis mängu panema kogu oma vägevuse ja elugi, et*püha Peetruse trooni kaitsta. 
Aga enne kui Rooma õigele karjasele tagasi antakse, tahab tema, Sigismund, abi 
osutada ka kirikule, mille skisma on kolmeks lõhestanud, ja taastada kiriku ühtsuse. 
Kui paavst lugemisega sinnamaani jõudis, läks ta maruvihaseks: kes siis Sigismundilt 
seda palub? Aidaku Johannesel Rooma tagasi saada, küll ta siis juba ise oskab 
kirikuga toime tulla! Kuid loomulikult haistab Sigismund juhust sealt vilja lõigata, 
kuhu ta ei ole külvanud; milline hiilgav võimalus ohustatud kiriku ja ristirahva kaitsjat 
mängida! Johannes nägi selle räpase arvestuse suurepäraselt läbi. Kuid Sigismundi 
kirja teine pool oli veel hullem. Saksa-Rooma kuningas kirjutas, et kirikulõhe 
kõrvaldamiseks ei ole teist teed kui kogu ristirahva ühine kontsiil kokku kutsuda. 
Kirikukogu teeb lõpu kolme paavsti valitsemisele ja seab kõik korda. Ja see loetakse 
teeneks, surematuks teeneks — Sigismundile! Kontsiil kui keisririigilt abisaamise 
eeltingimus, see oli ju selge väljapressimine. Kontsiil, kus paavsti kõrval oleks 
eesistujaks Sigismund kui ilmaliku võimu pea! Kontsiil, kus kuningas jumalikus rahus 
paneb paavstile põõna. Kontsiil, kuhu rahvast tuleb ( nii paksult kokku, et Johannes 
XXIII neid enam talitseda ei jõua. Paavst teab ülihästi, miks Sigismundil on vaja 
maailma päästjat etendada, ja just nüüd, kähku, jalamaid — enne kui laguneb tema 
Saksa impeerium, mille ta oma vennalt Väclavüt ära kiskus ja mis tema jalgade all 
praguneb nagu jää kevadel... Aga mis see kõik loeb, kui Johannesel on Sigismundi 
vaja, kui ta ilma kuningata oleks surnud mees. Noh, igaüks mängib oma mängu. Kui 

see Sigismund ainult oma nina nii palju Johannese mängu ei topiks! 

Ja nõnda ei jäänudki muud üle kui see kibe kontsiilipill alla neelata. Nüüd oli lugu 
järgmine: hoida seda neetud kirikukogu ohjas, et see Johannes XXIII-t ratsu turjalt 
maha ei pillutaks. Kui asi klapiks, nii et kontsul tagandaks mõlemad valepaavstid ja 
jätaks tiaara Johannese pähe! Mitte kellelgi pole selle peale rohkem õigust! Ainult lai- 
majad võivad levitada kõiki neid alatuid kuulujutte, et tookord pärast Aleksandri 
surma sundinud Baltazar Cossa kardinale teda paavstiks valima. Heldeke, tookord oli 
alles kontsiil, Jausa lust! Tal olid oma kardinalid ilusasti Bolognasse kokku toodud, 
seal asusid ka tema väed... Aga mida inimesed sellest hiljem välja keerutasid! 
Koleda laimu. Tema valimistel ei tehtud juuksekarva võrragi valskust. 

Aga nüüd? Konstanz ei ole Bologna. See kroonitud kelm teadis, miks ta kontsiili 
asukohaks valis oma keisririigi linna. Kui paavst temaga läbirääkimisi pidas, teeskles 
kuningas viimase silmapilguni, et kontsiil peetakse loomulikult mõnes Itaalia linnas. 
Kuid seejuures oli Sigismund siiski nii kaval, et ei lasknud eneselt 'kontsiili asukoha 
valimise õigust võtta. Ta jättis paavsti rahulikult tema rasva sisse praadima, kuni 
Johannes pidi nõustuma Kons-tanziga. Paavst ei unusta neid magusavõitu naeratusi, 
mille saatel Sigismund talle selle kibeda pilli serveeris, kui ristirahva vaimulik ja 
ilmalik pea mainitud kokkuleppele jõudmiseks koguni isiklikult kohtusid. 

Niisiis tuleb paavstil Konstanzis võidelda kahel rindel: ühel Sigismundi vastu ja 
teisel kontsiili vastu. Sinna sõidab kokku niisugune seltskond, keda Johannes küll 
vaevalt oleks Itaaliasse lasknud. Selle vastu võis aidata ainult üks abinõu Ja paavst 
kasutaski seda ülimal määral: võttis kaasa kõik ustavad kardinalid ja prelaadid, keda 
õnnestus kätte saada. Ja neid ei olnud just vähe. Võib-olla piisab neist, et talle 
kontsiilil otsustavate hääletuste puhul enamus* tagada. Need teda ei peta, sest vastasel 
korral reedaksid nad iseenda ja — mis kõige tähtsam! — kaotaksid oma prebendid. 
Kõige rohkem saab praegu muidugi jälle paavsti rahakassa kannatada. Aga kui kõik 
läheb hästi ja kiriku ühtsust hoiab jällegi ainult üks tiaara — loomulikult Johannes 
XXII peas —, siis tuleb usklikel kristlastel selle eest oma tänulikkust üles näidata. 
Lõppude lõpuks 

on see õnn ristirahvale nii suur, et vaevalt ta selle eest paavstile iialgi tasuda 
suudab. Aga usklikud peavad vähemalt kõigest hingest püüdma, et oma kuldrahadega 
selle tasumatu summa saavutamatule suurusele võimalikult ligi jõuda. 

Nõndaks, külm on õnnelikult juba paavsti kontidesse tunginud. Pagana pihta, 
kuhu on jäänud see aeg, millal ta ratsutas palgasõduritest väe eesotsas, raudrüü seljas 
ja mõ5k käes. .. Ah, siis mähkis ta kõik oma sõrme ümber! Ja mis on sellest järele 
jäänud? Ainult laimu jutud ja kaebused, et siin-seal siiski keegi tema mõõga eest ka 
pääses ja siin-seal mõni trellide taha või veelgi paremasse paika sattus, kui Baltazar 
Cossa paavst Aleksandri nimel Roomat või Bolognat valitses. Aga kes on iganes 
jätnud valitsejat tõrvamata, kui ta on pidanud käskija *sõna kuulama ja rahakotti 
kergendama? Hurjutati teda ka naiste pärast. .. Noh, nüüd sõidab ta koos marmorist 
Veenusega. Selle koha pealt ei või küll keegi talle etteheiteid teha. Võtaks kurat seda 
kõike! 

Paavsti halvad eelaimused üle Alpide viiva tee suhtes osutusid igati põhjendatuks. 
Mida kõrgemale jõuti, seda kibedamaks läks külm. Onn seegi, et lume mahatulek 
sedapuhku hilines. Lumesadu tabas neid alles kuuendal päeval, kui nad lähenesid 
Meranile. Seal loodeti esimest korda viisakalt puhata, sest öökorterid mägi- ja 
külavõõ-rastemajades — häbi rääkida. Külma pärast tuli magada, karusnahksed 
kasukad seljas — kellel muidugi kasukas oli —, ja kokad rassisid oma heade 
toiduainetega asjatult külaelanike katelde juures. Midagi mõistlikku sellest ikkagi ei 


tulnud. Ainult liha küpsetamine praevardas ei kukkunud läbi. Johannes XXIII needis 
lõputut ööd, mis langes karavanile juba varsti pärast keskpäeva ja püsis järgmise 
keskhommikuni. Külm, pimedus, suitsutared, kohkunud ja kohmakad mägilased, kes 
läksid suurte härrade nägemisest ähmi täis ja tegid siis kõike ümberpöördult, valud 
liigestes, üksluine toit — jäi ainult loota, et see kõik arvestatakse vähemalt 
puhastustule piinade hulka. Peale selle vaevas paavsti öösel unetus. Keelepeksjad rää- 
kisid, et see on talle külge jäänud varasemast ajast, millal röövliamet sundinud teda 
rohkem ööpimeduse halastava katte all elama. Mingu neil keeled kärna, kes ei lakka 
pläramast, et omal ajal olnud praegune paavst kardetud 

mereröövel ja vilunud sissetungija naiste magamistubadesse! Kus on kirja pandud, 
et öörahu ja öist üksindust võib kasutada ainult külma terase vaigutamiseks või sooja 
naisekeha kaisutamiseks? Kas pole öö niisama hea, koguni kõige parem aeg selleks, et 
mõtiskleda, arvestada, plaanitseda? Paavsti sekretäridel olid hommikul silmad alati 
punased, sest nende käskija dikteeris neile kirju sageli koiduni, ning kardinalid ja 
paavsti nõunikud pidid alati valmis olema, et nad keskööl nõupidamisele või audient- 
sile kutsutakse. Jah, Johannes oli harjunud peamiselt öösel töötama ega suutnud 
nüüdki uinuda, ehkki ta praegu ka töötada ei suutnud. Tal polnud sedagi hingerahu, et 
ettelugejat kuulata. Samuti tüütasid teda ühed ja samad näod, mis tema ümber 
liikusid. Nagunii näeb neid Konstanzis küll ja küll! Nõnda siis istuski paavst enamasti 
ihuüksi ja napsitas või mängis kummalist mängu, mis talle ühel unetul ööl pähe oli 
tulnud: ta laskis Johannes XXIII-1 juttu ajada Baltazar Cossaga. Ta rääkis 
vaheldumisi kummagi eest ja lõbutses suurepäraselt, võimaldades neil avaldada nende 
tõelisi seisukohti ja kõige salajasemaid plaane niimoodi, nagu seda ühegi sureliku 
kõrv polnud üalgi kuulnud ega kuulegi. Seejuures kujutles ta, missuguse näo võiks 
küll teha Sigismund, kui" ta saaks seda kõike pealt kuulata. Mida küll annaksid selle 
eest Sigismund ja kõik teisedki, kes peavad kõvasti nuputama, luurama, nuhkima," 
ajama kokku tõendikillukesi ja -raasukesi võitluseks tema, paavsti vastu. Kui ahnelt 
põleksid silmad prantsuse kardinali d'Ailly kõhnas näos, ja kindlasti ei topiks oma 
kõrvu kinni ka paavsti itaallastest lütlased kardinalide kolleegiumis. Missuguse näo 
võiks küll teha kardinalisutaani kandev hellitatud poeet Zabarella, kellele pole miski 
uus siin päikese all ja kes silmitseb kõike oma Horatiuse ja Vergiliuse kristallpuhta 
Olümpose tipult? Püha isa mõtted teeksid lõpu isegi kardinali olümposlikule rahule! 
Kuid korraga muutus see mäng paavstile vastumeelseks: talle tuli pähe, et Konstanzi 
kirikukogu võib temaga niisamasuguse tembu teha. Kiiresti lõi ta risti ette ja uhtes 
ebameeldiva kujutelma falernusesõõmugal alla. 

Kui paavst järgmisel päeval Meranis oma liikuvast vangikongist välja ronis, 
muutus ta tuju kohe paremaks., 

"Falernus — Lõuna-Itaaliast pärinev veinisort, oli kuulus juba antiikajal. Sai oma 
nime Loode-Kampaanias asuva Ager Palernuse järgi. — Tõlk. 

Tal oli juba kõrini piinavast tegevusetusest, mille teekond talle peale oli sundinud. 
Hästi, vahepeal polnud ta enda kasuks peale oma pooldajate arvuka karja kaasa 
vedamise midagi teha saanud. Aga siin, Meranis, peab ta katsuma rohkemat korda 
saata. 

Linn tervitas paavsti pidulikult. Kõikide kirikute kellad helisesid ja lossi juurde 
viivaid tänavaid ja paleeväl-jakut täitis rahvamurd. Inimesed tunglesid, langesid põl- 
vili, kui neist möödus paavsti kandetool, ja hüppasid jälle kiiresti jalule, et tema 
pühaduse näole pilku heita. Naised karjusid hüsteeriliselt, mehed jõllitasid ja ahmisid 
õhku. Mis oli roomlastele igapäevaseks leivaks, see osutus siin imeks: näha paavsti 


siin enda keskel, käeulatuses, kõrgel Alpides! Johannes XXIII õnnistas rahvahulka 
sujuvate käeliigutustega; ta nõjatus niimoodi istmele, et tema nägu jäi kitsa ukse 
raamistusse. Lossiõuel põlvitas paavsti kandetooli ette äsjasadanud lumme Tirooli 
hertsog Friedrich, et paluda tema pühadust pidusöögile. Paavstil oli tegemist, et oma 
kärsitust varjata. Vaevalt olid viimased vaagnad laualt ära viidud, kui Johannes XXIII 
Friedrichil käe alt kinni võttis ja majaisanda endiseks jäänud energilisel sammul — 
kergelt taaruv kõnnak reetis meremeest ja ratsutajat — peosaali kõrval asuvasse 
alkoovi viis. Ja seal sõlmiti pikema jututa leping. Asjalikult ning ärimeeste kombel: 
kaup kauba vastu. Niisugust kõnet mõistsid mõlemad hästi: vana paavst, kes oskas 
ühesuguse tublidusega lahinguid ja arveraamatuid pidada, majandusasju, riike ja linnu 
valitseda, ja noor Friedrich, kes oma partneri kõrval näis jäme ning tahumatu. Nad 
istusid teineteise vastas, vanamees, kelle riuklevasse näkku olid igasugused 
elukogemused ja julmused teravaid jälgi jätnud, ja noor löömamees, kelle nägu oli 
niisama lihav ning värvirõõmus nagu tema Habsburgi aadlivapp. Kuid tukatite ja 
sõjameeste arvu kokkurehkendamine käis mõlemal ühteviisi nobedalt. Käsi peseb 
kätt, mina sulle, sina mulle, selles ei võinud nad eksida. 

Johannes XXIII nimetas Friedrichi paavstivägede generaalkapteniks palgaga kuus 
tuhat tukatit aastas. Tiroollane omakorda kohustus paavsti kaitsma ning aitama nii 
edasisel teekonnal, Konstanzis viibimise ajal kui ka sellisel juhtumil, kui Johannes 
XXIII võtaks nõuks Konstanzist lahkuda. Ükskõik millal ja missuguste asjaolude tõttu 
see ka ei juhtuks. Friedrichile oli selge, 

missuguse võimaliku juhuse vastu paavst ennast kindlustab, Johannes aga oli 
rahul, et hertsogi ilme vähimatki ei reetnud. Kanäe, selline tüse mühakas ja nii palju 
diplomaatilist taktitunnet! Nüüd on kõik selge. Lõpuks laskus Friedrich jälle põlvili, 
langetas alandlikult suure heledajuukselise pea ja Johannes XXIII õnnistas pidulikult 
paavstivägede uut ülemjuhatajat. Kuid veelgi tähtsamaks pidas Friedrich seda, et tema 
kassasse laekus sel päeval kena summa: ta sai käsirahaks poole kokkulepitud aasta- 
palgast. 


Paavst jätkas teekonda juba lootusrikkamalt ning enesekindlamalt, kuid ometi 
rikkus üks sündmus hirmsal kombel ta tuju. Ja mis kõige kummalisem: meeldiv 
sõnum Roomast. Veel Tirooli pinnal jõudis karavanile järele käskjalg teatega, et 
paavstiväed olid visade tapluste hinnaga vallutanud lõpuks Rooma ja sundinud selle 
elanikke jälle Johannese sõna kuulama. Rõõmu asemel haaras paavsti raev. Oleks see 
juhtunud kuu aega tagasi! Siis oleks võinud kõigele vilistada, nii Sigis-mundilt 
abiotsimisele kui ka kontsiili kokkukutsumisele ... Ptüi, kurat ja põrgu, nüüd on1 see 
kõik juba hiljaks jäänud, kirikukogu ärajätmisele* ei maksa mõeldagi. 

Just Tirooli piiril, mäekurus, kus tee — nüüd juba lumine ning jäätunud — hakkas 
mäest alla Vorarlbergi aladele viima, sõitis paavsti kaarik kiilasjääle ja kihutas 
allapoole, nii et nahast vankrikumm aina vappus. Kaarik lendas maasse külmunud 
kivi otsa, jäi pidama ja tiisel mõõtis hobueeslite külgi, kes teelt kõrvale kargasid. Kuid 
kaarik ei tulnud enam järele, hakkas külili vajuma, uksed mürtsatasid lahti ja Johannes 
paiskus ülepeakaela lumme. Kutsar tardus pukis kivikujuks. Kaarikule kõige lähemal 
asuvad teenrid ruttasid kohkunult ligi, kuid täis hirmu paavsti viha pärast ei julgenud 
nad lumes siplejat puudutada, sirutasid ainult käsi tema poole. Kõige tagatipuks juhtus 
see just piiriäärse kõrtsi ees, kuhu teade erakordsest võimalusest püha isa näha oli 
sadu mägilasi kokku toonud. Ja nüüd nad siis nägid teda ja kangestusid õudusest. Nad 
olid kindlad, et niisuguse sündmuse nägemine on surmapatt. 


Ja nõnda müttas kõrgeauline, kuid abist ilmajäetud Johannes XXIII lumes, katsus 
jalule tõusta, vajus käpuli 

195 

hange. .Tardunud pealtvaatajad ei saanud sõnagi suust, kuni paavst viimaks 
möirgas: 

«Mis te passite, kuidas ma siin rabelen! Kurat teid võtaks!» 

Alles nüüd hakkasid paavsti teenrite käed-j alad käima. Mägilased aga taandusid 
veelgi rohkem ja lõid õudusest risti ette paavsti puhul, kes kutsus appi saatanat. 

Kahe päeva pärast laius mägedest laskuva karavani pilgu ees Bodeni järve avar 
peegelsile pind ja kaugel silmapiiril tuli nähtavale Konstanz. 


II KURTISAAN 


Aacheni linna Pontuse värava valvurid lõid järsku käega rangetele eeskirjadele, 
erakordselt rangetele eeskirjadele, sest linnas viibis tema kõrgeausus kuningas 
Sigismund. Kõikidele linna väravate vahtkondadele oli tehtud korraldus saabujate ja 
läbisõit jäte reisiload hoolikalt läbi vaadata. Kui aga Pontuse väravas peatus tõld, 
mille aknast vaatas välja donna Olympie — kuhu jäid kõik ettekirjutused ja 
korraldused? Hellebardid, mis olid hobuste ees ristatud, tõsteti auandmiseks. Valvurid 
vahtisid tõllas istuvat naist ammuli sui. Vahtkonnaülema parem käsi, mis sirutus 
tõllaukse poole, langes rippu. Hooletu liigutusega ulatas donna Olympie läbi akna 
oma reisiloa. Vahtkonnaülem võttis selle aupaklikult, lõi korraks lahti ja pani kohe 
jälle kokku, kui oli heitnud kirjale äärmiselt põgusa pilgu; ta ei suutnud oma pilku 
kaunilt reisijalt kuidagi lahti kiskuda. Siis tegi ta sügava kummarduse, kutsar andis 
hobustele piitsa ja tõld sõitis väravast sisse, möödudes hellebardimeeste ja 
ammuküttide spaleerist. Valvurid tardusid hetkeks, siis pöörasid pea lahkuva tõlla 
poole nagu päevalilled päikese suunas. 

Õukonnakantseleis, mis lahutamatult Sigismundiga kõikjale kaasa rändas, lõppes 
töö. Kirjutajate väsinud käed ja silmad tundsid kõige selgemini kontsiili lähenemist. 
Täna kuhjus jälle keset lauda aukartustäratav kuhi kirju, millel puudusid üksnes 
allkirjad ja pitserid. Kirjade 

tagaküljele märgitud aadressid1 pakkusid äärmiselt kirevat pilti nii kutsutud 
külaliste tiitlite kui ka kirjade sihtkohtade poolest; viimase nädala jooksul oli neid 
saadetud kõikidesse Euroopa riikidesse, nii ilmalikele kui ka vaimulikele 
aukandjatele, alates kroonitud peadest ja lõpetades krahvidega; siin oli kirju, mis 
läksid tatari khaanile ja Aafrika vürstidele; kutsete, nõuannete, järelepärimiste kaos, 
tohutu ämblikuvõrk, mille niidid pidid kogu maailma esindajad Konstanzi tõmbama. 
Kirjutajad tõusid laudade tagant, sirutasid kangeks jäänud liikmeid ja hõõrusid 
punetavaid lauge. Keegi ei rääkinud enam; ja millest kõneldagi? Ajus kõmisesid veel 
kirjade ja dokumentide ilukõnelfsed algused ja lõpud, kõik need kulunud fraasid, mis 
paksu raudrüüna ümbritsesid sõnumi enese kõhna tuuma, silma ees seisid kolleegide 
kahvatud näod, mis nädalate kaupa põrnitsesid valgeid pabereid; päevast päeva ikka 
üks ja seesama töö. See kõik ei tekitanud kelleski soovi veel suud lahti teha. 

Ainult ühest saalinurgast kostis kähisev hääl, mis häiris kantselei rasket, hingetut 
õhkkonda mingi kupleega. Hääl jorutas meloodiat ja tõi ainult kohati mõnuga 
kuuldavale riimijupi, vähemalt seal, kus värss oli kõige mahlakam: 

«Kui lõhkeb soe ja pehme moosipirukas, 

siis kõiki tõmbab ligi magus sisu. 

Ent lõhkeb kõht — säh sulle pirukas! —, 

kaob verinäljaselgi söögiisu.» 


Ei, see ei sobinud siia üldse. Nagu öökullid, keda on kohutanud päevavalgus, 
pöörasid kirjutajad oma tuhkhalli näo väga vastumeelselt laulumehe poole. No 
muidugi, rüütlihärra! Seda võis juba arvata. Ei lauluke ega laulja kuulu üldse siia. Aga 
selle üle on ohtlik nuriseda, sest see kehkenpüks toodi paari päeva eest kantseleisse, ja 
nagu räägitakse, tema kõrgeaususe kuninga käsul. See tundub väga tõenäoline, sest 
ainult kõige kõrgemalt poolt antud korraldus võis sundida kantseleiülemat kirjutajaks 
võtma niisugust... niisugust vagabundi! Pole teisel õpetatud mehe tiitlit, 
vaimulikuseisust ega raha — ja tema päritolu? Niisuguseid rüütleid nagu tema tuleb 
tosina kohta kaksteist tükki. Ainus, mida ta omaks võib nimetada, on — 

1 Tollal ei tuntud kirjaümbrikke. Kiri kirjutati paberilehe ühele küljele, aadress 
teisele. Siis murti leht niiviisi kokku, et kõiki lahtisi tippe oli võimalik ühe pitseriga 
sulgeda. — Tõlk. 

must minevik! Aga muidu olevat ta luuletaja ja need on praegu moes. Tore 
luuletaja küll! Oskab kokku klopsida vahest veelgi häbitumaid värsse kui see 
praegune kuplee. 

Samal ajal tõmbas laulja mantli muretult selga, ja alles siis, kui oli laulu 
lõpetanud, pöördus ümber ja märkas kirjutajate ärritatud nägusid. Juba valmistus ta 
nende igavat laitmatust ründama, kuid mõtles siis ümber — ei maksa vihastada 
inimest, kellel kõht tühi. Rüütli näole kerkis grimass ja ta sülitas tubli lärtsaka: 

«Ptüi, see on tõesti ropp laul! Prantsusmaalt pärit. Rõve nagu omal ajal sealt siia 
toodud haiguski. Mul on rõõm näha, et see teile ei meeldi. Kus nüüd see saab meie 
magusate armastuslaulude vastu! Ma näen, härrased, et olete tusased ja halvas tujus. 
Aga kui mõru on veel minu meel? Panna ööbik puuri ja luuletaja karftseleisse. Minu 
tagasihoidliku isiku näol tungis teie hulka koguni ehtne trubaduur, võib-olla viimane 
eksemplar sellest väljasurevast tõust. Selle asemel et laulda lossipreilide palkonite all, 
täna siin ja homme seal, närbun ma haisvas kantseleis, olen hanesule ja tindipoti külge 
seotud. Mispärast? Paari näruse rahatüki pärast. Näete, härrased .. .» 

Kuid härrased ei tahtnud enam näha ega kuulda. Ja nõnda tuli rüütel Osvald von 
Wolkensteinil, kes oma ealt polnud riigikantseleis sugugi kõige noorem, vahtida hetke 
pärast ainult uksest väljatrügiva musti mantleid kandva trobikonna selgi. Rüütel saatis 
neid heatahtliku naeratusega, ta oli rahul, et neist nii kergesti ja paugupealt lahti sai. 
Viimaks olid need kaarnad ometi kadunud ja tema seisis tühjas saalis ihuüksi. Läheks 
ka minema — aga kuhu? Tema parem käsi sukeldus tahtmatult mantlitaskusse 
peenraha järele, mida nahkse tengelpunga paksude voltide vahelt kogunes kõhn 
virnake. Kurat võtaks, kuidas nad küll alati lendu lähevad! Kui palju on tema käte 
vahelt läbi käinud itaalia, inglise ja hispaania rahasid, aga ka' vene, armeenia, pärsia 
omi! Missugustes maailmanurkades. on ta laulnud, sõdinud, kerjanud! Iga mündi on 
ta teeninud raske vaevaga, aga ikka on see nii kergesti libisenud kõrtsmike pihku, kes 
on jahvatanud igasuguseid euroopa ja aasia keeli kõnelda, ikka on see kadunud 
valgete, pruunide ja eebenmustade kaunitaride põue nii Euroopa sadamakõrtsides kui 
ka Oriendi lõbumajades. Ah, kus on nüüd need vallutusretkede ja võitude ajad? 
Sellest kõigest 

on järele jäänud vaid hallid juuksed meelekohtadel, tühi tasku ja almuste 
kerjamine tema kõrgeaususelt! Ees ootab reis Konstanzi! Seal peab rüütel kuningas 
Sigis-mundi teenima kui nuhk, tõlk ja õuelaulik. Laulik — tegelikult õuenarr. Tore 
supp, üks kohustus hullem kui teine. Aga mis parata — elama peab. Kel on raha, see 
võib endale kõike lubada, kel ei ole raha ega ka midagi müüa, see müüb iseennast. 
Konstanzis tuleb tal rabamist. Aga enne kui nad sinna sõidavad, otsustas kokkuhoidlik 


Sigismund, et ta ei hakka luuletajat asjatult toitma-katma ja käsutas rüütli seetõttu 
kantseleiametnikele appi. Igavene kooner ja ihnuskoi! 

Kuid see kõik jättis ikka veel lahtiseks rüütli tänase õhtusöögi küsimuse: kas see 
sarnaneb tavalise või suure paastu aegse õhtustamisega? Ja vein? Sellele ei maksnud 
parem mõeldagi. Kui hästi läheb, saad mingit viletsat laga. Ja rüütlihärra sülitas sel 
päeval teist korda, sedapuhku juba siira vastikustundega. 

Sel hetkel lükati kantselei uks ettevaatlikult paokile ja saali lävel seisis nägus 
poisike, kes kandis uhket paaži-livreed. 

«See passib siia niisama hästi nagu tort sõnnikuhunniku otsa,» käis von 
Wolkensteinil mõte läbi ,pea. 

Poiss ei tundnud vähimatki hirmu, krimpsutas kantseleis valitseva haisu tõttu 
põlglikult nina ja pöördus üleolevalt rüütli poole: 

«Hei, sõbrake, kas võid mulle ütelda, kust ma leiaksin Wolkensteini rüütlihärra?» 

Ohhoo! See näis rüütlile stseenina komöödiast, kus kõige uskumatumad 
juhtumused näitlejaid nii kokku tõid, nagu autori näitekunstinärv just heaks arvas. 

«Mis sa siis tahad? Mina see olengi,» lausus rüütel. Elu oli talle juba õpetanud, et 
just tegelikkus võib olla kõige fantastilisem. Paaž kaotas jalamaid kogu ülbuse ja 
ladus alandlikult lagedale oma sõnumi: kui kõrgeauline rüütli-härra suvatseks nii 
lahke olla ja võtaks vaevaks lasta ennast saata — muidugi senikaua, kui see vajalikuks 
osutub. Teda ootab õhtusöögile daam, kes palub, et ta nimi jääks saladuseks. Siiski ei 
maksa rüütlihärral oma au pärast muret.tunda: tegemist on küsimusega, mis on väga 
õilis ja daamile pealegi erakordselt tähtis. 

«Kulla sõber,» katkestas von Wolkenstein käskjala jutu, «mulle näib, et sa 
mainisid õhtusööki. Nojah, ma näen, et 

siin on tegemist küsimusega, mis on ka mulle kole tähtis. Ma ei saa aru, miks me 
siin tühja juttu puhudes veel üldse vahime. Läheme ja ärme viidame aega!» 

Nüüd istus rüütel Osvald von Wolkenstein donna Olym-pie vastas «Rohelise 
Pärja» võõrastemaja parimas numbritoas laua taga, mis oli lookas praadide, 
mitmesuguste vürtsitatud kastet sisaldavate kannude, kalade, pasteetide, maiustuste ja 
tumepunase burgundia veiniga täidetud peekrite all. 

Õhtusöök möödus sõnatult. Külalisel polnud huvi millegi muu vastu peale oma 
kõhu täispuukimise — imesid ei juhtu iga päev ja seepärast tuleb neil tukast kinni 
kahmata! —, peoperenaine aga kasutas vastasistuja vaikimist selleks, eit teda 
põhjalikult silmitseda. Ilmselt jäid mõlemad pooled oma tegevuse tulemusega rahule, 
sest kui rüütel viimaks söömise lõpetas — ta lihtsalt ei suutnud rohkem õgida — ja 
teenrid laua ära koristasid, vaatasid mõlemad julgustava naeratusega teineteise otsa. 

Rüütel oli soodsamas olukorras: vestluse alustamine polnud tema mure. Tema oli 
veetud siia nagu kala õngenööri otsas, niisiis avagu kalur oma kaardid ja ütelgu, miks 
ta rüütli enda poole kutsus. Kuratlikult ilus naine — kahtlemata hoor, selles oli von 
Wolkenstein esimesest pilgust peale veendunud —, kuid hurmav, nagu rüütlihärra 
seejuures tunnistama pidi, nii hurmav, et võib mehe päris tusaseks teha: miks ta küll 
nii palju õgis ja veini kaanis? Ei, kadugu patused mõtted? Rüütel teadis liigagi hästi 
— selline haruldane mees ta ei ole, et niisugune linnuke teda õhtusöögi eest endale 
küljesoojendajaks ostaks. Aga kuidas ta oma pead ka ei vaevanud, parimagi tahtmise 
juures ei suutnud ta selle kummalise küllakutse tõelist põhjust ligilähedaseltki ära 
arvata. 

«Küllap tunnete imestust, miks ma teid külla kutsusin,» katkestas donna Olympie 
esimesena vaikuse. «Kuid ma valisin teid pärast hoolikat järelemõtlemist. Minu nimi 


on Olympic. Selle nime all tuntakse mind Roomas, Firenzes, Veneetsias ja niisiis pole 
mul vaja sellele enam midagi lisada. Minu eesmärgiks on nüüd Konstanz.» 

«Kõik kuulsused ruttavad selle linna poole,» katsus rüütel meelitada, «Aga sõita 
Itaaliast Konstanzi Aacheni kaudu...» 

«Ma tulen Pariisist. Oleksite pidanud juba veini järgi ära tundma, et tegemist on 
prantsuse köögiga. Kuid Itaalias soovitati mulle teid.» 

Von Wolkenstein kergitas küsivalt kulme. 

«Teie sõbrad. Antonio Loschi ja Benedetto de Pileo.» 

Ah, need nimed! Neid kuulda tähendas samasugust naudingut, nagu rüübata pärast 
švaabi kapsaid burgundia veini. Kolleegid-luuletajad — dramaturg Loschi ja lüüriline 
poeet de Pileo. Niisiis — nemad pole teda unustanud! - Võib-olla ta Konstanzis 
koguni kohtab neid? 

«Kuid see pole veel kõik. Teist rääkisid mulle isegi paavsti 'sekretär Poggio, 
samuti Paolo Vergerio ja Bruni...» 

«Madonna!» sattus rüütel nüüd vaimustusse. «Te olete lihtsalt itaalia poeesia 
lilleaednik. Nende nimede meenutamisega te kogusite terve buketi kõige toredamaid 
lilli ja hoiate seda mu vääritu nina all. Ah, ütelge, mida kirjutavad praegu need 
titaanid? Värss . .. Üksainus värss, madonna, teie suust... » 

«Kui kõik need inimesed mind tunnevad, ei tähenda see veel, et mina pean nende 
luuletusi tundma. Kuhu ma nõnda jõuaksin, kulla sõber? Ma hoian»oma mälu tähtsa- 
mate asjade jaoks. Jah, mõned neist olid päris armsad poisid. Kuid kindlasti 
mäletavad nemad mind paremini kui mina neid.» Donna Olympie naeratas põgusalt. 
«Neil on selleks ka rohkem põhjust. Aga praegu pole asi selles. Nad andsid mulle 
nõu, et pöörduksin oma muredega teie poole. Te olete elukogenud mees, ja eelkõige 
— teie arukuse juures on teil olnud küllaldaselt võimalusi Sigismundi õukonda 
tundma õppida.» 

Ptüi, selle kauni maski taga ei leidu poeesia raasugi! Niisuguste luuletajatega on ta 
kokku puutunud, ja mitte ühtegi värssi, mitte ainustki.. . Mida tema küll annaks 
värsside eest pärast kogu seda kantseleis hällitamist! Aga see linnuke — noh, küllap 
ta tunneb neid poeete teisest küljest, sellest küljest, mis on kõikide meeste puhul ühe- 
sugune, kirjutagu nad siis värsse või mitte. Rüütli hinges hakkas keema sünge viha, 
mida ta otsustas pigem siiski veiniga jahutada, sest muidu oleks ta tõesti tänamatu 
loom. Pärast niisugust õhtusööki! Kuid miks ta minu eest hoolitseb? Et ma tunnen 
hästi Sigismundi õukonda ... Seda tunnen ma nii hästi, et ajab südame pahaks. Aga 
mis temal 

sellega pistmist on? Kuid siiski. . . Pea kinni, plika, ega sa viimati mu kolleeg ei 
ole? Kelle spioon? Paavsti, Veneetsiavõi. . . Von Wolkenstein peab tähelepanelik 
olema, kuigi see ei ole kerge, sest burgundia vein tõuseb kuratlikult pähe. Peaks 
trimpamise juba jätma, kui see võimalik oleks. Aga millal sa jälle saad niisugust 
nektarit kõrist alla kulistada? 

«Madonna, te osutate mulle erakordset au oma huviga minu isiku vastu, kuid ma 
olen liiga tugeva kriitikameelega, et seletada seda oma isiku veetlusjõuga. Kuigi mul 
on sellest väga, väga kahju.» 

Donna Olympie hakkas naerma: 

«Kallis sõber, ärge sundige mind viisakuse nimel ebasiiraks muutuma. Selleks 
võõrustaja osa rgind ei kohusta. Ärgem kõndigem enam palava pudru ümber. Olge 
kindel: ma tean teist kõik või peaaegu kõik. Ja arvan, et selle aja jooksul, mis me siin 
koos mööda oleme saatnud, teatte ka teie minust — kui mitte kõike, siis vähemalt 


kõige olulisemat.» Kuid sedapuhku oli donna Olympie naeratuses leebet kibedust. 
«Selles suhtes ma usun kunstnike instinkti. Ainult kord elus tahtsin ennast ühele 
poeedile paremana näidata, kui ma olen, aga see ei läinud läbi; ehkki armastasin teda, 
ja see juhtus tollal, kui olin veel noor tütarlaps. Me mõlemad oleme 
silmakirjatsemises liiga vilunud. Niisiis — lubage, et asun kohe asja juurde. Mul on 
vaja teie käest mõningaid andmeid osta. Mis tahes hinna eest, ma pole kooner — 
tingimist ärge kartke. Küllap te nüüd muidugi mõtlete, et keegi saatis mind. Eksite. 
Vajan andmeid ainult ning üksnes ise. Mul on tarvis kõike teada saada keisri kohta.» 

«Sigismundi kohta? Ta pole veel keiser.» 

«Rooma kuningas või keiser, lõppude lõpuks on see üks ja sama. Mul on vaja 
Sigismundist üht-teist teada, sest mu andmetes leidub lünki. Oma kaasmaalaste kohta, 
olgu see paavst või tema itaalia kardinalid — vähemalt kuni neil mingit kaalu on —, 
tean küllalt. Nendest võiksin pigem mina teile jutustada. Kuid Rooma kuningas on mu 
kollektsioonis puudulikult esindatud. Ma sõidan Konstanzi kõrget lendu tegema. 
Lendu omal käel, rõhutan seda veel kord. Ma tahan võimu ja raha. Need kaks käivad 
ikka koos. Ma ei taha isegi kõige kõrgemast soost lurjuse armuke olla, kui too jookseb 
juhtoina kannul, tahan jõuda tippu, nii kõrgele kui üldse võimalik. Pean täpselt 
teadma, 

kelle peale panus panna. Arvan, et lihtsamalt ja selgemalt ei ole seda võimalik 
ütelda.» 

Helde taevas, on see alles kiskja! Rüütel tundis käe sees nõksatust, nii et pidi 
äärepealt risti ette lööma. Kuid ühes ta ei kahelnud: naine rääkis tõtt, oli ühtemoodi 
halastamatu nii enese kui ka oma kuulaja vastu; rääkis viimasega nagu mees mehega. 
Niisugused tõprad, kui nad esinevad sellise täiusliku eksemplari näol, on ju lõppeks 
alati agaamsed. Kuid vähemalt muudab see kogu asja lihtsamaks. 

«Nagu ma aru saan,» pobises rüütel natuke pettunult, «on siin tegemist lihtsalt 
äritehinguga. Võiksin rääkida teite paar päeva, kuid arvan, et teile piisab täielikult 
ühestainsast nõuandest: hoidke Sigismundist kinni!» 

«Ma ei vaja nõuandeid. Tahan temast (teada, kuulda, enne kui teda näen. Küll ma 
siis juba ise otsustan.» 

«No hästi, võtame siis järjekorras. Teid huvitab arvatavasti kõige rohkem tema 
välimus, iseloom, kalduvused, kuidas on ta vahekord oma naisega, kuidas ... » 

«Porca Madonna ”, rüütel, teiega peab inimesel ingli kannatus olema! See kõik, 
mis te siin mainisite, ei huvita mind üldse. Kas mees on ilus või inetu, gee on meie 
ametialal ükskõik. Kui ma teda kohtan, saan tema iseloomust ja kalduvustest tunni aja 
jooksul rohkem teada kui teie jutust terve kuu kestel. Ja magamistoa keelepeks? Ma 
tulen ometi Pariisist, seal teatakse tema seda sorti seiklustest vist rohkem, kui ta ise 
teab .. . Niisiis — palun teid lahkesti juba otsustada, kas usaldate mind või ei. Kui 
arvate, et võite mulle oma kaupa müüa, siis ärge viitke aega!» 

See naine teab, mida tahab, nii palju oli von Wolkenstei-nile nüüd selge. 
Pikkamisi sai ta oma vastupuiklemisest ja lipitsemisest võitu ja võis äri ajama hakata. 
Ülim aeg, et kõike veel heaks teha. Nii seadis ta end siis mugavasti tugitooli ja andis 
mõnuga mõista, et valmistub põhjalikku tööd tegema. Esmalt rüüpas ta veel tubli 
sõõmu ja tõmbas palgeni täis veinikannu käeulatusse. Ja nüüd — jumala ja kuradi 
abiga — oli ta kõigeks valmis. 

Juba avas ta suu, kui teda peatas naise käskiv käeliigutus: 


' Kurat võtaks! (It. k.) — Tõlk. 

«Kas te ei taha kõigepealt hinna suhtes kokku leppida?» 

Rüütli suu klapsatas kinni. Jumala eest, see pole naine, vaid mees seelikus! Kuid 
siis vastas ta samasugusel toonil: 

«Te küsisite, kas ma usaldan teid. Hästi. Ma usaldan. Hinna määrate teie ise 
vastavalt mu kauba väärtusele. » 

Donna Olympie naeratas ja muutus korraga jälle väga võluvaks naiseks: 

«Ärge kartke, mu sõber, te ei pettu!» 

Von Wolkenstein tõstis peekri särava lühtri valgus-kumasse. Nüüd peegeldusid 
küünlaleegid burgundia veini veretaval pinnal rubiinpunaste tulukestena. Veel kord 
võttis kahtlus võimust — see on ju mäng ftilega! Mis siis, kui ta tuhaks põleb? Ei, 
tema käsi hoiab ainult burgundia veini, milles peegelduvad leegid. Tarvitseb ainult 
peeker huultele tõsta, ja leegid värelevad jällegi ainult küünla-tahtide küljes, temast 
hädaohutus -kauguses. Nõndaks, ja peeker on tühi, vein paneb keha surisema, donna 
aina naeratab ja kallab karika uuesti täis. Tema, Osvald, ei peaks nii palju jooma. 
Tegelikult ootab teda ju luuletajale vääriline ülesanne: maalida sõnadega 
komplitseeritud portree kõige . . . kõige suuremast inimesest? Ei. Aga kõige ohtli- 
kumast! Võib-olla. Kuid kindlasti kõige ebatavalisemast inimesest kogu tema 
keerulises õeluses, tema inimlikkuses ja ebainimlikkuses. 

«Jah, ta on inimlikki,» prahvatas rüütel ilma sissejuhatuseta, nagu üllataks ta selle 
avastusega just iseennast, «kui vaatleme metsikute kiskjate kombeid, mida peame 
ebainimlikeks ainult seetõttu, et saame nendest aru, sest näeme neid varjamatult oma 
silmaga. Tegelikult ei teeskle Sigismund üleüldse, sest ta ongi ainult kehastunud 
silma-" kirjatsemine. Ei maksa tähelepanu pöörata tema sõnadele, vaid tegudele. Üldse 
võite meest õieti tundma õppida tema ( tegude põhjal, need reedavad alati kõik, ja 
nõnda on kõige parem, kui ma räägin teile nendest.» 

«Viimaks jõudsime sinna, kust oleksime pidanud alustama,» noogutas donna. 
«Aga te ei joo sugugi, kulla sõber!» 

Rüütel tõstis peekri ja vaatas Olympiele otsa. Naine tahab teda purju. joota, et ta 
viimsegi ettevaatuseraasu hülgaks. Aga kui see tõesti lõks on, siis istub ta juba prae- 
gugi 

kaelani sees. Pole mingit mõtet burgundia veinile halastada. Niisiis trimpas ta 
vägevasti. Ta tundis peas ja kogu kehas tuttavat ning mõnusat kergusetunnet. Ka 
hädaoht kaotas oma kaalu: hirm — kui palju leidub seda igas inimeses! — nõrgenes ja 
andis maad lapsikule muretusele. " Ainult poeedi arukas plaan oskuslikult Sigismundi 
portree maalida lendas küll kuradile. Mõtted ja hinnangud ühinesid niisama 
kaootiliselt, nagu kukerpallitasid peas kujutluspildid. Viimased kerkisid mälust, 
alustasid kergejalgselt ringmängu ja kõige eredamad neist trügisid ette, jutustaja 
tahtmisest hoolimata. Jumal teab miks, kuid esimesed olid —- turbanid. 

«Türklane! Oi, seda koletist kardab ta kõige rohkem, Euroopa koll! Aina 
nakitseb Sigismundi Ungari kallal, ja nagu räägitakse, valmistub türklane kogu 
maailma ära võtma. Võib-olla on Sigismundil õigus. Mina seda ei mõista, len üsna 
pikka aega asiaatide hulgas ringi tuianud ja arvan, et meie oleme hullemad barbarid 
kui nemad. Ainult ühes suhtes jäävad nad meist maha: nad, lollpead, ei tohi veini 
juua! Teie terviseks, madonna!» 

Kõige meelsamini oleks rüütel nüüd kurtisaanile Konstantinoopplist jutustanud. 
Kui suurepäraselt sobiks Olympiele vuaal, mis jätaks looritatud näost ainult piklikud 
mandlikujulised silmad vastu särama. Äh, lollus! Kuhu ta ma jutuga jäigi! Õigus, 
Konstantinoopol: 


«Praegu on Bütsantsi keisririik juba nii kokku kuivanud, et tegelikult on temast 
ainult see üks linn järele jäänud. Sellegi kõri pigistab poolkuukummardajate ling ja 
hingata võib teine jaokaupa ainult sellepärast, et Osmani dünastias käib äge 
kisklemine võimu pärast. Konstantinoopoli keiser vahib hommikust õhtuni Lääne 
kui viimse lootuskiire poole. Ärge arvake, et ajan plära ja kaldun asjast kõrvale. 

Just sellel on otsene seos meie kavalpeaga. Sigismund mõtleb: «Mis oleks, kui mul 
õnnestuks kristlikku maailma uskmatute kallaletungi vastu kaitsta?» Oh, kui 
hea meelega tahaks see põrguvürst inim-nahas suurim messias olla! Sigismund tahaks 
kõik Euroopa riigiti üheksainsaks tohutuks impeeriumiks kokku klopsida, mida 
valitseks muidugi tema — inimkonna päästja. Niisugune plaan teeks au Karl 
Suurelegi. Peale selle tahab ta ühendada mõlemad kristlikud kirikud, rooma- ja 
kreeka-katoliku. Türklasega hirmutab Sigismund Konstantinoopoli Manueli ja 
mauridega, kes istuvad Hispaanias nagu 

torkiv pind näpus, kohutab paavsti. Mispärast kogu maailm küll ei taipa, et ainult 
Sigismund võib teda päästa? 

Kuid praegu ei ole Lääneski õiget korda. See neetud kirikulõhe! Kristuse 
asemikku etendavad kolm vale-paavsti. Ka siin tahab Sigismund korra majja luua, ja 
kui see tal läbi läheb — jälle uus teene. Ja veel missugune! Viimane kerjusmunkki 
peab süs Sigismundi eest ööd kui päevad palveid lugema. Palvetele ta muidugi 
vilistab, kuid siis peab iga riik, iga seisus, iga aadlik ja linnakodanik kukrut 
kergendama ja kõliseva kullaga oma tänulikkust avaldama. Seepärast rta selle 
Konstanzi hookuspookuse ette võttiski: ajas sinna kokku riigivalitsejaid, ülikoole, 
munga-ordusid, igasugust seltskonda, kupatas sinna ka Johannes XXIII nagu lehma 
libedale jääle. Nüüd tal paavst peost ei pääse ja Sigismund hakkab teda maha parsel- 
dama nagu nuumpõrsast. Oleneb sellest, kus rohkem pakutakse ja kes rohkem 
maksab: kas kardinalid, kontsiil või ilmalikud võimumehed. Mu jumal, on see alles 
püha kirikukogu! Nüüd peab küll rüüpama!» 

Donna Olympie täitis hoolitsevalt peekri. Ta ise ei joonud, kuid kuulas 
keskendunult ja tähelepanelikult. 

«Kes võib Sigismundile etteheiteid teha? Ta tahab kaitsta kristlust osmanite vastu 
ja päästa maailma kiriku-lõhe hädadest. Nii austusväärsed plaanid puha, kui... » 

Nüüd peaks järele jätma. Kui ta edasi räägib, siis võib juhtuda, et ta leitakse juba 
homme kraavist, puss turjas. Aga mis on kibe, see jäägugi kibedaks nagu äädikas! 
Ainult burgundia vein ei peta: mida rohkem võtad, seda maitsvam ning meeldivam ta 
on. 

«Jah — kui ta ei teeks seda kõike enese huvides! Enese huvides, mu kaunitar, alati 
teeb ta kõike ainult ja üksnes enese huvides. Teadagi, ta on keiser, või peaaegu keiser, 
ja kui inimene kainelt mõtleb, siis ütleb ta enesele, et mida keiser teeb enese huvides, 
seda teeb ta tegelikult riigi huvides. Kuid anna kõige suuremalegi lollpeale paar. 
klahvi burgundia veini ja temagi saab kohe aru, mis selle taga peitub. Sigismund on 
võimu peale jahti pidanud — arvan, juba sellest saadik, kui hakkas emapiima imema. 
Küllap ta kõõritas juba siis, ega amme kaelaketi küljes järsku kuldraha ei ripu. Ta 
alustas üsna kehvalt — Ungari kuningana. Kuidas ta sinna troonile sai, see ise on juba 
terve histooria. Ja vägagi metsik. Aga see pole tähtis. Ja otsekohe hakkas ta sonima, 
mitte millestki muust kui 

Rooma kuninga kroonist. Saksa riik, see oli tõeliselt meeldiv koppel sellele täkule. 
Niipea kui ta võttis pähe keisri-krooni jahtimise, ei suutnud teda enam miski tagasi 
hoida. Kui kuurvürstid neljateistkümne aasta eest tagandasid Sigismundi venna tšehhi 


Väclavi, lippas meie sõber krooni järel nagu koer kondi kannul. Ta polnud ainuke — 
ah, need olid alles ajad! Nagu praegu on kolm paavsti, nii oli meil siis kolm Rooma 
kuningat. Kuid Sigismund oli kõige visam: ega teda asjatult Rooma kuningaks 
valitud. . . surnuaial.» 

Rüütel pahvatas naerma, kui nägi, et Olympie ei taha seda uskuda: 

«Jah, surnuaial. Need kuurvürstid, kelle ta ära ostis — kõikide jaoks ei jätkunud 
tal raha ega võimu —, pidid ta Frankfurdis kuningaks valima. Kuid Frankfurt kuulus 
Mainzi peapiiskopkonda, mille ülemkarjane hoidis kolmanda kuninga poole. Et 
valimist nurja ajada, pani peapiiskop linna interdikti alla ja Sigismund oma 
valijameestega leidis eest lukustatud kiriku. Nõnda tulid nad kokku ja korraldasid 
valimistseremoonia kiriku taga haudade vahel. See kõik ei tähendanud Sigismundile 
midagi ja vist oli Liiva-Hannus ise sellel missal ministrandiks, sest varsti koristas ta 
teise võistleja ära, ja nõnda jäi järele kõigest üksainus, tema vend Väclav TV, kellele 
ei suudetud kuidagi selgeks teha, et keisririigis temast enam vähimatki teada ei taheta. 
Aga Väclaviga oskas Sigismund juba toime tulla. Kas teate, et ta laskis venna juba 
enne seda kahel korral ära röövida ja vangi panna? Kuid Väclavi olukord oli siis 
veelgi hullem, kui Sigismund leplikku ning ustavat venda mängis. On sedagi ette 
tulnud. Mis see vennaarmastus Tšehhi kuningale raha, kahjude ja järeleandmiste näol 
maksma läks — seda pole mõtet rääkida. Muide, Väclavile oli see tollal juba peaaegu 
ükskõik. See on nimelt niisugune mees ... Agaei, see ei kuulu siia. Tol ajal ta juba 
peamiselt ainult jõi. Kuid sedagi tegi ta ilma tõelise naudinguta. Ütelge, madonna, 
kuidas on võimalik veinist meeleheidet ja kaduvustunnet ammutada?» 

Ja von Wolkenstein silmitses hellitleva pilguga veini-juga, mis kannust tema 
peekrisse vulises. 

«Kuhu ma pidama jäin, madonna? ... Noh, juba tuli meelde. Niisiis jageles 
Sigismund Väclaviga, et see talle Rooma kuninga tiitli annaks. Ei kestnudki kaua, kui 
ta surus venna vastu seina. Väclav IV tunnistas pidulikult, et 

Sigismund on Rooma kuningaks valitud, mis tähendas, et minu kallis isand sai 
keisririigi tõeliseks peremeheks. Riik kukkus talle sülle nagu küps õun. Ometi oli 
selles õunas kaks ussiauku. Üheks osutusid keiserliku võimu tunnusmärgid, mida 
"Vadav armsale vennale kätte ei andnud, ja see ajas tõesti hinge täis, sest nendega 
oleks saanud oma võimule nii toredasti välist hiilgust anda! Teiseks aga oli Väclavi 
kangekaelsus, et Sigismund ei tohi ennast tema eluajal Rooma kuningaks kroonida. 

See oli Sigismundile ükskõik, kuni tal seda vaja ei läinud. Aga nüüd, kus ta tahtis 
Konstanzis kogu ristirahva püha kontsiili eesistujat mängida, nüüd pidi ta tingimata 
oma võimutäiuse suurimas säras esinema. Tal oli tarvis krooni pähe saada, et igaüks 
kohe aru saaks, missuguse võimsa isandaga on tal au tegemist teha. Pidasime selles 
küsimuses kirjavahetust Praha õukonnaga, kulutasime kantseleis peaaegu kõik 
hanesuled juppideks — kasu mitte mõhku. Kuni korraga tuli juhus appi. Teate ju, 
madonna, mida suurem lurjus, seda rohkem tal veab. Ühel ilusal päeval ujub siis 
Aachenisse Väclavi saadik, ja arvake ära, mis asjus! Pärast kogu seda sääsekurnamist 
tegi Tšehhi kuningas ise ettepaneku, et ta on nõus Sigismundi kroonimisega, kuid 
ainult ühel tingimusel. Ja see oli niisugune, et Sigismund ainsana suutis naeru tagasi 
hoida. Tõepoolest! Täpselt niimoodi, nagu pakutaks teile kotitäis tukateid ja nõutaks 
teilt selle eest, et viskaksite kaks krossi kirikukotti.» 

Rüütel ei suutnud isegi nüüd naeru tagasi hoida ja donna Olympie pidi natuke 
aega kannatlikult ootama, kuni tema lõbusus muutus joodiku inertsuseks, mis hetke 
pärast loiult kustus. Von Wolkenstein vaatas süüdlase näoga ringi, kuid lükkas 
sedapuhku esmakordselt peekri tagasi, ja oli näha, et ta katsub jälle meelde tuletada, 


millel ta peatus. Ta ei osanud ära arvata, kas sellest, mis ta juba oli rääkinud, piisab 
korraliku tasu saamiseks. 

«Kujutlege vaid, madonna: Sigismund pidi tagama, et Konstanzis ei tehta mingit 
kurja ühele tšehhi ketserile, kes on ka kirikukogule kutsutud. Asi olevat selles, et kui 
too jumalasalgaja elusalt Tšehhimaale tagasi ei jõua, siis ootavat Väclav IV-t seal 
palju pahandusi. Kes sellest kõigest sotti saab, ma ei tea. Mina igatahes küll mitte. Ma 
ei mäleta täpselt enam selle semu nimegi, kelle pärast Tšehhimaal nii suurt hirmu 
tuntakse. Oli midagi sellist, nagu 

Gus või Husa. Kui meie kõik kantseleis selle puhul pead vangutasime, siis leidus 
ometi mees, kes hetkegi pead ei murdnud, ja see oli — Sigismund. Silmagi 
pilgutamata tõttas ta sellele antikristusele kaitsekirja lubama. Ja tagajärg? Aachen 
valmistub Rooma kuninga kroonimispidus-tusteks. Ühesõnaga — siit sõidame 
Konstanzi, pea ümber Rooma kuningakrooni aupaiste. Kas pole meistritöö? Ja ühtlasi 
ka kinnitus, et see Rooma kuningas on tõeline saatuse pailaps. Mida teile veel 
rääkida? Tõbras ja keiser ühes isikus, kuid seejuures ... » 

«Kuid seejuures?» virgutas naine rüütlit, kes jäi järsku toppama» 

«Kuid seejuures on ta Miks peaks inimene rääkima 

kuningast teisiti kui näiteks oma kokast, kui ta on endale pähe võtnud selle mehe 
portree joonistada? Võrdlus muidugi lonkab, sest mingit kokka pole mul iialgi olnud, 
vägevaid käsutajaid aga küll ja küll. . . Kuid Sigismund on tõesti võluv — esimesel 
pilgul. Teisel juba vähem, ja kellel on veel natukegi aru peas, see otsib kolmanda 
pilguga juba ust, mille kaudu terve nahaga jalga lasta. Oi, Sigismund oskab võluda, 
oma poole võita — inimene annaks tema eest kas või oma hinge! Varsti hakkab ta 
Sigismundi küll vihkama, kuid siiski ei lakka inimene seda meest omal viisil 
imetlemast. Karl TV poegadest on just tema seda isa loomu joont kõige rohkem 
pärinud. Aga kurat teab, millest see tuleb, et isa iga hea loomujoon on Sigismundis nii 
kummaliselt pahupidi pööratud. Piisaks, kui tal oleks olemas üksainuke asi: karakter. 
Siis võiks ta tõeline messias olla. Praegusel kujul aga sarnaneb see mees pigem 
saatanaga. 

Sellest hoolimata ma kordan: kui tahate valida paavsti või tont teab kelle ja 
Sigismundi vahel — hoidke kinni viimasest. Ta pole teistest parem, kuid alati on tema 
see, kes lõpuks võitjaks jääb.» 

Donna Olympie, kes oli kogu aeg tähelepanelikult kuulanud, noogutas nüüd 
arusaavalt: 

«Tegite oma töö hästi, kallis sõber!» 

«Kui te soovite,» sõnas rüütel, «võin kõige tähtsamad mõtted ka paberile 
sirgeldada. Kuid praegu ei suuda ma vist ainustki sõna loetavalt kirja panna. See on 
parim kompliment teie burgundialikule külalislahkusele.» 

«Ärge nähke vaeva,» naeratas naine. «Esiteks ei oska ma lugeda,» — Osvald von 
Wolkenstein langes oma osast 

välja ja ajas imestusest silmad jolli, kuid donna ei teinud teist nägugi — «ja 
teiseks võite kindel olla: ma ei unusta mitte midagi. Teie andmed on lihtsalt 
hindamatud.» 

«Oh, mis sellesse puutub,» kiirustas rüütel vastama, «siis mina ei pea neid sugugi 
nii haruldasteks, et teie neid hinnata ei suudaks.» 

«Küllap näeme,» lausus naine paljutähendavalt, ja nüüd lõi tema nägu särama 
niisuguses võrgutavas veetluses, mis tundus rüütlile lihtsalt kuratlikuna. «Ma ütlesin 


juba enne, et maksan mis tahes hinna, vastavalt teie soovile. Teile on avanenud suur 
võimalus, mu sõber. Olen kõigeks valmis.» 

Rüütlile hakkas koitma — siis nii odavalt tahab see naine läbi ajada! Ta pole 
rumal, ehkki ta ei oska lugeda. Muidugi pidi von Wolkenstein teiselt poolt 
tunnistama, et isegi kui tal oleks tengelpungas raha nagu raba, iialgi ei nõustuks donna 
Olympie müüma talle seda, mida ta praegu rüütlile otseteed pakub. Rüütel võttis 
kokku kogu jõu, et koondada mõtted oma kõhnale rahakotile ja kehvadele 
õhtusöökidele, mis teda homsest peale jälle ees ootavad, oma räpasele pugerikule, 
mille ta võiks luksusliku korteri vastu vahetada, oma -kulunud riietele, oma... Lõp- 
matult palju hüvesid võiks ta endale.lubada, kui nimetaks vägeva summa. Ka naisi. 
Kuid iialgi oma elus ei saaks ta muidugi niisugust oivalist kaunitari. Mitte iialgi... Nii- 
sugune õnnelik juhus avaneb talle kõigest üksainus kord. Jumal, jumal, nii raske on 
otsustada, kui soontes suriseb hea vein ja käeulatuses on niisugune iludus — ja kui 
inimene kõigele lisaks on eeskätt veel luuletaja! Niisugune täiuslik iludus käeulatuses 
— veelgi lähemal, sest donna Olympie tõusis, see aga pani rüütligi tugitoolist püsti 
kargama, ja siis astus naine mehe juurde, ligi, päris ligi,-mõlemaid eraldav vahemaa 
muutus käeulatuseks selle sõna otseses mõttes, juba puudutas rüütlit kähisev kleit,, 
mehe ninna tõusis lõhnaõlide aroomi, silmad, mis von Wolkensteinile üha lähenesid, 
leegitsesid, ja nende lõõsk oli tugevam kui kõik veini tulejoad kokku; magus joobu- 
mus valdas rüütli keha, ja korraga tundis ta peo all vetruvat rindu, mille kumerused 
dekolteest välja piilusid. 

«Kui te otsustasite — mis siis ikka,» tungis rüütli kõrvu naise hääl, ja Olympie 
käed libisesid nöörpihiku pannaldele. 

Võib-olla oli see tingitud osavast sissekulunud liigutusest, võib-olla ka üsna 
tüdinud toonist, mille varjamise donna oli unustanud, igatahes nägi von Wolkenstein 
viimsel hetkel kõike jälle õiges valguses. Ta taganes oma tugitooli juurde, pühkis 
laubalt higi ja lausus häälega, mis muutus iga sõnaga kainemaks ja hallimaks: 

«Madonna, ma kordan teie sõnu: me oleme liiga kogenud, et endale rumalusi 
lubada. Peale selle olete teie liiga ilus. Milleks ma häirin oma hingerahu? Niisiis — 
ma määran hinna. Ei, ei, ma ei mõtle raha. Kui te maksaksite mulle ka muinasjutulise 
summa, vilistaks mul paari päeva pärast ikkagi tuul taskutes. Tahan teilt niisugust 
tasu, mis annaks pidevamat tulu ja sealjuures sellist tulu, mis makstakse välja osade 
kaupa. Mul on õnn mitme kuu jooksul Konstanzis teiega ühte ja sama õhku hingata. 
Lubage mul teid aeg-ajalt külastada ja veel, et reedate mulle vastutasuks vahel 
mõningaid andmeid oma allikatest. Nõnda aitate mul omakorda paremini mõista seda 
pea peale pööratud maailma.» 

Donna Olympie kõhkles viivu, silmitses rüütlit pilukil silmadega, siis ulatas talle 
siiski käe: 

«Nõus. Ja veel midagi: võtke vastu minu siiras imetlus teie otsuse suhtes. See on 
nii arukas, e,t ma ei tunne end üldse solvatuna.» 

Siis koputa' kurtisaan vastu peekrit. Järsku nagu viirastus seisis von Wolkensteini 
ees jälle paaž, kes oli ta õhtul sinna toonud. Veel kord kuulis rüütel naise häält, mis 
käskis poisil isandat saata ja viia rüütli korterisse järelejäänud kannutäis burgundia 
veini. Korraga tundis ta laubal jahedat öist õhku, mis pimeduseski nii hoogsalt kõrgel 
siravate tähtede poole vuhises. 

«Olympie...ah!.. .». 

Alles nüüd tundis rüütel Osvald von Wolkenstein, et ta on täis nagu pinal. 


III KARDINAL 


Rooma kuuria kardinalilt Francesco Zabarellalt vend Anselmile, püha Francis- 
cuse ordu mungale. 

Kallis sõber! 

Viibin teist nädalat teekonnal ja mul on juba kõrini sellest vastikust seltskonnast, 
mis koosneb iga liiki eeslitest, olgu need siis karvased ja neljajalgsed, kes kannavad 
meid oma turjal piki siinseid kaelamurdvalt järske mägi-radasid, või puhtaks 
raseeritud ja kahejalgsed, kes konnade ja hiirte sõda peavad. Roomas oli mul 
vähemalt alati võimalik kuuria istungite ja ametliku klatši east oma eremi-taaži 
pageda, kus mind ustavalt ootasid vaimukad sõbrad: ülev Vergilius, võluv Ovidius ja 
õilis Horatius. Siin aga olen oma auväärsete vaimulike kaaslaste kitsas ringis nagu 
vang. See ring on oma liikmete arvult väike, kuid hoopis armetuks muudavad selle 
nendegi liikmete äärmiselt piiratud huvid. Mida kõrgem vaimulik, seda selgemini see 
avaldub. Mulle näib, et oma kõrge koha eest maksavad nad oma hingelise ja vaimse 
maailma ahenemisega. Nende prelaatide mõtted lasevad ringi nagu vesiämblikud 
lombi pinnal ja piirduvad ainult kõhumurede ning karjääriküsi-mustega. See aga 
muutub pikapeale tõesti tüütavaks. 

Seda kõike ette aimates pantserdasin ennast küll vähemalt oma kahe 
lemmikraamatuga, Vergiliuse «Bukoolika» ja Ovidiuse «Metamorfoosidega», mida 
ma ei ole lasknud reisikotis hallitada, kuid selgus, et ka sellele ettenägelikkusele 
tõmbasid kriipsu meie mägiteekonna barbaarsed tingimused: Vergerio, mu ettelugeja, 
sai nohu ja see alpi nohu on niisama tohutu nagu seda põhjustanud külmad- 
hiiglamäedki. Sa saad aru, et on küllaltki talumatu kuulata, kuidas Jupiter surelikke 
naisi võrgutades läbi nina, räägib. Vergerio ise näib pikkamisi muutuvat ainult oma 
nohuse nina lisandiks ja tema nutune hääl kõlbab suurepäraselt üksnes nümf Egeria 
halamisi deklameerima, kes lakkamatu nutu tõttu ise veeks muutus. Kuid «Metamor- 
foosides» leidub vähe kohti, mis sobiksid Vergerio talendile selle praeguses seisundis. 
Et ma talutares suitseva pirru valgel ise loeksin, seda ei võimalda mu silmanägemine. 
Olen rõõmus, et ta mul vähemalt kirjutada laseb. 

Niisuguses olukorras langes liisk Sinu peale. Ole mulle siis mu vaikivaks 
vestluskaaslaseks. Kui ma kõnelen Sinuga selles kirjas, viibime jälle koos, ehkki meid 
käesoleval hetkel lahutab suurem vahemaa kui kunagi enne. Kardan, et me ei näe 
teineteist enam iial. 

Ma sain teada, et Sa lahkusid oma mungaordu kloostrist ja läksid püha Johannese 
kuningriiki otsima. Teadlased paigutavad selle riigi tundmatusse Aasiasse ja ilmselt 
asub see nii kole kaugel, et tema piirideni võib inimene küll jõuda ainult pettumusest 
ja lootusest võrsunud unistustes, jalgsi aga vaevalt. Seda kergemini võib tollele mui- 
nasjutulisele riigile oma tujutluses anda suurima täiuslikkuse, *millest meie patuse 
maa puhul ei saa juttugi olla: siin on kõik liiga lähedal ning silma ees. Sa loodad sealt 
leida algkristliku jumalariigi, mida Sa meil ei leidnud ega võinudki leida. Nagu Sina, 
nõnda olen minagi teel, sõidan Konstanzi, kus me tahame kirikukogul samuti ellu viia 
jumalaseaduse võimu maa peal. Kuivõrd lootusrikkam on Sinu palverännak — ehkki 
mind närib kahtlus, et see jookseb tühja —, palverännak, mis viib kujutlematusse 
tundmatusse. Minu reis viib keskkonda, mida tunnen kahjuks läbini ning ülearu hästi. 

Kuid meie mõlema teereiside sarnasus ei piirdu ainult mainitud püüdlemisega 
ühise eesmärgi poole. Leidub veel teinegi ühine .joon: püha Johannese kuningrügi 
otsingutel loodad Sa leida koguduse, milles asus ja säilis algkristlik vaim. Aga ka 
Konstanzi kirikukogu peab puhastuste ja reformide kaudu taastama kiriku algse 
neitsilikkuse. Sa võid solvuda, kui võtan endale julguse sub linea meelde tuletada, et 


praegu kutsub kirikut samuti algkristliku kombepuhtuse juurde tagasi pöörduma ka 
igasugune ketser, lollard ja patareen. 2 Missuguste pingutuste ja 

1 Jooneall, s. t. muuseas (lad. k.). — Tõlk. 

2 Lollardid — «vaesed vennad». Keskaegne usulahk, mis tekkis 1350. a. paiku 
Antverpenis suure katku ajal. Algselt tegelesid lollardid just haigete eest hoolitsemise 
ja surnute matmisega, hiljem koondusid sektiks, kes taotles ühiskondlikku võrdsust. 
Kitsamas mõttes nimetatakse lollardideks John Wiclifi õpetuse pooldajaid ja Wat 
Tyleri ülestõusust osavõtjaid Inglismaal a. 1381. 

Patareenid — osavõtjad rahvaliikumisest Põhja-Itaalias XI sajandi teisel poolel. 
Patareenid võitlesid simoonia ja vaimulikkonna ladviku vastu algkristliku kiriku 
taastamise nimel. Hiljem hakkasid nad ründama ka kõrgaadlit ja Saksa kuningriiklust, 
soodustades niimoodi linnvabariikide tekkimist Põhja-Itaalias. Nii lollardid kui ka 
patareenid kuulutati ketseriteks. — Tõlk. 

missuguse nobedusega nad ka selle eesmärgi poole ei rutta, nende silmad vahivad 
selja taha! Kui kergesti võib niisugusel juhtumil komistada. Kas Sulle ei tundu, et 
kõik sellised «tagasipöördumised» on väga kahtlased? Kas saan näiteks mina, vana 
mees, tagasi pöörduda oma noorusaastate kõikeusaldava naiivsuse juurde? Kui see 
võimalik oleks, küllap ma usuksin siis palju rohkem neid tagasipöördumise taotlusi, 
mis on praegu väga moes nii Kristuse pooldajate kui ka Antikristuse õpilaste hulgas. 

Loodan, kallis sõber, et Sa ei võta liiga tõsiselt mu käesolevaid ekskursse 
sapisesse skeptitsismi. Nimelt juhtus minuga väike lugu, täiesti tähtsusetu sündmus, 
mis mõjus mu meeleolule umbes niimoodi, nagu sünnib siis, kui sööme praadi ja 
hammustame seejuures katki pipratera. Kuid see juhus pole tõesti seda väärt, et rgA. 
temal peatuksin. Pöördume parem endise teema juurde tagasi. 

Meie ajal on olemas ainult üks tagasipöördumine, mida ma tunnistan. Ja vähe 
sellest, millele ma olen pühendunud kogu ihu ja hingega: see on tagasipöördumine 
antiikaja ilu juurde. Isegi Sinu range laitev nägu, mis järgnevaid ridu kuidagi heaks ei 
kiida, ei suuda mind sellest taganema sundida. Me oleme praegu alles klassikalise 
kunsti uuestisünni hälli juures. See kunst kerkib esile mullapinnast ja raamatukogude 
tolmust nagu jumalanna Veenus, kes sündis merevahust. Pole möödunud veel sadat 
aastatki, kui me hakkasime selle kunagise tohutu rikkuse riismeid teadlikult otsima, ja 
kui palju aardeid me oleme juba avastanud ja lakkamatult avastame! Kui sageli on 
talupoja ader, aedniku kõblas ja müürsepa kirka haakunud lumivalge marmori taha, 
mis hoolimata igasugustest vigastustest ja purustustest võimaldab meil heita pilku 
uude maailma; see on täis joobnustavat ilu, see on täiuslikkuse tipp. 

Sulle ja sinusugustele näib arusaamatu, et kiriku ustav poeg tegeleb antiikaja 
paganate loominguga, veelgi enam, tunneb sellest rõõmu. Aga mida muud võib ilu 
üldse väljendada kui kiitust jumalale, kes ometi kõik lõi ja järelikult osutub ülimaks 
täiuslikkuseks ja kunstiski iseennast ülistab. 

Natuke aega enne ärasõitu Roomast õnnestus mul näha Veenuse marmorist torsot, 
mille paavsti sekretär Poggio Bracciolini oli kusagilt hankinud. Kujust oli alles ainult 
kere koos käe- ja jalaköntidega. Kuid siiski mõjus ta oma 

täiuslikkuse tõttu terviklikuna! Algselt oli see kuju kahtlemata täiesti terve. Ent 
kuigi ta oli kaotanud pea, kaela ja jäsemed, nii et nüüd polnud enam seegi selge, keda 
ta täpselt kujutas, — see lihtsalt ei lugenud. Ja kui ta oleks kaotanud ka rinnad või 
kõhu, iga järelejäänud kild oleks olnud ilus, omaette terviklik. Sest vähimaski killus 
oleks ikkagi säilinud algse vormi täiuslikkus. Ja silm silma vastu niisuguse iluga, 
kuigi see kuulus kunagise paganliku jumalanna torsole, tundsin ma palju suuremat 


harrast austust universumi looja vastu, kui vahtides kõiki neid kõhetuid pühakujusid, 
millega kujurid tänapäeval meie kirikuid reostavad. Ennäe, paganlik mõttelaad, mis 
juhtis antiikaja kujuri raiuvat kätt, ei sega vähemalgi määral mu harrast vaimustust 
ilust, mis oma täiuslikkusega kiidab jumalat! Samal ajal ei suuda tänapäeva 
kunstnikud, kuigi nende kavatsus on üdini kristlik, oma kuivetute, luukeresid 
meenutavate kujudega mu mõtteid kuidagi taevale viia. 

Teie oma vankumatus ranguses nõuate, et ilu ideaal langeks ühte kristliku harduse 
ideaaliga. Täiesti õige. Kuid seejuures te ajate segi kaks asja,, mis kunstis pole 
vähimalgi määral teineteisega seotud: sisu ja vormi! 

Kui järele mõtled, siis leiad, et inimesel on kaks organit: süda, tunnete allikas, ja 
pea, mõistuse allikas. Mõlemad on teineteisest täiesti sõltumatud. Meie süda tunneb 
rõõmu kõigest ilusast, olgu selleks siis naise keha, raidkuju, laul, värss või maal, 
kusjuures ta üldse ei võta arvesse sisu, kui ainult vorm on ilus ja täiuslik. Täpselt 
samuti käsib mõistus meil vankumatult seista kiriku, tema põhialuste ja dogmade 
kaitsel, sest me teame, et nendel püsivad maailmakord ja kõik väärtused ning kõik 
ametid oma igaveses, muutumatus hierarhias. Ja me hoiame kõvasti kinni oma usulise 
doktriini sisust, kusjuures me ei võta arvesse vormi, milles see avaldub. Usu mind, et 
näiteks meie praeguse püha isa nägemine ei mõju kuigi meeltülendavalt, ja kui siis 
inimene langetaks kiriku kohta otsuse väliste vormide” ja vahendite järgi, mida 
ollakse mõnikord sunnitud kasutusele võtma pühas võitluses võimu ja tunnustuse 
pärast, siis-jõuaks ta kindlasti ühistele seisukohtadele neetud ketseritega, keda me 
täiesti õigustatult tuleriidale saadame. 

Ja nõnda pole võimalik ka meie kunstimõistmist ega emotsionaalset 
tajumisvõimet sõltuvusse seada meie ustavusest 

kirikuis, nii nagu ei saa kunstiteose puhul vormi ja sisu siduda. Kuidas oleks 
muidu võimalik, et pilk paganliku jumalanna torsole täidab mind tõeliselt harda- 
vaimustusega, samal ajal kui alles natukese aja eest valdas mind jälestustunne, sest 
pidin silmitsema kirikus puunikerdust, mis kujutas madonnat Kristusega. Kardan, et 
kui ma poleks nii sageli tegemist teinud antiikaja peente ning hästi kasvatatud 
poeetidega, siis oleksin pistnud vanduma nagu pagan! 

Tunnistan, et olen praegugi ärritatud ja mu süda iiveldab nähtud vaatepildi pärast, 
kuigi ma hästi tean, et kogu see soperdis pole väärt isegi neid tinditilku, mis ma selle 
peale siin kulutan. Algul ma ei tahtnud Sulle sellest rääkida, aga küllap lööb siin 
jällegi läbi minu austus igasuguse vormi vastu, ja nõnda ma vormi tõtt” viingi kirja 
lõpule, sest ma ei taha jätta poolikuks ega vastuseta, mida ma käesolevas kirjas kord 
juba puudutasin. 

Nojah, peatume siis lühidalt sellel maitsetul tühisel sündmusel! 

Nimelt jõudsime täna mingisse Tirooli külasse, mille võimatut nime häälikute 
barbaarse kokkukuhjamise tõttu ma ei suuda kuidagi meeles pidada. Aga asi ei seisa 
selles. Nagu alati, kui mul selleks võimalus avaneb, katsusin siingi leida jälgi ilust, 
mida kunst mõnikord isegi viimases metsakolkas nähtavaks teeb. Ainsaks suuremaks 
ehituseks selles mahajäänud nurgas on vana kirik. Nagu kõik pühakojad siin põhjas, 
on see tavaline kohmakas hoone, mis meenutab sünget luukeret, mingist veetlusest 
ega särast pole juttugi. 

Kui astusin sellesse armetusse kirikusse, pettusin veelgi rohkem: see oli lage nagu 
sandi hurtsik. Ainult altari kohal kõrgusid puust nikerdatud kujud — neitsi Maarja, 
kes hoidis süles Ristilöödu surnukeha. Vist iialgi oma elus ei ole ma näinud midagi nii 
jäledat! Kristus puhkas ema rüpes mingis jubedas tardumuses, nagu oleks ta liiga väi- 
kesest kirstust välja kistud, nii et tal tuli surnud peast jäsemed katki murda. Abitult 


rippusid ta käed, sirged ning peenikesed nagu kepid. Tema peopesadest nõrgus verd, 
mida barbaarne nikerdaja oli kujutanud jämedate piklike tilkadena. Jäi mulje, nagu 
roomaksid Kristuse haavadest vastikud punased vaglad, või õigemini, nagu ripuksid 
nad haavaveerte küljes, et verd imeda. Veel kohutavam verine auk, mis kubises 
samasugustest vakladest, 

haigutas Kristuse külje sees. — Pean vahemärkusena ütlema, et mõlemad kujud 
olid rohmakalt üle võõbatud. — Lunastaja pea rippus tagaspidi nagu surnul, suu oli 
poikvel, suletud silmad aukus. Kõige koledam aga oli keha ja jäsemete jäikus, algava 
lagunemise tundemärk. See polnud tõesti jumalapoja kuju, vaid väga loomutruu kuju- 
tis surnukehast, sest lagunemis- ja surmatunnused kogu oma rõhutatud tähtsuses 
võimutsesid halastamatult lootuse üle. Kui hakkasin siis neitsi Maarjat silmitsema, 
märkasin, et tema nägu on liigagi elav, ent missugusel kombel oli siin puu elama 
pandud! Kujus ei olnud jumalikkuse raasugi. See oli rohmaka naise kujutis, kes tööst 
pahkunöd, vormitute kätega hoidis Kristuse keha vaevaliselt oma tugevatel põlvedel. 
Inetu pea oli norus ja madonnal oli talunaise nägu, nutust tursunud — seda rõhutasid 
kaks kohmakat pisarat — ning valust moonutatud nägu. Niimoodi võib huuled 
virilaks haletsemisväärseks grimassiks kiskuda ainult kannatus. Kuid selles puusse 
nikerdatud kannatuses oli veel midagi: see väljapääsmatu valu oli nii meeleheitlik, et 
muutus juba trotsiks ning mässumeelsuseks. Ei mäleta, et oleksin kunagi näinud mi- 
dagi nii jäledat kui see koletislik kuju. 

Kui täpselt meenutas see mulle neid .maitsetuid stseene, mida olin matustel tähele 
pannud: laiba eemaletõukav välimus, naiste tursunud, punased, nutetud näod kirstu 
ääres. — See siin oli äärmiselt loomutruu kujutis kõigest sellest, mis surnu jäigaks 
tõmbab ning moonutab. 

Kui pöörasin pilgu sellelt nikerdatud monstrumilt, märkasin altari astmel kahte 
naist põlvitamas: vanaeite, kes liigutas huuli tummas palves, pisarad silmis, ja neidu, 
kes kahtlemata palus kallima eest, või seda, et ta varsti tanu alla saaks. Mõlema 
usulisest ekstaasist kirgastatud silmad vahtisid ainiti madonnat ja Kristust. Ilmselt ei 
häirinud kujude eemaletõukavus neid sugugi ja kogu seda nikerdatud soperdist 
pidasid nad jumalike olendite kujutuseks. 

Mind valdasid vastikus, kaastunne ja arusaamatus, ruttasin kirikust jooksujalu 
minema, nagu oleksin porimül-kast kuivale pääsenud. Ja veel nüüdki, ehkki sellest on 
mitu tundi" möödas, ei suuda ma neid barbaarseid kujusid unustada. Kunagi pole 
minuga juhtunud, et oleksin niivõrd kaotanud võimu oma mõtete üle: need keerlevad 
lakkamatult selle ümber, mida tahan kõigest hingest vältida. 

Ma ei saa isegi aru, kuidas võis mind nõnda vapustada soperdis, millel ei ole 
midagi ühist kunstiga. Kunst on ja peabki olema eelkõige ilu, mis väljendub alati 
harmoonilises vormis ja valmistab naudingut oma täiuslikkusega! Ainult see ülendab, 
õilistab ja toob hinge rõõmu- ja üle-vustunde! Ja nüüd erutas mind ometi kellegi 
nikerdajast vussnäpu kirvetöö rohkem, kui on iialgi teinud antiikrooma meistrite 
täiuslik looming. 

Muidugi, see on naeruväärt. Kuid sellest hoolimata loomulik: mu erutuse allikaks 
on ainuüksi vastumeelsus ja põlgus kõige inetu vastu. See on kõik! Ma tõesti ei tea, 
miks ma nii asjatult erutun. 

Näe, missugust rahu ja kindlust annab tõeline kunst! Löön lahti Ovidiuse 
«Metamorfoosid» ja loen esimeselt leheküljelt: 

Esmalt kuldajajärk oli õitsmas, mil puudusid kohtud 

veel ning seaduse sund: kõik austasid tõtt vabal tahtel. 


Otsa ei saanud kevadpäevade hulk, soe tuul silus leebelt 

õitsvate lillede kroone, mis seemneta sündisid mullast. 

Pea oli valmimas saak, mida maapind kündmata kandis, 

valgena raskeist päist näis põld, mida keegi ei hooldand, 

piim jõesängides kord oli voolamas, kord oli nektar, 

koldsena piisutas mett kivitammede haljusest alla. 

See on juba ilu! See on tõeline kunst! Piisab ainult laulvalt helisevate sõnade 
kuulamisest, ja juba tunned rõõmu, unustad kõik vaevad ja rasked tööd, mida on vaja, 
et inimene põllult saaki saaks. Sest tänapäeval, kahjuks, ei anna maa ilma kündmiseta 
viljapeadki. Või ma manan vaimusilma ette marmorist jumalanna mahedad ümardatud 
jooned, tema keha pehme kumeruse, rindade magusa voogamise, õlgade majesteetliku 
pinge — mida kuradit see loeb, et tegemist on paganliku iidoliga! Kuid missugune 
vormide ilu, tõesti jumalik, ja ma ei karda ütelda: see on jumala enese ilu! 

Just niisugune kujutlus ilust ja just niisugune kunsti kriteerium on täiesti 
vankumatud. Nad on samast liigist, kust pärineb ka kriteerium, mida pean ainuõigeks. 
Kasutan seda kõige puhul ja hindan selle alusel näiteks nii meie püha kiriku hoonet 
kui ka meie maailma inimlikke institutsioone ja kehtivat korda. Koos nendega püsib 
ja variseb ka minu maailm. Häda, kui peaks võitma see saatanlik vaim, mis nii 
tõpralikult juhtis selle mägilasest puunikerdaja kätt! Missugusesse sohu me upuksime! 

Sest kujud, mida ma silmitsesin, olid tekkinud kõige mustemast murest ja 
viletsusest, mis surmkindlalt lapsepõlvest peale ümbritsesid nende armetut loojat. 
Kuidas siis muidu? Mida muud peale teoorjusest moonutatud kehade ja kannatustest 
virildatud nägude võis see puruvaene enese ümber näha? Ja oma võhikluses ei osanud 
ta nikerdada midagi muud peale elu tõetruu peegelduse. See surnud Kristus — see 
pole keegi muu kui kehvik, kes muutus luukereks, kui oli end ära katkestanud üle jõu 
käiva tööga metsaraiumisel ja kivise põllulapi harimisel. Ja tema ema? Ärapiinatud 
maanaine, kelle puhul mingid ülevad mõtted ei tule kõne allagi; ta mõtleb ainult 
leivast, maisest loidust oma poja maise keha jaoks. Ja kui poeg kurnatusest sureb, 
itkeb ta nõutult, ja ainus mõte, mis läbi selle nutu vilksatab, on nürimeelne trots 
saatuse või ka isanda vastu, kelle teenistuses tema kallis poeg otsa on leidnud. Hea 
küll, see on tõetruudus — liigagi tõetruu! —, kuid sellest hoolimata pole see kunst! 
Kuhu see meid viiks? Otseteed ihulike vaevade mädasohu, kus võib tekkida ainult 
pikk sünge rida saatanlikke ahvatlusi, alates jumalakartmatust lootusetusest ja 
lõpetades trotsliku mässuga! Niisugusest madalast arusaamisest peab võrsuma 
vihkamine meie ja meie maailma vastu, kuid just selles maailmas me õpimegi tundma 
nii peent ilu. Häda meile, häda ilule, kui niisugused võimule tuleksid! 

Kuna ma tean, et igasugune kunstilooming on ainult oma ajastu materialiseerunud 
vastukaja, siis näen ma ka selle barbaarse «kumstikõne» ohtlikkust. Ja just niisugune 
mõte on selles tirooli puunikerduses! Ehkki selle autor töötas ainult diletandi kehvade 
vahenditega, katsus ta teadlikult rõhutada kõiki kannatuste ja vaevade tundemärke 
ning läks koletislikkuseni. Nõnda tegi ta kujudele ebaproportsionaalselt suured pead, 
et võiks nende nägudel paremini kõiki piinu kujutada, ja lühendas vastukaaluks 
võõrasemalikult nende kehasid, mida tal kannatuste kujutamiseks vähem vaja läks! 
Need verised vaglakoba-rad, suured pisarad — need olid silmalaugude suurused —, 
see õudseks grimassiks moonutatud jumalaema suu — kui peenelt oli välja valitud 
kõik niisugune, mis peab vaatajat mõjutama! Peenelt? ... Missugune totrus! 
Primitiivne mägilane, kes seda tegi, ei saa ometi peen meister olla! Ta andis lihtsalt 
edasi, mida tundis. Ühesõnaga — ta lõikas 

puusse oma armetu koeraelu, oma labase tunnetuse, oma haletsemisväärse tõe. 

Kas Sulle ei tundu, et see mees, kes kindlasti arvas loovat neid kujusid jumala 
auks, sarnaneb suuresti selliste ketseritega, kellel puudub haridus, kujutlusvõime ja 
ülev mõttelaad? Nagu metssead, nõnda püherdavad need ketserid maise elu 
porimülkas ja õpivad sellest tundma ainult kohutavat viletsust, haigusi ja surma. 

Ka kõige raskemast needusest on vähe neile vakladele, kes oma puudulike 
meeleelunditega nuusutavad tegelikkust, millest nad ei oska kõrgemale tõusta, ja 
nõnda avaneb see nende ees enesestmõistetavalt ainult oma teravate nurkade, mustade 
lõhede ja igasuguste puuduste näol, sest nende vaklade madal ligane maisus rikub 
kõik. Peale kisa vaeste viletsusest ja võimude ülekohtust muud enam ei kuulegi. Kõik 
meie loodud kunst, kõik ilu, millega me ehtisime altareid, meie maailma peenus, 
kõrged tunded ja fantaasialend — see kõik ei loe neile tuhkagi. Nad ei saa sellest aru 
ja vihkavad seetõttu kunsti. Vastutasuks võid nende suust kuulda kõige koletumaid 
nõuandeid, kuidas nemad tahaksid maailma parandada ja meid õpetada. Igavene 
needus tabagu neid, kes kuulutavad oma ekslikke tõdesid kas ketserlike õpetustena 
või niisuguste saatanlike «kunstiteoste» kaudu, nagu ma siin eest leidsin. Ükski abi- 
nõu pole küllalt julm, et neid vaikima panna, seepärast tuleb neil keel suust kiskuda ja 
veri soontest välja lasta. Võimatu on isegi kujutleda, kui kohutavad nad on ja mis- 
sugust hirmsat hädaohtu nad ähvardavad kaela tuua ... » 

Küllalt juba! Aitab. Zabarella pani hanesule käest, kiskus pilgu suure vaevaga 
kirjalt lahti ja hakkas taret silmitsema. Tahumata palkseinad, vundament, millelt 
krohv, tükati maha pudenenud, siin-seal tumedad niiskuslaigud, lähenevat koitu 
kuulutav jahe hämarus — kõik näis vaenulik, karm ja salakaval, meenutades 
õhkkonda, mis valitses seal nikerdatud puukujudega kirikus. Kardinal mässis end 
kõvemini mantlisse — siin hakkab juba päris külm — ja laskis pilgul toas rahutult 
ringi käia. Käeulatuses lebas avatud Ovidius, kuid polnud kedagi, kes oleks 
Zabarellale ette lugenud, temal endal aga silmad juba valutasid. Peaaegu tahtmatult 
sirutas ta käe raamatu järele. Küünlatule valgel lõi tema silmade ees helkima sõrmus, 
mille suur ovaalne kamee kattis peaaegu täielikult terve tema peenikese sõrme jätku. 
Hellalt kummardus Zabarella kivi 

kohale. - Selle helepruunil tasapinnal hõljus jumalanna Artemise õrn figuur, 
tuunika lehvimas ja vibu üle rinna pingule tõmmatud, nii et näis, nagu lennutaks 
jumalanna nooli oma nõtke rinnaga. Kardinali nägu rahunes, tõmbus maerule. 
Aeglaselt pööras ta kätt, et jälgida leegi vastu-helgi mänglemist kivil. Siis libises 
tema pilk kalliskivilt oma peenikestele pikkadele hoolitsetud sõrmedele. Ta lõi 
risti ette, nagu tahaks öiseid viirastusi minema peletada. Juba ilmus tema 
suunurkadesse kaks vagu, juba ümbritses ta huuli tavaline irooniline naeratus. 
Nõndaks! ... Zabarella tõusis ja võttis riiulilt veinikannu ja karika. Mõnuga jälgis ta 
punast leeki, mis voolas metall-kannust metallpeekrisse, pildudes helkivaid 
rubiinpuna-seid sädemeid. Ta jõi pikkamisi. Jahedas veinis peitus tuli. Kiiresti 
kadus kehast külmatunne. - Ta sirvis laual lebavaid pabereid, võttis hea õnne peale 
paar lehte kätte ja libistas pilgu üle ridade. Küllap nad tahaksid meid tasakaalust 
välja viia, sundida meid nende tobedaid mõtteid järgima, nendega vaidlema, neid 
veenma — jah, seda nad tahaksid. Kõik need - reformaatorid, ketserid, need 
värdjalikud hingenikerdajad! Täna öösel see ühel neist peaaegu õnnestus. Ja tema 
«ohvriks» polnud mingi väike vend, vaid rooma kiriku kardinal Francesco 
Zabarella! Jah, peaaegu ... 

«Te võiksite *olla ohtlikud, hukatuslikud ja saatuslikud nii meile kui ka kogu 
meie maailmale, kui me laseksime teil oma mürki meile sisse joota. Kuid te olete 


pisikesed, jõuetud ning tühised, kuni meil on jõudu teiega toime tulla — niimoodi!» 
Ja Zabarella kahmas kõik lehed pihku, kägardas need kõvasti kokku ja virutas ägeda 
liigutusega kaminasse. Hõõguvatest halgudest, millest olid ainult punased sädemeis 
sätendavad skeletid järele jäänud, limp-sasid ahnelt punased tulekeeled, noolisid 
paberite veeri. Zabarella kallas peekri täis, nautis veini tulist kibedust ja silmitses 
leegitsevat kirja üle karikaääre. Kui ta peekri lauale asetas, kerkis tema näole 
rahulolev irvitus: seal kamiaas leegitseb tegelikult väike tuleriit... 

IV KAUPMEES 


Matthias Runtinger seisis oma kontoris elumaja teisel korrusel akna all. Ta 
silmitses avarat neljakandilist õue, mida igast küljest ümbritsesid kuurid, tallid ja laod. 
Tusane novembrihommik tungis läbi külma udu, mis oli öö jooksul katused 
hõbehärmatisega ehtinud. Kutsarid tõid tallidest välja laia laudja ja pika karvaga 
hobusemürakaid. Karvad ulatusid neil kapjadeni, nende jalad näisid vägevate 
sammastena. Külmunud maapinnal kolksusid hobuserauad tiheda udu tõttu kumedalt. 
Hobuste sõõrmetest kerkis auru. 

Runtingeri peremehesilm peatub tugevatel veoloomadel, libiseb üle tugevate 
ruumikate kõrvalhoonete, mis seisavad kindla kantsimüürina, kontrollib mehaaniliselt 
kutsarite töötempot ja jääb uuesti pidama kõhukate purje-riidest kummiga vankrite 
real: kaks, kolm. .. kuus. Neid laaditi eile hilisõhtuni. Nüüd peavad nad teele asuma 
Nümbergi. Paistab, et ta seletas neile kõike piisavalt. Nagu nad Ravensburgist välja 
jõuavad, lähevad nad lahku: kolm vankrit sõidab Ulmi kaudu, kolm Augsburgi kaudu. 
Ettevaatus on tarkuse ema; kui keegi ühe karavani õnneks võtab, võib loota, et teine 
jõuab pärale. Juba peaks siin olema ka Klotzfuss, kes läheb oma sulastega vooride rel- 
vastatud kaitsesalgana kaasa. 

Mida see Krüppelhannes seal teeb? Alles nüüd tulid talle rauad meelde? Tore lugu 
küll! Noh, näib, eit ta hobusel on rauad korras. Seal nurgas laadivad poisid eile saa- 
bunud kaste vankritele. Annaks jumal, et need õnnelikult pärale jõuaksid! Haruldane 
kaup — nahktapeedid Hispaa-1 niast. Runtinger pole veel otsustanud, kellele neid 
müüa: neid soovivad temalt saada nii Würtenbergi hertsog kui ka Regensburgi 
suurkaupmees Ohnesorg. Noh — kes rohkem maksab, see nad endale saab. Küllap 
hertsog on nobedam. See Ohnesorg hakkab ka üsna laialt elama! Kaupmees hakkab 
mõtlikult nohisema: kas see tähendab, et Ohnesorg läheb tõesti ülesmäge, ja siis oleks 
hea temaga kampa lüüa, või peaksin õige vaatama tema veksleid ja võlakohustusi. 
Uhkus tuleb enne langemist; peaksin temalt pigem kiiresti võlad sisse kasseerima. 
Neetud lugu, et pean just nüüd ära sõitma! Just nüüd! Aga mis siis ikka, 

ega mulle sobivamat momenti hiljemgi tule. Kaupmees peab oma kauba juures 
olema. Istud nagu ämblik keset võrku ja tunned niitide nõrgimatki võbinat kõige 
kaugemaski nurgas. Saabuvad sõnumid, signaalid, mida ainult sina mõistad: seal 
paiskab keegi turule suure partii kaupa ja sa pead kiiresti otsustama — kas ise ka 
sekka lüüa või pigem eemale hoida, et mitte näppe kõrvetada. Kui sa kaupa kompad, 
nuusutad, siis tekivad sellestki sageli head ideed ja otsused. Kuid see kõik nõuab, et sa 
pead ise kohal olema. Seepärast pean sõitma — ja sõidangi. Pole midagi teha. Muidu 
saad kahju... Tegelikult küll kahju ei saa, kuid kasu jääb väiksemaks. Aga väiksem 
kasu seal, kus see võiks olla suurem, on samuti kahju. 

Küll ta Konstanzis saadava profiidiga kahjud tasa teeb. Kindlasti. Muidu ta sinna 
ju ei sõidaks. Ja mis siin pikalt arutada: ta sõidaks ka siis, kui siin sel ajal kõik pea 


peale pöörataks. Kes tahaks niisugust võimalust maha magada? Konstanzis läheb 
nüüd lahti kõrgemat liiki kokakunsti harrastamine. Keedetakse-küpsetatakse karjääri- 
redeleid, tiitleid, uusi riigipiire, valitsusi, liitlasi — ühesõnaga: aetakse suurt 
poliitikat. . . Aga mille sees keeta-küpsetada saab? Ainult raha, selle vana tuntud rasva 
sees! Tohman, kes matti ei võta. Niisuguse võimaluse kasutamata jätmist ei andestaks 
ta endale surmatunnini; pealegi asub Konstanz käe-j ala juures. Kui tahan, võin sealt 
igal kellaajal koju sõita. Aga ei, see poleks arukas. Ma ei tohi väiklane olla. Seal 
Bodeni järve ääres mängitakse kõrget mängu ja seda ei tohi silmist lasta ega unustada. 
Ainult jumal teab, kuidas Matthias Runtinger sellest kõigest osa võtab, aga eks ta 
mingil kombel ikka kaasa lööb. Ja siis ei või sellest mängust ometi mitmeks päevaks 
kõrvale jääda! Mõnikord piisab ühest päevast, et kõik kuradile lendaks: vanad 
sidemed katkevad, uued niidid ei sõimu, ja kui sa ise kogu aeg kohal ei ole, siis leiad 
korraga muutunud situatsioonid eest ja hakka jälle otsast peale. Ei, peab ilusasti 
Konstanzis istuma, vaatama, jälgima, kuulama, andmeid koguma, sest ainult nõnda 
võib tabada õige momendi, miila], sekka lüüa või tagasi tõmbuda. Vaimus viibib ta 
juba praegu rohkem Konstanzis kui siin koduses Ravensburgis. 

Aga kodus? Noh, mis siis ikka... Tuleb äritegemine selleks ajaks Melchiori 
hoolde jätta. Vaene poiss, peaksin talle rohkem tähelepanu pühendama. Täiesti 
õigus, aga 

millal? Kodus ei ole selleks aega. Millal ma perekondliku kamina juures peesitan? 
Trepist lähen alla ainult selleks, et süüa ja magada. Söögilauas ei julgeta mind 
lobisemisega tülitada; mul on alati küllalt palju muresid, pean pead murdma. Nõnda 
näen ma poega tegelikult ainult siin kontoris. Kuid ega ma teda siingi kuigi palju näe: 
ta saabub täpselt koos teiste kirjutajatega, istub oma laua taha ega tõsta nina paberite 
seest, enne kui läheb pärast tööd jälle koos teistega lõunale või õhtust sööma. Iialgi ei 
küsi poeg tema käest äriasjade kohta midagi, iialgi ei räägi Melchior talle midagi. 

Ja nüüd pean ma talle usaldama kogu selle suurkaubandusliku ettevõtte juhtimise! 
Kas ta oskab seda vähemalt senisel tasemel hoida? Tõsi küll, Melchior on täpne, 
kohusetruu, usin, ei viili iialgi, ei kaeba väsinjuse üle, ehkki ta on kõhetu nagu 
taputeivas, kuid kõik need omadused ühtekokku on auks ainult eeskujulikule 
kirjutajale, mitte rohkem! Kui poeg peab ise otsustama, ise äri ajama, võib ta rängalt 
sisse kukkuda. Äri puhul ei piisa rehkendus-oskusest ja kauplemistingimuste 
tundmisest! Oleksin pidanud temaga muidugi juba varem kõnelema — teadsin juba 
hea tükk aega, et sõidan Konstanzi ja et poeg peab mind asendama. Aga alati, kui seda 
teha kavatsesin, silmitsesin Melchiori ja kaotasin rääkimistuju. Kust on poiss võtnud 
need külmad kalasilmad? Ta nägu on nagu noore rauga oma, huuled on kahvatud... 
Jumala eest, äri olen ma alati teha osanud, aga tublit poega mitte! 

Eile õhtul ma lõpuks rääkisin talle sellest... Kurat võtaks, kui mu kadunud taat 
lubas mul esmakordselt tõelisse sehvtitegemisse nina pista ja ma tohtisin oma esimese 
iseseisva äritehingu lõpule viia, päris ime, et ma rõõmust” ja uhkusest lakke ei 
hüpanud! Aga eile? Melchior tõstis v oma elutud kalasilmad ja lausus: «Jah, isa.» See 
oli kõik. Ole lahke, see oli kõik! Nagu oleksin ma usaldanud talle ülesande osta 
tünnitäis heeringaid! 

Sõitu muidugi enam edasi lükata ei saa. Mulle on jäänud ainult tänane päev, et 
rääkida temaga puhtsüdamlikult ja anda talle vähemalt kõige hädavajalikumad 
instruktsioonid. 

Matthias Runtingeri selja taga kriiksub uks, mööda laudpõrandat tatsab mitu 
jalapaari. Sisse astuvad kirjutajad. Runtinger ei pöördu ümber ja ainult mõmiseb 
vastuseks nende teretusele. Sus hakkavad kolisema toolid laudade 

ja pultide ääres ja kaupmehe selja taga kahisevad riided ning krabisevad paberid. 

Noh, jumala abiga, ta teeb proovi! 

Kaupmees pöördub ümber ja saadab kõigepealt kirjutajad kuradile. Mingu kohe 
ladudesse ja õuele. Kontrolligu veel kord vankritele laaditud kaupu ja saatelehti. 
Melchior jäägu siia. 

Kirjutajad pühivad kiiresti minema, ainult Melchior jääb tühjas avaras kontoris 
oma laua taha istuma. Ta on rahulik ning ükskõikne nagu alati ega vaata isa poolegi. 
Kõhetute kõndiste sõrmedega korraldab ta pabereid, sätib ritta hanesuled ja 
tinapulgad. 

Järsku, tunneb Matthias Runtinger suurt soovi kõigepealt vägevasti käratada, et 
seda külmaverelist poissi viimaks ometi liikuma panna. Kuid ta jõuab õigel ajal aru- 
saamisele, et seegi oleks kahtlemata asjatu. Milleks raisata aega! Ja nõnda hakkab ta 
mööda kontorit edasi-tagasi kõndima, et rahuneda. Alles pärast kolmandat ümber- 
pöördu hakkab ta kõnelema. Algul räägib ta pingutusega, tujutult, tal on tunne, et 
pillub herneid vastu seina, kuid natukese aja pärast kisub jutt teda kaasa. Niipea kui ta 
hakkab lagedale laduma oma kogemusi ning teadmisi ja nende abil saavutatud võite, 
unustab ta peagi oma kuulaja ja tunneb rõõmu nagu vana kiskja kunagi: ta on ju palju 
häid tehinguid sooritanud! Ta peatub neil, mis on kõige rohkem profiiti andnud, 
rõhutab kord ühte, kord teist näilist pisiasja, millest taon saanud hiljem suurt kasu 
lõigata Tema kõnnak muutub enesekindlaks, silmad laias näos löövad särama, juba on 
ta oma sõiduvees. Tal on tegemist, et ennast nende kangelaslike mälestuste võlust 
lahti kiskuda ja asja juurde asuda — kurat ja põrgu, eelkõige peab Melchiorile ometi 
praktilist nõu andma! 

«... peamine: ära karda riski! Muidugi, selle juures pead truuks jääma põhimõttele: 
ilalgi ära riski kõigega korraga. Seda õpetasid mulle itaallased. Suurfirmad ei saatnud 
iialgi kogu kaubapartiid ühe laevaga; nõnda võid kõigest ilma jääda. Sedaviisi teevad 
ainult kõnnid, kes suudavad kogu oma trääniga vaid ühe laevaköksi teele saata ja 
jäävad siis lootma looja peale: kui purjetab kohale, on hea, aga viiekümnel korral 
sajast võtavad laeva merel õnneks vanasaatan, türklased või piraadid, ja kaup- 
mehehärra on paugupealt kerjus. Kuival maal on asi samasugune. Küllap sa panid 
tähele meie tänaseid kara- 

225 

vane, mis lähevad Nürnbergi — alati saadame nassvärgi kas poole partii kaupa või 
kahte teed mööda. Kui sul ei jätku vahendeid, et mitut voori teele saata, siis jaota kaup 
mitmesse ossa ja sokuta oma vankrid teiste kaupmeeste karavanide hulka. Ja siis veel: 
kui sa pead tingimata kaasa minema, ära sõida mööda kaubateid! Kui sa sageli oma 
vooridega kaasas käid, kukud varem või hiljem ikkagi mõne röövrüütli või teeröövlite 
jõugu küüsi, ja tead isegi, et lunaraha suurus määratakse firma jõukuse järgi! Sinu või 
minu naha väljaostmine tähendab sedasama mis kogu ettevõtte mahapõlemine. Saada 
parem oma usaldusmehed — nende käest ei ole kellelgi midagi võtta. Kui muud üle ei 
jää, siis usalda välismaised ostu- ja müügitehingud meie agentidele võõrsil. Kus 
nende aadressid kirja on pandud, seda sa arvatavasti tead. Loomulikult nöörivad nad 
häbematult suuri komisjonitasusid, aga lõppude lõpuks saavad nad oma profiidi meie 
puhaskasust, mitte kauba koguhinnast. 

Kuid teiselt poolt on liigne ettevaatlikkus niisama kahjulik kui arutu risk. Võta 
näiteks meie kaubavedu mööda Doonaud ja meenuta kõiki neid kohutavaid jõetolle. 
Kuhu me jõuaksime, kui deklareeriksime laevadele laaditud kauba tõelise hulga ning 
kaalu! Teadagi, kui nad kauba üle loevad ja ära kaaluvad, siis on kogu laadung läinud, 
tollivõtjad konfiskeerivad selle, aga kõike arvesse võttes on see siiski väiksem kahju 


kui aasta otsa õigeid andmeid anda ja tolle kinni taguda. Muide, niisuguseid ülekaalu- 
misi võivad nad endale ainult aeg-ajalt lubada, neist ei jätku kõikjale. Võta arvesse, et 
ainult käesoleval aastal käis Regensburgi tollipunktist läbi 34 000 kvintaali " vaske ja 
35 000 vaati 2 mett. Ole lahke ja mõõda see üle! 

Ole ettevaatlik tšehhi hõbeda ostmisel! Kangide kujul ei tohi seda kuningriigist 
välja vedada. Niisiis — ära osta seda iialgi kohapeal, vaid alles siis, kui hõbe on 
õnnelikult üle Tšehhi piiri jõudnud. 

Ära unusta meie Nürnbergi ja Regensburgi rahavahe-tajaid! Pea meeles: Nürnberg 
kuulub piirkonda, kus on käibel reini kulden, Regensburg aga piirkonda, kus on käibel 
ungari kulden. Seepärast makstakse Nürnbergis raha-vahetamisel ungari kuldnast 
mõnevõrra vähem, kui on 


' Kvintaal — vana kaubakaaluühik, 100 naela. — Tõlk. 

2 Vaat— 40 pange, s. t. umbes 480 liitrit. — Tõlk. 

tema nominaalhind, Regensburgis tehakse niisamuti reini kuldnaga. Kanna hoolt, 
et meie Regensburgi rahavahe-taja ajaks meile kokku reini kuldnaid ja Nürnbergi 
raha-vahetaja ungari kuldnaid. Siis saadad reini kuldnad regulaarselt Regensburgist 
Nümbergi ja ungari kuldnad Regensburgi. Nad ostsid nominaalhinnast odavamalt, 
sina aga saad nende eest kohapeal täishinna! Kuid ära sellest kusagil hinga, keegi 
teine ei ole selle mõtte peale veel tulnud. 

Erilist tähelepanu pööra safranile! Turg on ikka veel harjunud oriendi safraniga, 
aga meie ostame seda nüüd Hispaaniast ja Alam-Austriast, kus seda juba päris palju 
kasvatatakse. Oriendi saadetiste pakendeid on meil küllalt. Kui pakid nendesse 
hispaania või austria safrani ja kuulutad selle idamaiseks vürtsiks, siis võid seda müüa 
kallimalt, sest sa arvestad sellele juurde kõik veokulud ja tollid, nagu oleks kaup 
Oriendist pärit. Ma teatan sulle õigel ajal, millal ei tasu safranit enam en gros müüa. 
En detail aga võid seda edukalt veel kaua aega teha. Safran on üldse 
importkaubanduse kullaauk, selle kallale kipuvad ka väikesed poodnikukönnid ja 
imestavad hiljem, et nad sellega midagi ei teeni.» 

Runtinger hakkas rahulolevalt naerma, kuid vaikis äkki. Küll oleks tore, kui ta 
võiks pojaga kõnelda nagu võrdne võrdsega, kui*see kahvatu põdur poiss seal laua 
taga oskaks ka nii nakatavalt naerda, ja mis kõige tähtsam, kui ta teaks, mille üle ja 
mispärast isa naerab! Sära kaupmehe silmades kustus, ja pigem inertsi jõul, mis 
tekkinud mõtet liikvel hoidis, küsis Runtinger pojalt: 

«Kas sa ka tead, miks väikekaupmees ei võigi safrani pealt kasu saada?» 

«Muidugi, isa,» lausus Melchior enesestmõistetava, peaaegu ükskõikse rahuga. 
«Väikekaupmees võib kaupa osta ainult importijalt, samal ajal kui meie ja teised 
suurfirmad ostame safranit oma agentide kaudu otse tootja käest.» 

Runtinger jäi poja laua ette seisma ja silmitses Melchiori uurivalt: 

«Pea kinni, nüüd võtame pipra! Meil on seda päris suur tagavara, ma ütleksin — 
rohkem kui vaja. Selle all on rängad rahad kinni, pipra hind aga ei tõuse, kipub pigem 
langema. Kas see sulle hirmu ei tee? Mis sa arvad, kuidas oleks kõige parem toimida? 
Kas sellest jalamaid laod puhtaks teha, kusjuures kasu jääks minimaalseks ja tekiks 

227 

koguni hädaoht, et suur pakkumine hinna veel rohkem alla lööb, või oleks parem 
hinnatõusu oodata? Varem või hiljem tuleb see nagunii, aga seni lebab sellesse 
mahutatud raha nagu mahamaetud varandus. Mida teha?» Alles nüüd libises üle poja 
näo põgus naeruvine: «Kui lubate, isa, mul oma arvamust avaldada, siis mina 
toimiksin niimoodi: kindlasti on teil õigus, et pipra hind jälle tõuseb, ja kui te 


Konstanzis viibite, siis saate seda tingimata enne kõiki teisi teada. Seal kuulete 
alati kõige värskemaid uudiseid. Niisiis — usaldades teie lahket informatsiooni, 
müüksin ma osa pipart kohe. Sellega ei kaota me midagi. Muidugi ei müüks ma 
palju, ainult sedavõrd, et turul pipra vastu huvi äratada. Samuti levi-taksin ma 
kuulujuttu, et tahame piprast kiiresti lahti saada; kui see toob kaasa 
hinnalanguse, slöa parem. Ja kui siis hind on langenud - ning uuesti 
stabiliseerunud, müün maha kõik tagavarad, ilma kahju või kasu saamata. Ma 
müüksin selle pipra väikekaupmeestele ja võtaksin neilt kindla kohustuse, et nad, 
ütleme, poole aasta pärast mulle sellesama kauba tagasi müüksid, ja muidugi sama 
hinnaga, mille eest mina selle neile müüsin. Niisugune tehing on küllaltki laialt 
kasutusel. Nõnda saaksin ma selleks pooleks aastaks raha vabaks teiste tehingute 
sooritamiseks ja siis — vastavalt teilt saadud usaldusväärsetele andmetele — on 
kindlasti juba käes ka järjekordne hinnatõus. Muidugi ostan ma kogu kauba vana 
hinna eest tagasi ja müün selle alles siis uue, loomulikult juba palju kõrgema 
turuhinna eest.» 

«See tähendab, et sa kasutaksid tõelist ja kunstlikku hinnalangust kauba alla 
pandud raha vabastamiseks, ja ühtlasi oleks sul kindel tagatis taskus, et sul on kaupa 
küllalt, kui seda müüa tasub.» Nüüd tõmbas Matthias Runtinger juba tabureti laua 
äärde ja võttis istet poja vastas; kaks nägu olid nüüd samal kõrgusel ja leegitsesid ühe- 
suguse põneva säraga. 

«Aga nüüd vaatame seda asja teisest küljest.» Kaupmees oli juba hoos ja tema 
hääl kõlas pealekäivalt. «Pipar jõuab meile Itaalia sadamatest Alpide kaudu ja läbib 
Tirooli hertsogi Friedrichi tollipunktid. Mul on andmeid, et Friedrich asus paavsti 
poolele. Ta pani oma lootused Johannes XXIII peale, kes on kuningas Sigismundiga 
niisama suur sõber nagu kass koeraga. Konstanzis lähevad need kaks nii mitmegi 
ühise kondi pärast purelema. Paavst 

on vana kangekaelne riiukukk ja Sigismund mees, kes millegi puhul risti ette ei 
löö. Need kargavad teineteisele kõrri ja lõpuks jääb üks neist prügihunnikule siruli 
nagu kitkutud kikas. Kui Johannes XXIII kaotab, siis kaotab ühtlasi ka Friedrich, ja 
kaotab nii kõvasti, et ainult jumal teab, mis saab hertsogi valdustest, järelikult ka 
Tiroolist ja tirooli tollidest. Kui ma õigel ajal teada saaksin, missugune saatus tabab 
Tirooli Alpidest läbiviivat pipra-teed ... » Runtingeri mõtted lausa lendasid, nii et suu 
ei jõudnud neid kuuldavale tuua. «Kas pole naljakas, kuidas suur poliitika võib 
mõjutada — pipralt saadavat puhaskasu?» , 

«Mulle meeldiks muidugi veel rohkem, kui pipar võiks mõjutada suurt poliitikat.» 
Melchiori silmad ahenesid kaheks kitsaks piluks ja naersid tema liikumatus näos. 

«Meile, kaupmeestele, piisab, kui saame õigel ajal teada, missugust suppi kõrged 
isandad keedavad.» Ja Runtingeri rahulolev naer pani tema võimsa, lihava rinna 
vabisema. Kuid korraga ta peatus, jäi vait ja hakkas pojale ainiti otsa vahtima. 
Melchior ei pööranud pilku kõrvale. Matthiase vaimustushoog oü möödas ja nüüd 
silmitses ta Melchiori keskendunult. Talle tundus, et näeb poega esmakordselt. Kanäe, 
siis niisugune poeg on mul! Kes oleks võinud seda poisist arvata? Jälle istub ta 
Matthiase ees rahulikuna, närbununa, ükskõiksena — kuid nüüd see kõik isa enam ei 
peta. 

Runtinger tõuseb ja hakkab aeglaselt mantlit kinni nööpima. Ja lausub siis 
väljumisel üle õla: 

«Algul kavatsesin sinult nõuda, et saadaksid mulle korrapäraselt iga nädal teateid 
kõige kohta, mis meie ettevõttes toimub, ja ootaksid kõiges minu näpunäiteid. Kuid 
see on täiesti tarbetu. Aitab, kui saadad mulle teate selle kohta, mida tähtsaks pead, ja 


ainult siis, kui heaks arvad. Korrapäraselt hakkan sulle teateid saatma hoopis mina; 
kõige huvitava kohta, mida teada saan.» 

Melchior Runtinger noogutas pead. 

«Isa, palun saatke siia mõni kirjutaja,» lausus ta kontorist väljuvale kaupmehele 
rahulikul, otsekui unisel häälel. 

V HUS 


«Saatan — saatan on meie kannul!» Punast mantlit kandev ratsanik tõusis jalustes 
püsti, hoides vaevaga ohjes vahuleaetud ning metsikut hobust, kes sõitja all tantsu lõi 
ja kapjadega külaväljakult tolmu üles keerutas. Inimesed jooksid osmikutest välja ja 
vahtisid kohkunult karjuvat ratsanikku ja relvastatud ratsasalka tema taga — ning 
märkasid alles siis uhket kandetooli, mis rippus kahe lillakate sadulatekkidega kaetud 
muula vahel. 

«Varsti on ta siin. Saate näha suurketserit ja nõida!» kisendas ratsanik. 

Kandetooli uste vahelt vaatas välja lihav raseeritud nägu. Vaimulikul aukandjal oli 
lilla kalott peas, väikesed silmad puurisid uudishimulikult külainimeste nägusid: mis- 
sugust mõju hüütud sõnad avaldasid? Mõnutundega leidis vaimulik naiste nägudelt 
õudust ia hirmu. Meeste puhul aga? ... Vaimuliku laup tõmbus kipra. Niisugustelt 
nürimeelsetelt, kivikõvadelt ning liikumatutelt nägudelt ei loe sa iial midagi! 
Vaimulik andis käega esimesele ratsanikule kannatamatult märku, et too jätkaks. 

«Ta sõidab meie kannul. Ta on ennast vaimulikurüüsse mähkinud, et niimoodi 
hõlpsamini inimesi petta,» karjus punast mantlit kandev ratsanik. «Kuid selle rüü all 
peitub kohutav loitsija! Ta vaatab teile otsa ja arvab kohe teie kõige salajasemad 
mõtted ära. Tema pilgu all läheb emadel piim rinna sees hapuks ja meestel kaob ramm 
ihust. Hoidke end tema pilgu eest, pange oma majauksed riivi ja peitke lapsed! Meie 
kannul sõidab saatan, põrguvürst ise!» 

Siis pisteti kandetooli aknast välia valge lihav käsi, millel säras ere sõrmus: käsi 
tegi õhus ristimärgi. Naised langesid majalävede ees põlvili, meeste rasked käed puu- 
dutasid rinda ja õlgu. Külakaplan, kes Dreestrimajast välja jooksis, langes tolmusele 
platsile põlvili. 

Seepeale hakkas karavan uuesti liikuma ja kadus teekäänaku taha. Kaplan tõusis 
aeglaselt maast ja kloppis oma paigatud sutaani tolmust puhtaks. Ta vaatas ringi — 
muidugi, kõikide pilgud olid pööratud tema poole, naised vahtisid suures ahastuses, 
mehed kuidagi äraootavalt. Mis nõu peaks ta neile andma? Kõige meelsamini ajaks ta 
nad kõik kokku ja paneks oma kirikusse luku taha, et nad 

oleksid tema tiiva all, kuni siit on läbi sõitnud see... Aga kaplan teadis, et ükski 
külainimene ei taha lahkuda oma osmikust. Kaplan oli nõutu ja ka ise ähmi täis. Võib- 
olla veelgi rohkem kui kuuldud sõnum ehmatas teda kõrge vaimuliku nägemine. Veel 
iial polnud ta piiskoppi nii lähedalt näinud. Nõnda kehitas ta viimaks abitult õlgu ja 
läks preestrimaj ja tagasi, et paludajumalat oma tallekesi kaitsta. 

Nüüd hakkas siit ja sealt kostma laste nuttu: emad viisid oma maimukesed kiiresti 
tarre. Ka talupojad hakkasid liikuma, kuid nad ei järgnenud naistele, vaid kogunesid 
salgana keset külaväljakut. Oli, mille üle järele mõelda, sest saatan ei ole naljaasi, aga. 
.. aga muidugi, kes teab, mis selle taga 'peitub ja kas see ongi üldse tõsi. Keegi kõku- 
tas naerda: «Kas panite tähele? Ratsanik rääkis, et see saatan olevat endale 
vaimulikurüü selga tõmmanud. Seda ma usun, selles rüüs tunneb saatan ennast kõige 
mugavamini.» Uuesti meenus meestele luksuslikus kandetoolis istunud vaimuliku 
lihav nägu. Kindlasti oli see keegi suur ina! Võta või tema muuladki, missugused 


sadulavaibad eil olid! Puha samet ja veel kuldsed narmad küljes! Ja kui nad 
meenutasid kogu seda luksuslikku karavani, teadsid nad järsku, et see kisakõri valetas. 
Ta karjus üksnes seda, mis too vanamees käskis tal kisada, Need aga valetavad alati. 
«Noh, hästi, aga ikkagi — mis kasu ta meie hirmutamisest sai?» — «Miks ta siis kasu 
ei saanud: mida rohkem me kardame, seda kergem neil valitseda! Võta või meie 
kaplan. Kas sa ei näinud, kuidas tal süda saapasäärde langes? Kui see lilla mantliga 
mees käsiks, siis roniks meie kaplan kas või puu otsa! Ja kas niisugune kuulutaks 
sulle siis kuradi tulekut, kui saatan tõesti teel oleks?» 

Sel päeval talupojad rohkem teada ei saanudki. Siiski panid nad õhtul aknad 
kõvasti kinni ja riivistasid uksed, mis avanesid maantee ja läheduses asuva piiri poole. 
Cesky Lesi '! metsaga kaetud nõlvad näisid nüüd sünkmustad ja kurjakuulutavad. 
Kustuva päeva valguses muutusid sinetavad kuusikud tõrvmustaks. Näis, et just sealt 
valgub küla peale päris põrgupimedus. 

Kui öö oli küla oma hõlma mähkinud, süütasid värisevad naisekäed tubades 
küünlad ja veel kaua pärast südaööd kostis lavitsatelt vanainimeste palvesosinat. 

Järgmisel hommikul ei läinud ükski mees tavalisel kel- 

' Mäestik Tšehhias. — Tõlk. 

laajal oma igapäevasele tööle. Palumiste, ähvarduste ja vannutamistega hoidsid 
naised neid tagasi: mehed ei tohi naisi-lapsi üksi ning kaitseta jätta, kui küla võivad 
tabada teab missugused õudused. Mehed seadsid kirved, naised jälle ristid uste taha 
käepärast. 

Ja siis ta saabus! Tema tulekut ei kuulutanud vähimgi pahaendeline märk, ei 
sähviv välk ega väävlisuits. Juba kaugelt võis näha väikest ratsasalka ja kahte vankrit. 
Kui see lähemale jõudis, märgati, et esimene ratsanik kannab tõepoolest vabalt 
kukkuvat tumedat vaimulikurüüd. Nüüd sõitsid ratsanikud juba esimeste hurtsikute 
vahel. 

Talupojad seisid ustel, jalad harkis, käed vastu piita, nagu annaks kõva puu 
puudutamine neile uut jõudu. Naised piilusid kohkunult oma meeste laiade selgade 
tagant. 

Kui möödusid vaimulik ja teised ratsanikud, kes riiete järgi otsustades olid ilmselt 
aadlikud, võtsid külamehed mütsi peast — sissekulunud harjumus viis nende käed 
iseenesest kübara juurde. Kuid süs nägid nad midagi ootamatut: selle asemel et 
hoolimatult mööduda, noogutasid vaimulik ja tema kaaslased tervituseks; Ja see 
seninägematu asjaolu avaldas sellist mõju, mida eile ei olnud suutnud esile kutsuda 
kõik heeroldi ähvardused ühtekokku — nüüd võis tõesti kõike oodata! See ei ole tava- 
line vaimulik ja need pole tavalised aadlikud! Sun on midagi korrast ära. 

Ratsanikud ja vankrid sõitsid rahulikult edasi, rattad logisesid auklikul ning 
kuivanud porist konarlikul teel, kuni jõudsid külaväljakule. Seal jäi karavan seisma. 
Küla-inimesed pidasid hinge kinni. Miks nad peatusid? Miks nad edasi ei sõida? 
Kasigu minema sellest niigi raskelt katsutud külast! 

Inimesed silmitsesid ratsanikke, kes hobustelt maha tulemata hakkasid ringi 
vaatama. Siis osutas üks neist külakirikule ja juba nad suundusidki sinna. Ratsud 
peatati preestrimaja ees, mis oli kiriku külge ehitatud. Siis ronisid ratsanikud hobustelt 
maha ja üks neist hakkas preestrimaja ukse pihta taguma. Hoobid tabasid küla 
elanikke otse südamesse. Meie vaene kaplan! Naised panid 
käed kokku ja hakkasid vaikselt palvetama. Aga enne kui kogu selles hirmus veel 
sottigi saadi, avanes preestrimaja uks ja lävel seisis kaplan. Ta tõstis käed ja lõi risti 
ette, et ennast kaitsta. Nüüd — nüüd lõõmahtab kindlasti maapinnast leek ja saatan 
kaob selle lõõsas! 

Kuid — ei lõõmahta mingit leeki. Nüüd lööb risti ette ka vaimulikurüüd kandev 
ratsanik. Meie kaplan taganeb, annab teed, ja nüüd astuvad edasi nii see teine kui ka 
tema kaaslased. Juba on kõik kadunud preestri- 

maj ja... 

Voorimehed ronisid pukist maha, sidusid ratsud vankri-vehmrite külge ja viskasid 
neile heinu ette. 

Talumehed vaatavad üksteisele otsa. Kartus ja uudishimu võitlevad üürikest aega. 
Siis võtavad mehed naiste palvetest ja manitsushüüetest hoolimata üksteise järel 
südame rindu, lähevad aeglaselt, andes vähemalt kehahoiaku ja käeliigutustega 
mõista, et kartuseks pole ometi mingit põhjust. 

Suures kaares mööduvad nad vankritest ja astuvad ettevaatlikult, nagu võiksid 
preestrimajas viibijad neid kuulda, kuni jõuavad madalate akende taha. Kuid akna- 
avasid katavad rasvaga immutatud põied ja läbi nende võib märgata ainult ähmaseid 
varje. See-eest on kuulda hääli. Jah, sees aetakse juttu, kuid — pole kuulda karjumist 
ega vandesõnu. Keegi isegi naerab seal! Talupoegi valdab kärsitus. Hetk hiljem on 
kõik esikus, kobaras saladusliku kambri ukse taga. Sel silmapilgul — otsekui oleks 
välk neid tabanud — avaneb nentle nina ees uks ja üks võõrastest seisab lävel. Ta 
naeratab, ja kui kohkunud külamehed tedrd annavad, läheb välja. Uks jääb lahti ja 
esiku seina äärde kogunenud talupojad näevad oma kaplanit, kes istub külalistega 
lauas; otse tema vastas on see võõras vaimulik. 

Uks jääb lahti ja väljaläinud mees tuleb kiiresti tagasi, paneb lauale leiba, 
suitsuliha ja väikese lameda vaadi, milles midagi vulksub. Mees tahab ust oma selja 
taga kinni tõmmata, kui võõras vaimulik pöörab pea esiku poole ja märkab talupoegi. 
Mehi tabab tema sügavate, tumedate silmade pilk. See tungib otse südamesse. Ja ime- 
lik, kohe kaob hingest igasugune rahutus ja ebakindlus, jääb ainult soov, et need 
silmad sind lakkamatult vaataksid. Ja ehkki võõra pilk on juba libisenud mehele su 
kõrval, ikka veel tunned selle mõju; täpselt samuti, nagu kaob räsitud pilvede varju 
päike, mis on su näole paistnud — selle soojus aga jääb ikka sinusse. 

Ja juba järgivad nad vähimagi hirmuta ning enesele õieti aru andmata vaimuliku 
käeliigutust, mis kutsub neid sisse. Nad tulevad üksteise järel ja jäävad seinte 

äärde seisma. Kaplani kutsel võtab kaks talupoega istet pingil, kus on veel ruumi. 

Sellal kui toitu toonud mees hakkab leivapätsi otsast kääre lõikama, pöördub 
võõras vaimulik talupoegade poole: 

«Tulite vaatama, kas ma olen ikka tõesti saatan?» Tema hääl on leebe ja vaikne. 
Siis lausub ta naeratades: «Noh, vaadake pealegi.. . Vasakul jalal mul kapja ei ole.» 
Nüüd hakkavad ka talupojad naerma, pööramata Husilt silmi. Viimane silmitseb neid 
elava, uudishimuliku pilguga: 

«Kellele te kuulute?» 

Talupojad ei suuda ikka veel toibuda üllatusest, et võõras vaimulik neid üldse 
tähele paneb, et ta nendega kõneleb. Kui siin ometi nende kaplanit ei oleks... 
Talupojad oskaksid muidugi võõrale vastata, kuid igaüks ootab, et teine seda teeks; 
enne kui nad otsusele jõuavad, vastab nende eest kaplan: 

«Weideni augustiinlastele, kloostrile.» 

«Niisiis on teie isandaks kirik,» noogutab Hus. Tema silmad ahenevad pisut, pilk 
muutub teravamaks: «Niisuguste ülemate võimu all on teil kindlasti hea elu?» 

Talupojad vaikivad, sellele küsimusele ei taha nad vastata. Küsimus ei meeldi 
neile ja peale selle — siin on ju ka nende kaplan. Ta pole küll halb inimene, aga vai- 


mulik jääb vaimulikuks. Kuid kaplan vaikib samuti ja vahib lauda oma nina ees. 
Viimaks kostab kambrinurgast pomin: 

«Ah, ülemad nagu ülemad ikka. Mispärast peaksid kloostriisandad teistest 
paremad olema?» 

«Mispärast?» kaalub Hus viivu. «Sellepärast, et eeskätt just vaimulikud peavad 
jumala käskude järgi elama, oma ligimesi armastama, vaeseid aitama ja alamate nagu 
lihaste laste eest hoolitsema.» 

Ka nüüd ei pööra talupojad pilku Husilt. Tema kõneldes aga on neil siiski 
külmavärinad üle ihu hakanud jooksma. Kanäe, missugune vaimulik! Kui ta pole 
saatan, siis piisab sellest, et ta on, on — vaimulik. Valetamise järgi tunned nad alati 
ära. 

Kuid Hus jätkab rahulikult: 

«Pühade apostlite ajal olid ristikoguduses kõik asjad, mida inimene elamiseks 
vajas, kõikidel ühised. Ja kes siis veel peale kloostrimunkade peaksid eeskätt selle 
eeskuju järgi käima? Nad on ju andnud tõotuse vaesuses elada. 

Kui nad aga saatuse tahtel on saanud kingiks külasid, põlde, metsi ja kalatiike, 
mida peaksid siis vaesed mungad selle kõigega tegema? Nad peaksid selle ometi ära 
jagama vaestele ja oma alamatele, et nende endi jumalakartlikud hinged jääksid 
mammonast rüvetamata. Nõnda jõuaksid nad pühadele apostlitele kõige lähemale. Ja 
niisiis püüate te kloostri võimu all asudes kindlasti kalu kloostri tiikidest, kütite 
kloostri metsades ja loomulikult on teie ees lahti ka kloostri viljaaidad.» 

Husi hääl kõlab endise tõsidusega, kuid tema silmades on süttinud ning loidab 
midagi. Jah, selline on talupoegliku kelmikuse helendus. Sellest saavad mehed kohe 
aru ja nüüd taipavad nad paugupealt ka sõnade mõtet. Nende suunurgad hakkavad 
tõmblema ja siis ei pea nad enam vastu: pahvatavad naerma. Korraga kaob nende 
senine ujedus ja ebakindlus. Nad hakkavad üksteisele hüüdma: 

«Hei, Hannes! Millal abtihärra sind viimast korda karpkalu sööma kutsus?» 

«Kord ajas metsavaht mind pool päeva metsa mööda taga, kui läksin hagu tooma 
— ja mina, tohman, ei teadnudki, et ta jookseb mulle ainult ütlema, tulgu ma temaga 
hirvejahile!» 

Näe, ka võõras vaimulik naerab. Küll me teineteist mõistame! Talumehed 
müristavad naerda, laksavad naabrile vastu turja ja taovad mütsiga kintsu pihta. Seda 
ootamatut lärmi kuuldes tõmbab kaplan pea õlgade vahele ja vaatab kohkunult ringi. 

Mees, kes seisab laua juures, on kogu pätsi käärudeks lõiganud. Ta annab neid 
oma kaaslastele ja ülejäänud käärud — talupoegadele. Nüüd pakub ta neile koguni 
liha: lõigaku igaüks ise. Singikäntsakas käib ühe rakkus käte vahelt teise pahklikku 
pihku, talupojad lõikavad ettevaatlikult õhukese viilaka ja panevad selle leivale. Kui 
meeldivalt lõhnab liha noatera all! Mu jumal, millal nad tõmbasid viimast korda ninna 
nii haruldast aroomi! 

Vahepeal on kaplan täitnud väikesest vaadist veiniga tinapaekri ja kaks savikruuse 
kõik nõud, mis tal on. Kuid enne leiva suhupistmist tõuseb võõras vaimulik ja paneb 
käed kokku: 

«Õnnista, "issand, seda rooga, mis sa armulikult oled meile andnud. Aamen.» 

Ei, muidugi ei ole ta saatan. 

Hus ja kaplan rüüpavad lonksu ja siis alustavad peeker 

ning kruusid oma palverännakut ümber laua ja piki seina-veeri. 


Kui kerge on siin korraga hingata! Kõik on kombes ja. kõik on selge. Vein võtab 
keha mõnusalt soojaks. Nüüd ootavad talupojad juba kannatamatult, mida võõras 
preester veel räägib. Ja Hus alustabki kohe juttu: 

«Läksin kord kodumail teed käies ühte kloostrisse. Mulle anti tükk kuiva leiba ja 
toodi lahjat õlut. Nõnda nägin ma oma silmaga, kui vaeselt mungad elavad. Heakene 
küll, aga siis tuli mulle mõte — küllap vist saatan pistis selle mulle pähe — neile 
rääkida, et mul on rikas onu, kes on juba vana ja otsib kloostrit, kes sängitaks tema 
keha pärast surma oma kiriku hauakabelisse. Tänutäheks parandaks ta kindlasti oma 
varanduse kloostrile. Ma ei jõudnud veel lõpetadagi, kui laualt kadusid leib ja õlü 
ning minu ette ilmusid praad ja veinipeeker, nagu oleksin ma need paari sõnaga esile 
nõidunud. Võib-olla olen ma tõesti loitsija, nagu kõneles see piiskopi heerold.» 

«Niisugust loitsimist me tunneme,» ütlesid talupojad vähimagi kartuseta. «Ja 
tunneme ka oma kloostrit. Need meie apostlid on kõik ilusasti ära jaganud: meile 
andsid teoorjuse ja maksude maksmise, endale jätsid lihapotid ja rahakotid!» 

Nüüd viimaks otsustas kaplan sekka lüüa: 

«Aulik vend, ära langeta nende kohta karmi otsust. Nad kõnelevad, mida sülg 
suhu toob. Nad ägestuvad küll kergesti, kuid on siiski head inimesed.» 

«Jah, ma tean,» noogutas Hus. «Me juba leidsime ühise keele. Aga ma küsin neilt 
ka nende ülemate kohta, kas need on ka head inimesed?» 

Kaplan ise ruttas vastama: 

«Ka kõige paremad ülemad nõuavad tööd ja makse.» 

«Ja kui need on ühtlasi vaimulikud ülemad, siis ka veel kümnist,» täiendas Hus. 

«Kuid kirikul on oma väljaminekud,» vabandas kaplan, «hingede hooldamine ... » 

«Kui palju nad siis sulle maksavad, vend?» 

Kaplan tegi imestunud näo: 

«Mulle? Mille eest?» 

«Kas sa siis maksid selle koguduse eest?» Kaplan naeratas kurvalt: 

«Seda kogudust ei võtaks endale isegi vaene Laatsarus, ka siis mitte, kui talle 
peale makstaks. Olen ainult kaplan 

ja mind saatis siia preester, kes ei ole selles külas iialgi oma nägu näidanud. Ma 
elan oma kätevaevast, harin koguduse põllulappi. Vahel aitavad mind naabrid, toovad 
mulle kana või lambatalle.» 

«Aga kui sa jagad oma naabritele ristimise või viimse võidmise sakramenti, kui sa 
neid pihile võtad, kas sa neilt selle eest raha ka küsid?» ei lasknud Hus oma küsimus- 
tega kaplanil hinge tõmmata. 

Kaplan heitis käega: 

«Kuidas ma võiksin! Nad on ju puruvaesed. Tean nende elu.» 

«Aga mispärast ei tea seda Weideni kloostri abt? Mispärast tema neid niimoodi ei 
kohtle nagu sina?» 

Kaplan tundis, kuidas ta laubale tekivad higitilgad. Lõpuks hakkas ta oma mälust 
kokku kraapima argumente, mida oli kuulnud kunagi nende suust, kes talle neid asju 
seletasid ja ta siia saatsid: 

«Kuid kloostril on ometi suured kohustused. Ta peab oma kiriku eest hoolitsema, 
seda jumala aukiituse suurendamiseks kaunistama, tal on vaja palju inimesi oma 
majapidamise tarbeks, ta peab... » Jumal küll, kuidas see vaimulik teda masendab, 
mitte midagi ei suuda enam meelde tuletada! 

«Kas sa siis ei mäleta, kus on kirjutatud: «Inimene, miks kannad sa hoolt kuninga 
eluaseme pärast? Sinu kuningas, Kristus, magab laudas, sõimes. Miks mõtled sa 
uhketele ja kallitele riietele? Sinu kuningas on mähitud linastesse mähkmetesse. Miks 


näed sa vaeva teenrite hankimisega? Sinu lunastaja juures viibivad härg ja eesel. Kui 
sa tahad oma kuningale midagi anda, siis anna vaestele ja nõnda annad sa temale.»» 

Magister lõpetas. Kambris valitses surmavaikus. Tardunult seisid talupojad 
uhkava tõelätte ääres, mis avas neile uue maailma, uhiuue. See maailm oli nii selge ja 
särav ja mõistetav, et tekitas lausa valu ning raevu. 

Ja uuesti kõlas Husi hääl, mille rahulik ülevus muutus korraga ründavaks 
teravuseks: 

«Arva kokku mungad, kes elavad teie kloostris, ja arva kokku neile kuuluvad 
külad, meiereid, kalatiigid, metsad ja maksudest laekuvad tulud. Ja lõpuks arvuta, kui 
palju sellest kõigest langeb osaks ühele mungale. Terve hunnik raha! Terved 
viljamäed ja kalavirnad! Sajad ja tuhanded vaesed võiksid sellest vabalt söönuks 
saada. Mungad võtavad 

selle kõik lillegi liigutamata, äga need, keš munkade heaks töötavad, vaevlevad 
viletsuses. Ja sina ütled, et seda tehakse jumala aukiituse suurendamiseks?» 

Kaplan oleks tahtnud maa alla vajuda. Ta tundis oma selja taga tuld, mis hõõgus 
talupoegade silmades. Mu jumal, miks katsud sa just mind nii raskesti? Miks ei või 
mina nende sõnade üle samasugust rõõmu tunda nagu need erutatud talupojad? Kas ei 
näe mina oma kehval koguduse põllulapil samasugust vaeva nagu nemadki? Kas ei 
käi mina koos nendega metsatöödel? Kas ei jaga mina oma koguduse liikmetega nii 
muret kui rõõmu? Mispärast ei või ma nendega jagada seda rõõmu, mis neid võõrast 
vaimulikku kuulates on vallanud? Ei, ma pean 
kaitsma oma isandaid, kellele ma küll ainult kümnise nõudmise puhul meelde tulen. 

Kaplan ohkas: 

«Meil, alamatel, ei sobi isandate üle kohut mõista.» «Miks mitte? Kas pole siis 
olnud kuningaid, kelle rahvas hukka mõistis ja troonilt kukutas? Kas pole olnud 
paavste, kellelt ristirahvas tiaara ära võttis? See polnudki nii ammu, kui nõnda talitas 
kirikukogu Pisas. Juba sellepärast peame oma ülemaid mõõtma ja vaagima, et me 
teaksime, kas meil maksab nende käske kuulata.» 

Talupojad ajasid kaela õieli. Võõra vaimuliku viimased sõnad äratasid neis väga 
elavat huvi. Kaplan aga raputas pead: 

«Ülemad on meile jumalast seatud.» 

«Palun kuula mind teraselt, vend.» Husi hääl muutus uuesti vaikseks, oli jälle 
leebe ja puudutas otsekui õrn käsi kaplani haavu, lohutas väikest vaimulikku kõhkluse 
ja ärevuse silmapilgul. «Sa ütlesid, et ülemad on meile jumalast seatud. Õigus. Aga 
selle kõrval ja veel enne seda pani jumal maksma oma käsud ja andis need meile 
pühakirja näol. Kui ülemad neid käske ei täida, kui nad annavad korraldusi ja teevad 
tegusid, mis käivad risti vastu jumala seadustele, kumba tuleb meil siis kuulda võtta: 
inimesi või jumalat?» 

Kaplan hakkas alles tüki aja pärast kõnelema, kuid tema hääles ei olnud 
vastuvaidlemise varjugi: 

«Ah, aulik vend, me oleme liiga harimatud ega suuda näha seda, mida näed sina.» 

Hus silmitses talupoegi ja märkas rõõmuga, kui kindlaks 

ning selgeks nende pilgud olid muutunud. Siis pöördus ta kaplani poole, muhelus 
pigem hääles kui huultel: 

«Kui vähe sa usud, vend, nendesse inimestesse, kes meid siin ümbritsevad. 
Muidugi, raamatuid ei ole nad lugenud, sest kogu nende aeg kulub tööle. Päikese 
tõusust päikese loojanguni harivad nad palehigis põldu, künnavad seda adraga, 
tungivad metsade sügavusse, kirved käes. Mida kõike on nad oma töö käigus 


avastanud! Ja pärast tööd, kui nad jõuavad koju oma naiste-laste juurde — kui hästi 
nad teavad, missugused kohustused neil on oma perekonna vastu ja kuidas nad neid 
õiglaselt täitma peavad! Tuleta meelde, mis ütles Kristus oma isale: «Tänan sind, isa, 
taeva ja maa valitseja, et sa oled varjanud tõe tarkade ja ettevaatlike eest ja oled selle 
ilmutanud väikestele ja maailmast hüljatutele.» Needap need on, vend, kelles peitub 
tõde, mis kord kogu maailmas võidule pääseb.» 

Nüüd ühines ka kaplani pilk Husi silmitsevate talupoegade pilguga. Korraga 
haaras kaplani hinge suur soojus, mis tungis südamesse ja muutis silmad uduseks. Tal 
oli kange tahtmine Husile käsi sirutada, kuid ta peatus ootamatult nagu 
pühaduseteotuse ees. Ja nõnda leidsid nii tänulikkus kui ka armastus korraga 
väljenduse sõnades, mis olid täis lihtsat inimlikku kartust: 

«Ja sina... sina, kes sa niimoodi kõneled, sõidad Kons-tanzi? Kas Sa ei tea... 
Kas sa ei tunne ... ei tunne hirmu?» 

Kaua aega vaikis Hus langetatud päi, tõstis siis silmad kõigepealt küsija poole ja 
laskis seepeale pilgul aeglaselt üle talupoegade nägude libiseda, nagu oli teinud 
vestluse algul. Igal näol peatus tema pilk hetke. Alles pärast seda hakkas ta kõnelema: 

«Oma viimasel õhtusöömaajal apostlitega ütles Jeesus Kristus: «Üks teie hulgast 
annab mu ära.» Siis lõid kartma kõik need jüngrid, kes süüst puhtad olid. Ainult 
Juudas ei kartnud, sest tema oli süüdi .. . Ma loodan jumala abiga, vend, et ma ei 
osutu Juudaseks.» 

Siis tõusis Hus lauast, õnnistas kõiki sõnatult ja väljus oma kaaslaste saatel. 
Kaplan ja talupojad seisid liikumatult, kuni ta oli lävest üle astunud. Siis väljusid ka 
talupojad ja ümbritsesid Husi ja teisi hobuste selga istunud ratsanikke. Külamehed 
seisid paljapäi, kui väike karavan liikuma hakkas, seisid veel siiski, kui ratsud ja 
vankrid aeglaselt eemaldusid, aina väiksemaks ja väiksemaks muu- 

tusid ning silmist kadusid. Alles siis panid talupojad lambanahksed mütsid pähe ja 
sammusid vaikides oma hurtsikute poole. 

Ka kaplan seisis kaua aega sellel kohal, kuhu ta lauast tõustes oli jäänud. Ta toetus 
oma pahklike maamehe-kämmaldega lauaservale, vahtides üksisilmi kohta, kus veel 
natukese aja eest oli istunud see kummaline külaline. Peaks — peaks tema eest 
palvetama. Siis aga tegi kaplan teistsuguse otsuse. Ta läks riiuli juurde, kus lebas vana 
kulunud piibel, lehitses seda üürike aega, kuni leidis püha Matte use evangeeliumist 
selle, mida otsis. Nüüd pani ta käed kokku ja luges valjusti niisugusel kombel, nagu 
ümbritseksid teda ikka veel (tema koguduse liikmed. Kuid tegelikult ta teadis, et need 
teda ümbritsevadki: 

«Vaata, mina läkitan teid kui lambaid iftsk huntide sekka; sellepärast olge 
mõistlikud kui ussid ja vagurad kui tuikesed. Sest nemad annavad teid ära suurte 
kohtute kätte, ja peksavad teid piitsaga kogudusekodades.» 


-KONSTANZ EHK CONSTANTIA, MIS TÄHENDAB 
PÜSIVUST, USALDUSVÄÄRSUST 


VI 
BAABÜLON 


Keskpäev oli peaaegu käes, kui Matthias Runtinger lähenes Konstanzile. Juba miil 
maad enne linna torkas talle silma väga elav liiklus maanteel. Mööda Reini ujusid 
heinu ja õlgi täiskuhjatud lodjad ja praamid. Näis, nagu kannaks suurvesi terveid 
kuhje; rohelistena ja kollastena libisesid need aeglaselt pärivoolu. Kaeru ja õlgi 
tassisid ka maainimesed, kellest Runtirfger mööda sõitis. Nii mehed kui naised 
kandsid seljakorve, mis olid hobu-moona viimse võimaluseni täis topitud. Inimene 
kadus täielikult oma kandami varju ja ratsanikule näis, et ta sõidab saadude vahel, mis 
ebatavaliselt väikestel jalgadel liiguvad ja vankudes teed annavad. Kui kaupmees 
paaril korral tagasi vaatas, et tolknevate õletuustide või heina-pahmakate alt inimest 
leida, nägi ta pingutusest punetavaid nägusid, pungiaetud silmi, välkuvaid 
silmavalgeid ja sõgedat ahnust. 

Mõned maanaised kandsid jalgupidi kinniseotud kanadest ja kukkedest 
moodustatud kimpe; lindude pead olid alaspidi, nokad paokil, silmi kattis kile, mis 
ainult aegajalt väsinult alla vajus; häälitsemiseks polnud lindudel enam, jõudu. 

Maanteed pidi veeres ohtralt vankreid küttepuudega, rohmakalt tahutud palkidega, 
liivaga ja telliskividega, vastupidises suunas logistasid sõita tühjad vankrid. Aegajalt 
kuuldus ratsaheeroldite kähisevaid hõikeid, kes kappasid mõnest tõllast eespool ja 
tegid oma isandale teed vabaks. Mida lähemale eesmärgile, seda sagedamini pidi 

kaupmees kõrvale põikama või hobuse peatama, et sõidukeid mööda lasta ja 
jalakäijatele mitte otsa ajada. Ratsu kasutas iga kord juhust, et ahmata paras tuust 
mõnest liikuvast heinasaoat, mis tal just nina ette sattus. 

Aeg-ajalt vaatas Runtinger tagasi, et ei kaoks silmist teener, kes talle järgnes. 
Nüüd ta oligi juba keset trügivat rahvasumma. Maantee avaruse pigistasid ahtaks 
Konstanzi eeslinna väikesed majad. Ümberringi kõlasid vandesõnad, ergutushüüded, 
hõiked. Korraga kiilusid end rahvahulka kolm ratsanikku — riiete järgi otsustades 
aadlikud —, kes inimsummast läbi trügisid, jagades igasse kanti piitsahoope; kostsid 
naiste kriiskavad hääled ja valukarjatu-sed. Ka Runtinger oma hobusega suruti vastu 
majaseina, kus keegi poiss tema ratsu valjastest kinni kahmas: 

«Isand, isand! Ma tean öömaja. Paremat ei oska te tahtagi. Andke mulle kümme 
teenarit...» 

Äkki hakkas teda keegi jalast tirima. Kaupmees heitis sünge pilgu üle õla. Tema 
jalusest hoidis kinni vanaeit, kes naeratas talle hambutu suuga: 

«Ma ootan teid. Tundsin kohe ära, et teie olete see õige. Niisugune mees väärib 
tähelepanu. Mul on teile küllakutse: teid ootab minu tuvike, sellist iludust ei ole te 
oma elus veel näinud. Tulge, isand, ma juhin teid. Ta ei-võta kallist hinda ja te ei 
suuda isegi ette kujutada, mida kõike ta oskab ...» 

Lõpuks muutus tänaval jälle lahedamaks. Runtinger andis hobusele kannuseid ja 
vabanes mõlemast tüütusest. Kuid kõige hullem seisis tal veel ees: läbi värava linna 
trügida. Õnneks suhtusid valvurid oma ülesandesse pealiskaudselt. Maainimestele ei 
pööranud nad üldse tähelepanu, teiste saabujate puhul aga piirdusid enamasti ainult 
nende küsimustega: mis nimi ja kust pärit? 

Kui kaupmees sõitis juba linnatänavatel, sai ta aru, et ratsutades raiskaks ta ainult 
aega. Ta ei tundnud linna enam äragi: kui varem võis inimene vabalt kogu Konstanzi 
läbi käia, ilma et tema riided oleksid vastutulijat riiva-nudki, siis nüüd kubises-linn 
inimestest, hobustest ja vankritest nagu sipelgapesa, mis kepiga pahupidi pööratud. 
Inimjõed segunesid, põrkasid kokku, voolasid näiliselt ilma eesmärgita nagu sogane 


vaht, mida lained sadama-muulide vahel loksutavad. Igaüks tõttas kuhugi, kandis 
midagi, tuli tänavale majast või kauplusest, pöördus tagasi. 

jooksis teisest mööda ja jäi jälle seisma, et hõigata kaaslast, kes kõndis tema 
kõrval ja kelle rahvarüsin oli eemale kiskunud. Jalgade müdinasse, hobuseraudade 
tümpsu-misse, hõigetesse ja hüüetesse lõikusid vasaralöögid ja kirvehoobid, nii vastu 
puud kui ka metalli, sest kõikjal ehitati, naelutati, tahuti. Tundus, nagu töötaksid linna 
sisikonnas lakkamatult ning kärarikkalt sajad rähnid ja toonesepad. 

Ei, sellesse saginasse Matthias Runtinger küll ei sukeldu. Tema pöörab lähimasse 
tänavasse paremat kätt. Seal on võõrastemaja «Kuldne Ratas» ja kõrtsmik, vana Türli, 
kes teda kindlasti aitab. See on vana tuttav, igati aus Šveitslasest mägilane. Ta on küll 
jämedavõitu mees, kuid tema puhul võib kindel olla, et ta praegust konjunktuuri kur- 
jasti ei kasuta. Vähemalt tema, Runtingeri suhtes küll mitte. 

Kuid Türli võõrastemajas valitses samasugune möll nagu kogu linnas. Kuidas see 
oleks võinud teisiti ollagi? õu oli vankreid ja hobuseid lausa täis kiilutud, koridorides 
ja ruumides käratsesid inimesed, kes lakkamatult liikusid, reisikompse kandsid, 
kutsareid ja hobuseid taga otsisid, sööki ja jooki nõudsid. Kõrtsiruum oli puupüsti 
täis, kõik lauad kinni, paljud külalised «seisid, ühes käes lihatükk ja leib, teises 
veinikruus. Runtinger trügis suure vaevaga inimeste vahelt läbi, otsides peremeest. Ta 
leidis Türli ruumi teisest otsast kolde äärest. Kõrtsmik, tema naine, tütar ja isegi väike 
poeg väntasid praevardaid ja kogusid mahatilkuvat rasva praepannidesse. Siit, just 
nagu komandopunktist, jagas Türli käske sulastele, kes tulid õuest nõu küsima, kuhu 
paigutada üha uusi ning uusi vankreid ja hobuseid, ja teenijatüdrukutele, kes sööki ja 
veini ette kandsid. Oli parajasti päeva kõige kibekiirem aeg — õhtupoolik. 

Võttis tükk aega, enne kui Runtingeril õnnestus sellest möllust üle karjuda ja 
enesele tähelepanu tõmmata. Türli silmitses teda hajameelselt, tema peas ringlesid 
ikka veel korraldused teenijaskonnale; siis torkas ta praevardavända lähimale 
teenijapiigale pihku, astus nagu kurg üle prae-pannide ja nõudest koormatud 
kandikute, keerutas end viimaks kõikidest nendest ämblikuvõrkudest välja ja raputas 
haruldase külalise kätt. 

«Päris hullumaja, eks?» pahvatas ta mürinal naerma. «Ja päevast päeva läheb aina 
hullemaks. Noh — aga kuidas 

sina elad? Kah Konstarizis? Sirina jõuarne kõik, nagu ütleb meie surnumatja.» / 

Runtinger, kes tundis Türlit juba sellest ajast, kui too Ravensburgis veel 
väikekaupmees oli — tollest peale nad teineteist sinatasidki —, usaldas kõrtsmikule, 
et ta sõitis siia üsna kauaks ajaks ja arvestas, et. .. 

Türli kratsis lihavate lihunikusõrmedega oma kiilaspead: 

«Tean, tean. Sa vajad ulualust. Muidugi ajame selle asja joonde, kuigi näed oma 
silmaga, mis siin sünnib. Küll ma selle juba korraldan. Kas sul hobuseid ka kaasas 
on?» 

«Kaks tükki. Minu ja teenri oma.» 

«See pole midagi. Halvem on, kui mulle sõidab siia külaline oma kolmekümne 
kronuga. Magamisega on juba kehvem lugu. Mul on vaba kõigest veel üjjs väike tuba 
laia kaheinimesevoodiga. Pead oma sulasega ühel asemel magama. Praegu magab 
meil igal pool kaks inimest ühel naril. Ja mis hinnasse puutub, siis on seda natuke 
tõstetud. Toa eest tuleb maksta kaks reini kuldnat kuus, hobuse pealt võtame kolm 
teenarit öö eest ja söötmine käib veel eritasu alla. Nagu näed, 
suurkaupmehehärra, selle kõige tõttu sa vaeseks ei jää. Kuid ära mõtle, et mina 
hindu tõstsin! Kus sa sellega, nüüd on kõige kohta kindlad taksid maksma pandud. 


Meie raenõukogu kuulutas need välja, ja ehkki meie nüüd suuremat kasu lõikame, 
siis nemad omakorda nöörivad jälle meie käest rasvasemaid makse. Meie linnaisad 
teadsid hästi, mis nad teevad, kui andsid kuningas Sigismundile altkäemaksu, et too 
kontsiili siin ära peaks. Eks nad pakkunud rohkem kui mitmed teised Saksa linnad, 
kes ka seda au noolisid. Linnaisad nimetavad seda küll auks, aga see au langeb nende 
laegastesse kuld- ja hõberaha näol ilusasti jälle tagasi.» 

Korraga vedas ta ninaga rahulolematult õhku ja pöördus kiiresti ümber. 

«Kurat võtaks! Sa, tüdruk, ole hoolsam. See äärmine põrsas hakkab juba 
kärssama!» 

«Näed nüüd, nagu sa silma peal ei hoia...» pöördus kõrtsmik ohates uuesti 
kaupmehe poole. «Nõndaks, aga võta nüüd istet ja kinnita keha. Kõige parem on teha 
seda näe seal, lähed nendest praevarrastest mööda ja seal taga 

1 Siin on tegemist sõnamänguga. «Konstanzi» tšehhikeelseks vormiks on 
«Kostnice», mis tähendab muidu luukambrit. —.TõŠlk. 

on laud, mida saalist ei ole naha — see ori mul ainult oriiä tuttavate jaoks. Sa leiad 
sealt praegu ainult ühe selli eest. Ta on luuletaja, lubas mulle värsi meisterdada, mille 
lasen siis võõrastemaja uksele kirjutada. Söödan teist juba nädal aega, tühja kõhuga ei 
tulevat tal ühtegi riimi meelde!» 

Kuid Runtinger läks kõigepealt tagasi õue, kus andis teenrile korraldusi ja pistis 
talle paar rahatükki pihku. Alles siis tüüris ta läbi kõrtsitoa laua juurde, mille Türli 
talle ennist kätte oli juhatanud. Kaupmeest ootasid juba praetud kanapoeg, leib ja 
vein. Teine lauasistuja ainult noogutas Runtingeri teretuse peale ja andis muudkui 
söögile valu, järades suurt konti, mida hoidis rasvaga määritud sõrmede vahel. Sööja 
ees seisis ka vägev kann, aga kui ta seda kergitas, oli selge: veini on ainult natuke 
põhja peal. Kann oli kerge. 

Enne kui kaupmees kanapoja tükeldamisega valmis sai, et oleks mõnus pärast 
üksikuid portse kätte võtta, lõpetasid tema lauanaabri hambad oma töö kondi kallal. 
Mees viskas kondi maha ja hakkas hoolikalt sõrmi rasvast puhtaks lakkuma. Seepeale 
küüris ta neid veel põhjalikult leivatükiga, mille lõpuks samuti pintslisse pistis. 
Korraga hõõrus keegi end vastu Runtingeri jalga — üks koertest, kes kõrtsilaudade all 
uit asid ja ttjidu jäänuseid otsisid. 

«Oled siit linna mehi või vähemalt siit kandist, eks?» kõnetas luuletaja kaupmeest, 
kui oli sõrmede puhastamisega lõpule jõudnud. 

«Siit kandist,» noogutas Runtinger. 

«Lehter,» luksus mees, kui oli kannu põhja taeva poole pööranud ja viimase tilga 
ära joonud. «Konstanz on suur lehter. Seile sisse raputatakse kõik. Kui sa seisad selle 
veerel ega hoia kinni, siis kistakse sind keskkohta. Kuid lehtril on keskkohas auk ja 
see viib...» — siin kummardus kõneleja üle laua kaupmehe poole, nii et see tundis 
tema suust tulevat veinihõngu —- «kuristikku, sõbrake, kuristikku. Niimoodi, pea siis 
meeles, et seda ütles sulle siin selles paigas rüütel von Wolkenstein. Ah, mis rüütel — 
luuletaja, sõbrake, luuletaja ... » 

«Eelkõige lakkekauss, siis rüütel või luuletaja,» nentis isand Matthias endamisi 
ega lasknud end mehel, kes alustas korraga pikka monoloogi, söömises häirida. 

«Sina ei ole, sina ei ole luuletaja,» jätkas von Wolkenstein ja teeskles hajameelset, 
tõmmates just nagu eksikombel 

enda ette kaupmehe veinikannu. «Sinu näost on näha, et sul on raha... Et sa aru 
saaksid: kes on rikas helisevate värsside poolest, selle taskus. . . selle taskus ei kõlise 
mitte iialgi kuld. Sa oled kindlasti...» Wolkenstein jäi hetkeks mõttesse, just nii 


üürikeseks ajaks, millest piisas Runtingerile, et oma veinikannu jälle enda ette tõm- 
mata. Nüüd sai luuletaja pahaseks: «Sa oled kaupmees või veelgi tõenäolisemalt 
preester, kes on endale pürjeli riided selga tõmmanud, et tal hambaid kurku ei 
löödaks, kui ta tüdruku järele jookseb. Sa kardad, et ma sinu veinikannu pealt matti 
võtan!» 

Runtinger hakkas naerma: 

«Te arvasite õigesti, rüütlihärra, ma olen kaupmees. Ja kui lubate, valan teie kannu 
veini — teeme selle pooleks.» 

Wolkensteini tusane ilme kadus jalamaid. 

«Te olete suurejooneline, mu sõber!» jättis rüütel kohe kaupmehe sinatamise. 
«Kuid sellisel juhul te olete kas vilets kaupmees, sest teis on liiga palju arusaamist 
inimlikest nõrkustest, või te olete hoopis selline neetud tervete kullahunnikute 
kokkukühveldaja — niisugune, kes püüab ainult suuri kalu ega tee väljagi 
raasukestest, mida ta maimudele pillub. Ja ometi on teada, et luuletaja laseb ennast 
püüda raasukesega, isegi kröömikesega. Mu sõber, me oleme libud, meie, luuletajad, 
oleme libud!» Mehe hääl värises haledalt ja ta pidi nukruse, mis talle kurku tõusis, 
kiiresti alla loputama. «Ka mind osteti ära, mind, kes ma tunnen kogu maailma! Aga 
miks ma peaksin seda teile jutustama? Kui te teaksite, kes mind õnge võttis, siis te ei 
imestaks.» 

«Noh, kes siis?» küsis Runtinger, kui tema lauanaaber vait jäi. 

«Ei, seda ma ei või ütelda. Ma ei tohi. Mitte kellelegi, ka teile ei tohi. Ka siis ei 
tohi, kui te mulle veel ühe kannutäie seda haput kure jooki välja teeksite.» 

Parajasti läks mööda ettekandja veiniga ja Runtinger noogutas talle, ilma et oleks 
enesele õieti aru andnud, miks ta seda teeb. Rüütel kahmas saagi kahe käega. Aga kui 
ta oli paar mehist sõõmu rüübanud, muutus ta uuesti tusaseks: 

«Ei, ma ikkagi ei ütle. Isegi terve vaadi veini eest ei või ma seda reeta. Tema 
vihastaks.» Ja nüüd sosistas rüütel kaupmehele kõrva sisse: «Tema on — Rooma 
kuningas! 

Sellepärast ma ei tohi sellest mitte kellelegi iitsatadagi. Mitte kellelegi. Mitte 
iialgi... » 

Runtinger muutus kohe väga tähelepanelikuks ja hakkas joodiku jutujuppe oma 
peas vaagima. Mispärast ostis Sigismund endale selle poisi? Tema värsside pärast? 
Kes teab, seegi on võimalik, kuid Rooma kuningas on siiski väga osav ärimees, 
riimitud read aga ei ole just tulutoov kaup. Nii või teisiti, sellel mehel on mingid 
sidemed õukonnaga. Niisuguseid inimesi on isand Matthiasel vaja. Võib-olla ei osutu 
see kannutäis veini sugugi halvaks investeeringuks. Runtingeril oli selliste ootamatute 
juhtumitega häid kogemusi. 

Sellal «jätkas rüütel von Wolkenstein: 

«Ma pean veiniga ettevaatlik olema. Kord ma juba kukkusin selle tõttu sisse, 
haledal kombel kukkusin sisse. Kuid too vein polnud niisugune laga nagu see siin, too 
oli tema majesteet burgundia vein! Tookord ma ka aina rääkisin, rääkisin, ja kui 
jõudsime tasumaksmiseni... Oi, sõber, need olid andmed, mida kullaga üles 
kaalutakse! Mina olen samuti kaupmees! Teen äri andmetega, tähtsate ja tühiste 
andmetega. Ja tookord tahtis see katinitar anda mulle nende eest terve öö. Kuid mina, 
lollpea, keeldusin ... Sellest silmapilgust peale pole ma enam luuletaja, vaid viimane 
kaupmeheturakas. Tahtsin saada kaupa kauba vastu, oma andmete eest tema andmeid. 
Ja nüüd — nüüd ei leia ma teda kusagilt. Otsin teda siin ööd kui päevad, kogu aeg, 
igal pool, tean, et ta on siin, aga otsida teda praegu Konstanzist nende kümnete 
tuhandete inimeste hulgast on niisama hea kui otsida nõela heinakuhjast. Ah, jumal, 


jumal, ja kui ma ta siin ilusasti leiaksingi, siis ei pakuks ta mulle enam iialgi seda, 
mida ta tookord pakkus... On olemas niisugune tarkusesõna, mida ma õppisin 
tundma kaugel Idamaal paganate juures: inimene sammub läbi elu, astub, astub ja 
ainult üks kord kohtub ta sellega, mida meie oskame tähistada vaid armetu sõnaga — 
õnn. Ja just sel hetkel on vaja, et inimene tagasi ei vaataks ega mujale ei vahiks, sest 
muidu läheb ta oma õnnest mööSa, ja inimene, lollpea, ei teagi, et õnn on juba mööda 
läinud, ja enam iialgi, mitte iialgi. .. Tema nimi oli Olym-pie, Olympie ... Ah, jumal, 
jumal küll! Alles siis, kui ma olin tema juurest lahkunud, mõistsin ma, et armastan 
teda meeletult. Kuni surmani, sõber.» Siis lisas ta ootamatult: «Aga ta on hoor...» 

Runtingerile hakkas koitma: Sigismund peab üleval seda poissi, kes äritseb 
andmetega. Ilmselt on see kuninga nuhk. Niisiis tõmbas Ravensburgi firma täna 
vägeva loomuse! Seda uut sõprust peab jalamaid kindlustama. Kui aga isand Matthias 
jälle pilgu oma lauanaabrile heitis, nägi ta, et rüütli pea oli raskelt rinnale vajunud, 
põsed hakkasid rütmiliselt liikuma nagu sepalõõtsad ja paksud 
punased huuled paotusid sügava hingamise tõttu. Rüütel Osvald von Wolkenstein 
magas majesteetlikult. Runtinger raputas teda, esmalt õrnalt, siis tugevamini. Ei, siin 
polnud midagi teha. Nõnda tõusis kaupmees lauast ja läks Türlit otsima. Muide, see 
mees on siin võõrastemajas korteris ja Türli ei lase teda nagunii enne minema, kui ta 
on sissekäigu kohale värsi meisterdanud. Peremees peab 
ometi oma raha tagasi saama. 

Niisiis piisab Runtingerile, kui ta peab silmas võõrastemaja ust; kuni ta seal redelil 
koogutavat maalrit ei märka, võib ta rahulik oila, sest siis leiab ta rüütli ning luuletaja 
alati võõrastemajast mõne veinikarika tagant. Kõht täis ja meel hea, sammus 
Runtinger läbi kõrtsitoa ja astus tänavale. Ta seadis sammud raekoja poole. 


Nüüd, kus peavarju mure oli murtud, ei kiirustanud Runtinger enam. Ta jalutas ja 
laskis oma kavalatel, uudishimulikel silmadel ringi käia. Keset seda rüsinat ja möllu 
tundis ta ennastki nooremana. Konstanz oli tundmatuseni muutunud. Seni oli see 
olnud rahulik, ilus ja hästi korrastatud linn, kus rikkad kaupmehed ja linakangrud 
elasid toredates majades, mis meenutasid pigem paleesid, ja kus tuksus väärikalt linna 
ärielu pulss. Kogu Konstanz oli sarnanenud tüseda rikkaga, kes põõnutab laisalt 
Bodeni kaldal, et tunda mõnu päikesekiirtest ja kullasärast. Kuid praegu? Näis, et linn 
on vere üliküllusest hulluks läinud. Laiad tänavad olid korraga kitsaks jäänud ja 
väljakutest ei piisanud lakkamatult ringlevale inimkeerisele. See palavik, mis kihutas 
inimesi ühest kohast teise, mis pani õhu värelema ja majade kiviseinadki kumisema, 
erutas Runtingeri. Kuigi ta nägi praegu ainult rüsinat ja tunglemist, ent missugused 
võisid veel olla seda põhjustanud jõud, kui nad suutsid ühe hoobiga selle tukkuva 
linnakese pea peale pöörata! Tõepoolest, kahtlemata sünnib siin suuri asju, ja isand 
Matthias tegi hästi, et otsustas siia sõita. 

Rahuldustundega mõtles ta ka Melchiorile. Seegi mure oli murtud. Melchior on 
tubli poiss, oma isa tõeline poeg. 

Kaupmees liikus lausa tigusammul, kuid vaevalt oleks ta suutnudki kiiremini 
astuda, isegi kui ta oleks tahtnud. Liiklemist tänavatel aeglustasid peale rahvamurru 
ka majad, mis hakkasid mõnevõrra teed tõkestama. Peaaegu iga majaseina ääres 
asus mõni poodnikutelk, käsitöölise putka või väike laud pur j erudest katuse all, 
kus harjusk oma kauba oli välja pannud. Igaühe ümber surus mesilas-sülemina 
asjahuvilisi, ostjaid ja uudishimulikke, kuid ka niisuguseid tüüpe, kes isand 
Matthiasele meenutasid, et ta peab kätt kõvemini rahakotil hoidma. Lihamüüjate lau- 


dadel punetasid vasikaveerandikud ja soonte vahelt hel-kis surnult ploomirasv. Soku- 
ning hirv Okintsudest' ja metssigadest kerkis möödakäijatele ninna teravat 
metsloomahõngu. Kohe kõrval levitasid arstirohud ja vürtsid oma lõhnu. Kõrvad pani 
kumisema suurte ja väikeste vasarate mürtsumine, metalli kilksumine ja rihmade lak- 
sumine. Kõik need hääled tulid kuuldavale loendamatutest töökodadest, mis ääristasid 
tänavate mõlemaid külgi. Siin olid hoolega ametis sepad, mõõgameistrid, 
vöövalmistajad, kingsepad, tislerid ja nahaparkalid. Aeg-ajalt kostsid sellest 
häältekaosest üle kriiskavad hüüded, mis ülistasid oma kaupa: idamaiseid kangaid ja 
armu jooke, muskus-parfüümi, arstimeid igasuguste tõbede vastu, täiesti usal- 
dusväärseid oraakleid ja unenägude seletajaid. Siis trügis läbi rahvahulga 
pasteedimüüja, kärul väike ahi, peatus tänavanurgal, et lüüa lahti kiidulaul oma 
värskete, soojade toodete kvaliteedile, äsja ahjust võetud linnulihapas-teedile või 
kotlettidele. Kirikuportaalide ees oli karjakaupa kerjuseid, kes vingusid 

almuseid. . Sandid olid oma mädanevad haavad, vigastatud ja .köndistatud 
jäsemed kogu nende jälkuses vaatamiseks välja sättinud. 

Runtinger vangutas pead — hea küll, praegu tunglevad nad kõik tänavatel, aga 
kuhu panevad need inimesed oma pea öösel? Kusagil peavad nad ometi magama. 
Isegi siis, kui kasutada ära kõik nurgad võõrastemajades, pürjeli-majades, kuurides ja 
küünides, linnas ja eeslinnades — ikka ei majuta neid kõiki! Kui ta aga natuke aega 
ringi vaatas, leidis ta sellelegi küsimusele vastuse: väravavõl-vide all, kangialustes, 
niššides, ühesõnaga kõikjal, kus mingisugune katus pea kohal oli, märkas ta pikki 
laudadest 

kokkuklopsitud kaste ja künasid, mis olid õlgi täis. Siia toovad ööbijad õhtuks 
sadulatekid, vaibad ja kotid ning ronivad riietes nende alla. Praegugi leidus siin 
mõningaid magajaid, kes tegid tasa valvamisega veedetud ööd. Runtinger avastas veel 
teistsuguseidki asemeid, mis paiknesid suuremalt jaolt võõrastemajade läheduses: 
suured õlgedega vooderdatud veinivaadid. 

Kui Runtinger möödus purjel Johann Widi majast, märkas ta esimest tuttavat 
nägu, keda ta polnud küll lootnud siin näha. Kangialuses laia laua taga nägi ta meest, 
kelle ees seisis palju müntidest tornikesi; ilmselt koosnes iga sambake erineva 
väärtusega rahadest. Rahavahetaja vahetas parajasti ühele aadlikule itaalia rahasid 
reini kuldnateks. Tinapulgaga pidas ta lauaplaadil arvet ja laskis siis ühe mündi teise 
järel nobedasti sõrmede valrelt läbi libiseda. Siis vaatas ta üles ja tema pilk kohtus 
Runtingeri omaga. Polnud kahtlust, see oli tema, Ammerisi Firenzest. Isand Matthias 
ootas, kuni rahavahetaja lõpule jõuab, ja astus teretades vana tuttava juurde. 
Kaupmehe hämmastus tõi Ammerisi näole naeratuse: jah, meid on kaugest Itaaliast 
Konstanzis õige mitu meest. Maja ees «Kuuskede + all» võib Runtinger leida Adigeria 
Francissa Bresciast, ka Bartolomeo de Bardis viibib Konstanzis ja koos paavstiga 
ruttas siia isegi vägevatest vägevam, Firenze pankur Co-simo de Medici. 

«Ilma meieta,» muigas Ammerisi, «jääks elu siin seisma ja kontsiil kängu. Meie 
oleme need, kes hoolitsevad kuldse vere ringlemise eest selles linnas ja niimoodi 
tegelikult ka peaaegu kogu maailmas.» 

Runtinger silmitses mõtlikult rahavahetaja lihtsat lauda. Siit paari sammu 
kaugusel müüakse samasuguselt laualt vürtse. Ja ometi panevad need viis-kuus 
rahavahe-tuslauda, mis pankurid on Konstanzis üles seadnud, maailma tõesti liikuma. 
Siin vahetab kõik peremeest, käärib, kasvab ja avaldab uuesti mõju rikkusele, 
võimule, jõule, poliitikale. Sest mehed, kes nende laudade taga istuvad, pole sugugi 
ainult lihtsad rahavahetajad. Mündid jooksevad nende sõrmede vahelt küll läbi, et aga 
üks raha teiseks vahetatakse, siis jääb natuke kulda alati nende sõrmede külge, kuni 


näpud on täielikult üle kullatud. Kuid kuld tõmbab jälle kulda ligi, eriti siis, kui 
nähtamatud sooned ühendavad iga rahavahetuslauda maa-aluste varandustega 
pangamajade keldrites ja rahakirstudes. 

Isegi niisugune mees nagu Medici pidas kasulikuks ajutiselt Konstanzi kolida. 
Pankur Cosimo . .. 

Runtinger tõmbab silmad kissi ja näeb korraga: rahavahetaja sõrmede vahelt ei 
libise läbi mitte hõbedased ja kuldsed mündikettakesed, vaid hoopis majad, külad, pa- 
leed, piiskopimitrad, kroonid, mõõgad ja mehed, valged naisekehad. Seda kõike võib 
siin osta, müüa, vahetada. See kõik tuleb siia, Konstanzi turule. 

Ammerisi hääl toob ta tagasi argipäeva: 

«Juba hakkavad sakslased meie äritegemist häirima. Baselist seadis ennast siin 
sisse Offenburg, kes katsub meiega konkureerida. Ja kui paavstil on kaasas Medici, 
siis Sigismund toovat siia Windecke. Konstanz võib uhke olla, et siia on saabunud nii 
palju selle maailma vägevaid.» 

Selle maailma vägevaid .. . Runtinger teab, et nende sõnadega ei vihja Ammerisi 
paavstile ega Rooma kuningale. 


Raekojas oli isand Matthiasel õnne. Ta leidis sealt mehe, keda ta otsima oli tulnud. 
Isand Ulrich Richenthali. Richenthalil, Konstanzi pürjelil ja väljaspool linna asuva 
mõisa omanikul, puudus kindel elukutse, sest ta tegutses loendamatutel erialadel. 
Kaubitses, pidas mõisat, sooritas keerulisi tehinguid mõne saksa hertsogi ja vürsti eest 
ega piirdunud sugugi ainult rahaliste tehingutega. Ta oli Nel-lenburgi krahvi 
Eberhardi suur tuttav ja Saksi hertsog Rudolf pidas teda oma sõbraks. Samuti seisis ta 
heal jalal Baieri Ludvigiga ja tal oli vaba sissepääs Tirooli hertsogi Friedrichi 
õukonda. Seejuures ei pidanud ta paljuks praegu appi tulla Konstanzi muredest 
koormatud raenõu-kogule ja linna pürjermeistrile Heinrich von Ulmile, oma isiklikule 
sõbrale. Kuid ta ei piirdunud rae abistamisega, vaid kirjutas ise sadu kutseid kontsiilist 
osavõtuks, istus siis hobuse selga ja ratsutas kahe päevaga läbi kogu Turgau 
maakonna, et kindlustada Konstanzi varustamist toiduainete ja hobusemoonaga. 

«Täna oli mul küll peenike töö,» tervitas ta muiates oma Ravensburgi sõpra. 
«Määrasin kindlaks majad, kus võivad end "sisse seada lõbunaised. Tead, kui palju 
neid juba kohal on? Selgus, et tervelt seitsesada! Ja kui palju neid veel saabub, raske 
ütelda! Eks need juba hoolitse, et kirikukogu asupaiga pühapaistet au sees hoida. Ja 
ma 

lasen endal pea otsast raiuda, kui kontsiili lõpuks asjaarmastajate arv elukutseliste 
omast suurem ei ole. See on ahvatlev äri, ilma mingite investeeringute ja kuludeta 
lõika aina puhaskasu,» hirnus Richenthal. «Valisime neile asukohaks Petershauseni, 
terve eeslinna teisel pool Reini silda. Muide, asjal ei puudu pikantne kõrvalmaitse: 
oleme nimelt sunnitud ajutiselt Petershauseni kloostrisse majutama tema majesteedi, 
Rooma kuninga, kuni jõuame linnas korda seada maja, mille me talle välja valisime. 
Kuid ma arvan, et Sigismundi ei häiri Petershauseni lustlik miljöö karvavõrdki; kui ta 
impeeriumis mõnda linna külastab, siis võimaldavad linnaisad temal ja tema kaaskon- 
nal alati ilma kukrut kergendamata parimas lõbumajas aega veeta. Konstanzis 
ümbritseme teda nerjde linnukestega igast kandist!» 

Siis muutus Richenthal tõsiseks: 

«Sa ei oska ette kujutada, kui palju muret teeb meile see kontsiil. Võta ainult 
kõikide külaliste majutamine! Konstanzis elas seni kuus tuhat inimest. Aga kui me 
nüüd kõik kokku arvame, siis saame seitsekümmend tuhat! Üle kümne korra rohkem, 


kui siin on põliselanikke. Juba pool aastat teeme ettevalmistusi kontsiili pidamiseks. 
Esimestena saabusid siia kõige suuremate ninade agendid, sekretärid ja 
kortermeistrid. Oli nendega alles löömist! Valisid teised oma isandatele parimad 
majad, meie aga pidime tantsima nende sekeldajate keskel nagu mädamunade seas, et 
keegi ei solvuks, kui ei saa seda maja, mida mõni teinegi tahab, sest sellel majal on 
kaks akent rohkem. Noh, viimaks saime need asjad joonde, teenrid naelutasid oma 
isandate vapid majauste kohale — ja oligi rahu majas. Kuid korraga selgub, et peale 
teada olnud vürstide sõidab siia veel kolm krahvi oma teenijaskonna ja kolmekümne 
hobusega — ja siis läheb tants uuesti lahti. Õnn seegi, et suur osa linnast mõne aasta 
eest maha põles ja meie patriitsid endale suuremad majad ehitasid, kui neil ennem 
olid, vastavalt sellele, kuidas igaühe rahakott oli vahepeal kosunud. Kujutle vaid: 
Heinrich Huteri maja tallidesse paigutasime Saksi vürsti kakssada hobust!» Korraga 
katkestas ta oma jutu. «Aga mina jahvatan siin aina oma muredest ega ole sinu omade 
järele küsinudki.» 

Kuid Runtinger lausus, et ausalt öeldes ei ole tal mingeid suuri muresid. Ta 
rohkem loodab, et siin alles muresid tekkima hakkab. 

«See on minu amet,» naeris kaupmees, «muresid endale kaela tõmmata ja nendega 
vaeva näha.» 

«Räägid muredest, aga mõtled rahast,» irvitas Richenthal. «See sööt teid kõiki siia 
kokku tõmbas! Suuri havisid nagu sina ja veel suuremaidki, kuid samuti ka hoopis 
pisikesi hürilaid. Need väikesed ahnepäitsid valmistasid meile hirmus palju vaeva!» 
Juba alustas ta jälle oma muredest: «Võid ette kujutada, missugune mürgel meie 
tsunftides lahti läks, kui Konstanzi hakkas voolama käsitöölisi igast maailma nurgast. 
Aga saime ka sellest jagu. Tühistasime niikauaks, kui kontsiil kestab, kõik tsunftides 
kehtivad kitsendused; igaüks võib valmistada ja müüa, mida süda lustib. Ainult 
kindlad hinnad panime maksma. Meie omad rahunesid kiiresti, kui nägid seda issanda 
õnnistust, mis Konstanzile osaks saab. Igamees teenib nüüd ilusat raha.» 

Runtinger puuris pilguga Richenthali: 

«Sa ütlesid, et kehtestasite siin kindlad hinnad. Kui palju maksab teil safran?» 

«Nael safranit neli reini kuldnat,» vastas Richenthal teenistusvalmilt, «kuid seda 
kaupa on siin terved mäed. Missugust himustad: kas Oriendist, Hispaaniast, Austriast, 
Lõuna-Saksamaalt...» 

Runtinger tegi hapu näo: 

«Nii et euroopa safran vallutab juba turgu?» 

Kuid Richenthal ei suutnud peast välja kihutada mõtteid, mis olid teda kõik need 
päevad vaevanud: 

«Ah, sõber, küll tahaksin, et kõik need mured oleksid mul juba seljataga. Aga 
nüüd nad alles algavad!» 

«Mis sa arvad, mitu kuud kontsiil kestab?» küsis isand Matthias. 

«Mitu kuud?» turtsatas Richenthal põlglikult. «Tahtsid vist küsida — mitu 
aastat?» 

«Aga meil räägitakse ... » 

«Teil räägitakse.» katkestas Konstanzi purjel pilkavalt kaupmehe jutu. «Ka 
keisririigis räägitakse. Paavstki räägib — ma tean, et poole aastaga on asi kombes. 
Kus sa sellega,» nii ruttu see ei lähe. Vaata seda kõike eest või tagant — segi nagu 
puder ja kapsad. Kui sa teaksid, mida mina tean .. .». 

Jah, seda tahaks Runtinger kõigest hingest teada. Just sellepärast ta Richenthali 
üles otsiski. Kaupmees asus ettevaatlikult pinda sondeerima: 

«Kas kontsiil siis paavsti käpa all ei olegi?» 

«Mine nüüd! Üsna varsti on paavst kontsiili käpa all. Selles malemängus on 
paavst väike pupsik. Kõige tähtsamateks viguriteks saavad Sigismund ja kardinalid.» 

«Hm, pea kinni, mul tuli midagi meelde.» Ja Runtinger tegi näo, nagu kisuks 
ootamatu mõte ta peaasjast hoopis kõrvale. «Te ootate siia ka Tirooli Friedrichi?» 

«Sa mõtled paavstivägede uut gonfalonieret"? Noh, ära mängi lolli. Näen, et 
tabasid otse naela pea pihta. Muidugi ootame teda. Johannes XXIII ei jõua enam 
kuidagi ära oodata päeva, millal tirooli piigimehed Konstanzi saabuvad. Sellest võib 
siin vägev virvarr puhkeda. Näib, et sa tead sellest midagi?» 

«Niisama üht-teist,» tunnistas isand Matthias. «Kuid siiski vähe, eks? Tahaksid 
teada rohkem, kõike. Lao lagedale, mis sind huvitab?» 

«Mind?» naeris kaupmees. «Mind huvitab pipar. Pipar, mida veetakse Itaaliast 
Tirooli kaudu.» 

«Teiste sõnadega — sind huvitavad Tirooli tollid. Siis räägigi otseselt nendest. Ja 
muidugi tahad sa teada, mis juhtub Friedrichiga, kui paavst ja Sigismund karvupidi 
kokku lähevad?» 

«Just,» noogutas Runtinger. Richenthal hakkas saalis edasi-tagasi kõndima: «Seda 
on raske ennustada. Võib-olla lepivad Sigismund ja Johannes XXIII kuidagi kokku. 
Siis jääb kõik vana viisi. Kuid niisama hästi võib see tehing luhta minna ja siis tuleb 
arvatavasti paavstil kogu see nali kinni maksta. Muidugi, jumal teab, mida ta oma 
naha päästmiseks viimasel minutil veel teha võib. Kindlasti toetub ta tiroollasele ja 
kasutab hertsogi ära; ega ta Friedrichile asjatult kuut tuhandet tukatit andnud. 
Ühesõnaga,» jäi Richenthal nüüd tugitoolis istuva Runtingeri ette seisma, «kui sinu 
pipar sõltub Tiroolist, siis pea paavsti hoolega silmas. Kuidas sa seda teed, see on 
juba sinu asi.» 

Isand Matthias noogutas mõtlikult. Tal kipitas keelel veel tuhat küsimust, kuid sel 
hetkel astus saali kirjutaja, peatus aupaklikult ja heitis võõra poole kõõrpilke. Run- 
tinger mõistis; noh, lõppude lõpuks sai ta vähemalt kõige tähtsama teada. Nõnda jättis 
ta kiiresti hüvasti ja väljus. Selja taga kuulis ta veel Richenthali häält, mis seletas 

'Gonfaloniere — itaalia keeles «lipukandja»; sõjapealikute ja võimukandjate 
nimetus Itaalia keskaegsetes linnvabariikides. — Tõlk. 

kirjutajale: «Ei, just vastupidi, musträstaste hind on kolm hellerit tükk, kuus aga 
maksavad kadakarästad ...» 

Matthias Runtinger oli igati rahul. Esimese päeva kohta küllalt. Nüüd võis ta tõesti 
mõnuga linnas ringi jalutada. Tagasiteel pööras ta suuremat tähelepanu inimestele kui 
poodidele ja majadele. Ja see oli äärmiselt kirev vaatepilt, kui tema silmade eest 
libisesid mööda kõige erinevamad kübarad, mütsid ja eksootilised peakatted. 
Hoolimata kehakusest oli Runtinger pikk mees ja nõnda avanes tema pilgule otsekui 
lainetav tasandik, täis meloneid, mida kannavad kaks vastupidises suunas voolavat 
Jõge; naiste valged loorid, moodsalõikelised prantsuse torbikkübarad, mille kõrgest 
tipust voogab alla vuaal, itaallaste koonus-mütsid, lootusetult kortsunud saksa baretid, 
juutide väikesed mustad mütsid, fessid ja turbanid, ümarkiivrid ja odakiivrid, siin-seal 
sagrised lambanahksed mütsid, mida kannavad laiade põsesarnade ning täishabemega 
idamaalased, mitmesugused vaimulike peakatted, mungakapuut-sid ja mõne 
Konstanzi tänavapoisi sassis juuksetukk. Üksiku erandina märkas Runtinger ka 
eebenmusta nägu lumivalge turbani all. See mees kuulus mõnda eksootilisse 
saatkonda. 

Kirev vaatepilt silmale ja igasuguste euroopa ja aasia keelte ning murrakute sumin 
kõrvale, see tõeline keelte-segadus meenutas kaupmehele Baabüloni. 


Kui Runtinger rühkis rahvasumma keskel üle ühe Konstanzi väljaku, sattus ta 
korraga tantsijate sekka, kes hoidsid üksteisel käest kinni ja sõelusid kahe vile kimeda 
huilgamise saatel hoogsalt inimmurru sees. Kogu seda tantsivat lohet vedas mees, kes 
kandis musta, keha ligi liibuvat riietust; tema pead kattis karbus. Riietele ja karbu-sele 
olid valge värviga maalitud luukere kolp, ribid ja käed-jalad. Aeg-ajalt laskis surma 
kujutav inimene lahti talle järgneva tantsija käe ja sööstis lähimate naiste ning neidude 
juurde. Selle makabeiliku tantsu " rangete reeglite kohaselt ei tohtinud keegi 
surmavast suudlusest keelduda. Mees oli karbusesse ettenägelikult suuava lõiganud ja 
ilmutas” ohvrite valikul küllaltki head maitset. Naised kiljusid ja huilgasid, kui ta neid 
suudles ja pihast pigistas. 

1 Makabeilik tants. — Algselt oli see rituaalne tants, mis sümboliseeris maise elu 
kaduvust. Hiljem muutus see ilmalikuks tantsuks, mille algsest karakterist säilis ainult 
surma sümboliseeriva luukere mask. Seda kandis tantsu juhtiv isik. — Tõlk. 

Runtinger mässiti lootusetult sellesse möllu. Ent korraga hakkas mürgel vaibuma, 
inimesed tõmbusid kõrvale ja kaupmehele avanes vaba vaade. Viimaks ometi nägi ta 
jälle tänavasillutist. Nüüd hakkasid sellel kapsuma hobuste kabjad. Runtinger märkas 
vaimulikku, kes kandis musta sutaani, teised ratsanikud olid ilmselt aadlikud. 
Kaupmeest köitsid tahtmatult vaimuliku silmad. Need olid tõesti ebatavalised: 
rahulikud, leebed. Ja nii silmadest kui ka vaimuliku rühist hoovas tugevus- ning 
kindlustunnet. 

Inimesed arvasid ilmselt, et sõidab keegi silmapaistev kirikutegelane, kuigi 
vaimuliku rüül polnud ehteid ega ametitunnuseid. Kuid väärikust näis kiirgavat kogu 
tema olemus. 

Kui ratsasalk oli läbi sõitnud, sulges rahvasumm uuesti tee ja hakkas jälle 
käratsema. Otse kaupmehi kõrval puhkes keegi laginal naerma. Runtinger märkas 
paksu munka, kes hirnus nagu hobune ja luksus õhku ahmides: 

«Loll... lollpead ... oh teid küll. .. kas teate, kellele te praegu teed andsite? ... Kas 
teate, kes see oh? Ketser! Kõige suurem ketser, see Antikristus Tšehhimaalt!» 

Runtinger kehitas õlgu. Ketser või mitte, selles Baabülonis, mis siin praegu 
valitses, oli võimatu isegi kuradi ja ingli vahel vahet teha. 

Nüüd võttis kaupmees kursi otse «Kuldse Ratta» poole. Ta oli väsinud, hingetu, 
lömmis. Peab veel Melchiorile kirjutama, et pipraga tasub oodata, safraniga aga tuleb 
igasugustest spekulatsioonidest loobuda. Euroopa safran on juba kõikjale levinud. 
Kuid tervikuna võttes oli see õnnistatud päev; kiidetud olgu Jeesus Kristus. 


VII ÄIKE 


Konstanzi linnanõukogu kindlustas juba varakult ulualuse ka tšehhi saatkonnale. 
Husi jaoks seati korda tuba Püha Pauli tänavas pagariemand Fida majas. Tuba asus 
teisel korrusel ja oli avar ning puhas. Valge linaga kaetud laud ja hoolikalt ülestehtud 
voodi rääkisid perenaise korraarmastusest. Emand Fida, eakas lesk, tervitas külalisi 
aupaklikult ja päris üksikasjaliselt, missugused soovid võõral on. Ilmselt avaldas talle 
mõju Husi vaimulikurüü. 

Ka muud muljed Konstanzist rahustasid tšehhi aadlikke. Nähtavasti ei teadnud 
siin Husi protsessist keegi mitte midagi ja ka tema nimi ei äratanud mingit tähelepanu. 
Tšehhid kadusid sellesse Baabüloni nagu veetilk merre. Chlumi isand Jan hingas 
kergemalt. Just temal lasus peamine vastutus Husi julgeoleku eest, sest isand Jindfich 
Lacembok pidi kohe Sigismundi õukonna juurde sõitma, Dubä isand Väclav aga ei 
olnud veel Aachenist tagasi jõudnud. Alles siis, kui see Konstanzi saabub, langeb 


Chlumi südamelt viimane kivi — toob ju Dubä isand kaasa kindlamatest kindlama 
dokumendi: Rooma kuninga kaitsekirja, mis tagab Husile puutumatuse. 

Näis, et ainukesed, kes Konstanzis Husist välja tegid, olid jällegi tšehhid. Eelkõige 
Praha ülikooli professor Stepän Palee ja vaimulik ning osav jurist Michal de Causis, 
Husi kõige õelamad vaenlased. Nad viibisid juba ammu 
Konstanzis, ja niipea kui nad Husi saabumisest teada said, kleepisid nad kirikuustele 
oma mürgised süüdistuskirjad. Esimeste päevade muljete põhjal Chlum ei uskunud, et 
sellel oleks suuremat kaalu — inimestel oli siin palju huvi- 
tavamat teha kui ennast mingisuguste õpetatud traktaatide lugemisega vaevata. Sellest 
hoolimata otsustas tšehhi aadlik paavstilt audientsi paluda ja vastuabinõud tarvitusele 
võtta. Need kaks hakkasid juba singi jooksma nagu marutõbised koerad ja igaüht 
magistri kallale ässitama. 

Rooma kuninga soovituskirja tõttu pääses Chlumi isand üsna hõlpsasti püha isa 
jutule. Tagasi tuli ta ootamatu triumfiga: Johannes XXIII teatas, et võtab tšehhi 
magistri oma kaitse alla, ja kinnitas koguni, et isegi siis, kui Hus oleks paavsti lihase 
venna tapnud, ei tohi tema suhtes keegi midagi ette võtta. Ühtlasi vabastas paavst 
Husi kirikuvande alt; muidugi ei teinud ta seda ainult magistri tõttu, — vastasel korral 
oleks tulnud sulgeda kõik Konstanzi kirikud. Päleöi ja Michali teadaanded aga rebisid 
linnavahid kirikuustelt maha. 

Kõigest hoolimata vannutas Chlumi isand magistrit, et see .esialgu kodust välja ei 
läheks. Ta kartis provokatsioone. 

Hus ei vaielnud vastu. Argumentidele, mida Chlum talle esitas, lõi "ta küll käega, 
kuid ta lihtsalt pidi toas istuma ja kirjutama. Oli nii palju, mida tuli kontsiili jaoks ette 
valmistada: oma õpetuse esitamine ja kaitsmine ning lõp- 

pude lõpuks muidugi kõige tähtsam — suur kõne, mida ta tahtis kontsiilile 
kogunenud auväärsetele isadele pidada. 

Töö edenes hästi. Keegi tema rahu ei häirinud. Chlumi isand astus küll iga päev 
tema poolt läbi, aga enamasti” piisas talle veendumusest, et kõik on korras. 
Majaelanikest ei julgenud keegi võõra vaimuliku kambrisse astuda. Kõige suuremat 
hirmu tundis emand Fida; hommikusöögi ja õhtueine pani ta oma külalisele alati 
toaukse taga olevasse koridorinišši ja ainult lõunasöögi tõi kambrisse. Nõnda pidi Hus 
ise temaga vestlust alustama. Iga kord, kui perenaine siis kambrist lahkus, ei jõudnud 
emand ära imestada, kuidas ta küll sai võitu oma aukartlikust ujedusest ja enesele õieti 
aru andmata jutustas sellele võõrale vaimulikule kõikidest oma muredest ja 
kannatustest, nagu oleks see tema pihiisa. Ta ei teadnud, mülest see tuli, et tema 
keelepaelad võõra juuresolekul nii Kergesti lahti läksid, nagu oleksid neilt langenud 
kõik pika lesepõlve vaikimiskammitsad. Kui emand Husi kambrist lahkus, oli ta süda 
alati kerge ja elu tundus talle hoopis talutavam ning sõbralikum. 

Mõnikord tajus Hus ise enese ümber valitseva vaikuse tühjust. Siis tõusis ta laua 
tagant ja läks otsima inimesi, kes selle tühjuse täidaksid. Ta laskus trepist alla, astus 
tavaliselt pagaritöökotta ja hakkas sellidega juttu ajama; ta ilmutas suurt huvi nende 
töö praktilise külje vastu. Näiteks pidid nad talle õpetama, kuidas leibu leivalabi-daga 
ahju pannakse. Kord ehmatas Hus poolsurnuks vana teenijatüdruku, kes veeämbrit 
trepist üles kandis, — magister lihtsalt võttis tal pange käest ja viis selle ise ülemisele 
korrusele. 

Ainult kord päevas täitus Husi tuba inimestest. Seda põhjustas järgmine asjaolu: 

Ka oma Konstanzi korteris pidas Hus iga päev hommi-kumissat. Ta ei kandnud 
omaati ega kasutanud jumala-teenistusriistu; talle piisas valge linaga kaetud lauast, 
tinapeekrist ja leivatükist. Juba paari päeva pärast söandas emand Fida nendest 


lihtsatest jumalateenistustest osa võtta, ja pooleldi uudishimust, pooleldi oma 
pereemanda eeskujust nakatatuna hakkasid missal käima ka pagarisellid ja 
teenijatüdrukud. Husi kodused missad avaldasid seda suuremat mõju, et puudusid 
välised vahendid, mis jumalateenistust elamuslikumaks teevad. Siin oli tegelikult 
olemas üksnes vaimuliku hääl, mis luges pühakirja 

ja palveid. Ja ennäe, niisuguses inimlikus lihtsuses tuli jumalakartus hoopis 
tõelisemalt ning siiramalt ilmsiks kui tavalise liturgia puhul kirikus, mis oli silmailuks 
igasuguse kirikliku kassikullaga ehitud. Aegamööda hakkas majakondsete hulka 
ilmuma üha uusi ja uusi nägusid — naabermajade elanikke. Tuba oli nüüd alati 
rahvast täis ja veel eeskojaski seisis inimesi,, kes kuulasid lahtisest uksest kostvat 
missat. Kõiki võlus palvetava vaimuliku rahulik, tasane ning ometi võimas hääl. 

Pagarimaja madal kamber muutus korraga avaraks kirikuks, mida täitis kõlaval 
häälel kuulutatav jumala-kartus; viimane kajas võlutud kuulajate südametes vägevasti 
vastu Kui Hus oma lühikese missa lõpetas, hakkasid inimesed lahkuma. Kõigepealt 
läksid need, kes seisid eeskojas, siis teised, läksid kikivarvul, et laudpõrandad ja 
trepiastmed ei kääksuks. 

Kuulajaid lisandus järk-järgult, nii et Hus nende arvu suurenemist esialgu ei 
märganudki. Kui ta seda hiljem tähele pani, näis niisugune asi talle täiesti loomulik — 
kogu elu kestel oli see ikka nõnda olnud, mistõttu see ei hämmastanud teda ka siin, 
Konstanzis. Seepärast ei tekitanud temas imestust ka sündmus, mis ühel päeval aset 
leidis. Hetkel, millal inimesed hakkasid laiali minema, tegi üks kuulajaist korraga oma 
suu lahti. Ilmselt piinas seda meest ahistav nõutus, mida ta ise kuidagi seletada ei 
osanud. 

«Aulik magister,» ütles ta häälel, milles oli tunda suurt kimbatust, «ma olen 
kuulnud, eit sind süüdistatakse ketserluses. Nüüd aga olen ma juba mitmel korral su 
jutlusi kuulanud ega suuda kuidagi uskuda, et sinu kohta käivatel kuulujuttudel oleks 
tõepõhi all.» 

Nüüd ei mõtelnud enam keegi äraminekule. Täis ootust pöördusid kõikide pilgud 
Husile. Tekkis surmavaikus. Ainult sealt, kus seisis emand Fida, kostis kohkunud 
õhkamine küsija jultumuse pärast, ehkki see niisuguse küsimusega oli peamiselt 
rõhutanud oma usaldust magistri vastu. 

Kuid Husi ei paistnud niisugune pärimine sugugi pahandavat. Hoopis vastupidi, ta 
nägi selles tõendust, et inimesed teda tähelepanelikult kuulavad. 

«Mis ametit sa pead, sõber?» küsis Hus ja vaatas mehele otse silma sisse. 

«Olen puusepp,» vastas too. 

«Hea küll, kujuta ette: sa paned majale katust, kuid mööda tänavat läheb inimene, 
kes sinu tööd silmitseb. Ja kui see inimene märkab, et katusetalad on kohalt ara 
nihkunud, ja juhib sellele su tähelepanu, kui ta nõuab, et sa selle vea parandaksid, sest 
vastasel korral võib katus kokku variseda ja kogu maja rusuhunnikuks muuta — mida 
sa arvaksid niisugusest inimesest, kas sa hakkaksid teda sõimama?» 

Mees vastas kõhklemata: 

«Mispärast ma teda sõimama peaksin? Ma tänaksin teda.» 

«Näed nüüd, ka mina ei ole teinud midagi muud kui too inimene. Ma nägin 
pehkinud kohti kiriku hoones. Need ähvardavad variseda ja kogu ristirahva oma 
rusude alla matta. Kui ma aga juhtisin kiriku hooldajate kogu selle hoone eestseisuse 
tähelepanu nendele vigadele, pistsid nad mind sõimama ja needsid mu ära kui 
ketseri.» 


Avaras kambris valitses vaikus. Inimesed seisid liikumatult ega pööranud pilku 
Husilt. Magister tundis, kuidas nad ootavad, et ta jätkaks. Ta mõistis nende kõhklusi 
ja aimas nende küsimusi. Tal polnud kombeks iialgi vastust võlgu jääda, isegi siis 
mitte, kui küsimus esitati tummalt. Jah, ta selgitab neile nüüd vähemalt kõige 
peamisema oma Õpetuses: 

«Usun jumala nimel, et olen kiriku ustav poeg. Aga kirik, kes kuulutab jumala 
seaduseks selle, mis on talle kasulik, ei ole õige kirik. Kogu ristirahvale ja järelikult 
ka kirikule andis seadused Kristus ise, kui aga kirik nendest kinni ei pea, kas võib 
niisugusel juhtumil vaikida vaimulik, kes on ju kiriku liige? Ja mis jutlustaja ma siis 
oleksin, kui ma ei tunneks vastutust oma vendade, vaimulikkude pattude pärast? Ka 
Kristus laitis juudi preestreid. Tema löödi risti, mind kutsuti kohtu ette. 

Kui ma aga ei oleks vaimulik ega jutlustaja, ka siis ei tohiks ma vaikida, sest mul 
on silmad, et näha, ja kõrvad, et kuulda! Kuidas tohin ma vaikida ja ennast kristlaseks 
pidada, kui kirik on Kristuse õpetusest taganenud" 

Kõiki, alates paavstist ja lõpetades viimase külapreestriga, on haaranud kullahimu, 
kohutav haigus, mis teeb inimesed varasteks, röövliteks ja-mõrtsukateks. Mida 
tegema kutsus paavst Johannes XXIII ristirahvast? Tapma, sõtta minema Naapoli 
kuninga vastu, kes omakorda on teise paavsti, Gregorius XII palgasõdur. Aga kolmas, 
Benedictus 

XII, kes asub Avignonis, ei tunnusta kumbagi ja kinnitab, et üksnes tema on 
ainuke ning seaduslik paavst. Kõik kolm panevad üksteist vande alla ja igaüks 
nimetab ülejäänud kahte Antikristusteks. Mille eest need kolm paavsti siis isekeskis 
sõdivad? Võib-olla võitlevad nad kristlaste hingede lunastamise pärast? Kindlasti 
mitte. Nad taplevad Rooma, maatükkide, kasude pärast. Jõleda mammona nimel 
kiskusid nad puruks ristirahva ühtsuse, nii et see kärises lõhki nagu templi vahetekk. 
Ja nüüd purelevad nad selle riismete pärast nagu koerad kondi kallal. 

Missuguseid kullamägesid on neil vaja selles tohutus heitluses", kui võitlus käib 
kogu maailma vallutamise pärast! Neil on raha tarvis vägede ülalpidamiseks, neil on 
raha tarvis liitlaste ja sõprade nõutamiseks ja raha kulub kõhklejate äraostmiseks; nad 
ostavad endale kuningaid ja vürste, piiskoppe ja peapiiskoppe, nad jagavad tulutoo- 
vaid benefiitse, kloostreid ja diötseese oma poolehoidjatele ega hooli üldse sellest, kas 
need niisuguseid kingitusi väärivad. Et silma paista valitsejatena ja et neid vägevateks 
peetaks, on neil raha tarvis oma uhke õukonna, loendamatute õukondlaste, luksuslike 
rõivaste ja üha uute ning uute toretsevate tabernaaklite jaftks. Paavstide eeskujul 
teevad niisamuti peapiiskopid, piiskopid, abtid ja teised vaimulikud. Siit on pärit see 
lõbunaiselik kenadus, tolarõi vastus, kuninglik luksus, kuld vai j astel, sadulatel ja 
kannustel, mis särab eredamalt kui altaritel; siit need pidulauad roogade ja karikatega, 
joomingud ja purjutamine, siit need kitarrid, lüürad ja flöödid, siit need ülevoolavad 
veinisurutõrred, laeni täistopitud aidad ja lõhkemiseni pungil rahakotid. 

Missugune hukatus levib siit kogu ristirahva hulka, kui ta näeb, et teda juhivad 
sellised karjased! Need on hukka-läinud karjased, kes ainult kulla ja hea söögi eest on 
valmis oma karja hoidma. Ja kuidas nad teda hoiavad? Nad hindavad oma tallekesi 
villa tiheduse järgi. Kus püga/nine head noosi tõotab, seal kannavad nad tallekese eest 
suurt hoolt, kus aga lammas kehvaks osutub, nii et pole villa loota, seal ei tee karjased 
temast väljagi.» 

Mitu nädalat kestnud vaikimise järel — selle aja jooksul oli kõnelnud ainult tema 
kirjutav sulg — voolasid nüüd sõnad Husi suust nagu paisu tagant pääsenud vood. 

Ta seisis jälle kantslis, ja neid nägusid, mis talle vastu vaatasid, tundis ta ülihästi. 
Mis sellest, et need inimesed rääkisid teist keelt kui tema Betlema kuulajaskond, mis 
sellest, et ta neist ühtegi nimepidi ei tundnud, sest silmad polnud muutunud, pilgud 
jälgisid iga suuliigutust, näod kahvatusid ja lõid hetke pärast uuesti õhetama, ja mis 
kõige tähtsam — siin valitsesid jällegi Husile nii tuttav ootusärev teadmisjanu, 
kergendustunne, et sai selgeks see, mis käesoleva hetkeni oli tume olnud, ja jutlustaja 
sõnadest vastuse leidmine kipitavatele küsimustele. Husi vaimusilma ees kasvas 
käputäis kuulajaid inimmereks, kambri seinad nihkusid üksteisest eemale, lagi muutus 
kõrgeks võlviks, ta viibis jälle Betlema kabelis, sest jälle vaatasid talle otsa ootavad, 
teadmisjanused ja otsivad inimesed. Sügavalt mõttesse vajunud puusfcpa näoilme ei 
erinenud sugugi nende meeste näoilmest, kes tulid Prahas oma käsitöö juurest, et 
kuulata pühapäeval oma jutlustajat. Kui tuttav oli see naiste nägudel peegelduv hirm, 
mis oli kõhklevast rõõmust läbi põimitud! Hus ei märganud mingit vahet: ja mis 
lugesidki seal erinevused keelte või maade vahel, kus võimutses ühesugune ülekohtul 
ning hädadel põhinev ühiskonnakord. Hus tajus seda ja jätkas: 

«Ühtemoodi näeb maailma see, kes vaatab teda inimese silmadega, ja täiesti 
teistmoodi see, kes silmitseb maailma läbi kullast mammonaprillide. Esimene tunneb 
rõõmu elust, teisele aga võib rõõmu valmistada ainult surm. Paavsti näo veab naerule 
iga peapiiskopi surm, sest ta teenib ju ränka raha, kui müüb karjaseta jäänud pea- 
piiskopkonna uuesti maha. Prebendide ootajad rõõmustavad, kui tulutoovate 
ametikohtade senised valdajad surevad. Preester tunneb rõõmu koguduseliikme 
surmast, sest ta teenib matuse ja hingepalve pidamise pealt. Kuid kuld moonutab 
üldse asjade väärtuse. Sageli käib see risti vastu pühakirjale. Näiteks räägitakse 
pühakirjas küll puhastustulest, aga milleks seda puhastustuld vaja, kui igaüks võib 
ennast selle piinadest vabaks osta? Maksa ainult paavstile indulgentside eest ja oledki 
süüst ning nuhtlusest prii! Ja mille muuga on püstitatud kõik need rikkad kloostrid kui 
mitte selle rahaga, mis on saadud hingepalvete eest; kuid eks tähenda see jällegi hinge 
vabaksostmist puhastustulest! Kuid viimsel kohtupäeval — selles pole kahtlust! — ei 
otsusta jumal hingede 

lunastuse või needmise üle nende tengelpungade kõhukuse järgi. Kirik aga 
mõõdab kristlasi just selle järgi. 

Ja sellesama mõõdupuuga mõõdab kirik ka kõige pühamat, mis tema hoolde on 
usaldatud: sakramentide andmist. Vaimulikud on kehtestanud kindlad taksid ristimise, 
pihilevõtmise, matmise, laulatamise ja viimse võidmise eest. Ühtekokku võtavad nad 
kolmekümne päeva eest kolmkümmend krossi, arvatavasti Juudase mälestuseks, kes 
müüs Lunastaja kolmekümne hõbeseekli eest. Kui te aga heidate neile ette simooniat, 
siis vastavad nad, et vaimulikukohti ja prebende ei müüda ja et kui see, kes koha või 
prebendi saab, omal vabal tahtel selle raha lauale paneb, siis polevat see ostmine. 
Niisiis — kui te lähete pagari juurde, valite endale leiva, võtate selle kätte ja samal 
ajal või ka hiljem panete pagari letile oma vabal tahtel ning sõnagi lausumata raha, 
mille muuga siin siis tegemist on kui äritehinguga: teie ostsite selle leiva ja pagar 
müüs ta teile! 

Teistsuguseid ettekäändeid esitavad vääritud vaimulikud, kui nad sakramente 
müüvad. Maksta ei tulevat mitte sakramentide eest, vaid selle kehalise töö eest, mida 
nad sakramentide andmisel teevad. Kuid hiljem selgub, et puunikerdajale, kes on 
palehigis altarikuju valmistanud, makstakse vähem kui piiskopile, kes selle kuju 
pühitsemisel kolm korda viirukipanni viibutab. Mitu aastat peaks see piiskop põldu 
harima, enne kui ta niisuguse kehalise tööga niisama palju raha teeniks, kui ta praegu 
üheainsa hetke jooksul kokku ajab?» 


Hus rääkis nõnda, nagu ta alati oli rääkinud, tõi näiteid igapäevasest elust. Ta 
tundis, et nad mõistavad teda, nagu teda alati oli mõistetud. Võõra keele väline rüü ei 
varjanud kõne elulist sisu. Lõppude lõpuks kõneles ta igas keeles ja kogu maailmale. 
Maailmale, mis vajas oma verd-jooksvatele haavadele just niisugust arstimit. 
Maailmale, kus vägivald tarvitas kurjasti nii hädasid kui kannatusi. Kuigi Hus kõneles 
Konstanzi käsitöölistele ja teenijatüdrukutele, rääkis ta tegelikult sedasama, mida oli 
rääkinud talupoegadele ja sulastele Kozi Hradekis ja Krakovecis. 1 Igal pool nägi Hus 
inimesi, kes vajasid abi ja kes panid ta mõtlema valusate küsimuste üle, millele ta 
nüüd vas- 


1 Krakoveci loss kuulus Jindfich Leilile. 11. oktoobril 1414 alustas Hus sealt 
teekonda Konstanzi. — Tõlk. 

tuse andis. Hus sulges viivuks silmad. Tema mõttekujutusse kerkis selgesti pilt 
Lõuna-Tšehhia väljadele kogunenud rahvahulgast, kellele ta oli pidanud viimase 
jutluse enne ärasõitu. Nüüd ta tundis, et tegelikult pole ta nende juurest üldse 
lahkunud, et nemad on ka siin alati temaga, tema ümber ja tema sees. Husi hääl kõlas 
jõuliselt ning tuliselt: 

«Koos ahnusega tungisid kirikusse ka pettus, vale ja vägivald, ühe ja sama patu 
sigitised. Ristikiriku hoone kattus kõrgi ülbusega nagu majavammiga, mida peab 
varjama. Tema vundamenti aga vapustas kirikulõhe ja nõrgestasid simoonia, 
altkäemaksud ja liigkasuvõtmine. Alates kõige kõrgematest kirikuisandatest ja 
lõpetades viimase külapreestriga on nad kõik sellest, hukatust toovast katkust 
nakatatud ja kuulutavad ketseriks igaühe, kes neile arstirohtu soovitab. Selle katuse 
all, mis võib iga hetk kaela variseda, tungleb hüljatud usklik ristirahvas. Kõik on 
unustanud usklike hingede, nende igaviku laste eest hoolitsemise, sest kõik on kõvasti 
ametis jahipidamisega ajutiste maiste varade peale, mis on põrm ja saavad jälle 
põrmuks. 

Praeguses kirikus valitsevad kombed ei käi kokku Kristuse õpetusega ja 
vaimulikele pole inimese poeg järgimist väärivaks eeskujuks. Selle kohta käivadki 
pühakirja sõnad, et esimesed saavad viimasteks ja viimased esimesteks. Oo imeline 
jõud, mis tuleb toime sellega, et vaene, põlatud inimene tõstetakse kõrgeima kuninga 
poja au sisse! Kui uskumatu oleks niisugune asi, et mõni vägev kuningas siin maa 
peal võtaks endale pojaks kitsekarjuse! Kuid jumal võib oma pojale anda sada korda 
rohkem varandust kui ilmalik kuningas kitsekarjusele. Seepärast tabab kohutav 
nuhtlus ilmalikke ja vaimulikke võimumehi, kes omakasu pärast asendasid Kristuse 
seadused saatana seadustega; kuid suur autasu langeb osaks usklikele, olgugi nad 
praegu rõhutud ning alandatud. 

Meie, kristlased, ei tohi siiski ükskõikseks jääda nende pahede suhtes ega või 
süüdlaste karistamist viimsepäeva kohtumõistmiseni edasi lükata, sest tegemist on 
pahedega, mis toovad usklikele iga päev suurt kahju. Kurjus tuleb jalamaid välja 
juurida ja igaüks, kes suleb oma silmad selle kohustuse ees, on samuti süüdi, otsekui 
oleks ta ise pattu teinud. Seepärast ei tohi me käsi rüppe lastavaid peame kuningate ja 
vürstide südametunnistusele koputama. 

Sest iga kuningas on saanud jumala käest võimu oma kuningriigi üle, et ta 
valitseks seda tões ja õiguses, et ta ei jätaks hooletusse ka oma maa vaimulikke, vaid 
karistaks patustajaid ka nende hulgast. Kuni äga kuningad ja vürstid seda ei tee, sest 
neid seob vaimulikega seesama võimu- ja kullahimu, peab seda tegema rahvas ise. 
Selle õiguse andis talle püha Peetrus, kes ütles vaimulikele: «Olge iga inimese 


teenrid! Kuningate kuningas ei tulnud maa peale mitte selleks, et inimeste üle valit- 
seda, vaid et neid teenida ja neid päästa.»» 

Hus vaikis. Kuid inimesed ei söandanud ikka veel liigutuse või ohkega katkestada 
vaikust, vaikust, mis näis ikka veel kaikuvat kirglikest sõnadest; viimaste vastukaja 
mitmekordistus kõikide kuulajate mõtetes ja südametes. Alles pikkamööda vabanesid 
inimesed sellest ekstaasist. Jälle ümbritsesid neid tuttavad seinad, kambrisse tungis 
päevavalgus ja laua ääres seisis vaimulik. Kuid õhku ja mõtteid täitis uus puhas selgus 
ning pidulikkus. Oli tunne nagu siis, kui esimene kevadäike on viimsed tälveriismed 
minema pühkinud, muudab värske rohu vär-vjküllasemaks ja taevasina tugevamaks 
ning tekitab inimestes tunde, et elu on joobnustavalt ilus. Just niisugune äike oli siin 
kambrist ja inimestest üle käinud. 


VIIL HUNT JA REBANE 


Kuni kontsiilil teravaid küsimusi veel arutusele ei võetud, otsustas Johannes 
XXII truuks jääda oma- vanale harjumusele: magada päeval ja töötada öösel. See 
pidi ka Konstanzis viibimise vähemalt natuke talutavamaks muutma; üks öö sarnanes 
teisega, kui kaminas põlesid halud ja lühtrites leegitsesid küünlad, ja ruumid piiskopi- 
lossis, kuhu paavst oli Konstanzis majutatud, olid samuti nii luksuslikud, et nad 
Rooma väikeste paleede interjööridest suuremat ei erinenud. Seevastu aga siinsed 
külmad, talvepäikesest täidetud ilmad — kes saaks neid meelekibedust tundmata 
võrrelda Itaalia taevaga, täis lembust ning soojust, kus lühike talv avaldub siin-seal 
üksnes mõne koerailma või paduvihma näol? Kuidas inimesed siin, Alpides, üldse 
elada suudavad, kui neil pole merd? Merd ja kõike muud, mis selle juurde kuulub! 

Iga kord, kui paavst õhtu eel ärkab, püüab ta endale oma lõbuks sisendada, et 
akende taga pimeduse varjus on Rooma küngaste pehmed nõlvad, aiad sihvakate küp- 
resside ja marmorist purskkaevudega, mille veevulin lõikub tsikaadide siristamisse. 
Niisuguste lapselike unistustega on muidugi mõttetu ennast lohutada. Akende taga 
valitsev raske, tihedat musta mulda meenutav pimedus ei sarnane Itaalia läbipaistva 
videvikuga, ja öö häälte eest hoolitseb tuul, mis vihiseb kurjalt vastu klaasruute ja 
piitsutab neid suurte lumeräitsakatega. Siis tõmbab Johannes XXII vaiba lõuani ja 
püüab endale sisendada, et seekord ajab ta vastu, ei tõuse voodist, et ta lihtsalt ei tee 
väljagi ümbritseva maailma olemasolust ega sukeldu selle askeldustesse. See on 
lapsik, veelgi halvem, see on raugalik ja Johannes XXIII teab seda. Jah, ta teab ning 
tunneb, et ta on juba vana. Iialgi polnud ta mõelnud vanadusele, jumal teab, kui kaua 
ta oli kujutlenud, et ta kunagi ei vanane! Jah, kuni ta istus sadulas, raudrüü seljas, 
mõõk käes, niikaua võis ta seda veel kujutleda. Nüüd aga lebab tema väsinud, lõtv 
keha sulgvaiba all, padjalt kerkivad ainult terav kisk Janina ja lõug. Üksnes silmad on 
veel niisama elavad ning säravad nagu varem, silmad, mille all on lõdvad kotikesed, 
silmad keset kortsurägu, kus nahavoldikesed lõikuvad üksteisesse. Ja need silmad 
tahavad nii väga veel kordki Itaalia taevast näha ja jalad tahavad Kampaania aasadel 
kõndida! 

Noh, loomulikult pöördub Johannes XXIII oma Rooma tagasi, kui. .. kui kõik on 
õnnelikult seljataga. Aga millal saabub see silmapilk? Millal? Muidugi, tal on vägi ja 
võimus kontsiili igal ajal laiali saata, kui ta seda soovib. Aga kui kontsülil lähebki 
kõik nagu lepase reega, oma kaks-kolm kuud võtab see ikkagi. Kirikulõhe küsimus on 
tegelikult juba lahendatud, jääb ainult sundida mõlemat valepaavsti oma lüüasaamist 
ja tiaarast ilmajäämist viimaks ometi tunnistama. Aga teised küsimused? Kiriku- 
reformi See kõige pakilisem probleem tuleb kahtlemata siin klaariks teha — Johannes 


XXIII ongi oma plaaniga juba valmis, piisab, kui kontsiil selle heaks kiidab —, ja 
kõik ülejäänu? Selle ajab ta joonde Roomast oma bulladega. Niisiis polegi vaja 
Konstanzis kaua vahtida? 

Kuid paavst teab, et ta petab ennast. Need on tema vagad soovid, aga tegelikult 
läheb kõik hoopis, hoopis teisiti. Kuidas? Seda teavad ainult jumal ja kurat. 

Ikkagi peab õnne katsuma. Peab kõik mängu panema, et Konstanzi kirikukogu 
ohjas hoida, et keegi ei ohustaks tema apostelliku missiooni õigsust, et Sigismund ei 
tõmbaks tema plaanidele kriipsu peale, et kardinalide kolleegium ei kuulutaks ennast 
kontsiilil paavstist kõrgemal seisvaks instantsiks, et. .. Korraga tungivad Johannes 
XXlil-le igast kandist kallale kõik need, kes on tulnud siia oma huvisid kaitsma; väga 
arvukalt on juba neidki, kelle kavatsusi ta teab, aga veelgi rohkem saabub siia uusi ja 
hullemaid, igaühel mingi plaan, kuidas paavsti positsiooni ohustada, ja kui nad 
rohkem ei suuda korda saata, siis oma nina toppimisega paavsti kaartidesse segavad 
nad mängu ja viidavad aega. 

Seni on kõik läinud nagu õlitatult, kuid Johannes XXIII on liiga kaval, et ennast 
säärasest asjaolust petta lasta. Sigismund vandus talle truudust ja lubas abi. Konstanz 
on joovastuses, et siin viibib külalisena ristikiriku pea; elanikud vaatavad tema kui 
rahuingli peale, ja kui mõõta kogu seda vaimustust toodud kingituste hulgaga ja tema 
auks sepitsetud pidulike oodidega, siis võiks ta oma positsiooni täiesti kaljukindlaks 
pidada. Kuid seni on kõik suurepäraselt klappinud ainult sellepärast, et — siin ei ole 
ju veel peaaegu mitte kedagi! Ei ole srin keisrit ega pariislasi, kelle suu on täis 
kirikureformi, taskud aga tühjad; viimaseid tahavad nad siin täis toppida. Ei ole siin 
inglasi ega šotlasi, hispaanlased pole veel kohale jõudnud .. . Aga itaalia kardinalid? 
Need on muidugi siin. On siin ja hoiavad keele ilusasti hammaste taga. Ja mida muud 
võib neilt oodatagi, kui nende ametikohad ja sissetulekud sõltuvad paavstist ja kui 
Johannes XXIII on praegu veel oma võimutäiuse tipul. Praegu veel... 

Itaalia prelaadid. . . Oma mõtetes jagab paavst nad kahte rühma: esimesse 
kuuluvad kõik — peale ühe, teise aga ainult see üks. Ja kurat teab, kuid see teine 
tundub esimesest tugevam olevat. See ainuke on — Zabarella. 

Zabarella ja prantsuse kardinal d'Ailly — see sõidab ka siia, — olid need mehed, 
kes nõudsid kõige ägedamalt kogu ristirahva kontsiili kokkukutsumist. Nad olid selle 
kirikukoguga nagu valus, nad ei andnud rahu paavstile, Sigismundile, kardinalidele 
ega ühelegi teisele ilmalikule või kiriklikule aukandjale, kuni panidki laviini veerema. 
Johannes XXIII teab nende agaruse põhjust: need kaks kargavad talle kõrri ja 
mõlemad tahavad ühte ning 

sama — paavsti tiaarat oma pähe! Kuni Johannes XXIII kindlalt troonil istub, 
töötavad nad temaga käsikäes nagu kõige ustavamad liitlased, peaks ta aga langema 
— jumal hoidku! —, pööravad nad talle kohe selja. Nende kahe liit aga meenutab ühe 
vankri ette rakendatud härja ja täku koostööd. Paavsti näole kerkib irvitus, kui ta 
mõtleb, et d'Ailly on samuti juba vana, et seda erakordselt auahnet meest on pikkade 
aastate kestel närbutanud suur ebaõnn. Alles neljakümne viiendal eluaastal sai d'Ailly 
esimese soliidse prebendi, piiskopkonna Cambrais's; ja kohe tabas teda uus äpardus: 
ta liitus mannetu mehikesega, Avignoni paavstiga — ja jälle seisak karjääriredelil. 
Alles kolme aasta eest andis Johannes XXIII talle kardinalikübara. Praegu on d'Ailly 
kuuskümmend neli aastat vana. Küll võis seda Euroopa kõige libedamat ning nobe- 
damat teoloogi kibestada asjaolu, et ta kogu oma elu jooksul pidi nägema, kuidas 
igasugused tohmanid temast mööda rühivad! Ja nüüd ta siis muidugi traavib seda äge- 
damini edasi, võimu poole, kuulsuse poole. Johannes XXIII-le meenub: kui Roomas 


arutati kardinalikübara andmist d'Ailly'le, siis nimetas ta seda prantslast kogu 
kolleegiumi ees «täitmatuks lohemaoks, kelle kõri võib ainult rasvase suutäiega kinni 
toppida». Tollal naersid kõik ja kõige rohkem itsitas Zabarella. Nüüd aga on see 
lohemadu lõuad pärani ajanud, et paavstitrooni alla neelata. 

D'Ailly kõrval näib Zabarella peaaegu süütu tallekesena. Kuid see on loomulikult 
ainult mask. Niisuguse mulje jätab see rikka patriitsiperekonna võsu oma neetult 
lihvitud maneeridega. Tema karjäär? Ainult mõnus jalutuskäik. Kahekümne viie 
aastaselt oli ta juba kahekordne doktor ja siis hakkas talle raha taskusse voolama: 
professuur Firenzes, advokaadipraktika, diplomaadiamet, prebendid; viiekümne ühe 
aasta vanuselt oli ta juba Rooma kuuria kardinal. Jumal teab, kuidas ta kõigeks aega 
leidis. Ainult tõelist vaimulikku ei viitsinud ta enesest teha. Niisuguse kaunishinge, 
luuletundja ja tulise filosoofi puhul on see muidugi tühine puudus. Zabarella võib 
käigu pealt tõestada, mis talle meeldib, ja kaval on ta kui kurat, ehtne pagan! See 
muudab Zabarella loomulikult veelgi hädaohtlikumaks. 

Kui tema, Johannes XXII, oleks niisama peenike vend nagu d'Ailly ja Zabarella, 
siis ei oleks tal praegu mingeid 

muresid. Aga ei, ka temal on nendega natuke ühiseid jooni, ainult liiga vähe. Ajab 
päris naerma, kui meenutada, mida kuulujutud tema varasemast elust on suureks 
puhunud. Teadagi, ega ta iialgi kedagi siidkinnastega silitanud, voolas verd siin ja 
seal, kuid siiski tundub ta enesele apla kiskja d'Ailly kõrval üksnes rohmaka lihuni- 
kuna. See kiskjalikkus teeb prantslasest kohutava orkaani, mis pühib jäägitult kõik 
tõkked tolle täitmatu lohemao teelt. Kurat ja põrgu, need mõned laibad siinseal 
Baltazar Cossa teel ei ole mitte midagi, võrreldes laastamistööga, mida too draakon 
inimeste hulgas on teinud, ehkki ta ise oma käega pole seejuures verd valanud. Ja 
Zabarella? Sellal kui Johannes XXIII oli veel Baltazar Cossa, kirjutas ka tema värsse, 
valas Vergiliust lugedes pisaraid ja võttis osa filosoofilistest dispuutidest. Ent millised 
noad, pistodad ja mõõgad on Zabarella sepistanud oma mõtetest ja kui osavalt 
mõistab ta nendega endale teed teha läbi seadusetihniku, õukonnaintriigide, läbi sõp- 
rade ja vaenlaste hingede eesmärgi poole, milleni ta külmalt ning kaalutlevalt tahab 
jõuda! Ohtlik võistleja! 

Kuid sellest hoolimata on paavst täna just Zabarella enda juurde kutsunud. 

Sellise otsuse tegemine nõudis pikka aega. Paavst kõhkles kaua, sest ta aimas: ei 
maksa suuremat loota, et tal õnnestub seda hunti kaunishinge nahas üle trumbata. 
Kuid ühelt poolt oli paavst oma loomult liiga palju sõjamees, et piirduda kähmlustega 
tiibadel, kui ta võis vaen-lasväe tsentrumi puruks lüüa, teiselt poolt — ja see kohutas 
otseteed teda ennast —, tal polnud enam jõudu, et kaua luurata, jänesehaake visata, 
kauge maa tagant diplomaatlikult situatsiooni nuusutada. Jumala eest, pigem tahtis ta 
kõiges kiiresti selgusele jõuda, tahtis, et kõige hullem oleks juba seljataga. Kui ta 
langema pidi, siis tähtis ta seda teada! Ta oli kannatamatu, tal oli vähe aega. Ta oli 
vana. 

Pealegi ei riskeeri ta mitte millegagi. Lihtsalt mitte millegagi. Kui Zabarella talle 
kibeda tõe näkku ütleb, mis see ikka loeb? Kui Johannes XXIII kardinalile kõik oma 
mured viimseni ära pihiks, ei kahjustaks ta end vähimalgi määral. Zabarella teab 
nagunii kõik, teab arvatavasti paavsti ähvardavaid suurimaidki hädaohte, millest 
Johannes XXIII-1 aimugi ei ole. Oma kavatsustest ei reeda 

Zabarella muidugi mitte midagi, püüdku paavst neid siis hea või kurjaga välja 
pigistada. Aga võib-olla räägib ta midagi säärast, mis talle enesele kahju ei tee, kuid 
mida . sellest hoolimata on kasulik kuulda. Seni on ta paavsti suhtes lojaalne. Ta on 


usaldusväärne nõuandja, kui nõuanne midagi maksma ei lähe ja kui selle eest heldelt 
tasutakse. Peaks aga paavsti jalgealune tuliseks muutuma, siis ei annaks Johannes 
XXIII Zabarella ustavuse eest isegi poolt soldot. Aga selle ajani? Miks ei peaks ta 
paavstile müüma — jah, just müüma, sest ilma tasuta ei kuule Johannes XXIII oma 
ustavate suust poolt sõnagi — mõningaid andmeid, mis on Zabarellale väärtusetud ja 
mis kardinali ei kahjusta? 

See kõik, kuid peamiselt küll tüdimus talumatust kind-lusetusetundest ning 
ootamisest, olid viinud» paavsti nii kaugele, et ta oli kutsunud enda poole oma Rooma 
kardinali ning ohtliku vaenlase. 

Niisiis — täna Zabarella tuleb. 

Paavst kutsus kammerteenri ja tõusis voodist raske ohkega, milles resignatsioon 
segunes kergendustundega, et viimaks ometi ta näeb kas või seda sügavat kuristikku, 
kuhu ta tõugatakse, kuid näeb vähemalt selgesti. 

Kui paavst — korralikult riides ja kammitud — väikesesse audientsisaali astus, 
tõusis nurgas asuvast tugitoolist mees, kes kandis punast kardinalirüüd. Zabarella 
tervitas paavsti püstitõusmisega, tuli siis lähemale ja langes püha isa ette põlvili. 

«Tõuse, armas poeg,» lausus paavst põlvitajale, kui oli puudutanud kergelt tema 
langetatud pead ja Zabarellat õnnistanud. «Tõuse ja võta minu vastas istet. Soovisin, 
et sa mulle külla tuleksid, nagu soovib isa, et tema juures viibiks ta kõige targem 
poeg, kui tuleb langetada otsuseid tõsistes asjades. Tänan sind, et sa tulid, ja oleksin 
väga rõõmus, kui me vestleksime tõesti nõnda, nagu vestleb isa pojaga. Seovad meid 
ju ühed ning samad sõbralikud sidemed, püha kiriku sidemed.» 

Zabarella tegi kerge kummarduse just nagu Johannese sõnade kinnituseks; 
niimoodi tänas ta komplimendi eest, mille paavst tema tarkuse kohta oli teinud. Siis 
hakkas ta silmitsema paavsti nägu, mis näis talle täna raugalikult lõtv. Sellelt oli maha 
kistud tavaline pühadusemask, mis 

1 Ühes liiris on 20 soldot. — Tõlk. 

harilikult tiaarat paavstirüüga niiviisi ühendas, et inimene ise jäi täielikult üleva 
majesteetlikkuse varju. Kuid praegu ei kandnud Johannes XXIII tiaarat ega uhket 
mantlit ja tema nägu oma inimlikkuses oli otsekui alasti. «Niisugusest maskist 
hullemat ei saa ollagi,» mõtles Zabarella. 

«Kõik need pidulikud tseremooniad,» jätkas paavst vaiksel, väsinud häälel, «ei ole 
meil seni võimaldanud siin Konstanzis rahus juttu ajada. Kuid mul on seda vaja, 
armas poeg! Mul on suuri muresid ja veel suuremad ebameeldivused ootavad mind 
ees. Sa tead niisama hästi kui mina, kes mind siin ümbritsevad. Tegelikult ei ole mul 
mitte kedagi, kui tunnen vajadust mõtteid vahetada. Pean rääkima iseendaga. Tõele au 
andes olen ma seda viimasel ajal liigagi sageli teinud!» 

Zabarella vaagis hoolikalt paavsti sõnu, kuulas tema monotoonset ning rusutud 
häält. Paistis, et vanamees ei teeselnudki, paavst oli tõesti väsinud ning resigneerunud. 

«Teie pühadus teab hästi, et minu südant ja hinge — ükskõik kui tühised nad 
ongi! — täidab vankumatu truudus püha isa vastu.» Kardinal ütles selle lause 
niimoodi, et see kõlas justkui tühi fraas. Praegu* oli veel vara inimlikke noote kuulda 
lasta, mida vastasistuja ilmselt püüdis välja pressida. Kardinal ootas, et paavst oma 
kaardid lauale paneks. 

Johannes XXIII noogutas ja mõtles: «Valetad, armas poeg, valetad. Kuid ega sa 
teisiti rääkida võigi.» Nüüd tuli paavstile mõte, mis tal veel iialgi polnud peast läbi 
käinud. Küll oleks tore, kui tal oleks sõber! Kui ta tõesti üksainus kord, üksainus kord 
elus võiks rääkida seda, mida ta mõtleb, ja kui tema vestluskaaslane maksaks talle 
sama mündiga! Kuid kas on tema, paavst, sellise sõbra leidmiseks lillegi liigutanud? 


Rääkimata säärasest sõbrast, kes oleks niisama kaval nagu see hunt punases mantlis. 
Muidugi, kavalus ja sõprus mahuvad harva ühe katuse alla. «Tegelikult olen ma 
üksi,» mõtles paavst, «nagu on üksi igaüks, kelle käes on liiga suur võim. Nagu on 
üksi Zabarellagi. Kuid temale ei tähenda see midagi, mulle aga küll, sest mina olen 
juba vana, ma ei taha enam lakkamatult lahinguid lüüa, heidelda, luurata.» Paavst 
heitis tahtmatult käega, et neid tarbetuid mõtteid minema peletada. Talle meenus, 
kuidas ta enne seda vestlust oli arut- 

lenud: «Ma ei kaota midagi, kui olen siiras ja avameelne, ehkki kardinal seda ei 
ole ja olla ei võigi.» 

«Tahaksin kuulda sinu arvamust asjade käigu kohta eelseisval kirikukogul. 
Tunneksin rõõmu, kui jätaksid, kõrvale niisugused jutud, mida räägitakse ainult 
selleks, et mulle meeldida. Tahan, et räägiksid mulle — tõtt.» Enne viimast sõna tegi 
paavst väikese pausi; sõna «tõde» — kui naljakalt see nende mõlema puhul kõlas! 

kardinalile sai olukord viimaks enam-vähem selgeks: näib, et sedapuhku ei 
kavatse Johannes XXIII talle tõesti mingeid lõkse üles seada. Vanamees palub teda 
siin praegu tõemeeli ja ... tunneb hirmu. Kuigi paavst end kontsiili vastu kõvasti 
pantserdas ja jumal teab, mis vanamehel veel varus on, endist enesekindlust tal enam 
ei ole. Näib, et tema jõud on otsakorral. Muidugi, ka haaAtud kiskja on hädaohtlik, 
kuni ta veel üldse hingab. Noh, hästi, Zabarella on valmis rääkima kõigest — või 
peaaegu kõigest — just niimoodi, nagu ta mõtleb. Vanameest ta hellitama ei hakka, 
hoopis vastupidi, räägib talle eeskätt sellest, mida paavst kuulda ei taha. Pole paha, 
kui ta vanale suure hirmu nahka ajab. Hirm teeb nõrgaks ja kardinalil pole mingit 
tahtmist Johannes XXIII jõudu tugevdada. Täpne ülevaade hädaohust võimaldab küll 
kõige paremini kaitseks valmistuda, kuid nendele raugakätele on see relv juba liiga 
raske. 

«Teie pühadus seadis sellele kirikukogule kolm ülesannet. Niisiis, püha isa, 
lubage mul neid armulikult koos teiega arutada. Kuivõrd mu nõder aru võimeline on, 
sedavõrd meenutaksin eeskätt kõike, mida ma iga punkti kohta tean või mida ma 
arvata julgen.» 

Paavst elustus silmanähtavalt: 

«Eelkõige on kontsiilil suur ülesanne välja juurida ketserlus, mis eriti Inglismaal 
ja Tšehhias ...» 

«Ah, see ei valmista küll mingit muret,» lõi kardinal käega ja katkestas 
hoolimatult paavsti jutu. «Ketserlus on kõikide kontsiilide ja sinodite tavaline 
päevakorrapunkt ja see aetakse joonde üks-kaks-kolm. Selle suhtes kehtivad ju 
kindlad reeglid.» 

Johannes XXIII hakkas rahutult nihelema: pole midagi parata, nüüd tuleb otseteed 
põhilise pähkli kallale asuda: 

«Siis on veel küsimus kirikureformist.» 

«Viimasel ajal formuleeritakse seda järgmiselt: kirikureform nii pea kui ka 
liikmete suhtes,» täiendas Zabarella 

süütult, kusjuures ta enda ees istuvale kirikupeale pilkugi ei heitnud. 

Ujah, jah, kirikureform.» —Ah, poeg, küll oled sa õel, hirmus õel. — «See on 
kontsiilil tõesti küsimuste küsimus, sest sellega tegeleb tänapäeval iga asjatundja.» 

«Ja võhik,» naeratas Zabarella. «Vanad roomlased ütlesid niisugusel puhul, et kui 
palju päid, nii palju arvamusi. Selles suhtes on meil tohutu eelis: me kõik oleme 
reformi hädavajalikkuses veendunud. Teie pühadus eelkõige, ja linul on siin au jätkata 
oma taotlusi samas suunas, mida pooldavad ka pariislased Gerson ja d'Ailly.» 


Zabarella ei vaadanud paavsti poolegi, viimane aga suunas pilgu kardinalile. «Kõik on 
ühel meelel küsimuse «mis» suhtes, lahkarvamusi esineb vaid küsimuse «kuidas» 
puhul. Jätame kõrvale võhikute lühinägelikud üleskutsed ja ähvardused. Nemad 
näevad ainult asjade pealispinda. Näevad, kuidas müüakse kihelkondi, abtkondi ja 
piiskopkond!, ja tõstavad juba kisa, et kirik on põrgu eeskoda. Viimasel ajal kohutab 
neid naiivseid mehikesi kõige rohkem see, et müüakse ostueesõigust prebendide 
suhtes, mis ei ole seni veel vabad. Tõsi küll, see häirib ka meie, kleerust. Kui 
kujutleda, kuidas mõni väike preestrike ajab kokku oma viimased krossid ja ostab 
endale nende eest lõpuks õnnelikult kolmanda koha kandidaatide nimestikus, kes 
taotlevad suurema kihelkonna saamist, kuidas see preestrike hardalt palvetab, et kurat 
kõik need ära koristaks, kes temast eespool asuvad, ja kui siis korraga ilmub uus 
kandidaat ja laob lauale suurema summa — loomulikult on meie preestrike täiesti 
löödud. Jalamaid on uus pretendent kandidaat number üks, kõik kolm varasemat 
ootjat-lootjat aga ühe suletõmbega tema. selja taha tõugatud.» Kardinal andis oma 
jutuga täpse kirjelduse nendest võtetest, mida Rooma kuuria hiljuti kasutama oli 
hakanud, et paavsti rahakassat täita. Johannes XXIII kuulas niisuguse näoga, nagu 
istuks ta tulistel sütel. «Samuti on tekitanud palju tarbetut kära indulgentside müük 
angroo. Olevat alatu ning kõlvatu müüa raha eest pattude andeksandmist, lunastust 
puhastustule ja põrgu piinadest!» Ka see oli Johannes XXIII-le tulutoov ettevõte. 
«Kuid. ma ütlen veel kord, jätame kõrvale pööbty juhmaka ;kisa. Hoopis tähtsam on, 
et kõrgem vaimul)kkond ise nõuab reforme, muidugi niisuguseid, mis ei piirduks 
pealispinnaga. Meie silmapaistvad teoloogid teavad väga hästi, et 

haiguse puhul ei piisa väliste sümptoomide ravimisest, es on tarvis reformeerida 
aluseid, reformeerida kiriku organisatsiooni. Selle kallale tuleb asuda väga 
ettevaatlikult, sest kui me ümbritseme kiriku hoone tellingutega, võime põhjustada 
kogu ehituse kokkuvarisemise.» 

«Just, just,» nõustus Johannes XXIII innukalt, millega reetis selgesti oma hirmu 
ähvardavate muudatuste ees. 

Seda suurema mõnuga asus Zabarella nüüd oma mõtteid avaldama. «Võtame kas 
või meie prantslased.» Paavst sulges silmad, nagu tahaks ta end kaitsta hoobi vastu: 
jälle kõlavad need kaks nime! Ja juba see oligi käes. «Pariisi ülikooli kantsler Gerson 
on seisukohal, et kiriku olukorra eest vastutab kirikupea. See on õige seisukoht. 
Kuidas aga võivat ikkagi ühelt inimeselt nii suurt vastutust nõuda? Kindlasti olevat 
vaja, et teda abistaksid nõuannetega kõik kõrgemad kiriku esindajad, kes ühtekokku 
moodustavadki püha kontsiili; olevat tarvis, et nad koos paavstiga teeksid otsuseid ja 
koos paavstiga kannaksid ka vastutuskoormat. Gerson tsiteerib koguni piiblit, nimelt 
Apostlite tegude raamatut, kust ilmneb, et esimesed neli kontsiili langetasid otsuseid 
omal käel ja et need peeti ära koguni ilma püha Peetruseta, kes kontsiilidest osa ei 
võtnud.» 

«Ma ei suuda enam, ei suuda,» hakkas paavst erutatult hingeldama. 

«Mina oma andmete põhjal arvan,» jätkas Zabarella, «et Gerson Konstanzi ei 
sõida.» Siin tegi kardinal pausi, et lasta Johannes XXIII-1 hinge tõmmata. «Kuid see- 
eest tuleb siia d'Ailly ja see on Gersoni täpne koopia, vähemalt selles küsimuses. Nad 
erinevad ainult ühes asjas: d'Ailly on veel suurem kiskja kui Gerson.» 

«Ma ei luba!» lõid paavsti silmad välkuma ja huuled võbisema. «Ma ei luba, et 
kontsiil ennast paavstist kõrgemale seaks. Ah seda nad siis kõigest hingest tahavadki! 
Selle vastu astuvad välja mu itaallased! Nende peale võin ma kindel olla.» 

Korraga vaibus paavsti vihahoog. Oma kardinalide peale võib ta kindel olla... 
Aga just see, kes praegu siin tema vastas istub, koostas viie-kuue aasta eest oma 


kuulsa «gallikaani doktriini», mis nõudis paavsti allutamist ülemaailmsele 
kirikukogule. Hiljem, jah, hiljem ta sellest enam juttu ei teinud, hoopis vastupidi, 
pühkis enda tagant jäljed, nagu teeb rebane oma saba abil, kuid see 

mees ja üldse niisugused on siis paavsti toed, tule taevas appi! Aga ei, ta ei vannu 
alla! Ja kui ka üks-kaks kardinali reedavad, enamik jääb talle truuks. 

«Jah, pole võimatu,» kähises paavsti hääl, kuid muutus iis tugevamaks ja kõlas 
sõjakalt, «pole võimatu, et nad iisuguse koletu ettepaneku teevadki. Kuid asja otsustab 
ääletamine. Häälte arv! Võtsin seda arvesse, armas oeg, ja mul on siin prelaate 
musttuhat. Musttuhat! Kellgi teisel pole neid rohkem.» 

Zabarella noogutas: 

«Kummaline lugu: prantslased olevat oma delegaatide arvu koguni kärpinud. 
Nemad arvavad, et kirikuvõim Prantsusmaal nõrgeneks, kui iga sealne maakond oma 
kõrgemad vaimulikud siia saadaks. Samuti nõuaks nii paljude esindajate ülalpidamine 
ränka raha. Nad määrasid päevarahaks kümme franki peapiiskopile, kaheksa piis- 
kopile ja vist kolm doktorile.» 

«Millest ta lobiseb?» mõtles paavst, kes Zabarella naljakalt laialivalguvat juttu 
enam kuigi täpselt ei kuulanud. «Mis see kõik mulle korda läheb, kui sain temalt teada 
kõige tähtsama uudise: prantslasi tuleb siia vähe! Just prantslasi!» 
vait, tõstis pea ning vaatas paavstile otse silma; 

«Siiski ei maksa arvata, et prantslased on nii rumalad ja lasevad ennast 
hääletamisel ainult sellepärast üle trumbata, et paari franki kokku hoida.» 

Paavsti nägu läks mossi. Mispärast nad ei peaks nii rumalad olema? Nad on 
rumalad ja ihnuskoid! 

«Küllap nad arvestavad ühte asjaolu,» ei pööranud abarella silmi Johannes XXIII 
näolt. 


«Missugust?» 
«Et ei hääletata peade järgi, vaid rahvuste järgi. Itaal-ased, prantslased, 
sakslased, inglased — igaühel on üks hääl. Olgu siis itaallasi kontsiilil kas või 


kolmsada. » 

Paavsti silmad läksid hirmust pärani: 

«Niisugune asi võiks läbi minna...» 

«Pole sugugi võimatu,» kehitas Zabarella õlgu. «Vähemalt mina ei oska teisiti 
seletada, miks prantslased oma delegaatide arvule nii vähe rõhku panevad. Nii 
naiivsed nad ometi ei ole!» 

Paavstile tundus, et õhk toas muutub lämmatavaks. Ta haakis kurgualuse pandla 
lahti. Kui palju oma poolehoidjaid ta siia oli vedanud — kui palju! Ei olnud hoolinud 
rahast! 

«Me räägime kogu aeg reformiküsimustest,» jätkas Zabarella vankumatu rahuga, 
«kuid ometi on täiesti selge, et nii reform kui ka kogu kontsiili tegevus peab algama 
kõige tähtsamast küsimusest: kirikulõhele jäädava lõpu tegemisest.» 

Nüüd oli siis see järjekorras! Johannes XXIII käed kahmasid kramplikult 
lauaservast: 

«Kirikulõhele on juba lõpp tehtud! Ammugi lõpp tehtud! Mina olen ainus 
seaduslik paavst. Corrariol ja Lunal ei ole õigust...» 

Zabarella katkestas Johannese jutu käeliigutusega, mis oli vahe nagu mõõk: 

«Tegelikult pretendeerivad mõlemad, nii Benedictus kui ka Gregorius 
paavstitiaarale — täpsemalt öeldes: nad tõrguvad seda peast võtmast. Niisugusele 


olukorrale tuleb teha lõpp. Kolme paavsti lakkamatud tülid kanduvad edasi nende 
diötseesidesse, muudavad keeruliseks kiriklike ametikohtade jagamise, ja nende 
lahkhelide tagajärjed avaldavad mõju iga uskliku elule. Pole mõtet rääkidagi, mis- 
sugust kahju toob kirikule, kui tema paavstid üksteist kirikuvande alla panevad ja 
üksteise vastu vägesid teele saadavad, nii et kristlased peavad tapma kristlasi. Ja 
ülejäänud kristlastelt nõutakse nende tapatalgute pidamiseks veel raha — 
indulgentside müümise teel.» 

«Aga see kõik... see kõik ei puutu minusse! See käib nende kahe kohta! Mina 
needsin nad mõlemad ära, mina, Aleksander V ainuke seaduslik aujärjepärija. 
Aleksandri aga valis paavstiks püha kontsiil Pisas!» 

«Keegi meist ei kahtle selles. Kuid ka teistel paavstidel on oma poolehoidjad ... » 

«Needsin ära ka need!» kraaksatas paavst, kuid Zaba-rella ei teinud sellest 
vihapuhangust väljagi. 

«On tarvis arvesse võtta ka järgmist asjaolu: kui Bene-dictus ja Gregorius ei loobu 
vabatahtlikult oma nõudlustest — püha isa needused pole neid seni veel niikaugele 
viinud —, siis peab kontsiil ennast kõrgeimaks kohtunikuks kuulutama ja kõik kolm 
tagandama. Seepeale valib ta uue paavsti.» 

Paavst katsus midagi öelda, kuid ta hääl jäi kurku kinni. 

«See on väga tõenäoline,» jätkas kardinal rahulikult. «Kolm paavsti on juba 
küllaltki kaua valitsenud. Iga ilmalik valitseja on oma poliitikas sidunud ennast ühega 
neist. Kui valitakse üks paavst praeguse kolme hulgast, tõstavad teiste liitlased mässu. 
Kirikukogu ei taha ometi Euroopas sõda esile kutsuda? Kas pole kergem ennast 
neutraalsena näidata, troon ilma kedagi kahjustamata, ilma kedagi eelistamata vabaks 
teha ja seada üles uus kandidaat, keda ei koorma mingid sidemed? Oleksin õnnelik, 
kui» tema pühadusel jätkuks nii palju kannatust, et ta jälgiks koos minuga seda 
väikest, kõige laiemas laastus löödud ülevaadet nendest huvidest ja jõududest, mis 
siin Konstanzis kokku põrkavad. Ma mõtlen ainult ilmalikke valitsejaid, kes tulevad 
siia oma arveid klaarima, eestkostjaid ja liitlasi otsima, mõjutama otsuseid enese 
kasuks küll nõuga, küll jõuga, sõlmima ja murdma lepinguid — ja see kõik ei jäta 
puudutamata ühtegi silmapaistvat tegelast, olgu ta ilmalik või vaimulik. Kuidas saaks 
sellest kõigest kõrvale jääda kontsiili peatelg: anda kogu ristirahvale viimaks ometi 
üksainus paavst! Siia tuleb Sigismund, siia tulevad vürstid ja impeeriumi linnade 
esindajad, siia saadab oma delegatsioonid kogu Saksamaai mis sarnaneb praegu 
jääkatte all oleva järvega, kui see kevadiste suurvete ajal aina raksub ja praguneb. 
Saksamaal käib äge kisklemine, aadel tapleb linnadega ja mõlemad löövad lahingut 
Rooma kuningaga, kui too söandab nende suhtes oma õigustest juttu teha. Peale selle 
valmistavad Sigismundile suurt muret türklased, kes istuvad tal Ungaris krae vahel. 
Sellest ähvardavast osmani hädaohust vaatavad Euroopas kõik meelega mööda — 
kuni enesel vesi veel ahjus ei ole. Keisririigi põhjapiiril sõdivad poolakad ja 
leedulased saksa ordurüütlitega — mõlemad pooled läkitavad siia oma saatkonnad, ja 
siis pole muredest puudu ei Sigismundil ega kontsiilil. Kuidas on lugu RocJma 
kuningale päranduseks langeva valdusega, Tšehhimaaga? Seal talutavad aadlikud 
vend Vaclavit nööri otsas, ja kui tuleb tuju, pistavad |a lauta luku taha nagu küüliku! 
Itaaliast pole mul mõtlt rääkidagi — see on löödud sajaks killuks, kuid väga teravate 
kantidega killuks, ja nende kantide vahelt voolab lakkamatult itaalia verd. Inglismaal 
käib võitlus trooni pärast, Šotimaa kuningas 

on inglaste vang. Prantsusmaal istub kuningas küll troonil, kuid ta on nõdrameelne 
ja maad laastab sõda orleanlaste ja burgundlaste vahel. Burgundia hertsog Jean on teie 


pühaduse liitlane, sest kontsiil ähvardas teda Orleans'i hertsogi mõrvamise pärast 
kirikuvandega. Kuid orleanlased toetavad muidugi kontsiili teie pühaduse vastu. Ja 
samuti püüavad nad endale liitlasteks Kastiiliat ja Aragooniat, kes tülitsevad jällegi 
Hispaania pärast. Nõnda võiksin ma jätkata lõpmatuseni. Missugune võlur suudaks 
kogu selles üksteisele vastukäivate ilmalike ja vaimulike huvide kaoses korda luua? Ja 
missugune muu 

väljapääs oleks lihtsam kui sellele sassiläinud maailmale sõime sees uus süütu 
Lunastaja kinkida. Uus paavst, kelle minevik on valge nagu batist ja keda ei koorma 
vanad surmapatud!» 

«Jumal küll... Jumal mu jumal!» mõtles paavst. 

«Mu jumal — see on ju sulatõsi! On. Kuid siiski... Mis ma pean tegema? Mu 
jumal, mis ma pean tegema?» Paavst pani käed kokku, tema meeleheitlik pilk eksles 
mööda tuba. Siis peatus see uuesti Zabarellal, ainsal elusolendil keset seda 
nähtamatut, ent siiski nii lähedal asuvat õudust. 

«Aga sina, mu poeg,» lausus ta siis hoopis vaikselt, «kas sina seda ei karda? Kuid 
— ma tean, tean seda, sina tahad ... sina loodad samuti tiaarat!» 

Kardinal tõstis pilgu ja oma hämmastuseks ei leidnud Johannes XXIII tema 
silmadest kahjurõõmu ega võidujoovastust: 

«Püha isa! Loodetavasti oli täiesti selge, et kogu minu jutus polnud midagi 
isiklikku. Ainult niisugune toon, mis on vaba igasugusest isiklikkusest, tuleb 
teineteise mõistmisele kasuks.» 

Siis vaikivad mõlemad. Kui siin vähemalt kärbeski piriseks, aga on ju talv. .. Kes 
teda nüüd tituleeris? Kas see on tõesti Zabarella hääl? Paavst ei usu oma kõrvu — see 
hääl, nü väsinud ja inimlik... 

«Püha isa,» lausus see hääl, «ma vajaksin pattude andeksandmist, sest olen täis 
uskmatust ja lootusetust. Vähemalt praegu olen ma niisugune. Mul on tunne, nagu 
oleks maailma lõpp käes. Meie maailma lõpp... » 

Paavst ei teadnud, kui palju aega oli möödunud, võibolla paar sekundit, võib-olla 
mitu aastat — kuid korraga istus tema vastas jälle see Zabarella, kes on rahulik, 

enesekindel, kelle suud ümbritsevad vanad tuttavad kurrud, mis annavad kardinali 
näole alati kergelt iroonilise ilme. 

«See oli pikk jutuajamine, püha isa! Liiga pikk selle armetu abi kohta, mida ta 
andis. Kuid teie pühadus ju kutsus mind, et ma teile nõu annaksin.» 

«Ja mis siis? ... » Johannes XXIII-1 polnud enam sedagi jõudu, et pikemat lauset 
kuuldavale tuua. 

«Võin teile anda ainult ühe näpunäite: oodake ära Sigismund ja katsuge tema 
külge haakuda nagu takjas. Kõigist nendest, kes sellele Konstanzi turniirile tulevad, 
on tema kõige tugevam ja niisuguseks ta ka jääb.» 

See oli hea nõuanne, nii hea, et tegelikult võis seda täiesti enesestmõistetavaks 
pidada. Muidugi tähendas see, et tuli veel nii mõnigi kibe pill alla neelata, ja kes teab, 
viimati leidus nende hulgas sellinegi, mis on mürgiga läbi immutatud. Nii või teisiti, 
ots ning surm, surm ning ots luuras igast kandist! Johannes XXIII koogutas raugali- 
kult pead. 

«Hästi.. . hoida kinni Sigismundist... iga hinna eest. Iga neetud hinna eest! Kuid 
samuti hakkavad kardinalid himustama seda ... Minu tiaarat, jumal hoidku!» Paavsti 
hääle katkestas nuuksatus. «Armas poeg, palun sult veel ühte teenet, kes teab, võib- 
olla on see tähtsam kui kõik muu kokku. Palun, ava aken, ma lämbun! Ja tõmba kõr- 
vale need neetud nišikardinad. Nendest õhkub põrgupalavust!» 


Zabarella täitis paavsti soovi. Ta avas akna, tuppa tungis karge talveõhk. 
Lumesadu oli lakanud. Taevavõlvil sirasid tähed. Kauged, igavesed tähed maailma 
kohal, Konstanzi kohal. . . Zabarella ohkas ja tõmbas esimese niši kardinad kõrvale. 
Korraga tardus ta paigale nagu välgust tabatud. Ja see oligi tõesti lumivalge välk, mis 
tema ees helkis, marmoriks muutunud välk, oivaline antiikne torso. Helde taevas, see 
on ju sjfesama Veenus, mida ta oli Roomas paavsti lossis näinud! Niisiis on ta selle 
siia vedanud! .Uskumatu, et vanal Baltazaril oleks nii palju tolku, et ta marmomaistest 
midagi taipaks ... Vaevalt küll. Aga ei, siin on midagi muud peidus, jah, jah: 
haruldane jumalanna, see vanamees, kes pole väärt sind isegi pilguga puudutama, 
hakkab sinuga äri tegema. Ta ostab kellegi ära sinu eest, olümplanna! 

Ta ostab kellegi ära ... Zabarella kortsutas kulmu ja 

vajus korraga sügavalt mõttesse. Kujult silmi pööramata hakkas ta rääkima, hoides 
ennast kõigest jõust vaos: 

«Pyha isa, mul oleks teile veel üks nõuanne. Võib-olla. osutub see vägagi 
kasulikuks. Kuid — selle hind on kõrge.» 

«Mida sa tahad?» elustus paavst jalamaid. 

«Seda Veenust siin,» pöördus Zabarella näoga Johannes XXIII poole, kes 
pahvatas naerma. Ei, vanamehe naer oli kohatu, Zabarellale tundus see jumalanna 
juuresoleku tõttu peaaegu solvav! 

«Saad ta endale. Ta pole küll minu oma, kuid selle asja ajan ma joonde. Aga nüüd 
lao see nõuanne lagedale!» 

«Kui ähvardab vältimatu oht, siis jääb üle ainult üks lootus: selle saabumist edasi 
lükata. Venitada sellega nii kaua kui iganes võimalik. Nimelt võib selli aja jooksul 
ikka midagi juhtuda, mis situatsiooni mõnevõrra muudab. Teie pühadusele kujutab 
endast niisugust ohtu kirikulõhe arutuselevõtt. Kuidas seda edasi lükata? Muidugi 
niiviisi, et enne seda võetakse arutusele mõni muu küsimus. Niisiis — tuleb leida see 
teine küsimus. Teie pühadus puudutas meie vestluse algul ketserluse probleemi. Ma 
vastasin, et see on tühine asi, mis aetakse kombesse möödaminnes. Kuid meie 
käsutuses ei ole midagi muud peale selle tühise asja. Järelikult on tarvis see suureks 
puhuda. Vähemalt ajutiseks, et aega võita. Meil on kaks ketserluse juhtumit, 
Inglismaal ja Tšehhias. Pole mõtet surnud Wiclifiga ja teiste inglise ketseritega 
jändama hakata. Sellest kujuneks ainult jutuveeretamine, mis endale suuremat 
tähelepanu ei tõmbaks. Kuid Tšehhimaalt viibib üks ketser isiklikult siin. See on Hus, 
kui tohin püha isa mälu värskendada. Tema looga ma tutvusin omal ajal Roomas; 
tollal tegelikult algaski see Husi pikaleveninud kohtuprotsess, mis tuleb siin lõpule 
viia. Teie pühadus arvatavasti teab, missuguse põhjalikkusega kirik oma võrke selle 
ketseritõpra ümber koomale on tõmmanud. Protsess on kõik instantsid juba läbi 
käinud ja kõik survevahendid on ära kasutatud. Muidugi, nagu pühale isale, nõnda on 
mullegi selge, et siin on tegemist tavalise ketserlusega, millest võib jagu saada 
jalamaid ja poole päevaga. Et meid ketseri karistamisel miski ei takista, on täiesti 
selge. Asi ei seisa sugugi selles, nagu oleks Hus nii tähtis, aga igasugune ketserlus, 
vähimgi vastuhakk meie autoriteedile tuleb tingimata juba eos lämmatada. Nojah, 
nüüd on siis 

tarvis, et teie pühadus veenaks kontsiilile kogunenud tarku ja osavaid kirikuisasid, 
nii et ka nemad näeksid Husis kõige suuremat hädaohtu, mis tuleb kindlasti arutusele 
võtta enne kirikulõhe probleemi. Me peame kogu selle juhtumi suureks paisutama, 
üles puhuma, peame seda kontsiilile nina alla toppima, sellest pikalt-laialt kõnelema, 


kuni auväärsed isad seda tähele panevad. Võib-olla lähevad nad õnge. Võib-olla. . . 
Kõik ülejäänu oleneb teie pühadusest. Niisugune on minu nõuanne.» 

Paavst kuulas tähelepanelikult Zabarella sõnu. Kaalus neid, vaagis, kombineeris. 
Selles peitub lootus, pääsemis-lootus. 6ee on ainuke, vilets ja peaaegu meeleheitlik, 
kuid siiski lootus. Tal ei jää muud üle kui Hus, see pisike liivatera, Könstanzi veski 
tohutute jahvatuskivide vahele visata. Ainult jumal teab, kas see suude b veskikivide 
jooksu aeglustada. Ja sel hetkel meenus Johannes XXIII-le veel midagi: 

«Jah, Husi juhtumis peituvad tõesti võimalused, mis lasevad seda suureks 
paisutada. Peaksin selle üle rõõmu tundma, kuid ma ei tea, võib-olla toob see kõik 
mulle rohkem kahju kui kasu. Nimelt oleneb see asi Sigismundist. Rooma kuningas 
kaitseb seda messt. Ta tunneb Husi vastu huvi, arvatavasti Tšehhimaa pärast. Aga 
kurat seda teab, igatahes andis ta Husile isegi kaitsekirja.» Zabarella naeratas: 

«Selle asja pärast ei maksa teie pühadusel küll oma pead vaevata. Siin on tegemist 
ainult sellega, et visata Hus kontsiili ette ja panna auväärsed isad temaga tegelema. 
Kui oleme aega võitnucTVei kui teie pühadusele või Sigismundile vajalikuks osutub, 
siis tirime ta vaesekese sellest supist jälle välja. See annab ennast igati seada.» 
Kardinal hakkas juba kärsituks muutuma, pidi ta siis paavstile kogu retsepti üles 
kirjutama? 

«Kuid ka mina ise tõotasin sedasama ... Kui Hus Könstanzi jõudis, teatasid mulle 
sellest Sigismundi nimel kaks tšehhi aadlikku. Ja ma kinnitasin neile ... ma ütlesin, 
"etisegi niisugusel juhul, kui Hus oleks tapnud mu lihase venna, võtaksin ma ta 
ikkagi oma kaitse alla.» 

Kardinali suu kiskus vägisi naerule. Talle meenus, et kunagi süüdistati Johannes 
XXIII-t oma vennanaise võrgutamises ja eksitamises. Niisiis ei maksa paavsti venna- 
armastusele suuremat loota. Aga nüüd on Zabarella! sellest kõigest villand. Hommik 
läheneb, vaja magama heita. 

«Oleks hea, kui teie pühadus enne süüdistuse tõstmist Husi vastu Sigismundiga 
kokku lepiks. Juhin tähelepanu asjaolule: ainult süüdistusest ei piisa, et kontsiili Husi 
kallale meelitada. Hus oleks tarvis vahistada, türmi pista, süüdlaseks kuulutada, 
torgata ta kontsiilile nina alla kui igati läbiuuritud ketserluse]uhtum, äärmiselt suure 
tähtsusega juhtum, mis nõuab täit tähelepanu, sest ähvardab kogu kirikut. Midagi 
selles vaimus. Ma muidugi ei tea, kas sellest nõdrameelsest reformaatorist annab nii 
kohutavat hädaohuviirastust teha. .. Aga nüüd võtan ma endale julguse teilt armulikult 
paluda: lubage mul lahkuda.» 

Kardinal langes põlvili, et paavst teda õnnistaks. Johannes XXIII tegi seda 
hajameelselt, tema mõtted keerlesid ikka veel Zabarella kummalise ettepjmeku 
ümber. Samuti oli ta liiga väsinud, et mõelda, mil viisil pisutki väärikalt lõpetada seda 
lõputut jutuajamist, mis oli avanud talle nii palju põhjatuid kuristikke, et tal hakkas 
lausa pea ringi käima. Selge, lootusesäde selles peitus, pisike, pisike lootusesäde. 
Paavstil ei jäänud muud üle kui katsuda sellestki õlekõrrest kinni haarata. Kohe 
hommikul läkitab ta saadikud Sigismundi juurde palvega, et Rooma kuningas protesti 
ei tõstaks, kui Hus juba vangi on pandud. 

Kardinal, kes oli juba lahkumas, pöördus lävel ringi ja pigem teatas kuivalt, kui 
palus: 

«Teie pühaduse loal saadan juba homme inimesed oma kuju järele.» 


IX JUMALA TALLEKE 


Chluni isand Jan ootab Husi toas magistrit. Täna on esimene kord, kus ta 
magistrit eest ei leia. Hus ei või kaugel olla. Tema mantel ripub seinal ja laual on 
laiali täiskirjutatud ning puhtad lehed, piibel ja kirjutustarbed. Chlumi isand on juba 
pererahva käest küsinud, kuid need ei tea midagi täpsemat: magister viibivat kindlasti 
majas, keegi ei ole teda väljumas näinud. 

Chlumi peast ei kao mõte, et Hus ei pidanud oma sõna ja läks siiski linna. Nõnda 
ei jää muud üle kui oodata. 

Chlum laseb pilgul toas ringi käia. Värskelt lubjatud kamber on täis valgust, 
vaikust ja rahu. 

Nii naljakas kui see tundubki, ent just siin on saanud magister kõik need kolm 
nädalat segamatult töötada, mis Konstanzis on mööda saadetud. Ametlikud visiidid 
sooritab Chlumi isand ise, kaitsekiri Sigismundi käest jõudis õnnelikult kohale. 
Omavahel öeldes, Chlumi isanda (tuju see kaitsekiri küll ei tõstnud. Tema oli seda 
teistsugusena kujutanud ja ka Sigismundiga oli kokku lepitud teistsuguse kaitsekirja 
suhtes. See, mille Duba isand Väclav Aachenist tõi, oli lõppude lõpuks kõigest 
tavaline reisimehe kaitsekiri, mis ei päästnud kohtust ega süüdimõistmisest. Oleks see 
Chlumi teha olnud, siis nad ei oleks ilma korraliku ning täieliku kaitsekirjata siia 
sõitnud. Kuid nad lasksid end uinutada teekonnast läbi Saksamaa, mille jooksul 
midagi ei juhtunud. See oli kõiki üllatanud. Nad olid arvanud, et teisel pool 
Tšehhimaa piiri tungitakse neile jalamaid kallale, hakatakse neid kividega vinnima, 
pannakse köidikutesse, visatakse vangitorni... Kuid tegelikult tunti nende vastu 
kõikjal ainult uudishimu. Nümbergis esitasid vaimulikud, linnanõunikud, muusad ja 
tähtsad prelaadid Husile küsimusi ja astusid temaga»vaid-lusse. Noh, niipea kui 
magister disputeeryna hakkas, oli ta kohe võidumees. Mitte keegi ei saanud italle 
vastu. Ja veel suurem menu oli tal lihtsate inimeste juures alevites ja külades! Seetõttu 
nad Nürnbergis otsustasidki, et ei lähe Aacheni kaudu, mis oleks sundinud neid 
mitmesaja-miilist ringi tegema, vaid sõidavad otseteed Konstanzi. See tundus igati 
aruka otsusena. Ja kui Chlum tookord Husile ütles, et tal ei ole ju veel kaitsekirja, 
vastas magister, et see pole peamine. 

Ja ega see tõesti peamine olegi. Hus ei tulnud siia mitte kaebealusena, kes on 
kohtusse kutsutud. Ta ilmus Kons-tanzi oma vabal tahtel. Ta pole siin süüalune, vaid 
dispuudist osavõtja. Tegelikult on Hus ja kontsiil seaduse põhjal kaks võrdõiguslikku 
disputanti. 

Niimoodi mõlgutab Chlumi isand Jan alati mõtteid, kui ta üksi "on. Sest ehkki 
kõik on näiliselt parimas korras, tunneb Chlum, et oma südames ta seda siiski ei usu. 
Ei usu! Ilmselt on diplomaadina tegutsemine ta juba niivõrd ära rikkunud, et kõikide 
tema mõtiskluste lähtepunktiks on umbusk. Seda õpetab inimesele eriti Sigismundi 
õukonnas teenimine. 

Praegu lasub Chlumil pealegi veel suur vastutus. Tegelikult on just tema ise Husi 
tõeliseks, elusaks kaitsekirjaks. Temale ja Dubä isandale usaldas Rooma kuningas 
magistri kaitsmise. 

Kuid seegi pole veel kõik. Rängemini mõistuslikest kaalutlustest ja 
teenistuskohustest rõhub Chlumi isanda hinge suur, tohutu suur koorem, ta tunneb 
Husi saatuse pärast hirmu, täiesti tavalist inimlikku hirmu, mida põhjustab ustavus ja 
truu armastus. 

Isand Jan rahuneks alles siis, kui ta näeks Husi elusana ning vabana enda ees. Kus 
magister küll nü kaua võiks olla? Chlum tõuseb ja avab ukse, mille tagant viib trepp 


alumisele korrusele. Alt pagaritöökojast tungib kõrvu põlevate hagude pragin, kerkib 
ninna kuumade leibade lõhna. Kuid pole kuulda tuttavaid samme frepil. 

Chlum ei võta enam istet, vaid hakkab toas edasi-tagasi kõndima. Kusagilt, 
arvatavasti õuelt, ulatuvad kõrvu kirvehoobid. Kodused hääled, rahuliku töö hõng, 
igapäevased askeldused. 

Just selles rahu ja kindlustunde õhkkonnas tajub Chlumi isand korraga selgesti: 
kogu see heatahtlikkus, mis siin kõikjal valitseb, piirdub ainult selle majaga. Aga 
mida kõike tehakse väljaspool neid seinu, selle maailma vägevate kiskjate hulgas, kes 
praegu Konstanzis viibivad! Isand Jan ärkab otsekui unest ja saab korraga aru, kuhu ta 
on sattunud! Kus lõppes Husi palverännak! 

Kui narrilt tema, vilunud diplomaat, on lasknud ennast sellel teekonnal saavutatud 
menust uinutada! Muidugi on tõsi, et Hus sai mängides jagu kõikidest, keda ta siia- 
sõidul kohtas. Ta esitas neile oma seisukohad ja nad pidid tunnistama, et tal on õigus. 
Kuid miks ei õnnestunud see Husil juba Prahas? Seal ta ju ka muud ei teinud, kui 
esitas oma vaateid, jutlustas ja veenis, ning kõik, ülikool, peapiiskop ja kuningas 
tunnistasid, et tal on õigus. Aga lõpuks pöörasid kõik talle selja, lasksid ta Prahast 
pagendada ja siia Konstanzi sõita. Mispärast? Seepärast, et keegi ei hoolinud sellest, 
kas Husil on õigus või mitte. Keegi ei hoolinud tõest, vaid hoopis muudest asjadest. 
Ülikooli professorid oleksid pidanud suu puhtaks pühkima oma pre-bendidest, 
kihelkondadest ja benefiitsidest, kui nad ei oleks end Husist lahti ütelnud, peapiiskopi 
oleks paavst tagan-danud ja sissetulekutest ilma jätnud — ja kuningas? Väclav IV, 
kes lakkamatult unistab kaotatud keisrikrooni 

tagasisaamisest, oleks ajanud enda vastu vihale Rooma ja kõik need, kes astuksid 
meeleldi paavsti teenistusse ja tungiksid kallale Tšehhi kuningriigile. Nüsugused on 
mineviku õppetunnid ja nende põhjal võib arvata, mis ootab Husi Konstanzis. Sest — 
kes on siin tema kohtumõistjad? Need pole sellised Baieri ja Svaabi näljarottidest 
külapreestrid, kellele ei juhtu midagi, kui nad juhusliku teekäija jutu peale nõusolevalt 
noogutavad. Nagunii ei kohtu nad temaga enan iial. Kontsiilil aga viibivad paavst ja 
kirikuhierarhia ladvik. Missugune «tõde» huvitab neid kohtumõistjaid Konstanzis? 
Kas nemad hakkavad Husiga vaidlema Wiclifi teeside üle? Või selle üle, mis on õieti 
kirik ja kae armulaualistele tuleb anda ainult leiba või leiba ja veini? ' Jah, see kõik on 
kirja pandud Husi vastu tõstetud süüdistustes ja sellest kõigest räägivad õpetlased 
tarka juttu — aga kas asja tuum peitub siis selles? 

Korraga kerkib Chlumi isanda vaimusilma ette vagft selgesti kõik see, mis oli 
eelnenud Husi sõidule Konstanzi. Praegu .. . praegu näeb ta nii selgesti, lausa 
valutekitavalt selgesti, kuidas see aastate eest oli alanud. Sellest saadik pole hetkekski 
lakanud üldine kallaletung, mis Husi läbimõeldult ning sihikindlalt igast kandist sisse 
piiras, teda ahistas, teda järk-järgult üht positsiooni teise järel käest sundis andma, 
kuni surus ta vastu seina, kuhu vaenlased teda ajada tahtsidki, kuni surus Husi 
Konstanzi, kus ta on täielikult nende võimuses. 

Kui isand Jan sel hirmutekitaval hetkel kainelt minevikku vaeb, paljastub talle 
julmal kujul selle tõeline olemus, mis sarnaneb halastamatu malepartiiga: ähvardus, 
šahh, jälle šahh ja kolmaski — sedapuhku uuelt väljalt. Kus Hus end iganes varjaski, 
varsti löödi teda kaitsev vigur malelaualt. See kestis seni, kuni malelauale jäi ainult 
valge kuningas. Siis hakati seda ahistama, aeti ta nurka, talle ei jäänud enam ühtegi 
vastušanssi ja järgmise käiguga siin — Konstanzis — kõlab: «Sahh ja matt!» Kui 
selge, päevselge ning vältimatu! Algul oli Hus võimas, 

' Mainitud armulauaandmise kahel kombel kehtestasid Husi pooldajad Tšehhimaal 
1414. aastal. Selle näiliselt formaalse aktiga rõhutati tšehhi kiriku erinevust katoliku 


kirikust, samuti võrdsustati sümboolselt ilmalike õigused vaimulike omadega 
(katoliku kirikus on armülauavein vaimuliku eesõiguseks). Seetõttu just mainitud 
küsimuse ümber ägedad lahingud käisidki. Hiljem tekkis hussiitide hulgas nn. 
kariklaste partei. Ka hussiitide sõjalip-pudel oli alati karika kujutis. — Tõlk. 

tema poolel olid kõik tähtsamad vigurid: kuningas, õukond, peapiiskop, ülikool. 
Ta alustas kardetavat rünnakut vägagi edukalt: ta võis rääkida ja jutlustada kõike, 
mida tundis, mõtles ja tahtis. Kõik kaebused ja ähvardused jooksid liiva. Isegi siis, 
kui paavst Husi kirikuvande alla pani, ei julgenud Praha peapiiskop paavsti bullat 
välja kuulutada. Kes oleks söandanud kuulsa Carolinumi rektorit ketserluses 
süüdistada? Kuid ühel päeval lõppes tema ametiaeg rektorina ja kohe andis Rooma 
signaali esimeseks rünnakuks. Paavst valis Husi kaitsva ahela kõige nõrgema lüli — 
peapiiskopi — ja käskis tollel Husi vastu teravalt välja astuda. Peapiiskop kohkus ja 
kuulas sõna. Kuid tookord seisis Väclav TV Husi eest, võttis ära piiskopi varanduse; 
kuninga ähvardused hirmutasid kõrge hingekarjase hoopis maapakku, kus ta stori. 
Kuidas me kõik tollal võidust rõõmu tundsime! Kuid üks vigur meie malelaualt oli 
ikkagi kadunud: uus peapiiskop ei julgenud Husi iialgi kaitsta. Juba võeti käsile teine 
vigur — kuningas Väclav. Paavstoli parajasti suure indulgentside müügi välja 
kuulutanud. Ta vajas raha, et sõdida teise paavsti ja Naapoli kuningaga. Andke raha, 
et kristlased võiksid tappa kristlasi, ja teid vabastatakse viieks, kümneks, sajaks 
aastaks puhastustule piinadest — olenevalt sellest, kui palju te maksate! Kas võis Hus 
selle puhul vaikida? Ei võinud ega vaikinudki. Kuid osa indulgentside müügi 
puhaskasust läks kuninga kaukasse. Vaata, kuningas, Hus röövib sinult raha! Ja 
korraga tõusis kisa: «Hus on kiriku autoriteedi vastu mässu tõstnud, Hus on ketser! 
Kuidas tahad sina, kuningas, uuesti keisriks saada, kui sinu kuningriigist kerkib kogu 
ristirahvale ninna ketserluse vastikut haisu?» Kuningas ja õukond kohkusid: vader 
Väclav hakkas kartma ebameeldivusi ja hädasid, mingit otsust langetada ta ei tahtnud. 
Haigus valmistas talle palju piina jä vein pakkus üsna vähe tröösti. Ta ei suutnud Husi 
enam kaitsta ega Prahas hoida. Pealinna ähvardas interdikt, kõikide 
jumalateenistuste, ristimiste ja matuste keelamine. Siis lahkus Hus Prahast ja kuningas 
pigistas vähemalt sedavõrd silma kinni — selle eest peab Hus magister Jeronymi 
tänama —, et magister, kes paavsti kohtukutse peale kõige kõrgema instantsi, Jeesuse 
Kristuse poole pöördus, võis elada Prahast eemal, kaugel Lõuna-Tšehhias 
maainimeste keskel. Hus oligi üksi, hüljatud kuningana seisis ta lagedaks tehtud 
malelaual, 

Jalamaid järgnesid uued käigud kolmest küljest: Sigismundilt, Pariisist ja 
paavstilt. Siis oli Sigismund kogu ristirahva kontsiili kokkukutsumise Konstanzi 
juba läbi surunud. Kas nüüd ei avanenudki Husile juhus, mida ta nii väga oli 
soovinud? Tõestada oma vaadete õigsust ja ajada tühja Tšehhi kuningriiki 
ketserluses süüdistav laim? Pealegi pidi ta saama usaldusväärse kaitsekirja 
Sigismundi enese käest! Prantsusmaalt ähvardas Praha uut peapiiskoppi Pariisi 
ülikooli kantsler, kuulus teoloog Gerson: «Hävita maa pealt Husi ketserlus ja Hus ise! 
Pea meeles — sõnakuulmatus tähendab kiriku reetmist!» Ja paavst saatis kuningas 
Väclavile kirja: «Kui sa Husi välja ei anna, tulen ristisõjaga sinu kuningriigi peale! 

Selle kirja luges läbi ka Hus. Luges läbi ja ... sõitis siia. 

Chlumile tundub, et iialgi varem pole ta selle surmatoova malepartii kõiki käike 
oma mõttekujutuses nii selgesti läbi näinud. Kui palju survet, jõudu ja võimu pandi 
mängu ainuüksi selleks, et Hus kontsiilile tuleks, siin kõneleks ja siis jälle vabalt 


Tšehhimaale tagasi pöörduks! Mida kõike tehti, et saada teda Konstanzi, oma 
koopasse, oma võimusesse! Ja nüüd, nüüd on ta siin! 

Hoop järgnes hoobile, ikka ja jälle, vahetpidamata ning korrapäraselt, nagu 
kõlavad seal väljas need neetud kirvehoobid. Island Janile tundub, nagu hakkaks tema 
peas tööle sepikoda. Ta läheb akna juurde ja lööb selle ägedalt valla. Väikesel õuel 
märkab ta meest, kes lõhub puid. Juba tahab ta mehele käratada, kuid sel hetkel tun- 
neb ta puulõhkuja ära. See on Hus. 

Chlumil langes jalamaid kivi südamelt. Ta oleks äärepealt naerma pahvatanud. 
Näe nüüd, tema vaevab ennast murede ja süngete mõtisklustega, aga mees, kelle 
pärast ta kardab, lõhub rahulikult puid. 

Chlum jooksis kiiresti alla ja teretas magistrit. Hus naeratas tema imestust 
märgates — seda tööd teeb ta iga päev. Kui kogu aeg istud ja kirjutad, siis on vaja 
veidi luid-liikmeid liigutada. Hus puhkes naerma: 

«Kui majarahvas mind esimest korda puid lõhkumas nägi, oleksid inimesed 
peaaegu risti ette löönud. Küllap neil käis alles siis mõte peast läbi, et ma olen ikka 
tõesti ketser.» 

Kuid Chlumi isanda naerutuju oli juba kadunud. Ta jutustas Husile, missugust 
kihutustööd teevad Konstanzis 

tema tšehhidest vaenlased. Neid saabus siia üha juurde. Nende puhul Praha 
peapiiskopkond raha kokku ei hoidnud! Ja igaüks neist sõitis siia mõnda isiklikku 
arvet klaarima. Mikulovost pärinev doktor Tiem, nüüd juba' Passau piiskop, tuli 
Husile kätte maksma selle eest, et magister ajas tal Prahas nurja hea äri 
indulgentsidega. Püha Filipp-Jakobi kiriku preester Nikolaus Zeiselmeis-ter ja püha 
Klimenti kiriku preester Berouni Jan saabusid siia seetõttu, et mõlema 
koguduseliikmed jooksid üle Bet-lema kabelisse. Samuti viibisid siin endised 
Carolinumi magistrid, praegu Leipzigi ülikooli professorid Johann Münsterberg ja 
Peter Storch. Need ei andestanud Husile iialgi tema osavõttu Kutnä Hora dekreedi 
ettevalmistamisest. Kui nad pidid Praha tolmu jalgadelt raputama ning koos 
sakslastest kolleegide ja mitmesaja» üliõpilasega Tšehhimaalt lahkuma, ei suutnud 
nad hoopis vaesemas Leipzigis kuidagi Praha egiptuse lihapotte unustada. Ja jumal 
teab, kes veel oli siia tulnud ja tuleb. Kogu selle vaenlaste faalanksi ees, ent ühtlasi ka 
selle taga, seisis kõige ohtlikum vaenlane, Litomyšli piiskop Jan Zelezny. Hus 
noogutas: 

«Ja kõige agaram on muidugi sõber Päleš, eks?» 

«Samuti ka Michal de Causis,» lisas Chlum. Kuid nende kahe puhul polnud sõnu 
vaja. Nii magister Jan kui ka Chlumi isand tundsid mõlemat väga hästi. Need kaks 
nime olid vist ainukesed, mis suutsid Chlumi isanda tasakaalust välja viia ja kogenud 
diplomaadi rahu röövida, niipea kui need tal iganes meelde tulid. .. 

Juba noore kleerikuna oli Michal de Causisel viis benefiitsi, tülinorijana ja 
protsessijana oskas ta alati paragrahve väänata. Kui tal õnnestus kuninga õukonda pu- 
geda, tegi ta Väclavile ettepaneku, et seab korda ja paneb käima kullakaevanduse 
Jilove orus. Rahaga, mis talle anti, põgenes ta Rooma. Paavsti kuurias sai ta jalamaid 
prokuraatori ametikohale. Selles ametis hakkas ta etendama usu kaitsjat Tšehhimaal! 
Tema näpud olid mängus kõikides Husi vastu tõstetud kaebustes, viimase protsessi 
ettevalmistamises ja süüdistuskokkuvõtte koostamises. Mis seal ikka, see mees oli 
vähemalt ilmne ning häbitu rott, samal ajal kui too teine... 

Kuidas küll inimene võib muutuda! Või õigemini, kui kauaks võib varjatuks jääda 
tema tõeline olemus, enne kui see kogu oma armetuses paljastub! Oli aeg, millal 

Pälešile anti pilkenimeks «Husi isa», sest ta oli Husist hoopis ägedam! Kui 
vihaselt kaitses ta Wiclifi õpetust! Ta tormas alati ees ja kiskus oma kirglikkusega 
sageli sigi kaasa. Ta seisis Husi poolel, kui viimane läks tüui Praha peapiiskopiga. Ta 
toetas Husi ka siis, kui pääses paavsti vangitornist Bolognas ja tuli tagasi Prahasse, 
toetas kuni. . . kuni indulgentside müügini. Ka Päleš mõistis teravalt hukka 
indulgentsidega sahkerdava Tiemi ja keelas isegi oma Kourima kihelkonnas paavsti 
indulgentsi-bulla ettelugemise. Kuid siis... siis võttis kuninga õukond indulgentside 
müügi oma kaitse alla ja Palee tõmbas saba jalge vahele nagu peksasaanud peni. 
Vastupanu jätkamine tähendas Kourima kihelkonnast ja Praha professuurist 
ilmajäämisega riskimist. Kui sõbralikult tuli ta tollal Husi hoiatama! Kuid Hus vastas 
talle: «Ühel pool on sõber Päleš, teisel pool — sõbratar tõde. Kumma pean ma 
valima?» Kui alandatuna pidi Päleš end tundma, sest korraga paljastus talle enesele 
kogu tema mannetus! Üleöö muutus tema sõprus vihkamiseks! Tulisi jalu lippas Palee 
Husi vaenlaste leeri, et kindlustada endale seal soe koht ägedate rünnakutega endise 
sõbra vastu! Oma helget minevikku tõrvas Päleöš nüüd aina innukamalt nõgimusta 
reetmisega. Muhamedi usku üleläinud muulane on muhameedlasest hullem. 

Kuid milleks vanu haavu lahti kiskuda? Pole mõtet seda kõike meelde tuletada. 
Chlum hakkas magister Jani silmitsema: Hus oli kummardunud lõhkumiseks püsti- 
seatud kännu kohale ja kompas sõrmedega selle sõlmilisi juuri. Ta näol oli 
keskendunud, pingeline ilme. Siis vaatas ta Chlumi isandale otsa: 

«Jändan temaga juba tükk aega. Oleks vaja siia kiil sisse taguda. Siis ta läheks 
kohe lõhki.» Ja juba laskis magister pilgul õues ringi käia, kuni märkas hoovinurgas 
rauarisu hunnikut. Ta sonkis seda saapaninaga, kummardus siis ja leidiski, mida otsis. 
Paar korda keerutas ta käte vahel väikest teravat rauatükki, surus selle kännu muhk- 
like jyurte vahele, tugev hoop kirvesilmaga, ja känd ploksatas lõhki nagu pähkel. Hus 
heitis Chlumi isandale võidurõõmsa pilgu. 

Kuid isand Jan oli sünge. Juba teist korda selle päeva jooksul ei teadnud ta, kas 
vihastada või naerda. Ta kehitas nõutult õlgu ja jättis magistriga üsna lühidalt hüvasti. 

Hus hakkas nüüd kännupooli peenemaks lõhkuma. 

Kirvehoobid kõlasid jälle korrapäraselt. Nõnda peab tabama iga tema sõna, iga 
tema argument, iga tema tsitaat. Kirveks aga on ja jääb pühakiri, mis on tõdede tõde, 
kuid tõde tähendab ühtlasi ka õiglust ning korda. Kõik Päleöid, Michalid, doktorid ja 
prelaadid aga, kes väänavad pühakirja ja reedavad Kristust. .. 

Hus heitis pilgu puutükkidele, mis peente pilbastena kännupoolte ümber 
vedelesid, lõi kirve pakusse ja läks kiiresti trepist üles oma kambrisse. 

Laual lebava poolelijäänud töö lükkas ta kõrvale, võttis uue puhta lehe ja hakkas 
kirjutama. Ta märkis üles peapunktid suurest kirikureformi käsitlevast kõnest, mille ta 
tahtis kontsiilile pidada. Eeskätt peapunktid ja lühikesed märkused, kuidas neid välja 
arendada. Kõigepealt kindel kava: 

«Kiriku allakäigu peapõhjuseks on tema taotlused valitseda kogu maailma üle. 
Selle saavutamiseks ta peab kasutama ilmalikke vahendeid; eelkõige vajab ta selleks 
raha, mida ajab kõikjalt kokku. 

Teiseks põhjuseks on vaimuliku võimu ülemäärane tugevdamine. 

Kolmandaks kiriku piiramatu autoriteedi printsiip. 

Sellest tuleneb igasuguse kriitika eitamine. Vähimgi kriitiline märkus 
tembeldatakse kohe ketserluseks. » 

Nii, ja nüüd käsitleb ta seda punkt-punktilt. 

«Kiriku taotlus maailma valitseda avaldub paavstiriigi eksisteerimises, 
kindlustamises ja laiendamises. Nõnda on Peetruse järglane 1 asetanud ennast ühele 


pulgale ilmalike valitsejatega. Kuid ta ei taha nendega ühel pulgal olla, ta tahab 
nendest kõrgemal olla, ta tahab käsutada keisreid ja kuningaid ja keerata 
maailmapoliitika tüüriratast.» 

Sulg pani ühe sõna teise järel paberile, mõtted seondusid üksteisega ja eeldustest- 
väidetest tekkisid iseenesest järeldused. Muidugi nõudis iga punkt põhjalikku 
analüüsi, kuid ta pani enese jaoks kirja — et meelest ära ei läheks — vähemalt kõige 
tähtsamad mõtted, et neid hiljem edasi arendada. 

1 Katoliku kirik peab esimeseks paavstiks Jeesuse jüngrit. Peetrust. — Tõlk. 

«Constantinuse kinkeürik, ' millega paavst sai keisri käest endale ilmaliku riigi, 
kallas mürki kiriku kehasse. Paavst tahab inimesi valitseda, Kristus aga teenis inimesi 
kogu eluaeg ja suri inimsoo lunastamiseks. Kristuse asemikul on ilmalik riik, jumala 
pojal aga polnud paika, kuhu pead panna. 

Oma ilmaliku võimu kindlustamiseks ja. suurendamiseks vajab kirik ilmalikke 
vahendeid, see tähendab raha. 

Paavsti kuuria on loonud kõige täiuslikuma finantssüsteemi, mis tõmbab Rooma 
raha kogu maailmast. Vanast kümnisevõtmisest ei piisa enam ammugi. Paavst müüb 
vaimulikke ametikohti, peapiiskopkondi, piiskop-kondi, ebtkondi ja madalamaid 
ametikohti kuni kõige väiksema külapreestri omani välja. Vaimulikud aga müüvad 
pühi sakramente, alustades ristimisest ja pihilevõt-misest ning lõpetades viimse 
võidmisega. Vaimulikke hüvesid antakse ilmalike asjade eest. Kõike, mille 
vaimulikud said jumala käest kingiks kui oma ameti pärisosa, annavad nad usklikele . 
.. Taha eest! 

See on simoonia, millest kogu kirik on läbi imbunud, alates paavstist ja lõpetades 
viimase kleerikuga.» 

Sellele lisas magister veel: 

«Kui kummaliselt on kirik asja tõelise mõtte pea peale pööranud, kui ta seadis 
maise vara kõrgemale hingede päästmisest! Selle valeliku süllapuuga mõõdab ja 
hukutab ta kogu maailma! Inimesi ei paigutata vaimulike kohtadele mitte nende 
kõlblikkuse ja väärikuse, vaid rahakoti või orjameelsuse järgi. Kõrgele ametikohale 
määratakse aadliku alaealine poeg; paavsti kokk või uksehoidja saab diötseesi riigis, 
mille elanike keeltki ta ei oska. 

Ja niisamuti suhtuvad vaimulikud ka ilmalikesse: raha eest annavad nad patte 
andeks, kuid keelduvad matmast seda, kelle kaugas on tühi. 

Vaimulike - eneseupitamine. 

Vaimulik, kes koos tuhande ametivennaga ei suuda üht-ainukest kärbestki luua, 
seab ennast kõrgemale Kristuse 

* Mainitud ürikus räägitakse, et sellega kingib Rooma keiser Constantinus (306— 
337) paavst Silvester I-le Lateraani maatüki Rooma linnas — paavstiriigi baasi — ja 
usaldab talle võimutäiuse linna, Itaalia ja kogu kristliku Lääne-Euroopa üle. Alles XV 
sajandil paljastati Constantinuse kinkeürik kui võltsing, mis oli valmistatud VIII 
sajandil paavstide maailmavalitsustaotluste toetamiseks, Husi ajal peeti seda 
dokumenti ehtsaks, — Tõlk. 

emast. Ta hoopleb: neitsi Maarja tõi Jeesuse kõigest üks kord ilmale, meie aga 
loome issanda iga päev iga missa ajal uuesti. 

Paavstid kuulutavad, et apostel Peetrus usaldas neile selle maailma võtmed. 
Paavstid rõhutavad oma pühadust, pimestavad inimesi oma oreoolisäraga, et nad ei 
näeks, kuidas kirik talje usaldatud võtmetega jätab avamata usklike hinged, küll aga 
muugib lahti nende rahakirstud ja tengelpungad. 


Vaimulikud pasundavad, et nemad on pühad, et neil on meelevald hingi hukka 
saata või lunastada, et ilma nen-deta'ei pääse keegi taevasesse kuningriiki ja et kellelgi 
ei ole õigust neid endid karistada. Samuti seavad nad ennast sellega teistest 
kõrgemale, et annavad armulaual ilmalikele ainult issanda ihu, karikast rüüpamise aga 
jätavad: enese eesõiguseks. Ehkki Kristus andis oma jüngritele nii leiba kui ka veini jä 
seda kommet pidas sajandite jooksul au sees ka algkristlik kirik. Aga vaimulikele on 
kõik hea, mis aitab neil inimesi oma kõrge! ameti oreooliga pimestada. 

Usklike pimestamise eesmärki teenivad ka kirikute ehtimine kulla ja karraga, 
kõrgete prelaatide õukonnad, or-naadid ja kirikuteenrite rõivad. 

Aga mis ütleb Kristus? «Vaata, mina käin linase särgiga, vaimulikkond aga 
mõnuleb purpurrüüs. Mina oma surmaheitluses higistasin verd, tema aga peesitab 
väga luksuslikus saunas. Mina saadan öö mööda palgasõdurite pilkerahe all, tema aga 
prassib ja priiskab. Mina andsin suurima ' armastuse tõttu oma elu nende eest, kes 
isegi kohusetundest ei täida armastuse seadust, mille ma neile andsin.»» 

Hus tahtis lisada sellele ka märkuse ilmaliku luksuse kohta.' Ta kõhkles hetke: 
siiski jah, ka see kuulub siia: 

«Luksusemürgiga nakatas kirik ka kõik teised inimesed, selle maailma vägevad. 
Niisuguse äärmiselt tarbetu kassikulla näitamisega ahvatletakse inimesi kirikule uusi 
kingitusi tegema, viiakse inimesed mõttele, et nõnda teenivad nad jumalat paremini 
kui vaeseid aidates. Välist hiilgust peetakse vooruseks ja nõnda langetakse raske 
eksituse sisse: aetakse taga suurt luksust nii riietuses kui ka ehetes. Käsitööline tahab 
järele jõuda pürjelile, purjel rüütlile, rüütel suuraadlikule, suuraadlik kõrgele 

prelaadile. Pigem teevad nad võlgu, lasevad oma majapidamise laostuda, kui 
mõtlevad vaestele ja nende hädadele. 

Kiriku autoriteedi rõhutamine. 

Kas saab oma vigu ja kuritegusid varjata, kui keelatakse usklikel nendele 
mõtelda? Kinnitatakse, et paavst on ilmeksimatu ja tema tahe on seadus. Seaduse üle 
on aga tarbetu mõtteid mõlgutada, seadusele peab pimesi alistuma. Ja kes ei alistu, see 
on patune ning läheb põrgusse. Niisiis on vastuvaidlematu kuulekus tunnistatud 
ülimaks vooruseks. Tegelikult aga aitab see. vägevate, vägevamate ja kõige 
vägevamate hierarhilist võimu veelgi kindlustada ning tugevdada. 

Kes aga juhib tähelepanu vähimalegi mõrale või veale kiriku hoones, see neetakse 
ära kui ketser. Ja eks ta needmist väärigi, sest ta püüab pimestatutel silmi avada, ja kui 
need mõra märkavad ja seda lähemalt vaatama hakkavad, siis leiavad nad korraga, et 
mõra laieneb praoks, kuristikuks ning tõeliseks hukatuse- ja põrgu-hauaks, mis 
haigutab kiriku enese organismis.» 

Hus tõstis silmad paberilt. Kes püüab pimestatutel silmi avada .. . Kuidas on siis 
võimalik: näha, teada ja — vaikida? 

Ei tohi vaikida, kui oled kord nägijaks saanud. Ei või seda teha, isegi kui tahaksid. 
Kauemat aega ei saa ju hingegi kinni pidada, kopsud ise sunnivad sind suud lahti 
tegema. Kui sa aga vägivaldselt mingi välise vahendiga hingamise peatad, siis sured. 

Ei tohi vaikida, kui pahede kõrvaldamise tee on nii ilmselt ja selgelt nähtav! 

Uuesti kummardus Hus paberi kohale: 

«Kes heast kavatsusest tiivustatuna sõitleb oma ligimeste vigu, see toimib nõnda 
sellepärast, et ta armastab oma ligimesi ja tahab neid aidata. Sest kui me inimest 
tõeliselt armastame, siis tahame teda näha igati täiuslikuna. Vigade paljastamine 
ajavat rahva mässama? Niimoodi süüdistati omal ajal ka Kristust: «Sa ajasid mässama 
kogu Juudamaa, alates Galileast ja lõpetades siin.» 

Ja kui lihtne, kui ääretult lihtne on pahede kõrvaldamise tee! 


Võtke kirikult ära kõik see, mis talle ei kuulu ega ole iialgi kuulunud: ilmalik 
võim ja kuld. Sest kindlasti peitub kõige kurja juur rahahimus. Otsekohe lakkaksid 
igasugune simoonia, altkäemaksude andmised-võtmised ja löömingud soojade 
kohtade pärast, jalamaid jookseksid 

laiali halvad karjased, kui pole enam villa, mida nende hoolde usaldatud talledelt 
pügada. Järele jäävad need vaimulikud, kes pole tulnud mitte valitsema, vaid usklikke 
teenima. Ja kiriku alusmüüriks muutub jällegi tõe ning õiguse kalju, nagu määras 
kindlaks issand, kui ta ütles: «Kes ei ütle ennast lahti kõikidest asjadest, mis tal on, 
see ei või olla hingekarjane.»» 

Hus pani sule käest ja vajus mõttesse... Tõesti, kui lihtne vahend kiriku 
terveksravimiseks! Nii lihtne ja vältimatu nagu hommik öö järel. Kord viibis juba maa 
peal see, kes ütles need kõige lihtsamad sõnad ja kuulutas kõige lihtsamaid tõdesid. 
Vaesed armastasid teda, kuid rikkad ... lõid ta risti. 

Ja siia, Konstanzi, sõidavad ka sedapuhku jälle kokku Annased ja Kaivased ', 
kohtunikud ja variierid ... 

Sel hetkel avanes uks ja ülepeakaela, ilma koputamata tormas sisse Chlumi isand 
Jan. Ta nägu punetas, murelikult kipras kulmude all välkusid silmad: 

«Meile tulevad kummalised külalised, magister. Pür-jermeister, kaks piiskoppi ja 
veel mõned võõrad. Rohkem au ühekorraga, kui mulle meelepärast. Nad küsisid all 
sinu järele.» 

Hus muutus tusaseks. Ainus, mis teda pahandas, oli see, et ta tööst eemale 
kistakse. Just nüüd, kus see nii hästi laabus! 

Trepil oli kuulda sammude müdinat. Siis astusid külalised tuppa. Neid oli seitse. 
Neid juhtis Konstanzi pürjer-meister Heinrich von Ulm, kes võttis enda peale teiste 
tutvustamise ülesande: Trento piiskop, Augsburgi piiskop, paavsti audiitor Ottoboni, 
rüütel Hans Bodman; kahte ülejäänut ta ei tutvustanud. Bodman oli hambuni relvas- 
tatud. Esimesena võttis sõna Trento piiskop. Ta tervitas Husi ja andis talle edasi 
mõnede kardinalide kutse — nende nimesid ta ei maininud —, kes paluvad magistrit 
endale külla, et temaga juttu ajada. Sellest kutsest on teadlik püha isa ja siiatulnute 
ülesandeks on Hus kardinalide juurde saata. 

Chlum ei lasknud silmist relvastatud Bodmafii. Sellal küi pnskop kõneles, läks 
isand Jan akna alla, tehes nii- 

1 Piibli järgi juudi ülempreestrid, kes mõistsid Kristuse süüdi ja andsid ta 
hukkamiseks Rooma asehalduri Pilatuse kätte. — Tõlk. 

suguse nao, et ta ei taha vestlust häirida. Salamahti vaatas ta aknast välja: maja ees 
seisis relvastatud ratsasalk, teised ratsanikud ajasid parajasti Püha Pauli tänavalt ini- 
mesi majadesse. Niimoodi on siis lood! 

Tormakalt pöördus ta ümber, kogu tema diplomaatiline tagasihoidlikkus lendas 
paugupealt tuulde. Barbaarsele hoobile tuli anda vihane vastulöök: 

«Härrased, kas olete teadlikud, kelle kallal te kavatsete vägivalda tarvitada? 
Magister on Rooma kuninga enese otsese kaitse all. Meil on Sigismundi kaitsekiri, 
mis tagab magistrile puutumatuse. Kes tema külge käe paneb, see paneb käe 
kuningliku majesteedi külge. Pidage seda meeles! Magister tuli siia omal tahtel, et 
teda kontsiilil kuulda võetaks. Isegi siis, kui saatan ise oleks siia ilmunud, ei tohiks 
teda enne puutuda, kui tema seisukohad on dispuudil ära kuulatud! Muide, ka õukond 
ei soovi, et magistri asjas enne kuningliku kõrguse saabumist midagi ette võetaks.» 


Hämmastunult jälgis Hus Chlumi ootamatut vihapuhangut. Ta ei näinud seda, 
mida isand Jan oli akna all märganud, ega osanud oma sõbra terava tooni ja ägedate 
sõnade põhjust enesele seletada. 

Kuid seitse meest ukse juures jäid liikumatuks ja rahulikuks. Nad lasksid tšehhi 
aadliku lärmakad sõnad kõrvust mööda, nende näos ei liikunud ükski lihas. Kui 
Chlum lõpetas, ootas Trento püskop paar silmapilku, et veenduda, kas see metsik hääl 
on tõesti vaikinud, siis jätkas samal rahulikul ning kannatlikul toonil, millega oli tea- 
tanud küllakutsest: see, mis ta siin magistrile teatas, on tõesti ainult küllakutse, kutse 
vestlema tulla, ja kuigi ta on sunnitud väga tungivalt rõhutama, et kardinalid soovivad 
tšehhi magistriga otsekohe kohtuda, ei peitu selles pakilisuses siiski midagi niisugust, 
mis oleks õigustanud kõrgest soost isandat neile siin nii. . . nii inetuid kahtlustusi ja 
etteheiteid näkku heitma. 

«Aga miks te siis nii palju palgasõdureid kaasa võtsite?» ägestus Chlumi Jan 
uuesti ja osutas käega akna poole". «Isand Bodam, Bodman, või kuidas ta nimi oligi, 
on kahtlemata nende ülem!» 

Raudrüüd kandev mees tammus jalalt jalale, kergitas kulme, nagu tahaks vastata, 
kuid langetas siis pilgu ega lausunud sõnagi. 

Kuid juba kiirustas seletama Konstanzi pürjermeister: 

«Relvastatud ratsasalk on mõeldud magistri kaitsmiseks. » 

«Me sõitsime läbi terve Saksa keisririigi ega vajanud mingit kaitset,» ei jäänud 
Chlum vastust võlgu. 

«Kuid siin lasub kogu vastutus meil,» kehitas pürjermeister õlgu. «Me ei tohi 
riskida. Linnas on juba praegu rohkem võõraid kui kohalikke elanikke. Me ei tea, kes 
siia kõik kokku on tulnud ja mis võiks juhtuda.» 

Enne kui Chlum jõudis vastata, sekkus Hus. Isand Jan peatus silmapilk, kuigi pidi 
just uute vastuväidete esitamiseks suu lahti tegema; ah, jumal, Chlum teab juba, mis 
nüüd järgneb, kuidas lugu lõpeb! Ka seitse saadikut suunasid õrna külmad ning 
äraootavad pilgud magistrile. 

«Ma mõistan,» ütles Hus, «auväärsed isandad tulid mind kutsuma, et ma läheksin 
kõrgeauliste kardinalidega vestlema. Ma saabusin teie linna selleks, et kõnelda, et kõ- 
nelda isegi kontsiili ees. Kui aga kardinalid soovivad minuga kohe vestelda, miks ei 
peaks ma neile vastu tulema. Teekonnal siia toimisin ma ju niisamuti.» Need sõnad 
ütles Hus pooleldi Chlumi poole pöördununa. «Kes minuga iganes kõnelda ja mulle 
küsimusi esitada tahab, sellele olen valmis alati vastama.» 

Chlum langetas pea ja hakkas vuntsiotsa purema. Seitse meest noogutasid vaevalt 
märgatavalt. Isegi nüüd jäi nende pilk ükskõikseks. 

«Lähme, isandad,» ütles Hus ja mehed astusid kõrvale, et teda läbi lasta. Otse 
Husi kannul väljus ka Chlumi isand. 


Kui nad trepist alla läksid, astus Husi teele emand Fida. Tal oli nutetud nägu ja 
nüüd purskasid tal uuesti pisarad silmist. Ta katsus meeleliigutusest võitu saada ja 
tahtis lahkujale midagi öelda, kuid rüütel Bodman käratas tema peale toorelt. Hus 
õnnistas emandat. Korraga meenus talle hüvastijätt rätsep Poläkiga Tema elutee iga 
tähtsama verstaposti juures seisis lihtne inimene, kes talle hüvasti ütles, kes nuttis ega 
uskunud, et ta teda veel kunagi näeb. Tänaval, mis oli inimestest tühjaks tehtud, 
istusid Hus ja Chlum oma hobuste selga; hämmastaval 

' 1414. aasta oktoobri algul, mõni päev enne teeleasumist, viibis Hus Prahas. 
Rätsep Ondrej Poläk, Betlema kabeli alatine külastaja, lausus Husile hüvastijätul: 
«Jumal kaitsku sind! Mulle tundub, et sa ei tule enam tagasi...» — Tõlk. 

kombel ootasid neid siin juba saduldatud hobused. Kui mõlemad mehed sõitma 
hakkasid, ümbritsesid ratsa palgasõdurid neid igast küljest. 

Sõit ei kestnud kaua, natukese aja pärast oldi kohal. Ratsanikud peatusid 
piiskopilossi, paavsti praeguse residentsi ees. Siin juhatati Hus teisel korrusel 
asuvasse suurde saali. Chlumi isand Jan läks muidugi kaasa, sest ta teatas, et 
Sigismund ise on määranud ta Husi saatjaks ja andnud käsu viibida lakkamatult 
magistri kõrval. Saalis jäeti nad üksi. Kuid päris üksi nad siiski ei olnud. Kolme 
saaliukse juures seisid kahekaupa mõõkade ja hellebardidega relvastatud 
palgasõdurid, ja siis viibis seal veel keegi: kõige kaugemas saalinišis istus keegi 
munk, riietuse järgi otsustades frantsiskaanlane, kiilaspäine vanamees, kes vahtis 
nürilt enese ette ega pannud ümbrust tähelegi. 

Ei võtnudki kaua aega, kui saali astus kaks kardinali. Üks neist oli vana, 
kõndimine valmistas talle raskusi ja pani ta hingeldama, teine oli küll noorem, kuid 
nii lihav, et näis: selle mehe igasugune mõeldavgi vaimuvälgatus upub rasva sisse. 
Chluni isand, kes oli kasutanud Konstanzis veedetud aega mitmete silmapaistvate 
isikutega tutvumiseks, ei tundnud kumbagi; ilmselt ei kuulunud need esimese ega 
teise järgu tähtede hulka. Ja tõesti: nende vestlus Husiga osutus mannetuks ning 
tühiseks. Kogu see jutt dii nii ilmselt ainult suusoojaks räägitud, et mõjus Chlumi 
isandale võõrastavalt ja tekitas temas uusi kahtlusi. Vanamees küsis, miks ja kuidas 
Hus kontsiilile tuli, teine päris, kas on õige, et magister pooldavat ning levitavat 
valeõpetust. Pealegi küsis ta seda nii ükskõiksel häälel nagu pihiisa, kes 
palverännupäeval on ära kuulanud nii palju kahetsejaid, et on kaotanud uudishimu 
nende pattude vastu. Neid küsimusi ei saanud tõsiselt võtta ja Hus vastaski väga 
napisõnaliselt: ta tuli kontsiilile ise, omal soovil ja vabatahtlikult, mingit valeõpetust 
ta pole kaitsnud ega levitanud. 

Kardinalid rohkem küsimusi ei esitanud, noogutasid nõusoieku ja hüvasti j ätu 
märgiks ja lahkusid nõnda, nagu olid tulnudki. 

See arusaamatu intermeedium — seda ei saanud ometi kardinalidega vestlemiseks 
pidada! — äratas siiski raugast frantsiskaanlase saalinišis. Ta lööpas tšehhide juurde, 
ja pilgutades silmi, mis kortsuräost vaevalt välja paistsid, hakkas Husi pinnima. Näis, 
et ta teeb seda lapseliku uudis- 

himu tõttu. Ka rohmakas lähenemisviis mõlemale tšehhile andis tunnistust 
mõistusest, mis vanadusest nõdraks jäänud. Tema küsimused olid lihtsameelsed ja 
meenutasid Husile teekonnal läbi Saksamaa kohatud maainimeste uudishimu, kes 
ühelt poolt kartsid, teiselt poolt aga kippusid kuulsat ketserit näpuga katsuma. Hus 
vastas mungale kannatlikult ning naeratades: ta armastas vanu inimesi, kelle nõtru 
õlgu rõhus elatud elu koorem. Siis küsis munk, kas magister väidab, et leib jääb ka 
pärast pühitsemist leivaks. 

«Muidugi ei väida ma seda ega ole ka kunagi väitnud.» 

«Räägitakse,» noogutas frantsiskaanlane, «et Tšehhimaal ei tunnistata leiva 
muutumist issandaA ihuks pärast pühitsemist.» 

«See pole küll tõsi.» 

Munk tõmbas käega üle oma kiilaspea: 

«Niisiis teie, õpetatud magister, usute, et leiva olemus missa ajal muutub?» 

Chlumi isand ei pidanud enam vastu: 

«Sa küsid juba kolmandat korda ühte ja sedasama. Magister andis sulle juba selge 
vastuse.» 

Munga aukus silmade ähmane pilk mõõtis ehmunult Chlumi vägevat kogu: 


«Andke andeks, suursugune rüütliisand, andke andeks rumalale vanamehele. 
Simplex est senectus, vanadus nüristab aru... Aga mida te arvate Kristuse isiku 
jumalikust ja inimlikust olemusest?» pöördus frantsiskaanlane uuesti Husi poole. 
«Kuidas seletada mõlema liitumist üheks?» 

Hus silmitses teravalt munga nägu, seda ilmetut rauga-maski. See oli tõesti üks 
segasemaid teoloogilisi küsimusi! Kuid sellest hoolimata vastas ta esitatud küsimusele 
kannatlikult ja põhjalikult. 

Frantsiskaanlane noogutas, ja kui Hus oli lõpetanud, pööras munk neile aeglaselt 
selja ning lahkus, jättes mõlemad mehed suurde hämmastusse. Rauk ei läinud oma 
nišši tagasi, vaid seadis sammud ukse poole, kust parajasti sisenes paavsti ihukaitse 
ülem Hans Bodman: 

«Auväärsed kardinalid ootavad magistrit. Teist isandat palutakse lahkelt siin saalis 
oodata.» 

Kuid Chlum ei suutnud oma kahtlusi ja uudishimu enam vaos hoida ja küsis, kas 
rüütliisand teab, kes oli see munk, kes siit parajasti lahkus. 

«See munk? Vend Didacus de Moxena, kõige õpetatum teoloog Hispaanias ja 
vöib-olla kogu kristlikus maailmas. Aragoonia kuningas Ferdinand ise saatis ta siia 
kontsiilile.» 

Chluni isand ei suutnud end enam pidada ja pistis kiruma. Missugust 
nõrgamõistuslikku süütut lapsukest etendas neile see saatanlik kiusaja! Korraga 
meenus talle: selles rebasekoopas, täis lõkse ja püüniseid, peab ta armastatud magistrit 
seda hoolikamalt valvama. Näe, juba väljuski Hus ülema saatel saalist. Et tema, 
Chlum, peab siin ootama? Selles lossis pole kellelgi õigust teda käsutada. Tormakalt 
tõttas ta ukse poole, mis sulgus parajasti Husi seija taga. Kuid sel hetkel langetasid 
palgasõdurid oma hellebardid, ristasid need ja tõkestasid isand Janile tee. Chlum oleks 
raevust äärepealt röögatanud ja katsus hellebarde ägedalt kõrvale lükata, kuid juba 
jooksid kokku teised valvurid ja tšehhi aadlik leidis end teravate piikide rõngast, mis 
muutis ta abituks ning kaitsetuks. 


Nõrga talvepäikese längus kiired tungivad läbi akende saali. Hakkab juba õhtusse 
kiskuma. Kuid Chlum ja Hus tulid siia hommikupoolikul. .. Praegu istub isand Jan 
ikka veel kivipingil, valvurid seisavad ikka veel kõikide uste ees, hellebarciid käes. 
Kurat ja põrgu, küll on mehel kohutav äratundmisele jõuda, et ta on nõrk ning abitu 
nagu väike laps! Chlumi isand ei pööra tähelepanu aja kulgemisele, oma üksi j 
aetusele ega tühjale kõhule. Ta mõtleb ainult magistrile. Seal kusagil nende uste taga, 
nende seinte taga on Hus, kuid tema ei pääse magistri juurde, ei suuda aidata, ei suuda 
midagi teha! Ja nemad ... nemad magistrit juba lahti ei lase. Nüüd said nad ta kätte. 
Nüüd on ta neil peos. Hus — meie Hus! Talleke nende huntide, rebaste, nende 
Antikristuste koopas! 

Korraga avaneb uks. Chlumi isand Jan hüppab jalule: võib-olla... Ei, uksel, kuid 
läve taga ja hellebardide kaitse all, seisab mingi kirjutajake. Ta teatab: suursugusel 
isandal ei maksa magister Jani oodata, magistril läheb veel aega. 

Vaevalt on kirjutaja need sõnad maha võristanud, kui uks klõpsatab uuesti kinni. 
See-eest aga astuvad väljapääsu valvavad palgasõdurid kõrvale, et tšehhi aadlikule 
lahkumiseks teed anda. 

Chlumi isand jookseb saalist välja, juba on ta trepil, kuid peatub siis, keerab hea 
õnne peale paremat kätt paiknevasse koridori, kiirustab, lippab, ei tee väljagi mürast, 
mida tekitavad kiviplaatidel tema rasked ratsasaapad: Siis lööb talle vastu jahe õhk, ta 


viibib lahtises sammas-käigus, kuid ta tõttab edasi, juba jälle on ta uues koridoris, 
mille kummaski seinas on arvukalt uksi. Isand Jan tõmbab mõõga tupest ja põrutab 
lapiti teraga vastu ukse-tahvleid nii hüva- kui ka kurakätt. Mõned pead ilmuvad ja 
kaovad jalamaid; kuid selle jõmpsika seal eespool võtab ta õnneks, uks annab järele ja 
Chlum sööstab sisse, paljastatud mõõk käes; ei puudu palju, et ta torkaks vaimu- 
likurüüd kandva nooruki vastasseina külge, kuid juba karjub ta poisi peale, möirgab, 
et too ta otsekohe, jalamaid ning praegu paavsti juurde viiks! Kahvatu, lõdisev ning 
kohkunud vaimulik taganeb, Chlumi isand hoiab mõõgaotsa tema abaluude vahel. 
Jah, kleerikul ei jää muud üle kui sõna kuulata. Ta juhib Chlumi, kuni seisatab 
väikese ukse taga, avab selle isand Janile ja pistab aadliku selja tagant kibekiiresti 
plehku. Chlumi isand astub sisse; ta on väikeses salongis, kuid — pagana pihta! — 
see on tühi. Ei, seal on veel üks poikvel uks. Ta tungib sisse, ta on hingetu ega suuda 
sõnagi lausuda. Ta langetab mõõga. Tema ees, suure voodi kõrval, mille baldahhiinilt 
ripuvad kardinad, istub tugitoolis tema pühadus paavst Johannes XXIII. Viimase 
kõrval seisab keegi noormees, kes kannab tumedat ilmalikku rõivastust. 

Nagu läbi udu tungib Chlumi isanda Jani teadvusse teadmine, et siin viibib 
peakarjane. Ta ei märka üllatust ega hirmujumet paavsti näol, ta ei märka tolle teise 
ilmet. Aeglaselt laskub ta põlvili, langetab pea ja kasutab seda poosi, mille etikett ette 
kirjutab, et vähemalt hinge tõmmata ja kõnevõimet tagasi saada. 

Kui ta kuuleb tavalist «Pax tecum, mi jüüil»', tõuseb ta jalule. Jah, pontifex 
maximus on käeulatuses tema ees. Kuid selle kõik jätab varju vaimusilma ette kerkiv 
pilt magister Janist, kes viidi saalist minema ja kes ei tulnud enam tagasi. Chlumi 
isand katsub oma ootamatut sissetungimist selgitada. Kuid püha isa taipab kindlasti, 
mis on sundinud teda nii ebatavaliselt toimima: jutt on Husist! 

Püha isa mõistab, kuulab, kuidas tšehhi aadlik talle 


1 Rahu olgu sinuga, mu poeg! (Lad. k.) — Tõlk. 

jutustab, mis juhtus, kuulab tõotusi ja kinnitusi, et Husi ei puudutata, kuulab juttu 
kaitsekirjast, Sigismundist, kes võttis magistri oma kaitse alla. Husi vahistamisest kui 
kõikide lubaduste rikkumisest. . . Palju, palju prahvatab Chlumi isand palvete ja 
vannutuste näol suust. 

Kui isand Jan on lõpetanud, üllatab teda paavsti näoilme: oodatava tigeduse, 
nuhtleva raevu või ebainimliku külmuse asemel väljendab see nägu ainult kurbust, 
abitust, koguni härdustki! 

«Poeg, poeg,» lausub nüüd paavst, «mispärast sa mind oma hinges küll süüdistad? 
Kas siis mina sinu magistri vangi panin? Kes ta siia kutsusid? Kardinalid. Kes lasksid 
ta vahistada? Kardinalid. Sina ilmselt arvad, et mina, paavst, kogu ristirahva pea, olen 
kõikvõimas? Mina pole midagi muud kui mängukann kardinalide käes, olen nagu 
nende vang, kelle saatus ei erine sinu Husi omast. Mine rahus, armas poeg. Teen sinu 
magistri heaks kõik, mis seisab minu võimuses, kuid ütlen sulle juba ette, et minu 
jõud on nõrk. See on ainult köidikutesse pandud inimese jõud. Kuid ühe asja panen 
ma sulle südamele: pane kõik oma lootused Rooma kuningale Sigismundile. Kui ta 
siia jõuab, pöördun ma sinu asjas ise tema poole. Andku jumal, et saaksime su kalli 
magistri JAIle sinu kaitse alla usaldada!» 

Chlumi isand Jan tuigub kergelt, paavsti sõnad tekitavad temas seletamatu 
masendustunde, ta tuigub välja, läheb vaarudes piki koridore, mööda treppe. Ikka veel 
hoiab ta paljastatud mõõka käes. Nüüd pistab ta selle tuppe. Mõõgateral pole enam 
väärtust. Sigismund. .. Ainsaks lootuseks ja magistri päästjaks jääb Sigismund... 


Kui Chlumi isand on paavsti magamistoast lahkunud, muutub Johannes XXIII 
näoilme jälle endiseks. Ta pilgutab silma noormehele, kes seisab tema kõrval: 

«Hull mis hull, kas pole? Niisugune on küll kõigeks võimeline. Hea, et mulle pähe 
turgatas teda Sigismuncli juurde saata.» 

Noormees irvitab: 

«See nõuanne oli tõesti teie pühaduse vääriline. Just täna kandsin registrisse 
kuninga kirja, milles ta teatab, et temal pole selle ketseri vahistamise vastu midagi.» 

Johannes XXIII naeratab leebelt: 

«Ah, poeg, kui kummalised on inimesed! Nad arvavad, 

et nende saatus sõltub sellest, mida nad on teinud, mida rääkinud, missuguse 
otsuse langetanud ja kuidas maailm nende tegusid ja sõnu hindab, kas vajub alla tõe 
või valega-täidetud vaekauss. Narrid, narrid.. . Seda kirja ma tean, armas Poggio. 
Egas me muidu oleks Husl täna vahi alla võtnud! Kuid ma ütlen sulle veel, ütlen sulle 
midagi, mida sa üldse teada ei võiks ega tohiks. Kuid kas ei ole meie kohus avada 
luuletajatele asjade põhiolemus ja lasta neil heita sügav pilk niisuguste kulisside taha, 
mida inimesed kutsuvad poliitikaks, ajalooks, saatuseks? Pane tähele ja mõtle järele: 
Sigismundil oli vaja, et ta kroonitaks pidulikult Rooma kuningaks, sest niimoodi 
suureneb tema autoriteet maailma ja eriti Konstanzi kontsiili silmis. Kuid tema vend 
Väclav TV, kellel on nimetatud kroonile suurem õigus, ei tahtnud tema kroonimiseks 
luba anda. Viimaks laskis ta end siiski pehmeks rääkida ja nõustus Sigismundi 
kroonimisega tingimusel, et see uus Rooma kuningas kaitseb Husi kontsiilil ja lükkab 
ümber Tšehhi kuningriigi vastu tõstetud süüdistused ketserluses. Mina aga vastupidi 
tahan panna kontsiili Husi kohtuprotsessiga tegelema, et sellel kirikukogul ei tuleks 
mõttesse minu isiku vastu liiga suurt huvi tunda. Noh — ja mis juhtub? Sirvime nüüd 
natuke kalendrit. Neljandal novembril kirjutasin ma Sigismundile, et mul on tarvis 
Husi kohtuprotsessi alustada ja lasta Hus vahi alla võtta. Kaheksandal novembril 
krooniti Sigismund Aachenis. Kui ta nädal aega pärast kroonimist sai kirja minu 
palvega, oli Sigis-mundil Väclaviga sõlmitud kokkuleppest saadav kasu juba taskus, 
täpsemalt öeldes — peas. Niisiis olid tal käed juba vabad, et uut profiiti lõigata, et 
mulle osutatava teenega mind ära osta. Täna, kahekümne kaheksandal, jõudis siia 
tema nõusolek ja niisiis võeti Hus täna vahi alla. 

Kui vähe võib ühepäevaliblikas aimata orkaanidest, mis määravad juba ette 
kindlaks tema lennu, elu. .. ja surma! Armas Poggio Bracciolini, poeto laareate,, kas 
sa ei tänagi mind selle eest, et pühendan sind elu ja inimeste mõistmise saladustesse? 
Nendesse, kuhu võivad pilku heita ainult jumalad. Teie, poeedid, olete ju nende kõige 
lähedasemad vennad. Ka teie loote. . . mitte millestki!» Paavst hakkab kõlatult 
naerma. «Ja selle eest peavad teised teile maksma, näiteks mina sulle.» 


1 Loorberipärjaga kroonitud poeet (lad. k.). — Tõlk. 

Kuid see nali ei pane luuletaja nägu särama. 

«Püha isa, kui ma oleksin tõesti nii lähedane jumalatele, nagu te ütlesite, siis 
julgeksin pärast seda, mida teie pühadus mulle praegu-rääkis, küll kuulutada...» 

«Muidugi ei kuuluta sa midagi,» katkestab paavst vaikselt ta jutu, «kui sa pole 
jumal, vaid inimene, sest inimesed võivad nii kergesti oma peanupust ilma jääda! 
Kuid mul ei meeldi küll sugugi lasta luuletajatel nuppe maha võtta, eriti kui ma 
kaotaksin sellisel juhtumil nii suurepärase sekretäri, nagu oled sina.» 

Paavst annab Poggio käe pihta kerge laksu: 


«Ma tean, sa oled mu peale pahane, armas Poggio; selle marmorist Veenuse 
pärast, eks? Kahjuks polnud midagi teha, lugu selle kujuga oli peaaegu niisama 
keeruline kui Husiga. Kuid ma maksan selle sulle kinni, maksan kõvasti kinni. Mine 
nüüd, jäta mind üksi ja pane kõik ilusasti kirja. Jumal olgu sinuga!» 

Kui uks paavsti sekretäri järel kinni on langenud, nihkuvad kerged 
baldahhiinikardinad voodi eest kõrvale ja nende varjust ilmuvad donna Olympie nägu, 
õlad ja rinnad. Paavst naeratab ja hüppab tugitoolist hämmastava kergusega jalule: 

«Kas kuulsite, madonna, milliseid suuri, kogu maailma erutavaid asju juhtub? Ent 
siiski on need nii tühised ja takistavad meil tegelemist teiste asjadega, mis on tõesti 
väga suure tähtsusega! Aga nüüd pühendamegi ennast kahekesi nendele.» 


X IMPERAATOR AUGUSTUS 


Viimase peatuse enne Konstanzi tegi keiser Überlingenis. See asus Bodeni järve 
pikliku lahe kaldal, vähem kui kolme tunni tee kaugusel reisirihist. Sellest hoolimata 
andis Sigismund korralduse seal lõunat süüa. Überlinge-nis tekkis suur segadus. Kuhu 
paigutada väikeses linnas üle tuhande lõunastaja? Kuid see oli lõpuks Überlingeni 
raenõukogu mure; hoopis hullem oli asjaolu, et niimoodi ei jõudnud keiser enne ööd 
Konstanzi. Kojamarssal, kellel oli reisiprogramm täpselt välja töötatud, langes meele- 
heitesse. Ta teadis kogemuste põhjal, mida tähendab Sigismundi puhul lõunasöök. 

Keiser ja keisrinna koos lähimatest aadlikest kaaskond-lastega viidi Überlingeni 
ainukesse esinduslikku saali, linnanõukogu istungitesaali raekojas. Saali seinad olid 
puutahveldisega kaetud ja nikerdatud karniisidega ehitud. Laetalad olid kirjuks 
värvitud ja nendel helkisid kuldselt pronksnaastud. Kõige rikkamate 
linnakodanikkude naised valisid veimevakkadest kõige peenemaid laudlinu, hõbe- 
vaagnaid ja tinast lauanõusid, raehärrade naised ajasid ülepeakaela kokku sööke, 
veine ja kokki. 

Ainus, kes ei kiirustanud, oli Sigismund. Isegi söömisega oli tal aega küll. Kogu 
ootamatusest hoolimata suudeti lõppude lõpuks anda lõunasöök, mis koosnes 
viieteistkümnest roast nagu ikka. Kojamarssal mõõtis murelikult loojuva päikese ja 
silmapiiri vahelist üha vähenevat vahemaad ja andis käsu tõrvikuid küllaldasel ftiääral 
valmis seada. Konstanzis läheb rabamiseks! Nagu nad sinna jõuavad, tuleb neil kohe 
valmis olla jõuluöömissaks, kus jumalateenistust peab paavst keisri juuresolekul. 
Enne seda tuleb ümber riietuda, õhtust süüa .. . Ainuke lootus: sel ööl keegi nagunii 
magama ei heidagi ja hommikuks jõuab kojamarssal kontrollida, kas on korras kõik 
ulualused, öökorterid, tallid. . . tuhande inimese jaoks! Iga kümnes neist nõuab enese 
käsutusse peaaegu tervet lossi. 

Konstanzist vastusaadetud paadid olid Überlingeni rannas juba ammu ankrus. Seal 
leidus vaipadest telkidega suuri kahekümne nelja aeruga paate, kaetud venesid, suuri 
ja väikesi pargaseid, praame voorivankrite vedamiseks. Õhtupäikese mesikollased 
kiired kuldasid veesõidukite käilal asuvate püha Jüri, Christoforose või merineitsite 
pronkskujusid. Sõudjad konutasid heinaküünides, sest kõik trahterid olid puupüsti 
täis; nendes kinnitasid keha keisri palgasõdurid ja teenrid. 

Lõpuks kutsus Sigismund kojamarssali enda juurde ja teatas talle, et nad jäävad 
sinna ka veel pärast õhtusööki. Ärasõiduks läheb täpselt tund aega enne südaööd ... 
Kesköömissa? Küll jõuab. Jah, las paavst ootab natuke. Kogu Konstanz, kõik peavad 
keisrit ootama. Mida kärsitumalt nad ootavad, seda vägevama mulje jätab neile keisri 
saabumine. Konstanzi sissesõidust teatab linnaisadele kojamarssal! Protsessioon 
täpselt eeskirjade kohaselt, õigete intervallidega, heerolditega ja nõnda edasi. .. Ja 


tõrvikukandjaid nii arvukalt, et need moodustaksid kahel pool rongkäiku katkematu 
ahela. 

Päikeseketas lõõmas punasena silmapiiril ega suutnud enam silmi pimestada. Siis 
vajus ta aeglaselt läänes kõrguvate küngaste taha. Lumi säras värvitoonides, mis Ula- 
tusid roosast ja külmrohelisest tuhkhalli siniseni. Jää-kirme, mille olid lõhkunud 
paadikäilad, hakkas uuesti kõvaks koorikuks tõmbuma. Kojamarssal tegi kõige aru- 
kama otsuse, mida antud olukorras teha võis: ta viskas oma toast välja sekretäri ja 
kirjutaja ning heitis kõvale pingile pikali, et natuke aega magada. 

Täpselt tund aega enne südaööd sõideti välja. Aerud laksatasid külma vette. 
Väikesed lained sulisesid paadi-parraste all ja panid võbisema tõrvikute leegitsevad 
vastuhelgid. «Järvest kerkis niisket külma. Ei aidanud telgid ega karusnahad. Kõige 
suurematel paatidel süüdati raud-korvide sees puuhalud. Kallas kadus pimedusse, 
Überlingen jäi selja taha, Konstanzi tulesid aga polnud ikka veel näha. 

Kõige rohkem külmetas kuninganna. Ta tundis igatsust sooja kodukandi, Celje 
järele. Barbara, kes oli sunnitud koos Rooma kuningaga lakkamatult külmades Põhja- 
Alpi-des rändama, meenutas Kraina mägesid, mis rohelistena ning naeratavatena 
sooja lõuna poole vaatasid. Kuninganna ei armastanud reisimist, samuti ei 
armastanud ta Sigismundi. Mõlemad valmistasid ainult ebameeldivusi. Oli hea, et ta 
kuningannaks sai, kuid oli halb, et tal polnud aega seda seisundit põhjalikult nautida. 
Kui ta saaks endale kodus oma õukonna sisse seada! Sellise väikese, hubase, valitud 
õukondlastest koosneva õukonna. Küll ta juba valida oskaks! Ungari kavalerid ja 
ilusad mägilased, puha noored ja sahvtised nagu kohikuked! — Ei, see võrdlus ei 
kõlba kuhugi, see on ju läbini vale. — Esimestel on veres päikeselise = pusta lõõm, 
teistel Kraina viinamarjakobarate tuli. Ühtekokku on seda tuld nii palju, et nende 
meeste keskel tunned ennast nagu väikeses põrgus, väikeses, hubases, meelierutavas 
põrgus. Korraga sai Barbara teadlikuks, etta arutleb nagu vananev naine. Vuih! Ja 
ta on kõigest kahekümne kolme aastane! Aga võib-olla on ta tõepoolest juba vana, on 
vananenud siin, kus ta viibib otsekui põrgus, kuid kõledas, külmas põrgus, kus 
pakane on kaanetanud järvepinna jäise põrandaga. Ainsatena hõõguvad siin — peale 
süte soojenduskorvi-des — Barbara silmad, mis kurjalt välkudes ainiti ettepoole 
vahivad. Seal tema ees sõidab oma paadiga Rooma 

kuningas, kes veab oma naist kui abitut kompsu, karusnahkadesse ja tekkidesse 
mähitud pakimütsakat kaasa. Sigismundi kogu see palagan muidugi lõbustab. 
Loomulikult! Aga millist vaeva peab nägema Barbara, et keset seda lakkamatut möllu 
ja reisimist natukenegi meelt lahutada! Sest tunda rõõmu oma abikaasa imetlemisest 
see aeg on Barbaral ammugi möödas. Ta tunneb Sigismundi liiga hästi, ja viimase 
teatraalsus ning veetlus, millega ta oskab inimesi võluda, ei avalda enam ammu 
kuningannale mõju. Barbara on tuhat korda näinud, kuidas Sigismund siristab üht ja 
sama peibu-tuslaulu, täis lipitsemist ning teesklust, olgu siis tegemist mõne 
kurtisaaniga või Rooma kuninga krooniga. 

Viimaks ilmusid Konstanzi tuled nähtab»le. Sõudjad rõhusid aerudele, tüürimees, 
kes takti lõi, kiirendas tempot. Siis tungisid rannalt kõrvu pasunasignaalid ja ootava 
rahvasumma kume kära. 

Üksteise järel randusid paadid Püha Konradi silla juures. Sadamatrepile oli 
laotatud vaip, mille veertel seisid spaleeris linnavahid. Rooma kuningat ootasid 
paavsti, kontsiili ja linna saadikud. Kui Sigismund jala Konstanzi pinnale tõstis, 
hakkasid huilgama fanfaarid ja korraga lõid kõmisema ka linna kõikide kirikute 
kellad. Saatkonnad ütlesid järjekorras pidulikke tervitussõnu. Pika ootamise vältel 


olid inimesed kõvasti külmetada saanud ja ladinakeelne jutt tuli nende siniseks 
tõmbunud huultelt suure vaevaga kuuldavale. Saadikute taga vahtis kannatlikult 
musttuhat päevavarast, kes pärast tseremoniaalset vastuvõttu pistsid karjuma ja 
kuningale «elagu!» hüüdma. Nüüd alustasid kojamarssal ja tseremooniameister oma 
peaüles-ande täitmist: rongkäigu ülesrivistamist. Heeroldite ja hobustel istuvate 
pasunameeste kannul tuli ungari ratsanike salk, kes kandis leopardinahku. Kohe nende 
taga sõitis kuningas valgel täkul, järgnes kuninganna kandetoo-lis, mis rippus kahe 
punase ja kuldse sadulavaibaga kaetud muula vahel, kuninganna taga — niisamuti 
kande-toolides — tulid Bosnia kuninganna Elisabeth ja Würtem-bergi vürstinna 
Anna. Kandetoolide taga liikus kõrgest soost ratsanike rongkäik: Saksi kuurvürst 
Ludwig oma isikliku heeroldiga, lõputul hulgal krahve, paruneid, rüütleid, 
ihukaitseväelasi, palgasõdureid, oukonnadaame, paaže, kõrgeid riigiametnikke, 
kirjutajaid ja teenreid. 

Tõrvikukandjad marssisid protsessiooniga kaasa, tõstes tulelonte pea kohale. 
Konstanzi lippurid langetasid kuninga auks linnalipud, pasunamehed asetasid 
fanfaarid huultele, trummilööjad panid trummid porisema. Rongkäik marssis linna. 

Protsessioon liikus piki tänavaid, mida palistas tunglev rahvasumm, liikus kisa, 
elaguhüüete, muusikariistade kõmina ja kirikukellade kumina saatel, vingerdas mööda 
kõveraid tänavaid, kulges risti üle väljaku ja pööras jälle ümber nurga. Pikk ja aeglane 
rongkäik, mida kogu ulatuses ääristasid kaks paralleelset tõrvikunööri, sarnanes,suure 
helendava röövikuga. Tõrvikud vilkusid, pildusid sädemeid, aeg-ajalt pahvatas neist 
punetavat suitsu. Ja tõrvikute valgusel helkis ja sätendas kuld ning kard, loid särama 
karmiinpunased ornaadid, hakkasid läikima nahkmantlid, hobuste karv ja 
auandmiseks tupest tõmmatud mõõkade teras. 

Sirgelt, näost särades ja veetlevana istus Sigismund oma valge ratsu seljas. 
Loitvate tõrvikute kuma andis tema punakatele vurrudele pronksise varjundi. Ta 
naeratas, noogutas kord hüvakule, kord vasakule ja tervitas tõstetud parema käega, 
mida kattis lumivalge kinnas; selle nahksõrmedesse oli pistetud sõrrnuseid, mille suu- 
red kivid sätendasid. Kivid täitsid hästi oma otstarvet, kuigi nad olid' ainult värvilisest 
klaasist, vähemalt kõige suuremad, millega olid asendatud nende ehtsad eelkäijad; 
viimased oli tema kuninglik kõrgus hiljuti maha müünud või panti pannud. Kuid 
pealtvaatajad ei teadnud seda ega saanudki teada, ja praegu ei mõelnud sellele ka 
Sigismund. Tema silmad peatusid üksikutel nägudel selles rahvamurrus ja tekitasid 
mulje, nagu puuriks tema pilk tähendusrikkalt iga inimest. Niisuguse mulje oskas 
Sigismund enesest jätta, ehkki ta kogu seda vaatepilti üldse tähele ei pannud. Ta 
mõtles ainult sellele, et praegu sõidab ta Konstanzi. Sõidab linna, mis on lähemate 
kuude vältel maailma tsentrumiks. Ja tema, nüüd juba «kroonitud Rooma kuningas, 
muutub selle tsentrumi teljeks. Tema ümber peavad keerlema hakkama kontsiil, 
paavst, kuningad, vürstid, saadikud, ja nende, kogu Euroopa ja kogu ristirahva 
esindajate näol ka kiriklik ning ilmalik poliitika, võim ja kuld, elu ja surm. Annaks 
jumal, et ta saaks seda kõike niimoodi keerlema panna, nagu talle meeldib. 

Barbara aga surus end oma kandetoolis tugevasti patjade vahele, et jääda kardinate 
varju ja pääseda selle armetu pesa vahtimisest, kus tal tuleb nädalate kaupa nagu keti 
otsas istuda. Muul ees, muul taga ja nina ees Sigismund. Neetud saatus! Neetud 
igavus! 

Sigismund oma isikliku kaaskonnaga sõitis kõigepealt raekotta, et seal ümber 
rõivastuda ja ennast natuke soojendada. Kui ta oli oma palja keha hõõguva kamina 


paistele seadnud, saatis ta kõik teenrid minema ja laskis kutsuda Osvald von 
Wolkensteini, kes keisrit juba ootas. 

«Lao siis oma uudised lagedale,» tervitas Sigismund tuppa astunud luuletajat ning 
nuhki, kes jpäfast etiketi-kohast tervitust ilma pikema jututa tugitoolis istet võttis. Ta 
hakkas silmitsema paljast mehekeha kamina ees, tugevate sitkete musklitega keha, 
täis jõudu ning nõtkust. 

«Veel oled sa traksis poiss,» mõtles Osvald von Wolkenstein, «aga varsti hakkad 
sa rasva minema; seda on juba praegugi näha. Ja siis lendab kogu su mehelik ilu 
kõikide kuradite juurde, kelle hulka sa juba ammugi nagunii kuulud. Kui sa siin 
praegu nõnda mu ees seisad, pole millestki aru saada, et sa oled Rooma kuningas, nii- 
sama hästi võiks sind pidada möldriselliks ja. . .» 

«Noh?» virgutas Sigismund külalist, ilma et oleks peadki pööranud. Ta laskis 
leekidel oma haraliaetud sõrmi soojendada. Tulekuma veikles tema käsivarsi katvatel 
punakatel karvaudemetel. 

«Uudiseid on laialt, kuninglik kõrgus,» alustas von Wolkenstein. «Hakkame ehk 
peale teie armsast sõbrast, pühast isast. Temal vaesekesel ei ole õnne. Vedas siia 
kokku terve karja prelaate, et need aitaksid tal hääletamisel võidumeheks jääda, aga 
need kardinalikaabakad tõmbasid teda alt: hääli ei loeta peade, vaid rahvaste kaupa. 
Igal rahval on üks hääl. Nii ei maksa Johannes XXIII-1 võitu loota. Ta märatseb 
hirmu pärast. Prantslased läkitasid siia oma kõige kangekaelsema eesli, d'Ailly, ja siis 
veel selle voorusest krõbiks sooldunud tursa — Gersoni. Paavst lootis, et vähemalt 
viimane neist jääb tal siin nägemata, aga mees tuli ikkagi. Teie kõrgus teab kindlasti, 
missugune oh d'Ailly ja Gersoni kõikide laulude refrään: «Kontsiil seisab paavstist 
kõrgemal!» Nad üürgavad seda nagu vana Cato, kes lakkamatult kordas, et Kartaago 
tuleb hävitada. 

Niimoodi tahavad nad paavsti hävitada. Gerson on isegi mingi teose kirjutanud. 
Ta kinnitab selles, et kõlbmatut paavsti võib niihästi vangi panna kui ka hukata... 
Samuti kuulsin ma, et ta koostavat Johannes XXIII pattude ja kuritegude registrit, 
mingit üldist süüdistust. Kui see on tõsi, siis ei jätku niisuguse dokumendi 
meisterdamiseks ka kõige suurema jäära nahast. . . Nojah, muidu aga muutub meie 
armas Konstanz väga rõõmustaval kombel provintslikust Abderast maailma 
pealinnaks. Ta on nii paksuks läinud, nagu saaks ta hommepäev kolmikutega maha. 
Aga sellise tühja-tähjaga ei hakka ma kuninglikku kõrgust tüütama. Koostasin 
nimekirja kõige tähtsamatest isikutest, kes Konstanzis viibivad: märkisin ka, kuhu nad 
on majutatud. Teie kõrgeaususel tuleb ajutiselt Peters-hauseni kloostris elada, kuni 
teile linnas maja täielikult korda seatakse.» 

«Ja kuidas läheb meie kaasmaalasel?» katkestas Sigismund rüütli jutu. 

«Teie kaasmaalasel? Ah temal — Husil! Tema on juba luku taga. Paavst ei 
julgenud teda oma residentsis hoida, ja nõnda peeti teda algul kellegi kanteri pool 
vangis, kuni jõuti valmis spetsiaalse kongiga dominikaanlaste kloostris järve ääres. 
Mungad pidid seal kõigepealt ukse rauaga üle lööma ja aknale võre ette panema. 
Kongi keskele püstitati jämedatest palkidest suur puur, kuhu ta ööseks kinni 
pannakse. Ühesõnaga — teda hoitakse nagu silmatera. Muide, teine tšehh, kes on 
Husiga kaasas, tegi kohutavat lamenti, avaldas pika protestikirja, mille liimis enne teie 
majesteedi saabumist isegi majaseintele. On see alles tüütu sell, juba homme tahab ta 
tulla teie kõrguse juurde audientsile. Vastutuse selle loo eest veeretab paavst kardi- 
nalidele, kardinalid aga paavstile. Kuid mõlemad kardavad teie kõrgeausust, ehkki 
paavst kinnitab, et sai Husi vahistamiseks Rooma kuningalt selgesõnalise nõusoleku.» 

Sigismund naeratas: 


«Nojah, midagi selles vaimus ma talle kirjutasin. Aga — selgesõnaline nõusolek? 
Muidugi, seda võib ka niimoodi tõlgitseda. Kuid ma formuleerisin selle ettevaatlikult, 
et jääks võimalus ka tagasi tõmbuda. Pean veel mõnda aega Tšehhimaaga õrnalt 
ümber käima. Miks ma peaksin ära tõukama .. . oma kalli päranduse!» 

Von Wolkenstein torises tusaselt: 

«See oleks siis kõik.» 

Sigismund hakkas juba riietuma. Ta andis poeedile käsu: kutsugu teenrid 
sinna. 

«Miks sa nii kurb oled, lüüra ja rahakoti rüütel?» küsis, kuningas naerusui. 

«Lüüra rüütel ma vahest veel kuidagi olen, aga rahakott põeb nii ränka tiisikust, 
et. .. Siin on kõik kole kallis, teie kuninglik kõrgus.» 

«See on jälle sinu refrään, tean küll. Noh, vaatame, mida su tõbise tengelpunga 
heaks teha annab. Vajad viljateri oma turteltuvikese jaoks, eks?» 

Wolkenstein muutus süngeks ja raputas pead: 

«Ei, enese jaoks. Kaupmehed nöörivad siin veini eest hingehinda.» 

Keiser pahvatas naerma: 

«Ah nii on siis lood! Turteltuvike on külm kui jää ja sina uputad ärapõlatud 
armastust veinikannu. Kes ta õige on? Ütle mulle ja ma ostan ta sulle.» 

«Ei enam. Ta on juba ostetud.» 

«Ei loe, ma maksan rohkem; sinu puhul ma ei koonerda. Kes ta siis ära ostis?» 

Von Wolkenstein ohkas lootusetul häälel: «Püha isa!» 

Kui keiser raekojast väljus, ootas teda juba Konstanzi linna tervituskingitus: kaks 
raskest brokaadist oivalist baldahhiini. Kandjad, kes olid riietatud Konstanzi lipuvärve 
matkivatesse rõivastesse, tõstsid baldahhiinid jalaA maid Sigismundi ja Barbara 
kandetooli kohale. Kui rongkäik hakkas kiriku poole liikuma, oli käes juba kolmas 
tund pärast südaööd. 

Täpselt kell kolm algas pidulik jõuluöömissa. Väikeaad-likud ja pisikesed 
ametnikud ei pääsenud üldse kirikusse. Kõik pingid, vahekäigud, külglöövid ja 
uksealunegi olid rahvast puupüsti täis. Rahvasumma hingeõhk, lumest niiskunud 
karusnahkadest tõusev aur, viirukisuits ja leegitsevad küünlad, mis põlesid 
tuhandetena seinte ja sammaste külge kinnitatud küünlajalgades ja võlvkaartest 
rippuvates rataslühtrites, — see kõik muutis õhu raskeks. Otse presbüteriumil ääres 
olid aset võtnud riikide saat- 

1 Presbüterium — plats kirikus peaaltari ees, mis kerkib muust põrandast 
tavaliselt astme võrra kõrgemale. Selle pikikülgedel on pingid kõrgemate vaimulike, 
kapiitli liikmete ja tähtsate külaliste jaoks. — Tõlk. 

konnad ja esindajad, nende taga kireva karjana aadlikud, kõrged vaimulikud ja 
ülikoolide õppejõud. Kuninga ja kuninganna troonid asusid mõlemal pool altarit 
presbüteriumi pinkide ees, kus istusid peapiiskopid ja kõige kõrgemad kontsiilist 
osavõtjad. 

Kuid keisri troon jäi tühjaks, sest Sigismund aitas paavsti missa pidamisel, 
teenides teda nagu diakon. Seljas kullakasvalge vaimulikurüü, kuid keisrikroon 
peas, nõnda liikus ta altari ees, ulatas paavstile kord paremalt, kord vasakult poolt 
evangeeliumi, asetas Johannese õlgadele palliumi”, laskus põlvili ja tõusis jälle püsti, 
püüdes endale oma liigutuste sujuvuse ja pooside elegantsusega inimeste tähelepanu 
tõmmata. Jah, ta teenis paavsti, kuid seejuures tajus ta peaaegu kehaliselt, et. 
pealtvaatajate pilgud on koondunud temale. Täna on jumalateenistuse keskseks kujuks 
tema, mitte see vana ning tüsedusest kohmakas paavst, kel tiaara peas. Eriti paistis 


see siis silma, kui tseremoniaal seadis Sigismundi paavstiga vastamisi: väikese rauga 
kõrval seisis mehine, sihvakas ning tugev hiiglane. Peale liigutuste ja pooside pani 
Sigismund niisama suurt rõhku kaoma hääle veetlusjõule, kui ta laulvalt vastas 
Johannes XXIII kähisevale häälele. Sigis-mundi laul, mis kerkis laiast tugevast 
rinnast, helises nagu kirikukell; paavsti laul aga meenutas mõlkis poti plärinat. 
Kuid paavst pidi seda mängu kaasa tegema, ehkki ta väga hästi mõistis, miks 
Sigismund siin niimoodi tembutab. Niisiis mängiski paavst kaasa, ükskõikselt, 
professionaalse rahuga, ja ainult siis, kui Sigismund pidi põlvili laskuma, riivas ta 
keisrit põgusa pilguga kortsuliste laugude alt: tore pilt kõigest hoolimata — keiser 
põlvitab tema ees. Kuid siis oli Sigismund uuesti jalul ja põrutas evangeeliumi 
sõnadega vastates valjusti, erakordselt valjusti, nii et paavstki tahtmatult tema poole 
vaatas. Ja Sigismund laulis nii, et lubi kukkus laest: «Aga sündis neil päevil, et sõna 
keisrist Augustusest välja läks...» — iga sõna võrdus märkitabava hoobiga. Seda 
häält kuuldes tõmbas Johannes XXIII oma ornaadi pantseri ail küüru selga. Ja 
viimaks, viimaks pidi paavst Sigis-mundile koguni mõõga pihku pistma ja teda 
õnnistama. Keiser hoidis haljast mõõka otse enda ees, küünlahelkide säras põles selle 
metalltera sihvaka leegina. 

1Palliu m — katoliku kirikus paavsti või peapiiskopi ameti-riietusse kuuluv 
õlgadelt allarippuv valge riideriba. — Tõlk. 

Pärast kesköömissat laulis koor «Aukiitust», siis järgnes teine missa, «Valgus 
koidab», siis kolmas, «Üks laps on meile sündinud». Üheksa tundi ootasid, seisid, 
tukku-sid, tammusid kirikulised jalalt jalale, enne kui jumalateenistus lõppes Peetruse 
suure õnnistusega, mida paavst usklikele jagas. 

Väsimusest ümber kukkumas, nõnda komberdas Johannes XXIII käärkambrisse. 

Sigismund, ikka veel reibas ning naeratav, kõndis nõtkel sammul kirikuvõlvide 
all. 

Barbarale meeldis kõige rohkem mees, kes istus pres-büteriumi ees diplomaatidele 
määratud pinkidel esimeses reas paremalt arvates kolmandana. See oli Etioopia keisri 
noor saadik. 

See öö, mis oli vahepeal juba päevaks muutunud, näis ilmselt lõputu olevat. 
Sigismundi kaaskond siirdus pärast missat oma majutuspaika linnamüüride taga, 
Johannes XXIII aga palus keisri kohutavast väsimusest hoolimata otsekohe pärast 
missat, veel enne sõitu Petershausenisse endale külla. 

Sigismund teadis väga hästi, et sellest kohtumisest on huvitatud eeskätt paavst. 
Kummalisel kombel ei kasutanud ta seda asjaolu ega lasknud end pikalt paluda. Ta oli 
suurepärases tujus. Pärast kõiki neid tembutusi, mis ta missa ajal oli sooritanud, tundis 
ta ennast erakordselt tugevana ja peale selle ahvatles teda iga võimalus, kus tä seda 
jõudu uuesti võis näidata. 

Paavst ei võtnud teda vastu mitte piiskopilossi audientsisaalis, vaid väikeses toas, 
mida ta oma ajutises residentsis kasutas kõige intiimsemateks vestlusteks. Selle väi- 
kese saali kõrval oli paavsti magamistuba, kuhu viis ainult üks uks. Konstanzis 
veedetud kahe kuu jooksul oli paavst siin väga vähe külalisi vastu võtnud ja mehi 
leidus nende hulgas vaid haruharva. 

Sellal kui Johannes XXIII laskis laias polsterdatud tugitoolis vähemalt oma kehal 
mõnusasti puhata, kõndis Sigismund toas edasi-tagasi, nagu ei tunneks ta põrmugi 
väsimust. Vestluse kestel, mis algas vastastikuste viisa-kusa valdustega, jälgisid 
paavsti silmad lakkamatult kuninglikku majesteeti, seda elavat pendlit, kes siia ja 
sinna liikus. Siiski polnud Sigismundi jalutamine ainult reipusest tingitud žest. 
Paavstile kippus naer peale. Talle 

tegi nalja, ent tekitas ka tunnustavat imetlust, kui ta märkas, kuidas Sigismund 
jalutades puudutas iga kardinat ja gobelääni, mis kattis seina või rippus akna ees. Ei, 
tal pole vaja karta, siin pole kedagi peidus, siin ei viibi ühtegi eelseisva vestluse 
kõrvalist tunnistajat. Ja Rooma kuningas, kes oli parajasti viimasele kardinale müksu 
andnud, tuli kohe paavsti juurde ja võttis tugitoolis tema vastas istet. Nüüd oli 
kristliku maailma kahe kõige vägevama mehe vahel ainult väike laud, millel vedelesid 
mõned meelega segipaisatud dokumendid, ja siis oli seal ilmselt veel midagi, kuid 
seda varjas praegu pärgamendileht. 

Nüüd Sigismund juba ootas, et algaks asjalik kõnelus, ja jättis paavsti hooleks 
jutulõnga kerimise. 

Jah, Johannes XXIII-1 on suur mure, mis eelkõige ja ränkraskelt tema südant 
rõhub: kas Sigismund võib anda talle kindla tagatise, et tunnistab teda alati ja igas 
olukorras ainsaks seaduslikuks paavstiks, teda ja üksnes teda? Kas Sigismund hakkab 
teda kui seaduslikku paavsti kaitsma? Kas keiser jätab talle täieliku vabaduse Kons- 
tänzi jääda või siit lahkuda, kui Johannes seda õigeks peab? 

Sigismund vastas otsekohe. Kui palju inimesi oli ta selle võttega sisse vedanud! 
Nad pidasid tema .nobedaid vastuseid pealiskaudsusest tingituks. Tegelikult rääkis 
Sigismund soravalt ja pikalt-laiält, et suust voolavate sõnade ajal hästi järele mõelda, 
mida ta kõnelda tahab ja kui palju ta - sellest tegelikult välja ütleb. Nõnda laotas ta ka 
nüüd paavsti ette terve girlandi kinnitustest, tõotustest ja tõendustest, kui vankumatu 
on tema truudus Johannes XXIII vastu, kes on ju kadunud Aleksander V ainus 
seaduslikult valitud järglane, sest nii Benedictuse kui ka Gregoriuse tagandas juba 
Pisa kontsiil. Et Johannes on seaduslik paavst, selles pole vähimatki kahtlust. 
Mainitud asjaolust järeldub, et tema, Rooma kuningas, tunneb ennast lihtsalt 
kohustatud olevat paavsti kõikide tema käsutuses olevate jõududega kaitsma. Ja 
need jõud — võtku Johannes XXIII teadmiseks! — on suured, suuremad, kiri võib 
arvata! Tunduvalt suuremad, kui võib arvata kas või paavst ise! Niisugused 
tagatised, mis tuginevad sõna asemel mõõgale, peaksid Johannes XXIII-le kindlasti 
rahustavalt mõjuma. 

Paavst püüdis kõigest jõust sellist nägu teha, nagu tunneks ta tõesti rahulolu sellest 
ähvardavalt rõhutatud vih- 

jest Rooma kuninga võimsusele. Noh, ja edasi? Kas Sigismund lisab veel 
midagi? 

Ei, keiser vaikis ja näis arvavat, et ta on Johannesele juba ammendava vastuse 
andnud. 

Nõnda ei jäänud paavstil muud üle kui tulla uuesti tagasi selle juurde, millest ta oli 
kord juba rääkinud ja millest Sigismund ilmselt meelega välja ei teinud. Ta on 
õnnelik, et võib end tegelikult juba käesolevast hetkest peale väljaspool hädaohtu 
tunda ja et tal peale selle on tegutsemiseks vabad käed. Ka viimane asjaolu on väga 
tähtis, sest praegu ei tea keegi, kuidas asjad kontsiilil arenema hakkavad. Igatahes 
võib kätte jõuda hetk, kus paavstil osutub vajalikuks oma väärikust säilitada kas või 
niimoodi, et ta ei lase seda kontsiili miljöös määrida. 

Nii, siin see haige hammas ongi! Nüüd oli Sigismundil tegemist, et naeratust 
varjata. 

«Järelikult arvestab teie pühadus võimalust Konstanzist oma heaksarvamise järgi 
ära sõita, isegi siis, kui kontsiil ei ole veel pooli asjugi lahendanud?» Keiser kallutus 
rahulikult ettepoole ja hakkas tähelepanelikult oma vestluskaaslast silmitsema. 


Paavst lõi tahtmatult silmad maha: «Niisugust võimalust peab paratamatult 
arvestama.» «Väga tõenäoliselt tähendaks see ka. .. kontsiili lõppu, selle 
laialisaatmist.» 

«Võib tekkida olukord, kus on kasulikum ja jumalale meelepärasem kontsiil laiali 
saata kui lasta tal toime panna hoopis hulle asju.» 

«Hullu asja nagu püha isa tagandamine kontsiili otsusega?» Sigismund istus jälle 
mugavalt toolikorjule nõjatudes ja rääkis täiesti rahulikult, nagu oleks jutt kõige 
igapäevasematest asjadest. «Teatud tingimustes võib kontsiili laialisaatmine armsale 
jumalale tõesti meeltmööda olla, kuid mulle ei ole see mingil tingimusel meeltmööda. 
Ma ei armasta niisugust pala, niisugust kogu ristirahva äranuditud ja pooltoorest 
kontsiili. Selliseid on juba küllalt olnud!» 

Paavst kõhkles hetke. Kas ei peaks nendele teotavatele sõnadele teoloogiliste 
argumentidega vastu astuma? Kuid korraga ta loobus sellest mõttest. Need ei aitaks. 
Ta katsus hingelist tasakaalu tagasi saada ja võttis appi asjalikumad ning arukamad 
argumendid: 

«Jutt ei ole minust. Minu suhtumine kirikukogusse on 

selge. Ma ei tunnista iialgi, et kontsiil seisab paavstist kõrgemal. Juba selles, et 
kontsiil kutsuti kokku seadusliku paavsti eluajal, on midagi ebaloomulikku, vastikut .. 
» 

«Meie kahekesi kutsusime selle kokku,» naeratas Sigismund. «Pealegi on 
kirikulõhe ajal igal kristlasel õigus kontsiili kokkukutsumist nõuda.» 

«Seda räägib Gerson!» pahvatas paavst. «Prantslased!» Viimaks tuli talle ometi 
hea mõte: «Ka selles peitub hädaoht, kui kontsiil hindab oma jõudu üle ja ajab nina 
püsti. Ta ei pruugi sugugi ainult minu kallale tormata! Jumal teab, ütlen seda veel 
kord, et jutt pole sugugi minust. Olen juba küllalt kaua alandlikult tiaara raskuse all 
äganud. Kuid jutt on põhimõttest, kiriku autoriteedi alusmüürist. Sest... sest see 
mässumürk võib levida, laiali valguda, ja siis ei peatu ta isegi kõige kõrgema ilmaliku 
autoriteedi ees!» 

Paavsti nägu punetas, veresooned tukslesid ja silmad pilkusid hirmunult. 
Sigismundil hakkas peaaegu kahju vanamehest, kes teda siin nii juhmakalt kohutada 
püüdis. Kuid haletsemisest oskas Rooma kuningas alati ruttu jagu saada. 

«Teie pühadus,» kõlas Sigismundi hääl väga rahulikult, kuid muutus iga öeldud 
sõnaga aina jahedamaks, «minu pärast ei tarvitse te oma pead valutada. Kontsiil 
tegeleb praegu ja ka edaspidi ainult kiriku asjadega. Minul. . . minul on oma mured, 
teistsugused, täiesti teistsugused mured. Õpetuses, et kontsiil seisab paavstist 
kõrgemal, on ka oma tõetera. Näiteks kui püha isa saaks hakkama nii 
seninähtamatu - ettevaatamatusega, nagu on — kontsiililt lahkumine enne 
lõppotsuste tegemist, siis võikski juhtuda, et kirikukogu sellest hoolimata, just 
mainitud teooria alusel, oma tööd jätkab. Ta lahendab niisugusel juhtumil 
küsimusi muidugi ilma paavstita ja astub võib-olla koguni püha isa vastu välja. Eriti 
kui ta näeb, et ristirahva ilmalik pea — käesoleval juhul minu vääritu isiku näol 
tunnustab seisukohta, mille põhjal kontsiil seisab paavstist kõrgemal. Sellest 
hoolimata tekitaks niisugune vahejuhtum — võib-olla tal lõppude lõpuks ei olegi 
suuremat kaalu kui mõnel igapäevasel vahejuhtumil —, sellest hoolimata tekitaks ta 
kahtlemata mõningaid ebameeldivusi. Kuid mina ei armasta ebameeldivusi, mul ei 
ole aega ega tahtmist nendega tegelda. Mul on tähtsamad asjad ees. 

Mul on vaja, et kontsiili töö läheks libedalt, mul on vaja, et see annaks lõplikke, 
tõhusaid ja positiivseid tulemusi. Ma ei või lubada, et seda kõike miski ohustaks või 
pidurdaks. » 

Korraga hakkas Johannes XXII Sigismundi silmis muutuma raugaks, kelle 
vajutasid ligi maad elatud aastate koorem ja vaevad. Paavst nägi küll, et Sigismund jäi 
istuma, et ta on meeleldi valmis püha isa juttu kuulama, kuid Johannes XXIII ei 
teadnud enam, mida ta keisrile veel peaks ütlema. Kuid ta peab siiski õnne katsuma. 
Praegu on tal suur võimalus. Kes teab, kas niisugust juhust veel kunagi tuleb? Aga 
mida Sigismundile ütelda? Mida välja nuputada, kui tunned juba praegu, et seda 
meest ninapidi ei vea? Järelikult pole mingit mõtet ettevaatlik olla, kavaldada ja 
teeselda. VähemÄt muudab see loo lihtsamaks. 

«Saan aru — kuidas küla mulle, nõnda mina külale. Armas poeg, ka teil on oma 
mured. Võtame kas või selle loo tšehhi ketseriga, kellele te andsite kaitsekirja. Kont- 
siil pani ta vangi.» 

«Kontsiil?» naeratas Sigismund nüüd uuesti. «See pole tähtis, kes ja kuidas. Ma 
tean, et lõppude lõpuks leppisime meie kahekesi selles küsimuses kokku.» 

«Mul on ka selline tunne,» katkestas teda Sigismund, «kuigi ma ei ole nii kindlalt 
veendunud, et te mu viimases kirjas sellest punktist päris õigesti aru saite.» 

Paavst heitis Sigismundile ehmunud pilgu. Mis selle jutu taga peitub? Kuid siis lõi 
ta käega, selle lause tõttu pole mõtet suud lukku panna: 

«Kuid võib-olla meeldiks teil, armas poeg, siiski oma prestiiži, oma lubaduse 
prestiiži säilitada. Mõtlen seda teie antud kaitsekirja Husile. Peale selle olen kuulnud, 
et see asi tekitavat Tšehhimaal paksu verd, kuid Tšehhia on ometi teie tulevane 
pärand. Olen valmis selles asjas ... » Sigismund ei lasknud paavstil lõpuni kõnelda: 
«Nagu keisririigis ja nagu kirikus ning ristirahva hulgas, nõnda peab mul ka 
Tšehhimaal rahu ja kord valitsema. Ühelgi hullumeelsel ei lase ma seda rikkuda, ei 
Husil ega kellelgi teisel. Loon korra majja, ja mis Husiga juhtub, see mind ei huvita... 
Sellele kõigele ei maksa meil kahel raisata minutitki oma kallist ajast. Aga tema 
juhtumit on siiski tarvis ära kasutada, kas te ei arva seda, püha isa? Kas teie pühadusel 
on veel midagi südamel?» 

Paavsti käed värisesid juba nähtavalt. Nüüd hakkas ta tustima laual asuvas 
dokumendikuhjas ja kanäe — tõigi nähtavale paberite alla peidetud eseme. See oli 
väike lame hõbedast karp, mille ta värisevate sõrmedega avas. Siis lükkas ta selle üle 
laua Sigismundi ette.. Karbis oli väike leht, maksukäsk kahesaja tuhande tukati peale, 
mis paavsti kassast Sigismundile välja pidi makstama. . 

«Ka mina omalt poolt tahan kaasa aidata selle mehe võimsuse suurendamisele, kes 
peab mind kaitsma.» Paavsti sõnadest oli raske aru saada, tema huuled võbisesid. 

Kuningas kummardus maksukäsu kohale ja vahtis seda hulk aega üksisilmi, nii et 
paavstil ei olnud võimalik tema nägu näha. Kui ta end sirgu ajas, ei saanud tema 
ilmest vähimatki välja lugeda. Siis tõusis ta aeglaselt püsti: 

«Ma näen, et teie pühadus on juba väsinud, ja ma oleksin tõesti südametu, kui 
takistaksin teid oma siinviibimisega kosutavat puhkust nautimast. Tänane vestlus val- 
mistas meile erakordset rõõmu, sest selle vältel õppisime teineteist põhjalikult 
tundma; mis aga võiks veel rohkem meie sõprust tugevdada? Lõpetuseks tahan 
ütelda veel üht: kontsiil tähendab mulle ainulaadset võimalust. Saatus valmistas 
mulle armulikult areeni, millele on praegu pööratud kogu maailma pilgud. Saatus 
andis mulle ülesande, mille täitmisest ma iialgi ei loobu. Kui kirik variseb kokku, 
variseb minugi võim keisririigis. Kuid valitsejat, kes taastab kristluse selle kunagises 
ühtsuses, hakkab ümbritsema maailma päästja särav oreool. Ja siis ei leidu enam 


inimest, kes sellele jumalast õnnistatud mehele ei alistuks, ega rahakassat, mis tema 
ees lukku jääks. Ma vajan raha, lõpmata palju raha, kuid samuti vajan ma edu, 
kuulsust ja maailma päästja aupaistet. Sest ma tahan — ei rohkemat ega 
vähemat — tervet maailma. Maailma, mis on ühendatud ainsaks võimsaks impeeriu- 
miks. Minu impeerium! Ühendatud Euroopa, mille eesotsas ma hakkan türklaste 
vastu sõdima, ja ühendatud kristlik maailm, millest ma kõrvaldan kõik skismad ja 
segadused ja milles ma liidan mõlemad kirikud. See on mu eesmärk ja selle eest ma 
ootan ka väärilist tasu. Mainitud tasu lootes kaitsen ma kontsiili — kõikide vastu!» 

Kerge käeliigutusega lükkas Sigismund maksukäsu üle laua paavsti ette. Siis 
langes ta põlvili, et püha isa teda õnnistaks. 

Kui Johannes XXIII oli üksi jäänud ja meelekohtade tukslemine aeglaselt vaibus, 
olid tal keisri sõnad, mida ta äärmise meeleheite tõttu nagunii vaid ähmaselt oli taiba- 
nud, ammugi meelest läinud. See-eest aga sööbis tema teadvusse asjaolu, niisugune 
asjaolu, mida ta ei osanud seletada ja mis kohutas teda rohkem kui kogu see paha- 
endeline jutuajamine: Sigismund ei võtnud raha! Sigismund .. . Sigismund ei võtnud 
raha!! Ja Johannes XXII lõi hirmu pärast risti ette. 


XI VANG 


Unenäod piinavad palavikus visklevat meest. Tema vaimusilma ees keerlevad 
teravakaareliste akendega kõrged valged seinad. Jah, need on minu kabeli, Betlema 
kabeli seinad! Aga millest see tuleb, et nad on valged? Kus on kirjad, mis ma lasksin 
seintele maalida? Siin kantsli kõrval peab ometi seisma: «Rohkem pead sa kuulama 
jumala käske kui inimeste käske...» Ja vastasseinal: «Otsi tõde, armasta tõde, kaitse 
tõde surmani.» Aga praegu .. . Valgetele seintele langevad mustad varjud. Sutaane 
kandvad inimesed... ja suured pintslid... ja nad võõpavad seinu valge värviga, 
võõpavad, võõpavad... Kuid nüüd sutaanid kadusid... Ja korraga on kõik kohad 
maalreid täis, nad seisavad redelitel — ja pintseldavad, pintseldavad ... Jällegi 
säravad seintel minu kirjad, minu sõnad, ja nende hulk aina kasvab ning kasvab, juba 
on kõik seinad neid täis maalitud ja kabel on inimesi täis ja need hüüavad midagi, 
naeravad .. . Mida nad hüüavad? Kuidas mu peas küll kohiseb! «Las piiskopid ja 
preestrid tulevad nüüd, neid sõnu ei suuda nad iialgi hävitada!» Kui palju inimesi! 
Kõik karjuvad ja tervitavad mind, sirutavad käsi minu poole, tuhandeid käsi, mis 
hoiavad mõõka — kätemets, mõõkade mets! Neid on väljaski, minu pilk ei ulatu neid 
kõiki haarama, just nagu oleksid nad maa alt kerkinud, kõikjalt, kuni silmapiirini 
välja... 

Hus ärkab. Kujutluspilt on kadunud, kuid magistri näol püsib ikka veel naeratus, 
mis saatis teda unenägude maailmast tegelikkusesse siirdumisel. 

Ümberringi valitseb pimedus. Ukses oleva väikese akna kaudu tungib kongi kitsas 
tuhm valgusvööt. Vähimagi liigutuse puhul lõikuvad valutavatesse kederluudesse 
raudahelad. Vang tuleb kiiresti teadvusele. Jälle viibib ta keset karmi tegelikkust, 
palkidest kastis, mis on vangikongi sisse ehitatud. Ja koos teadvusega tulevad tagasi 
valud külje sees ja peas, mis olid magamise ajal vaibunud. Nüüd aga annavad nad end 
teravalt tunda, läbivad jälle ägedalt kogu keha, mis pole veel päris tuimaks muutunud. 

Sedapuhku kõrvetab palavik juba hommikust saadik suud ja silmi, palavik, mille 
on tekitanud türmi niiskus ja jääküimus ja kloaagist tõusev tugev lehk; vangikong 
asub just reoirlülka kohal. Valud kõhus on palju ägedamad kui eile, lihased kisuvad 
krampi ning südant ja hingamist ahistavad meeletud valusööstid. Tuleb kogu 


tahtejõud kokku võtta, et valust jagu saada, et valu su isandaks ei jääks. Vältida seda 
ei saa, selle eest end ära ei peida, kuid sa pead valu mõistma, selle lahti harutama, ja 
siis tunned selgesti, et valu sinust veel kaugeltki võitu ei saa. Kui teed endale selgeks 
valu teravikud ja astlad, siis kaitsed end ühtlasi sellega nende vastu. Jah, valu, sa 
küünid siiani, kuid mina olen kaugemal, sinust eespool, ja jään sulle igavesti 
kättesaamatuks — sina mind ei valitse! Veel mitte, veel kaua mitte. 

Kui kongi astub vangivalvur supikausiga ja Husile «tere hommikust!» ütleb, ei 
märka ta vangi hääles mingit muutust. Alles siis, kui ta Husi sellest puurist välja 
vangikambrisse kutsub, näeb ta, millise raske vaevaga magister end jalule ajab. Juba 
esimene samm paneb Husi vaaruma, vangivalvur asetab supikausi viimasel hetkel 
maha ja püüab langeva magistri kinni. Valvur tunneb, kui äärmiselt nõrk on see 
inimene, keda ta toetab, ja kui ta Husi puurist valguse kätte viib, ehmub ta: magistri 
kollaseks tõmbunud näol on punased plekid, sarnaluud tungivad teravalt esile, silmade 
ümber on mustad rõngad. Jalarauad kolisevad kongi kivipõrandal. 

Ent vaevalt on vang rohmakal pingil istet võtnud, kui ta pöördub palgasõduri 
poole rahuliku küsimusega: 

«Noh, Robert, millal sa siis pulmad teed?» 

Vangivalvuri nägu tõmbub laiale naerule. Kuid korraga tunneb ta häbi, et reetis 
oma rõõmu vangi ees. Sellest hoolimata vastab ta: 

«Kui jumal annab, magister, siis kahe nädala pärast,» 

«Ma pole unustanud, sõber, et lubasin sulle kirjutada väikese traktaadi abielust,» 
räägib Hus kähinal, kõri ja rinda põletab palavik. «Ma kirjutan sulle selle, kui... . kui 
jõuan. Aga see toit, ole nii hea, vii jälle ära.» 

Vangivahi silmad lähevad niiskeks — jumal küll, see on alles inimene! Endal hing 
niidiga kaelas,, kuid mõtleb veel teistele. Hea meelega küsiks temalt, kas ta midagi 
soovib, kuid valvur kardab, et hääl hakkab värisema ja reedab meeleliigutuse. Nõnda 
võtab ta kausi maast ja läheb aeglaselt ukse poole. Hus istub liikumatult, selg vastu 
külma seina, silmad suletud. 

Palgasõdur lööb risti ette, see enam kaua vastu ei pea, jumal, ole talle armuline! 

Hus märkab alles natukese aja pärast, et ta on jälle üksi. Kuigi suurem osa tema 
vaimujõus? kulub valude ohjas hoidmiseks, jääb seda talle veel küllalt üle, et mõ- 
tiskleda sellest, mis on erutanud teda vangistamise esimesest päevast peale. Kui sa 
võitled, siis pead lakkamatult ettepoole vaatama. Tarbetu on tagasi vaadata ja pead 
murda, miks ja kuidas ja milleks sind siia toodi. Kõike, mis seni on juhtunud, pidi ta 
arvesse võtma ja võttiski arvesse juba tollal, kui astus Prahas välja paavsti indul- 
gentside vastu. Kõik edasine — need on ainult tagajärjed ja tagajärgede tagajärjed. 
Nüüd on see kõik juba mineviku pudi-padi, mida ei saa relvana kasutada. Praegune 
tegelikkus on siin, tema ümber, nendes seintes, raskete riividega ukses ja 
jalaraudades. Ja mis ootab ees? Nüüd on ta juba kuu aega vangis olnud. Lähimatel 
päevadel peab Sigismund Konstanzi jõudma. Kes teab, võib-olla ta ongi juba siin? 
Chlumi isand ja teisedki lähevad nagunii jalamaid keisri juurde. Siin on tema 
kaitsekiri... E1, ka see kuulub mineviku pudi-padi hulka. Kuid keiser peab tagama, et 
Hus saaks kontsiili ees kõnelda. Sõbrad kirjutasid talle, et nad saatsid juba sõnumid 
Tšehhimaale. Ka sealt hakatakse Sigismundile survet avaldama. Kuningas Väclav? 
Tema peale ei maksa loota. Aga kuninganna Zofie peale küll, too kuulas tema jutlusi 
Betlemas. Samuti aitavad magistrit prahalased ja Tšehhi- ning Määrimaa aadlikud. 
Ärgu nad ainult tarbetult oma jõudu kulutagu taotlustega, et Hus vabastataks. Nad 
nõudku ainult üht ning kõige tähtsamat: et ta võiks vabalt kontsiilil esineda. Sest palju 


tähtsam kui tema elu on see, mida ta siin rääkida tahab! Küllap nad seda mõistavad! 
Hirm tema elu pärast 

ei tohi sõpru segadusse viia. Oma soovist on ta kirjutanud igas kirjas, mis 
vangivalvur Roberti vahetalitusel saiakesi Husi sõprade kätte lähevad; viimased 
läkitavad kirjad Tšehhimaale. 

Korraga tundub Husile, et ta kuuleb mingit müra, mingeid samme ... Ta avab 
silmad ja näeb, et tema ees seisab mitu meest. Kõik kannavad vaimulikurüüd. Hus 
näeb ainult nende nägusid, kes seisavad kõige ees, sest võretatud aknast tungib kongi 
lüga vähe valgust, et sellest piisaks kogu ruumile. Ei, niivõrd kui ta näha suudab, on 
need täiesti võõrad isikud. 

Hus kortsutab kulmu ja püüab kõigest jõust taibata, kes needAon ja kuidas nad süa 
sattusid. Küllap sellal, kui ta oli mõtetesse vajunud ja võitles kehalise valu maha- 
surumisega. Võib-olla tulid nad teatama vastust tema palvele, et ta kontsiilil esineda 
saaks? Aga miks neid nii palju on? 

Nüüd toob palgasõdur ühele neist kirjutuspuldi ja asetab selle akna alla. Vaimulik 
lööb puldil lahti paberi ja seab valmis hanesuled. Hus jälgib iga liigutust.. . Kui tal 
peas kogu aeg ei kohiseks, küllap ta saaks aru. Mispärast kõik vaikivad? Pingutusega 
suudab ta lämmatavast palaviku jampsist aeglaselt võitu saada. Nüüd näeb ta neid 
juba paremini, selgemini. Eriti seda, kes seisab kõige lähemal. See on juba rauk, pikk, 
kõhetu, tema näonahk on nagu vana pärgament, mis teravalt esiletungivatele 
sarnaluudele tõmmatud. Vaimulikurüüle on rauk pika voogava mantli heitnud, et 
poleks võimalik tema ametiseisust kindlaks teha. Kõik teised hoiduvad temast 
aupaklikult eemale, seisavad tema selja taga ja vaikivad. 

Nüüd käib pärgamentnäost nõksatus läbi ja kotkanina all avaneb kitsas suupragu: 

«Meie ilmlõpmatu pikameelsus saatis sulle juba kahel korral formularid, mille 
põhjal sa pidid end lahti ütlema kõigest ketserlikust, mida sa jutlustasid ja õpetasid. 
Kahel korral keeldusid sa seda tegemast. Nüüd tuleme me ise seda sinult küsima. 
Kolmandat ja viimast korda. Kas ütled end lahti?» 

Rohkem kui sõnad paelub Husi tähelepanu hääletoon, mis tundub magistri külge 
põletava ägeda valu kõrval hämmastavalt mahe. Tegelikult aga on see toon käskiv 
ning tige. Hus pingutab kõigest jõust, et rääkijast aru saada. Ta vahib rauga kitsaid 
huuli, mis sõnu kuuldavale 

toovad, ja pikkamisi taipab ta öeldu mõtet. Ta jälgib huuli, kahte paralleelset 
kriipsu, mis teineteisest eemalduvad ja teineteisele lähenevad nagu kaks õhukest noa- 
tera. Suu kohal tungib vägevalt ettepoole kotkanina, mille juurelt suunduvad kahele 
poole hallid puhmaskulmud; viimased lõpevad terava tutiga, nagu võib näha öökulli- 
del. Nende all asuvad silmad. Pleekinud, jäised silmad, millest õhkub külma ning 
raugalikku õelust. Husile näib, et see julm kondine nägu läheneb talle nagu kiskja 
oma saagile. Jah, selle pilguga, mis püüab tungida südamesse, on tarvis toimida 
samuti, nagu oli õpetanud talle tänahommikune kehaline valu. Hus vaatab raugale 
otse silma sisse, seab sellele ründavale pilgule vastu kogu oma jõu, ja ennäe — 
kusagil magistri sisemuses jääb see pilk pidama, Husi põhiolemuseni see ei küüni, 
Adasi enam ei tungi. Ei tungi nii kaugele, et suudaks Husist võitu saada. 

Nüüd võib magister ka rahulikult vastata: 

«Ma ei tulnud siia mitte selleks, et end oma õpetusest lahti öelda. Kui olen 
eksiteel, siis näidake mulle kätte mu vead, nii et ma nendes veenduksin.» 

Rauk ei pilguta silmagi ja jätkab endisel kuival häälel: 

«Nüüd vastad sa küsimustele, mida me sulle ülekuulamisel esitame.» 


Ülekuulamine! Hus võtab kogu jõu kokku, et saada jagu kohinast kõrvades, et 
saada jagu nõrkusest, mis ähvardab teda lakkamatult minestusega. Kui ta laseb end 
üle kuulata, siis tähendab see, et ta tunnistab end kaebealuseks ja alistub paavsti 
kohtule. Seda ei tohi lubada: 

«Teil ei ole õigust minu üle kohut mõista.» 

Kuigi tema hääl, mis tuleb kuivanud huultelt ja palavikus hõõguvast rinnast, on 
nõrk ning jõuetu, tekitavad need paar sõna tema ümber suurema tormi, kui oleks 
suutnud tõsta võimas röögatus. 

Otsekohe ümbritseb teda häälte ja liigutuste kaos. Mõned kahvatud näod otsekui 
visatakse magistri nina alla. Teda ümbritsevad peale selle rauganäo küll laiad ning 
lihavad, küll kõhetud ning ahned näod mungakapuutside ja preestrimütside all, küll 
paksude ning niiskete, küll kahvatute ning kitsaste huulte keeris, mis lainetab ja 
viskleb nagu salvavate madude kobar, suud, mis karjuvad ja suurest agarusest ammuli 
jäävad, ja nende kohal sätendavad paarikaupa silmad, torkivad, leegitsevad, 
mõrtsukalikult pilukile tõmmatud ja ähvardavalt jõlliaetud silmad. 

Millist nõrkust reedab niisugune äge rünnak! Miks nad karjuvad? Miks nad talle 
kallale tungivad? Kas ta pole siin üksi nende kõikide vastu? Nõrk, abitu, ahelates? 
Kuidas nad kohe vait jäävad, kui aimavad, et ta uuesti kõnelema hakkab: 

«Üle kuulatakse ainult kaebealuseid ja seda tehakse kohtulaua ees. Ma ei tulnud 
Konstanzi kaebealusena, ma ei tulnud kui kohtusse kutsutu. Ma tulin sellepärast, et 
otsustasin ise tulla. Ma tulin, et esitada kontsiilile oma vaated ja õpetus. Kontsiilile, ja 
mitte kellelegi muule.» 

Enne kui paiskub uus röökimine suudest, mis lähevad juba ammuli, viipab vana 
vaimulik käega — ja suud klapsatavad kinni. Ainult silmad põlevad vihkavalt. 

«Pärast su vangistamist lasksime sulle ette lugeda otsuse, mille põhjal sa oled 
surma mõistetud. Kui sa vastama ei hakka, laseme otsuse jalamaid täide viia. Ära 
looda Rooma kuninga peale! See on asjatu. Enne kui tema midagi teada saab, on otsus 
juba täide viidud.» 

Märkamatult mahendab rääkija pilku nõrk irvitus. Ah, kui hästi ta teab, mis on 
Husile kõige tähtsam! Ja nüüd teab ka Hus, et too rauk seda teab. Ei, kõige tähtsam ei 
ole mitte elu, mille kustutamisega see rauk teda ähvardab. On veel kohutavam 
ähvardus, ähvardus, et ta sunnitakse vaikima! 

Nüüd Hus ei kõhkle, ei tohi kõhelda; ta peab neile vähemalt ütlema, mida mõtleb: 

«Alustate protsessi, kuid te pole mulle süüdistust esitanud. Hakkate üle kuulama 
kaebealust, keda te pole kohtusse kutsunud.» 

Kuid nende vastuväidete kohta teatab vana vaimulik ükskõiksel häälel, nagu 
enesestmõistetavatest asjadest rääkides: 

«Aitab sellest, et sind kutsusid kaebealusena Rooma sinu peapiiskop ja paavsti 
kohus. See kõik on üks ja sama kohtuprotsess. Seda ei saanud lõpetada, kuna sa 
kohtusse ei ilmunud. Siia sa tulid ja siin protsess ka .. . lõpetatakse.,» Tagapool 
kihistab keegi naerda. «Kas oled nõus ennast üle kuulata laskma?» 

Hus tõstab pea: 

«Vastan teie küsimustele ... Pean elama päevani, millal esinen kogu kontsiili ees. 
Küsige!» 

Esmakordselt pöörab vana vaimulik pilgu vangilt kõrvale. Käeliigutusega annab ta 
oma kaaslastele märku, et 

need asuksid oma ülesandeid täitma. Ta ise istub toolile, mis on talle toodud. 
Nüüd sarnaneb ta puhkava röövlinnuga, kelle lõtvunud kehas ei paista olevat mingit 


julmust ega jõudu, kelle kinnivajunud silmad tekitavad mulje: ta magab. Kuid piisab 
vähimastki krõbinast, ja kohe avanevad need valvsad ning luuravad silmad. 

Vaimulik teatab puldi tagant, et ta on valmis. 

Nüüd algab kontsentreeritud rünnak. Meestejõuk lööb lainetama, läheneb vangile 
nagu kurjakuulutav meretõus. Üksteise järel esitavad nad küsimusi või püüavad 
üksteisest küsimise agaruses ette jõuda. Nendes kõikides istub suur salasoov: tabada 
vangi mõnelt põiklevalt vastuselt. Ülekuulajad abistavad üksteist, suruvad vastajat 
oma küsimustega lõksu poole, mille mõni teineapinnija on üles seadnud. 

Et paremini kuulda, pöörab Hus pea iga kord sinnapoole, kust ulatub kõrvu pinniv 
hääl. Tema pilk libiseb näolt näole, vihast moonutatud ja viltu kistud huultele, 
luuravatele silmadele, mis leegitsevad õelalt. 

Hus kuuleb sõnu, oma sõnu ja isegi oma lauseid, mida ta hästi mäletab. Kuid siis 
hakkavad tulema moonutatud laused tema teostest ja jutlustest. Siis kuuleb ta 
väljendeid, mida ta pole iialgi lausunud ja mis hämmastavad teda oma valelikkuse 
ning lihtsameelse rohmakusega. 

Sada korda on ta neid kaebusi kuulnud! Sada korda on ta neid ümber lükanud! 
Nüüd aga peab ta seda tegema uuesti, uuesti ja kiiresti; küsimusi sajab igast kandist 
nagu küllusesarvest, sageli ei lasta tal isegi lõpuni rääkida. 

«Sa kuulutasid, et paavst on Antikristus.» 

«Vale. Ma ütlesin, et iga uhke ja patune paavst, kes äritseb beneflitsidega ja rikub 
niimoodi Kristuse käske, on Antikristus.» 

«Kuidas sa üldse julgesid seda neetud nime püha isa nimega siduda?» 

«Isegi pühale Peetrusele lausus Kristus kord: «Saatan, sa ajad mu vihale, kui.. .»» 

«Sina pole Kristus, jumalateotaja säärane!» — «Et su keel niisuguse võrdluse 
pärast kärna läheks!» 

«Sa teotasid püha isa ja ütlesid inimestele, et pole tarvis tema sõna kuulata.» 

«Vastupidi! Ma ütlesin, et on tarvis paavsti sõna kuulata, muidugi tingimusel. . .» 

«Kas kuulete! Tema seab tingimusi!» 

«... tingimusel, et paavsti käsud ei lähe lahku Kristuse käskudest.» 

«Nii et iga kingsepp ise otsustab, kas püha isa korraldused on õiged või valed?» 

«Seda ei otsusta kingsepp, vaid pühakiri. Viimase põhjal aga võib vankumatuid 
otsuseid langetada ka kingsepp, kui ta pühakirja pilgu heidab, sest... » 

«Isegi kõige õpetatumad doktorid ei söanda seda teha!» 

«... sest igal alamal on püha õigus otsustada oma mõistuse abil oma ülemate 
tegude üle.» 

«Mõistuse abil!» — «Kas kuulsite selgesti? Inimmõistuse abil!» 

«Nii et iga käsu puhul peab ka kerjus ja sulane kõigepealt targutama hakkama?» 

«Just vaestele tuli Kristus oma armuõpetust kuulutama. Ja pühakiri rõhutab 
mõistuse tähtsust, sest selles on ülemate kohta öeldud: «Nende tegude põhjal tunnete 
nad ära.»» 

«See on mäss!» — «Mässule õhutamine!» — «Sa irvitad kiriku ja paavstide 
kõikide ediktide ja dekreetide üle!» — «Aga kuidas on lugu ilmalike ülematega, kas 
nende sõna ei tule ka kuulata?» 

«Ainult neid käske, mis ...» 

«Aitab! Seda. me juba kuulsime!» — «Niisugune sõnakuulmise tõlgendus on sulle 
meele järele, sest sa oled mässaja!» — «Miks sa ei kuulanud paavsti käsku, millega ta 
keelas sul jutlustamise sinu kabelis?» 

«Piibel ei anna alust niisuguseks keelamiseks. Hoopis vastupidi! Lunastaja ütles 
apostlitele: «Minge maailma .. .» » 


«Ja sina läksid Lõuna-Tšehhimaal küüni taha ja söödile, jutlustasid kuurides ja 
põldudel.» — «Pealegi olid sa juba kirikuvande all!» 

«Ebaõiglane kirikuvanne muutub kiituseks prohveti sõnade järgi: «Sind neetakse, 
kuid sina. . .»» 

«Ta uhkustab veel sellega!» — «Ja sinu jutlused! Nendega ässitasid sa inimesi 
mässule!» 

«Parem mäss tõe nimel, kui tõe hülgamine.» 

«Üksnes sina oled see õige! Pühak! Kõik teised on sinu arvates saatanad!» 

«Tunnen paljusid vaimulikke, kes on nii üllad, et mina Pole väärt isegi nende 
kingapaelu siduma.» 

«Kahetse! Nimeta neist vähemalt üksainuski!» 

«Stribro Jakoubek ja. . .» 

«Suurepärane! Kas kuulsite? See on toosama Antikristus, kes annab Tšehhimaal 
armulauda kahel kujul! Sihuke ketserluste ketserlus!» 

«Minu arvates küll mitte ... » 

«Vait! Saime kätte su kirja, milles sa oled tolle ketseriga ühel nõul!» 

«Sa tegid kihutustööd sakslaste, kuningriigi ustavate poegade vastu. Sa vihkad 
sakslasi!» 

«Õiglane sakslane on mulle kallim vääritust vennast. » 

«Kuid ülikoolist kihutasid sa nad minema.» 

«Vastavalt Universitas Carolinae põhikirjale... .» 

«Aga Wiclif? See inglise saatan, sinu võrgutaja ja eeskuju? Sa ütlesid end tahtvat, 
et sinu hing läheks sinna kuhu tema omagi?» 

«Ütlesin seda usus, et ta oli hea kristlane.» 

«Sinu soov täitub kuhjaga. Selle eest me juba hoolitseme! Põrgus saad sa temaga 
kokku!» 

«Ja sa julgesid kogu selle ketserliku jampsi veel hiljuti välja anda oma pamfletis, 
millega sa ründad kiriku ustavat poega ning oma kaasmaalast Štepän Päleoit.» 

«Palun andke see teos kontsiilile arutada. Nõnda te osutate mulle parima teene!» 

Miks kõik korraga vait jäid? Alles selle vaikushetke jooksul tunneb Hus, kuidas 
keha hõõgub palavikus ja kui piinav on uus valusööst. Hus pigistah kätega 
kramplikult pingiveert ja katsub sügavalt hingata, et kaitsta end nõrkushoo vastu, mis 
hakkab inimeste ja esemete piirjooni ähmaseks muutma. Väga aeglaselt hõreneb udu 
silmade ees. Hus näeb, kuidas meestejõuk kahele poole nihkub ja kuidas selle kahe 
grupi vahelt keegi lähemale tuleb. Hus kallutab ennast ettepoole, et tulija nägu näha 
— ja tunneb siis mehe ära. See on tema! 

Pälež! Sõber Štepän? Sõber Štepän. 

Päleš jääb seisma, ei tõsta pilku ja lausub lämbuval häälel, mis kähisedes ning 
tigedalt tuleb kõrist: 

«Ma ei tunne hullemat ketserit peale Wiclifi kui see siin.» 

Kui naljakalt kõlab see nendelt huultelt, mis inglise doktorit kunagi nii tuliselt 
kaitsesid! Nüüd räägib Palee, kiriku ustav poeg, jälle Wiclifist. Päleši kõrvale astub 
hoogsal sammul mees, kes ei löö pilku maha, vaid vaatab 

Husile vihkavalt otse silma sisse. See on Michal de Causis: 

«See on sõge ja parandamatu ketser. Meie Päleöiga taipasime seda suurepäraselt, 
kui koostasime tema väljenduste põhjal süüdistusakti. Ärge uskuge teda isegi siis, kui 
ta end oma õpetusest lahti ütleb! Veel enne Konstanzi sõitmist kirjutas ta tšehhidele 
kirja, milles ütleb: «Ja kui ma peangi end oma õpetusest lahti ütlema, siis teadke, et 


teen seda ainult sunduse tõttu ning sõnades. Oma mõtetes ja südames ei loobu ma 
sellest iialgi.» Kontsiil peab Husi viivitamatult surma mõistma ja timukate kätte 
andma. Muidu häbistab kontsiil ennast igaveseks ...» 

Hüüded ja needused täidavad kongi. 

Siis avab tugitoolis istuv rauk aeglaselt silmad, tema käsi teeb vaevalt märgatava 
liigutuse ja lärm vaibub silmapilkselt. Ning uuesti kõlab see kuiv vaikne hääl, külm 
kui surm: 

«Sa astusid oma jutlustes välja indulgentside vastu, mida Johannes XXII laskis 
müüa sõja ajal Naapoli Vladislaviga, valepaavst Gregoriuse liitlasega. Mis on sul selle 
kohta ütelda?» 

Hus katsub rääkida. Kuid tema kurk* ja suu on tuhk-kuivad, häält ei tule. Ja siiski 
peab ta, peab rääkima; just nüüd on see veelgi tähtsam kui enne, keset seda hau- 
kumist. Viimaks pääsevad ta keelepaelad valla ja ta lausub kähiseval, kuid siiski 
arusaadaval häälel: 

«Johannes XXIII kuulutas ristisõja, et kaitsta oma maiseid valdusi. Ta kuulutas 
sõja oma vaenlaste kui ketserite vastu, ehkki Naapoli kuningat pole keegi ketserluses 
süüdistanud ega hukka mõistnud. Et saada raha nende tapatalgute korraldamiseks 
kristlaste hulgas, hakkas see Kristuse asemik indulgentse müüma. Kes raha maksis, 
sellele andsid indulgentsimüüjad patud ning süüteod andeks. Mida rohkem raha keegi 
maksis, seda pikemaks ajaks vabastati ta puhastustulest. Rikas võis end vabaks osta 
mitmeks sajandiks, vaene paariks päevaks. » 

«Aitab,» katkestab Husi juttu kuiv hääl. «Kas panid kõik kirja?» suunab rauk 
pilgu kirjutajale. Siis pöördub ta pilk jälle aeglaselt Husile. «Veel viimane küsimus. 
Sa kinnitad, et ilmalikel ülematel on õigus kõlvatutelt vaimulikelt varandus ära 
võtta?» 

«Ütlesin, et vaimulikke, kes on raskesti patustanud või kes elavad kõlvatut elu, 
peavad ilmalikud ülemad karistama ...» 

«Küllalt! Pane kirja!» annab vaimulik kirjutajale märku. «Tooge tunnistajad siia!» 

Kongis algab askeldamine. Prelaadid ja mungad tõmbuvad koomale, et ruumi 
teha. Sisse astuvad uued vaimulikud, nende hulgas ka keegi ilmalik. 

Husil pole enam jõudu uusi saabujaid silmitseda. Kõik tema ümber hakkab kokku 
sulama, halliks muutuma, kohin kõrvades tugevneb. Tükati kuuleb ta veel lausutud 
sõnu ja fraase, Michali häält, mis kurjustab ühe tunnistajaga: «Sa vannud, et ei tea 
vähimatki tunnistada? Kuid sa ju ei teagi veel, mida su käest küsitakse! Mina tunnis- 
taksin ka lihase isa vastu, kui... » Ent pikkamisi sulavad ka hääled kõrvade 
kohisemisse. Hus istub ikka veel, selg vastu seina, kuid nüüd hakkavad juba pink ja 
põrandki liikuma. Hus ajab silmad pärani, et puurida pilguga üha tihenevat pimedust 
enese ümber. Siis jääb ümberringi kõik jälle vaikseks ja uuesti kuuleb ta seda värvitut 
raugahäält, mis kostab talle kõrvu kaugelt, väga kaugelt. Hääl kordab midagi, vist 
esitab mingi küsimuse ... Jah... aga mida ta küsib? Et vastata, peab küsimust 
kuulma. Ta vastab! Pärigu nad temalt, mida tahavad ... Kõigele, mida ütleb ja võib 
ütelda see hääl, kõigele, mida ta küsib ja võib küsida, on vaja tingimata ning 
kõhklemata vastata üheainsa sõnaga. Ja see sõna on: EI! Viimast jõudu kokku võttes 
raputab Hus pead ja minestuse piiril viibides kinnitab pealiigutusega: ei, ci, ei! 

Veel kord läheb tal pea selgeks, kui ta lebab põrandal ja keegi kummardub tema 
kohale, surub märja lapi tema laubale ja palavikus kuumavale rinnale. Tema tead- 
vusse tungivad lausekatkendid: «... ta ei tohi surra ... vastutad selle eest... ta ei tohi 
enne surra, kui on end lahti ütelnud ... » Siis hakkab kõik pimedusse vajuma. Ent 
korraga hakkavad inimeste varjud ja müürid läbi paistma, kaovad hoopis ja pea kohal 


lööb selgena särama lõputu sinine taevavõlv, magistrit ümbritseb ääretu, vaba ning 
õhuküllane avarus. Ja kui ta ringi vaatab, märkab ta korraga tuttavaid inimesi: 
üliõpilast Proküpekit, rätsep Poläkit, päevilisi, noort aadlikku, kellel jookseb must 
side üle silma... Ja sinagi oled siin, talupoeg Jira Kozist. . . Ja sina, ema, minu ema! 
Ja teie taga seisavad sajad, 

tuhanded, kümned tuhanded inimesed. Teie ümbritsesite mind igast küljest, teie 
võtsite enda alla kõik niidud ja põllud, teie hulgad täitsid kõik Kozi Hradeki teed. Teie 
kõik silmitsesite mind tõsiselt, kindlalt, julgustavalt. Alles nüüd näen ma teid, kui teid 
ei varja minu pilgu eest need vaimulike viirastuslikud varjud, nüüd tean, et te olite siin 
alati minuga, kogu selle aja jooksul pole te mind maha jätnud. Minuga on teie pilgud, 
näod, teie südamed, teie jõud! 

Hus naeratab ja kaotab teadvuse. 


XII VESTLUS 


Sel hommikul rebenes Konstanzi kattev talveudulinik ja nähtavale tuli puhas 
sinine taevas. Nii kaugele, kui silm ulatus, ei tumestanud laotust ükski lumepilv ja esi- 
mest korda üle mitme nädala säras linna kohal päike. 

Zabarella ärkas tundega, et ta on lõpuks ometi kodus, Itaalias. See oli tore tunne, 
kuid see .ei kestnud kaua. Korraga sai ta teadlikuks tegelikkusest, mis aga osutus 
samuti väga meeldivaks: «Mu jumal, ma jäin ju Bianoa voodisse magama! See veel 
puudus!» Kardinal naeratas endamisi ja ringutas, nii mõnus oli tajuda leebet raugust 
kogu kehas. Siis tõusis ta ettevaatlikult, et ei ärkaks tütarlaps, kes veel magas, pea 
pehmes padjas. Vallandunud kuldsed juuksed voogasid näo ümber, millele Zabarella 
heitis viimase pilgu. Naine ja laps, tüdruk ja poiss — see kõik oli siin koos. 

Ka siis, kui kardinal end riidesse pani ja pruukosti võttis — seda tegi ta juba 
kõrvaltoas —, ei kadunud tema vaimusilma eest pilt magavast Biancast. Eile oli 
tütarlaps viimaks Konstanzi jõudnud, alles nüüd meenus Zabarellale, et ta polnud 
Biancat tervelt kaks kuud näinud. Kui tore, et ta tuli! Seni polnud kardinal temast 
puudust tundnud, ent kui ta viibis käeulatuses, vajas Zabarella teda. Vajas .. . Inimene 
armastab silmitseda kunstiteost, mille ta on loonud; selle põhjal kontrollib ta oma 
oskusi, oma võimeid. Ja kui tal pole tarvis sellest enesekindlust ammutada — seda 
temal, Zabarellal, küll tarvis polnud —, ammutab ta sellest kahtlemata suurt rõõmu. 

Bianca oli tõesti tema looming. Ta lõi niisuguse tütarlapse mitte millestki, sest 
tahtis seda teha ja tundis sellest rõõmu. On ju hoopis meeldivam vormida elavat ini- 
mest kui tahuda marmorist raidkuju. Selleks on vaja erakordset peenust ja osavust, et 
elav materjal käte vahelt ei libiseks, ei tormaks välja piiridest, mis looja on kindlaks 
määranud. 

Bianca oli Zabarella kirjutaja ning illuminaatori' tütar. See oli naljakas mehike, 
kes pidas ennast kaljukindlalt suureks luuletajaks: 11 gran poeta. Zabarella kutsus teda 
pilgates il grand' impotente 3,sest vaene mees polnud tõesti võimeline kokku 
klõpsima ainustki värssi, ehkki ta neelas neid tuhandete kaupa kõikides Rooma 
biblioteekides, kus ta iganes luulekäsikirju avastas. Selleks otstarbeks Zaba-rella teda 
enamasti kasutaski: mees pidi välja nuuskima koltunud käsikirju, millest kardinal 
laskis avastatud vanarooma teosed ära kirjutada. Nojah, sellel grand" impotente'l oli 
siiski küllalt rammu niuetes, et väikese Bianca sündimisele kaasa aidata. Zabarella oli 
tüdrukule vaderiks — vadereid valiti oodatavate kuldrahade alusel — ja päris sageli 
oma sekretäri käest, kuidas lapse käsi käib. Hiljem märkas ta tüdrukut mõnikord isa 


kirjutustoas, kus laps jälgis oma taadi illuminaatoritööd. Ta naeris ja lõi särama, kui 
isa osavad pintslitõmbed võlusid pärgamendile märtrite ja pühakute kujusid või 
akantuselehti ja girlandornamente. Pärgamendile kirjutatud teksti sisse jäetud 
väikesed tühjad ruudud muutusid akendeks, mille kaudu avanes vaade ilu maailma. Ja 
kui maalimine oli lõpetatud, sündis suurim ime: isa kleepis taevaelanike peade ümber 
säravad nimbused, mis ta õhukesest' kuldplekist välja lõikas. Rõõm värvidest ja 
figuuridest oli lapsele juba hällist saadik omane, kuid Zabarella arvas, et tüdrukus 
ärkab hämmastavalt vara kaunite kunstide mõistmine. Sellest alates oli ta lapsele 
hoopis hoolitsevamaks vaderiks kui nendel paljudel juhtudel, kus tema vaderiamet 
piirdus tõesti ainult oodatavate kuldrahade laualeladumisega. 

Tütar oli kahtlemata pärinud isa vaimustuse poeesia ja maalikunsti vastu, ja 
Zabarella, keda lapsed polnud kunagi huvitanud, tundis lõbu Bianca kasvatamisest. 
Niisu- 

1 Hluminaator — raamatumaalija, kunstnik, kes valmistab raamatute jaoks 
värvilisi pilte. — Tõlk. 

2. Suurpoeet (it. k.). — Tõlk. 

3 Suur impotent fit. k.). — Tõlk. 

gust lõbu, mida tunneb uudishimulik vaim eksperimenteerimise hetkel: mis 
juhtub, kui näidata sellele inimesehakatisele aeg-aj alt killukesi niisugusest maailmast, 
mida ta iialgi ei avastaks armetus koduhurtsikus, kus ta kasvab? Muidugi kandis 
Bianca siis juba kaela, kui Zabarella viis ta kord paavsti lossi, mis oli täis raidkujusid, 
maale ja gobelääne; teinekord jälle laskis ta tüdrukul mängida ja vallatleda oma 
Rooma villa aias, hiljem kinkis Bian-cale lauto ja palkas tubli õpetaja, et too 
tüdrukule lautomängu korralikult selgeks õpetaks. 

Tüdruk jumaldas Zabarellat, ja polnud ime — kui grand' impotente kopsud, mis 
rögisesid raamatukogude ja kirjutustubade tolmust, ütlesid üles —, et Bianca tuli 
täiesti enesestmõistetavalt oma kõikvõimsa kaitsja majja; kuhu mujale ta oleks siis 
pidanud minema? See sündis nelja aasta eest, kui tüdruk oli kuueteistkümne aastane. 

Sellest saadik elas ta Zabarella majas. Et ta kiiresti kaunitariks sirgus ja et asi 
kindlam oleks, kuulutas Zaba-rella ta oma õetütreks ja Bianca pidi teda onuks 
kutsuma. Juhuslikust eksperimendist sai meeldiv ajaviide. Zaba-rella tundis suurt 
rõõmu, kui luges Biancale ette oma lemmikluuletajate värsse, ja et tal poleks vaja 
vaeva näha nende seletamise ning tõlkimisega —<kuidas tõlge küll värsside ilu 
kahjustab! —, otsustas ta, et tütarlaps peab ladina keele selgeks õppima. Ja et kardinal 
armastas Rooma poeetide ladina keelt, hakkas ta ise seda Biancale õpetama. Nüüd ei 
olnud kardinalil enam ühtegi vaba hetke. Rütmi rõõm ja värsside meloodilisus, 
väljenduste ja metafooride ilu, mida nauditi imetlusväärsete kommentaaride saatel, 
viisid vaimustusse nii õpilase kui ka õpetaja. Klassikute kõrval kasutati selleks 
vaimseks peosöö-minguks armulikult ka Dantet, loeti tema armastussonette, mis 
ülistasid Beatricet, ja kord isegi Abelard'i ja Heloise'i kirjavahetust. See oli poolteise 
aasta eest. Abelard ja He-loise pihtisid teineteisele, missugune tuline armupalang neid 
mõlemaid valdab, kuid teine Abelard ja teine He-lolse. vaatasid teineteisele otsa, kui 
samasugune palang nende pilgud kirjaridadelt lahti kiskus. Sellest õhtust peale lakkas 
Bianca Zabarellat onuks kutsumast, onu asemele tuli Francesco. Ja nõnda kutsus ta 
kardinali alati, kui nad olid kahekesi. 

Poolteise aasta eest... 

Kui sihikindlalt ja täpselt vormis ta Biancast inimese oma tahtmise järgi! Kui 
sihikindlalt ja täpselt tegi ta seda isegi siis, kui ta sellele üldse ei mõtelnud! Nüüd, kui 


ta laskis möödunud neljal aastal, eriti aga just viimasel, oma vaimusilma ette tõusta, 
nägi ta selgesti: ta oli kasvatanud Biancas arusaamist kõigest sellisest, mida ta ise 
armastas. Mida ta oli aimanud lapses, kes tundis rõõmu värvilistest piltidest, seda oli 
ta sihikindlalt arendanud õitsele puhkevas tütarlapses ja kinnistanud küpsevas naises. 
Ta oli õpetanud teda rõõmu tundma ilust, kunstist, rafineeritud elamustest, õpetanud 
teda nautima vaimu- ja fan-taasiatulevärgi võlu — ja seda kõike oli õpetanud Biancale 
tema, tema üksi! Selle kõik andis ta Biancale niimoodi, et isoleeris ta muust 
maailmast, et oli ise talle õpetajaks, et tütarlaps õppis tundma rõõmu ilust ja 
naudingust tema, Zabarella vahendusel, et neius tekkis suur ning kirglik igatsus — 
selle kõige abil köitis kardinal Biancat, ent hiljem tõstis ta neiu omaenda 
komplitseerituse, peenuse ja nõudlikkuse tasemele. Nüüd ei olnud tal enam vaja karta, 
et mõni aadlikust kehkenpüks või noor täispuhutud tölplane Bianca temalt üle lööb. 
Neiu vajas teda, neiu oli juba liiga harjunud tema vestlustest ja fantaasialennust 
saadava rafineeritud toiduga ega suutnud istuda kehvemate roogadega kaetud laua 
taha. Ja veel tegi Zabarella midagi, seda juba täiesti sihikindlalt, nagu ta praegu ene- 
sele tunnistama pidi: hoolimata kogu naiselikkusest, mis Bianca nii veetlevaks muutis, 
pani ta neiu tähelepanu ja vaimu süstemaatiliselt just niisugustes valdkondades tööle, 
mis kuulusid meeste huviorbiiti. Kardinalil sai harjumuseks Biancale üksikasjaliselt 
jutustada kõigest, mis ta tegi, siis veel õukonnaintriigidest, oma vaadetest ja plaani- 
dest — muidugi mitte kõikidest; lustakas vormis kirjeldas ta neiule elu kuurias, 
samuti suure poliitika telgitaguseid, lõikava irooniaga maalis ta portreesid nii pühast 
isast kui ka kardinalide kolleegiumist, ja seda kõike kindla eesmärgiga: ühelt poolt oli 
see parim viis keerutada võlutud Bianca ees oma kavaluse säravat paabulinnusaba ja 
näidata, kuidas ta nende mardisantide tembutused läbi näeb, teiselt poolt oli see uus 
köidik, mis pidi neiut veelgi tugevamini tema külge siduma. Paratamatult tekitas see 
Biancas tunde, et Zabarella räägib temaga kui võrdne võrdsega; nõnda tõusis ta 
hierarhiaredeli ülemistele pulkadele, kuhu teda keegi teine poleks viia suutnud, ja 
sealt ei 

tahtnud ta muidugi enam alla ronida. Itaalias oli tarvitusel kõnekäänd: «Buon 
cavallo e mai cavallo vuole sprone, buona femina e maia femina vuol bastone.» — 
«Nii heale kui ka halvale hobusele tuleb anda kannuseid, nii heale kui ka halvale 
naisele tuleb anda malka.» — Kuid antiikse ilu austajad põlgasid säärast 
talupoeglikku karmust; nemad olid juba heitnud pilgu Olümpose hiide, hiide, milles 
hõljus veetlevate jumalannade hingeõhk, ent ühtlasi seisid nad mõlema jalaga kindlalt 
maapinnal, kus elu oli selge rõõm ja armastus täis magusat veetlust. Niisugused ini- 
mesed ei näinud naises madalamat sorti olendit ega jumalannat, vaid vaba inimest, kel 
on samasugused vaimuanded kui ,mehelgi. Sest ainult niimoodi pakkus naisega 
suhtlemine tõelisele mehele mõnu. 

Seda kõike oli kardinal andnud Biancale ja too teadis seda, või vähemalt aimas, 
tundis, ja nõnda rikastas Zaba-rella neiu vaimu ning sidus ta veelgi tugevamini enda 
külge. Ka nüüd pidi ta rääkima Biancale sellest, mis teda lõbustab, ja niiviisi, kuidas 
see teda lõbustab. Ei lugenud, et ta Bianca sellega natuke mehelikuks muutis. 
Mehelikkus tegi Bianca veelgi ahvatlevamaks, ehkki Zabarellal mõnel ööl tuli 
veenduda vastupidises. 

Sel hommikul — õigemini öeldes, Apärast möödunud ööd — tundis Zabarella 
eriti suurt rahuldust oma jõust ja oma võidust. Bianca. . . Tema lõi Bianca. See oli 
tema, kahes mõttes tema Bianca! 

Siis avanes uks — Bianca astus sisse. 


Kui nad olid pruukosti võtnud, avaldas Bianca soovi, et Zabarella jätkaks — kui 
see tal võimalik on — oma päeviku dikteerimist. See päevik oli jällegi üks Zaba-rella 
taktikalisi võtteid. Et neiul ei tekiks tunnet, nagu õpetataks teda või nagu pühendataks 
liiga palju aega tema lõbustamisele, küsis kardinal temalt kord, kas ta ei tahaks tema, 
Zabarella märkmeid kirja panna. Ta tahtvat enda jaoks üles märkida, mida huvitavat 
ta on kuulnud, mis kusagil on juhtunud ja mida ta ise on korda saatnud. Niisuguseid, 
sageli väga salajasi mõtteid ei saavat jagada ühegi sekretäriga. Bianca oli õnnelik, et 
võib sellele suurele mehele, abiks olla. Sellest saadik sai Zabarellal kombeks 
dikteerida Biancale oma privaatseid kroonikamärk-meid, mida ta muidugi täiendas 
loendamatute kommentaaridega; just nendes avaldas ta oma vaateid ja järeldusi, 

andis kiitvaid hinnanguid, kuid enamasti siiski pilkas õelalt. Neiul laskis ta 
loomulikult ainult fakti kirja panna, kõige muu abil aga õpetas, vaimustas ja veetles 
Biancat. Nõnda ühendas ta kasuliku meeldivaga. Eilegi olid nad alustanud oma 
kooselu uut lõiku selle tööga, mis aga oli juba õhtu eel teistsuguse kärsituse tõttu 
lõppenud. 

Bianca, kirjutustarbed käes, võttis istet väikese puldi taga akna all. Päikesekiired 
mänglesid tema juustel. Tema silmad, täis imetlust ja andumust, jälgisid kardinali, kes 
hakkas toas edasi-tagasi kõndima. Nõnda läks tal kõnelemine kõige paremini, kui 
tema sihvakat ja ikka veel nõtket keha kandvad jalad astusid sellises taktis, et sam- 
mude rütm uhtis rahuliku ning erakordselt tasakaaluka kõnerütmiga. 

«Niivõrd kui ma mäletan,» alustas Zabarella, «jäime eile peatuma Sigismundi 
saabumise juurde, ifojah, 28. detsembril toimus kontsiili istungite pidulik avamine, 
mille sooritas Cambrais' peapiiskop, kardinal d'Ailly. Oma jutluse aluseks valis ta 
tsitaadi Luuka evangeeliumi kahekümne esimesest peatükist: «Ja päevas, kuus ja 
tähtedes peavad imetähed olema, ja maa peal peab rahval ahastus olema ilma nõuta.» 
— Oleksid sa näinud, missuguse hirmu selle tsitaadi valimine kõigile nahka ajas. Eks 
paljudel ole süda juba praegu saapasääres ilma niisuguste sõnadetagi! Õnneks jäi 
d'Ailly truuks oma prantsuse maneerile, jättis ennustuse kohtumõistmisest rahvaste 
üle sinnapaika ja kasutas seda üksnes kui musta fooni, et selle taustal taevakehade 
sära välja joonistada. Ta võrdles paavsti päikesega, Rooma kuningat kuuga ja 
kontsiilile kogunenud auväärseid isasid siravate tähtedega. Et ta ise tahab komeet olla, 
mis kogu universumi nagu luuaga puhtaks pühib, sellest ta diskreetselt vaikis. See 
kõik oli ainult ilukõneline Žong-leerimine, kuid võis siiski näha, kuidas paavst 
kergendatult ohkas. Niisiis peetakse teda veel päikeseks, universumi keskpunktiks. 
Kuid see kergendusohe tõusis tema rinnast küll enneaegselt, üsna varsti ta taipab, et 
päikesel enesel läheb siin olemine hirmus palavaks. 

Juba kahe päeva pärast võttis kontsülil sõna sakslane Roeder, Pariisis asuva 
Navarra kolledži professor, ja tegi ettepaneku, et kirikukogu valiks uue paavsti. 
Esimest korda öeldi seda avalikult ja täiel häälel. — Kas oled millalgi tähele pannud, 
kuidas kivi kukub järvevette? Ta kaob ja veepind sulgub tema kohal. Kuid värisevad 
ringid 

jooksevad järvepinnal ja selle all kõige kaugema kaldani. Näiliselt pole vähimatki 
juhtunud, järv jääb rahulikuks, kuid värin on siiski vapustanud iga veetilka. 

Vahepeal jõudsid kohale uued kontsiilist osavõtjad, tulid Mmglise kuninga 
esindajad ja Soti kuninga saatkond kahe peapiiskopi, seitsme piiskopi ja suure hulga 
aadlike näol eesotsas Warwicki krahviga. Saabusid johanniitide ordu suurmeister 
Rodoselt, poolakad ja leedulased, kreeklased ja Bütsantsi keisri saadikud, ja lõpuks 
ilmusid Konstanzi ka need, keda meie püha isa nii kannatamatult ootas: Tirooli 


hertsog Friedrich suure sõjameeste salgaga, Badeni markkrahv piigimeeste saatel ja 
truu paavsti pooldaja Johannes, Mainzi peapiiskop. Kõige rohkem ajas kontsiili vihale 
asjaolu, et see prelaat kandis raudrüüd ja sõitis linna sõjasalga saatel. Ometi pole 
Mrikukontsiilidel kombeks olnud, et hääletatakse mõõkade ja piikidega! 

Kuid Johannes XXIII teadis, mida teha. Ta läks ägedaks. Niimoodi talitas ta ka 
üsna ammu, juba siis, kui pidas läbirääkimisi Benedictus XIII ja Gregorius XH-ga, et 
need ennast paavstiaust lahti ütleksid. Meie püha isa lausa märatses: need 
valepaavstid tagandati juba Pisas, Konstanzi kontsiil aga on ainult Pisa kontsiili jätk! 
Kuid kirikukogule tulnud auväärsed isad ei läinud sellele liimile — Pisa oli Pisa, aga 
Konstanz on Konstanz. Benedictuse ja Gregoriuse saatkond ootas värava taga, 
Sigismund pilgutas silma kontsiilile, kontsiil pilgutas silma Sigismundile, ja mõlemad 
saatkonnad sõitsid pidulikult linna. Jalamaid ja väga hea meelega teatasid nad, et 
nende paavstid on valmis tagasi astuma, muidugi tingimusel, et ka Johannes XXIII 
võtab tiaara peast. 

Nüüd läks lugu tõsiseks. Paavst nägi, et ta ei suuda kontsiili ohjas hoida. Itaalia 
prelaatide suurest arvust polnud tal vähimatki kasu, sest kontsiilil hakatakse hääle- 
tama rahvaste järgi, mitte peade järgi. Rahvastest on paavstil käpa all ainult itaallased. 
Prantslased pistaksid paavsti ilma soolata pintslisse; nende uhkust puhub lõkkele 
Avignon. Nad on harjunud, et neil on oma püha isa, ja peale selle on kogu lugu väga 
keerukalt seotud nende sisepoliitikaga. Sakslased toetavad Sigismundi, inglased ei 
lase end' kellelgi ära osta, sest nad ei sõltu Roomast. Kuid paavst ei või isegi kõikidele 
itaallastele kindel olla,» naeratas Zabarella leebelt. «Viimasel hetkel andis meie 
metsik sõber d'Ailly paavsti positsioonile uue hoobi: vai- 

mulike kõrval on kontsiilil hääleõigus ka ilmalikel isikutel. Seda kinnitavad 
teoloogiaprofessorid, kes tunnevad oma ala loomulikult paremini kui mõni tiitlite ja 
prebendidega ülekülvatud vaimulikust tohman. See ettepanek tähendas jällegi 
prelaatide võimu nõrgendamist ja ilmaliku mõju tugevdamist. Paavst kaitses ennast: 
niisugune ettepanek käib risti vastu varasemate kontsiilide tavadele. Muidugi tõrjus 
d'Ailly selle väite osavalt tagasi. Ta ütles, et varem ei olnud ülikoole ja järelikult ka 
professoreid. — Ah, see oli nauditav intermeedium! D'Ailly nõudis hääleõigust 
kuningale, printsidele, hertsogitele ja nende saadikutele. Võid kujutleda, kuidas 
Sigismund ja aadlikud seda kuuldes rõõmust hüppasid! Loomulikult võeti see ettepa- 
nek vastu. 

Vaene Johannes XXIII! Ta meenutas mulle metssiga, kelle jahikoerad on tihnikus 
sisse piiranud. Igast küljest ümbritsevad teda irevile aetud kihvad. Penid on valmis 
teda esimese märguande peale maha murdma. Ühel päeval said kõik neli juhtivat 
rahvast kontsiilil süüdistusprojekti Johannes XXIII kohta, kus paavsti kuriteod ja 
patud olid seitsmekümne nelja punkti all üles loetud. Et sul aimu oleks selle 
dokumendi armastusväärsusest, toon sulle näite. Süüdistuse esimene punkt kõlas 
järgmiselt: «Johannes XXIII, varem Baltazar Cossa, oli noorusest peale valetaja, 
liiderdaja ja mässule õhutaja.» Teine paragrahv süüdistab teda verejanulises julmuses, 
millele ta oli andnud voli Bologna valitsejana. Seal nööris ta linnalt suuri makse ja 
pidas korda türmi ning tapalava abil. Muidugi ei puudunud see, et ta mürgitas oma 
eelkäija Aleksander V ja sundis kardinale teda ennast paavstiks valima. On üldiselt 
teada, et ta ei hoolinud jumalateenistustest ega palvustest, ja kui tal tuligi missat 
pidada, tegi ta seda nii kähku, nagu põleks maa ta jalge all. Süüdistuse järgmine punkt 
kirjeldas teda kui vaeste rõhujat, õigluse vaenlast, kurjuse kaitsjat, ahnuse ja simoonia 
võrdkuju, benefiitside ja prebendidega sahkerdajat, ühesõnaga — kui kõikide pattude 
ja pahede kehastust. Ta rikkus abielu oma venna naisega, peale selle lasub tema 


südametunnistusel veel kahesaja neitsi, lese ja nunna võrgutamine ning vägistamine. 
Küprosel müüs ta johanniitide ordu suurmeistri koha viieaastasele poisikesele, 
Küprose kuninga sohipojale. Kuue tuhande tukati eest vabastas ta kellegi piiskopi 
vaimulikuvandest, et too võiks abielluda. Firentslastele 

müüs ta viiekümne tuhande eest püha Ristija Johannese pea, mille võttis ära püha 
Silvesteri nunnakloostrilt. Ja nõnda edasi samas vaimus. Piisaks, kui sellest kõigest 
sajandikki tõeks osutuks. Teiselt poolt aga võiks meie püha isa rõõmust lausa lakke 
karata, kui osutuks tõeks üksnes sajandik osa. 

Muidugi ei saadud niisugust süüdistust avalikkusele teatavaks teha. Johannes 
XXIII on ikkagi juba neli aastat paavstitroonil istunud ja lõppude lõpuks — paavst on 
paavst, olgu ta missugune tahes. Ei tohi sellisel kombel õõnestada ristirahva usaldust, 
mis niigi kõvasti vangub. Nõnda pisteti süüdistus kalevi alla. Las ta seal praegu 
seisab! 

Paavst oli pigis! Mida teha? Siis tuli talle mõte — võib-olla andis talle keegi 
sellist nõu —, et ta katsuks kontsiili mõne teise probleemiga tegelema panna. Talle 
tuli mõte nihutada esiplaanile Husi kohtuprotsess.» 

Zabarella pidi sel päeval juba teist korda võitlema naeratusega, mis hakkas tema 
suulihaseid pingutama. «Võibolla andis talle keegi sellist nõu. .. » Kardinal asus para- 
jasti Veenuse kuju ees, mis seisis toanurgas akna kõrval. Päikesekiired langesid 
torsole ja poolitasid Veenuse vasaku rinna helkiwalgeks ning varitumedaks. Varju ja 
valguse piir jooksis sirbikujulise kaarena üle rinnanibu ja kaenla-aluse, üle lopsakate 
vormidega marmorkuju. Milline ilu. milline täiuslik ilu! See väärib jumalikku imetlust 
ja mis tahes hinda! 

Kui mees jäi vait ja peatus raidkuju ees — ta seisis seljaga Bianca poole —, siis 
võis seda sihvakat kardinali, kes kandis voogavat punast rüüd, viivu samuti raidkujuks 
pidada. Kuid veriselt helkivaks raidkujuks, kellest õhkub suursugusust, jõudu ja 
täisverelisust. 

Bianca laskis käed rüppe. Ta ei näinud midagi muud peale Zabarella. Ta ei 
suutnud millelegi mõelda; sädemeid pilduv ning kõikväeline sõnade tulevärk 
joobnustas tal liiga tugevasti mõistust. Ta rohkem tundis. Tundis ennast õnnelikuna 
pärast möödunud ööd, sellel päikesepaistelisel hommikul ja mehe läheduses, kes 
tähendas talle nii palju. Kardinali mõtted ja vaimuteravus ümbritsesid teda nagu 
soojaveeallikas. Zabarella sõnad näisid täitvat kogu ruumi ja nende sõnade 
silmipimestav rikkus kuulus ainuüksi neile kahele. Praegu, aga veelgi rohkem eile 
õhtul, kui kirg katkestas nende jutuajamise, tundis ta, kui väga ta 

Francescot armastab. Kõigest hingest, tingimusteta, täielikult. 

Sel hetkel tundis Bianca kerget ahistust — kuidas võis talle niisugune mõte just 
praegu pähe tulla? Talle meenusid need kaks kuud, mille jooksul ta oli viibinud Roo- 
mas üksipäini. Kuidas ta algul tundis ennast nagu paljaksvarastatu ja kuidas ta hiljem 
pikkamisi ning elus esmakordselt sai teadlikuks oma olemusest. Francesco ei andnud 
talle selleks iialgi aega, kui nad kahekesi koos olid. Siis aga võttis Biancas igatsuse 
kõrval maad ka isesugune rahuldustunne. Viimaks ometi avanes talle võimalus ise 
mõtteid mõlgutada. Ta märkas, et on rahul iseendaga sellisena, nagu ta on. Muidugi 
oli see kõik Francesco töö ja teene, kuid seejuures ilmnes, et tema, Bianca, on samuti 
inimene, kes oskab iseseisvalt mõtelda ja otsustada. Talle meenus, kuidas ta tegi 
enesele etteheiteid, kuidas teda vaevas halb südametunnistus. Aga ei, Francesco ju 
tahtis seda, Francesco tegi temast just niisuguse olendi! Hiljem sai Bianca sellest üle 
ja tundis ainult rõõmu. Ei, selles polnud jälgegi uhkusest, see oli ainult rõõm. Alles 


nüüd hakkas Biancat uuesti valdama ebamäärane süütunne. Ta tundis end süüdi, et 
võis niivõrd rõõmustada enese üle ilma Francescota, et võis anda nii suure väärtuse 
vabadustundele, mis valdas teda üksi olles. 

Bianca naeratas. Ah, see ei loe vähimatki. See kõik on tingitud sellest, et ta nüüd, 
nüüd ja uuesti saab aru, kui kõvasti ta Francesco vaimu võimsast lennust maha jääb. 
Ainult sellepärast võis teda haarata kergendustunne, kui ta üksi Roomas viibis, et tal 
polnud võimalik oma mannetusest teadlikuks saada. Siiski oli see kõik ikkagi raske: 
olla täis õrnust, kui Francescot polnud kahe kuu jooksul Roomas. Küll on tore, et nad 
nüüd jälle koos viibivad! 

Nüüd ärkas ka Zabarella oma mõtisklustest ja hakkas uuesti edasi-tagasi kõndima 
ning rääkima: 

«Eile jutustasin sulle sellest lehmakauplemisest, mille tulemusena Sigismund 
meelitas Tšehhi kuninga käest magister Husile antava kaitsekirja eest välja Rooma 
krooni. Nojah, hiljem muudeti Hus patuoinaks, kelle ohverdamisega paavst tahtis 
edasi lükata arutelu kiriku-lõhe kõrvaldamisest. Kui tal see ei õnnestunud, muutus 
mainitud tšehhi jumalasalgaja uue sehvti objektiks, sedapuhku kontsiili ja Sigismundi 
vahel. Nad kõik pillutad 

teda nagu palli, mis käib ühe mängija käest teise kätte. Tema vaeseke lendab ühelt 
mängijalt teisele ega teagi, mispärast ja kuidas. Ja ega tal tegelikult suuremat kaalu 
olegi kui pallil... Mis ta muud on kui ketser! Või kui ta seda Ita ei ole — siiski on ta 
selleks hea küllalt, et tema abil katsuksid ähvardavalt jõudu mängijad, kes teda üks- 
teisele loobivad. 

Aga nüüd pea aina naeru! Kujuta ette, see kavalpea Sigismund, kes selge sõnaga 
lubas Johannes XXIII-1 Husi vangi panna, hakkas korraga solvunut ning kibestunut 
etendama. Algul tahtis ta oma nõusolekuga endale paavsti toetust võita. Kui aga meie 
püha isa liitlasena nulliks muutus,, tuli Sigismundile mõte, et kui katsuks Husi uuesti 
maha parseldada — sedapuhku kontsiilile. Sigismund on neetult peenike sell; juba 
oma loa Husi vangistamiseks stiliseeris ta nii segaseks, et sellest võib välja lugeda nii 
nõusolekut kui ka keeldumist. Ja nüüd tõstis ta kisa: kuidas julges kontsiil vangi 
panna inimese, kellele tema andis kaitsekirja! See on ometi tema majesteedi Rooma 
kuninga ilmne solvamine! 

Noh, see kõik on muidugi väga läbipaistev komöödia. Kui paavst mängust välja 
langeb, jääb prügihunnikule kaks kukke — Sigismund ja kirikukogu: Sigismund tahab 
kontsiili oma käpa alla saada, kuid kontsiil, kellel õnnestus Johannes XXIII 
eestkostmisiket turjalt heita, ei hooli uuest eestkostjast. Tema tahab ise oma asju 
ajada. 

Ja nõnda läkski mölluks. Oli see alles lustakas vaatemäng. Auväärsed isad olid 
vankumatud nagu kaljud. Kõige visam oli d'Ailly. Tema kehastas Peetrust. Sa ju tead, 
kuidas piiblis seisab: «Sina oled Peetrus, mis tähendab kaljut.» Rauk d'Ailly tahaks nii 
väga Peetruse troonil istet võtta! See oleks alles paavst, jumal päästa meid kurjast! 
Sigismund perutas areenil nagu metsik täkk. Ta on pöörane kui saatan, ja mida 
kõikuvamaks ta tunneb oma jalgealust muutuvat, seda ägedamalt ta ründab. Ta tungis 
kardinalide kolleegiumi istungile, jooksis seal ringi, trampis jalgadega ja karjus, et 
tema kaitsekirja paberilipakaks muutmisega on kardinalid teinud ta kogu maailma 
naeruks; kuidas võetakse teda vastu Tšehhi kuningriigis, mille pärijaks ta on, kui ta ei 
suuda kaitsta seda Tšehhimaa "poega, oma alamat? Siis ähvardas Sigismund 
Konstanzist ära sõita. Kardinalid kehitasid õlgu. Sigismund kukkus märatsema, et 
tema ei küsi kelleltki luba, 

laseb oma sõjameestel vanglauksed lahti murda ja vabastab ise Husi. Kardinalid 
andsid Sigismundile nina peale tema enese varasema ähvardusega. Nad ütlesid, et 
sellisel juhtumil sõidavad ära hoopis nemad, ja nõnda ongi kontsiilil lõpp. Ühesõnaga 
—need kaks suurvõimu teritasid selle tšehhi hädavarese arvel hambaid. Lõpuks 
virutas Sigismund ukse kinni, alarmeeris oma aadlikud ja sõitis Konstanzist tõesti ära. 
Kuid ta ei sõitnud kaugele. Ainult Radolfzelli, kuhu on majutatud tema abikaasa 
õukond. Barbara embuses kaotas ta kogu sõjakuse. Delila pügas meie Simsoni 
juustest lagedaks. Sigismund rahunes ja hakkas kainelt kaalutlema, mida ta tegema 
peaks. Järgmisel päeval tuli ta linna tagasi ja leppis kardinalidega kokku, nagu poleks 
midagi juhtunudki. Ta jättis Husi vanglasse, kuid kahes punktis pidid kardinalid talle 
järele andma. Nad pidid vangi natuke viisakamasse kongi paigutama ja Husile 
tõotama, et tal lastakse kontsiili ees kõnelda; just viimast nõudsid nii Hus kui ka tema 
tšehhidest sõbrad väga kangekaelselt. Tšehhid piinavad Sigis-mundi nagu parmud. 
Tšehhi kuningriigist saadavad aadlikud siia protestikirju, Konstanzis viibijad aga 
tülitavad oma tulevast kuningat lakkamatult audientsidega. Nõnda pidi ta neile 
mõnevõrra vastu tulema. Teiselt poolt aga ei võinud ta ometi üheainsa ketseri pärast 
kontsiili lõhki ajada. 

Niimoodi jäid siis kõik lõpuks enam-vähem rahule ja igaüks võis endamisi arvata, 
et ta midagi võitis. Tõeliseks võitjaks osutus muidugi kardinalide kolleegium. 

Kui mõtled, et kogu see suur maskeraad — vähemalt väliselt ja silmaga nähtavalt 
— keerles üheainsa tundmatu vaimuliku ümber kaugelt Tšehhimaalt, siis on see küll 
äärmiselt lõbus ning koomiline. 

Mina Husi ei tunne ega ole teda iialgi näinud, kuid ilma selletagi on mulle selge, 
et tegemist on täiesti tühise juhtumiga, mis tuleb muidugi kiiresti joonde ajada, eriti 
kui Husi ketserlikkus tõeks osutub, kuid kogu lugu ei vääri iialgi seda tähtsust, mida 
talle siin antakse. Husi juhtumiga puutusin ma kokku mõne aasta eest, arvan, et kaks 
või kolm aastat tagasi. Tollal tegeldi Rooma kuurias mingi tema protsessiga. Ma ei 
mäleta enam täpselt, mis seal kõne all oli. Tean ainult, et oli juttu mingisugustest 
raamatutest, mis Praha peapiiskop käskis Husil ära põletada. Mulle ei meeldi 
raamatute põletamine — see toob 

alati kahju. Nojah, ma avastasin tollal selles loos mõningaid juriidilisi patustusi ja 
asusin Husi seisukohta toetama. Ei läinudki palju aega, kui Johannes XXIII vabastas 
mu selle asja uurimise kohustustest ja määras minu asemele karmima kohtuniku. 
Mina oleksin Husi tollal õigeks mõistnud. Tema ise Rooma muidugi ei tulnud, siis oli 
ta veel nii tark. 

Kuid nüüd on ta neil peos. Kuna paavst arvas, et tal õnnestub Husi juhtumit 
suureks puhuda, alustas ta jalamaid ülekuulamisi. Husi juurde vanglasse saadeti 
uurimiskomisjon ja tunnistajad. Mul avanes kord võimalus tunnistajate seletustesse 
pilku heita. Suuremalt jaolt olid need jõledad, eriti Husi kaasmaalaste omad. Kuid 
nende hulgas leidus ka kurioosseid numbreid. Mäletan näiteks ühte tunnistajat — eks 
ta muidugi mõni tšehh oli —, kes teatas, et ta pole küll Husi jutlusi iialgi kuulnud, 
kuid Hus on siiski ketser ja tema, tunnistaja, on valmis igasuguseid seletusi andma. 

Siis katsusin teist korda oma elus Husi aidata. Tegin talle ühe komissari kaudu 
ettepaneku, et ta ärgu taotlegu avalikku kohtuprotsessi. Et lahendame tüliküsimused 
paari teoloogi ja juristi osavõtul suletud uste taga. Pean sulle küll tunnistama — ma ei 
taha sulle isegi pisiasjades valetada, mu armas —, et tahtsin niimoodi ühtlasi ka 
paavsti vihastada. Johannes XXIII nõudis nimelt suurt avaükku kohtuprotsessi, mina 
oma ettepanekuga aga tahtsin tal seda nurja ajada. Õnnetuseks jäi Hus selle juurde, et 
tahab iga hinna eest ette astuda ja kogu kontsiilile kõnelda. Niisuguste pööraste puhul 


on säärane sõgedus tavaline. Nad peavad ennast inimesteks, kes on kutsutud ja seatud 
oma ekslike reformidega maailma päästma — ja nõnda tahavad nad ka oma kõnega 
selle maailma poole pöörduda. Siis võttis uurimiskomisjon Husi krõbedamalt käsile, 
sest selle esimeheks hakkas meie metsik d'Ailly. Komisjon pistis Husile nina alla 
valmis kohtuotsuse, mille põhjal ta pidi kohe hukatama, kui ta ei alistu. Nad ei saanud 
temast jagu. Hus jäi oma nõudmise juurde, et tahab kontsiili ees kõnelda. Ja sellesama 
tõotuse pressisid Sigismundilt välja ka Husi sõbrad-kaasmaala-sed. Noh,- inimese 
tahtmine on tema taevariik. Jttmal teab, mida see ketser sellest kontsiilist ootab. Võib- 
olla ta mõtleb, et teda lastakse seal tõesti kõnelda, jutlustada ...» 

Zabarella peatus Bianca kõrval ja sasis tema pehmeid kiharaid: 

«Kord poisikesepõlves jooksin ma mööda ilusat raies-mikku, mis säras päikeses. 
Ka täna paistab päike, ja maailm ning elu näivad kaunid. Tookord jõudsin ma seal 
päi-keseküllasel raiesmikul lameda kivi juurde, mille pöörasin teisele küljele — selle 
all oli ussipundar. Üllatatud maod hakkasid vingerdama, kiskusid end kerra, ajasid 
end sirgeks, mähkusid üksteise ümber. See sarnaneb Konstan-ziga. Kuid sün katsuvad 
need vingerdavad maod rohkem üksteist alla kugistada, ja vaene hiireke, kes nende 
sekka satub, on päästmatult kadunud. Nad neelavad ta alla nagu muuseas ja jätkavad 
kisklemist.» 

Sel silmapilgul astus tuppa kammerteener ja teatas Zabarellale külalise 
saabumisest: auväärne*isa, kardinal d'Ailly, soovib temaga kõnelda. 

Zabarella oli kohe valmis ametivenda alt vedama. Nii dikteerimine kui ka Bianca 
olid unustatud. Sellal kui ta d'Ailly'd tervitas, katsus ta ära arvata, mis asjus külaline 
oü tulnud. 

D'Ailly võttis istet. Just siis märkas ta neiut akna all. Kuid Zabarella heitis käega; 
ta ei tahtnud aega viita tutvustamisega ega seletamisega, kes see näitsik on. Ühtlasi 
käis tal läbi pea humoristlik mõte. Rahustava naeratuse saatel ütles ta prantslasele: 

«Auväärt vend, te võite rahulikult kõnelda, sest see neiu ei oska ladina keelt.» 

Zabarella oli kindel, et Bianca saab aru ja jääb kohale, et tütarlaps on talle tänulik 
uute kogemuste ja tähelepanekute eest, mida eelseisev vestlus annab. 

Hooletu õlakehitusega võttis d'Ailly selle seletuse teadmiseks ja asus kohe asja 
juurde: 

«Auväärne vend, tulen teie juurde kui usukomisjoni esimees ja tahan teid 
informeerida kohtuprotsessist, millega teatud mõttes tegelesite ka teie. Mõtlen selle all 
ketser Husi süüdimõistmist.» 

D'Ailly hääl oli raugalikult kuiv ning kime. Zabarella pani tähele, kuidas kardinal 
ühe hingetõmbega asendas sõna «kohtuprotsess» sõnaga «süüdimõistmine». 

«Te tegelesite sellega aastal 1411 Roomas» — niisiis teadis prantslane seda 
täpsemalt kui tema, Zabarella, ise — «ja tundsite huvi uurimiskomisjoni materjalide 
vastu ka 

siin, Konstanzis.» Tema hääl kõlas nii, nagu kõneleks ta kaebealusega. 

Zabarella noogutas ja tegi näo, nagu vestleksid nad ilmast. 

«Mulle on väga tähtis,» jätkas d'Ailly, «et kõik mu kolleegiumivennad oleksid 
selles asjas ühel meelel.» 

Zabarella pani tähele, et d'Ailly ei pea ilmselt sobivaks ühtegi viisakussõna ega 
tiitlit kasutada. 

«Niisugust üksmeelt pean ma äärmiselt vajalikuks ja lausa kohustuslikuks. Pole 
kahtlust, et hoolimata ilmaliku võimu vahelesegamisest, mida me pidime endale veel 
hiljuti meeldida laskma, viiakse Husi protsess lühidalt ning karmilt lipule. Seda 


tehakse tingimata, äratagu Hus pealegi ühes või teises inimeses ajutiselt enese vastu 
sümpaatiat. » 

Zabarella neelas alla sellegi müksu. Kuigi «sümpaatia» oü küll liiga kõvasti 
öeldud. Tookord Roomas oli Zabarella juhindunud ometi seadusetähest ja siin, 
Konstanzis, ei saa rääkida niivõrd sümpaatiast, kuivõrd antipaatiast. . . Johannes 
XXIII vastu. 

«Husi juhtum on küps inkvisitsiooni jaoks,» lõpetas kardinal karmilt. 

Zabarella murdis pead, mispärast d'Ailly tunneb nii pöörast huvi Husi protsessi 
vastu. Ta pidi selle välja uurima: 

«Igasuguse ketserlikkuse väljajuurimise hädavajalikkuses pole vist keegi rohkem 
veendunud kui mina. Igasugune ketserlus tuleb juba eos hävitada. Kuid arvan, et üsna 
hiljuti toimunud sündmus oli auväärsele vennale uueks tõenduseks, kui kergesti ja 
kiiresti ketseritele ots peale tehakse.» 

Sellega vihjas Zabarella loole, mis juhtus D'Ailly'ga teel Konstanzi; ilma suurema 
uurimiseta, otsekui möödaminnes, laskis d'Ailly ära põletada kaks frantsiskaanlast, 
keda süüdistati ketserluses paari ähmase väljenduse alusel. 

D'Ailly lõi erutatult käega: 

«Auväärne vend, te alahindate Husi. See, mida ta jutlustab, on hullem kui 
ketserlus. See on hädaoht, mis ähvardab nii püha kirikut kui ka valitsevat 
maailmakorda. Uskuge, ma ei liialda. Kuulasin teda kord ise üle ja tema sõnad 
tekitasid minus õudust.» 

Zabarella märkas õhetust, mis hakkas kerkima soone-liselt kaelalt pärgamenti 
meenutavale näonahale ja lohkus meelekohtadele. Pagana pihta, mis selle taga peitub? 
Vanamees ei tee tõesti tsirkust, miski on talle hirmu nahka ajanud! Natuke aega 
kuulas Zabarella tähelepanelikult kardinali tormakat ja jõnka juttu, mis voolas lak- 
kamatult ning ägedalt d'Ailly kitsastelt huultelt. Siis ta tüdis kuulamisest ja hakkas 
mõtlema, mispärast see kardinal, kes kuulub kindlasti võimsaimate hulka, selle tšehhi 
ketseriga nii palju tegemist teeb. Jah, Hus on kirikule ohtlik, Zabarella arvab 
endamisi, et teab sellest võib-olla rohkem kui d'Ailly aimab, kuid kõigest hoolimata ei 
ole see niisugune juhtum, millega vilunud inkvisitsioon toime ei tuleks. Et Husi 
kohtuprotsessi puhusid suureks need, kel oli vaja sääsest elevanti teha, seda Zabarella 
mõistis. Aga mis kasu võis sellest saada d'Ailly? Vana äraproovitud põhimõtte järgi, 
et ei maksa kõige enne uurida seda, mis inimene teeb, vaid mispärast ta seda teeb, mis 
kasu ta sellest loodab, katsus Zabarella natuke ajusid liigutada ja — heldeke, kui 
lihtne see kõik oli: Paavsti, Sigismundi ja kontsiili järel oli d'Ailly jü neljas, kes tahtis 
Husi arvel karjääri teha, tema kulul oma positsiooni kindlustada. See oli päevselge. 
Nüüd siis liigub d'Ailly ringi selle vana tuntud ketserlusekolliga, et see aitaks teda 
esile tõsta kiriku kaitsjana ketseri vastu, -kes ähvardab «kogu valitsevat 
maailmakorda», nagu ta siin ütles. D'Ailly tahab etendada kontsiili ees lihtsalt püha 
Jüri, kes tappis lohemao. Selle kiriku päästja idee on ta Sigismundilt üle võtnud. Kuid 
peamiselt tahab ta ise kindlaks määrata kirikukogu tegevusprogrammi ja käi- 
tumisjoont, tahab alustada kontsiili nii efektselt kui võimalik. Selle idee on ta jällegi 
paavstilt ja kardinalide kolleegiumilt üle võtnud. Need kolm kisklevad isekeskis, 
d'Ailly tahab selle ketserluselooga juhi kohale tõusta. Nüüd, kus ta näeb, et Johannes 
XXIII nagunii paavstitroonilt lendab, tahab ta end näidata väga teenekana, et võiks 
tiaarale kandideerida. Kui vana ning tüütu see kõik on! 

D'Ailly hääl katkestas Zabarella mõttelõnga. Õnneks kuulis ta veel küsimuse 
lõppu, mille d'Ailly parajasti esitas: 

«Missugune on. siis teie arvamine?» 


Zabarella kuulis selgesti, et kardinal küsib tema arvamist. 

Aga jumala nimel, millest ta kogu aeg rääkis? Et Zabarella prantslast ei kuulanud, 
peab ta nüüd kiiresti valmis mõtlema vastuse, mis võtab Husi probleemi kusagilt 
otsast uuesti üles ja veniiab selle mingisuguse ähmase järelduseni, reetmata seda, 
etAabarella küsijat ei kuulanudki. 

«Auväärne vend,» alustas Zabarella aeglaselt, teeseldes suurt mõtlikkust. , 
«Igasugune ketserlus tuleb täielikult hävitada. Pole tähtis, kas see on väike või suur, 
sest ka kõige väiksemast võib hõlpsasti suur hädaoht võrsuda. Seega ei näe ma 
põhjust, mispärast me peaksime käesoleval juhul teisiti toimima, kui toimime 
niisugust liiki juhtumite korral tavaliselt. Vastus kõlab: süüdimõistmine! » 

Zabarella peatus. Mispärast see raugamask tema ees niiviisi naeratab? See 
koltunud nahaga ületõmmatud pealuu on veel kuidagimoodi talutav, kui tal on ees õel 
ning ebasõbralik nägu, aga tema naeratus... 

«Amice,» katkestas d'Ailly vaikne, hämmastavalt vaikne ning leebe hääl vaikuse. 
Zabarella muutus jalamaid valvsaks. Kui kardinal nimetab teda sõbraks ja kui ta 
räägib nii lahkelt, siis tähendab see tegelikult tõelist ohtu! «Kõigepealt lubage mul 
teile ütelda, et te mu juttu üldse ei kuulanud. Te tegelesite oma mõtetega. Kahtlemata 
olid need tähtsad ja. väärtuslikud mõtted, sest teistsuguste olemasolu ei või teie puhul 
eeldada. Ma katsun neid ära arvata. Küllap te mõtlesite, et mis mind õieti teie juurde 
tõi? Te püüdsite leida motiivi, mis andis mulle tõuke küllatulekuks ja selleks 
vestluseks ... Te ei vaidle vastu. Kas tohin mõistatamist jätkata? Te jõudsite otsusele, 
et mind tõid siia — ütleme otseteed välja — kitsad ning egoistlikud kaalutlused, eks?» 
Zabarellal jooksid judinad üle selja: see mees on ehtne saatan! Kuid dAilly jätkas: 
«Ka mina otsustan teiste inimeste üle — ärgu pangu auväärne vend seda mulle pahaks 
— enese järgi.» Kõhetu käe kiire žestiga tõrjus ta tagasi Zabarella vastuväited. 
«Minust räägitakse, et ma olen... noh, auahne, ablas ja täitmatu. Püha isa nimetas 
mind kord koguni täitmatuks lohemaoks. Tean seda ega taha kinnitada, et mul oleks 
soov seda arvamust täielikult kummutada. Kuid sedapuhku, auväärne vend, uskuge 
mind: praegu ei kihuta mind tagant mitte isiklikud huvid ega egoistlik arvestus. Au- 
väärne vend, ma lihtsalt pean teid veenma, hoiatama, 

valvsusele manitsema! Siin on mängus meie peat kogu kirik ja veel rohkemgi: 
terve, maailm, kõik!» 

Zabarella tundis ebameeldivat ängistust. Nüüd — nüüd tuleb kaela kõik see 
ebameeldiv ja vastik, millega ta ei taha tegemist teha. See vana kiskja vedas tema 
tuppa oma haisva saagi, et siin õhku mürgitada. Pole midagi parata, nüüd d'Ailly'd 
enam tagasi ei hoia. 

Ja sedapuhkugi näis kardinal Zabarella mõtteid lugevat: 

«Kui Tiberi vood suvel Roomas kokku hakkavad kuivama, siis päästame end 
kohutava leha eest niimoodi, et läheme peitu oma villadesse linna taga. Käesoleval 
juhtumil ei saa me seda endale lubada. Ketserluse lehk on mürgine. 

Püha kirik on juba ammugi väga õigesti ära tundnud hädaohu, millega Hus teda 
ähvardab. Kiftkliku kohtu kõikide instantside ja kõikide vahendite abil surusime Husi 
ummikteele, mis lõpeb Konstanzis. Seda tegime paavst, mina, Pariisi ülikool, Gerson; 
me sundisime ka Sigismundi, et ta meid aitaks. Ja nüüd, kui saime Husi siin lõpuks 
kätte, kui on vaja temaga kõige kiiremas korras lõpparve teha, nüüd hakkasid paavst, 
kuningas ja kardinalide kolleegium kasutama tema juhtumit oma võitluses võimu 
pärast kontsiilil. Lühinägelikud egoistid!» 


D'Ailly noolis kahvatu keelega kitsaid huuli. Näis, nagu oleks sisemine lõõsk oma 
kumaga kuivatanud selle kondise õela pea, millelt Zabarella nüüd enam pilku ei 
pööranud. 

«Te olete küllalt terava pilguga,» jätkas kardinal, «et näha sarnasust Husi, Wiclifi 
ja Pariisi Petit' vahel. Ja te teate ometi, kuhu see viis? Inglismaal maamatside mäs- 
suni, losside põletamiseni ja mõrtsukatöödeni, Pariisis pööbli hirmuvalitsuseni, 
Bastille' vallutamiseni ja aadlike tapmiseni.' Mõni usufanaatik hakkab piiblit seletama, 
seab oma lühinägelikus tobeduses mehaaniliselt kõrvuti kristlikud ideaalid ja tegeliku 
elu, hakkab evangeeliumi apostlite vaesust võrdlema eluga, mida elab tänapäeval 

1 Inglismaal puhkes 1381. aastal talurahva ülestõus, mille eesotsas seisis Wat 
Tyler. Ülestõusnud vallutasid Londoni. 

Prantsusmaal tõusid üles Pariisi käsitöölised ja linnakehvikud aastal 1411. 
Ülestõusnuid juhtisid lihunik Simon Caboche ja arst Jean Troyes. Kolme aasta jooksul 
(1411—1413) olid Pariisis võimul ülestõusnud, kes vallutasid ka Bastille' kindluse. 
Viimane ehitati aastail 1369—1382 kui kuningavõimu tugi, kui kindlus ning vangla 
ühtlasi. — Tõlk. 

kleerus; ta ei saa aru meie võimu missioonist ega eesmärgist, ta ei mõista neid, ja 
juba pistab ta hüsteeriliselt oma kohtuotsust kuulutama. 

Minu arvates tegi kirik väga suure vea, et ta Wiclifi suhtes poolele teele seisma 
jäi. Me rahuldusime sellega, et kihutasime ta minema ülikoolist ja Oxfordist. Tal 
vedas: ta suri õigel ajal. Meie käed olid tollal liiga lühikesed, ei küündinud 
IMglismaani. Kuid sellegi vea peame parandama siin, Konstanzis. 

Kõike seda, mida niisugused hullumeelsed jutlustavad, kuulab täitmatu, kade ning 
nürimeelne pööbel kikkiskõrvu, sõgedate reformaatorite sõnad kisuvad säärastel 
inimestel käed rusikasse ja tõmbavad neil pussnoad tupest välja.» 

D'Ailly silmad leegitsesid, tema huuli kõverdas õel irvitus: 

«Praegu oleme jõudnud juba nii kaugele, et pidime hukka mõistma piibli kui 
kõige ketserlikuma raamatu. See jumala ilmutus on muutunud saatanate käes risti- 
rahva hukutamise vahendiks. Millele tugineb kas või Huski? Pühakirjale! Ja küsib 
süütult: «Kas sõidab Kristuse asemik armetu eesli seljas, käib ta paljajalu ja kannab 
jämedatoimelist hamet?» Aga inimesed kuulavad teda, ja juba vaatavad nad kõõrdi 
piiskoppide ja vaimulike ornaatide ning kirikukulla poole. Inimesed, kes teavad, 
missugustes uhketes hoonetes meie vaimulikud elavad, kuulavad jutustust laudast, kus 
sündis Lunastaja. Nad näevad vaimulike konkubiine ja joomapidusid, kuid kuulavad 
Kristuse mäejutlust, et õndsad on vaesed. Hus ütleb neile, et nad sarnanevad 
Laatsarusega, kes lamab vaesena ning hüljatuna jumalakoja tolmus, — kui ahnelt 
kuvüavad seda tuhanded, kümned tuhanded laatsarused! 

Korraga müristab Hus kantslist: «Paavst pole Kristuse asemik, kui ta ei ela 
Kristuse õpetuse kohaselt. Inimesed, kes te usute Kristusesse, te ei pea tema kõlvatu 
asemiku sõna kuulama! Kõlvatute tegude järgi tunnete ära kõlvatu vaimuliku ja 
kõlvatu isanda, ja kes kuulab kõlvatu sõna, see kuulab saatana sõna!» 

Millist põrgulikku mürki tilgutab see ketserite ketser oma kuulajate kõrvadesse! 
«Kellele ilmutas end Kristus esimesena,» küsib ta, «kas prelaatidele jä doktoritele või 
lihtsatele inimestele? Muidugi vaestele, sest ta ise oli vaene. Niisiis kuulub Kristuse 
õpetus eelkõige vaestele ja 

tänapäeval on nemad kutsutud ja seatud kohut mõistma.» Ja nüüd ma tsiteerin 
Husi sõna-sõnalt: «Kuningast ja vaimulikest suurema au sees seisab jumala silmis 


lihtne eideke, kes ei täida jumala käske ametikohustuste tõttu, vaid teeb seda oma 
vaga elu pärast!» 

Jah, need kõik on piibli ja teoloogi sõnad, kuid ühtlasi on see ässitaja ning mässaja 
jutt!» 

D'Ailly ei kõrgendanud häält, kuid ometi oli Zabarellal tunne, et see mees tema 
vastas kisendab. Kardinali hääletoon muutus kähisevaks ning lõikavaks: 

«Niimoodi kõneles Hus igal pühapäeval Prahas Betlema kabelis, kus tema jutlust 
kuulas iga kord kolm tuhat inimest. See polnud alandlik usklike kogudus, vaid tohutu 
suur rahvakoosolek. 

Ja tema sõnad jäid pidama tuhandete mõtetesse, rusikatesse ja pussnugadesse. Just 
need sõnad peame kätte saama, peame need maa seest juurtega välja kitkuma, enne 
kui nad paljunevad kõike lämmatavaks umbrohuks. Peame Husile tema neetud sõnad 
kurku tagasi toppima, peame need hävitama, purustama, tühjaks kuulutama, Husi 
enese hääle abil peame need tühjaks muutma! Üksnes temal endal on võim need 
kahjutuks teha, kui ta end nendest lahti ütleb ja neid eitab. Nende sõnade asemel peab 
tema suust kajama täiel häälel: «Ärge uskuge! Ma eksisin. See, mis ma rääkisin, pole 
tõsi, vaid ketserlus ning vale!» Ainult teda usuvad need inimesed, kelle hinge ta 
jutlustega mürgitas, ainult teda usuvad nad.» 

Nüüd kallutas d'Ailly end nii pealetikkuvalt oma vestluskaaslase ligi, et Zabarella 
tahtmatult selja sirgu ajas. Jäägu see kõhetu, vihkamist õhkuv ähvardav kolp natukegi 
kaugemale. 

«Seepärast ma tulin teie juurde, et te toetaksite mind, aitaksite mul veenda feõiki 
neid põikpäiseid selle maailma vägevaid, et kõik nende intriigid kroonide ja tiaara 
ümber on tühi naljamäng selle kohutava hädaohu kõrval, mis ähvardab kiriku 
autoriteeti ja õõnestab ilmaliku võimu aluseid. Ainult hullumeelne põletab maja maha, 
et siis oleks võimalik kadunud tukatit tuha seest leida. Ja veel ühes asjas peate mind 
aitama: talitsege neid inkvisiitoreid, neid kõlupäiseid fanaatikuid, kes ei jõua kuidagi 
Husi tuleriidale saatmist ära oodata. Pärast kogu seda jutuajamist ei ole mul vaja teile 
seletada, missugune parandamatu viga see oleks, sest niimoodi me ümbritseksime 

Husi neetud õpetuse märtrioreooliga. Meil pole tarvis märter Husi, me 
vajame pettur Husi, kes valetas ja vedas alt nii iseennast kui ka oma pooldajaid.» 
D'Ailly tõusis püsti: 

«Kui me ei hävita Husi sõnu jäägitult, siis jääb sinna nurka, kus istub see 
tütarlaps,» — kondise sõrmega osutas ta Biancale — «lebama ainult tema läbilõigatud 
kõriga laip ja selle raidkuju asemel vedelevad maas killud. Mässav pööbel peksab ta 
vasaraga sodiks.» 

Zabarella ei tõusnud, kui d'Ailly minema hakkas. Ta ei suutnud prantslase jutu 
peale enam ühtegi hüvasti jätu-fraasi lausuda. Talle näis, et siit ei lahku mitte vana 
kardinal, luust*ja lihast inimene, vaid mingi kehatu, sünget ning kurja tulevikku 
kuulutav kummitus. Ja see, mida ta kuulutas, jääb sellesse tuppa kui külm, ähvardav 
ning õel luupainaja. 

Alles siis, kui uks kardinali selja taga kinni klõpsatas, tõusis Zabarella. Ta hakkas 
uuesti toas edasi-tagasi kõndima, kuid sedapuhku juba ägedal sammul, nagu tahaks ta 
sel kombel maha raputada kõike, mis oli räpase tuleaseme tuhana langenud mööblile, 
Zabarella riietele, Bianca lokkidele ja marmorkuju alabastrile. 

D'Ailly on vana, tal on halb seedimine «ja teda piinab sapipõis. Ta liialdab ning 
tunneb rõõmu kalmistute ja surnukambrite vaimusilma ette manamisest! Zabarella 
peab tuginema oma arusaamadele, kui tahab endale tulevikust pilti luua. Ei või end 
ometi ära nõiduda lasta sellel lohemaokrõbil, ei või käituda nagu lind, kellele siug 


silma sisse vahib! Ta peab siit välja vihtuma kõik need viirastused, mis see sapine 
vanamees esile manas. 

Vaid pikkamisi vabanes Zabarella ängistustundest, mis j teda d'Ailly pika ning 
tüütava jutu kestel oli vallanud. Kuid siiski ei suutnud ta vabaneda mõttest, et nüüd 
peab ta kogu selle looga tegelema hakkama. Ilmselt ei õnnestu tal enam säilitada oma 
senist, peaaegu ükskõikset suhtumist sellesse ketseriafäärisse. Kui ebameeldiv on 
vastikute asjadega tegemist teha! Ja käesolev . . . Missugust toorust, viletsust ja häda 
sellest august pinnale kerkib! Hus, see armetu preestrike, kes on leidnud vaestega 
ühise keele, kuulutab nende hädasid, sest eks need ümbritse tedagi. Ja et ta tajub vaest 
maailma enese ümber, siis leiab see tema rohmakates sõnades väljendusviisi, mis on 
niisama vaene... Zabarella peatus järsku. Kus ta niisuguse 

nähtusega kokku puutus? See polnud ammu... Ah, käes, juba tuli meelde! 
Korraga kerkis tema vaimusilma ette see eemaletõukav puunikerdus, mida ta nägi 
teekonnal, kui ööbis Tirooli külas. Ptüi! 

Alles nüüd märkas Zabarella Biancat. Tütarlaps kirjutas midagi. Juba d'Ailly 
külaskäik oli kardinali pahandanud; nüüd haaras teda ärevus, et Bianca on tolle 
talumatu vanamehe jutu ilmselt paberile pannud. Zabarellas hakkas pead tõstma viha 
tüdruku vastu, kes peab ometi huvituma ainult sellest, mida räägib talle kardinal! Kuid 
hetkel, mil Zabarella sai teadlikuks oma edevuse tekitatud vihapuhangust, valitses ta 
end jällegi. Ta kiskus näo naerule ja küsis Biancalt juba täiesti rahulikult: 

«Mis sa selle kohta ütled?» 

Neiu tõstis silmad; need olid pärani ja nüsid sügavamad ning säravamad kui 
muidu. 

«See auväärne isa, kes siin viibis, oli väga mürgine, ja väga mürgine oli ka kõik 
see, mis ta rääkis. Kuid ma tahaksin kord sinu suust meeleldi kuulda kõike selle... 
selle Husi kohta. Mis ta õieti tahab? Ma ei usu, et see oleks midagi alatut, kui ta on 
valmis selle eest surema. See kardinal rääkis Husi soovist muidugi kui kuriteost, kõik 
oli paha ja kole. Kuid ma ei tea. . . Kas sa ei arva, et kurjategija, hoopis vastupidi, 
kardab surma? Kes aga tahab hea meelega surma minna? ... Maei tea, Francesco, 
tahaksin sellest kõigest rohkem teada ja tahaksin selle üle järele mõelda.» 

Zabarella kuulas jahmunult. Ta ei teadnud, miks teda valdas äkki rahutus, võib- 
olla suurem rahutus kui d'Ailly jutu kestel. Ta tundis külmavärinaid üle selja jooksvat. 
Siis Biancagi. . . kas neiu ei olegi enam liha tema lihast ja vaim tema vaimust? 
Otsekui oleks nende vahele pugenud korraga midagi võõrast, mida Zabarella ei 
mõista, mingi võõrdumistunne, mida ta pole aimanud. Või on kõik hoopis vastupidi? 
Kui Bianca kõneleb praegu just sellest, mis on Zabarellale kõige kallim ja mille pärast 
ta kardab? 

Kas d'Ailly sünge ennustus tabas teda tõesti nagu kohtlast ja võhiklikku 
maameest? Kas ta on nüüd nüvõrd targem, kuivõrd ta enne oli rumalam? Kas ta seda 
kõike ei teadnud? 

Zabarella peatus veel hetkeks, veel hetkeks ei jätkunud tal julgust enesele 
halastamatult tõtt tunnistada, kuid see 

kestis tõesti ainult hetke, ja siis oli tal tunne, nagu oleks ta enesel maski eest 
kiskunud ja vaataks nüüd teravalt oma paljastatud nägu. Jah, nõnda see oli: ta nägi, 
kuid ei tahtnud näha, ta teadis, kuid ei tahtnud teada! Kui vastikud olid ja on talle selle 
maailma krambid, mis toovad päevavalgele häda, mustust, verd ja viletsust, mis 
sünnitavad neid hullumeelseid ning naiivseid prohveteid, kes jooksevad kokku nagu 


sead okse kallale. Kui koledad, roojased ja vastikud tunduvad nad talle, kuidas ta seda 
kõike vihkab! Husi ja ... samuti neid teisi. Neid teisi, kelle hulka Hus kuulub. 
Zabarejla pahvatas korraga naerma: See oli lõikav ning õel naer. 


XIII KAUPMEES JA LUULETAJA 


«Bodeni kaldal rahvas prassib, 

kõrtsmik veini ette tassib, 

laastab taskud meil kui tuli, 

oksa poogem vana suli.» 

Wolkenstein möirgas täiest kõrist, loksutas veini pokaalist, mida viibutas 
nõrkenud käes. Ta punetas kõrtsi kaminast õhkuvast palavusest, joodud veinist ja 
trahterit täitvast veinihõngust. Tema joomakaaslased lõid laulu taktis peekreid ja 
kanne vastu lauda. Kaks Konstanzi pürjeli-poega hõikasid Türlile, et see tooks 
reinveini — käigu kuradile see kodune lake! Nemad maksavad kõik kinni: täna 
kostitab siin kommerts poeesiat! Ja jalamaid lõid nad kannud Wolkensteini ja Poggio 
peekritega kokku. Poggio istus rüütel Osvaldi kõrval ja tõmbus iga kord viivuks 
kühmu, kui tema purjus sõber ülevooLavas tundekülluses oma raske käega talle õlale 
patsutas. 

«Aga mina. .. kas mina ei tulegi arvesse?» tuikus kirjutaja Andreades, kes istus 
lauale tõstetud toolil. Joomisest siid tal liikmed juba kangeks jäänud ja ainult pea 
vajus aegajalt raskelt rinnale, kui ta katsus seda pöörata .. . «Mina oskan kreeka 
keelt, teie täikraed! Ja kreeka värsid, kreeka värsid ... » Kuid ta ei lõpetanud lauset, 
sest jäi korraga magama ja ainult kangestunud liikmete tõttu püsis tema keha endiselt 
sirge. 

Teises lauaotsas luksus paks purjus frantsiskaanlane, 

kes kohmakate sõrmedega püüdis valla päästa enese kõrval istuva mingitud näoga 
noore naise nöörpihikut. Niipea kui ta hakkas selles tegevuses teatud edu saavutama, 
laksas piiga talle näppude pihta. Munk vajus kurvalt kössi ja otsis veinikannust 
tröösti. 

«Munk, sa vana veinivaat, 

tõsta julgelt üle rinna! 

Kui sa peekrist aru saad, 

pääsed sisse taevalinna!» 

Üks konstanzlane hakkas auväärse isa kiituseks laulu jorutama, teine komberdas 
vaarudes munga selja taha, tõstis peekri ja laskis peenel veini j oal kloostrivenna kii- 
laspeale ladiseda: 

«Ristin sind püha Bacchuse ja Veenuse nimel, aamen!» 

«Vennad, vennad ...» lalises ristitav. 

«Haa, ma näen frantsiskaanlast,» ärkas järsku Andreades. «Me põletame 
frantsiskaanlased ära! Minu isand d'Ailly. . .» 

«Ah sina võrgutad meil siin Brigitat!» karjuti mungale igast kandist. «Kas sul häbi 
ei ole, lontrus niisuke? Eilsest peale on Brigita pühak. Rootslased tõid ta siia ja 
kontsiil tunnistas Brigita pühakuks!» 

«Ei, vennad,» kaitses end paksmagu, «see.. . see pühak oli hoopis teine, see oli 
raid... raidkuju!» 

«Vaatame, ega sa viimati kivist ole,» katsusid kohe mitmed käed kõrtsis viibiva 
matsaka Brigita pihta pigistada. Tüdruk kiljus ja kaitses end, sest ühegi ründaja peos 


ei näinud ta raha sätendamas. Kui ta oli end vabaks kiskunud, selgitas ta oma 
käitumist rämedal ning kähiseval häälel esitatud lauluga: 

«Minu kirjutaja armunäljas 

tuleb õhtul, uhked riided seljas. 

Palun, pistke talle tukat pihku — 

ja koos teiega ma ronin põhku.» 

Üks pürjelipoegadest sirutas kohe käe tukatiga Andreadese nina alla. Piiga oli 
ajutiselt kirjutaja kallike, kuid Andreades oli nii täis, et ei pööranud tähelepanu laulu 
sõnadele ega rahale. 

Nüüd raksas Wolkenstein rusikaga vastu lauda, nii et kannud hüppasid ja 
Andreades kohkunult silmi hakkas pilgutama. 

«Kõik need lirvad käigu kuradile!» röökis rüütel. «Nad 

on maod, maod, ütlen ma. Ja Olympie on kõige suurem madu, kõige suurem... Ta 
oleks olnud minu oma, kui paavst poleks teda minult üle löönud. Kuradi naistekütt!» 

«Ära tee sellest väljagi, mu saatusekaaslane hädas ja viletsuses,» hakkas Poggio 
teda rahustama. «Paavst pani pihta ka minu kallimale ja see oli ometi veel ilusam kui 
sinu oma.» Poggio ei olnud veel nii pommis kui teised. 

«Ta ei saanud ilusam olla .. . ei saanud. Olympie on ilus nagu... nagu Veenus!» 
teatas rüütel võidukalt. 

«Aga minu oma oligi Veenus,» irvitas Poggio. «Ära vihasta, ära vihasta, vennas,» 
rahustas ta Wolkensteini, kes valmistus oma südamedaani eest võitlusse astuma. «Ole 
rahulik. Ma ütlen sulle: see oli tõeline Veenus. Ainult... tal polnud pead otsas,» 
puhkes Poggio naerma. 

«See ei loe,» jäi rüütel oma arvamuse juurde. «See pole leamine. Naistel ja kaladel 
on kõige tähtsam keskpaik. Jn tnedio virtus!» 

«Istu!» tõmbas itaallane oma sõbra toolile tagasi. «Las ma räägin lõpuni. Ta oli 
marmorist. Marmorist, saad aru?» 

«Ahhaa,» noogutas Wolkenstein leplikult, ehkki ta midagi ei taibanud. Kuid see 
oli talle täiesti ükskõik. Nüüd, kus ta oli purjus, ei suutnud ta oma murest enam võitu 
saada. 

«Ja mina. . . mina, vana lollpea, mina. .. ära seda kellelegi räägi,»- kallutas ta end 
Poggio ligi ja hakkas suure vaevaga sõnu ritta seadma, «mina armastan teda! Armas- 
tan. Võib-olla sellepärast, et. .. et ma teda kätte ei saanud. Oleksin võinud saada, kuid 
ei saanud. Aga Olympie pidas sõna, tõbras sihuke! Kui ma ta siin üles leidsin. . . andis 
ta mulle paar sõnumit. Head sõnumid... Sigismund maksis . .. maksis mulle nende 
eest kuninglikult. Kuid sellest hoolimata on Olympie igavene raisk. Ma ju andsin talle 
nõu, et hoidku kinni Rooma kuningast, mitte aga paavstist... ja tead, mis ta mulle 
ütles? Ta ütles: «Kõigepealt pean seda koorima, kes esimesena uppi lüüakse. Too 
teine ei jookse mul eest kuhugi.» Noh, mis sa niisuguse kohta ütled?» 

Poggio noogutas tunnustavalt: 

«See on vägev naine.» 

«Ta läheb põrgusse,» ägas Wolkenstein, «ja Johannes XXIII samuti.» 

«Paavst?» naeratas itaallane. «Mina arvan, et tema läheb taevasse.» 

«Taevasse? Paavst?» ajas rüütel imestusest silmad jõlli. 

«Cur non ascendat Olympum, gul toües Olympiam asceti-dere potuit,» 
deklameeris Poggio. «Miks ei roni siis Olümposele see, kes nii palju kordi on roninud 
Olympiele?» 


Prauhh! Wolkenstein virutas pokaali vastu maad. Nüüd viimaks prantsatas pikali 
ka Andreades oma tooliga. Kruuside ja peekrite metalline plärin saatis tema kuk- 
kumist kõuemürinana. Laua ümber istujatele lendas veini näkku ja riietele, joodikute 
pihta hakkas sadama sõimu ja rusikahoope. Ainult paksu munka ei suutnud isegi nii- 
sugune mürgel äratada. Konstanzlastest kostitajad tõusid laua tagant. Pole nad siin 
selleks, et niisugused lakku täis tõprad nende riideid rikuksid! Nad kutsusid Türli ja 
tasusid arve. 

See tõi Wolkensteinile uuesti aru pähe. Bürjelipoegade lahkumine tähendab ju 
joomingu lõppu! Kas Poggiol on raha? Itaallane hakkas naerma ja pööras tühjad 
taskud pahupidi. Aga kas ei pasundanud rüütliisand just praegu, et Sigismund 
maksnud talle hiljuti kuninglikult? 

Wolkenstein muutus tusaseks. Hiljuti... See on muidugi tõsi. Aga kui võtta arvesse 
tema vajadusi, siis oli see tegelikult ammu, väga ammu. Kui inimene jääb ilma 
Olympiest, siis peab ta end ju teistmoodi lohutama, kuid Konstanzis ei saa inimene 
ilma rahata mitte midagi. Eriti palju maksab armastus. 

Nüüd oli hea nõu kallis. Poggio arvas, et ei jää muud üle kui koju minna, ent 
rüütlile tundus see nõuanne väga pentsik: lahkuda nüüd, kus pidu alles algab! Korraga 
tuli talle midagi pähe. Ta palus sõpra, et too teda ootaks; ta tuleb kohe tagasi ja 
kindlasti mingi noosiga. Siis hakkas ta mööda trahterit tuigerdama, tõugates kõrvale 
inimesi ja toole, mis talle teele ette jäid, kuni leidis Türli: kõrtsmik peab talle ütlema, 
kus magab see... see kaupmees ... kuidas ta nimi nüüd oligi... Rul. .. Run... 
Runtinger! Jah, Runtinger! Tema, rüütel von Wolkensteinil, on kaupmehele tähtis 
sõnum teatada. Et on juba neljas tund pärast südaööd? See ei loe. Kõrtsmik näeb oma 
silmaga, et kaupmees ei hakka pahandama. 

Ja nõnda juhtuski, et õiglase isanda Matthias Runtingeri jumalakartlikku und 
häiris vägev lärm, mida põhjustas tema kambrisse vajunud Wolkenstein. 

Kaupmees ärkas ja süütas kiiresti küünla, sest kogu 

358 

kes seisis keset kambrit ja tuikus ebakindlatel jalgadel, oli vait ja ainult hingeldas 
raskelt. 

«Ah, rüütliisand,» tundis Runtinger nüüd ära öise külalise, kellega tal olid juba 
oma kogemused. Möödunud nädalate jooksul oli kaupmees investeerinud sellesse 
mehesse mitugi kannutäit veini, kuid polnud seni tollelt Sigismundi nuhilt kuulnud 
midagi seesugust, mis oleks need kulutused ära tasunud. Kuid kaupmees suutis .kan- 
natlikuks jääda ja nõnda oli ta kannatlik praegugi, hoolimata sellest, et see lurjus ta nii 
ülbelt oli äratanud. Eks katsu uuesti uinuda, kui su pea on puupüsti pulki täis. . . 

«Noh?» ergutas kaupmees külalist. Rüütel hakkas nohisema: 

«Mul on raha vaja, sõbrake. Hädasti... on vaja ...» 

«Aga mul on jälle uudiseid vaja,» vastas Runtinger kuivalt. 

«Eks ma siis teatan sulle üht-teist,» pomises Wolkenstein. «Paavsti laul on varsti 
lauldud. Üsna varsti. Mõndagi teatakse juba ja mõndagi valmistatakse ette.» 

«Seda juttu, rüütliisand, puhute mulle juba tükk aega.» 

«Tükk aega... ahaa. No kui tükk aega, siis tükk aega. Aga nüüd on mul vaja 
ühtainust väikest kuldtukatit.» 

Runtinger ohkas: 

«Ainult lollid pillavad raha, targad ostavad raha eest. Kas teil mulle midagi müüa 
ei ole?» 

«Müüa? Kui teada tahad, siis on küll. Kus see tukat 

on?» 


Kaupmees kergitas end küünarnukile, pistis käe padja alla ja tõi lagedale rahakoti. 
Siis õngitses ta sellest tukati ja hoidis seda küünlaleegi valguses, nii et münt kiiskavalt 
helkima 1õ1. Wolkensteini näole ujus magus naeratus: 

«Tõesti — see on tema ise. Olgu siis... Selle eest annan ma sulle nõu: 
piiskopilossi kõrval, kolmas maja vasakut kätt — seda kutsutakse «Kolme 
Viinamarjakobara» majaks —, elab Olympie. Tema teab kõik. Kui paavst tahab 
midagi ette võtta, millest kellelgi teisel veel aimugi ei ole, siis Olympie juba teab 
seda. Sest voodis, sõbrake, saab naine kõik teada. Niisiis, mine sinna ja küsi — aga 
külla minnes võta seesama tengelpung kaasa, sest see on suur — noh, küllap tead 
isegi, mida küsida. Aga nüüd anna see tukat siia!» 

Runtingeri kartused läksid täide. Kuigi purjus luuletaja tuigerdas minema, ei 
maksnud magamisele enam mõteldagi. Isand Matthias muutus rahutuks. Kui ta kuu- 
lebki sellelt meestemõrralt üht-teist paavsti kohta, on see ainult algus. Siis peab 
jätkama niitide otsimist, mis viivad püha isa juurest Tirooli Friedrichi ja Friedrichi 
juurest Sigismundi juurde. Ja alles selle kõige tagant võivad Tirooli tollid ja pipar 
paistma hakata. Tööd-tegemist kuhjaga! Aga ilmselt ei tohi seda enam edasi lükata. 

Kaupmees tuusis asemelt ja riietus. Inimene tunneb ennast hirmus jõuetuna, kui ta 
tegevusetult voodis lesib. Aeg, see kallis aeg aina kaob. Ei jätku teist magamisekski. 
Pealegi hakkab tunni aja pärast valgeks minema. Vaja alla minna, Türli kõrtsituppa. 

Kuid isegi kõrtsmikuga ei saanud mõistlikku juttu ajada. Trahter oli juba 
pikkamisi tühjaks valgunud ja Türli oli surmani väsinud. Igal öösel teeni külalisi pea- 
aegu hommikuni, ja nagu taevaserv õhetama lööb, juba on kõrts uusi inimesi täis! Ja 
teenijad — häbi rääkida. Piigad on nüüd meeste järele nagu hullud. Mida niisugune 
tüdruk pidi varem ausa tööga nädal otsa teenima, selle summa saab ta praegu paari 
minutiga. Ja selleks pole vaja muud kui heida ainult selili. Kaabakaid on siin nagu 
kärbseid: õgivad aina süüa, kupeldavad teenijapiigasid ja on nende sutenöörideks. Siia 
Konstanzi on kõikjalt kokku ujunud lontrusi, kel taskud raha täis. Raha aga hukutab 
igaühe. Pürjelite tütred ei taha riiete ja ehete poolest libudest maha jääda ja magatavad 
raha eest rikkaid külalisi, vaesed tüdrukud aga müüvad ennast värava taga ja 
teekraavides. Ausat tööd ei taha enam keegi teha. Seda peetakse purulolliks, kes 
katkestab ennast paari krossi eest, kui kõikjal võib raha kokku ajada igasuguste hõlp- 
sate' seatempudega. 

«Raha vedelevat nüüd ju tänaval,» nohises Türli, «pruukivat ainult kummarduda, 
nagu räägivad meie teenijatüdrukud. Ja nad kummarduvad hea meelega, raisad!» 

Tubli kõrtsmik oli vihane ja seadis urisedes kruuse paigale. Need olid puhtaks 
loputatud pesupalis, kus vesi oli veinist tumedaks muutunud. Türli andis selgesti 
mõista, et tema on tänaseks oma töö lõpetanud ja tahab ka rahu saada. 

Nõnda sammus Runtinger läbi kõrtsiruumi, kus kaks sulast laudu pühkisid, toole 
paigale seadsid ja viirrmseid 

magavaid joodikuid välja viskasid. Parajasti kallutasid nad küllakile laua, millelt 
prantsatas põrandale just Run-tingeri jalgade ette surnukahvatu noormees, kes kandis 
kirjutajarõivastust. Kaupmees astus joodikust üle, läbis kiiresti koridori ja laskis õues 
karastaval öötuulel endale näkku puhuda. Ta nõjatus vastu väravat ja hingas sügavalt. 

Öisel taevavõlvil sirasid tähed. Idas hakkas kahvatu koidukuma pimedust eemale 
peletama ja taevakehade sära nõrgendama. Ilmaruumi täitev suur vaikus paitas mahe- 
dasti kõrva. Siiski ulatusid kauge kajana siia ka linnast kostvad ebamäärased hääled. 
Alles selle taustal muutus vaikus tõeliseks vaikuseks. 


Tüki äja pärast märkas Runtinger, et vastu teist värava-poolt nõjatub samuti keegi, 
kes tõmbab kopsudesse värsket koiduõhku. See oli sihvakas noormees, tumedad 
ilmalikuriided seljas; itaalia moe järgi kammitud juuksed langesid tal lahtiselt 
õlgadele. Isand Matthias ei teadnud, kui kaua nad kahekesi vaikides juba olid seisnud. 
Korraga kuulis ta noormehe häält. Näis, et see jutt polnud määratud temale, 
Runtingerile; noormees paistis kõnelevat iseendaga, ehkki ta —hääle järgi 
otsustades —polnud purjus: «Konstanz magab praegu. Nüüd, kus hommikuni on jää- 
nud vähe aega, pool tundi või tund. Urfne raugenud inimkehad on end sirgu ajanud ja 
konksu tõmmanud. Üks on purjus ega tea ööd-ilma, teine vabanes alles hommiku eel 
südamevalust, unustas oma hirmu, valu ja mured. Armunud ei aimagi, et jäid 
teineteise kaissu magama. Mõrtsukas ja tema ohver, kaebealune ja kohtunik ei näe 
sellest undki, et algav päev nad silm silma vastu seab. Kaunis on öö, öö ja uni...» 

Kummalisel kombel ei häirinud see Runtingeri, et noormees katkestas vaikuse. 
Tema hääl ja sõnad sobisid selle ööga ning selle silmapilguga. Kuuldud jutt oli 
naljakas, mõnevõrra arusaamatu, aga peab siis inimene alati kõigest aru saama? Tema, 
Runtinger, ei ole kogu elu jooksul muud teinud, kui oma mõistust vaevanud; ta ei ole 
mõistust hetkegi puhata lasknud, ta on kihutanud seda mööda lõputuid arvude tulpi ja 
läbi otsatute kalkulatsioonide. Miks ei võiks ta korrakski seda kõike unustada? Ja 
nõnda, nagu ta seal värava najal seisis, pööras ta pea rahulikult °ma öise naabri poole: 

«Te räägite nagu luuletaja, sõbrake.» Ta püüdis seda kuidagi lahkelt ütelda. 

«Kahjuks ma olengi luuletaja.» Noormehe hääles oli kuulda naeru. «Kuid see pole 
meeldiv amet.» 

Runtingeri tuju langes pisut. Pärast Wolkensteini külaskäiku oli tal poeetidest 
kõrini. Kuid siis ta mõtles, et mis noormees sinna ikka parata võib, jä otsustas vestlust 
sõbralikult jätkata: 

«Ma ei tunne teie ametit, kuid mulle näib, et te kaebate ilmaaegu selle üle. Millega 
te siis tegelete? Lõbutsete, nuputate. Mis teil puudub, selle mõtlete välja; mida olemas 
ei ole, selle loote. Meil teistel on kõik hoopis teist-moodi! Võtame kas või mindki. 
Olen kaupmees. Võin arvestada ainult seda, mis tegelikult olemas on. Ainult sellele 
kulutan ma jõudu, ainult selle pärast näen vaeva ja rassin. Tegelik elu on harva 
meelakkumine. Aga teil? Mis on teil pistmist tegeliku eluga?» 

Nüüd hakkas noormees naerma. 

«Oi, kulla vennas, just vastupidi! Meie, luuletajad, ripume nii kõvasti tegelikkuse 
küljes nagu vasikas lehma nisa otsas. Ja kes ennast sellest allikast lahti kisub, see võib 
küll toime tulla meeldivate värsikeste tegemisega, aga tõeline luuletaja ta ei ole. 

Meile ei piisa isegi sellest teie tegelikkusest! Me tun-gime sügavamale ja 
kaugemale. Me oleme nagu mutid, kaabime ka maapinna all, millelt teie pilk tagasi 
põrkab, ja tahame kõige olemuseni jõuda. Jumal teab, mispärast me seda teeme. Me 
lihtsalt oleme niisugused. Me oleme nagu vastsündinud, kelle õrna nahka ärritab 
nõrgimgi puudutus, mida teie paks nahk üldse ei tunne. Meile valrnistavad valu ka 
sellised piinad, mis meid vähimalgi määral otseselt ei riiva, ja meid vaevavad rahutus 
ning hirm, millest teil aimugi ei ole. Aga kõige tähtsam: me oleme uudishimulikud 
nagu ahvid. Kõige suhtes. Näiteks: mis on õieti elu ja mis on surm? 

Me püüame seda selgeks teha nii endale kui ka teile, ehkki te seda üldse ei vääri. 
Te ei ole uudishimulikud, vähemalt selle küsimuse suhtes küll mitte sugugi. Ja kui 
lüdime siis petliku koore alt lagedale tegelikkuse tuuma, ei taha te seda mõista ega 
uskuda. .. või siis haistate kohe hädaohtu. Hea, kui lööte käega ja ütlete: «Välja- 
mõeldised, fantaasia!» Kui te aga taipate, siis hakkate meid jälitama, nii et me vahel ei 
jõua pakkugi joosta. Miks te pagendasite Ovidiuse, Dante ja teab kelle veel? 

Unistuste pärast, sõbrake, ei nuhelda. Nuheldakse ainult tegelikkuse ja tõe pärast.» 

Nüüd ei saanud Runtinger sellest poisist enam üldse aru. Kuid siiski oli tal kahju, 
kui luuletaja lõpetas. Tal oli tunne, et just praegu oli ta kuulnud midagi seesugust, mis 
on täielikult väljaspool tema maailma. Midagi seesugust, mis on mõnevõrra udune, 
salapärane, kuid seejuures ometi uus, ahvatlev, ebatavaline — näiteks kas või juba 
sellepärast, et kogu sellesse jutusse ei saa lülitada ühtegi lauset rahast. See kõik on 
midagi niisugust, mida ei saa müüa, osta ega kinni maksta. See kõik on null, seda ei 
saa käega katsuda ega ära kaaluda, kuid — kurat võtaks! — siiski peitub selles midagi 
ülevat! 

Aovidevik võimaldas Runtingeril juba itaallase näojooni näha. Just nüüd kerkis 
sellele näole grimass: 

«Ajasin tühja plära, sõbrake, eks? Ja kui ma napsi olen võtnud, siis räägin alati 
palju. Mul ei vea ja kõige rohkem saite teie sellepärast kannatada, et ma ei suutnud 
end täis juua. Just teie kukkusite parajasti minu küüsi, kui mul oli kange tahtmine 
rääkida. Sõber, kellega ma purjutasin, jäi varsti purupommi. Ja siis kadus temagi mul 
käest, läks kellegi kergeuskliku tohmani käest raha välja pressima ega tulnud enam 
tagasi.» 

Silmagi pilgutamata võttis Runtinger selle «kergeuskliku tohmani» teadmiseks. 
Kanäe, see itaallane on rüütel von Wolkensteini sõber! Ilmselt erinevad isegi 
luuletajad üksteisest. 

Korraga tõusis hoovinurgast hirmus lärm. Keegi sell ronis küünist lagedale, riided 
õlgi täis nagu hernehirmutisel, ja tiris kättpidi vastupuiklevat tüdrukut. 

«Ta ajas käe mu taskusse,» karjus mees, «võttis mu raha ära! Tukati eest võiksin 
magada peapiiskopi enda armukesega  ...» 

Kisendav paar lähenes, ja kui õlekõrred mehe juustest ja vuntsidest maha 
pudenesid, tundsid Runtinger ja Poggio ühe korraga ära rüütel von Wolkensteini. 
Kõrtsi-teeryrid jooksid talli poole. Itaallane tõmbas Runtingeri varrukast ja vedas ta 
õuest kiiresti minema: 

«Lähme, mul on sellest kõigest kõrini!» 

Nüüd lonkisid nad piki tänavaid, mis olid veel pooltühjad. Siin-seal tuli neile 
vastu pakikandjaid liha- ja leivakorvidega. Kõige sagedamini aga juhtus neile vastu 

joobnuid, ühekaupa ja salguti, nii mehi kui ka naisi, naisi sassiaetud juustega ja 
rebitud riietega, mehi verise näoga. Paaris kohas nägid nad majaseina ääres siruli keha 
— joobnud või surnud? Kes sellest küsis! 

Oli juba suur valge, kui nad jõudsid väljakule katedraali ees. Poggio läks risti üle 
tühja platsi ja seadis sammud väikese maja poole, mille üks ots oli torni nurga külge 
ehitatud. Siis viipas ta Runtingerile, et too talle järgneks. Majast tuli välja hallipäine 
võtmemees ja avas neile trepi-ukse, mille kaudu pääses torni. 

Isand Matthias ei tundnud enam iseennast ära. Lobises pool ööd hullu luuletajaga 
— muidugi ei lobisenud tema, vaid see itaallane —, siis laskis ennast mööda tänavaid 
vedada ja nüüd — kurat võtaks! — kõmbib sellest neetult järsust trepist üles torni 
tippu. Ja seejuures kamandab too teine teda nii enesestmõistetavalt, veab teda nagu 
koera nööri otsas, küsimata, kas Runtingeril on tahtmistki torni ronida, ja ilma et oleks 
veel oma nimegi öelnud ... 

Puuhh! Viimaks on nad tipus. 

Vaikides pööras Poggio Runtingeri näo ida poole. Päike oli alles madalal 
silmapiiri kohal ja seetõttu võis veel vaadata otse sellesse roosasse kettasse, mis oli 
hommiku-udusse mähkunud; lähemal aga oli õhk juba selge. Maapinnal olevate 


majade ja lühikeste kitsaste tänavate rägastik meenutas kevadist järvejääd, kui see 
lagunema hakkab. Ja nende jääpragude vahele olid kuhjunud hooned nagu saarekesed, 
mille pind on kurruline ning sakiline ja mis torkab silma kõrgete teravate viilkatustega 
ning puurib õhku tornitippudega nagu nõeltega. 

Alles siit võis selgesti näha, kui väike ja kokkusurutud on see linn. Vaevalt hakkas 
pilk mööda katuseharju libisema, kui põrkaski juba kindlusemüüridele. Reini jõgi ja 
Bodeni järv piirasid kahest küljest seda kivikuhilat, mis seisis kokkupressitult, kindlalt 
ning valvsalt, kuid ühtlasi ka liikumatult ning kõhklevalt. Üksnes siin-seal vaatasid 
mõned majad, väikesed lossid ja laohooned üle sisemüüri, nagu mõõdaksid nad 
vahemaad endi ja välismüüri vahel, nagu kaaluksid nad, kas nad on ikka väljaspool 
hädaohtu. Ainult kolmes kohas sirutas linn oma kivist katsesarved ettevaatlikult üle 
märja veepiiri: kahele väikesele saarele Konstanzi sisereidil ja silla näol üle Reini jõe 
kohas, kus teisel kaldal asus Petershauseni eeslinn. Kaugemale ei julgenud Konstanz 
tungida. Linna idaküljel sätendas 

hommikupäikeses Bodeni järve tohutu suur, rahulik, majesteetlik veepind, 
Konstanzi meri, nagu võõrad kaupmehed linnaelanikke pilkasid. Teises küljes, 
müüride taga, muutus tasandik aeglaselt madalateks mägedeks ja küngasteks, mille 
nõlvadel veel midagi ei haljendanud. Maastik oli kesade ja mulluse kulu tõttu pruun; 
pruunid olid ka põllud ja pruunid olid lainetavad katusedki. Kuid see pruun maastik ei 
olnud enam talviselt surnud; sulanud lumest ja talvevihmadest niiske savi näis soe 
ning kobe, näis käärivat ning uueks külviks valmis olevat. Kõige rohkem oli kevadet 
tunda õhus, mis kõditas ninasõõrmeid mullalõhnaga ja kopsudesse tungides sundis 
inimest veel ahnemalt ning sügavamalt hingama. Maa ja taevas näisid olevat lagedad 
— veel enamgi: alasti — ja tormakas tuul sasis kuivanud kulu, et maapinda äratada. 

Kui hõlpsalt ja kergesti võis unustada siin kõik inimesed, kes elasid seal all! Linn 
paistis siit nukumajakeste kobarana, millega hiiglaste lapsed kalatiigi kaldal olid 
mänginud. Nad olid oma mänguasjad ilusasti ühte hunnikusse pannud ja siis ära 
läinud. Kuid veel minneski olid nad torganud siin-seal ümbruskonnas maapinda 
kloostrite ja kirikute torne. Kõige kaugemal kõrgus Gottliebeni piiskopilinnuse torn. 

Muidugi polnud Runtinger avanevast vaatest niivõrd kaasa kistud kui tema sõber. 
Siiski respekteeris ta itaallase vaikimist ja silmitses ka ise ilusat ning meeltülendavat 
vaatepilti. Tänavu ei lase kevad end kaua oodata. .. 

Viimaks kiskus Poggio end toredast vaatest lahti ja lausus: 

«Tahtsin kord jälle linnale pilku heita. Siit saab inimene hea ülevaate. Näete, teie 
ees on Konstanz ehk Constantia, mis tähendab «püsivus», kuid laiemas mõttes ka 
«usaldusväärsus», «truudus». Tegelikkuses aga,» krimpsutas luuletaja nägu, «pole 
sellest siin jälgegi, sõber. Kõigest sellest pole siin tuhkagi! 

Siia sõitsid kokku selle maailma vägevad. Nad tõid kaasa oma võimu, oma 
privileegid ja oma raha. Nad on valitsemishimulised, uhked ja ahned. Ja mida tahab 
igaüks siit kaasa viia? Rohkem võimu, rohkem privileege, rohkem raha... 

Ent kuidas seda kõike saavutada, kui saak pole suuremaks läinud? Oo, küll juba 
nõu leitakse! Tugevam neelab alla nõrgema, häbematum tõukab kõrvale viisakama. 

365 

Kullamäed ja privileegikuhjad pannakse liikuma, neid lükatakse kokku ja 
pillutakse laiali, kuni kõige sõjakamad ja kõige tugevamad käed need enese ette 
kokku kraabivad. 

Ja seda löömingut troonide, riigipiiride ja rahakassade pärast nimetatakse pühaks 
kontsiiliks. Kirikutes palutakse õnnistust tema tegutsemisele ja jumalakartlikud 


kroonikud kirjutavad: «Kontsiilile tulid kokku kogu ristirahva esindajad, et nõu 
pidada, kuidas taastada maa peal jumalariik. » 

Nende kõrval, kes kannavad kuningakrooni, tiaarat, hertsogi- või vürstikrooni, 
sõitis siia kokku kroonimata võimumehi; viimastel pole kuld mitte pea ümber, nemad 
istuvad selle otsas. Ja nende tagumikkude all kuld aina kasvab nagu iseenesest, sest 
seda kastab lühinägelike rumalus ja nende palgehigi, kes teevad raskgt tööd ja näevad 
vaeva. Need kroonimata kuningad sõitsid siia samuti selleks, et maailm omavahel ära 
jaotada, riigipiire nihutada ja kehtiva korra aluseid kohendada; ja need tähtsad isikud 
seal ülal tipus ei aimagi, kuidas libiseb maapind nende jalgade all ja kuidas nad 
nihutatakse sinna, kuhu soovivad neid paigutada kullakottide omanikud. 

Aga ka need viimased ei seisa veel selle maailma aluspõhjal. Nende jalgade all 
asub suur ning kõrge püramiid ja alles tolle sünge ning vaikiv alus on kõige põhjaks. 
Seal on need võimetud, tummad ja kurdid... õigemini öeldes: need, kellelt on 
igasugune võim ja otsustamine ära võetud, kes on tummaks ja kurdiks tehtud. Neid on 
ääretult palju,, kaugelt rohkem kui valitsevasse ladvikusse kuulujaid. Ja siiski imevad 
verd nende soontest ja kurnavad neid just nood, kes istuvad seal — seal tipus. 
Vägevate võim, kes valitsevad kulla, mõõga ja risti abil, pärineb sellest massist, 
kasvab ning tugevneb just selle massi arvel, kes aga sellest kõigest midagi ei tea; 
nendele, kes moodustavad maailma aluse, on jäetud ainult kõrvad käskude 
kuulamiseks ja silmad pisarate valamiseks. Kuid siis, jah, siis on neil veel süda valu 
tundmiseks, ent südamest tekivad ka trots ja vihkamine. Aga need, kes on valitsejate 
hiilgusest pimestatud ja nende käskudest kurdistatud, ei näe selles maailmas 
võimutsevat pettust läbi. Mitte keegi ei ütle neile, kes on nende viletsuses süüdi. 

Mitte keegi? Vaadake, sõber, sinna! Kas näete seda kloostrit? See on 
dominikaanlaste klooster. Seal tornis on ahelatesse needitud mees, kes julges tõtt 
kõnelda 

kõikidele abitutele, pimedaks ja kurdiks tehtutele. Tema vaatas maailma lihtsa 
inimese silmadega ja tema süda ei talunud valet ega pettust. Ta nägi kõike lihtsalt 
ning selgelt niisugusena, nagu see tegelikult on. Ja kui ta jõudis tõe äratundmiseni, 
hakkas ta sellest valjul häälel rääkima. Et ta oli lihtne mees, siis rääkis ta lihtsatele 
inimestele ja need mõistsid teda. 

Ja hirm valdas selle maailma vägevaid, kes olid Kons-tanzi kogunenud, ja nad 
andsid ta kohtu alla. Paavst, keda ma teenin, Rooma kuningas ja kardinalid. Nende 
kohtuotsus on kohutav. Sest selle mehe kuritegu. . . Kas saab olla midagi 
kohutavamat, ohtlikumat ja hukutavamat kui rumalatele — tõtt rääkida? Abituid 
rumalaid on kogu maailmas miljoneid, võimsaid tarkpäid kõigest mõni tuhat. 

Selle mehe saatus, kes ise on maailma saatuseks ... » 

Just sel hetkel mattis Poggio hääle kellahelin. Runtinger nägi, kuidas luuletaja 
huuled paar silmapilku veel liikusid, kuid sõnu polnud enam kuulda. 


XIV PÜSIVUS, USALDUSVÄÄRSUS, TRUUDUS 


Kirikukellade helina saatel pidas kontsiili täiskogu Konstanzi katedraalis istungit. 
Kõige kõrgematel troonidel istusid paavst ja Rooma kuningas, poodiumil oli 
koosoleku juhataja tugitooli vajunud Antiookia patriarh Jean Mau-roux. Kolme 
korrusena paigutatud tugitoole kirikuseinte ääres täitsid kardinalid ja vaimulikkonna 
ladvik. Pingid olid enese alla võtnud doktorid, ülikoolide professorid, mungaordude 
esindajad ja väikeaadlikest ilmalikud. Vürstid ja hertsogid olid kuninga lähedusse 
paigutatud. 


Istungit alustati jumalateenistusega. Ja seda suuremaks kasvas pinge, mida 
rohkem lähenes kombetalituse lõpp: «Ite missa est.» ' Kõik teadsid, et Johannes 
XXIII oli kardinalide kolleegiumi koostatud tiaarast lahtiütlemise projekti Jean 
Mauroux' käest juba vastu võtnud. Täna pidi paavst selle -välja kuulutama. 

Missa lõppes, tekkis sumin nagu ikka, kui inimesed end 

1 «Minge, jumalateenistus on lõppenud.» Katoliku missa lõpe-tdmisvormel. — 
Tõlk. 

367 

mugavamalt istuma seavad ja oma rüüd kohendavad. Siis vaibus sumin; näis, nagu 
istuksid kirikus ainult kivikujud. Üksnes kulla ja hõbeda sära, ornaatide valevus ja 
rõivaste kirevus, alates sarlakpunastest kardinalirüüdest ja lõpetades mustade 
sutaanide ja aadlike kirjulaiguliste riietega, sätendasid ning võbisesid värviliste 
tulekeeltena. Kõikide pilgud olid suunatud paavstile. Polnud kuulda köhatusi ega 
jalgade sahinat. 

Ja ennäe — Johannes XXIII tõstab pea ja laseb pilgul aeglaselt üle terve kontsiili 
libiseda. Tema nägu on liikumatu, huuled kokku pigistatud. Siis võtab ta aeglaselt 
suure pärgamendi, hoiab seda kahe käega. Käed on kincl-lad, ei värise, paavst hakkab 
lugema: 

««Ego Johannes papa XXIII servus servorum Dei guietern totius populi christiani. 
. » Paavsti hääl oli rahulik, kuid sellest õhkus jäist külmust. «Mina, paavst Johannes 
XXIII, jumala sulaste sulane, tõotan kogu ristirahva rahu ja päästmise heaks ja vannun 
pühalikult jumala, kiriku ja sellesama püha kontsiili ees, et annan omal tahtel, vabalt 
ja ilma igasuguse surveavalduseta tiaara ja Peetruse võtmed selle kontsiili kätte.». 
Katedraalis tõusis sumin. Paavst tegi pausi, .heitis kontsiilile oma vanadest külmadest 
silmadest pilgu. Sumin katkes nagu lõigatult ja Johannes XXIII jätkas. «Kuid 
tingimusel, et niisamuti ütlevad ennast omavoliliselt võetud tiitlitest lahti Petrus de 
Luna, kes nimetas ennast Benedictus XHI-ks, ja Angelus de Cor-rario, kes võttis 
endale nimeks Gregorius XII, tehku nad seda kas isiklikult või oma täievoliliste 
esindajate kaudu. Selle sammu astun ma kiriku hüvanguks, et taastataks selle ühtsus ja 
et tehtaks igaveseks lõpp suurele kiriku-lõhele.» 

Katedraalis tõusis lärm. Inimesed hüppasid jalule, lõid risti ette, mõned hakkasid 
valjusti palvetama ja igast kandist hüüti paavstile õnnistuse- ja tänusõnu. Sigismund ei 
suutnud oma erutust talitseda. Nüüd oli ta oma eesmärgile tükk maad lähemale 
jõudnud! Ta tõusis, pani oma krooni troonile, tõttas paavsti trooni juurde, langes seal 
põlvili, kummardus ja andis Johannese tuhvlile suud. 

Liikumatult ning tardunult vahtis paavst ettepoole. Üle Rooma kuninga selja, üle 
rõõmustavate kardinalide peade, üle lehvitavate ja õnnistavate käte tungis tema külm 
muutumatu pilk. 

Alles siis, kui Johannes XXIII oli koju, piiskopilossi tagasi jõudnud, kui ta oli 
kõik kammerteenrid minema kihutanud ja end oma magamistuppa sulgenud, andis ta 
oma raevule voli. Ta trampis, jagas rusikahoope mööbli-esemetele, mis talle jalgu 
jäid, karjus, needis kardintale; Sigismundi, kontsiili... Siis vajus ta tugitooli — hinge- 
tuna ja võhm väljas. Nüüd, kus märatsemishoog oli kulutanud ta jõu, tundis ta end 
murtuna, muserdatuna, armetuna. Ta tundis ahistust, hirmu, ahmis õhku ... Ei, ei! Ta 
peab ennast kokku võtma. Niimoodi mängib ta kõik maha, ja ometi pole tema laul 
veel sugugi lauldud! Tänane lahtiütlemine, jah, selle nad surusid läbi, aga... aga see 
on lahtiütlemine tingimusega! Tingimusega. Mis sellest, et mõlema valepaavsti 
saatkonnad olid juba oma neetud käskijatelt lubaduse toonud: nemad alistuvad 
kontsiili otsusele. Kuid ees seisab veel formaalne asjaajamine, mõlemad mehed 


peavad nimetama oma täievolilised esindajad ... ei, see kõik ei lähe nii libedasti. Võib 
tuua vastuväiteid, valepaavstide esindajad tunnustamata jätta, nende volitused 
kahtluse alla seada. Nõnda võidab igatahes aega, kuid mõnikord on aeg kõik! 
Tahtmatult meenus talle Zabarella õpetus. 

Ta peab kohe sekretäri kutsuma, põhipunktid kirja panema, ainult suurtes joontes 
ja kiiresti, et poleks enam vaja sellele mõelda. 

Paavst kutsus kammerteenri ja käskis tal sekretär Pog-gio jalamaid sinna saata. 
Kuid homme ... jah, homme annavad tema juristid sellele, mis ta täna enese jaoks 
visandab, lõpliku kuju. Aga selle ajani. . . Korraga tundis ta üksinduse talumatut 
ahistust. Ta kutsus uuesti teenri: saatku silmapilk donna Olympie järele! Olympie ja 
vein — kui talumatu on see ootamine homseni. .. 

Kui Poggio paavsti ette astus, hakkas Johannes XXIII kohe dikteerima, tehes seda 
rahulikult ja tasakaalukalt nagu alati: 

«Esiteks on vaja hankida tagatis, et niinimetatud Benedictus XIII tõepoolest 
loobub oma pretensioonidest paavstitroonile ja et ta ütleb seda isiklikult. Ta teatas, et 
ei hakka volinikku nimetama, kuid teeb ettepaneku kohtumiseks Nizzas, kus ta on 
nõus oma võimu kontsiili esindajatele üle andma. Mina vastan selle peale: pole 
võimalik, et üks paavst ütleb lahti isiklikult, teine aga volinike kaudu. Teen 
ettepaneku, et sõidan ise Nizzasse. Nüüd on mul kaks 

võimalust: kui Sigismund laseb mind sinna sõita, siis. . .» Siin naeratas Johannes 
XXII viimaks esimest korda selle päeva jooksul. «Ei, edasi ei tule midagi. Pane 
kirja:, teine võimalus, et ta ei lase mind sinna. Siis on jälle kaks teed: loomulikult teen 
ma ettepaneku kogu kontsiil Nizzasse üle viia. Kahjuks on üpris uskumatu, et kontsiil 
sinna koliks. Kui ta seda ei tee, siis pistan mina jonnima, kuni kontsiil on ise sunnitud 
Benedictusele survet avaldama, et too oma volinikud siia saadaks. Ja see võib õige 
pikale venida.» 

Poggio väsis kirjutamisest ja hakkas mõtlikult paavsti, silmitsema. Johannes 
XXIII tabas tema pilgu ja nfüutus rahutuks. 

«Mis on? Millele sa.mõtled?» küsis ta tusaselt. 

«Püha isa dikteeris mulle praegu oma väga peenelt ning kavalalt sepitsetud 
plaanide ja võimaluste peajooned. See on nagu ämblikuvõrk, mis on metsas kahe puu 
vahele tõmmatud. Iga heie on ise kohas mõlema tüve külge kinnitatud, kogu 
ämblikuvõrk on igas sõlmekohas kahe- või kolmekordse niidiga tugevdatud. Kuid ma 
näen ka teekäijat. Ta on tugev, rohmakas, punapäine hiiglane. Ta sammub hoogsalt 
ning kõrvalekaldumatult oma eesmärgi poole. Tema tee viib kahe puu vahelt läbi. Ta 
ei märkagi ämblikuvõrku ja marsib sellest läbi.» 

Paavst raputas pead, nagu tahaks eemale peletada sõnu, mis kajana veel õhus ringi 
lendasid. Siis pigistas hirm tal uuesti kõri kinni. Hetkeks tõstis temas pead soov Pog- 
giot lüüa, noormees välja kihutada. Kuid ei, nõnda ei kihuta välja seda, mis sekretär 
oli talle öelnud. 

Täiesti õige, seda peab arvestama, seda hoolimatut ning karmi teekäijat. Kuid 
sellisel juhul. .. sellisel juhul jääks talle ainult üks võimalus: jõuda iga hinna eest 
Prantsusmaale — jah, just Benedictuse Prantsusmaale! Sest peale Johannese 
verivaenlaste on ju Prantsusmaal ka Burgundia 

hertsog oma valdustega. Nüüd oleks ta kohustatud paavsti selle eest aitama, et 
Johannes XXIII kaitses omal ajal teda, kui hertsog laskis orleaanlaste juhi mõrvata. 
Surma eest — elu. Jah, Burgundia oleks viimne kants. Aga selle võimaluseni — 
andku jumal! — on võib-olla veel küllalt aega... võib-olla. 

Ah, neid muresid sajab talle kaela igast kandist! 


Väsinult vajus paavst tugitooli. Ei, ta ei tohi paanikasse sattuda. Ta peab 
kasutama üht võtet teise järel, liikuma 

kukesammul nagu mööda ragisevat jääd. Täna on ta endale vähemalt kõik 
võimalused selgeks teinud, täna ta rohkem teha ei suuda. Aga homme ... jah, homme 
annavad sellele lihvi, viimistlevad selle üksikasjadeni tema juristid. Nõnda. 

Tülpinud käeliigutusega laskis ta Poggio minema. Kui Olympie ometi kiiremini 
tuleks! Paavst kutsus kammerteenri. 

«Kas Felipello pole veel tagasi jõudnud?» 

Felipello kuulus paavsti noorimate paažide hulka. Oma lapselikus usus suhtus ta 
Johannes XXlIII-sse tõesti kui isasse ja peale selle pühasse mehesse. Seepärast kasutas 
paavst tsda käskjalana kõige intiimsemate sõnumite kättetoimetamisel. 

Kammerteener laskis tuppa poisikese, kes ootas juba ukse taga. 

«Noh?» kummardus paavst hämmastunult veidi ettepoole, kui nägi käskjalga 
üksipäini. 

Felipello langes aupaklikult põlvili: 

«Püha isa! Suursugust daami, kelle järele püha isa mind saatis, et teda siin pihile 
võtta, polnud kodus...» Poiss märkas, kuidas paavsti nägu lõi vihast punetama, ja 
lisas: «Pole parata, püha isa. Ta ei ela enam s/4al. Ta olevat täna ära kolinud, ilma et 
oleks kellelegi ütelnud, kuhu ... » Viimasel hetkel jõudis Felipello käed näo ette tõsta. 
Johannes XXIII viskas teda palveraamatuga, mille kahmas laualt. 


Nagu igal õhtul, nii märkis Matthias Runtinger tänagi oma väljaminekud üles. 
Need olid sedapuhku küllaltki suured, kuid sellest hoolimata säras kaupmehe nägu pa- 
beri kohal: 

1 reini kulden sulasenaisele majast «Kolm Viinamarjakobarat» — selle eest sai ta 
teada ümberkolinud donna Olympie uue aadressi; 

2 tukatit Olympie toatüdrukule — selle eest võimaldas tüdruk kaupmehel oma 
käskijannaga kohtuda; 

100 tukatit — donna üheainsa sõna eest! 

Runtinger hakkas nohisema: see oli tõesti soolane hind. Kuid küllap kord selgub, 
et ta ei maksnud siiski liiga palju. Oli see lirva alles ettevaatlik. Runtinger pinnis teda, 
seadis üles lõkse, tõotas ja ähvardas siis jälle jutuajamise jalamaid lõpetada — miski 
ei mõiganud. Donna ainult 

naeris ja tegi lõpuks kaupmehele ettepaneku: kõikide nende ilusate kuldrahade 
eest, mis kümne tukati kaupa tulbaks laotud, ütleb ta üheainsa nime, selle inimese 
nime, kes on viimasel ajal paavsti kõige sagedamini külastanud. Isand Matthias 
riskeeris, nad lõid käed kokku. Tema pilk rippus donna Olympie huultel nagu 
kimalane lilleõiel, kuni ta viimaks kuulis: 

«Friedrich!» 

Siis ikkagi! Pärast esimest rõõmuhoogu tundis Runtinger kerget pettumust. Seda 
oli ta isegi aimanud, koguni arvestanud! Aga ei, see ei loe, nüüd oli vankumatult kin- 
nitust leidnud, et ta on õigetel jälgedel. Ja siis andis see naine talle veel ilma rahata 
näpunäite, et ta hoiaks silma peal paavsti ühel paažil. Kuidas ta nimi nüüd oligi? 
Ahaa: Felipello! Selle informatsiooniga ei osanud Runtinger midagi peale hakata, ent 
mingi mõte sellel kindlasti pidi olema, kui Olympie talle seda niisuguses seoses ütles. 
Ja sellest tekkisid uued väljaminekud: 

2 tukatit paavsti tallipoistele, 

5 tukatit tallmeistri abile ja 


10 tukatit tallmeistrile — selle eest võeti Matthiase teener Christoph paavsti 
tallidesse tallipoisiks. 

5 tukatit Christophile — pool sellest tasust, mille ta saab tervenisti kätte siis, kui 
on saanud tuttavaks Felipel-loga ja võitnud tema usalduse. 

Christoph on libe poiss. Ega ta asjatult ole juba viisteist aastat Ravensburgi firmas 
teeninud. 

Nõnda! Rahulolevalt laskis Runtinger pilgul üle märkmete libiseda. Tänase päeva 
jooksul oli ta puhast ning täpset tööd teinud. See on tegelikkus, mida korralik ärimees 
peab arvestama, mu armas luuletaja sealt tornitipust! Su jutt oli ilus ja hea oli seda 
kuulata, eriti seal kõrgel pilvede all, kuid elama . .. elama peab siiski maapinnal. Aga 
maapinnal põimub üksteisega nii palju teeradu ja rajakesi, siin peab õiged jäljed välja 
nuhkima ja lakkamatult, lakkamatult neid mööda edasi minema. Ja selle õige tee 
nühkis ta täna välja. Selle alguses on paavst ja lõpus — pipar. Nüüd ta hakkab astuma, 
neid jälgi ta silmist ei lase. Runtinger mõtles nii pinevalt, et laup tõmbus kortsu Kõige 
selle põhjal, mis isand Matthias oli eri allikatest teada saanud, oli paavsti laul lauldud. 
Tiaara kaotamisele võis järgneda ka peanupust ilmajäämine. Kui paavst kavatseb 
midagi ette võtta, peab tal olema abimehi. Sellesse 

ossa passib sajatukatiline nimi: Tirooli Friedrich. Kes aga paavsti kõige rohkem 
vastu seina suruvad? Kontsiil ja peamiselt Sigismund. Niisiis on vaja Sigismundi 
tähelepanu Friedrichile pöörata. Las kuningas peab hertsogit silmas! Ja kui see 
tiroollane ja püha isa midagi ette võtavad, siis hüppab Sigismund turja nii Friedrichile 
kui ka Tiroolile. Mida teeb iga anastaja vallutatud maaga? Lüpsab sealt raha, eelkõige 
igasuguste kõrgendatud maksude ja tollide näol. Ja kui tõusevad tollid, siis tõuseb ka 
pipra hind. Melchior, pojake, sina kogud meie vana tagavara kokku ja hakkad seda 
müüma uue hinnaga, millele lisad ilusasti ka tollimaksu, nagu oleksime oma pipra, 
kalli pipra, verivärskelt kohale vedanud! 

Niimoodi näeb välja tegelik elu, õnnistatud, mahlane, rasvane ... 

Kuid niimoodi näeb välja ka... Ja nüüd muutus isand Matthias kõigest hoolimata 
viimaks natuke tusaseks, kui ta oma väljaminekud kokku arvas: 124 tukatit ja 1 reini 
kulden. 

Kui ta kohtas õhtusöögil rüütel Osvald von Wolkensteini, tutvustas ta viimast 
põhjalikult oma uusimate tähelepanekutega. Õnneks oli rüütel sedapuhku kaine ja 
pani kaupmehe iga sõna kõrva taha. Rüütel istus nagu tulistel sütel, jõudmata ära 
oodata, millal pääseks juba lippama Sigismundi poole — sõnumitega, mis lõhnasid 
kulla järele. Ainult ühest asjast ei saanud ta aru: miks Runtinger talle seda nii 
üksikasjaliselt räägib, miks ta käib niisuguse varandusega lausa priiskavalt ümber ega 
taha selle eest mitte midagi? 

Isand Matthias silmitses naeratades luuletaja umbusklikku nägu: 

«Rüütliisand, ilmselt ei mahu teie pähe mõte, et ärimees võiks teha midagi oma 
kuninga heaks ilma tasuta ja ilma kasuta. Olen rõõmus, kui kaupmees jätab seekord 
puhastulu ... luuletajale.» 

Samal õhtul võttis Eberhard Windecke, Rooma kuninga pankur, rahatuus ning 
suurkaupmees, nõuks, et läheb külla rahavahetaja Ammerisile, kes esindas ametlikult 
Firenze pankureid, kuid mitteametlikult pidas sidemeid ja tegutses pahatihti salaja 
käsikäes Genua, Ravenna, Bologna ja Lombardiaga, isegi veneetsiaga, kellega teised 
linnad seisid sõjajalal. Rahal on juba kord oma eriline rahvusvaheline 

karakter ja seda ei või mingil kombel kohalike maa-isandate hullumeelsele ning 
kõikuvale poliitikale allutada. 


Seepärast oli ka Windecke kindel, et leiab Amm"risiga kiiresti ühise keele. Miks 
ei peaks seda leidma saksa suur-kaubandus — eksport, import, transiit — itaalia 
suurkaubandusega! Need pankurid polnud seni isiklikult veel kohtunud, kuid siiski 
tundsid nad juba ammu teineteise tegevussfääre, garantiisid ja rahaallikaid. Ammerisil 
olid väga täpselt arvel kõik Windecke ja Windeckel omakorda kõik Ammerisi pangad, 
kaevandused, kaubalaod, sadamad, laevad, kangakudumistöökojad ja rahakirstud, mis 
andsid nii ühele kui ka teisele jõukuse, tähtsuse ja võimu. Lihased vennad poleks 
võinud teineteist paremini tunda. Niisiis polnud sugugi karta, et nad kokkuleppele ei 
jõua, sest eesmärk oli mõlemal ühine; küsimusse tuli ainult see, missugune osa kasust 
kummagi kaukasse libiseb. Selle klaarimine aga ei lähe kuigi libedalt. Loomulikult 
katsub kumbki suurema osa kuludest teise õlgadele veeretada. Selles suhtes on 
Windecke paremas olukorras, sest tema võib kõnelda Rooma kuninga ja impeeriumi 
nimel. Et mainitud tähtsust ka väliselt rõhutada, pani Windecke tänase kohtumise 
puhuks selga oma kõige uhkemad, soobli-nahaga ääristatud brokaatrõivad, riputas 
kaela raske kuldketi riigikotkaga, Sigismundi kingitusega — selle kingituse oli 
Rooma kuningas endale küll lausa kuninglikult kinni lasknud maksta —, ja pistis 
sõrmedesse kõige mas-siivsemad ning kõige suuremate kalliskividega ehitud sõr- 
mused, mis tema varakambris leidusid. 

Nüüd astus ta trepist üles, tore ja kullast säramas nagu elustunud rikkuse ning 
vägevuse puuslik, ja puusliku kombel oli ta ka kohmakas ning kange, sest brokaatrõi- 
vaste pantser pigistas jäigalt keha ja oli liikumisel takistuseks. 

Kui teener tema ees söögitoa ukse avas, sammus peremees talle nobedasti vastu. 
Tegelikult Ammerisi ei sammunud, vaid hõljus: tal oli seljas kergest pehmest rii- 
dest rüü, mis oma sarlakpunase värvusega meenutas kardinalimantlit. Itaallase kiire 
kõnnak pani vabalt langeva rüü voldid lainetama, ülikond jättis talle täieliku 
liikumisvabaduse. See näiliselt lihtne rüü oli ilma ainsagi ehteta, kuid Windecke nägi 
esimese pilguga, kui erakordselt kallist riidest see oli õmmeldud. 

Ammerisi ise juhtis külalise laua äärde, kus Windecke ettevaatlikult laskus 
pehmelt polsterdatud tugitooli. Kui ta istet oli võtnud, kerkis brokaatkuue jäik kaelus 
kõrgemale ja surus pankurit kõvasti lõua alt. Ent juba hakkasid pehmed varrukaotsad 
võõrustaja käte ümber hõljuma, käed nihutasid külalise ette nobedasti vaagnaid ja 
napakesi külmade eelroogadega, kalasüldiga, kirevate salatite ja majoneesidega. 

Et külaline võiks häirimatult süüa, võttis võõrustaja enese peale meelelahutuse 
eest hoolitsemise. Loomulikult rääkis ta sellest, mis külalist huvitas. Rääkis natuke 
ühte või teist oma itaalia kolleegi taga, jutustas Lombardia rahavahetajate uusimatest 
kogemustest, kuid eelkõige jälgis hoolikalt, et Windeckel oleks kogu aeg nina ees täis 
taldrik, kus eelroogadele järgnesid linnuliha, praad ja lõpuks jahutoidud. Ja muidugi 
vein, punane tuline vein, mis oli kohusetruult oivalistesse vermitud peekritesse kal- 
latud. Ammerisi ise toitu peaaegu ei puudutanud. Ainult siis, kui teener tõi lauale 
keedetud puuvilja jääkillukes-tega, hakkas ta tõelise maiasmokana elevandiluust 
orgiga värvikaid marju õngitsema, imedes gurmaanlikult jahedaid ploome ning kirsse, 
silmad nautivalt kissis. 

Windecke sõi mehemoodi. Miski ei lisa niivõrd enesekindlust ega vähenda 
närvilisust kui korralikult täissöö-dud kõht. Samuti võidab niimoodi aega 
järelemõtlemiseks, kuidas sellest rääkima hakata, mille pärast ta siia oli tulnud. 
Söömise ajal jälgis Windecke vargsi itaallast ja hindas tema vastupanu j õudu. Ei, 
sellest näiliselt pealiskaudsest kergusest ei tohi end petta lasta! Ta oli ju näinud 
Ammerisi pilku, mis oli teda saalilävel nobedasti pealaest jalatallani mõõtnud. Praegu 
teeskleb itaallane, et ta ei näe, kuidas Windecket ärritab ebamugav kuub. Ammerisi ei 


näi tähelegi panevat, kuidas sakslase sõrmed, sõrmuste tõttu jäigad ning kohmakad, ei 
suuda mõnikord edukalt käsitseda neid pisikesi orke, nuge ja lusikaid, millega peab 
taldriku kohal žongleerima. 

Windecke teadis, et ta on kohmakas, kuid see ei häirinud teda. Ta oli teinud hädast 
vooruse ega kavatsenud sellest taganeda. Tal oleks olnud lootusetu selle itaallasest 
silmamoondajaga mingit ümbernurgajuttu ajama hakata; ta otsustas otseteed asja 
juurde minna ja kõike õige nimega nimetada. Siis ei saa too teine tal vähemalt kõrvale 
põigata. 

315 

Kui ta oli siis pesnud sõrmi vaagnas, mida hoidis teener, ja kui teine toapoiss oli ta 
kämblad batisträtikuga ära kuivatanud, nõjatas Windecke küünarnukid lauaservale ja 
hakkas kohe peale: 

«Noh, kui rääkida asjast: küllap jagate minu arvamist, et kontsiil on lagunemise 
piiril.» 

Ammerisi naeratas: 

«Firenzes on kasutusel niisugune kõnekäänd: sügisel on prohvet tõtt kuulutama 
kange — algul langevad lehed, siis tulevad talv ja hanged.» 

«Meie muidugi ei tohi seda lubada,» ei lasknud Windecke ennast häirida. Meie ja 
teie huvid nõuavad, et kontsiil enne laiali ei läheks, kui ta on oma eesmärgile jõudnud. 
See tähendab, kui ta on Euroopa uuesti ühendanud ja siin korra jalule seadnud. Kui 
aga auväärsed isad meil käest plehku pistavad, siis kanduvad kõik lahendamata tülid 
Euroopa riikidesse ja see tähendab lakkamatuid rahutusi, tülisid, võitlusi, mis 
muudavad riigipiire, nii et iga hetk puhkevad aina uued sõjad, mis löövad kaubandu - 
sel jalad alt. Täna liitlased, homme vaenlased, ja kõik niisugused lakkamatud 
muutused on meile nuhtluseks. Aga muidugi ei ole mul tarvis teid selles veenda. 
Kahju oleks sellele aega raisata.» 

«Küll aga ei tohiks olla kahju raisata aega nende marineeritud oliivide 
maitsmisele,» nihutas Ammerisi külalise ette vaagna roheliste marjadega õlis. «Kui 
kallate need üle prantsuse veiniga . ..». Ent sellele oli ka Windecke juba mõelnud. 

«Teate, mis minul mõttes on,» jätkas sakslane, kui oli võtnud viisakusest ühe 
oliivi, mis talle muide üldse ei maitsenud. «Olukord on juba niigi lihtsalt talumatu. 
Kui ma mõtlen, et kauba pealt, mida me mööda Reini veame, 
võetakse kuuskümmend neli korda tolli! Mis Doonausse puutub, siis seal on lugu veel 
hullem. Niisugustel silmapilkudel näen ma paju ahvatlevat Sigismundi poliitikas: 
tema võiks sellele kõigele jäädavalt lõpu teha, kui... » Kus ta siis ei suudagi seda 
itaallasest tola asjalikku vestlusse tõmmata? Alles nüüd märkas Windecke ainukest 
ehet, mida Ammerisi kandis. See oli kitsas sõrmus, mille kül- 
jes oli peenike kett; keti otsas rippus suur lihvitud smaragd. Itaallane kõigutas 
kalliskivi ja hoidis seda aeg-ajalt küünlaleegi valguses, nii et see lõi rohelise helgiga 
sätendama. 

«Ärge ainult kartke suuri asju suurte nimedega mainida,» aitas võõrustaja oma 
külalist. «Ma olen ju vanade roomlaste järeltulija ja mõistan seda, mis teil meeles 
mõlgub. Jah, see oleks väga ilus ja meile kasulik, kui sellest Euroopa riikide kaosest 
tekiks jälle üksainus suur maailmariik. Ma ei tea üldse kaunimat unenägu, kui on see 
vana, ikka ja jälle kangastuv Vana-Rooma impeeriumi hallutsinatsioon. Kuid .. . kuid 
unenägudel on üks ebameeldiv omadus: kui te ärkate, siis nad kaovad. Ja sellest 
impeeriumi loomise unest on Euroopa rahvad kahjuks juba ärganud ja ma kardan, et 
täielikult.» Nüüd tegi itaallane lõbusa grimassi. «Kas te ka teate, kes nad sellest unest 
üleTs raputas?» 


Windecke märkas, et vestlus libiseb jälle asjalikelt küsimustelt piiritute targutuste 
valdkonda, ja kortsutas kulmu. 

«Noh, eks ikka meie!» Ammerisi surus smaragdi ühe silma vastu, teise silma 
tõmbas pilukile, ja siis nägi ta välja nagu õel ühesilmaline basilisk. «Meie, meie, 
kaupmehed, äratasime rahvad sellest nõiduseunest; meie, kellel oleks just nüüd kõige 
rohkem vaja niisugust ühtset impeeriumi. Linnakaupmees ja pankur räägivad igal 
maal, olgu see kui tahes väike: «Siin sellel maalapil teenin mina raha, määran 
kindlaks hinnad ja reguleerin sisse- ja väljavedu. Ja selle kohta ei ole kellelgi 
sõnakestki ütelda.» Rahvastel pole enam lusti ühe laua ümber koos istuda ja 
perekonnapea sõna kuulata. Meie raha on äratanud neis iseteadvuse ja sõltumatuse. 
Rahvad on saanud täiskasvanuks, meie abiga on nad saanud täiskasvanuks, sõber, ja 
nad tahavad oma soovi järgi elada. Mis sa siin tänapäeval maailmariigist unistad! 
Niisugusel tohutul impeeriumil peaks olema üksainus ligitõmbav raskuspunkt, mis 
asuks keskpaigas. Aga vaadake tänapäeva maailma: Antverpen, Brügge, Hamburg, 
Genua, Veneetsia — tänapäeval ei voola raha keskpaika, vaid sadamate poole, 
keisririigi piiride poole ja üle nendegi. Kulla raskus rõhub keisririiki, kuni see raginal 
tükkideks laguneb. Ei, meil ei maksa võimatust asjast unistada; meile peab piisama, 
kui suudame selles peatumatus arengus vähemalt üleliigset kaostki ära hoida, See 
tähendab: me peame talitsema seda igavest kiinijooksmist, mida tekitavad vägevate 
maaisan-date kitsalt isiklikud huvid, sest eks need lõiku mõnevõrra ka meie 
plaanidesse ja kalkulatsioonidesse. Ja sellel teel jõuame hea tüki maad edasi, kui 
peatame kontsiili 

hüsteerilise jampsimise ja taastame kirikukogu istungitel korra ja rahu.» 

«Niisiis oleme selles ühel meelel, et tahame kontsiili koos hoida ja tegutseda 
lasta,» tüüris Windecke aeglaselt jutuajamise peaküsimuse poole. «Nojah, kes 
ähvardab kontsiili kõige rohkem? Paavst. Ja kellel on kõige rohkem ilmalikku võimu, 
et kontsiili kaitsta? Rooma kuningal. Ma ei ütle seda mitte sellepärast, et ma tema 
pankur olen.» 

Ammerisi nõustus: 

«Usun heameelega, sest ei teie ega mina räägi ainult oma nimel. Kui te kaitseksite 
üksnes kuninga huvisid, sus ma oleksin pannud teid paavsti pankuri Mediciga juttu 
puhuma. Kuid mina räägin siin põhiliselt ikkagi itaalia kaupmeeste huvide ja teie 
saksa kaupmeeste huvide nimel, eks ole? Ja kui me seda niimoodi võtame, siis pean 
tunnistama, et Sigismund on kõige sobivam tööriist, keda võime kasutada, et kaitsta 
kontsiili lagunemise eest.» 

«Kuid nagu kõige puhul, nõnda on sellekski vaja raha, aga Sigismundi tasku on 
tühi.» Lõpuks jõudsid nad peaküsimuse juurde;  Windecke süda läks kohe 
kergemaks. 

«See-eest on teie oma täis,» tähendas Ammerisi rahulikult. 

«Meie oma... No muidugi, eks seal üht-teist leidu. Aga sellest hoolimata ei pea 
saksa kaubandus üksipäini finantseerima ettevõtet, millest saavad kasu ka teised.» 

«See meenutab mulle ühte lõbusat lugu abielumehest, kes nõudis oma naise 
armukestelt, et need aitaksid tal uut abieluvoodit muretseda.» 

«Ma koostasin selle kohta teatud projekti,» jätkas Windecke, kes oli kindlalt 
nõuks võtnud, et ta ei lase ennast jalge alla võetud teelt enam kõrvale vedada. «Me 
võiksime üheskoos selle põhipunktid läbi arutada. Niisiis esiteks: paavst pakkus 
Sigismundile kakssada tuhat tukatit. Kuningas lükkas selle altkäemaksu tagasi.» 

«Noh, ja siis?» küsis Ammerisi, kuigi ta juba teadis, mis järgneb. 


«See itaallaste raha, mida Sigismund vastu ei võtnud, tuleb kõigest hoolimata 
kahjude hulka arvata. Olla kahesaja tuhande omanik ja sellest rahast loobuda — kogu 
kahju nelisada tuhat.» 

«Kuidas, palun?» tõstis itaallane üllatunult pilgu. 

Kuid nüüd puhkes Windecke naerma: 

«Meie pool öeldakse niimoodi: kui kaotate tukati, siis kaotate ka võimaluse 
temaga teist tukatit lisaks teenida.» 

«Mulle meeldiks siiski rohkem,» irvitas firentslane, «kui me loobuksime 
kõnekäändude küljes rippumisest ja räägiksime ainult kahesajast tuhandest.» 

«Olgu nii, aga küllap te märkasite, et ma rääkisin sellest selge sõnaga kui itaallaste 
rahast, mida me oleksime võinud kätte saada.» 

«Te teadsite, mispärast te selle tagasi lükkasite,» kehitas Ammerisi õlg u. 
«Ilmaaegu see ei sündinud.» 

«Te soovitasite,» jätkas Windecke kangekaelselt, «et me nimetaksime asju nende 
õigete nimedega. Niisiis — on tõsiasi, et see oli itaallaste raha.» 

«Olgu nii. Võtame selle kohustuse vastu. Edasi!» 

«Edasi.'Siin viibivad Badeni markkrahv, Tirooli Friedrich ja Mainzi peapiiskop. 
Need kõik saabusid Konstanzi relvastatud kaaskondadega ja kuuluvad Johannes 
XXII poolehoidjate leeri. Seepärast peab Sigismundil vähemalt niisama tugev 
sõjavägi olema, et ta saaks paavsti pooldajaid talitseda, kui midagi peaks juhtuma.» 

«Selle peale mingu sakslaste raha,» tähendas Ammerisi kuivalt. «Ainuüksi 
sakslaste raha.» Ta lausus seda niisugusel toonil, et Windecke pidas tarbetuks mingist 
kulude jagamisest rääkima hakata. «Siis on siin veel terve hulk punkte: altkäemaksud 
mitmetele Kontsiilist osavõtjatele ...» 

«Niisuguseid väljaminekuid on meil samuti,» pareeris Ammerisi. 

Windecke ohkas. On siin aga neetult palav! Küünlad kütavad ohku, vein 
soojendab kõhtu ja kõigele lisaks veel need pagana rõivad! Ole nagu leiliruumis, 
samal ajal kui vastasistuja on reibas nagu vestluse algulgi. 

«Lõpuks jääb üle veel üks asi, kuigi me võime sellest praegu ainult teoreetiliselt 
rääkida. Ma ei oska üldse aimata, milleks Johannes XXIII veel võimeline on. Kui 
kiskja hinge vaagub, siis rehmib ja pureb ta huupi kõike, mis talle silma puutub. Võib 
tekkida olukord, kus Rooma kuningas peab relvastatud jõuga sekka lööma, et siin 
korda .pidada. Aga sellisel juhtumil me niisuguse asjaga küll nõus ei ole, et ainuüksi 
meie oma finantsid mängu Paneme. Siis on ju tegemist kõikide ühiste huvidega.» 

«Nõustun sellega täielikult,» kinnitas Ammerisi. «Arvestage meid kui poolte 
kulude kandjaid.» 

«Minu arvates on poolest vähe.» — Ei ole tõesti kerge Selle itaallasega asju ajada. 
— «Võtke arvesse, et kõige 

raskem töö tuleb teha meie meestel, kusjuures nad võivad ka oma peanupust ilma 
jääda. Seepärast palume, et te võtaksite enda peale kaks kolmandikku kuludest* 

Ammerisi lausus mõtlikult: 

«Mul on raske teile selle peale silmapilkselt vastata, peaksin ka teistelt küsima.» 

Kuid Windecke oli selles punktis järeleandmatu: 

«Peate selle otsustama kohe. Me ei tea päeva ega tundi. Võtame näiteks kas või 
paavsti tänase lahtiütlemise Peetruse troonist. Ma ei usu seda. Kurat teab, mis selle 
taga peitub.» 


Näis, et Ammerisi on täielikult oma smaragdi värvi-mängu vaatlemisse vajunud; 
ta kiigutas kalliskivi küünlaleegi ees. Korraga viskas ta selle veidi üles, püüdis kinni 
ja pigistas tugevasti rusikasse: 

«Olgu, riskeerin. Võtan teie tingimuse ka teiste nimel vastu, kuid — ka meil on 
üks tingimus.» 

Windecke kergitas kulme: mida see vereimeja temalt veel tahab? 

«Tõotage, et likvideerite nii või teisiti selle tšehhi ketseri!» 

Windecke suu pidi üllatusest äärepealt ammuli vajuma. Ega see pankur viimati 
mõni ümberrõivastunud kardinal ole? Kuid eelkõige peab siiski saagi kallale kargama, 
kui seda nii odavasti pakutakse. Järelemõtlemiseks on hiljem aega küllalt: 

«Loomulikult võtan teie tingimuse vastu ja tõotan, et seda pooldab täielikult ka 
Rooma kuningas. Oleme siis kõiges kokku leppinud?» sirutas ta oma parema käe kan 
natamatult itaallase poole. 

Alles pärast tugevat käepigistust võttis Windecke vana mõttelõnga üles: 

«Olge nii lahke ja ütelge mulle, mispärast te just Husi nii väga tähtsaks peate? Mis 
ajast peale te kiriku ja selle tülide vastu huvi tunnete?» 

«Kiriku?» naeratas Ammerisi. «Eksite, sõber, me tunneme huvi üksnes 
kaubanduse ja selle tuleviku vastu.» 

«Kuid ma ei saa aru, kuidas see sõltub... » 

«Rohkem kui arvate,» katkestas Ammerisi tema jutu. «Tubli kaupmees peab 
tänapäeval hästi kursis olema kõigega, ka teoloogiaga. Kujutlege näiteks, milline 
hoop see oleks Veneetsia kaubandusele, kui türklased ühel ilusal päeval ristiusku 
läheksid ega võtaks enam vangi 

380 

jumalakartlikke palverändajaid, keda veneetslased siis vangipõlvest vabaks 
ostavad ja sugulastele tagasi müüvad. Näh, mis ma räägin — müüvad. Nad on 
vahemeesteks vangide vabastamisel uskmatute käest, ja selles tegevuses abistavad 
neid eriti agaralt mungad.» 

Kuid Windecke ei lasknud jutukal itaallasel kõrvale põigelda vastuse andmisest 
küsimusele, mis tal kuidagi meelest ei läinud: 

«Ei, oodake, aga mis on Husil pistmist teie suurkaubandusega?» 

«Mitte vähematki. Kuid suurkaubandusel on pistmist kogu maailmaga. Aitab 
sellest, kui te ei unusta üht asja: oma lubadust Husi suhtes.» 

Ammerisi pigistas käe rusikasse ja pööras pöidla allapoole. Sellise žestiga andsid 
vanad roomlased gladiaatorile käsu, et ta tapaks oma võidetud vastase: 

«Muide, mul on tunne, et te pole mu kreeka veini veel maitsnud.» 

Konstanzi kohal kõrgus pilvine öötaevas. Ühtegi tähte ei vilkunud. Bodeni järve 
poolt lõõtsus juba kevadiselt soe tuul. See tegi vere rahutuks ja pani põsed õhetama. 

Kurat ja põrgu, viha, kahetsus, trots jä kurb hüljatus-tunne lausa märatsevad isand 
von Wolkensteini rinnas. Kas võib veel suuremat ebaõnne olla? Mis aitavad siin 
tengelpungas kõlisevad kuldrahad? Sedapuhku tahtis ta oma uudiste eest midagi 
muud. Tahtis, et Sigismund ostaks talle . . . Olympie! Rooma kuningas lubas seda 
teha tollal, kui Olympie oli juba ostetud. Kuidas see punapea täna hirnus, kui 
Wolkenstein oma sooviga lagedale tuli! Kuningas puistas lauale kõik tukatid, mis tal 
rahakotis leidusid, ja hakkas rüütlit naerust lämbudes .. . haletsema! Mis kuradi pärast 
käivad rüütlil neelud niisuguse kauba järele, mis on juba võõrastes kätes? Tollal olid 
need käed vägagi tugevad, kuid nüüd... nüüd on nad veelgi tugevamad! Sigismund 
müristas naerda nagu vanasaatan. Punapäine lurjus! Olympie on nüüd kuninga jagu. 
Röövel! Vana jäär niisuke! Seelikukütt! 


Wolkenstein puhkis raevust, mis tema samme kiirendas. Nüüd puhus vinge tuul 
talle otse näkku. Ta oli juba sillal, mis ühendas Konstanzi Petershauseni eeslinnaga. 
Raskelt lõõtsutades nõjatus ta käsipuule. Järvepind oli süsimust ja sulas kokku 
pimedusse uppunud kaldaga. Oli 

vaid kuulda, kuidas tuul veeretas musti voogusid vastu sillaposte ja veskite 
seismapandud vesirattaid. 

Kui rüütel niimoodi sillal seisis, tundis ta, kuidas temassegi imbub süsimust 
pimedus. Ainult kusagil rinna sees hõõgus veel süsi tuha all. See asus sügaval 
südames. Korraga uhkas temast üle haletsussööst. Ta tundis end eide-likult nõrgana, 
tundis lohutamatut valu nagu petetud laps. Pista kas või töinama. Võtaks kurat seda 
kõike! Mis parata, see on uskumatu, et tema, von Wolkenstein, ihaldab ... niisugust, 
just niisugust lirvat! Kuid kõikide kuradite nimel, ta tahab Olympiet, igatseb tema 
järele, igatseb.. . Küllap sellepärast, et ta seda kurtisaani ei võtnud, et ta võis võtta, 
aga ei võtnud! Jumal teab, kuidas see juhtus, kuid tema, mees, kel on olnud seiklusi 
nii paljude naistega, on nüüd... Korraga läks rüütli meel härdaks, sest südamest, mis 
rinnas valutas — heldeke, see lihtsalt voolas üle õrnusest ja hellusest —, kerkis magus 
valu kurku, kippus lämmatama! Tahtmatult tõstis ta käed ja pani ettevaatlikult kokku; 
peopesade vahelt vuhises talle näkku tuult, nii mahedalt, kergelt, õrnalt. Just 
niisugune oli see tunne, niisugune. . . tabamatu, imepärane. Ja just tema rinnas asus 
see, temas, igasuguse sopa ja poriga määritud poisi südames. Ja selle tunde tekitas... 
hoor! Nagu oleks sellel kõigel vähimatki tähtsust! Armastusel on ükskõik, 
missugusesse südamesse ta tungib ja kelle ta põlema pistab. Armastus ... Wolken- 
stein tegi grimassi, nagu oleks tal korraga selle sõna pärast häbi hakanud 

Ja mis tal sellest kasu on? Mis on tal sellest kõigest kasu, et tema südames on 
ootamatult nii palju ilu, nii palju rikkust? Kui Olympie teaks, kui ta oskaks mõista, et 
see on palju väärtuslikum kogu sellest kullast, mida -ta iganes on saanud ja saab 
nende tõbraste käest! Nüüd hakkas rüütel laginal naerma, kui kujutles, et praegu võiks 
ta pakkuda Olympiele armastust. . . raha asemel! Ta naeris ja naeris ja tema naer 
muutus aina kibedamaks ning õelamaks. 

Sel hetkel tundis ta, kuidas kellegi pehme käsi tal küünarnuki alla puges. Rüütlile 
tõusis ninna odava lõhnaõli roosiaroomi. 

«Tule minuga kaasa!» Naise hääl oli nooruslik, kuid kähises kõvasti. «Mina oskan 
niisuguseid asju, mis su veel rohkem naerma ajavad. Tule, sa ei kahetse!» 

Ei, isand von Wolkenstein ei hakka kahetsema, ta ei kahetse enam midagi. Sest 
kõik on sigadus ja sopp. See eit ei ole tollest teisest halvem. Ja tema ise ei ole ka mi- 
dagi muud kui ainult lurjus. 

«Lähme pealegi.» Ja rüütel kahmas ühe käega libust kinni, teise käe aga vajutas 
ettenägelikult tengelpungale. 

Samal ööl, nagu paljudel eelnenud öödelgi — ja jumal teab, kui palju niisuguseid 
öid veel ees ootab —, kõndis vang dominikaanlaste kloostri kongis edasi-tagasi. 
Vahel ta magas, vahel oli ärkvel, kuid hetkekski ei kadunud tal peast mõte, et tuleb 
põhjalikult valmistuda viimaseks lahinguks? lahinguks oma veendumuste eest, palju 
tähtsamaks lahinguks, kui oli võitlus oma vabaduse ja elu eest. Too võitlus oli juba 
kaotatud ja tolle tähtsus oli väike. Lahingut õiguse eest kõnelda kogu maailmale ei 
tohi kaotada. 

Ei tohi — see oli ainus, mida Hus nüüd lakkamatult silmade ees hoidis. Ei tohi! Ei 
tohi! — Aja jooksul muutus see nii vankumatuks tõsiasjaks, et Husi mõtted sellega 
enam ei tegelnud, just nagu oleks see olnud aja raiskamine. Nüüd tuleb iga minutit 


kasutada kõne jaoks, mille ta peab kontsiilile. Sõnad on juba aminu lauseteks reas- 
tunud ja laused rivistuvad järeldusteks ning otsusteks. Sõnad, laused ja otsused, mis 
on Husi peas, pärinevad tuhandetest südametest, nendelt inimestelt, kes kuulasid teda 
Betlema kabeli katuse ja Lõuna-Tšehhirnaa taevalaotuse all. Nüüd jääb ainult üle 
nende verest, tulest ja rauast võimas vasar sepistada, millega ta siin, Konstan-zis, 
hakkab koputama maailma südametunnistusele. Sepp ise on vangis, viibib paksude 
müüride taga ja kannab ahelaid, kuid tema vaim, vaba ning murdumatu, taob relva, 
taob seda nii päeval kui ööl... 


XV ROOS JA PIPAR 


Linna haaras rahutus. Selle tõi kaasa märtsituul, mis oli küllastunud ärkavate 
põldude ja niitude kevadhõngust. Joobnustav õhk pani kopsud energilisemalt tööle, 
veri lõi pulbitsema, silmadesse tekkis uudishimulik helk ja armunud muutusid 
tulisemaks. 

Väljakutel ja tänavatel kõlasid heeroldite hüüded selgemini, sest neid ei 
summutanud enam sallid ega paksud riided. Vürtsidega kaubitsejatelt hakati tunduvalt 
roljkern armujooke nõudma. Hämarates pugerikkudes, varjul linnavahtide pilgu eest, 
istusid targad vanamehed: veel puudub väike kübe, siis avastavad nad oma tiiglites 
kindlasti tarkade kivi. Salauste kaudu ja kokkulepitud signaalide peale lasti sisse neid, 
kes tahtsid oma tukatite eest teada saada saladust, kuidas tavalist metalli kullaks 
muuta. 

Elavnes taskuvaraste tegevus, kaklused kõrtsides ja öistel tänavatel said uue hoo. 
Tööd tuli juurde habemeajajatel ja soonetasujatel, kuni turjas haigutav pussihaav 
ravimist tarbetuks ei muutnud. Bodeni järvest tõmbasid kalurid nüüd võrkudega 
sagedamini pinnale uppunute surnukehasid, enesetapjaid või mõrvatuid. Konstanzi 
kalmistu nurk, mis oli eraldatud patustele, kes panid ise käe oma elu külge, kattus 
sadade uute küngastega; nende all puhkasid neetud surnukehad. 

Kuid kevadine rahutus ei piirdunud kõrtside ja varga-poistega, vaid murdis ustest 
ja treppide kaudu paleedesse, teenijatubadesse, relvaladudesse, veinikeldritesse, kant- 
seleidesse, isegi suursuguste isikute söögisaalidesse ja magamistubadesse. Huuled 
sosistasid vargsi kuulujutte, inimesed pistsid pead kokku, et salajuttu ajada, ja vastu- 
pidi, vestlus katkes nagu lõigatult, kui lähenes mõni soovimatu uudishimulik. 

Sigismundi nuhid hoidsid silma peal Tirooli Friedrichi asupaigal. Kuid hertsog 
väljus väga harva majast; ta lahutas meelt koduste prassimiste ja joomingutega, mis 
kahtlasi jutte silmas pidades olid täiesti süütud. Muidugi tegi ta selle teisiti tasa. 
Sigismund aina irvitas, kui kuulas aruandeid selle lihuniku kombel tahumatu hertsogi 
rõõmupidudest, mis andsid tunnistust napist leidlikkusest. Ilmselt ei ületanud hertsogi 
fantaasia Petershauseni lõbumajade praktika taset. 

Friedrichi külaskäigud paavsti poole lakkasid järsku. Kummaline! Samuti näis ka 
Johannes XXIII nüüd endassesulgunud, mediteerivat eluviisi harrastavat. Need kaks 
nähtust üheskoos tundusid kahtlased. 

Peale selle levisid linnas kulutulena mitmesugused kuulujutud: Sigismundi kokk 
olevat tabatud hetkel, kui ta 

tahtnud paavsti käsul oma isanda toidusse mürki puistata; Konstanzi olevat 
saabunud palju ümberrõivastatud tšehhe, et vabastada oma kaasmaalast, kes siin 
ketserina vangis istuvat; möödunud ööl põgenenud paavst; Sigismundi ihukaitsjad 
raiunud mõõkadega tükkideks noore Etioopia saadiku, kelle nad olid tabanud 


kuninganna Barbara voodist; dominikaanlaste kloostri katusele lennanud nii palju 
öökulle ja kakke, et nad äratanud oma kisa ja uhuutamisega kõik mungad unest; 
plaanitsetavat kõikide Johannes XXIII pooldajate mahanottimist. Muidki sellelaadseid 
surmkindlalt õigeid teateid ja ennustusi oli lõpmatult. 

Eriti laialt levis niisuguseid kõlakaid, mis rääkisid paavstist ja tema kardinalidest. 
Asi läks nii kaugele, et mitmed paavsti pooldajad kadusid linnast. Ei, neid ei mõr- 
vatud, vaid nad pakkisid ootamatult oma kompsud kokku ja sõitsid minema. Selline 
uudis lendas siis linnas jalamaid suust suhu, tänu varustajatele ja kaupmeestele, kes 
jäid kundest ilma. 

Siis otsustas Sigismund vahele astuda. Ta külastas nii Johannes XXIII-t kui ka 
hertsog Friedrichi ja viis jutu liikvel olevatele kõlakatele. Ta kõneles neist kui 
totratest, igasuguse tõepõhjata kuulujuttudest. Kui lühinägelikud on inimesed ja kui 
madalalt nad hindavad paavsti arukust! Püha isa pole iialgi nii sõge, et haududa 
millegi sellise kallal, mis võiks ähvardada kontsiili istungeid ja edukaid saavutusi. 
Kes võtab oma südametunnistusele midagi niisugust, see tõmbab endale kaela kogu 
kristliku maailma viha ja eelkõige Rooma kuninga hirmuäratava jõu. Relvastatud jõu! 
Ja see, kes niisugusele inimesele mingit abi osutab, jääb siis muidugi ilma oma 
maavaldustest ja võibolla peanupustki. 

Johannes XXIII ja Tirooli Friedrich kuulasid seda kuninga ähvardavat monoloogi 
niisuguse näoga, nagu räägiks Sigismund täiesti olematutest ning muinasjutulistest 
asjadest, millega nendel ei ole vähimatki pistmist. Mõlemad pooled lahkusid 
naeratades ja vastastikuste ustavus- ning truudusvannetega. 

Kuid paavst ei piirdunud sellega. Ta otsustas silmapaistvalt demonstreerida, et 
tema hea suhtumine Rooma kuningasse ei ole karvavõrdki muutunud. Samuti tahtis ta 
näidata, et tunneb ennast täielikult selle vägevuse valdajana, niis talle ikka veel 
kuulub. Keset paastuaega, Laetare- 

pühapäeval," teatas ta, et vana traditsiooni järgides annab ta välja pühitsetud 
kuldroosi. Selle aususe ja moraalse puhtuse sümboliga tõstsid paavstid igal aastal esile 
inimese, kes mõlema vooruse tõttu niisugust esiletõstmist kõige rohkem pälvis. 
Pidulikule rituaalile kutsus paavst Rooma kuninga kogu õukonnaga ja peale vaimulike 
au-kandJate ka kõik ilmalikud saatkonnad ja saadikud. 

Märtsipäike, mis juba kergelt soojendas, meelitas pühapäeva õhtupoolikul palju 
inimesi tänavatele, mida need täitsid kireva, kärarikka ja rahutu elava vooluna. 

Kõik need ojad ja nired suundusid katedraali poole. Seal oli jälle oodata suurt 
vaatemängu. Kirikuesine väljak oli tühjaks tehtud ja linna palgasõdurid hoidsid seda 
vabana. Nendest möödusid jalgsi, hobuste ja muulade seljas või kande-toolides kõik 
need kõrgest soost, ametist ja funktsioonist pühitsetud isikud, kes olid valitud paavsti 
pidulikust tseremooniast osa võtma. Palgasõdurite aheliku taga tungles uudishimulik 
rahvahulk, kes väljaku ülejäänud osa täitis, lakkamatult kasvas ja juba platsile 
suubuvatesse tänava-tessegi ulatus. Palgasõdurite ees sammusid nagu peopesal 
kardinalid, peapiiskopid, piiskopid ja abtid, kes kandsid purpurpunaseid sutaane ja 
kullaga ehitud valgeid rüüsid, kardinalikübaraid, mille tutilised paelad olid lõua all 
sõlme seotud, ja teravatipulist mitrasid; ülikoolide professoritel olid baretid peas ja 
kuldketid kaela ümber, aadlikud kandsid reite ümber liibuvaid punutud pükse, 
nokakujuliste ninadega kingi ja rinnal raskeid ehteid; kuubede puhv-käistesse olid 
jäetud lõhed, küünarnukkide juurest rippusid põlvedeni ulatuvad siilud, mis olid 
karusnahkadega ääristatud ja tikitud vappidega ehitud. Teised, eriti kõrgaadlist 
pärinevad õukondlased, kandsid raudrüüd. Prantsuse rüütlitel oli kiivri asemel peas 
paksust riidest barett või pika nokatsi ja jaanalinnusulgedega pehme kübar. 


Veel kirevamat pilti pakkusid välismaised saatkonnad. Venelaste hiiglaslikele 
kogudele lisasid vägevust määratu suured saarmanahast kasukad, mille hõlmu hoidsid 
koos rinnale kinnitatud hõbesõled, kuna pikkust andsid meestele juurde kõrged 
karusnahast mütsid, mis läksid ülespoole laiemaks. Poola rüütlid sarnanesid suurte 
röövlin-dudega, sest nende raudrüüde turjast kerkisid pea kohale 

1 Keskajal kutsuti pühapäevi nende evangeeliumisalmide esimeste sõnade järgi, 
millega pühapäevast missat alustati. «Laetare» tähendab «rõõmustage». — Tõlk. 

metallvardad, mis olid linnusulgedega ehitud. Hallijuukselised ning ranged 
rootslased äratasid tähelepanu ainult karusnahast mütsidega, millel oli mitu püstist 
teravat nurka. Saksa rüütliordu liikmed kandsid raudrüüd, mis kattis neid pealaest 
jalatallani; siledad ämbrikujulised kiivrid, millesse olid lõigatud ainult silmapilud, 
muutsid rüütlid liikuvate metallkujude sarnaseks; nende raudrüüd kattis üksnes tohutu 
suure ristiga valge mantel. Rahvahulk lõi uudishimust lainetama, kui möödus Etioopia 
saadik, peas lumivalge turban, millele oli kinnitatud para-diisilinnusaba suure 
kalliskiviga. Saadiku silmad olid laisalt pilukil, pilk loid ning väsinud, ainult aeg-ajalt 
välgatasid silmavalged selles tõmmus näos. Naised pidasid hinge kinni, kui see 
suursugune metslane nende poole vaatas. Näe, ei paista kusagilt, et oleks teine 
mõõkadega tükkideks raiutud! 

Kuid juba tõmbas endale tähelepanu teine vaatepilt: Maroko sultani saatkond — 
huu, tõelised mooramehed! Aga kes on siis need kotkaninaga habemikud, kelle näo- 
nahk on nagu kollane vaha? Need olevat pärit kaugest Süüriast! Kus too maa asub? 
Kui palju kulda nad on endale kaela riputanud, isegi kõrvade .külge! 

Hertsogid ja vürstid ratsutasid kohale oma kaaskonda-dega. Paažid aitasid oma 
isandad hobustelt maha ja siis rivistusid kaaskondlased kirikuukse juures spaleeri. 

Viimastena saabusid paavst ja Sigismund kuningannaga. Inimesed — vähemalt 
need, kes eespool seisid ja kellel selleks ruumi jätkus — langesid põlvili ja hakkasid 
hurraa hüüdma. 

Kui püha isa ja Rooma kuningas läbi katedraali oma trooni poole sammusid, 
tõusid kõik inimesed pinkidelt püsti, tornis lõid kirikukellad helisema, kooril hakkas 
orel üürgama. Selle puuviled huilgasid, tuues kuuldavale majesteetlikke toone, mis 
reastusid nagu kaljumürakad ja ühinesid siis võimsas harmoonias, nii kuidas paiskas 
neid katedraali võlvide alla orelimängija, kes rusikate ja küünarnukkidega vajutas 
klahvidele. Siis, sel silmapilgul, kui ristirahva mõlemad peamehed istet võtsid, vaikis 
orel ja koorilt tungis kõrvu mahe taevalik muusika. Need, kes sellest aru said, 
kikitasid kõrvu. Suur orkester! Suur orkester kirikus. Ilmselt kavatses Johannes XXIII 
seekord luksusliku teatrietenduse anda. Põhimeloodiat mängisid keelpillid: timpan, 
tsitter, kahe ristamisi asetseva 

keelega böömi tiib ' ja viis lautot. Nende õrnade häältega ühinesid fidulad?, rotad” 
ja tromba marina + Kooripealselt voolas alla õrn, mahe meloodia, millesse lõikusid 
aeg-ajalt tromboonide helisevad hõiked, pasunate hõbedane hääl ja sarvede pehme 
igatsus. Ent juba hakkas laulukoor rahulikult ning ülevalt laulma neljahäälset faux- 
bourdon'i, kus eriti võimsalt tulid esile bassid. 

Muusika täitis katedraali oma üleva võiduka ilu ja harmooniaga, mis nii hästi 
sobis kokku kullas säravate altarite ja luksusse uppuvate rüüdega ning tekitas 
kuulajais kõrgeid, ebamaiseid tundeid ja mõtteid, nii et inimesed langetasid tahtmatult 
pea ja lõid silmad maha, varjates sel kombel oma inimlikku uhkust. 

Korraga jääb muusika vait. Paavst Johannes XXII tõuseb tugitoolist ja sammub 
altari poole. Tema kõrge lumivalge kolmekordne tiaara, mille koonus kiiskab kullas, 


kiigub sujuvalt sammude taktis. Juba läheb paavst mööda astmeid altari ette, pöörab 
siis näo kuulajate poole ja tõstab parema käe. Küünalde valguses lööb sätendama suur 
kuldne roos, millel on vermitud õiekarikas, vars ja lehed. Metall helgib tulede säras ja 
kuld torkab vaatajaile silma. Sel hetkel hakkavad helisema väikesed hõbedast 
kellukesed, mis on neljakaupa keppide külge riputatud. Ministrandid viibutavad neid. 
Inimesed langevad põlvili nagu ülestõstmise ajal. 5 Siis ulatatakse paavstile pühavee- 
astja ja õnnistuste saatel piserdab ta kullast roosi pühitsetud veega. 

Viimaks jõuab kätte suur silmapilk: Johannes XXIII tõstab pea ja laseb pilgul 
aeglaselt üle kuulajate nägude libiseda; need on põnevil, uudishimulikud, 
ootusärevad. Pühitsetud roosi võib saada ainult see, kellel peale ihal- 


1 Böömi tiib — paljude keeltega näpitsi mängitav muusikariist, millel kaks keelt 


teineteise suhtes risti asetatud. — Tõlk. 
2 Fidula — suure viiuliga sarnanev keelpill (5 keelt). — Tõlk. 
3 Rota— tänapäeva viiuliga sarnanev keelpill. — Tõlk. 


4 Tromba marina — pikka kolmnurkset püramiidi meenutav keelpill (tavaliselt 
2 keelt), mida mängiti näpitsi. Andis tugeva trompetilise heli. Keskajal kasutati seda 
ka laevadel. Sellest tema nimigi (mare — meri). — Tõlk. 

5 Ülestõstmine e. elevatsioon — rooma-katoliku missas õnnistatud (ning rituaali 
kohaselt seega Kristuse ihuks ja vereks muutunud) leiva ja viina ülestõstmine rahvale 
nägemiseks ja kummardamiseks. — Tõlk. 

datud vooruste on suursugune päritolu ja tugev võim. Mitutki hertsogit, vürsti ja 
koguni kardinali sütitab lootusesäde. Viimaks jääb paavsti pilk pidama. Kõikide sil- 
mad vahivad samas suunas. Johannes XXII pilk puurib Sigismundi. Siis kerge 
noogutus — ja Rooma kuningas tõuseb oma troonilt, sammub altari juurde ja langeb 
püha isa ette põlvili. 

«Võta vastu, poeg,» kõlab paavsti hääl surmvaikseks muutunud katedraalis, «see 
puhtuse ja vooruse sümbol kui tõend ja kinnitus, et kogu ristirahva hulgast oled just 
sina välja valitud kui isik, kes seda kõige rohkem pälvib. Sinu mõtted ja süda on 
leitud puhtad olevat, nagu on puhas selle roosi kuld. Ja nõnda, nagu sa oled selle 
pälvinud kogu oma senise eluga, nõnda ole selle väärikaks valdajaks ta tulevikus. 
Õnnistan sind isa ja poja ja püha vaimu nimel. Aamen.» 

Kuningas langetab pea põrandani, suudleb paavsti tuhvlit ja läheb tagasi oma 
tugitooli juurde, kandes roosi enda ees nagu reliikviat. Jälle heliseb katedraal 
muusikast ja laulust, võlvide all kaigub kirikukellade hääl. 

Alles siis algas suur missa. 

Kogu jumalateenistuse jooksul istus, Sigismund oma troonil ja hoidis kullast roosi 
käes. Tema liikumatu, tasakaalukas nägu ei reetnud ühtegi tema mõtet — ja ometi, 
mis kõik oleks küll Johannes XXIII andnud, kui ta oleks võinud teada saada, millele 
Rooma kuningas parajasti mõtleb! Kuid Sigismundi silmad vahtisid liikumatult 
pühitsetud lille kullast karikasse ja tema näos ei tuksa-tanud ükski lihas. Siiski läbis 
hetke pärast ta lauge kerge võbin, ta tundis, et keegi silmitseb teda tähelepanelikult. 
Kindlasti polnud see mõni neist sadadest võõraste inimeste pilkudest, mille 
tähelepanemata jätmisega kuningas oli juba harjunud. Seda pilku tajus ta peaaegu 
füüsiliselt. Ta tõstis pea ja tema vaade kohtus Barbara omaga. Kuninganna vaatas teda 
ainiti oma suurte säravate silmadega, milles välkusid kahjurõõmsad, pilkavad 
sädemed. Sigismund naeratas vaevalt märgatavalt ja kallutas roosi kergelt kuninganna 
poole — jah, Barbarale pidi see kindlasti naljakas pilt.olema: puhtuse sümbol tema 
mehe käes! Kuid kuningas mõõtis talle sama mõõduga tagasi.. . Sigismund tegi väga 


keskendunud näo ja hakkas Barbara pilku oma pilguga juhtima, nagu veaks ta 
kuningannat oma vaatega kättpidi, kuni jõudis sinna, kuhu ta jõuda tahtis: altari 

kõrvale asetatud pinkide kõige äärmise otsani. Seal istus Etioopia saadik, 
lumivalge turban peas. Nüüd võis Sigismund omakorda naerva pilguga Barbarat 
silmitseda. 

Pärast missat rivistusid kõik katedraali ees rongkäiguks. Ainult paavst läks 
otseteed oma lossi, et seal Sigismundi oodata. Kuid enne pidi kuningas läbi linna 
sõitma, et näidata ennast rahvale kuldse roosiga. 

Rongkäigu eesotsas ratsutasid kakskümmend kolm tromboonimängijat ja 
nelikümmend vilepuhujat. Nende taga sõitsid valgel täkul Rooma kuningas, kes hoidis 
käes kuldbrokaadisse mähitud roosi. Siis järgnes kuninganna kandetool ja lõputu rida 
suursuguseid ratsanikke oma kaaskondadega. Nagu pikk madu roomas see kullast, rel- 
vadest, hiilgusest, värvidest ja sulgedest kirendav rongkäik läbi tänavate ja üle 
väljakute, mida täitis rahvamurd. Inimesed võtsid mütsid peast ja näitasid rongkäigule 
näpuga. Sigismund hoidis roosi ülestõstetud käes, et igaüks seda näeks. Pole sugugi 
paha esitada uut järjekordset kinnitust oma majesteetlikkusest. Ta naeratas ja tema 
naeratus näis lahke valitseja armuliku naeratusena, kuid tegelikult tõi selle ta näole 
hoopis teine asi: see kullast lill polnud ju midagi muud kui uus altkäemaksu vorm. 
Kord katsus paavst anda seda kahesaja tuhande tukati näol, mille Sigismund tagasi 
lükkas. Täna aga korraldas ta asja niimoodi, et Sigismund pidi kingituse vastu võtma. 
Ja pealegi sai Johannes XXIII veel sedagi kasu, et võis avalikult näidata, kui soojad 
suhted nende mõlema vahel valitsevad! 

Suuri käänakuid tehes jõudis rongkäik viimaks paavsti residentsi ette. Sigismund 
tuli hobuselt maha ja läks lahtisele balustraadile, mis oli ehitud kuldsete draperiide ja 
valge rippuva batistiga. Jäi sinna seisma, seljas hermeliiniga kaunistatud punane 
mantel, peas keisrikroon ja käes kuldne roos. Ta seisis majesteetlikuna, säravana, 
ulatudes vaatajate peadest tublisti kõrgemale; lossiplats lausa mustendas inimmurrust. 

Sel hetkel avanes rõdu uks ja sealt tuli piiskop, peas kõrge kullatud mitra ja käes 
suur rist, talle järgnesid kaks piiskoppi pikkade põlevate küünaldega ja lõpuks kuus 
kardinali, seljas punased mantlid. Kõik nad astusid kahele poole balustraadi võlvide 
alla, et paavstile rjiumi teha. Johannes XXIII tuli aeglasel sammul rõdu kaitsevõre 

äärde ja pani oma lumivalgetes kinnastes käed bro-kaatpadjale, mis asetati talle 
võreveerele. Parema käe nimetissõrmes helki s tal suur kalliskivi. Siis oleks sam- 
maskoda otsekui leegitsema löönud. Selle võtsid täielikult enda alla paavsti lauljad, 
kes kandsid kümneid põlevaid tõrvikuid. Tihenevas õhtuhämaruses muutus rõdu 
lõõmavaks koopaks, kus tulest puutumatult seisid kõik need pühad, rikkad ning 
vägevad mehed. 

Ja siis hakkas paavst esimesena laulma: 

«Sit nomen Oomini benedictum!» ' 

Võimsalt vastas talle lauljate koor: 

«Ex hoc, nunc et usgue in saeculum!»' 

Siin kõnelesid maailmale jumal ja sajandid. Siin ei seisnud rahvahulga silma all 
mitte enam Johannes XXIII, vaid paavst, karjane ja hingede valitseja, Kristuse 
asemik, kuningate kuningas, kehastunud jumalus. Pühitsetud ametist valgustatud 
inimese nägu vaheldub sajandist sajandisse, kuid jääb alati üheks ja samaks: 
vägevaks, kõikvõimsaks, puutumatuks. 

Ja inimesed langesid põlvili, lõid risti ette, vahtisid üksisilmi rõdu poole ja nende 
nägu säras meeleliigutu-sest, imestusest ja vaimustusest. Nüüd seisid siin kivikuju- 


dena ega julgenud hingatagi kõik nedH, kes veel minuti eest olid levitanud kuulujutte 
Johannes XXIII kuritegudest, kõik need, kes kogu eluaeg olid kirunud kümnise- 
maksu, mida kirik neilt nööris, kõik need, kelles oli tekitanud äärmiselt suurt 
meelepaha nende dekaani3 lakkamatu pummeldamine või külapreestri liiderlikkus, ja 
isegi need, kes hästi teadsid, missugune ahnus, aplus ja julmus peitub kiriku hiilgava 
ning särava pealispinna all. Need kõik olid nüüd ühevõrra pimestatud sellest särast, 
mida tekitasid kuld ja tuli, särast, mis ammutas jõudu sajandeid kestnud 
võimutäiusest. 

Nüüd tõstis paavst parema käe, kus helkis sõrmus, ja joonistas õhku kolm suurt 
risti: 

«Benedicat vos Paier et Filius et Spiritus sanctus!» + 

Koor vastas võimsalt: 

«Ameti!» 


1 Kiidetudolgu issanda nimi! (Lad. k.) — Tõlk. 

2. Nüüd ja ikka jaigavesti! (Lad. k.) — Tõlk. 

3 Dekaan — vanem vaimulik. — Tõlk. 

4 Õnnistagu teid isa ja poeg ja püha vaim! (Lad. k.) — Tõlk. 

Zabarella seisis balustraadi vasaku serva ääres. Siit avanes talle hea vaade nii 
näitlejatele rõdul kui ka pealtvaatajatele lossi ees. Sügava mulje jättis talle 
vaatemängu esteetiline külg. Tema silma ja kõrva rõõmustasid hiilgav toredus ning 
suurepärane ansamblimäng kogu etenduse kestel, mis esitati sajandite jooksul 
kujunenud traditsioonide vaimus. Siin avaldas tõesti vägevat mõju vaatemäng, milles 
kõlas ja säras jumalateenrite majest eetlikkus ja nende võimu igipõlisus. Kuidas küll 
masendab ning muserdab kombetalituste toreduse ning hiilguse ränk koorem neid 
armetuid hingi seal all! Kui kohkunud ja ähmi tais on nad! Kui täielikult kuuluvad nad 
meie meelevalla alla! Neil pole vahendit, millega ennast kaitsta! Vaesekesed, veel on 
teiega üpris kerge hakkama saada, juhtida teie mõtteid selles suunas, kuhu meil on 
vaja neid juhtida. 

Ja need kaks suurt näitlejat siin on igati oma ülesande kõrgusel! Zabarella jäi 
paavsti silmitsema. Ilmselt laskis Johannes XXIII ennast oma näitlejaosast kaasa 
kiskuda. Väga mõistetav. Kes kehastab kõikvõimast valitsejat ja tahaks nii meeleldi 
selline olla ja selliseks jääda, sulab täielikult kokku oma osaga. Kardinal pidi tunnis- 
tama: täna oli vana Baltazar Cossa erakordselt jumalik, isegi Sigismundi kohalolek ei 
kiskunud teda sellest kujutlusest välja. Aga mis teeb siis Rooma kuningas? 

Enne kui Zabarella suutis sellele mõtlema hakata, vajus balustraad hämarusse. 
Tseremoonia lõppes ja tõrvikukandjad lahkusid rõdult, et paavstile ja kuningale teed 
anda. Mõlemaid majesteete nagu rahvale vaatamiseks seatud puuslikke ümbritsev 
kullasära tuhmus; puuslikud muutusid inimesteks, kui nad hakkasid ukse poole sam- 
muma. Lõppes etendus ja lõppes ka lummus. Zabarella pidi naerma enese üle, sest 
alles nüüd sai ta teadlikuks, et tegelikult tuli isegi temal ennast oma küünilisuse abil 
kaitsta hiljutise lummuse vastu, mis ähvardas temast võitu saada. 

Samuti tuli ka Sigismund alles nüüd kainesse tegelikkusse tagasi. See ei 
valmistanud talle rõõmu. Seal väljas joobnustas teda teadmine oma võimust ja 
majesteetlikkusest, teda täitis alati vaimustus, kui ta võis täielikult anduda oma 
suurele unistusele maailmavalitsemisest; niisugustel silmapilkudel tundis ta end 
tõelise keisrina! Praegu aga nägi ta enese ees paavsti selga, mis oli uuesti kühmu 
vajunud, vana rebase selga, kes oli teda tegelikult 

kogu päeva oma vankri ees rakkes hoidnud. Kui nad rõdult lahkusid ja saali 
astusid, näis Sigismundile, et ta oeb Johannes XXIII näolt ilmset rahulolu ja 
kahjurõõmu, ellele tuleb lõpp teha. Veel kord silmitses Rooma kunin-as roosi, mida ta 
käes hoidis. Hetkeks oli tal kahju, kui a mõtles, missugust head raha selle 
kullakamaka eest õiks saada. Juhtub harva, et inimesele kukub sülle ese, ida võib nii 
kasulikult pantida. Kuid — pole midagi parata! Sigismund vaatas ringi ja tema 
valik langes pre-laadile, kes juhtus lähedal olema. Ta küsis, mis on vaimuliku nimi; 
see osutus Konstanzi katedraali dekaaniks. Sigismund naeratas ja ulatas talle 
ettekavatsetult hooletu liigutusega kullast roosi kui. Rooma kuninga kingituse neitsi 
Maarjale peaaltaril. Dekaani suu vajus imestusest arani. Sigismund vaatas Johannes 
XXII poole. Paavst ihvatas ja pigistas huuled kõvasti kokku. 

Järgmise pühapäeva õhtupoolikul täitis Konstanzi tänavaid jälle enneolematu 
tunglemine. Seekord aga voolas rahvamurd hoopis teises suunas: läbi Turgau värava 
Paradiisiniidule, mis asus linnamüüri taga. Pidustusi oli Konstanz näinud enam kui 
küllalt, aga tänane oli midagi erakordset! Tirooli hertsog Friedrich korraldab suure 
tumiiri, kuhu ta on kõik kuulsad rüüthd kokku kutsunud. Ka Rooma kuningas oma 
õukonnaga võtab osa. See on alles vaatepilt! Juba nädal otsa olid puusepad kõrgest 
soost pealtvaatajatele tribüüni kokku klopsinud. Laupäeval olid nad hakanud niidule 
tribüünide taha suuri pikki telke püstitama, et härrased pärast rüütlimänge kohe lauda 
võiksid istuda. Issand jumal, eile olid lihunikud kohe laiad sihid läbi loomakarjade 
raiunud! Pärast olid kokad kogu öö oma ahjude ja kollete ääres higistanud. 

Väike Fritz, kes tänu suurkaupmees Mundtprati lõuendiladude valitseja 
lugupeetud isand Wendischi kõrgele protektsioonile oli võetud hertsogi kööki 
kokapoisiks, nojah, seesama Fritz tõi laupäeva õhtul koju pika nimekirja roogadest, 
mida pidusöögil pakutakse. Terve pere ja naabridki kogunesid poisi ümber ja kuulasid 
hardas vaimustuses lõputut loetelu. Esimene roog: munasupp safrani, mee ja pipraga, 
tatratangupuder, lambaliha sibulaga, praetud kana hautatud õuntega. Teine roog: 
sardiinid õlis rosinatega, praetud hani peediga, keedetud angerjas piprakastmes, 
praetud heeringas sinepiga. Kolmas roog... 

«Fritz, jäta naljad,» lõid kuulajad risti ette, kuid kokapoiss jätkas rahulikult: 

«Marineeritud kala munasalati ja peterselliga, vormi-roog linnulihast redistega, 
soolatud pardkala, seasink kurA giga, tarretis mandlitega, omlett meega.» 

Viimaks ometi jõudis Fritz lõpuni. 

Kõik hirnusid: heldeke, peavad nendel isandatel alles maod olema! Ime, et nad 
lõhki ei lähe! Kuid kokapoiss vandus kõikide pühakute nimel, et kogu see söögivirn 
pannakse homme lauale. Keset lauda asetatakse suur soolatoos ja kes istub sellest 
arvates laua ülevalpoolses otsas, saab igast toidust terve kuhja nina ette; alumisel 
poolel istujatel on kombeks kõikidest roogadest hoopis vähem ette võtta. Mõned 
kõige paremad road küll vahel soolatoosist allapoole ei jõuagi, kuid see-eest võivad 
alumised ennast teistest toitudest kurguni täis õgida. 

«Mina istuksin alati soolatoosist allapoole,» kinnitas keegi naabritest. «Kui ma 
võin valida suurema seasingi ja suurema austamise vahel, siis võtan singi.» 

«Kuule, sina tseremooniameister, kuidas sa paigutaksid Rooma kuninga ja paavsti, 
kui nad peaksid ühes lauas istuma? » 

Kokapoiss naeratas kohmetult. 

«Noh, pea siis meeles, kavalpea,» õpetas küsija teda abivalmilt. «Kroonile ja 
tiaarale paneksid nina alla soola toosi, et nad roogasid kinni ei pistaks, ise aga 
kükitaksid oma paksmagudega alumisse lauaotsa ja — tooge aga siia oma annid 
jumalale, ristirahvas! Kas sulle pole seda siis veel selgeks õpetatud?» 


Kuid siis sekkus pahur naabrinaine, kes pidas ennast teistest targemaks, sest tema 
õetütre mees oli kellegi kardinali juurde teenriks palgatud. Nüüd tuligi naine oma 
tarkusega lagedale: pidusöömingul istuvad tema majesteet kuningas ja püha isa alati 
eraldi oma lauas ja roa, mida nad ei ole täielikult ära söönud, saadavad nad lauakaas- 
lastele, keda tahavad eriti esile tõsta. Tema sugulane, teener Thomas. .. 

Kuid naljahammas katkestas naise jutu: 

«Mina tahaksin neid portse näha, millest paavsti ja Sigismundi jõud üle ei käi. 
Nad on valmis kogu maailma ainsa lonksuga alla neelama!» 

Sel õhtupoolikul keerles läbi värava ruttavate inimeste jutt peamiselt selle ümber, 
missugust meelelahutust neile 

küll sedapuhku pakutakse. Liikusid kuuldused, et hertsog Friedrich olevat lasknud 
kohale vedada palju vaate tirooli veini, mida hakatakse rahvale ilma rahata jagama! 
Niisugune sõnum sundis juba samme kiirendama. Värava-aluses tekkis trügimine. 
Mehed valisid siin endale tüdrukuid, keda saaks selles rüsinas pigistada. Kohe värava 
taga valgus rahvasumm lehvikukujuliselt laiali ja suundus niidule püstitatud telkide 
poole. Inimeste pilgud otsisid peamiselt neid kuulsaid lubatud veinivaate. Varsti oli 
niit rahvast täis, linnast aga trügisid aina uued salgad juurde. Kiiruga püstitatud telgid, 
puldid ja lauad roogadega piirati jalamaid sisse ja müüjad aina karjusid, et ärgu inime- 
sed nende putkasid uppi tõugaku. Sellest hoolimata, et siin pidi kõige eest maksma 
sama hinda mis linnaski, ärkas kõikides soov midagi osta. Kes teab, võib-olla on siin 
kaup parem, ja kuidas seda pidu veel toredamini pidada kui niimoodi, et õgime kõhu 
kõvasti täis. Tuju tõusis veelgi, kui selgus, et kuuldused veinist ei olnud tühi lori. Siin 
nad on! Siinsamas! Selles kasesalus, puude ja põõsaste varjus, asuvad laudadel 
ümmargused vaadid, suured ja väikesed, ja puuvasaraga kopsitakse neile kraane 
külge. Toksimine on nii tihe, nagu oleks salusse laskunud terve rähniparv. Elagu 
Tirooli hertsog! 
peamiselt eredad naiste rõivad. Mehed ümbritsesid kõrtsmikke. Nende sõbrataridel, 
pruutidel ja naistel oli nüüd vähemalt aega poodides ja telkides põhjalikult ringi 
vaadata. Polnud siin ju ainult toitu müügiks välja pandud; eks olnud siin ka poodnikud 
riidekangaste, rõivaste ja looridega. Väledate sõrmede vahel lõi ahvatlevalt lainetama 
Veneetsia siid, Lucca samet ja uhkelt jäik hõbedaga läbikootud brokaat. Teiselt letilt 
tõusis ninna juukseõli roosilõhna. Ja kui ilusaid vermitud sõlgi pakub seal see 
eebenmust pagan! Ja seal — no mis sa kostad! Müüakse parajasti koonusekujulisi 
burgundia naistekübaraid! Naised voorisid nende sadade ahvatlevate esemete keskel 
ja heitsid pahaseid pilke kasesalu poole, kus rahakottide ja tengelpungade valdajad 
raiskasid nii tarbetult raha äärmiselt tühisele naudingule. Veini anti seal küll muidu, 
kuid hea jook nõudis suupistet, ja pekki ning sinki juba ilma rahata ei antud. 

Just õigel ajal hakkas mitmelt poolt kõlama tantsumuusikat. .Kolm-neli 
vilepuhujat ja trummilööja alustasid 

mängimist. Nad tabasid õige silmapilgu: noormehed dnd jõudnud juba janu 
kustutada. Vanemaid mehi nagunii veiniankrute juurest ära ei too, ja kui nad juba 
purjus on, võtavad naised neil vähemalt need reini kuldnad käest, mida nad ise 
tingimata ära tahavad kulutada. Noored moodustasid paarikaupa ringi, asetasid käed 
teineteise õlgadele või võtsid teineteisel piha ümbert kinni ja ring hakkas liikuma, 
kord edasi, kord kõrvale. Poisid laulsid: 

«Sa kuula mind, 

mu laululind: 


koos ehitame kodu! 

Küll eluteil 

siis võrsub meil 

ka lapsi terve rodu!» 

Tüdrukud plaksutasid taktis käsi, siis laulsid vastu: 

«Mul kamber suur 

kui linnupuur, 

kel silmad on, see nähku! 

Sa kuula mind, 

ei taha sind, 

ma pistan kambrist plehku!» 

Lapsed ja emandad kogunesid silmamoondajate, mustkunstnike ja maduinimeste 
ümber, kes kasutasid ära iga vaba maalapi kaubaputkade vahel, et oma vaip sinna 
laiali laotada ja kunsttükke esitada. 

Niit kaikus kaubapakkujate hõigetest, laulust, vile- ja torupillihelidest ja keegi ei 
pööranud tähelepanu aegajalt kõlavatele fanfaaridele, mis teatasid kõrgest soost 
isandate saabumisest pidulikule turniirile. Nende jaoks oli ette nähtud ümber niidu 
kulgev tee. See viis värava juurde, mille kaudu pääses tribüünile ja taraga ümbritsetud 
tumiiriväljakule. Kuid neid ülesmukitud nukke olid inimesed linnas küllalt näinud. 
Siin läheb rahvas neid alles siis vaatama, kui nad turniiriga algust teevad. See on ju 
lihtsale inimesele lausa rõõm, kui ta näeb, kuidas mõnikord ka isand vastu vahtimist 
saab. Ehkki on teada, et siin tohibki ainult isand isandale vatti anda. Kahju igast 
hoobist, mis mööda läheb! 

Pärastlõunane päike tõotas ka sooja õhtut ja see kõik sobis hästi kokku kevadega, 
mis sedapuhku oli saabunud nobedasti ja nii palavana, et muutis elu lõbusaks ning 
muretuks. Tagaplaanil laiuv linngi näis täna värvirikkam ja noorem. 

Längus päikesekiired kuldasid ka brokaadist baldahhiini paavsti magamistoas. 
Kuid Johannes XXIII oli hüljanud oma vana harjumuse töötada öösel ja magada 
päeval. voodi oli puutumata ja paavst istus tugitoolis, kuna Felipello siblis tema ees 
halli räbalakuhja laiali. Nüüd õngitses ta sellest välja halli jämedatoimse karbu-sega 
kitli; selle juurde kuulusid paigatud püksid, siis lai paksust nahast vöörihm ja pikad 
mahakäänatud sääreots-tega ratsasaapad. Nende voldid olid jäigaks muutunud ja 
tolmu täis. Siis sorteeris paaž sellest kuhjast välja teise samasuguse ülikonna, ainult 
väiksema. Räbalate alt tuli nähtavale ka raske palgasõduriamb. Nii, oligi kõik. Poiss 
oli kahvatu, tema kohkunud pilk langes kord põrandal vedelevale räbalakuhjale, kord 
paavstile. 

Johannes XXIII kummardus ja võttis sõrmeotstega ettevaatlikult kitlinurgast 
kinni. Riie haises higi ja mustuse järele. Ptüi! vastikustunne pani paavsti nägu 
krimpsutama, kuid korraga tõusis ta püsti ja andis paažile käsu: 

«Pane mind riidesse!» 

Sellal kui Felipello teda rõivastas, küsis paavst veel kord: 

«On see mees usaldusväärne?» Poisi häält ahistas tagasihoitud nuAt: «Jumal näeb, 
teie pühadus!» «Kes ta on?» 

«Tema nimi on Christoph. Ta on tallipoiss. Jumalakartlik ja tubli mees ja teie 
pühadusele surmani ustav. valisin ta pärast seda, kui olin teda kaua aega silmas 
pidanud. Oma käitumisega võitis ta täielikult minu usalduse.» 

Nüüd seisis paavsti magamistoas keset lumivalgeid rüüsid, mis ta oh seljast 
võtnud, vana hallis kulunud riietuses palgasõdur, peas karbus, mis jättis kogu näo 
varju, vöörihma küljes karuse nööri otsas amb. 


Felipello ei suutnud end enam vaos hoida ja puhkes nutma. Kuid Johannes XXIII 
käratas talle: 

«Nüüd pane sina end riidesse. Aga kähku!» 

Rahvahulk niidul hakkas sagima. Fanfaarid kuulutasid turniiri algust. Inimesed 
trügisid madala tara äärde, mis piiras turniiriväljakut kolmest küljest. Neljandal küljel 
kõrgus astmeline tribüün, mis oli ette nähtud kuninga õukonnale ja aadlikele. 

Enne kui esimesed võistlejad väljakule kihutasid, jäi inimestel aega ringi vaadata. 
Nad juhtisid üksteise tähelepanu Sigismundile ja Barbarale, siis Tirooli Friedrichile, 
kes kui võõrustaja ja tänase peo korraldaja istus kuninganna vasakul käel. Ta oli täna 
erakordselt elav ja lihtsalt suurepärases tujus. 

«Mina tema asemel oleksin küll maruvihane,» irvitas talupoeg Füssli. «Pärast 
tänast päeva peab tema rahakassa välja nägema nagu ait kevadel.» 

Aga need teised seal tribüünil? Lihtsalt ülesmukitud nukud, kellel kallid riided ja 
raudrüüd seljas. Kõik ühesugused, olgu mees või naine. Heldeke, missugused suured 
isandad! 

«Nendel on kindlasti rohkem raha kui kogu keisririigi kõikidel linnakodanikel ja 
külaelanikel kokku.» 

«Sina, tohman!» andis sepp Bäuerlein naabrile müksu ribide vahele. «Käed, mis 
kogu aeg töötavad, ei saagi raha kinni hoida. Nendel aga on õrnad käekesed, millel ei 
leidu ühtegi rakku.» 

Väike matsakas Margareta, kes hoidis kinni oma Kuhballist, pikast kõhetust 
vöötegijasellist, ajas end kikivarvule ja näitas Kuhballile naist, kes istus parempoolsel 
tribüünil kolmandas reas. Tollel oli peas moodne koonusekujuline burgundia kübar, 
mille tipust voogas alla pikk lainetav loor. 

«Vaata, see sobiks mulle! Ja ometi kannab seda niisugune vanaeit. Kui pulmad 
teeme, siis ostad mulle sellise burgundia kübara.» 

Noormees, kes seni rahutult siia-sinna oli käänelnud, 

et näha kõike,» mida avanev vaatepilt pakub, vajus kössi: 

«Kas sa ka tead, mu armas, kui palju see maksab? Selle ostmiseks peaksin aasta 
otsa tööd tegema ega tohiks isegi süüa.» 

«Ja ka sel juhul peaksid sa kübara ilma loorita ostma,» hakkas naerma vilunud 
naabrinaine. «Niisuguse loori eest peaksid veel aasta otsa orjama.» 

Margareta kortsutas kulmu: 

«Mina ei tea, aga tünder sepp Velin meie kõrvalmajast ostis oma naisele 
brokaadist nöörpihiku ja. .. » 

«Mis sa Velini eite räägid,» lõi naabrinaine sekka. «Too ajab ainult moodi taga! 
Aga tema vanamehele ei anna ka enam ükski lihunik ega kaupmees midagi võlgu. Eit 
lööb kõik läbi!» 

Nüüd hakkas nende selja taga kähisema laitev rauga-hääl: 

«Kõik naised on nüüd peast segi läinud! Igaüks mukib ennast, et aadlipreilide ja 
lirvadega sammu pidada. Igaüks tahab loore ja hilpe, mida näeb.» 

Õnneks sõitsid väljakule esimesed ratsanikud. Heerold tegi teatavaks nende nimed 
ja tiitlid. Rahvahulka läbis pettumustunne: rüütlid hoidsid käes turniiriodasid, mille 
teravikud olid takkudesse mässitud. Nojah, teadagi, et kullakesed viga ei saaks! 
Küllap siin näeb ainult tavalist pusimist. Odad raksatasid vastu kilpe ja 
rinnapantsereid, tõsteti siis üles ja ratsanikud sõitsid teineteisest mööda. Võistlusraja 
lõpul pöördusid rüütlid kohmakalt ümber ja kappasid uuesti teineteise poole. 

«Ongi siruli!» 


Kuhball, kes oli tänulik isegi nii väikese närvikõdi eest, pistis vaimustatult kätega 
vehkima, kuni lõi Margaretal. kes end tema kaenla all kartlikult kössi kiskus, kübara 
loppi. Võidetud rüütli juurde, kes oma raudrüüs abituna maas lebas, jooksid teenrid, et 
teda jalule tõsta. Sellal lendasid tribüünilt võitja ette mõned lilled ja rätikud ja 
muidugi ka üks kinnas — rüütli südamedaamilt. 

Võistlejad vahetusid paarikaupa, kuid barjääride taga seisvate pealtvaatajate huvi 
hakkas turniiri vastu aegamisi nõrgenema. Mis siin ikka vahtida, kui nad ei võitle 
teravate odade ja mõõkadega. Selle puhul on küll ilmaaegu kontsiili arvesse võetud. 
Kirik ei armasta ehtsaid duelle. Jumal teab, miks ta just selle koha pealt nii hell on! 
Nendel, kelle pilgule avanes plats, kus rüütleid turniiriks ette valmistati, oli hoopis 
lõbusam jälgida, kuidas sulased ja tallipoisid oma raudrüüs isandaid hobuste selga 
vinnasid. Kolmest pikast palgist oli püstitatud kõrge püramiid, mille tipus rippus 
plokk. Viimasest käis üle köis, mille otsas oli konks. Kui rüütel oli sikutatud nii 
kõrgele, et hobune võis tema jalgade alt läbi sõita, siis meenutas Pantserikandja 
vaatajatele raudset vorstijurakat, mis kõigub abitult nööri otsas. 

«Kui nad ta sinna niimoodi rippuma jätaksid, vaat see oleks juba midagi! Ta ei 
suudaks lillegi liigutada!» 

Kuid sulaste lihaselised käsivarred lasksid köit alati kuulekalt ning õigel ajal 
järele, kuni rüütel istus sadulas. 

Päike hakkas juba õhtusse kalduma, kui tumniiril alustati uut ning huvipakkuvat 
võistlust: = pärja torkamist. 

Võistlusraja kohale püstitati kerge võllas, mille ristpal-gilt lasti rippu nööri otsa 
seotud pärg. Ratsanik pidi võlla alt läbi galopeerima ja seejuures odaga pärga 
torkama. Igaüks sooritas mitu sõitu ja õnnestunud torgete suurem arv määras võitja. 
Esimesena läks võistlema peoperemees ise, kes valis endale rivaaliks kuninganna 
noore venna, Celje krahvi. Noor ratsamees võitis ühe sõidu teise järel, kohmakal 
tiroollasel aga oli täna ilmselt must päev. Inimesed barjääride taga naersid tema üle, ja 
kui ta pärast häbistavat lüüasaamist tribüünile tagasi läks, muutus ta ilmselt sealgi 
nöögete märklauaks, sest inimesed nägid, kuidas ta oma istmel rahutult kibeles, 
üürikese aja pärast koguni püsti tõusis ja kuninglike külalistega hüvasti jättis, 
kusjuures ta viimastele midagi .tähtsat ütles. 

«Läheb õhtusööki keetma. Friedrich läheb sinu Fritzi aitama,» naeris naaber, kes 
seisis väikese kokapoisi ema kõrval. 

Inimesed lahkusid barjääride äärest, niit hakkas rahvamurrule uuesti kitsaks 
jääma. Lettidel ja putkades läideti tõrvikud, vilepuhujad lõid jälle tantsuloo lahti. 
Veinivaatide ümber algas rüsin. Üksikute tantsude vaheajal tõid poisid sinna ka oma 
tüdrukud. Hämarus tihenes, kuid õhk oli nagu soojemaks läinud. Või tuli see veinist ja 
soojadest inimkehadest, mis rüsinas ja tantsu ajal üksteise ligi suruti? Ühte 
veiniankrut ümbritsevas rahvasummas löövis taputeibasarnane Kuhball, ülestõstetud 
käed inimeste peade kohal. Ta kandis kahte kannu, ja kuigi ta neist kiruvatele 
inimestele veini kaela loksutas, jõudis ta suurema osa siiski oma Margaretale viiaJ 
Kui Paradiisiniit ainult nii väike poleks olnud! Kasesalu oli rahvast tulvil «ja ka 
putkade tumedast varjust ilmus valguse kätte lakkamatult paarikesi, kes otsisid endale 
vaikset omaette nurgakest. Pettunud paarikesed läksid uuesti tagasi Avilepuhu-jate 
juurde, ent kui nad olid vihaselt tantsu vihtunud, hakkas rahutuks tegev igatsus neid 
veel rohkem piinama, sest tantsides läksid kuumaks poisi peopesad, mis tüdruku pihta 
pigistasid, tüdruku ümmargune õlg põletas poisi sõrmi, ja kui tantsu ajal tuli neiu üles 
tõsta, surusid pehmed täidlased rinnad end vastu poisi rinda. Ja kõige tagatipuks läks 
just siis lahti tants suudlustega! Nõnda rändasid paarikesed uuesti putkade taha, 


põõsaste ja kaskede vahele, ja siis oli juba ükskõik, kas kolme sammu kaugusel 
sosistati ja õhati või mitte, pidi ainult endale ütlema: 

«Pimedus on ümberringi, keset seda pimedust, mu kallis, oleme me kahekesi.» 
Polnud midagi näha ega kuuldagi, leui soontes kohisesid vein ja veri. 

Veimankrute juures purjutajad hakkasid võtma mõõdukas tempos. Esimene janu 
oli kustutatud, möödas oli ka sellest tingitud aplus, et veini anti ilma rahata. Nüüd 
võis veini maitsta juba mekutades ja sõõmude vahel ka törts juttu ajada. Tündersepp 
Velin uputas veinisse oma kurbust ehtimishimulise abikaasa pärast ja torises lakkama- 
tult sellest hukatusest, mille kontsiil endaga kaasa oli toonud. See lõhub auväärse 
abielu tükkideks! Igaks juhuks niisutas ta oma muresid põhjalikult — ega kõrtsmik 
talle homme linnas nagunii võla peale anna. «Missugune tubli naine ta oli, aga nüüd 
näeb teiste seljas neid neetud hilpe, ja jalamaid: osta mulle, osta mulle! Ja kui ei osta 
sina, siis ostab mõni teine. Olen veel küllalt noor, et pattu teha.» 

«SIIN... siin sa ei saa ju pattu teha,» tuli tüse Türli kurt ja juurde, «tead isegi, et 
Konstanz on praegu püha linn — püha! Siin on paavst ja kirikukogu ja. . . ja järelikult 
võid sa juua ja libudega põhus püherdada ja kõik su patud on sulle andeks antud.» 

Kuid murelik mees ajas ikka oma joru, kirus kontsiili, Konstanzi ja kõiki, kes olid 
siia kokku tulnud. Tema kitsa kõhna näo.ees, mis oli joomisest kahvatu, tolknes 
juuksesalk nagu leinalint. 

«Aga tirooli veini jood küll,» naeris Bäuerlein, «ehkki kirud isandaid.» 

«Friedrichi ma ei kiru,» vaidles Velin, «see on juhuslikult hea isand. Isegi.. . isegi 
teenarit ei nõua veini eest!» 

«Hm, sa ütled hea isand,» lausus Bäuerlein, kes suuri -magi purjutamise kestel 
säilitas selge aru ja võttis nüüd hoogu jutu jätkamiseks. Teised täitsid ohates oma 
kannu: jälle hakkab see vana toriseja ja maailmatark peale. Pane tähele, need tema 
jutud viivad selle sepast nuriseja kord veel inkvisitsiooni kätte! 

«Isandad on üldse väga head,» alustas Bäuerlein mõtlikult. «Missuguseid toredaid 
pidusid nad on meile juba korraldanud! Igal pühapäeval, eks? Ja missuguseid kaupu 
fneil siin on! Samuti maksavad isandad hästi, seda peab tunnistama! Iga sulane ja 
päeviline t-jenib nüüd nädalaga rohkem, kui ta teenis varem kuu aja jooksul. Ja peale 
selle on siin veel kõrtsmikud, libud ja tants, et sul ei jääks minutitki. .. 
järelemõtlemiseks. Tead, järelemõtlemiseks, 

milleks see kõik, mispärast see kõik? Noh, enamikku nad veavadki alt. Nagu sinu 
puhul näha. Sa ei mõtle, sa ei näe, ainult jood. Isandatel pole kombeks asja ees, teist 
taga raha loopida ja pealegi veel meile, vaestele. Selle taga peab ometi midagi 
peituma, eks? Mis sa arvad?» Bäuerlein ohkas — mis sa ilmaaegu ikka räägid. Ja 
nõnda rüüpas ta mehise sõõmu. Teda... teda isandad purju ei pane. 

Kui lahe ja kerge oli sõita sel õhtul mööda Konstanzi inimtühje tänavaid! Ja 
Runtingeri teener Christoph vajas seda rohkem kui kunagi varem. Ta kannustas oma 
ratsut, paavsti tallidest pärinevat väledat traavlit, ja peatas hobuse alles «Kuldse 
Raitta» võõrastemaja ees. Kuid isand Matthiast ei olnud oma toas ja kaks teenrit, kes 
ainukestena polnud Paradiisiniidule pummeldama läinud, ei teadnud, kuhu 
kaupmeheisand võis minna. Lühikese kaalutlemise järel otsustas Christoph, et jätab 
hobuse ajutiselt paavsti tallidesse tagasi viimata. Ta viis traavli võõrastemaja talli 
Runtingeri kahe hobuse kõrvale ja pistis hea õnne peale pooljoostes Paradiisiniidu 
suunas lippama. Teenrite ütlust mööda pidi seal täna kogu Konstanz koos olema. 

Hingeldades trügis Christoph liikuva rahvamurru keskel, sirutas kaela, vahtis 
ümberringi — asi paistis täiesti lootusetu olevat. Kuid sõnum, mille ta pidi oma 


isandale teatavaks tegema, kihutas teda ühest kohast teise. Kui ta selle õigel ajal üle 
annab, saab ta selle eest kindlasti rohkem kui viis tukatit, kuid teiselt poolt vananeb 
sõnum iga tunniga ja see oleks tõesti nöök, kui ta vananeks niivõrd, et enam viit 
tukatitki sisse ei tooks. Ei, poekeste juurest ta isand Runtingeri otsima ei hakka. Mis 
niisugusel suurkaupmekhel seal teha oleks? Kui ta aga mõne tuttavaga siin 
rahvasummas ringi jalutab — issand hoidku! —, siis võib Christoph teda hommikuni 
taga ajada! Aga jalutamisest kaupmees siiski suuremat ei hooli. Christoph jõudis 
kasesaluni ja nägi ridamisi paiknevaid lõkkeid, mis heitsid kuma puutüvedele. Iga 
lõkke ääres istus inimesi, enamasti mehi. Siit võis Runtingeri juba ennem leida. Ei 
jäänud muud üle kui lõkked järjekorras läbi käia. 

Kuid niisugune ettevõte osutus üsnagi raskeks. Hakkas ta joodikutele otsa 
vahtima, kihutati ta jalamaid jõhkralt minema või — seda juhtus sagedamini ja see oli 
hoopis 

hullem — kutsuti purjutamisest osa võtma. Raske oli tagasi lükata — joodikud 
muutuvad kergesti pealetükkivaks —, ja nõnda kadus lonks lonksu järel truu teenri 
kõhtu*. Väsinud kehale ja tühjale kõhule mõjus vein kiiresti. Üürikese aja pärast 
hakkas Christoph kasesalus ringi töllerdama, kusjuures ta püsis püsti rohkem veini kui 
oma nõtkuvate jalgade tõttu. Lõkked tantsisid tal silmade ees, iga purjutaja näis talle 
Runtingerina, kuni ta polnud meest täpsemalt vaadata jõudnud. Lakkamatult komistas 
ta põõsastest väljaulatuvatele jalgadele ja siis tungis Christophi kõrvu nii toorest 
sõimu kui ka naisehääle kiljumist. Puuh! Oli see alles kannatuste rada! 

Siis komistas ta mingi mutimullahunniku otsa ja prantsatas samblale. Ei, ta peab 
kohe tõusma ja otsimist jätkama, kuid ... kuid sellest ei saa asja! Ei saa... 

«See on kah nina kõvasti täis tõmmanud,» kuulis Christoph enese kõrval 
mehehäält. Ta vaatas ringi ja nägi, et oli jäänud ankrusse kahe nooruki kõrvale, kes 
kandsid jämedatoimseid paigatud riideid. Käes hoidsid nad veinikannu. Habetunud 
näos välkusid silmad. Christophi pilgu ees lõid mõlemad mehepead tantsu, kord oli 
neid neli, kord üksainuke, kuid natukese aja pärast sai kõik kombesse ja kummalgi 
mehel oli ainult üks pea õlgadel. Lähemal istuv mees pakkus Christophile kannu, kuid 
teine tõmbas esimese väljasirutatud käe tagasi: 

«Jäta. Tal on oma jagu käes.» 

Christoph katsus kõigest jõust toibuda. Tema sõnum torkis teda lakkamatult. Ta 
ähkis ja puhkis, pööritas abitult silmi. Üks meestest patsutas talle heatahtlikult seljale: 

«See läheb mööda, kulla vend. Veel enne kui naise võtad... » 

Rohkem nad Christophist välja ei teinud ja jätkasid oma jutuajamist. Christoph 
võitles kangekaelselt pealetikkuva unega ja hakkas seepärast vestlejate hääli kuulama, 
et nõnda ennast ärkvel hoida. Sellest hoolimata läksid tal hetkeliste tukastuste vältel 
laused sageli kaduma ja ta kõrvu ulatusid suuremal või vähemal määral seosetud 
katkendid... 

«... Vedasin nädal otsa kive ja saime hädavaevalt söönuks, aga kui nädalas oli 
peale pühapäeva veel mõni pidupäev ja ma ei saanud tööd teha, siis pidime lastega 
kerjama minema. .. » 

«Minul kukkus kord kirves kaevu ja ma ei suutnud aasta jooksul nii palju teenida, 
etuut osta. Oleksin siis nälja kätte surnud. Nõnda olengi sellest saadik päevilule.» 

«... nagu see komejant siin lõpeb, oleme jälle sealsamas, kus olime.» 

«Ei ole — mina olen ikka ilma kirveta. -Kui nädalas kordki killu liha hamba alla 
saaks ... » 

«Kõigil peaksid kirved olema. Tead, miks?» 


«Kuss! Sa ei või teadagi, kui juba keegi on meie jutu ära kuulanud ... » 

«... nõnda jäin sinna hetkeks seisma, aga tema kaapis kuldrahad kokku nagu 
krablidega. Rahad särasid ta laual kuldselt nagu kanapojad. Ja mina ütlesin endale, et 
üheainsa kuldraha eest võiks kogu perekond pool aastat elada.» 

«. .. ja kui ta meid õnnistas, lugesin ma kokku sõrmused tema käppadel.» 

«... Jajah, kui korralikult keedad, siis sünnib süüa küll. Mina kaevasin kord välja 
kärvanud koera, tal oli karv juba maha tulnud, aga minu vanamoor ütleb. . .» 

«... Jah, kerge on ütelda, et nõua oma õigust. Aga kui sul pole sada kahtkümmend 
krossi välja panna, siis ei lasta sinu tunnistajaid kohtusse. Õiglus on ainult nende 
jaoks, kellel taskud rahast pungil... » 

«... tead, võin talle vastu nina anda, jalgadega trampida ja ütelda: «Hei, isand 
rahavahetaja, tahan seda hõbedaks vahetada!»» 

See ainus sõna tabas Christophi piitsahoobina! Helde taevas, et ta ise kohe selle 
peale ei tulnud. Kust mujalt ta siis oma isandat veel otsima peaks? Ta krahmas kätega 
rohust kinni, vedas end põlvedele, tõusis vankudes jalgadele: 

«Sõbrad, kus on siin... kust ma võin leida rahavahe-taja? Teate, ükskõik 
missuguse ... nii, üldse, mõne raha-vahetaja.» 

Mõlemad mehed silmitsesid teda hämmastunult. Christoph oli kärsitu. Võib-olla 
ei väljendanud ta ennast küllalt selgesti? Nüüd seisis ta juba kindlalt jalgadel, pühkis 
käeseljaga süljest märga suud: 

«Ma otsin isandat. . . noh, rahavahetajaisandat. Te just rääkisite nendest.» 

Mehed pahvatasid naerma: 

«Siit meie hulgast sa teda ei leia. Mine nende suurte telkide juurde kõrgete 
isandate sekka. Võid teda meie poolt tervitada. Ütle talle, et. . .» 

Kuid Christoph ei kuulanud enan. Ta läks, nagu jalad võtsid. Väike puhkus ja 
tukkumine olid talle siiski kasuks tulnud. Ta tuikus risti üle niidu sinnapoole, kus 
kauguses valendasid suured sadadest tõrvikutest valgustatud telgid. 

Ühes väiksemas kõrvaltelgis istus laua taga isand Matthias Runtinger ja ajas 
sõbralikult juttu firentslase Amme-risi ja Bartolomeo de Bardisega. Nad rääkisid 
parajasti krediitide ja laenude lombardia süsteemist, kui Runtingeri juurde tuli teener 
sõnumiga, et lugupeetud isandat ootab väljas keegi tundmatu. Kaupmees tõusis 
vastumeelselt, aga kui ta märkas telgiukse palakate vahel Christophi nägu, kiirendas 
ta sammu. Ta võttis teenril õlast kinni ja viis ta kiiresti kõrvale: 

«Noh?» 

«Paavst sõitis minema. Ümberrõivastunult ja koos paažiga. õhtul.» 

«Kas tead kuhu?» pigistasid Runtingeri sõrmed Chris-tophi õlga. 

«Ma ise juhtisin ta Schaffhausenisse viivale teele.» 

Isand Runtinger oskas kihutada, kui oli vaja. Jalamaid võttis ta laenuks hobuse, 
pistis piki niiduserva traavima ja jättis ratsu hooleks, kes nägi pimeduses paremini 
teed kui kaupmees, lamavatest paarikestest, joodikutest, vagu-dest ja kraavidest 
ülehüppamise. Christoph, kes istus hobusel Runtingeri selja taga, hoides oma isanda 
vööst kätega kinni, luges endamisi hingepalvet ja jättis vaimus hüvasti naise ning 
lastega. 

Ja uuesti läks võõrastemajas «Kuldne Ratas» möll lahti. Rüütliisand von 
Wolkenstein? Ei, pole siin. Pole enam üldse siin. Reisis täna minema. Jah, 
Konstanzist minema. Ütles... 

Runtinger pööras hobuse kohe ümber — ime, et ta teenrit maha ei pillutanud —, 
ja traavis tuldud teed tagasi. 


Ja nõnda ta ei võinudki märgata värskelt maalitud kirja võõrastemaja ukse kohal, 
mis pilkases pimeduses asjatult kuulutas: 

«Unenäona kaovad naised ja raha, 

ainult vein ei jäta sind iialgi maha.» 

Jah, isand von Wolkenstein oli täitnud lubaduse, miil ta oli Türlile andnud, ja 
nõnda võis ta lahkuda linnast, kuhu jättis nii palju raha ja viimase väikese killukese 
oma südamest. 

Kirudes pöördus Runtinger niidul asuvate telkide juurde tagasi. Jälle tarbetu 
ajaraisk! Nendest, kellel oli vaba ligipääs Sigismundi juurde, oli Wolkenstein ainus, 
keda Runtinger tundis. Mis nüüd teha? Muidugi, niisuguse uudise puhul piisab, kui 
see kuninga kõige pisemale kirjutajale ära rääkida. Too lippaks tulisi jalu seda 
sõnumit Sigismundile viima. Eriti veel siis, kui isand Matthias ei tunne mingit huvi 
selle vastu, et just temale jääks tähtsa teate tooja au. Tema ei hooli sellest, et kuningas 
talle õlale patsutaks või mingi autasu annaks; küll ta end juba ise autasustab. Kuid 
enne seda on ometi vaja kuningale teatada. Korraga meenus Runtingerile Sigismundi 
pankur Windeoke, kellele Ammerisi teda täna möödaminnes oli tutvustanud. Jah, 
nõnda ta teebki! 

Ta andis Christophile käsu, et too pankuri üles otsiks. See võttis tükk aega. Ka 
Runtinger ise päris Windecke järele, oli nagu tulistel sütel. Aeg lendab, iga hetkega 
kaugeneb paavst Konstanzist, iga hetkega suureneb tema edumaa ja väheneb talle 
järelejõudmise võimalus! 

Viimaks oli Windecke leitud. Tema näost võis näha, et see tülitamine polnud talle 
meeltmööda. Kuid pilk kaupmehe tõsisele, kindlale näole muutis pankuri 
tähelepanelikuks. Ärgu lugupeetud isand pahaks pangu, kuid temal, Runtingeril, on 
tingimata tarvis teada, kas Tirooli hertsog viibib veel siin peol? Windecke kortsutas 
laupa, vaatas veel kord uurivalt kaupmehele otse silma sisse, kuid hakkas siis midagi 
aimama ja vastas üle ootuste lahkelt: 

«Ei, hertsog oli turniiril, palus end vabandada ja siis ... hm... siis ta enam 
nähtavale ei ilmunud. Räägiti midagi, et tema tervis polevat hea, kuid tegelikult ei 
tundnud keegi selle vastu huvi. Veini juures ju suuremat ei mõtelda, eriti kui... » 

Kuid Runtinger ei lasknud pankurit lõpuni rääkida. Lühikeste ja täpsete lausetega 
teatas ta kõik, mida oli Christophilt kuulnud. Silmapilk kadus Windecke Sigis-mundi 
telki. 

Viimaks ometi! 

Isand Matthias asus koduteele. Nüüd kõndis ta aeglaselt ja tõmbas mõnuga 
kopsudesse õhku, mis alles nüüd, koidu 

eel, oli nii meeldivalt jahedaks muutunud. Ta jalutas nagu rahulolev peremees, kes 
on oma majapidamise eest hästi hoolt kandnud. Christoph kõndis temast paar sammu 
tagapool, samuti heas tujus, sest tema isand oli tõesti heldeks osutunud: lubatud viie 
tukati asemel oli ta andnud kümme. 

Nimelt ei tundnud Runtinger mingit huvi oma sõnumi mõju vastu. Seda kõige 
tähtsamat, mis nüüd pidi juhtuma, mida ta oli eeldanud ja milleks kaasa aidanud, ta 
juba teadis. Kõik muu ei läinud talle korda, kuigi tegemist oli looga, mis kohutas 
kõiki öiseid purjutajaid kuninga telgis ja ka väljaspool seda. Telklaagris puhkes 
jalamaid lärm ja kaos. Üldisest kisast purskas kõrgemale Sigismundi röökimine nagu 
raevu ja needuste geiser. Mehed jooksid hobuste juurde, kuninga telgist lidusid välja 
paljad naised, riided süles. 


Kuid see kõik ei huvitanud enam mõlemat palverändajat, kes jalutasid üle niidu; 
viimane oli nüüd tühi nagu kõrtsisaal hommikul pärast tantsupidu. Ainult metsaveerel, 
leegitsesid veel lõkked, mida ümbritsesid istuvate inimeste varjud, ja putkade taga 
ning teekraavides kattis tihe pimedus unne suikunud paarikesi. 

Üsna tee lõpul, peaaegu linnavärava ees, kihutas Runtingerist veel kord mööda 
saatus, mille ta oli liikuma pannud. Kumeda kabjaplaginaga traavis temast mööda 
kaval-kaad. Keegi esimestes ridades sõitev ratsanik hoidis käes tõrvikut, mille valgel 
isand Matthias tundis ära ratsa-salga juhi — Rooma kuninga. 


XVI LÕKS 


Vaevalt hakkas koiduvalgus ööpimedust eemale peletama, kui ungari 
palgasõdurid marssisid Konstanzi kõikide väravate juurde. Linnavahid kihutati 
itoorelt minema ja linn suleti õhukindlalt. 

Konstanz ise sarnanes erutatud sipelgapesaga. Juba varahommikul teati kõnelda, 
et öösel olid ära sõitnud mitu itaalia kardinali ja sajad paavsti õukonda kuuluvad isi- 
kud. Nad olid esitanud valvuritele paavsti lubakirja ja lasknud endale värava avada. 
Korraga levis kulutulena teade paavsti põgenemisest. Kaupmehed ja poodnikud 

pakkisid kaubad kiiresti kokku ja peitsid need keldritesse ning ladudesse tugevate 
lukkude-riivide taha. Hakatakse riisuma! Kontsiil lagunes! Paavsti poolehoidjad ja 
kõik itaallased jäävad ilma oma varandusest ja — kes teab — võib-olla ka peast! 
Pööbel kavatseb pürjelitega arveid õiendada! Päästku end, kes saab! Suletud väravate 
ette tänavatele kuhjus inimsumm, kes tahtis jalga lasta. Ungarlased tõmbasid tupest 
mõõgad ja palgasõdurid pöörasid haliseva inimtulva vastu hellebardid. 

Majade akendele ilmusid kohkunud näod, kirstudest kadusid mõõgad ja noad: 
mehed kinnitasid need vöö külge. Ahnete kuulajate salk piiras jalamaid sisse igaühe, 
kellest arvati, et ta teab mõnda uudist või oskab mingit nõu anda. 

Siis lõi sekka Sigismund ise. Ta istus hobuse selga ja hakkas pfaltskrahv Ludwigi 
ja oma ungari ratsanike saatel mööda tänavaid sõitma. Tema ees liikusid ratsa 
trompetipuhujad. Rooma kuningas peatus kõikjal, kuhu inimesed olid kokku 
kogunenud, ja seletas ise, et kontsiil jätkab istungeid rahus ja väljaspool ohtu, et 
kellelgi ei maksa karta oma elu ega varanduse pärast, kui ta kehtiva korra 
vastu välja ei astu. Kuid mässajate ja hirmusõnumite levitajate peanupud raiutakse 
halastamatult maha. Seesugune saatus tabab ka igaüht, kes katsub keelust üle astudes 
linnast lahkuda. Kaupmehed tehku poed jalamaid lahti ja ladugu kaubad uuesti 
lettidele, vastasel korral võetakse neil kõik käest. Nõnda ratsutas Sigismund 
väsimatult mööda platse ning väljakuid ja rahustas ärevaid meeli ähvarduste, palvete 
ja siin-seal ka naljasõnaga. Inimesed kuulasid jahmunult seda väsimatut, metsikut 
ratsanikku, keda nad olid harjunud nägema tema suursuguses majes- 
teetlikkuses, kui ta tavaliselt läbi linna sõitis. Enne kui nad toibusid, oli Sigismund 
juba teises kohas ja karjus ning seletas seal uuesti. 

Hämmastus muutus pikkamisi rahunemiseks, tuliseks läinud pead hakkasid 
jahtuma. 

Runtinger väljus oma korterist, mis asus ühe linna-värava lähedal, ja vaatas 
uudishimulikult ringi. Just sel silmapilgul kappas värava juurde suur salk kuninga 
ratsamehi, kes olid hambuni relvastatud. Kaupmees astus ühe ratsaniku juurde: 

«Kuhu nüüd, sõber?» 

Sõjamees irvitas: 

«Sõidame paavstitobu ja toda tirooli kaabakat taga ajama. Toome nad 
kõrvupidi siia nagu jänesed.» 

Runtinger noogutas ja läks võõrastemai ja tagasi. Seal istus ta rahulikult laua taha 
ja hakkas kirjutama kirja, mille Christoph pidi jalamaid koju viima, kui linnaväravad 
uuesti avatakse. 

«Armas poeg,» kirjutas Runtinger, «nõua kohe tagasi pipratagavarad, mis sa 
teatud ajaks oma kaupmeestest klientidele üle andsid. Siis oota minu korraldust, millal 
ja missuguse hinna eest seda müüma hakata.» Mis veel? Aitab sellest. Armunud 
pilguga silmitses kaupmees neid kolme kirjarida. Kõigest kolm rida, aga kui palju nad 
sisaldavad! Kuid kestnud luuramist, pinget, väikesi, pisikesi sek-kumisi alati õigel 
hetkel — need on seemned, mis ettenägelikult külvatud. Nüüd nad võrsuvad. 
Võrsuvad ja kannavad — andku jumal! — rikkalikku saaki. Ja Ravensburgi firma 
hoolitseb lõikuse eest. 

Isand Matthias naeratas. Talle meenus, kuidas Melchior oli omal ajal öelnud, et 
talle ei meeldi nii väga, kui poliitika määrab pipra hinna, hoopis parema meelega 
näeks ta, et pipar juhib poliitikat. Ja näed, pojake, jõudsime selle aja ära oodata... 

Kaks tundi kihutas Sigismund mööda Konstanzi tänavaid. Siis pöördus ta oma 
paleesse tagasi, hääl kähisemas, ise magamata ööst kole väsinud, kuid südamepõhjas 
ikkagi rahul. Vähemalt lõtvus nüüd viimaks see pikaajaline pinge. Puruloll Johannes 
XXIII raius selle katki. Küllap tal ütlesid närvid üles. Polnud paha plaan: jõuda 
Burgundia aladele, kust ta oleks siis teatanud, et tühistab oma lahtiütlemise 
paavstitiaarast ja saadab kontsiili laiali. Seepeale oleks ta esitanud tingimused, et 
tunnistagu ristirahvas teda oma peana ja jumal teab mis veel. 

Muidugi oleks ka Friedrich tasu saanud. See mägihert-sog unistas juba ammu oma 
valduste suurendamisest, juba ammu oli tal himu Tirooli piire kõvasti laiemale nihu- 
tada. Noh, ei vea sellel kavalpeal! Õnn veel, et tema, Sigismund, kõik nii kähku teada 
sai. See Windecke on tubli poiss, jumal teab, kust ta selle välja nuuskis. 

Kõik need sündmused erutasid tugevasti ka tšehhi aadlikke. Juba koos kuningaga 
oli Aachenist kohale jõudnud Dubä isand Väclav, samuti viibisid Konstanzis isand 
La-cembok ja Husi õpilane ning noorem ülikoolikolleeg Jan Kardinal. Ka mitmed 
aadlikud Tšehhi- ja Määrimaalt olid 

oma kaaskondadega siia sõitnud. Siiski panid kõik suurimad lootused Chlumi 
isandale, kes oli kõige kauem Konstanzis viibinud ja juba nii palju vaeva näinud, et 
Husi saatust kergendada. 

Niipea kui olukord hakkas natukegi stabiliseeruma, tõttas Chlum kõigepealt 
Konstanzi piiskopi juurde, kellele kontsiil oli pannud vastutuse tšehhi vangi eest. Ta 
leidis piiskopi nõutuna ja erutatuna. Järsule küsimusele pastas kahekümne seitsme 
aastane piiskop ärritatud õlakehitusega: kes peab ennast selles supis süüdlaseks 
tunnistama? Tegelikult oli Hus paavsti vang. Kui levis kuuldus Johannes XXIII 
põgenemisest, tuli vanglaülem piiskopile türmi-võtmeid üle andma. Aga mis tema 
nendega peale pidi hakkama? Ega piiskop saanud siis oma paari sulasega Husi 
valvama minna? Seepärast saatis ta võtmed kontsiili esindajatele, kuid need läkitasid 
talle võtmed tagasi. Polnud ju veel teada, kas kontsiil üldse oma istungeid jätkabki. 
Kardinalid teatasid, et ei taha Husiga mingit tegemist teha. Noor piiskop kihistas 
naeru: oli isegi paar sellist tundi, mille vältel vanglas valvureid polnudki. Vahel näi- 
tasid nägu paar jumal teab missuguse kardinali saadetud vangivahti, siis kutsuti nad 
jälle ära, üürikeseks ajaks asendasid neid linna palgasõdurid ja siis tõlgendasid all 
dominikaanlaste kloostris jälle mingid sõjamehed, kuid piiskopil polnud õrna aimugi, 


kes või mis nad olid! Oma nõutuses langetas ta arvatavasti kõige arukama otsuse: 
saatis vanglavõtmed Rooma kuningale. 

Chlumi isand Jan ei uskunud oma kõrvu. Võis siis oodata veel midagi paremat kui 
see, mida ta nüüd kuulis? Husist on järelikult saanud .. . jah, see on selge ja 
kaljukindel — Hus on praegusel hetkel Sigismundi võimuses! Ta on selle mehe kätes, 
kes andis talle kaitsekirja, lubas teda kaitsta ja võitles — nagu nad usaldusväärsetest 
allikatest teavad — Husi vabastamise pärast paavsti ja kardinalidega. Nüüd aga on 
just need abitud, esimene pistis plehku ja teised on kohkunud ning nõutud. Tšehhi 
aadlikud otsustasid kohe kuningalt audientsi paluda. 

Kuid kuninga residentsi eestubades polnud tänase palavikulise hommiku askeldus 
veel vaibunud. Õukond oli ikka veel löögivalmis, uksehoidjat piirasid audientsile 
soovijad. Välissaatkondade liikmed, üksikud kardinalid, linna võimukandjad — kõik 
tunglesid siin, kõndisid edasi-tagasi, ja uusi tuli üha juurde. Nende keskel sõelusid 
kammerhärrad, 

palgasõdurite ülemad ja käskjalad, kes alles asusid teele või olid tagasi jõudnud, 
riided ja säärsaapad tolmused, näod higist ja porist kriimulised. 

Lõpuks suutsid tšehhi ja määri aadlikud kuninga kantsleri juurde tungida, kes 
seisis pealetikkuvate palujate parvest ümbritsetuna keset saali. Kui Chlumi isand 
võttis sõna ja esitas soovi audientsi saamiseks, haaras kantsler pea käte vahele — ta 
näis juba päris otsas olevat: isandad ärgu pangu pahaks, aga ei ole vähimatki lootust, 
et tema majesteet neid täna vastu võtaks. Tuleb ometi aru saada... pärast seda kõike, 
mis täna on juhtunud! Võtmed ... missugused võtmed? Ahaa, dominikaanlaste 
kloostri türmi võtmed. Jah, need toodi siia ja anti. . . noh, kindlasti sellele, kellele 
vaja, vist ungari palgasõdurite ülemale. Tema kuninglik kõrgus teadis seda. 
Surmkindlalt. Ja kuningas andis Husi asjus ka juba vastavad korraldused. Kantsler 
mäletab koguni, et tema majesteet käskis oma sõjameestel veel täna 
dominikaanlaste kloostrisse minna. Kas isandatele piisab sellest? Kõike, mis ta neile 
on rääkinud, võivad nad pidada usaldusväärseimaks informatsiooniks ... Ja uuesti 
summutasid läbematud tunglejad oma küsimustega kantsleri hääle. 

Kui Chlum oma kaaslastega sellest möllust välja sai ja nad jälle all tänaval värsket 
õhku hingasid, tundus neile, et kõik, mis nad olid kuulnud, tegelikult ainult kinnitab 
nende õigustatud lootusi. Niisiis täna, lõppude lõpuks rohkem kui kolme kuu pärast, 
saab magister vabaks! Pääseb vabadusse! On vaba ja jälle nende keskel! See näis 
kujuteldamatu, ent siiski ei asunud Husi vabakssaamise teel enam ühtegi tõket. Mehed 
vaikisid, aga vaatasid üksteisele otsa, nagu murraksid nad pead ja uuriksid hoolikalt 
küsimust: mis võiks seda eile veel täiesti kujuteldamatut õnne takistada või 
kaugemale nihutada? Kuid midagi niisugust nad ei leidnud. Ja nõnda seadsid kõik 
peaaegu korraga sõnagi lausumata sammud Püha Pauli tänava poole. On kõige parem, 
kui magister jälle emand Fida juurde korterisse asub. Nüüd on vaja ainult korraldada, 
et seal kõik võimalikult ruttu korda seataks, sest kõige hiljem täna õhtul on magister 
jälle omade keskel. 

Ka dominikaanlaste kloostris oli õhkkond täis pinget. See ei peatunud isegi Husi 
kongiläve ees. Husi elamistingimused olid nüüd juba paremad. Keldrist, mille õhku 
mürgitas peldikulehk, oli ta paigutatud avarasse ruumi kõige 

ülemisel korrusel. Nagu ta sõprade käest teada sai, tehti seda Sigismundi survel. 
Ka toit muutus paremaks. Hus hakkas kiiresti kosuma. Valud kõhus olid juba 
täielikult lakanud ja ainult õhtu eel tõusis veel kerge palavik. Samuti sai ta loa 
kirjutada, ööseks anti talle isegi lamp ja vangivalvurid tõid talle järjekindlalt sõprade 


käest sõnumeid. Nõnda oli ta igati kursis kõige tähtsamate küsimustega, mis kontsiilil 
meeli erutasid. Ta oli kuulnud, et Johannes XXIII loobus paavstitroonist, ta teadis, 
missugused kuulujutud linnas ringlesid. Viimase kolme päeva jooksul erutas teda ka 
see, mis toimus kloostris ja tema kongi ümber. Tema valvurid kutsuti ilmselt nii äkki 
ära, et nad ei jõudnud temaga hüvastigi jätta, ja mehed, kes nende asemele tulid, 
vahetati omakorda uute poolt välja. Vanade valvurite äraminek, kes olid talle 
lähedaseks muutunud ja kellega ta oli sõbraks saanud, tegi talle küll tuska — 
peamiselt sellepärast, et nüüd katkesid tal kõik sidemed välismaailmaga —, kuid 
seevastu tähendas valitsev peataolek kindlasti, et oli juhtunud midagi väga mur- 
rangulist. Kaks korda unustati talle isegi süüa tuua. 

Kuid täna hommikupoolikul pistis talle keegi lõpuks ukse alt kongi Chlumi kirja, 
mis teatas paavsti põgenemisest. Kirja lõpul seisis: «Andku jumal, et kohtuksime 
Sinuga juba täna vabaduses! Kuningas saadab oma mehed Sulle järele.» 

Hus jälgis pärastlõunase päikese heidetud varju, mis libises üle kivipõranda ja 
kasvas õhtu lähenemisega aina pikemaks. Ta ei mõtelnud vanglale ega sellele, et võib 
täna jälle vaba mehena oma sõprade poole minna. Ta mõtles oma kõnele, mille kallal 
ta oli töötanud, kui ta Fida majast välja meelitati ja vangi pandi. Nüüd kirjutab ta selle 
paremini, loogilisemalt ning ründavamalt, sest oma vaimus on ta töötanud selle kallal 
kõik need kuud, jnis ta on vangis viibinud, ka palaviku- ja valuhoogude ajal, ka siis, 
kui tal lubati kirjutada, märkmeid ja täiendusi paberile panna, ja isegi nendes kirjades, 
mis ta saatis sõpradele Konstanzis ja kodumaal. Vanglamüürid ja jalarauad võisid 
aheldada keha, kuid iialgi ei suutnud nad mõtet köidikuisse panna. 

Ainus, mida ta meelsasti teada tahaks: kas tema ärakuulamine kontsiili ees 
korraldatakse teadusliku dispuudi näol, nagu on kombeks ülikoolis, või lubatakse tal 
lihtsalt rääkida ja esitada oma vaated ning seisukohad kõne sees 

vabas vormis. Viimane oleks muidugi parem, aga ega dispuudilgi viga ole. Peab 
muretsema endale vajalikud raamatud, siis oma piiblitõlke ja märkmed, mis jäid tema 
tuppa Fida majas. On need veel seal? Lõppude lõpuks võib ta seik juba täna õhtul 
kindlaks teha. 

Põrandale langeva õhtupäikese valgus tuhmus ja hakkas videvikuvarjudesse 
mattuma. Jälle jäetakse ta söögita ja valguseta. Kuid täna õhtustab ta sõpradega. 

Oli juba täiesti pime, kui ta kuulis viimaks arvukate sammude kõma oma kongile 
lähenemas. 

Hus tõusis kiiresti ja korjas laualt kokku viimastel päevadel täiskirjutatud 
paberilehed. Rullikeeratud poognad käes, nõnda seisis ta ukse vastas, mille lukuaugus 
hakkas rägisema raske raudvõti. 

Kui uks avanes, ilmus lävele ungari hetmani hiiglaslik kogu. Tema laiade õlgade 
taga võis ähmaselt näha paari palgasõdurit. Hus ohkas kergendatult: ta tundis rõivaste 
järgi ära kuninga sõjamehed. 

Hetmani viipe peale väljus Hus, paberid käes. Sigismundi palgasõdurite saatel 
läks ta mööda koridori ja treppidest alla. Kloostrihoone ees mähkis algava öö jahedus 
ta oma hõlma. Tänaval vilkusid tõrvikud; nende leegid peegeldusid kümnete 
sõjameeste raudrüüdel ja kiivritel. 

Nad ümbritsesid teda igast küljest. Hus läks jala, hobust ta ei tahtnud kasutada, 
sest kartis nõrkusehooge. Alles nüüd märkas ta, et palgasõdurid polnud vaevaks 
võtnud isegi tema jalaraudu ära võtta. Vist oli ta kohe kongist lahkumisel keti 
mehaaniliselt pihku kahmanud, et saaks kõndima hakata. 

Ta ei saanud aru ega teadnud, kuhu teda viiakse. Kõigepealt kindlasti kuninga 
juurde, ööpimeduses lõi helkima veepind. On see Bodeni järv? Ei, öötaeva foonil 


kerkib esile silla siluett. . . Järelikult on see Rein. Nad viivad ta jõekaldale. Seal on 
mõned paadid sõiduvalmis ja siis valgub sõjameeste raudne vool nende poole. Ungari 
hetman aitab Husil ühte paati ronida. Elab siis kuningas jälle väljaspool Konstanzi? 
Hus katsub hetmanilt küsida. Teeb seda algul saksa, siis ladina keeles, mida 
kasutatakse Ungari õukonnas. Kuid ungarlane kehitab õlgu ja vaikib. Ilmselt ei saa ta 
aru. 

Kui aga Sigismund on uuesti Petershauseni eeslinna asunud, miks nad siis silla 
kaudu ei lähe? Küllap kuningas peatub praegu mõnes kaugemas suvelossis.. . 

öö on soe, otsekui eitaks märtsikuu siin maakohas oma kevadist sünnipära ja 
kuulutaks juba suve kättejõudmist. Kuud ei ole, kuid tähed siravad nii selgelt, et 
nende sära helgib vastu ka aerudest kurrutatud veepinnal. 

Kui kaua nad sõidavad? Hus ei tea. Ta on liiga' hõivatud mõttest; mida 
Sigismundile ütelda? Kõigepealt peab kuningas kaasa aitama, et avalik ärakuulamine 
saaks teoks. Nüüd pole ju selleks enam vähimatki takistust. Ei paavsti ega kardinale. 
Kõik on Sigismundi võimuses. 

Paadid kanduvad jõe keskelt aegamisi kõrvale ja pööravad ninad kalda poole. 

Randuvad. 

Kui Hus kaldale astub, märkab ta öise taevavõlvi taustal mingi kindluse vägevat 
siluetti. Selle massiivne kogu näib raskelt kerkivat maapinnast, katuse kohal kõrguvad 
paksud tornid. 

Hus tunneb hetmani julgustavat patsutust käsivarrel. «Gottlieben,» lausub 
ungarlane tugeva mad]ari aktsendiga. 

Juba ümbritsevad Husi jällegi palgasõdurid, juhivad ta lossi väravast sisse, viivad 
piki kivikoridori ja trepist üles. Trepp on algul avar, lai, ent kui seda mööda on jõutud 
juba viiendale korrusele, aheneb see kitsaks kiviseks keerdtrepiks. Astmete spiraal 
viib kõndija üha kõrgemale, kõndimisele ei näi lõppu tulevatki. 

Viimaks lõpeb trepp. Husi ees avaneb suure ümmarguse vangikongi uks. 
Palgasõdur valgustab ruumi tõrvikuga. Seal on ainult laud, tool ja koiku õlekotiga. 
Müürisse ma-gamisaseme kohal on kinnitatud raske raudrõngas ketiga. Palgasõdurid 
viivad Husi koiku juurde, kaks meest tõstavad ta parema käe ja aheldavad selle 
rõngast rippuva ketiga. Raudne käevõru plaksatab randme ümber kinni. 

Siis pööravad kõik minekule ja lahkuvad. Tugeva ukse lukk kriiksub. 

Aknast hoovab kongi niisket kevadõhku. 

Kaks ja pool kuud hoiti Husi Gottliebeni piiskopilinnuses vangis. Kaks ja pool 
kuud üksikvangistust, mille jooksul tema juurde ei lastud kedagi peale nende, kes 
käisid teda ikka ja jälle üle kuulamas. Temalt võeti võimalus kirjutada ja 
vangivalvuriteks olid ungarlased, kelle keelt ta ei osanud. Igasugune side 
välismaailmaga katkes. Ainus, mis seal vaheldus, oli päev ja öö. Päeva pikenemise 
järgi otsustas vang aja kulgemise üle. Õhus oli tunda juba suve 

ja torniaknast avanev vaade selgesse kaugusse, maailma, kus kogu aeg toimusid 
väga tähtsad asjad, pani südame valutama. Jumal teab, mida kõike seal otsustati, 
sepitseti või Väänati. Kahtlemata ka tema, Husi saatust. 

Kuid sellest ei tunginud midagi läbi Gottliebeni paksude müüride. Väljas lendas 
aeg, virgutas inimeste samme, nende plaane ja tegusid, seal aga oli aeg seisma jäänud. 

Kaheks ja pooleks kuuks jäi Hus pimedaks, kelle silmad nägid, ja kurdiks, kelle 
kõrvad kuulsid. 

Ta ei teadnud ega saanudki teada, et Sigismundi sõjamehed tõid Konstanzi tagasi 
Johannes XXIII, kellele nad Breisachis Reini ääres järele jõudsid, kui paavst 


valmistus Prantsusmaa-poolsele kaldale putkama. Seal pidas paavsti viimasel minutil 
kinni Tirooli hertsog Friedrich ise; tollele ajas hirmu nahka sõda, müre Rooma 
kuningas tema vastu välja oli kuulutanud; hertsog kaotas usu paavsti Šanssidesse, 
andis Johannes XXIII Sigismundi kätte, et nõnda vähemalt viimasel silmapilgul 
kahetsust ilmutada ja ennast päästa. Kuid see ei aidanud hertsogit küünemusta 
võrragi. Sigismund võttis temalt ära kõik tema maavaldused, kaasa arvatud Tirool, 
mille ta jalamaid endale krahmas. Kuid sellest ei teadnud Hus midagi. Küll aga teadis 
seda Runtinger, kes müüs nüüd oma poja Melchioriga rõõmsasti vana pipart uue 
hinna eest. Sest Tiroolis tõusid tõesti kohe tollid, mis pidid aitama kuninga alalõpmata 
näljast rahakassat toita. 

Hus ei teadnud sedagi, et mõned päevad viibis ta ühe katuse all endise paavstiga, 
kes ajutiselt Gottliebenis vangis istus. 

Kuid ta ei saanud teada niisuguseidki asju, mis teda hoopis rohkem puudutasid. Ta 
ei teadnud, et Prahast sõitis Konstanzi Jeionym, et teda aidata. Ustavatest ustavaim, 
nii tark ning õpetatud kui ka tuline ning julge mees. Teoloog, jurist ja diplomaat ühes 
isikus. Reisis läbi pool maailma, ei kartnud prelaate ega kuningaid, vaidles ning pidas 
sõnasõda Pariisi ja Viini ülikooliga, peapiiskopi ja Roomaga. Sõitis läbi pool 
maailma, kuni jõudis — sinna. Kui talle sai kiiresti selgeks, et seal pole võimalik 
Sigismun-dilt ega kontsiililt Husile abi nõutada, otsustas ta Tšehhimaale tagasi minna, 
et sealt abi organiseerida. Tagasiteel tunti ta Tšehhimaa piiril ära, kuigi ta oli 
ettevaatuse mõttes tavaliseks ränduriks ümber rõivastunud. Köidikuis toodi ta 
Konstanzi tagasi. Nüüd oli ta vang nagu seegi 

mees, kellele ta appi oli rutanud. Kuid Hus ei teadnud seda. .. 

Samuti ei teadnud ta, et vahepeal mõistis kontsiil pidulikult hukka inglise doktori 
John Wiclifi kõik teosed ja kogu tema õpetuse. Kuid Wiclifi hukkamõist võrdus tege- 
likult Husi süüdimõistmisega. 

Hus ei saanud teada sedagi, mis toimus parajasti Tšehhimaal; seal laienes 
kulutulena armulauaandmine kahel kombel ja sealt saabus Sigismundile üha 
arvukamalt, ägedaid proteste, vannutusi ja peaaegu ähvardusi. Aadli maapäevad ja 
ametikandjate nõupidamised nii Tšehhi- kui ka Määrimaal saatsid ühe kirja teise järel; 
nende all olid sajad pitserid. Ka Poolast kostis protestihääli. Sigismund ei võinud 
sellele kõigele käega lüüa. Tema tulevane pärand oleks võinud tal sedamoodi kergesti 
vett vedama minna! Muidugi, Husi vanglast vabastamisele ei maksnud mõeldagi, 
ehkki see ei käinud tal praegu üle jõu. Kuid siis oleks kontsiil sõrad vastu ajanud ja 
auväärsed isad oleksid laiali sõitnud. Ka Windecke ja pankuriisandad nõudsid — 
jumal teab mispärast — Husi pead või vähemalt eluaegset vangistust sellele ketserile. 
Kuid ühes punktis pidi ta tšehhidele vastu tulema ja sellega pidi ka kontsiil nõustuma: 
Husi ärakuulamine on avalik. Üldse näis, nagu oleks just see palju tähtsam kui tema 
elu — vähemalt Husile endale küll kindlasti. Jumal teab, mida ta sellest enesele 
lootis! 

Hus ei saanud teada tšehhi aadlike meeleheitlikest pingutustest, kes lakkamatult 
piirasid kuninga audientsisaali ning lisasid kaalu Tšehhi kuningriigist saabuvate 
protestide ja ähvarduste rõhuvale raskusele, samal ajal kui Husi noorem 
ülikoolikolleeg Jan Kardinal sõlmis sidemeid poola professoritega ja võitis need 
tšehhide liitlasteks ning abilisteks. 

Sellest kõigest ei teadnud ega saanudki Hus snitte midagi teada. Ta luges päevi 
ning nädalaid ja mõtles ning ootas, ootas ning mõtles: millal teda ära kuulatakse? 
Hommikust õhtuni ja sageli uneski piinas teda see mõte. 


Kuid õnnetuseks ei teadnud ta sedagi, mida pidanuks eelkõige teadma, et kontsiil 
pidi lõppude lõpuks Rooma kuninga survel järeleandmisi tegema ja oli juba Husi ära- 
kuulamise päevagi kindlaks määranud. 

Kuid õnneks ei teadnud ta ka seda, et d'Ailly ja Gerson olid ärakuulamise käigu 
suhtes juba kokku leppinud. Seepärast 

võis Hus ikka veel pead murda: kas see toimub õpetatud dispuudi vormis, kus 
vastatakse, küsitakse, argumenteeritakse ja veendakse, või suure jutluse näol, milles ta 
kõik oma mõtted esile toob. Ta ei teadnud Gersoni lakoonilistest sõnadest, mille järgi 
ketseritega diskuteerides ei saa mõistlikke argumente arvestada, sest need on täiesti 
erinevatest ja võltsidest põhiprintsiipidest tuletatud. Ainus keel, millest nad aru 
saavad, on tule ja mõõga keel. Hus ei kuulnud ka d'Ailly'd, kes ütles: «Rääkima ei 
hakka tema, rääkima hakkame meie. Konstanzis ei tohi maailm tema suust kuulda 
midagi peale sõnade: «Ütlen 1 ahti!»» 

Korraga muutus Husi toitmine paremaks; söök oli maitsvam ja seda oli 
küllaldaselt. Üldse hakati tema füüsilisele seisundile tähelepanu pöörama. Tal lubati 
rohkem liikuda; ta tohtis jalutada kindluse alumiste korruste koridorides ja paar korda 
külastas teda arst, kes päris tema tervise järele ja pani ette tal aadrit lasta. 

Hus kosus kiiresti, sügavad lohud põsenukkide all hakkasid kaduma. Ainult 
habemenuga ei antud talle; ta ei saanud end raseerida. 

Kaua ei osanud ta endale selle ebatavalise hoolitsemise põhjust seletada, kuni talle 
kord öeldi, et ta viiakse kontsiili ette. Asi seisis selles, et maailm võiks veenduda: 
kaebealusega on korralikult ja inimlikult ümber käidud. 

Niisiis tõesti — ärakuulamine! Avalik ärakuulamine kontsiili ees! 

Varsti pärast seda viidi ta linna tagasi ja paigutati frantsiskaanlaste kloostrisse, kus 
peeti kontsiili täiskogu istungeid. Seal pidi ka avalik ärakuulamine aset leidma. Teda 
valvati küll nüüdki hoolikalt, kuid kloostrikong, mis talle anti, oli avar ning valge ja 
ase oli pehme. Endiseks jäi ainult see, et ta oli välismaailmast täielikult ära lõigatud. 
Husi vangivalvurite kamandamine usaldati eriti rangele ning kartmatule sõjamehele, 
Riia piiskopile Johann Wallenrodile. 

Aga mis luges see kõik määratu eelise kõrval, mille eest Hus oli valmis kõike 
ohverdama, ka elu: ta räägib, ta võib lääkida kontsiilil viibivatele inimestele ja 
koputada niimoodi kogu maailma südametunnistusele! 

KOHUS 


XVII ÄRAKUULAMINE 


Frantsiskaanlaste kloostri avar refektooriuml oli täis pinke ja kõige 
mitmekesisemaid toole, mis olid kogu kloostrist sinna kokku toodud. Rooma kuninga 
jaoks oli abti tugitool saali otsseina äärde paigutatud. Paremal pool keskel asus 
religiooni järelekatsumise komisjoni esimehe kardinal d'Ailly koht; tema juhatas 
tänast istungit. Tema paremal käel oli Zabarella tugitool, kes pidi kirjutajatele istungi 
protokolli dikteerima. 

Refektooriumi pikiseintes asuvatest kõrgetest akendest hoovab ruumi juunipäikese 
rikkalikku valgust. Täna särab päike selges, pilvitus taevas. Kuldne valgus paneb hel- 
kima prelaatide talaarid, rüüd, mantlid ja aadlike uhked rõivad. Aegamisi täitub saal 
inimestest, kes võtavad istet pinkidel, kõnnivad edasi-tagasi ja koonduvad uuesti vest- 
levateks rühmadeks. Purpur, kuld ja lumivalged rüüd torkavad kleerikute mustade 


ning munkade hallide ja pruunide sutaanide kõrval teravalt silma. Refektoorium on 
täis kõnekõminat ja sammude sahinat. 

Aeg-ajalt vaibub sumin, kui sisse astub mõni kõrge au-kandja — peapiiskop või 
kardinal. Ukse juures seisavad mõned Konstanzi raehärrad ja väga rikkad pürjelid, kes 
ootavad, kuni prelaadid ja aadlikud on kohad sisse võtnud, et siis vaadata, kuhu ennast 
poetada. Pingid on pikkamisi juba viimase kohani täis saanud, ainult tugitoolid 
ootavad veel kõige kõrgemaid aukandjaid. 


1 Refektoorium — söögisaal katoliku kloostrites. — Tõlk. 

Sel hetkel hakkab päevavalgus kummaliselt tuhmuma, tõmbub kollakaks ja 
muutub aegamisi nõrgemaks. Jutuajamine katkeb, pilgud pöörduvad akende poole, 
siis vaadatakse üksteisele otsa. Üürikese aja pärast valitseb saalis vaikus, inimesed 
istuvad ja seisavad tardunult, liikumatult. Valgus võtab oranžika varjundi, siis saabub 
videvik ja muudab näod surnukahvatuks, värvilõõsk. riietel kustub. Päikesevarjutus! 
-.. Nägudel peegeldub rahutus ja õudus. Keegi lõöbki risti ette. Nüüd on juba päris 
hämar. 

Sel silmapilgul astub saali kardinal d'Ailly Zabarellasaatel. Punane mantel seljas, 
väike kardinalimüts peas, väike riat kuldketiga kaelas, sammub ta ükskõikselt ning 
rahulikult läbi saali. Ta suundub otseteed oma tugitooli poole, kus võtab istet, ja 
torkab nina aega viitmata paberitesse, mis lebavad madalal puldil istme ees. Ainult 
hetkeks tõstab ta pilgu, et lasta sellel libiseda üle ridade vastasseina ääres. Korraga 
jääb tema pilk pidama, ta noogutab kergelt. Niisamuti vastab talle omalt poolt Gerson. 
Kardinali enesekindla käitumise mõjul julgevad ka inimesed end jälle kiigutada ja 
rääkima hakata. Ja näe, valguski hakkab juba oma tuhkhalli värvi kaotama, tema 
heledus taastub. 

Kohe täidab saali kõnekõmin: jumala märk! Hoiatus ja vihaavaldus ketseri pärast, 
kes viibib ikka veel elusana ning karistamatuna selle linna müüride vahel. 

Siis tõusevad kõik püsti: saabub Rooma kuningas. Ka tema ei kanna ühtegi 
ametitunnust. Temaga on kaasas suur hulk õukondlasi ja aadlikke. Nende hulgas 
Chlumi isand Jan, isandad Duba Väclav, Lacembok, magister Kardinal ja teised. 

Vaevalt on kuningas istet võtnud, kui d'Ailly avab kõiki vastavaid formaalsusi 
silmas pidades istungi. Siis annab ta käeviipega märku, et kaebealune sisse toodaks. 
Kõikide pead pöörduvad ukse suunas, inimesed sirutavad kaela. Jah, juba tuuaksegi! 

Hus astub sisse kahe palgasõduri saatel, kes viivad ta saali keskele. Sinna jätavad 
nad ta seisma ja tõmbuvad eemale. 

Sajad pilgud puurivad Husi, uurivad tema nägu, jumet, silmi ja rühti. Tema 
välimus on igati korralik, eriti kui arvestada, et ta toodi sinna vangikongist! Ah, kui 
palju hoolitsust on tema peale raisatud! Kirikukogu on pettunud; oodati armetut 
inimvaret, kes vangub oma 

patukoorma ja selle karistuse raskuse all, mille on vajutanud tema õlgadele 
vangistus ja mis nüüd veelgi vägevama raskusega teda rõhuma peaks. Pettumus 
muutub vihaks. Neetud ketser! See pole midagi muud kui sõge jultumus, mis laseb 
teda siin meie ees sirge seljaga seista! Ammu oleks tulnud ta ära põletada. Noh, täna 
teeme talle otsa peale. 

Ka Hus silmitseb nägusid, mis teda ümbritsevad. Ta märkab kuningat ja näeb oma 
tšehhi sõpru; ta tunneb d'Ailly's ära vanamehe, kes teda tookord, kui ta nii haige oli, 
vanglas üle kuulas. Siis libiseb tema pilk auväärsete isade nägudele... Ta tunneb, 
millist vihkamist neist õhkub, kuid ega ta ju midagi muud oodanudki. Kuid siiski 


jõudis ta lõpuks saavutada peamise ning kõige tähtsama: nüüd võib ta neile kõnelda! 
Tal pole nendega vähimatki ühist peale dispuudi, kus kõlavad argumendid, tsitaadid ja 
õpetussõnad pühakirjast, mis on ristiusu aluseks ning järelikult ka tema ja nende 
seisukohtade aluseks. Kui nad võidavad teda nende relvadega, alistub ta rõõmuga ja 
laseb ennast õpetada. Kuid vähemalt nad kuulevad teda! Kuulevad teda vahetult, ilma 
igasugustelt tunnistajatelt pärinevate moonutamisteta. Ja lausutud sõna muutub ju alati 
teatud määral materiaalseks. See ei kao ja elab oma elu edasi. Elab! 

Sel silmapilgul tõuseb kardinal d'Ailly, hoiab vanade kaugenägelike silmade ees 
väljasirutatud käega paberilehte ja hakkab peasüüdistust ette lugema. Tema hääl on 
kime ning kuiv, nagu kostaks see luukere kolbast: 

«Magister Jan Husi, Praha ülikooli vabade kunstide doktorit ja 
teoloogiabakalaureust, keda te näete siin enese ees, süüdistatakse õigusega 
ketserluses. Tema ketserlus on avaldunud kolmel viisil: esiteks eksiõpetuse 
kuulutamise näol, teiseks sõnakuulmatuses kirikliku võimu suhtes ja kolmandaks 
mässamises oma ema, püha kiriku vastu. Kõigi mainitud punktide alusel on ta 
näidanud ennast kiriku vääritu pojana. 

Esimese punkti juurde: tema eksiõpetuse tõenditeks on väljavõtted tema teostest ja 
usaldusväärsete tunnistajate seletused. Tema kõige hullemaks ketserlikuks 
seisukohaks on kinnitus, et kirik võib väga hästi ka ilma paavstita läbi saada, jah, ta 
söandab koguni viidata praegusele olukorrale, et kirik eksisteerib rahulikult ka nüüd, 
pärast Baltazar Cossa, endise Johannes XXIII tagandamist just 

meie kontsiili poolt. Kas saab olla veel selgemat tõendit, kui diametraalselt 
erinevad tema ja meie arusaamad küsimuses, mis on püha kirik? 

Teise punkti juurde: sõnakuulmatusest on ta ise küllalt näiteid andnud oma 
tegudega. Ta ei kuulanud kõige kõrgemate instantside käsku jutluste lõpetamiseks 
Betlema kabelis, ta tõrkus tunnistamast kiriklikke karistusi, ana-teemat ja interdikti, 
mille alla pani ta Praha peapiiskop ja hiljem Rooma kuuria. See-eest sai ta hakkama 
hirmsa jumalateotusega, ta apelleeris Kristusele, instantsile, mis on tundmatu 
kanoonilisele õigusele. Kas ei ole see irvitamine jurisprudentsi aluste üle, millel 
baseerub meie kiriku vägevus? 

Kolmanda punkti juurde: tema mäss on avaldunud nii tegudes kui ka sõnades, 
millega ta aastate jooksul on rünnanud kirikut, keda kehastavad paavst, kardinalid, 
prelaadid ja kogu kiriklik hierarhia. Oma mässulisi mõtteid ja üleskutseid on ta laialt 
levitanud harimatu pööbli hulgas, küttes niimoodi üles selle madalaid kirgi ja ihasid. 
Niisugune pööbli mäss ähvardaks murda vaimuliku seisuse võimu, sest selle 
eesmärgiks on kirikuvarade äravõtmine ja nende pagendamine, kes niisugusele teole 
vastupanu osutaksid. 

Seepärast tõstab kogu ristirahvas, kes on sellel pühal kontsiilil Konstanzis 
esindatud, siin minu suu kaudu süüdistuse Jan Husi kui paadunud ja parandamatu 
ketseri vastu ... Jan Hus, kas tunnistad ennast selles süüdi, mida käesolevas aktis 
sulle süüks pannakse?» 

Surmavaikuses, mis saabub pärast süüdistuse ähvardavaid lõppsõnu, kõlab 
korraga tugevalt ning selgelt Husi hääl: 

«Tahan vastata süüdistusele punkt punkti järel, sest... » «Vasta küsimusele, mille 
ma sulle esitasin,» "katkestab d'Ailly teravalt tema jutu. «Kas tunnistad end süüdi?» 
«Võin tõestada, et... » Kuid kardinal segab uuesti vahele: 

«Me pole siia selleks kokku tulnud, et sinuga diskuteerida, vaid et sinu üle kohut 
mõista. Sinu kõne olgu: jah, jah — ei, ei. Küsin sinult viimast korda: kas tunnistad en- 
nast süüdi aktis loetletud kuritegudes?» 


Uhkustundega tahaks Hus paljugi sellest omaks võtta, mida süüdistus sisaldab! 
Kuid nad peaksid talle võimaluse andma seletada ja põhjendada, miks ta on seda 
teinud ja 

jutlustanud. Aga ennast süüdi tunnistada? Milles? Ta ei tea, mida tema tegevuses 
ja õpetuses võiks kuritegelikuks pidada. Ja ta vastab nõnda, nagu temalt nõuti, ainsa 
sõnaga: 

«Ei.» 

Otsekohe on saal täis lärmi, needusi ja jalgadega trampimist. Seda kostab igast 
kandist. Isegi d'Ailly käskiv žest ei suuda seda summutada. Alles siis, kui Sigismund 
käe tõstab, jääb lärm aegamisi nõrgemaks, kuni vaibub õelaks sosistamiseks. D'Ailly 
ootab veel üürike aega ja annab siis märku noorele vaimulikule oma vasakul käel: 

«Nüüd loeme ette kaebealuse teostest pärinevad väljavõtted ja tunnistajate teated.» 

Vaimulik tõuseb, tal on käes üsna paks dokumentide kaust. Monotoonsel 
ninahäälel, mis aeg-ajalt meenutab liturgiat pidava preestri kulunud kõnemaneeri, 
hakkab ta lugema pikka kokkuvõtet tunnistustest, pöörates valge lihava käega ühe 
lehe teise järel. Üksikute kohtade puhul tõuseb pinkidel kära, hõigatakse 
kommentaare või avaldatakse valjusti pahameelt. Juba kõlavad ka niisugused hüüded: 

«Selge ketserlus! Saatan!» 

Hus jälgib tunnistuste ettelugemist. Kõik on kirjas, algusest peale, kui tema vastu 
oli tõstnud süüdistuse peapiiskopi konsistoorium. Tema ütlused, nagu need on kirja 
pannud ja ette kandnud nuhid, keda Praha kapiitel oli läkitanud Betlemma tema jutlusi 
kuulama. Arvukalt leidub tsitaate tema teostest, siis lühike analüüs tema õpetusest, 
kus jõutakse järeldusele, et see on seotud Wiclifi õpetusega; lõpuks tuleb ka tunnistaja 
Päleši hoolikalt kokkuseatud soperdis, jah, see on Päleši töö, kuigi tunnistajate nimed 
kanoonilise õiguse tavade järgi maha vaikitakse. Kuid Hus tunneb ära stiili ja 
sõnastuse. 

Kui palju kordi on ta kõikidele niisugustele küsimustele vastanud! Praha ülikoolis, 
konsistooriumi ees ja viimati vanglas, kus teda ikka ja jälle külastasid nii religiooni 
järelekatsumise komisjon tervikuna kui ka selle üksikud liikmed. Kui palju kordi on ta 
seletanud, ennast kaitsnud, argumenteerinud ja viidanud allikatele ning pühakirjale. Ja 
nüüd siin... Tal ei lasta kõnelda, temalt ei küsita üksikute punktide kohta. Nõutakse 
ainult, et ta vastaks kõikidele küsimustele ühe sõnaga. Nõnda ei saa ta vastu vaielda ei 
siis, kui lugeja hääl esitab valetunnistusi, ega ka siis, 

kui tsitaat on õige, aga ilma kommentaarideta või kontekstist nõnda välja rebitud, 
et kogu mõte on moonutatud. 

Tunnistuste lugemine venib lõpmata pikale. Hus on juba lakanud neid kuulamast. 
Ta silmitseb inimesi enda ees, niivõrd kui ta pead pööramata neid pilguga haarata 
suudab. Ta näeb neid, näeb neid nende kallihinnalistes rõivastes ja rüüdes, maailma 
isandaid. Ta näeb uhkeid aadlikke ja kõrgeid prelaate, näeb alamvaimulike 
teenistusvahnilt ning alandlikult küüru tõmmatud selgi, näeb professoreid — ja näeb 
silmi: kurje ning ükskõikseid, jääkülmi ja leegitsevaid või ebakindlalt ekslevaid, näeb 
nende raugastunud, närtsinud hingi. Ja need on siis siia kokku tulnud, et reformeerida 
kirikut, parandada maailma ja anda sellele tagasi puhas kristlik elulaad. Ennäe, head 
kristlased küll! Kindlasti parimatest parimad, sest nad kõik on ometi kõrged, 
kõrgeimad aukandjad. Ah, kuidas küll kehtivad nende kohta prohvet Jeremia sõnad: 
«Nende näod on kal-justki kõvemad!» 


Ja need Kristuse kiriku eeskujulikud pojad ei luba tal isegi kõnelda, ehkki 
kuningate kuningas ka kõige armetumale inimesele alati lahkelt vastu tuli, et teda ära 
kuulata tema kannatustes ja hüljatuses. 

Kuid nemad ei luba tal kõnelda, ehkki nad suure suuga kuulutavad, et nende 
eesmärk on sama mis temalgi. Ehkki ta toob neile ja maailmale abinõu, mis neid 
otsekohe eesmärgile lähemale viiks. Ta teab seda ega tunne selle üle mingit upsakust, 
sest tema abinõu on arstirohi, mis igaühele kättesaadav, igaühele, kes oskab lugeda 
või loetavat kuulata. Need on piibli sõnad, lihtsad ning igivanad, armastuse seadus, 
inimese seadus, mis on kõrgemal ilmalike isandate ja ülemate kõikidest seadustest. 
Kuid nad ei lase tal seda siin kuulutada. Ta teab väga hästi, mispärast. See on liiga 
rängalt vastuolus nende seadustega, ja inimene, kes julgeb seda paljastada, on nende 
silmis tõesti ähvardav ketser. 

Hus tunneb, kuidas teda valdab meeleheitlik kibedus nagu inimest, fees märkab 
välguvalgel enese ees avanemas lootusetuse kuristikku. Niisugune on siis see ärakuu- 
lamine, mille nimel ta välja sõitis, kindlat kaitset pakkuva kodumaa maha- jättis, 
ärakuulamine, mille nimel ta talus kuude kaupa vangistust, mille nimel oli valmis 
kindlasse surma minema! 

Korraga märkab ta, et lugeva vaimuliku hääl on juba vaikinud. Nüüd kõneleb jälle 
d'Ailly. Hus tõstab pea. Jah, kardinali jutt on määratud temale. 

«Võid sa neid tunnistusi ümber lükata?» küsib temalt kardinal. 

Hus teab juba ette, et igasugune katse ulatuslikumaks kaitseks on asjatu. Nõnda 
piirdub ta üldise vastusega: 

«Palju sellest, mis siin ette loeti, on tõsi. Ülejäänu on poolenisti tõsi või siis 
erapoolikute tunnistajate otsene vale. Esimene osa vajaks täiendamist põhjendustega, 
teine vastuargumentidega. Ma teeksin seda, kui siin toimuks tõeline ärakuulamine.» 

Jälle lõi saal hüüetest kaikuma. Keegi prelaat kallutas end istmel ettepoole ja 
karjus Husile: 

«Kuidas see siis ärakuulamine pole? Sa ometi kõneled, ja me kuulame sind.» 

Hus vastas talle: 

«Ärakuulamise puhul antakse inimesele aega, et ta räägiks nii palju, kui on vaja 
kuulajatele ammendavate vastuste andmiseks.» 

Pärast neid sõnu muutus refektooriumi täitev lärm vihaseks karjumiseks, millesse 
segunes raevukaid hõikeid kuningatrooni lähedusest, kus seisid tšehhi aadlikud. Ja jäl- 
legi õnnestus alles Sigismundil seda kära vaigistada. 

«Etteloetud tunnistuste paikapidavust ja usaldusväärsust uurisime hoolikalt,» 
võttis d'Ailly uuesti sõna. «Tõendiks selle kohta, et me kandsime erakordselt hoolt 
käesoleva süüasja õiglase arutamise eest, olgu öeldud: me ise jätsime kõrvale 
kümneid süüdistavaid asjaolusid, kui nende tõetruudust varjutas vähimgi kahtlus. 

Et süüdistuse paikapidavus on meile nüüd täiesti selge, siis jääb üle õiglase 
karistusmäära kindlakstegemine. Kaebealune Jan Hus — ja see on järjekordne näide 
tema loendamatutest eksimustest — ei tunnista, et meie kohtul oleks õigust temale kui 
ketserile kõige kõrgemat karistust määrata ja teda ilmalikkudele võimudele üle anda. 

Jan Hus, ma soovin, et sa selle auväärse kontsiili ees valjul häälel oma 
vastuväiteid kordaksid.» 

Sedapuhku täitis Hus kardinali soovi jalamaid: 

«Evangeeliumi seadus kehtib kindlasti kõikide kristlaste, järelikult ka paavsti ja 
tema esindaja kohta. Evangeeliumi seadus käsib eksinut karistada, ja kui ta oma 
sõnakuulmatusest ei loobu, teda eneste hulgast minema ajada. Nii- 

moodi ei rikuta vähimalgi määral põhilist käsku, ja see kõlab: «Ära tapa!»» 

Nüüd puhkes kõikjal naer. Talle karjuti: 

«Kardad!» — «See on rünnak meie püha inkvisitsiooni vastu!» — «Nüüd olid küll 
kärmas vastama, kui tahtsid oma nahka päästa!» 

Püstipäi ja tugeval häälel hüüdis Hus: 

«Ma ei räägi seda hirmu pärast. Tahan sellega ainult viidata teie järjekordsele 
eksimusele.» 

Näis, nagu oleksid seinad ja võlvidki karjuma hakanud. Siis lõikas sellest kaosest 
läbi terav, ründav hääl; see kuulus Gersonile: 

«Iga sõnaga kirjutad sa alla oma surmaotsusele! Oled sa hulluks läinud?» 

Hus kasutas hetkelist vaikust ja vastas: 

«Ma otsustasin omal tahtel Konstanzi tulla. Ma ei tulnud selleks, et siin vaikida.» 

«Valetad!» karjuti talle. «Midagi sa ei otsustanud, sa pidid tulema!» 

Enne kui Hus end kaitsta suutis, kõlas vastus sealt, kust auväärsed isad seda ei 
oodanud: kuninga tugitooli lähedusest astus ette Chlumi isand Jan. Tema nägu oli 
tulipunane ja hääl värises erutusest: 

«Te valetate! Mitte kellelgi maailmas ei olnud nii palju jõudu, et magister Jani 
vastu tema (tahtmist siia tuua. Ma ei kuulu kõige võimsamate tšehhi aadlike hulka, 
kuid ka mina oleksin suutnud teda kas või mitu aastat ja kas või mõlema kuninga e 
vastu kaitsta!» 

«Andke ta meile vaid tagasi,» karjus Dubä Väclav, «siis näete, et terve maailm ei 
kisu teda meie käest ära!» 

Ka ülejäänud tšehhid hakkasid karjuma ja ähvardama. 

Saal jäi algul tummaks. Kuidas julgevad ilmalikud isandad kirikukogul üldse suud 
lahti teha! Ja veel niisugusel kombel! Vähkpunane Sigismund talitses end, kuigi tal oli 
kange tahtmine tšehhidele kurjalt peale põrutada. Tema käed pigistasid nii kõvasti 
toolileeni, et sõrmenukid tõmbusid valgeks. 

Kuid korraga toibus kontsiil. Tormi, mis nüüd puhkes, ei suutnud vaigistada ei 
d'Ailly käskiv hääl ega kuninga 


1 Mõlema kuninga all mõtleb Chlum Vadav IV-t ja Sigismundi. 

hüüded. Vaimulikud ronisid pinkidele, vehkisid kätega ja valasid nii Husi kui ka 
tšehhi aadlikud aina uute ja uute needuste, süüdistuste ja küsimustega üle. 

Kuid Hus vaikis. Nüüd oh juba kõik täiesti mõttetu. Kogu ärakuulamisel oli 
ilmselt üksainus eesmärk — teda hirmutada, masendada, et ta alla annaks. 

Viimaks, kui Sigismund oli ähvardanud, et laseb kõik välja ajada, kes ei ole 
kohtutribunali liikmed, õnnestus vaikust jalule seada. D'Ailly, keda äsjane intsident 
oli mõnevõrra roopast välja viinud, palus, et kohalolijad esitaksid oma küsimused 
järjekorras. Nõnda tahtis ta asja arutamise korda kindlustada, kuid vaevalt oli ta 
lõpetanud, kui tal oma sõnade pärast kõhe hakkas. 

Tema eelaimus täitus jalamaid. Ühelt pingilt tõusis keegi prantsuse piiskop ja 
soovis uudishimust lämbudes kaebealuse suust täpsemalt kuulda, mida too mõtleb 
kiriku varade äravõtmise all. 

D'Ailly pigistas huuled kokku ja vahtis küsijat nii kurjalt, nagu tahaks ta piiskopi 
sõnu veel suus peatada. Neetud tohman! Just niisugust asja pidi ta küsima, et see nüüd 
laialt teatavaks saaks. Kas piiskop siis ei taipa, et kõik, millest siin räägitakse, levib 
surmkindlalt üle terve maailma. D'Ailly heitis pilgu Gersonile, kuid too kehitas ainult 
õlgu. Muidugi, mis viga Husi maha karjuda, aga piiskoppi pole sugugi nii kerge 
vaikima sundida. 


Ja Hus vastaski juba: 

«Maised varad on usaldatud inimestele selleks, et nad kasutaksid neid enese ja 
oma ligimeste hüvanguks. Järelikult ei ole inimesed niivõrd nende varade omanikud, 
kuivõrd valitsejad. Ja kui nad neid hästi ei valitse, tuleb need varad neilt ära võtta. 
Sest siis on nad ju kurjategijad, kes on omastanud selle, mis neile, kõlvatutele, ei 
kuulu. Niisiis — kui ülemad, ja eriti vaimulikud ülemad ... » 

Kuid nüüd astus d'Ailly juba vahele, sest sedapuhku kuulas kirikukogu pineva 
tähelepanuga: 

«See ei kuulu siia ja sel ei ole ka usuasjadega midagi pistmist!» 

See vaheleastumine oli hädaabinõu ja igaks juhuks tuli, d'Ailly jalamaid lagedale 
uue küsimusega, mida ta oli juba tükk aega tagavaraks hoidnud, arvestades, et 
istungist võtab osa Rooma kuningas. Nüüd lausus ta rahuliku ja teeseldult tülpinud 
häälega: 

«Käesolevale ülekuulamisele kulutatud aeg on inimliku kannatuse piiri juba 
kaugelt ületanud. Niisiis — lõpetuseks tahaksin sulle veel ühe küsimuse esitada. Jan 
Hus, sa oled mitu korda kinnitanud, et halb paavst, piiskop või preester on kõlvatu ja 
et niisugusel ei ole õigust oma ametit pidada. Kas sa oled samal arvamisel ka ilmalike 
ülemate suhtes? Noh, näiteks — kuninga suhtes?» 

«Kui kuningas püherdab pattudes, siis pole ta kuningas 
jumala silmis.» 

D'Ailly, kes oli ettepoole kallutunud, et Husi vastust paremini kuulda, ajas end 
kiiresti sirgu ja pööras näo kuningatrooni poole. Kuid see oli... tühi! Sigismund, kes 
oli sellest lõputust jorutamisest tüdinud, seisis saali seina ääres akna all, selg kontsiili 
poole, ja vestles seal lõbusasti kahe õukondlasega. Kardinal kõhkles hetke, siis andis 
lähimale prelaadile märku, et too juhiks kuninga tähelepanu ülekuulamisele. Kontsiil 
ootas suures põnevuses. Kui Sigismund oli oma tugitoolis istet võtnud, palus d'Ailly 
Husi, et ta oma viimast seisukohta valjusti ning sõna-sõ-na.lt kordaks. Viivu vaatas 
Hus kardinalile otse silma sisse. D'Äilly pilgus säras triumf. Hus nägi ülesseatud 
püünist, kuid kordas oma kinnitust sõnagi muutmata. 

Kõik vaatasid nüüd uudishimulikult kuningat. 

Ka Sigismund taipas. Ta kõhkles hetke, siis pahvatas naerma, nii et tema täidlaste 
huulte vahelt helkisid valged kiskj ahambad: 

«Armas poeg, kes siis elab ilma patuta?» 

Enne kui kontsiil kuninga ootamatust vastusest toibus, tungis d'Ailly juba Husile 
ägedalt kallale: 

«Sulle pole sellest küllalt, et teotad ja õõnestad vaimulikku seisust, nüüd tahad sa 
isegi kuningat porri tõugata!» 

Ja siis andis ta vaba voli prelaatidele, kes hakkasid Husi "kisa, lärmi ja sõimuga 
üle külvama. 

D'Ailly kuulutas vaheaja, tõusis püsti ja seadis sammud Sigismundi poole. 

Kui Hus pärast vaheaega uuesti kontsiili ette toodi, pöördus d'Ailly kohe 
kaebealuse poole järgmiste sõnadega: 

«Jan Hus, sinu ees on kaks teed: kas annad ennast täielikult ning tingimusteta 
kontsiili armulikkuse hooleks ja lepid tema otsusega — sellisel juhtumil kohtleb 
kirikukogu sind austusest kohalviibiva Rooma kuninga vastu 

ja sinu hea käekäigu huvides leebelt ning inimlikult; või jääd endiselt oma 
eksiarvamustele truuks ja saad uuesti tunda meelekibedust, samuti nagu täna. Kui su 
otsus langeb esimese tee kasuks, siis võidad sa niisuguse sõnakuu-lelikkusega meie 


südamed. Kui sa aga otsustad valida teise tee, siis jäta igasugune lootus. Ketserluse 
patus oled sa nagunii süüdi ja säärase teoga kinnitad sa ainult oma parandamatut 
sõgedust. Meil ei jää siis muud üle kui toimida nõnda, nagu ketseritega ikka 
toimitakse: sind tuleriidal põletada.» 

Kuulajaskond ei hakanud enam käratsema. Nüüd jäid üle veel ainult formaalsused. 
Surmaotsus oli nagunii ammu valmis ja alla kirjutatud. Jäi muidugi lootus, et see 
ketser vaimusilma ees leegitsevat tuleriita nähes mõistuse pähe võtab ja oma 
sõgedusest loobub. Ainult vähesed saalisviibijaist teadsid, et senine asjakäik, mis oli 
teistele nii dramaatiline tundunud, oli olnud üksnes tähtsusetu sissejuhatus peamisele: 
nüüd pidi selguma, kas tegi tänane surve ohvri nii pehmeks, et ta vannub alla. 

Vist küll esimest korda tänase päeva jooksul tundis d'Ailly, kuidas erutus tal 
südame peksma pani. Ta jäi oma tardunud asendisse, rippus pilkudega Husi huulte 
küljes, nagu võiks ta kogu oma tahtejõuga välja pressida need paar nii igatsetud ja 
hädavajalikku sõna, millega Hus saaks kõik tehtud meelehärmi veel heaks muuta. 
Paar sõna: «Ütlen lahti!» 

Ka Gerson ootas. Muidugi ilma sellise kange usuta, mis oli kardinalil. Gerson 
teadis juba Pariisi kogemustest, kuidas niisugusest sädemest, mis hõõgub mõne 
fanaatilise teoloogi südames, võib puhkeda kindlusi ja losse haarav ning 
isandaid ja teenreid lämmatav tulekahju. Kuid ühtlasiteadis ta, et mõõga halastamatu 
võim suutis alati lühema või pikema aja jooksul korra jälle jalule seada. Ja Gerson ei 
teadnud tõesti paremaid vahendeid kui tuli ja mõõk. 

Sigismundki tundis ahistust. Kui see tšehhi hullumeelne end oma õpetusest lahti 
ütleks, langeks kuningal kivi südamelt. Vastasel korral tuleb sellest loost palju 
pahandusi. Need tšehhi aadlikud, kes siin tema tugitooli lähedal seisavad, on sünged 
nagu kõuepilved. Neetud Hus! Kuidas võib mõni inimene sääraste sõgeduste küljes 
rippuda, mis talle endale ainult häda kaela tõmbavad? Ohverdab ennast oma 
fantaasiate eest, ja kui ta neist ei loobu, mis ta sellega 

saavutab? Ainult surma. Noh, hästi, surgu siis. Aga kes hakkab hiljem seda suppi 
helpima, mille Hus oma surmaga keedab? Kes muu kui tema, Sigismund! Võtaks 
kurat seda kõike! ... 

Ka Zabarella oli uudishimulik, kuid mitte niivõrd Husi vastuse suhtes, sest ta oli 
ette kindel, et too mees ei tagane. D'Ailly ajab seda asja kohmakalt, ründab Husi liiga 
saamatult. Hoopis rohkem huvitas Zabarellat, kui marru see kardinalist rebane küll 
võib minna. Lõppude lõpuks on ju nüüd mängus d'Ailly edasine karjäär, mille 
eesmärgiks on paavstitiaara! Pärast Johannes XXIII tagandamist on see ihaldatud aare 
prantslasel üsnagi käeulatuses. Kui ta suudaks Husi sundida lahti ütlema — milliseks 
tohutuks teeneks see d'Ailly'le kiriku ees loetaks! Kõik need ähvardavad käärirnised, 
mille kohta saabub sõnumeid Tšehhi kuningriigist ja teistestki maadest, saaksid ränga 
hoobi, kui see pööbli ketserlik pühak ning juht end oma õpetusest lahti ütleks. 
Zabarella märkas, et hämmastaval kombel suhtub ta kogu sellesse loosse nagu 
millessegi säärasesse, mis talle sugugi korda ei lähe, ehkki d'Ailly lüüasaamine on just 
talle väga suure tähtsusega! Kui hakatakse Johannes XXIII järglast valima, ei ole 
ohtlikumat konkurenti kui d'Ailly! Ja Hus — kas ei ole see mees talle, Zabarellale, 
niisama ohtlik kui kõikidele teistelegi? Sellest kõigest hoolimata pidi Zabarella endale 
tunnistama, et ta tunneb end pigem pealtvaatajana kui kohtunikuna või kiriku tulise 
teenrina Husi suhtes, kes õõnestab oma ketserlusega kiriku müüre. Zabarella naeratas. 
Nagu alati, jah, nagu alati. Jõuab ta üldse seda päeva ära oodata, millal teda miski 
hingepõhjani vapustaks? Olgu see siis hea või halb, armastus või vihkamine. Selleks 
peaks muidugi .. . tõepoolest millessegi jäägitult ja ennastohverdavalt uskuma. Nagu 


see seal, kes on praegu kaebealune. See suudab uskuda. Nii kõvasti uskuda, et suudab 
selle eest surra. Surra... Küllap ta siis suudaks selle eest eladagi .. . Näe, juba ta 
vastabki! 

«Auväärsed isad!» alustas Hus. «Ma tulin siia oma vabal tahtel. Ma ei tulnud 
sugugi sellepärast, et oma vaateid ja õpetust kangekaelselt kaitsta, ma tahtsin esitada 
need teile hindamiseks: olen ma kunagi midagi ebaõiget või ekslikku kuulutanud? 
Kuid selleks on vaja, et /te mind tõeliselt ära kuulaksite, et ma võiksin kõik oma 
seisukohad esitada ja neid põhjendada. Kui minu argumendid ei pea 

paika ja kui need pühakirjast pärinevate ainumaksvate ning üldtunnustatud 
tõendustega kummutatakse, tahan sõnakuulelikult kontsiili otsusele alistuda. Niisiis 
— juhtige mind õigele teele ja ma ütlen end oma vaadetest lahti!» 

D'Ailly kahvatu nägu muutus veelgi kahvatumaks. Ta pigistas suu nii tugevasti 
kinni, et sinakashallid huuled hetkeks hoopis kadusid. Kuid siiski suutis ta end veel 
vaos hoida: 

«Jan Hus, sa ei saa aru või — jumal hoidku! — ei taha aru saada. Sa kuulsid meie 
kategoorilist käsku. Selle asemel aga soovid sa õigele teele juhatamist. Ärka üles! Ma- 
gister Jan, sa ise oled õpetlane. Niisiis — siin manitsevad sind rohkem kui kuussada 
teoloogiadoktorit, kes tegelesid sinu juhtumiga. Need kõik jõudsid seisukohtadele, 
mis on süüdistuses ära toodud. Ja nende manitsus kõlab ühest suust: «Ütle lahti! Ütle 
lahti, Jan Hus! Ütle lahti!»» 

Hus vaikis. Ta seisis kahvatuna, kuid sirge seljaga, liikumatult. Ta sarnanes 
raidkujuga, millele skulptori peitel on just äsja viimaste tugevate hoopidega lõpliku 
viimistluse andnud. 

Sel hetkel hüüdis talle keegi teisest kandist kimedalt ning käskivalt: 

«Vali: kas lahtiütlemine ja elu — või mäss ja surm!» 

Hus ei teadnud, et see oli Gerson, kelle närvid ei pidanud enam vastu. Ta pööras 
pea hääle suunas ja vastas vaikselt ning rahulikult: 

«Nüsuguste asjade puhul ei ole mul midagi valida. Ma võin valida ainult tõe ja 
vale, truuduse ja reetmise vahel. Usun ja loodan kindlalt, et ma ei ole iialgi mingit 
ketserlust õpetanud ega jutlustanud. Kuidas võin ma siis lahti ütelda, kui te pole mind 
vastupidises veennud?» 

Nüüd sekkus ka Sigismund. Tema tegi seda loomulikult omal viisil: 

«Magister Hus, võta ometi mõistus pähe! Kas sa pead ennast siis tervest sellest 
kõige targemate kirikuisade kontsiilist targemaks? Annan sulle sedasama nõu mis 
auväärne kardinalgi. Ja miks ei taha sa end lahti ütelda eksiõpetusest, mida sa — 
oleme nõus seda uskuma — polegi kuulutanud? Mina sinu asemel ütleksin rahulikult 
lahti. Vaata, kui ma end millestki lahti ütlen, siis ei tähenda see veel, et ma varem 
seda pooldasin.» . Nüüd naeratas Hus esimest korda: 

«Kuninglik kõrgus, lahti ütelda võib siiski ainult sellest, mida inimene enne on 
rääkinud, kuulutanud... Olen liigutatud teie majesteedi hoolitsusest minu eest. See 
avaldus kord juba siis, kui teie kuninglik kõrgus andis mulle kaitsekirja.» 

Sigismund heitis magistrile uuriva pilgu: rnida see mees sellega ütelda tahtis? 
Kuid Hus jätkas: 

«Kõigest hoolimata jään selle juurde, mis ma juba ütlesin. Ma ei või ennast lahti 
öelda sõnadest, mida teie nimetate ketserlikeks, sest need sõnad tuginevad Kristuse 
õpetusele. Olen alati valmis tarku õpetussõnu kuulama. Kuid ma ei või alistuda 
inimeste käskudele, kui ma niimoodi toimides rikun jumala käske.» 


Alles nüüd puhkes saalis jälle koletu lärm ning kisa. Mõned vaimulikud jooksid 
pinkide vahelt välja, et Husile kallale tormata; naabrid tirisid neid kätest ja riietest ta- 
gasi. 

Siis tõusis kardinal d'Ailly, et tähelepanu endale tõmmata, ja kui see tal natukese 
aja pärast õnnestus, tegi ta kontsiilile ettepaneku: palvetada kiriku kunagise poja hinge 
eest, kes on oma emale selja pööranud ja endale tema viha tõmmanud. Kõik jäid 
üllatunult' vait ja alles d'Ailly esimesed palvesõnad paljastasid neile kardinali 
kummalise ettepaneku tõelise palge: kardinali suust kostis hingepalve... surnule. Kõik 
hakkasid meelsasti kaasa pobi-sema. 

Pärast palvet saabus rõhuv vaikus. Istungit juhatav kardinal ei esitanud enam 
ühtegi küsimust, ta vaikis, kuid ei tõusnud ka tugitoolist. Keegi ei teadnud, mis nüüd 
järgneb. Kõik oli ju ometi tehtud ja otsustatud! Ainult Zaba-rella aimas seda rasket 
võitlust, mis käis d'Ailly liikumatu lubivalge näo nagu maski varjus. Ta vist hakkas 
teadlikuks saama oma kaotusest. Kaotusest ja vältimatutest tagajärgedest, mida nii 
talle kui ka kirikmle toob kaasa Husi surm. 

Küllap selleks, et pikka pausi ära kasutada, ja ilmselt nähes, et nüüd on viimane 
võimalus, tõusis tagumisest reast keegi professoritalaari kandev mees ja palus sõna. 
Ebakindlal häälel, millele ta kõigest jõust püüdis veenvat värvingut anda, teatas ta, et 
peab vajalikuks siin avalikult ja vandega kinnitades ütelda, et kõike, mis ta on Husi 
vastu rääkinud, on ta teinud tõearmastusest, mingit isiklikku viha tal kaebealuse vastu 
ei ole. Ta toimis nõnda, 

et jääda truuks oma vandele kui teoloogiadoktor, ja tegi seda kõike püha kiriku 
aupaiste suurendamiseks. 

Hus tõstis imestunult pilgu. Ta tundis selle hääle kohe esimeste sõnade järel ära. 
Jah, ta ei eksinud: see oli sõber Päleš! 

Pärast Päleti seletust saabus ängistav vaikus. D'Ailly andis talle hooletu 
käeliigutusega märku istet võtta. Siis käskis ta kutsuda vangivalvurid. 

Kui Hus kuulis oma selja taga lähenevate palgasõdurite samme, laskis ta pilgul 
viimast korda üle kontsiili libiseda: kuningas, kardinalid, prelaadid ... Siis ta 
noogutas: 

«Olen valmis jumala kohtu ette astuma: tema mõistab kohut nii minu kui ka teie 
üle.» 

Tšehhi aadlikud jäid tiheda kobarana liikumatult seisma.. Nad ei olnud suutelised 
lahkuma paigast, kus nad nii palju arusaamatut julmust olid läbi elanud. Nad teadsid, 
et nüüd on kõik otsas. Ent kuidas lahkuda siit, kus veel praegugi kõlab magistri 
rahulik hääl, mis lämmatas nüüd aadlike mälus täielikult kõikide vaenlaste palju 
valjema karjumise. Ja nõnda nad seisid ning vaikisid, vaatasid maha ja mõtlesid siiski 
kõik ühte ja sama. Refektoorium valgus; pikkamisi tühjaks. Ainult päris lähedal nende 
selja taga seletas keegi veel midagi. Tema hääl oli hirmus tuttav. See oli kõlav, kergelt 
kähisev hääl — kuninga hääl! Ja see hääl lausus: 

«... kui ta tõotabki end lahti ütelda, ärge uskuge teda! Kui ta Tšehhimaale tagasi 
pöördub, ajab ta seal kogu kuningriigi mässama. Sundige ta lahti ütlema, siis aga 
pistke ta kusagil ohutus paigas luku ja riivi taha!» 

«Selleks juhtumiks on kohtuotsus juba valmis: eluaegne vangistus,» vastas keegi 
Sigismundile. 

Siis küsis keegi: 

«Aga Jeronym?» 

Kuningas kihistas naeru: 


«Tollega tuleme ühe päeva jooksul toime. Too on ainult õpilane, see aga oli 
õpetaja.» 

Tšehhi aadlike pilgud kohtusid täis otsusekindlust. 

Zabarella ei saanud võitu kiusatusest d'Ailly'd saata. Ei või ju ometi oma 
konkurendi lüüasaamist nautimata jätta. Kiidusõnu puistates avaldas ta oma 
vaimustust selle kohta, kuidas kardinal oli ärakuulamist juhatanud ja kogu aeg 
olukorra peremeheks jäänud. 

«Kuid üks asi õnnestus teil ikkagi suurepäraselt, auväärne vend. Hus ei saanud 
tõepoolest kõnelda. Tema sõnu aga kartsite te ometi kõige rohkem.» 

Kuid d'Ailly oli nii löödud, et ei tahtnud Zabarella viisakas vormis väljendatud 
mürgiseid pisteid tõrjudagi. Tal polnud soovi ega jõudu oma lüüasaamist varjata: 

«Husi sõnad? Need kõlasid nagu mürin! Ikka ja jälle korrati neid tunnistajate 
seletustes, ja mida neis polnud, selle laskis too piiskopitohman oma küsimusega 
libada. Kuid sellest hoolimata — Husi sõnad oleksid võinud sada korda sagedamini 
kõlada, kui me oleksime suutnud teda sundida lahti ütlema. Nüüd piisab sellest, et nad 
siin üksainus kord kõlasid, sest tema märtrisurm paneb need tuhandekordselt 
kõlama.» 

«Ma ei taha auväärse venna ja teiste aulike isade itarkust kahtluse alla seada,» 
tähendas Zabarella süütult, «kuid kardan, et tänasel ülekuulamisel rakendatud 
äärmiselt teravmeelne surve tekitas tolles põikpeas ainult trotsi. Kes teab, võib-olla 
mõni teine VIIS ... » 

D'Ailly jäi korraga seisma ... 

«Kes on võitleva kiriku tõeliselt tuline poeg, see ei tunne ketserite kohtlemisel 
teist viisi. Võib-olla on teile rohkem meeltmööda teistsugune, erinev meetod. Küllap 
teile sobiks selle ketserliku barbari veenmine ilma kireta,» — siinkohal ta naeratas 
natuke — «sest kirge teis ei ole. Võib-olla pakuks see teile isegi lõbu! Niisugune 
mõistuslik, jahe veenmiskatse sellise tulise mehe puhul, nagu on Hus.» Kuid siis 
muutus d'Ailly hääl uuesti tõsiseks ja ta kinnitas: «Kui tc tõesti arvate, et selles peitub 
kübekegi lootust, siis on teie püha kohus seda järele katsuda!» 


XVIII KIUSAJA 


Paar päeva pärast ärakuulamist läks Zabarella frantsiskaanlaste kloostrisse ja 
laskis ennast Husi kongi juhatada. Ta leidis Husi kahvatuna ja tunduvalt kõhnununa. 
Kuid tervituste vahetamise ajal pani ta tähele, et Husi hääl polnud muutunud. Ei hääl 
ega pilk. Need mõlemad olid kindlad ja rahulikud nagu ennegi. Need mõlemad, 
millele annab inimeses jõudu rohkem hing kui keha. 

Zabarella laskis vangivalvuril tabureti tuua, sest kongis oli ainult koiku ja laud. Ta 
seadis end mugavalt istuma, niivõrd kui kõva pink seda võimaldas, ja hakkas rääkima. 
Kardinal püüdis tugevdada oma hääletooniga muljet, et räägib sõber, kes on külla 
tulnud. Ta tahtis vestlusele nii ruttu kui võimalik seltskondliku keskustelu ilmet anda. 
Oli tähtis Husi niisugusesse meeleollu viia, et ta unustaks kongi, trellid ja riivid, 
samuti ka kohtunikud ja vangla. Ta pidi Husi nii kaugele viima, et too kõneleks 
temaga kui võrdne võrdsega. Ja kui see on saavutatud, sunnib Zabarella teda relva 
haarama ja astub siis kahevõitlusse. 

«See ärakuulamine — õigemini see, mida niimoodi kutsuti — tekitas muidugi 
suure pettumuse. Ka mulle. Tunnistan, et tundsin sinu vastu väga suurt huvi. Seda 
tõendab muide seegi, et tulin siia sinu juurde, frantsiskaanlaste kloostrisse. Kahju, et 
me varem vestelda pole saanud.» 


Zabarella ootas silmapilgu, kas Hus selle peale midagi lausub. Kui too aga vaikis, 
jätkas kardinal: 

«See on muidugi naljakas. Tegelikult peaksite sina ja d'Ailly teineteist lausa 
suurepäraselt mõistma. Kui teada tahad — aga sellega ma sulle küll vaevalt midagi 
uut ütlen —, see vana rebane on ju ammust ajast äge reformaator. Näiteks oli Baltazar 
Cossa tagandamine eelkõige tema teene. Samuti peab ta lugu teadusest, tegeleb kirgli- 
kult astronoomiaga ja peale selle maateadusega. Ta on kirjutanud väga 
tähelepanuväärse teose «Compendium cosmographiae». Omavahel öeldes: ma ei 
tunne tema vastu suuremat sümpaatiat, kuid isegi mina pean tunnistama, et ta on meie 
õpetatud maailma silmapaistvamaid mehi. . . Nojah, mingi väike erinevus teie kahe 
vahel siiski on.» Zabarella naeratas ja ootas, et ka Hus nüüd viimaks midagi ütleks. 
Kuid Hus vaikis ja vaatas nagu ennegi kardinali rahulike, sügavate silmadega, mis 
näisid nüüd veelgi sügavamad, sest nad olid aukus ja neid ümbritsesid tumedad 
rõngad; silmalaud punetasid. 

Meelsasti oleks Zabarella oma senise monoloogi juba katkestanud. Selle asemel 
aga asus ta ärakuulamise mõningate üksikasjade juurde. Muidugi niimoodi, et nad 
mõlemad kõneleksid sellest nüüd kui inimesed, kes on asjast üle ja vahetavad selle 
kohta sõbralikult mõtteid. 

«Arvatavasti ei tulnud sulle üllatusena, et sa meie kallid sõbrad kontsiilil päris 
põhjalikult jahmuma panid? Kui sa poleks ka iialgi ütelnud midagi muud peale nende 
kahe 

asja — apelleerimine Kristusele ja õigus kõlvatutelt vaimulikelt varandus ära võtta 
—, sellest oleks enam kui küllalt olnud. Kas sa mõistad, mida niisugustest seisukohta- 
dest võib järeldada? 

Sul pole tarvis mulle korrata, et Kristus on meile kõigile kõrgeimaks kohtunikuks. 
Ma tean seda. Muide, sellesama apellatsiooniettepanekuga tuldi meil Firenzes kord 
juba enne sind lagedale. Aga kohtutel on mõnevõrra ebamugav asju ajada, kui nende 
kõige kõrgem instants .asub kättesaamatus taevas. Iga kaebealune, kes kaotaks prot- 
sessi siin maa peal, võiks ju lõppude lõpuks apelleerida taevasele instantsile, ja sellisel 
juhtumil tuleks meil üle parda visata kogu jurisdiktsioon, millel baseerub kirik. Pole 
ime, et nad pahaseks said, kui sa neile seda ütlesid. Mida muud nad oleksid pidanud 
tegema?» 

«Aga mida muud oleksin mina pidanud tegema?» vastas Hus rahuliku 
küsimusega. 

«Või see teine probleem,» jätkas Zabarella, nagu poleks Hus sõnagi lausunud. 
«Niivõrd kui mulle tunnistajate seletustest meelde jäi, kinnitasid sa, et vaimulik, kes 
ei täida oma kohustusi ja jumala käskudest lakkamatult üle astub, pole vaimulik... » 

«Pole õige vaimulik jumala silmis,» täiendas Hus. Kuid Zabarella ei lasknud 
ennast häirida: 

«.. . ja et temalt võib ja tulebki tema varandus ära võtta. Palun, ütle, kes seda 
tegema peaks?» 

«Ilmalik võim.» 

«Ilmalik võim ... Hm... Missugusest tiitlist peale?» 

«Nagu ilmalik isand allub hingeasjades vaimulikule, nõnda peab vaimulik alluma 
ilmalikes asjades oma ilmalikule isandale, kuningale... » 

Zabarella naeratas: 

«Ma ei usu, et ilmalikud isandad vaimulike karistamisel üleliia suurt agarust üles 
näitaksid.» 

«Kui nad seda ei tee, siis leidub teisi, kes selle asja nende eest joonde ajavad.» 


«Kas sa mõtled nende teiste all õpetlasi? Filosoofe? Või veel kedagi muud?» 

«Kui ma Konstanzi poole sõitsin, esitasid talupojad mulle ühes külas sama 
küsimuse. Ma vastasin neile: jumal varjas tõde tarkade ja ettevaatlike eest, kuid 
avaldas selle lihtsatele inimestele ja maailma poolt hüljatutele. Esimesed, kes võtsid 
kuulda Jeesuse Kristuse õpetust ja 

nõuandeid, et minna maailma paremaks muutma, olid enamikus vaesed kalurid.» 

Zabarella nõksatas oma istmel tahtmatult tahapoole. Alles nüüd tundis ta 
esmakordselt, milline kohutav hädaoht peitub selles kurnatud, habemesse kasvanud ja 
abitus mehes, kes istub tema vastas. Ja kui rahuliku, kindla häälega ta seda räägib! 
Tema pilkki on siiras ja rahulik. Nendes silmades pole vale ega teeskluse kübet isegi 
enese ees. Füüsilise nõrkuse tõttu küll poolpimedad, kuid neist kiirgab jõudu ning 
helgust. 

Zabarella lõi silmad maha. Ta ei suutnud Husi pilku välja kannatada. Ta vaikis 
viivu ja vaikis ka Hus. 

«Sa pühendusid liiga ühekülgselt ainult kirikliku võimu piitsutamisele. Ilmalikul 
võimul on täpselt samad vead,» alustas kardinal tüki aja pärast uuesti jutuajamist. 

«Ma piitsutasin ka ilmaliku võimu pahesid, aulik isa. Kuid vaimulikud on või 
vähemalt peaksid olema ilmalikele juhatajateks ja nõuandjateks. Õpetajate vead aga 
võivad palju rohkem kurja tekitada kui õpilaste patustused. Just seepärast on vaja 
vaimulikele erilist tähelepanu pöörata.» 

«Niisiis lähed sa ihuüksi maailma kõige tugevama, kõige kindlama ja 
kõige"vankumatuma võimu vastu. Me hoiame ja kanname sajandeid kestnud 
traditsioone, millel püsib kristlus.» 

«Mulle ei loe see, et kirik on kõige tugevam võim,» kostis Hus. «Mulle on tähtis 
asjaolu, et temal lasub kõige suurem vastutus ja et temal on kõige suuremad võimalu- 
sed. Õnnistusrikkad võimalused! Ja kas ma lähen ihuüksi selle võimu vastu? Ma pole 
üksi, auväärne 184.» 

«Loomulikult. Leidub ju teisigi sinusuguseid.» 

«Ma ei mõtle nende teiste all ülejäänud reformaatoreid,» vastas Hus leebelt. «Ma 
mõtlen oma pooldajaid kodumaal. Neid on juba palju, väga palju, auväärne isa, neid 
on tuhandeid!» 

Zabarella laup tõmbus kipra. Jälle see kole viirastus. Kardinal oli juba tujust ära, 
kui ta ütles: 

«Sa tahaksid maailma ühe käeliigutusega ümber pöörata. Kuid maailm areneb 
pikkamisi, armas poeg. Selle vigugi võib ainult pikkamisi parandada. Igasuguste muu- 
datuste teel seisab põline ja katsumustes karastatud vaenlane: harjumus!» 

Hus raputas pead: 

«Harjumus ei muuda pühaks ega vabanda midagi. Ka libu kaitseb ennast 
seletusega, et tal on harjumuseks hoorata. Harjumus on ainult tõke, mille inimene 
peab kõrvale heitma nagu muudki tõkked.» 

See argumentatsioon, osav ning karune ühtlasi, tegi 
kardinali tuju uuesti heaks. 

«Vaata, praegu paljastasid sa ühe oma põhilistest iseloomujoontest. Vabanda, et 
ütlen otse välja: ühe oma käitumise ja mõtlemise põhilistest vigadest. Sa oled. liiga 
sirgjooneline! Selles suhtes erined sa printsipiaalselt,» — Zabarella muigas — «just 
pühadest kirikuisadest. Sul puuduvad kiriku sajanditepikkused kogemused. Kuhu me 
jõuaksime, sõber, kui me käituksime sinu moodi? Me mõlemad oleme haritud 
inimesed ja saame muidugi aru, et kiriku meetodites on palju udust, meelega 


ähmaseks tehtut, mis loomulikult näib evangeeliumi lihtsameelsest naiivsusest hirmus 
kaugel asuvat. Aga kas tahab tavaline usklik siis «arusaamist»? Tema tahab 
pimestamist! Pimes-tamist nõidusliku loitsimise abil! Võtame kas või meie keerulised 
rituaalid, mis teevad jumalateenistusest suurepärase teatrietenduse uhkelt ehitud 
kirikus. Loomulikult tehakse seda kõike issanda ülistamiseks!» 

Siinkohal tähendas Hüs vaikselt: 

«Enne siiasõitu ma jutlustasin ja pidasin missat põldudel, vainudel pärna all... 
Mind tulid kuulama sajad usklikud: talupojad, väikeaadlikud, sulased, mehed ja 
naised. Ja nende silmades leegitses niisugune vaimustus, mida ma pole kõige 
uhkemates katedraalides kunagi näinud.» 

Zabarella kortsutas kulmu. Kuid kehitas siis õlgu ja jätkas: 

«Ma ei mõtle üksnes välist vormi. Palju muudki, mida me lõppude lõpuks peame 
tegema ja rääkima, on ju sellisteks vahenditeks muudetud, mida püha ning õilis 
eesmärk pühitseb või vähemalt vabandab ja seletab. Kumb on siis tähtsam? Kindlasti 
eesmärk, mitte abinõu. Kas sa ei suuda siis ette kujutada, et- mõnikord võib ka vale — 
jah, ma ei karda seda ütelda — õilis olla, kui ta teeb head? Kui sa sellest aru saaksid, 
suhtuksid sa meisse õiglasemalt. Sa teed meile ülekohut just oma lihtsameelse 
sirgjoonelisuse tõttu.» 

Kuid Hus raputas pead: 

«Niisugust argumentatsiooni ma ei mõista, aulik isa. Minu arvates on õigus pühal 
Paulusel, kes oma kirjas 

Rooma rahvale ütleb: «Iialgi ei tohi me kurja teha headuse nimel.» Mina usun, et 
inimene ei tohi valetada, ehkki ta sellega võiks kogu maailma päästa. Sest kui inimene 
tohiks valetada — sündigu see siis mis tahes õilsa eesmärgi nimel —, siis tähendaks 
see, et võib valetada, et vale on lubatud, isegi õigustatud ja et vale pole patt. Kuid 
psalmides seisab kirjas: «Sa kaotad maa pealt valet rääkijad» ja «Issandale on valelik 
inimene vastik».» Zabarella ohkas: 

«Armas poeg, sul on üks suur viga: sa võtad kõike Uiga sõna-sõnalt. Evangeelium 
kubiseb näidetest, missugune on õiglane elu. Kuid need on ainult eeskujuks ja 
näpunäiteks. Sina aga klõpsiksid neist suurima rõõmuga kokku range seaduseraamatu. 
Ära unusta, et elul, mis on meie religioonist tükk maad vanem, on oma seadused. 
Meie kiriku jõud seisab just selles, et ta oskab pikameelselt ja targalt ära arvata, mida 
võib surelikult inimeselt nõuda. Kahju, et sa oled nii palju aega pärgamentidele ja 
paberitele kulutanud . .. Pigem oleksid võinud elu jälgida ja sellest õppida.» 

Nüüd oli Hus see, kes naeratas. Zabarellal polnud midagi parata, see naeratus oli 
nii leebe ja sõbralik, et kardinal ei saanud end parimagi tahtmise juures solvatuna 
tunda. Ja nõnda naeratas temagi tunnustavalt: 

«Anna andeks, ma unustasin. No muidugi õppisid sa elust enesest, õppisid.» 
Vähemalt ühes punktis oli d'Ailly'l õigus: selle ketseriga on huvitav vestelda. 

«Jah, ma õppisin palju,» lausus Hus. «Olin veel väike poiss, kui sõitsin iga nädal 
koos isaga meie külast Pracha-ticesse. 1 Mu isa oli veovoorimees. Ja nõnda me 
sõitsime küla teoorjade, väiketalupoegade ja sulaste keskelt rikkasse kaubalinna. Töö, 
higi ja rakkus käte maailmast luksuse ja kulla riiki. Hiljem tulin ma Prahasse ja leidsin 
seal jällegi eest need kaks maailma. Alati, igal pool ja kogu maailmas need kaks. Ikka 
kaks ja ikka needsamad | ja ikka ägedas võitluses elu ja surma peale.» 

Hus jäi vait, tema silmad vahtisid ainiti põrandat, nagu heietaks ta nüüd tummalt 
oma mälestusi. 

Zabarella polnud endaga rahul. Korraga tundis ta end väga ebamugavalt selle 
lihtsa, liiga lihtsa jutu tõttu. Vest- 


1 Hus sündis 1371. aastal Lõuna-Tšehhias Husineci külas Prachatice linna lähedal. 
— Tõlk. 

lus ei arenenud veel ikka niimoodi nagu vaja. See mees tema vastas oli kuidagi 
range ning leebe ühtlasi. Ilmselt fanaatik ja seejuures inimlik, hämmastavalt inimlik. 
Niisugusel pinnal aga tundis Zabarella end ebakindlalt. Kuid ikkagi pidi katsuma ühist 
keelt leida: 

«Magister Jan, ütle mulle siiralt ja lihtsalt, niimoodi nagu siis, kui sa kõneleksid 
tavalise talupojaga, keda sa ennist mainisid, ütle mulle, mispärast sa tegelikult kogu 
oma suurt võitlust alustasid?». 

Hus vaatas küsijale tõsiselt otsa: 

«Mispärast? Armastuse pärast, auväärne 1sa.» 

«Armastuse pärast?» 

«Armastuse pärast jumala vastu, mis on ometi seesama mis armastus inimeste 
vastu. Ma armastan inimesi. Kõik muu tuli siis juba iseenesest. Armastus pole nimelt 
passiivne tunne, armastus nõuab millegi loomist, nõuab ehitamist, võitlemist. Ja see 
on SUUI, väga suur rõõm.» 

Kardinal pidi ennast kõigest jõust pingutama, et vältida alistumist nende sõnade 
lihtsale veetlusele. Kõik, mida see mees rääkis, oli ju oma olemuselt naiivne. Kuid 
vaja teda veel pinnida: 

«Kas teeb see sind siis nii tugevaks, et säei tunne hirmu kehalise surma ees?» Hus 
noogutas aeglaselt: 

«Muidugi tunnen ma mõnikord hirmu. Isegi suurt hirmu. See on elu, mis minus 
võitleb. Elu ei taha iialgi surra. Kuid — see seal on tugevam. Muide: 

Igaühe tee kord lõpeb, täis saab aeg, mis meile antud, aga õilsa elu kiidab 
mälestus, mis austust väärib.» 

Zabarella ajas silmad pungi: «Mis ... mis see oli?» 

«Värss Vergiliuse «Aeneisist»,» vastas Hus lihtsalt. 

Kardinal tõmbas tahtmatult käega üle lauba. 6elle ketseri suust, kelle jutt 
meenutas rohkem talupoja kui vaimuliku oma, oli Zabarella küll kõike muud uskunud 
kuulvat kui Rooma klassiku värsse. Kõik lootused kergest võidust eksiteele sattunud 
kohtlase üle, mida ta seni oli hellitanud, pühiti nagu peoga. Nüüd kasutab see kohtlane 
siin oma seisukohtade kinnitamiseks ... Vergiliust! Husi näilisel lihtsameelsusel pole 
ilmselt vähimatki pistmist naiivsusega. Hoopis vastupidi! See on ju ülima 
rafineerituse õis! Ei jää muud üle, kui tuleb ka ennast sellele vastavalt häälestada. 

Kuid ühtlasi valdas Zabarellat kergendustunne: niisuguse partneriga võib ta oma 
kõige tavalisemal kombel vestelda. Tal pole vaja oma juttu enam pööbli arusaamade 
tasemeni lihtsustada. Vastupidi, nüüd räägib ta selle ketseriga täiesti avameelselt ja 
julma selgusega, mis iseloomustab võimukate juttu, kellel pole vaja teeselda: 

«Magister, pöördume parem tagasi sinu õpetuse ning selle olemuse juurde. Usud 
sa siis tõesti, et torm, mille sa tahtmatult valla päästad, neid sinu vaeseid aitab? Päevi- 
lisi, sulaseid, talupoegi? Kui rängalt sa eksid! Need on kindlasti viimased, kes sellest 
mingit kasu saavad. Sina lähed kiriku vastu, kuid mina silmitsesin viimase ärakuu- 
lamise ajal sinu liitlasi, tšehhi aadlikke. Tea: nemad on esimestena jaol, kui tehtaks 
algust kiriku varade äravõtmisega. Ja aadli selja taga luuravad juba linnad. Niisamuti 
nagu läks meil Itaalias, kus praegu eksisteerivad juba linnvabariigid, kes palkavad 
aadlikke kui kondoitjeere oma vägesid juhatama. Jah, valitsejad võivad vahelduda, 
kuid igal juhul läheb võim vägevate käest uuesti vägevate kätte. Ja rahvas, Hus, need 


sinu pühad vaesed, neil pole selle kõige puhul võimalik iitsatadagi, ei nüüd ega tule- 
vikus. Valitsemine pole nende amet ega saagi olla. Neile on määratud teistsugune 
saatus: töötada ja anda keisrile, mis keisri kohus, ja jumalale, mis jumala kohus. Sa 
näed, et ma tsiteerin sinu autoriteetset allikat — pühakirja. Loomulikult kuulub 
kristliku kiriku vaimulike kohustuste hulka ka oma alamate heaolu ja nende hingede 
päästmise eest hoolitsemine. Kuid see on ka kõik, mida me nende heaks võime teha ja 
peame tegema. 

Sa rääkisid natukese aja eest, et Kristus valis oma jüngriteks kalurid. Kuid see on 
ju ainult sümbol, kõige kaunim ja kõige õpetlikum sümbol! Jah, ta valis kalurid — 
hingede püüdjad —, et need maailma valitseksid. Kuid sellisteks võivad olla ainult 
niisugused inimesed, kes suudavad hinge kõige paremini mõista, kes on kõige 
haritumad, kõige kogenenumad ja järelikult ka kõige kohasemad valitsema. Just need 
parimatest parimad on koondunud pühasse kirikusse. Nii selle kõrgetesse ametitesse 
kui ka selle ülikoolidesse! Kas sa ennast siis nende väljavalitute hulka ei arvagi? Kas 
sina ülikooli magister ei olegi? Mispärast tahad sa nimetu, abitu ja rumala massi hulka 
kaduda? Mispärast lülitad sa ennast välja meie keskkonnast? Kas ei ole meie kõige 
kõrgema tarkuse valdajad? 

Kas ei ole meie kõige tähtsamate ülesannete sooritamiseks määratud? Kirik on 
inimvaimu kõige hinnalisemate aarete igavene hoidja ja ilmalikud valitsejad teenivad 
teda sõnakuulelikult oma ilmaliku võimuga. 

Silmitse ainult, mis ümbritseb sind kõikjal, vaata ringi ja heida pilk ka kaugesse 
minevikku — missugust ilu, missuguseid toredaid ja surematuid aardeid me oleme 
loonud ja veelgi loome! Kunstis ja teaduses, ühiskonnakorralduses ja seadusandluses! 
Kuidas me iga raidkujuga, poeemiga, ehitusega, teadusliku avastuse ja leiutisega, mis 
on tulnud meie käte või meie poolt õnnistatud käte alt, laiendame üha uute lilledega 
jumala maailma paradiislikke peenraid! Juba lisame sellele kartuseta ka antiik-kunsti 
suurepäraseid teoseid, sest meie jõud on jagu saanud ka nende paganlikust vaimust. 
Me oleme rakendanud need oma võiduvankri ette, mille kohal kõrgub ristimärk. 

Kas on siis selle kõige kõrval üldse mingit tähtsust mõnel meie eksimusel, mida 
me pidime siin-seal paratamatult tegema, sest ka meie oleme ainult inimesed? Mida 
tähendavad selle kõige kõrval paar valimatut vahendit, üks patune vaimulik, halb tegu 
ja mõnikord kahjuks — ma ei kõhkle seda õige nimega nimetamast — ka üksik 
kuritöö? Need on ju ainult inimlikult mõistetavad pisikesed plekid meie ülla teose 
säraval pealispinnal. See teos aga lunastab oma missiooniga iga niisuguse ajutise 
nõrkuse! 

Kuid sina oled koondanud oma tähelepanu just neile pisipuudustele ja sulgenud 
silmad suure terviku suhtes. Mina . .. mina näen mõlemaid. Julgen koguni ütelda, et 
näen rohkem varje kui sina, sest asun valgusallikale lähemal; aga kui ma järgiksin 
sinu eeskuju, siis süüdistataks mind kahtlemata veel hullemas ketserluses kui sind. 
Kuid see-eest on mul midagi, mis sinul puudub: mul ontülevaade tervikust kogu selle 
täiuslikkuses, kus pisikeste plekkide kõrval, mida astronoomid on isegi päikesel 
leidnud, särab igavesti ja ületamatu eredusega meie teose ilu ja vägevus.» 

Vaimustus, mis Zabarellat rääkides oli haaranud, sundis teda taburetilt püsti 
tõusma, ja nõnda seisis ta seal, kar-dinalimantel seljas, majesteetlik ja täis hoogu, 
istuva Husi ees, kelle must riietus laskis viimast kongimüüri varjuga peaaegu' kokku 
sulada; särav raidkuju seisis tumeda losutava kuheliku ees, millest torkas silma ainult 
kollakasvalge näolapp. 

«Saan teie jutust väga hästi aru, auväärne isa,» lausus Hus natukese aja pärast 
vaikselt. «See on väga selge võimumehe jutt.» 

«Jah, see on võimumehe jutt,» kinnitas kardinal, «ja sulle teeb see vist hirmu, sest 
meie võim tabas sindki. Aga mõtle järele ja saa aru: võim on hädavajalik! Mida 
oleksid väärt kõige üllamad mõtted ja teadmised, kogu meie tarkus, kui me ei suudaks 
neile just võimu abil jõudu lisada? See õnnistusrikas võim ongi selleks vormiks, mil- 
les me jumalat ja inimesi teenime. Ja usu: valitsemine ja kõige eest vastutamine on 
raske koorem.» 

Nüüd tõstis Hus pilgu ja jäi rääkijat rangelt silmitsema: 

«Miks te siis võtsite nii palju võimu ja rikkust oma turjale? Kristus seda kindlasti 
teie õlgadele ei pannud, sest ta ütles: «Kes ei loobu kõigest, mis tal on, see ei või minu 
jünger olla.» Ja teie vastutus? Miks ei või igaüks ise jumala ees nii enese kui ka oma 
tegude eest vastutada? Kui ta pattu on teinud, siis ei suuda teda ükski indulgents ega 
hingepalvemissa süüst puhtaks pesta.» 

Zabarellas hakkas raev pead tõstma: 

«Sa heidad mulle ette, et ma kõnelen võimumehe juttu. Kuid sina räägid jälle 
santide ja kerjuste keelel!» Ei, ta pidi ennast vaos hoidma, kui tahtis eesmärgile jõuda. 
Vägisi sundis ta ennast rahulikuks. «Ma tean, mis sind lakkamatult häirib, ja mõistan 
seda, vähemalt osaliselt. Sul on tõesti puhas süda ja sa oled äärmiselt inimlik. Su süda 
lihtsalt valutab hädade pärast, mis tabavad vahel vaeseid nende liiga suure 
lihtsameelsuse ja abituse tõttu. On väga õige, kui sa neile kaasa tunned, sellest saame 
ka meie aru. Aga sa eksid, kui mõtled neid niimoodi aidata, et annad neile õiguse ise 
oma saatuse üle otsustada. Just sellega sa teedki neile kõige rohkem kahju. 
Rumalatena — ehkki nad selles süüdi ei ole — ei oskaks nad piiri pidada. Nad 
lõhuksid, rüüstaksid ja laastaksid meie haritud ühiskonna suurepärase hoone, mille 
katus ju lõppude lõpuks vae-seidki varjab. Kas sa üldse kujutled, missugune anarhia 
siis maad võtaks, kui saaks teoks nii uskumatu asi, et ka harimata inimesed valitsema 
pääseksid? Kõik need, kes ei oska midagi peale musta töö — ja olgu nad õnnistatud, 
kui nad seda tööd hästi teevad —, kõik need, kes ei tunne seadusi, kes ei taipa tuhkagi 
seatud ilmakorrast, kes pole kunagi valitsenud, ei oska valitseda ega õpi seda kunsti . 
iialgi selgeks? Häving, hukatus ja kaos oleksid niisuguse 

valitsemise ainsad tagajärjed. Hukatus, mida me iialgi ei tohi lubada, sest see 
hävitaks maailma kõik aated ja kogu ilu. Ja samuti hävitaks see needki, kelle eest sa 
nii väga seisad. Need hukkuksid esimestena, sest lahingus langevad eelkõige 
nõrgimad. 

Niisiis, mõtle veel kord ja lõplikult järele: .kas tahad kuuluda arhitektide hulka, 
kes oma peene ja valitud maitsega ehitavad, kaunistavad ja täiustavad maailma, või 
tahad jääda pimestatud hulluks, kes seda maailma kõikide hukatuseks ja jumala 
meelepahaks ning vihaks lõhub? 

Enne kui sa vastad, panen ma sulle veel midagi südamele: viska metsa kogu see 
neetud uhkus, mis on sind seni su ketserlikus lunastajamissioonis taga kihutanud, mis 
on sulle sisendanud mõtte, et sa oled prohvet ja maailma päästja. Hoopis vastupidi, 
võta endale abiks kogu alandlikkus, Jan Hus, kogu alandlikkus, mida sa võtta suudad! 
Hülga võltsmärterluse armetu oreool ja võta alandlikult vastu ülesanne, mis sulle 
sobib ja mille jaoks sind kõlvu-liseks muudab su vaim ja su haridus: tule tagasi meie 
hulka, omade keskele! Usu, ka seal on sul vaja alandlikkust, sest ainult see võimaldab 
meil vastutusrikka valitsemise kogu koormat kanda. Tule alandlikuna meie, alandlike 
hulka!» 

Hus vaikis kaua.langetatud päi. Siis ütles vaikselt, pead tõstmata: 


«Jah, mul on vaja alandlikkust. Tohutu suurt alandlikkust.» 

Kardinal pidas hinge kinni: need ootamatult rahulikud, nõusolevad sõnad ... Ta 
pidi end talitsema, nii kange tahtmine oli tal Husi paluda, et see oma viimaseid sõnu 
kordaks. Niisiis oli tal kõikide argumentide ja nende kirgliku esitamise varal lõpuks 
ometi õnnestunud Husi vastupanu murda! Võit, mida kardinal peaaegu enam ei loot- 
nudki saavutada, näis korraga käeulatuses asuvat. See näis uskumatu, kuid nüüd ei 
maksnud aega raisata mõtisklustele, kuidas see sülle oli langenud. Pidi kiiresti seda 
ootamatut pööret kasutama. Küllap oli kõige parem jalamaid praktiliste järelduste 
juurde asuda: 

«Tegemist on sinu eluga, magister, seepärast ei hakka ma raiskama aega oma 
suure rõõmu väljendamiseks, mida sinu vastus minus tekitas. Pigem käsitlen sinu 
vastust. Niisiis, missugune on ainus ja otsene järeldus, mis sellest tuleneb? «Taganeda 
ja lahti ütelda!» lausuks d'Ailly. Mina 

ütlen: avalikult välja kuulutada oma püha, õnnistatud otsus alandlikuks ja 
sõnakuulelikuks muutumise kohta. Küll me üheskoos sellise sõnastuse välja 
nuputame, milles sa väljendad ähmaselt allaheitlikkust, kuid ei võimalda enese üle 
triumfeerida kohtunikel, kellest enamik pole väärt sinu kingapaelugi kinni siduma. 
Just vastupidi, sulle langeb osaks suur au ja kiitus, mida pälvib tark, kes — olgugi 
viimasel minutil — õigele teele tagasi pöördub... » 

Sel hetkel märkas kardinal, et ka Hus oli püsti tõusnud. Ta seisis sirgelt oma koiku 
juures ja tema kahvatust kõhnast näost vaatasid silmad, mille pilk väljendas arusaama- 
tust. Kuid aegamisi koondus silmadesse nii palju tugevust ja võimsat jõudu, et need 
peatasid erutatult edasi-tagasi kõndiva kardinali. Nõnda jäigi Zabarella magistriga 
silm silma vastu seisma. Hus hakkas rääkima: 

«Mulle näib, et teie kõrgeausus ei saanud minust hästi aru. Muidugi ütlesin ma, et 
praegu on mul eelkõige tarvis alandlikkust. Suurt alandlikkust, et ma ei laseks ennast 
ära meelitada kohalt, mis mulle kuulub. Et ma ei laseks ennast ära meelitada isegi 
selle kõigega, mis te mulle siin rääkisite. Ei, auväärne isa, alandliku koht on alandlike 
keskel. Ma ei kaotanud alandlikkust, kui ma kannatasin, ma ei kaotanud seda, kui ma 
võitlesin ja ründasin. Aga ma kaotaksin selle, kui ma teid kuulda võtaksin. Ma ei lisa 
oma jõudu teie jõule, vaid teenin selle abil neid, kes on jõuetud. Olen teinud seda 
kogu oma elu kestel ja teen seda ka oma surma kaudu. Ma aitan neid — kas või kõige 
ennastohverdavamal viisil —, et nende jõuetus muutuks vägevuseks, ja siis on nende 
võim kord suurem teie omast, sest nende võim on parem ja õiglasem. 

Te kirjeldasite mulle siin, auväärne isa, väga täpselt, väga täpselt, milles seisab 
teie võim: see püsib ilmalikul võimul, kullal ja mõõgal. Te ütlesite, et teie võim teenib 
jumalat, kuid mina ütlen, et see teenib teie endi huve. Teie troone ja rahakassasid. 
Kuid ei tule teenida mitte kuldvasikat, vaid inimest, ja ei tule armastada võimu võimu 
pärast, vaid jällegi ainult selle tõttu, et inimesele head teha. Sest kuidas on meil 
võimalik armastada jumalat? Üksnes nõnda, et armastame inimest! Ja mis on maa 
peal sellest veel tähtsam? See armastus on ülim, aga kui jõuab kätte aeg, muutub 
armastus mõõgakski, sest ka Kristus ütles omal ajal: «Mitte rahu ei tulnud ma teile 
tooma, vaid mõõka.» 

Te kutsusite mind, auväärne isa, omade keskele tagasi pöörduma, kutsusite mind 
oma maise võimu ja kuulsuse uhkesse telki, mis hiilgab kullas ja karras, aga kus süda- 
metes valitseb tühjus ning kõledus. Kuid mina olen omade keskel, kelle kohta käivad 
Kristuse sõnad mäejutlusest: «Sellepärast ei pea teie mitte muretsema ja ütlema: Mis 
peame meie sööma? Ehk mis peame meie jooma? Ehk miska peame meie endid 


katma? Aga nõudke esiti jumalariiki ja tema õigust, siis seda kõike peab teile pealegi 
antama.» Ja selleks on mul vaja suurt alandlikkust, auväärne isa, et ma ei lakkaks 
õigust taga nõudmast; kus tarvis = armastusega, ja kus tarvis — mõõgaga. 

Niisugust alandlikkust vajan ma, auväärne isa. Ja ma loodan, et säilitan selle 
viimse hingetõmbeni, sest ainult see annab mulle jõudu ning võimsat tuge.» 

Zabarella seisis nagu kivikuju. Pettumus, millega segunesid löödud auahnus ja 
nukrus, röövisid temalt kõnevõime. Ja mida ta võiski veel ütelda? Selle elava kalju 
vastu osutus kõik asjatuks. 

Kardinal vahtis kangestunult Husile otsa. Ja kui ta vaatas niimoodi seda nägu enda 
ees, teravalt esiletungivate põsenukkidega nägu, lõikehaavaga sarnanevat suud, pikaks 
kasvanud juukseid ning habet ja aukuvajunud silmi, — meenus talle korraga puust 
nikerdatud Kristuse kuju, mida ta oli näinud oma teekonnal Konstanzi. Äkki näis talle 
selgeks saavat nii selle mõte kui ka... ilu! Ilu piinades ja kannatustes, ilu, millest oli 
täielikult läbi imbunud puunikerdaja kavatsus. Ka selle elava näo oli julmalt välja 
nikerdanud elu ise, viinud vormi ja sisu harmoonilisse kooskõlla. Ähvardavasse ning 
ilusasse ühtlasi. 

Nagu seal, nii oli siingi silmades kohutav trots ja koos sellega — ei, ta ei eksinud, 
nendes oli ka — kaastunne! Kaastunne!! Ja Zabarella teadis, et Hus tunneb kaasa 
temale, tema ülearususele ning tühisusele. 

Kardinal taganes tagurpidi ukseni, koputas, ja vangi-vaht avas ukse. Zabarella 
huuled laususid masinlikult midagi lahtiütlemisvormelist, mille kontsiil lubas Husile 
veel esitada ja mis on leebematest leebem. Siis tundis kardinal jala all uksepakku, 
pöördus kiiresti ümber ja lahkus. 

Kui Zabarella koju jõudis, vajus ta oma kirjutuslaua taha tugitooli. Peas ja 
südames valitses jäine tühjus, silmad vahtisid tardunud pilgul enda ette. Alles 
natukese 

aja pärast märkas ta valget paberilehte, mis lebas dokumentide kuhjal. Enne seda 
siin ei olnud. Zabarella võttis selle ükskõikselt ja heitis pilgu kirjale. Ta tundis ära 
Bianca käekirja. Teda läbis nõrk kergendustunne. Et kuidagi jälle endist tasakaalu 
leida, hakkas ta lugema. Ennäe, see on ju kiri Biancalt. . . Kardinali pilk libises üle 
esimeste ridade, siis aga hakkas ta juba kiiresti lugema: 

«Kui sa täna koju jõuad, ei leia Sa mind enam siit. Andesta, et ma ei vaevu otsima 
taktitundelisi sõnu, mille abil Sulle jutustada, mispärast ma ära lähen. Vormil on ju nii 
vähe kaalu, kui olen otsustanud nii suure tähtsusega sammu astuda! 

Kõigepealt tahan Sind tänada. See kõik, mida ma praegu oskan, tean ja mõistan, 
mida ma olen võimeline tähele panema ja endale seletama — seda kõike õpetasid 
mulle Sina. Sina tegid minust inimese, tõelise mõtleva, tundeküllase inimese. 
Üksipäini, selles keskkonnas, millest ma Sinu juurde tulin, poleks ma iialgi praegusele 
tasemele jõudnud. Ja seepärast poleks ma ka elust iialgi nii palju võtta osanud. Sa 
näitasid mulle elu kogu selle mitmetahulises ilus ja värvikuses. Sa õpetasid mind elu 
lahtiste silmadega vaatama. 

Samuti andsid Sa mulle tüki enesest oma tunnetes. Ei, ei, ma tean, et see oli ainult 
tükk, sest tervet Sa ei suuda anda. Kuid sellest ei taha ma praegu rääkida. See teeks 
mulle liiga suurt valu ja sellel ei ole midagi ühist asjaga, millest tahan Sulle rääkida ja 
pean rääkima. 

Ka selle eest tänan Sind, Francesco. Võib-olla peaksin tänulikkusest Sinu juurde 
jääma — aga ei, niisugune mõte on Sulle kindlasti vastuvõtmatu. See on liiga madal 
ja armetu, eks? Sina ju tänulikkust ei vaja. 


Kas pean Sulle ütlema, mispärast ma ära lähen? Olen veendunud, et ei. Sa tead 
seda isegi. Jälgisin Sind hoolikalt kogu selle aja, mille veetsin Sinuga Konstanzis. 
Tead, sellest päevast alates, kui Sa kardinal d'Ailly'ga Husist rääkisid. Iialgi ei unusta 
ma seda päeva. . . Ma nägin, kuidas Sa tujust ära läksid, nägin Su varjatud kurbust ja 
mõttesse vajumist. Ja sain aru, mis Sinus toimub. Mõistsin, et teed kokkuvõtet oma 
elust. Ja et Sa pole rahul. Et tunned — andesta —, et Sa ei lähe enam edasi. Ja mis 
veel hullem — et oled läinud mööda vale teed. See on küll kuhjaga täis veetlevaid 
ning huvitavaid tähiseid ja käänakuid, kuid see tee on eesmärgita, see on tarbetu tee. 
Ma 

nägin valuga, kuidas Sa said aru, et Sul pole jõudu sellelt teelt lahkuda, ajada 
ennast sirgu ja minna teises suunas, mis viib eesmärgi poole. 

Mul on Sinust kahju, hirmus kahju, vaene Francesco. Sest sellest hetkest peale, 
kui Sa sellest kõigest esmakordselt teadlikuks said, kaotas Sinu edasine elu oma 
mõtte. Sa ei saa enam ilust muretut naudingut tunda, iial ei leia Sa eneses enam nii 
palju jõudu, et võtta ette midagi sellist, mis täidaks Su elu tühjuse. Sinus peituv 'suur 
igavene tuli ei suuda iial kedagi süüdata, pärast igakordset lõõmatust tunned Sa alati, 
kui ülearune ja tarbetu on selline vuhvatus. Sest sa ei suuda millessegi uskuda ja sa ei 
suuda ennast jäägitult millelegi pühendada. 

Armastusest Sinu vastu oleksin nii meeleldi siia jäänud, et aidata Sind hetkedel, 
mis Sind ootavad. Kuid armastusest elu vastu — elu vastu, mida just Sina lasksid mul 
tundma ning hindama õppida — pean ma ära minema. On see egoistlik? Ei. See on 
ainult — vajalik. Ma pean ära minema, sest ma ei taha ega või rahulduda selle saatu- 
sega, mis Sind ootab. Ma pean nimelt — elama. Elama! Mitte ainult pealt vaatama, 
kuidas Sa lakkamatult ja igavesti ainult... pealt vaatad. Juba selle kõige pärast, mis Sa 
mulle oled andnud, millega Sa mind oled kujundanud, on mu kohus seda hoida 
tarbetu raiskumineku eest, on mu kohus seda levitada ja see uuesti elule tagasi anda. 
Ma ei tea veel kuidas. Võib-olla oma laste näol, keda ma tahan saada. Võib-olla ka 
teisiti. Kuid tunnen kahjuks surmkindlalt, et nii Sina kui ka mina — me oleme seni 
elult ainult võtnud. Selleks et ma võiksin tõeliselt õnnelik olla — õnnelik 
täisverelisest elust —, pean õppima ka andma. Tead — ennast ohverdama. Seda aga ei 
õpi ma Sinu juures iialgi. 

Ja seepärast — jumalaga.» 

Paberileht kukkus Zabarellal sõrmede vahelt, mis hakkasid ootamatult värisema. 
Tema suu, millel mängles tavaline irooniline muie, tõmbus kibestunud vaokeseks. Ja 
tema pea hakkas aeglaselt kõnkuma, üles-alla, üles-alla, nagu kinnitaks ta mingi 
erakordselt tähtsa asja puhul, et see on täiesti tõsi. 

Tema selja taga kustus aeglaselt päike, mille viimased kiired riivasid marmorist 
Veenust, lumivalget ja ilusat oma igavesti külmas ning surnud (täiuslikkuses. 

XIX ARVEÖIENDUS 


Juulikuu algul võimutses Konstanzis kõrvetav suvine leitsak. Päev päeva järel 
koorus koidupunast ühtemoodi särav helesinine pilvitu taevalaotus. Juba 
hommikupoolikul hakkas majaseintest ja katustest, mis olid päikesest kuumaks 
köetud, palavust õhkuma. 

Ainult frantsiskaanlaste kloostri müürid pidasid kõrvetavatele päikesekiirtele 
vastu. Sellesse kivipantserisse oli jäänud tubli tagavara talvisest maapinnast sinna 
imbunud külma ja kitsaste akende kaudu siseruumidesse tungiv leitsakuline õhk ei 
suutnud kivipõrandaid ega pakse seinu soojaks kütta. 


Leitsak ning jahedus asusid uuesti Husi nõrgestatud keha vastupanujõudu 
ründama. Ent nagu pahaloomuline kasvaja ei suuda areneda sureva rauga närtsinud 
kehas, nii ei suutnud ka valud nüüd Husi vapustada. Nendele oli jäänud vähe aega 
nagu hukkamõistetulegi, kõigest üksainus, viimane päev. 

Kindlasti kujuneb see päev kõige pikemaks: vangi teadvus ei hooli enam 
silmapilgust, millal valgus eraldub pimedusest — öö ja päev sulavad kokku üheks 
pikaks ärkvelolekuks. 

Aja venitab pikemaks mõttelend ja ruumgi muutub ääretuks, sest täna, Husi 
viimasel elupäeval, toovad mälestused tema kongi ammuseid sündmusi ja kaugeid 
inimesi, kellele ta peab veel palju asju ära seletama, kelle käest ta peab veel palju 
teada saama. 

Sinna kongi tuli Husi juurde veel kord ka kogu kontsiil, sedapuhku dokumendi 
näol, mille laskis üle anda kardinal Zabarella. 

Hus pidi jagu saama ka sellest kiusatusest. See polnud tõesti väike asi. Sest 
surmast pääsemine oli ju käeulatuses. Oma viimases ettepanekus läks kontsiil 
järeleandmise äärmise piirini. Hus pidi end lahti ütlema oma õpetuse nendest 
punktidest, mille puhul ta võttis omaks, et on neid kuulutanud. Kõigest ülejäänust — 
ja see moodustas enamiku —, mille kohta ta väitis, et see on valena tema arvele 
pandud, või et see on esitatud teisiti, kui tema seda mõtles, ei pea ta ennast lahti 
ütlema. Piisab, kui ta kinnitab vandega, et ei hakka tulevikus oma õpetust kuulutama. 

Suurtes joontes kattus see ettepanek nõuandega, mida talle ärakuulamisel oli 
soovitanud Rooma kuningas. Tollal oli ta selle tagasi lükanud — aga nüüd? Sellest 
ajast peale polnud midagi muutunud. 

Hus pani dokumendi käest. Kuid selle sõnad hoidsid teda siiski oma võimuses. Ta 
ei mõtelnud ettepaneku sisule; ta mõtiskles selle üle, missugusest tohutust vaeva- 
nägemisest räägib selle dokumendi olemasolu. Kontsiili vaevanägemisest sundida 
teda kõikide vahenditega lahti ütlema. Vangikongis ja ärakuulamisel katsuti seda teha 
kurjaga, nüüd katsutakse õnne leebusest täidetud lubadustega. Sest praegu pakuvad 
nad talle lahtiütlemise eest tõesti kõige kõrgemat hinda — elu. 

Eli: 

Ei, sellele ei tohi praegu mõelda. Elu on liiga suur aare, ta ei tohi oma tähelepanu 
selle ahvatlustele koondada. Sisaldab ju elu eneses nii palju imesid, mis vangilt juba 
ammu ära on võetud — võimalust ust avada ja väljuda, käia ilma jalaraudadeta, seada 
oma sammud paremat või vasakut kätt, nagu just tahad! Silmitseda haljendavat maad 
ja sinist taevast, silmitseda inimeste nägusid. Ja — kuulata inimesi, rääkida nendega! 
Mis aga on kõige oivalisem: elu lubab, et sa talle ise omalt poolt midagi juurde annad. 

Ei, sellele ei tohi praegu mõelda. Ei tohi mõelda täna, millal ta võib selle kõige 
vastu asetada vaid oma vaimu, mis piinleb vaevas ja üksinduses. Täna, kus kahaneb 
tema kehaline jõud võitluses mõttega lähenevast surmast. Sest viimseks tõendiks, et 
temas ikka veel elab elu, on asjaolu, et see elu ei lepi surmamõttega. Ta tahab elada! 
Elada! 

Aeg-ajalt kattub Husi laup higiga, siis jooksevad üle ihu külmavärinad, mis 
panevad lihased tõmblema. Süda peksab kord meeletult, kord ainult tuksub nõrgalt. 

Vahel paneb Hus käed palveks kokku ja tema suu kutsub appi pühakirja sõnu: 

«Ja saatan viis ta kõrge mäe otsa ja näitas talle maailma kõiki kuningriike ja ütles: 
«Kummarda mind ja see kõik on sinu!»» 

Siis nõrgeneb pikkamisi kohin kõrvades ja kujutluspildid reastuvad jälle 
sihikindlate mõtete kannul. 


Nüüd läheb Hus uuesti dokumendi juurde, silmitseb sellel leiduvat kahte sõna: 
«Ütle lahti!» Niipea kui magister 

siirdub oma isiku juurest oma ülesande juurde, kaob kiiresti isegi kehaline valu. 

Ütle lahti ja päästa oma elu. .. 

Ei, ei, neid kahte asja ei või ometi teineteisega siduda. Loomulikult on nad seotud, 
kuid ainult oma tagajärgede poolest, muidu mitte! Ainult tema vaenlased seavad need 
mõlemad seotult tema vaimusilma ette, seotult surma-ähvardusega, et teda hirmutada. 
Kuid nüüd peab ta kumbagi neist lahus uurima, nagu nad ka tegelikus elus teineteisest 
lahus esinevad. 

«Ütle lahti!» käskisid ja soovitasid mitme kuu jooksul sajad talaari kandvad ja 
kõrgete ametitunnustega ehitud kohtunikud. Nendega ta enam kõnelema ei hakka. 
Nüüd peab ta nõu nendega, kes andsid talle noorpõlvest peale õppetunde oma 
kannatuste, oma valude ja rõõmudega, alandlikkuse ja trotsiga, isegi oma vigadega, 
millesse neid tõukasid hädad ja ülekohus või siis pimedus, millega olid löödud nende 
abitud silmad. 

Tulge minu juurde, astuge lähemale, päris lähedale .. . Käsitöösell Martin oma 
kahe sõbraga, kelle nime ma ei tea, kuid kelle nägu ma ei unusta surmatunnini. Teate, 
surmatunnini, see tähendab homseni. Te olite veel nii noored, kui te minu eest siirite. 
Te asusite kusagil mu kuulajate hulgas, ma isegi ei tundnud teid.. . Tollal jutlustasin 
ma indulgentside müümise vastu. Te kuulasite mind ja tegite mu sõnade järgi. Ja 
maksite selle eest oma peaga. Mitte mina, vaid teie. 

Ja tule sina, päeviline Stepän, sul on veel teivas käes. Sa tulid joostes 
palgiparvetuselt, et minna kümnete omataolistega kaitsma minu Betlemma, kui 
peapiiskopi palgasõdurid seda laastata ja sulgeda tahtsid. 

Siin olete teie, mullatöölised Püha Vituse viinamäelt; teid vedasid minema ja 
nottisid maha Meisseni palgasõdurid! Näete, mässulised aadlikud kutsusid 
meissenlased kohale, et nende abiga Väclav TV-It Prahat ära võtta. Hiljem jõudsid 
aadlikud kuningaga kokkuleppele, kuid teid see surnuist enam ei äratanud. 1 

Ja siin oled sina, sünge väikeaadlik, keda ma nägin sageli Betlema pinkidel 
istumas. Siis läksid sa Poolasse sõ- 

1 Oma valitsusajal (1378—1419) tuli Väclav TV-1 mitu korda sõdida tšehhi 
suuraadliga. Aastal 1401 ulatus see võitlus isegi Praha müürideni. Halastamatu 
laastamisega paistsid silma just Meisseni markkrahvi sõdalased. — Tõlk. 

dima. Kuningas saatis su sinna, et sa koos teistega aitaksid Saksa Ordu rüütlitel 
Poolamaad alistada. Kuid te pöörasite mõõgad rüütlite vastu. ' Kui sa tagasi jõudsid, 
olid ühe silma lahingutandrile jätnud, kuid tõid kaasa midagi hoopis tähtsamat: su pilk 
oli muutunud nii teravaks, et sellest peale tundsid sa alati ära õige poole, mida vaja 
kaitsta. 

Ah... ema! Mu ema! Kas sa näed oma poega? Sa vaikid, kuid mul kõlavad ikka 
veel kõrvus sõnad, millega sa nii sageli oma jutu lõpetasid: «Andku jumal, aamenf» 

Aga sina, rätsep Poläk, sa ütlesid, et ei näe mind enam elavana. Tead, tookord, kui 
ma alustasin teekonda Konstanzi. Kuid ometi me näeme teineteist. Vähemalt mina 
näen sind hästi. Ja ka sinu naabrit Marekit, kelle luud-liikmed raekoja piinakambris 
puruks murti, kui ta linnanõunike ebaõiglust hakkas paljastama. Ma näen ka ühe- 
käelist kalurit Jüzat; teine käsi raiuti tal otsast, kui ta talvel näljas oli ja pagari putkast 
endale leiba võttis. Näen sindki, Kuba, sinu nelja lapsega, keda sa nii väga armastasid. 
Teile kõigile piisas ühest sügisesest külmetamisest, sest te olite alatoitlusest kurnatud. 


Lõikusest saadik ei leidnud sa tööd ja kolme päevaga oli teil-kõigil lõpp. Sinagi oled 
siin, ustav Jira, sinagi, Johanka. .. 

Teid on üha rohkem, te tulete mu juurde igast kandist. Niisketest keldritest, 
agulist, kus taudine sooõhk külma ja tuulega teie laudonnidesse tungib, te tulete siia 
vangikongidest ja häbipostide küljest, töökodadest ja ehitustelt, kus te tassite palke ja 
kive uhkete kirikute jaoks, te tulete Lõuna-Tšehhia põldudelt, küladest ja väikeaadlike 
linnus-test, mis vaaguvad hinge Rožmberkidest suurnike lämmatavas pigistuses. Koos 
teiega tuleb siia põllumulla lõhn, teie töö abil viljakandvaks muudetud maa lõhn, koos 
teiega tulevad metsade varjud, pärnade mesine aroom ja mesilaste sumisemine. Kogu 
minu ja teie kodumaa tuleb koos teiega. Siia — minu juurde. 

Ja mina, kes ma tahtsin teie käest küsida, kas ma võin lahti ütelda, ma ei küsi seda. 
Juba ammu ütlesite te mulle kõik. Juba ammu andsite vastuse. 

Kuidas ma võiksin? 


1 Jan Žižka, kellest on siin jutt, võttis aastal 1410 Poola vägede ridades osa 
Grünwaldi 'ahingust. Saavutatud võidu puhul saatis Hus Poola kuningale 
õnnitluskirja. — Tõlk. 

Lahti võib ütelda ainult sõnadest, kuid see ei tähenda midagi. 

Ma ei või ennast lahti ütelda teie hädadest ja kannatustest, mis tõesti olid ja on 
olemas. Ja sõnad ei ole ju midagi muud kui hääl, mille just need olemasolevad hädad 
minu suust kõlama on pannud. 

Kui ma kruusi vastu kivi puruks löön ja hüüan: «Näe, tegin kruusi katki!» — 
millest võin ma end siis lahti ütelda? Võin ainult need lausutud sõnad tagasi võtta, 
kuid kildudeks löödud kruus jääb endiselt maapinnale vedelema. 

Nõnda on löödud puruks teie hing, rõõm, armastus ja elu. Mina oma sõnadega 
väljendasin ainult kannatajate valu ja nimetasin õige nimega türannide kuritegusid. 
Endiselt jäävad haavad teie kehasse ja teie südamesse. Iialgi ei saa keegi ennast 
nendest lahti ütelda! 

Valede kassikulla varjus, mis niisugust lahtiütlemist kataks, reedaksin ma teid. 
Sest ma salgaksin teid ära nagu Peetrus Kristuse. Ma salgaksin ära kõik selle, mida te 
õpetasite mulle oma eluga, millele mina oma sõnadega ainult vormi andsin. Ja minu 
sõnadest ammutasite omakorda jälle teie virgutust, jõudu ja usku inimesse. Kuidas 
võiksin ma seda teilt nüüd röövida? Aga oma sõnu maha salates teeksin ma just seda. 

Miks ei saa minust aru auväärsed isad, kes ütlevad, et ma olevat sõge ning 
parandamatu? Kui nad tõestavad mulle, et käsi, mis piitsaga nüpeldab inimese turja, ei 
ole süüdi seljale tekkinud verises vorbis, siis ei hakka ma seda kätt sõitlema. Sest 
kogu oma elu jooksul ei ole ma midagi muud teinud. 

Kogu oma elu jooksul ei ole ma midagi muud teinud kui ainult seda kuulutanud. 

Vabalt hingava Husi rind tõusis ja vajus rahulikult ning rütmiliselt. Nüüd oli kõik 
selge. Ilmne ja selge. 

Ja ometi ei saanud sellest aru kõik need targad, kogenud ja kavalad kirikuisad. 
Nad ei tahtnud aru saada. Veel enamgi: nad ei julgenud aru saada! Sest ka nemad olid 
elujanused, ent kuidas sundida siis elu vabatahtlikult ning teadlikult iseenese vastu 
kätt tõstma? 

Seepärast nad ei julgenudki aru saada, miks ta lükkab tagasi pimeda alistumise 
käsule ja miks ta tahab, et nad teda veenaksid. Nõnda oleksid nad pidanud koos 
temaga kõige sügavamate juurteni tungima, kus oleks ilmsiks tul- 

nud põhjuste ja tagajärgede seos, seos, mis oli nende valitsemisele nii hädaohtlik. 
Nad eelistasid jutlustamist pimestatud silmadele ja kurdistatud kõrvadele. Nad 
eelistasid kõrvalekaldumist teelt, mida näitas inimestele pühakiri. Mis see luges, et 
piibel oli aluseks nii talle kui ka tema kohtunikele? Kohtunikud ei julgenud tema 
sõnadest tulenevaid järeldusi ja õigeid otsuseid vaagida. Selle asemel 
võtsid nad tarvitusele käskivad sõnad, oma ilmaliku võimu ja oma vägivalla seaduse 
sõnad. 

Päev kaldus juba õhtusse, kui vangivaht juhatas Husi kongi Chlumi isanda Jani, 
Dubä isanda Väciavi ja Praha magistri Jan Kardinali. 

Kõik andsid Husile kätt. Nende käepigistused olid tugevad ja tummad, sest nende 
kaudu leidsid väljenduse nii tervitus kui ka jumalagajätt; = selleks polnud sõnu vaja. 

Siis võtsid nad tema ümber istet ja ta vaatas igaühele kordamööda otsa ning 
naeratas, et neid lohutada. Ta polnud nende tulekust üllatatudki, ehkki seni polnud 
tema sõpradest kedagi tema juurde lastud. Tänane päev oli ilmselt erandlik päev... 
homse tõttu. 

See oli Chlumi Jan, kes pidas siiski vajalikuks selgitada, mida Hus ei 
kavatsenudki pärida: 

«Ega nad oleks meil tulla lubanud, kui nad ei arvaks, et see nende eesmärgile 
kasuks tuleb. Nad palusid meid, et meiegi katsuksime sind pehmeks rääkida. Muidugi 
ei mõtlegi me seda teha, kuid kasutasime võimalust, et sind näha.» 

Hus noogutas: 

«Kui te oleksite ka ütelnud, et te mind keelitama ei hakka — ma arvan, et nad teist 
seda nagunii ei usu —, oleksid nad ise teid palunud, et te ikkagi läheksite. Nad 
loodavad, et juba teie nägemine murrab mu vastupanu. Nad teavad, et ma teid 
armastan ja et te oma siinolekuga meenutate mulle kodumaad ja igatsust selle järele. 
Need kirikuisad on väga suured kiusajad ja tahavad teidki kiusamisvahenditeks 
muuta. Kuid meid ei tohi sõprade nägemine ometi nõrgestada? See peab meile ainult 
veel rohkem jõudu andma. Kuigi üksnes viimseks teekonnaks.» 

Sõbrad said aru, et nende sõnadega aitas Hus tegelikult neid. Ja abi nad vajasidki. 
Nende huuled olid kõvasti kinni pigistatud ja sõrmed puupinkide servade ümber 

krampunud. Neil oli tunne, et pisarad, mida nad kõigest jõust tagasi hoiavad, 
voolavad neil tulikuumadena üle kggu keha. Ehkki nad püüdsid kivikõvad olla, valdas 
neid raudseid mehi suur kurbus ja trots. 

Siis hakkas Dubä isand Väclav rääkima Sigismundist, viis jutu teemale, mis 
ainukesena veel suutis sügavat meelehärdust nii' kohutavaks raevuks muuta, milleks 
inimene üldse on võimeline. Ta rääkis kuninga reetlikkusest, ikka ja jälle tuli ta tagasi 
selle väärtusetu paberilipaka juurde, milleks osutus kuninga kaitsekiri. Samuti rääkis 
ta Sigismundi sõnadest, mida ta oli pärast ärakuulamise lõppu frantsiskaanlaste 
kloostris juhuslikult kuulnud. Alles nüüd muutus tema hääl tugevamaks, kui ta 
ähvardavalt lausus, et neid kuninga sõnu peavad kuulma kõik kogu Tšehhi 
kuningriigis ja et neid ei andestata talle iialgi. Need sõnad taovad tšehhid kord 
Sigismundile mõõgateraga kõrri tagasi. 

Kui Dubä Väclav oli lõpetanud, ei maininud Hus kuningat enam poole sõnagagi; 
praegu ümbritsesid teda sõbrad ja ta mõtles neile. Ta tänas neid selle eest, et nad olid 
kogu Konstanzis oldud aja jooksul teda aidanud ja tema eest isegi siis seisnud, kui 
prelaadid ärakuulamisel tema peale karjusid. 

Chlumi Jan tundis end kohustatud olevat aru andma, mida nad tollest saadik Husi 
saatuse kergendamiseks olid ette võtnud, kuid Hus lõi käega: 

«Meie lühike kohtumisaeg kuulub meile. Räägime parem teist.» 


Aadlikud lasksid pea norgu ja jäid vait. 

Hus tõusis, astus Chlumi juurde ja pani käe tema õlale. See puudutus sundis ka 
isand Jani istmelt püsti tõusma. Nüüd seisid mõlemad Janid nii ligistikku, et peaaegu 
kuulsid teineteise südametukseid. 

Hus naeratas: väike mees seisab koguka laiaõlalise aadliku vastas. Ometi näis 
Chlumile, et tema vaatab magistrile alt üles. 

«Tunnista, sõber,» lausus Hus leebelt, «et sul on veel midagi südamel.» Ja kui 
Chlum vaikis, jätkas Hus: «Ma ütlen selle sinu eest välja. Sa tulid siia lootusega, et 
võibolla leidub siiski mõni võimalus, kuidas ma saaksin oma elu päästa. Ja tahad 
minult nüüd küsida, kas pole mingit teed ausaks taganemiseks.» 

Chlumi Jan, kahvatu ja huuled võbisemas, noogutas pead. 

«Ma mõistan sind, sõber.» Husi hääl oli lausa valutekitavalt sõbralik. «Usu mind 
ja ära kurvasta: ma ei või. Sa ei taha ju — just sellepärast, et sa mind armastad —, et 
ma reedaksin kõik need, kes mind meie kodumaal uskusid? Kes andsid mulle tarkuse 
ja jõu, milleta ma ei oleks see, kes ma olen. Kujutle, et ma olen nende poeg, ja sa 
jõuad tõele äärmiselt lähedale. Ja mõtle nüüd: kas võib siis reeta isa? Kas see oleks 
veel mingi elu, mis on ostetud tuhandete isade reetmise hinnaga! 

Mõtle, missugusesse segadusse ma nad oma lahtiütlemisega viiksin. Kui ma oma 
sõnadega neil silmad avasin, siis kataks mu lahtiütlemine need uuesti halli kaega. 
Vähemalt ajutiseks. Kuid meil kellelgi pole õigust aega raisata, kui tõttame paremat 
maailma looma. 

Lõpuks, mu sõbrad, mu kallid ja nii lähedased sõbrad, palun ma teilt andestust. 
Sest homme — vastu oma tahtmist — pean ma teid kurvastama.» 

Siis embas magister kõiki ja nad asusid kiiresti minekule, näod kõrvale pööratud. 
Kongi põrand põrus nende sammudest. 

Ainult magister Kardinal pöördus ukselävel ümber, kõhkles hetke ja küsis siis 
Husilt väriseva häälega, kas see ei sooviks teda natuke aega kuulata. 

Hus tajus tema hääles suurt meeleheidet; ta kuulis küll sõbra sõnu, kuid veelgi 
rohkem õpilase anuvat palvet, kes oma meeleheites põgeneb õpetaja juurde. Tõesti, 
see, kes teda praegu aidata tahtis, vajas ka ise abi ja seda ei võinud talle keelata. 

Hus noogutas. Noor professor jooksis kiiresti tema juurde ja Hus suutis viimasel 
hetkel takistada Kardinali põlvili langemast. 

«Rahune, vend,» ütles Hus. «Vaata mind. Ma olen rahulik, ehkki su nimeks on 
Kardinal, minul aga on kardinalidega halvad kogemused.» 

Kuid Jan Kardinal laskis Husi lohutava nalja kõrvust mööda ja hakkas kõike 
hingesse ladestunut välja puistama: ütelgu Hus end lahti! Ütelgu elava jumalanimel 
end lahti kõigest, mida ta on kuulutanud! Ega ta sellega tõde ära salga! Vastutus 
valevande eest ei lange ju mitte temale, vaid tema kohtunikele, kes teda selleks 
sunnivad! Kas ei päästnud püha Paulus end põgenemisega märtri 

458 

surmast, et jätkata tõe teenimist? Et jätkata tõe teenimist! 

«Oma vaidluses apelleerisid sa Kristusele!» Magister Kardinal peaaegu karjus 
juba. «Niisiis joo tühjaks ka see kibedusekarikas, võta kanda näilise lahtiütlemise 
häbi. Kuid tuleta meelde, et just Kristus ise ütles: «Ja sulle saab osaks veel ägedamalt 
usu eest võidelda.» Sa pead ennast hoidma suure võitluse jaoks, mis nüüd alles algab! 
Kuidas see kõlbab, et sa vabatahtlikult surma minnes lahkud võitlejate ridadest?» 

Sedapuhku lõi Hus surnukahvatuks: 

«Kallis poeg, oma armastuses mina vastu oled sa hullem kiusaja kui saatan.» 


Ah, kui kirjeldamatult valus oli näha korraga enese ees lähenevat võitlust ja ometi 
pidi enne seda — mõõga käest viskama! Jumal küll, missugune kohutav kiusatus, kui 
need pühad argumendid ähvardasid viimsedki kõhklused äärepealt üles kaaluda. See 
õnnetu Kardinal oskas nii meeleheitliku täpsusega just Husi kõige tundlikumat kohta 
tabada! Kardinal. . . Higist nõretav ning minestuse piiril viibiv Hus toibus pikkamisi. 
Kardinal ja kardinal! Esimene kiusab heaga, teine kurjaga. Ja siiski saavad mõlemad 
ühe ja sama vastuse. Ja nõnda lausub ta nüüd Kardinalile, kes ei kanna 
kardinalimantlit: 

«Kui sa vale abil võiksid kogu maailma päästa, ei tohiks sa ka siis valet kasutada. 
Nõnda ei või lunastada seisukohti, mis on meile pühamatest pühamad.» 

Hetke pärast olid sõbrad lahkunud. Veel ikka nägi ja kuulis Hus neid oma kongis 
viibivat, ehkki nad kõndisid juba mööda Konstanzi tänavaid. 

Nad lahkusid kurvalt ja neis pesitses sünge viha tema kohtunike vastu. Oma 
vaimus nägi Hus, kuidas nad kord kodumaale tagasi jõuavad, kuidas nad oma viha 
ning trotsi kaasa viivad ja kuidas viha ning trotsi leidub ka nendes tuhandetes 
inimestes, kelle keskele tema enam ei pöördu. 

Korraga valdas Husi ähvardav eelaimus hävitavast tormist, mis puhkeb, kui teda 
enam elavate kirjas ei ole. Ta nägi oma sõnu lihaks saavat tuhandete rusikate ja tuhan- 
dete mõõkade näol. Ta nägi ristisõdalaste salku, kes jooksevad tormi, et neid sõnu 
välja juurida. Ta nägi verd, tulelõõma ja suitsu, mis mähib endasse tema kodumaa ja 
võib-olla terve maailma. Kogu seda häda, hävingut ja hu- 

katust võiksid need, kes valitsevad maailma mõõga ja kulla abil, vabalt ära hoida, 
kui nad taipaksid, et need kaks vahendit neid ei kaitse, kui nad taipaksid, et juba 
praegu viibivad nad surma võimuses, et nad ongi juba surnud, ilma seda teadmata. 
Kuid nad lükkavad seda hetke viimse hingetõmbeni ja mis tahes kohutava hinna eest 
edasi. Sest nad ei taipa, nad ei või ega tohi taibata, sest nad ei suuda oma kullast 
loobuda ega oma relvi maha panna. Nõnda tuleb need neil võitlusega käest võtta. Ei 
piisa ühest lahingust, võit saabub alles pika ohvriterohke verevalamise järel. Ja tema, 
Husi märtrisurm kiirendab ning sütitab selle võitluse puhkemist ja vana maailma 
hävingut. Kui ta lahti ei ütle, siis on ta esimene, kes ennast ohvriks tuues torkab 
põleva pirru valmisseatud puuriita. 

Ja praegune palavikuline hirmusööst on viimane, mis teda veel ründab. See vaibub 
kiiresti. E1, kõik läheb nii nagu vaja. Samuti mõlgutas ta mõtteid ka tookord, kui pidi 
Kozi Hrädekis otsustama, kas jääda rahulikult kodumaale sealse prohvetina väikeses 
mastaabis oma head tööd tegema või tuua oma Õpetus siia Konstanzi kontsiilile kogu 
maailma silma alla. Ta otsustas ja otsustas õigesti. 

Ja nüüdki otsustas ta õigesti. Pole suuremat inimlikku kurbust kui kurbus valatud 
inimvere pärast, kuid võitluseta ei saa maailma muuta. 

Õhtu uppus juba pimedusse. Vangivalvur, kes tõi Husile viimse õhtusöögi — täna 
lisandus kõigele sõna viimne! —, tuletas meelde, et Hus võib endale pihiisa paluda. 

Sel hetkel meenus Husile, mis ta oma elu järelejäänud tundidel veel korda tahtis 
saata. Mainitud võimalustki pidi selleks kasutama. 

Ta palus vangivalvurilt: lasku piiskop Wallenrod Stepän Päleš siia tulla. Tollele 
mehele tahab ta pihtida. 

Kui vangivalvur oli lahkunud, sõi Hus õhtust jja võttis siis istet, et veel viimast 
kirja kodumaalastele kirjutada: 

«Magister Jan Hus, jumala teener, kõikidele ustavatele tšehhidele. 

Tunnen rõõmu sellest ajast, mis mulle on jäänud, sest saan teile veel selle kirja 
kirjutada. Palun teid, ärge kohkuge, kui kuulete minu surmast. Ärge mõtelge minule 


kui surnule, vaid kui elavale, sest ma elan edasi teie tegudes. Seepärast soovin teile 
eelkõige, et te üksteist armastaksite ja ustavalt seisaksite jumala tõe eest. Ärge laske 

ennast vaenlaste ähvardustest ja käskudest kohutada: nad lendavad laiali nagu 
koiliblikad ja purunevad nagu ämblikuvõrk. Ärge kartke ka valusid ega kannatusi. 
Sest kirjutatud on: «See, kes tahab minu järel käia, salaku ennast ära, võtku oma rist ja 
järgnegu mulle.» Uskuge, ka mina ei taandunud vaenlaste ähvarduste ees ega ütelnud 
ennast lahti oma õpetuse ainsastki seisukohast. 

Teie endi maapealse heaolu nimel palun ma teid, aadlikud, et te oleksite vaeste 
vastu armulised ja valitseksite õiglaselt oma alamate üle. Palun pürjeleid, et. nad 
õiglaselt kaubitseksid, ja käsitöölisi, et nad oma tööd hästi teeksid. Palun magistreid, 
et nad oma õpilasi innukalt õpetaksid, ja palun õpilasi, et nad õpetajaid kuulaksid. Kui 
te üksteist armastate ja aitate, siis annate niimoodi kõik tunnistust oma armastusest 
jumala vastu. 

Siis on mul teile omalt poolt kaks palvet: Ärge unustage mu kallist Betlemma, 
kõlagu seal ikka jumalasõna. Ja siis, võtke pärast kodumaale jõudmist tänu-tundes 
oma perre Chlumi isand Jan, Dubä isand Väclav ja teised, kes kaitsesid mind siin 
ustavalt, sageli ihuüksi, Rooma kuninga ja kogu kontsiili vastu, kus mind ainukestena 
toetasid veel mõned poolakad. Oo, kui te oleksite näinud seda kirikukogu, kes nimetas 
ennast kõige pühamaks ja peale selle veel ilmeksimatuks! 

Kuid ärgem mõtelgem enam halvale, mis on meil seljataga, vaid mõtelgem heale, 
mida toob meile igavene elu, kui me seda pälvime. 

Ma jätan teiega jumalaga. Paluge minu eest, nagu palun mina teie eest siin 
vanglas, seistes juba maise elu piiril. Ma loodan, et homme saabuv surm teeb mind 
patust puhtaks ja et armuline jumal ei leia minus mingit ketserlust. Aamen.» 

Hus pani sule käest, kuid veel kaua silmitses ta kirja. Neid ridu hakkavad uurima 
nende pilgud, kes seda kirja kodumaal loevad. Seal kohtuvad nende pilgud tema pilgu 
jäljega. 

Hus ei teadnud, kas ta oli väsimusest suigatanud või liiga sügavalt mõttesse 
vajunud, ent korraga ta märkas, et tema ees seisab Päleš. 

Nõrgalt valgustatud kongi hämaruses muutis must talaar Päleši piirjooned 
ähmaseks. Ta seisis liikumatult, käed mantli voltidesse peidetud, pea langetatud. 

Hus silmitses teda kaua-kaua. Siis hakkas ta Päleõiga rääkima ja kõneles temaga 
kaua-kaua ilma suud avamata. Viimaks ei talunud Päleš enam lõputut vaikust ja küsis 
rõhutud häälel, mis tahtis otsekui kõrvale põigelda ja peitu pugeda, mis suust vaevalt 
kuuldavale tuli: 

«Mis sa minust tahad, magister?» 

Alles nüüd hakkas Hus kuuldavalt kõnelema, nagu oleksid Päleši sõnad tema 
hingesügavuses toimuva vestluse iseendaga pinnale tõstnud, kus juttu juba ka kuulda 
võijb: 

«Tahtsin sinult paluda, et sa mulle andeks annaksid ... » 

Palee tõstis kohkunult pilgu. 

«Me vaidlesime sageli,» jätkas Hus, «ja mõnikord läksin ma väga ägedaks. Tean, 
et kord — siinsamas türmis — ütlesin ma, et sa moonutasid mõningaid minu 
seisukohti. Ma nimetasin sind võltsijaks. Ma ei taha niimoodi. . . lahkuda. Palun, anna 
mulle andeks.» 

Jõllis silmi vahtis Päleš Husile otsa. Teda valdas kange tahtmine ümber keerata, 
põgeneda, otsekohe, selle inimese, tema pilgu ja sõnade eest pakku joosta. Kuid jalga- 
des polnud jõudu, ta ei suutnud end liigutada, seisis nagu põranda külge naelutatud. 


Korraga ümbritsesid, piirasid, ründasid teda kõik need sõimusõnad ja needused, 
millega ta Husi iganes oli üle külvanud. Ja Hüs ütleb talle... Ei, see pole, see ei või 
olla inimene, see peab olema kättemaksev saatan; ainult saatan võib seda ütelda ja 
peabki ütlema. Saatan! Saatan! Päleš karjus selle sõna magistrile: 

«Saatan!» 

Ja vaikselt, väga vaikselt vastas talle Hus: 

«Ma ei ole saatan, olen ainult inimene. Ja sinagi oled inimene, ja sinagi oled inimene. 
Sul on raske. Juba väga pikka aega on sul raske. Ma teadsin seda ja seepärast kutsusin 
su siia. Sõber Stepän, kas ma saan sind kuidagi aidata?» 

Korraga hakkas Päleši hingest nagu imeväel kaduma kogu äsjane talumatu 
ahistus, õudus ja hirm. Kehasse ja südamesse tungis rahulik vabanemistunne. 
Pikkamisi ja leebelt nagu kuivanud mullale langev udu. See kestis ikka veel, ikka veel 
— kuni Päleö järsku taipas, millest see oli tingitud. Millest ja kelle poolt! Siis paiskus 
tema rinnast kramplik nutt, ta pöördus ümber ja põgenes, põgenes ülepeakaela ... 

Kindlasti on südaöö juba ammugi möödas. Hus on ärkvel, kõnnib väikeses kongis 
edasi-tagasi või istub, selg va»6tu seina nõjatatud, ja vaatab avasilmi pimedusse, sest 
pird on ammugi söeks põlenud. Korraga puudutab ta käega tahtmatult suud ja leiab, et 
ta naeratab. 

Ja miks ei peaks ta naeratama? 

Kas pole talle osaks saanud kaks suurimat kingitust: vabadus ja inimeste 
armastus? 

Jah, ta on vaba, ehkki need, kes mõtlevad oma võimutäiuses, et vabadus tähendab 
voh teha seda, mida nad ise heaks arvavad, panid ta vangi. Kuid tema on vaba selle 
sõna tõelises tähenduses, nagu inimene, kellel on voli vabalt otsustada jumalale 
meelepäraste ülesannete täitmise üle, sest nõndaviisi teenib ta inimest ja inimese 
heaolu. Temalgi oli voli vabalt otsustada ja ta kasutas seda, langetas otsuse. 

Ja veel — ta pole üksi. Tema pole üksi, nagu on ja jäävad üksi kõik need, kes on 
ennast ise oma võimu süngesse türmi vangi pannud. Kui palju inimesi on temaga! Kui 
palju tuhandeid! Kümneid tuhandeid! Ta jäi tugevaks seepärast, et need kõik on 
temaga, ja selle maailma vägevad kogu oma võimuga on nii lõpmatult nõrgad ja 
armetud, sest nad kõik on tegelikult ihuüksi. 

Hus naeratab pimedusse, sest temale on see täis valgust. 

See valgus on tugevam koidukumast, mis hakkab öö-videvikust läbi tungima ja 
langeb kõigepealt lahtiütlemisdokumendile; viimane lebab pooleks käristatult laual. 
See valgus on tugevam kui päev, mis läheneb, läheneb ja läheneb, kuni päike lööb 
linna kohal täie jõuga särama. 

See päev on kuues juuli. 


MÄRKUS 


Keskaegse inimese ainsaks sõnavaraks oli religioossete väljendite terminoloogia. 
Selle piibelliku sõnavaraga väljendas ta oma vaateid, oma filosoofiat. Siiski võib täna- 
päeva lugejale näida, et mitmed Husi vaated ja seisukohad, nagu need käesolevas 
romaanis esitatud, on mõnevõrra liiga modernselt ja tänapäevaste arusaamade koha- 
selt kõlama pandud. Näiteks Husi vaated inimese vabaduse kohta, Husi käsitus kiriku 
poliitika ja selle materiaalse baasi seotusest jne. Seepärast on tarvis selge sõnaga 
rõhutada, et kõik Husi vaated ja seisukohad, deviisid ja teesid, olgu need siis 
väljendatud tema sõnade, mõtete või tegude kaudu, tuginevad alati .rangelt allik- 


materjalidele, milleks olid Husi teosed, jutlused, kirjad, ülikoolis promotsioonidel ja 
dispuutidel ning lõpuks Kons-tanzis ülekuulamistel avaldatud mõtted. 

M: V.K. 

JÄRELSÕNA 

Tšehhi rahvuskangelase Jan Husi (1371—1415) biograafia ei sisalda kirevaid 
seiklusi, duelle ega keskaegset eksootikat. Tema lühike elu möödus jutlustajana 
Prahas ja Lõuna-Tšehhias. Järgnesid vangikong Konstanzis ja surm tuleriidal. Ja siiski 
oli Husi elu kangelastegu, mis sooritati maa- ja linnakehvistu parema tuleviku nimel. 
See kangelastegu sööbis Husi pooldajate mällu ja südamesse. 1419. aastal alanud 
revolutsioonilisest liikumisest osavõtjad hakkasid end nimetama hussiitideks. Peaaegu 
kakskümmend aastat võitlesid nad, relv käes, õiguse eest luua uus ühiskond, kus 
poleks kohta rõhujatel. Esmakordselt maailma ajaloos, kuigi vaid lühikeseks ajaks, 
tegid taboriidid (kõige radikaalsemate sotsiaalsete muudatuste eest võitlejad hussiitide 
hulgas) teoks põlise unistuse klassideta ühiskonnast. Tolleaegsetes oludes aga 
puudusid eeldused nii murranguliste sotsiaalsete ümberkorralduste 
konsolideerimiseks. Sellest hoolimata vapustas hussiitlik revolutsiooniline liikumine 
tugevasti kehtivat feodaalset korda Euroopas. Hussiitlikud ideed elasid edasi tšehhi 
rahva hulgas ka järgnevatel sajanditel, kujunesid selleks revolutsiooniliste 
traditsioonide allikaks, millest ammutasid jõudu nii ülestõusnud talupojad, 
töölisliikumine kui ka Tšehhoslovakkia Kommunistlik Partei. Pärast töölisklassi 
võimuletulekut Tšehhoslovakkias 1948. aastal rõhutas Klement Gottwald 
sotsialistliku ühiskonna ülesehitamise ja hussiitliku traditsiooni tugevat sidet. Ta ütles: 
«Kui meie rahvas on kunagi uuesti lähenenud oma hussiitliku perioodi hiilgeaegadele, 
siis sünnib see just tänapäeval.» 

Sotsialistlik Tšehhoslovakkia on oma rahvuskangelase paljud unistused 
tegelikkuseks muutnud. Samuti kannab rahvavõim hoolt Husi mälestuse 
jäädvustamise eest. 1954. aastal restaureeriti Betlema kabel, kus magister omal ajal 
jutlustas. Iga aasta 6. juulil, Husi surmapäeval, süüdatakse kogu maal lõkked. 
Tšehhoslovakkia Teaduste Akadeemial on käsil Husi «Kogutud teoste» 
väljaand- 

mine. Magistri elu ja loomingu uurimine marksistliku ajalookäsituse 
seisukohtadelt on avanud mitmeid uusi aspekte, näidates Husi suurt võitlust selle 
tõelisel kujul. 

Uusimad uurimused kinnitavad eelkõige Husi tihedat sidet lihtrahvaga. Pärinedes 
vaese talupoja perekonnast, mõistis ta väga hästi maa- ja linnakehvikute hädasid, keda 
rõhusid nii feodaalid kui ka sakslastest koosnev linnapatritsiaat. Teravatest sotsiaalse- 
test, poliitilistest, rahvuslikest ja kiriklikest vastuoludest lõhestatud Tšehhi 
kuningriigis aga kuulus suurima ekspluateerija «au» siiski katoliiklikule 
vaimulikkonnale. Kiriku käes oli kolmandik kõikidest maavaldustest, kirik kurnas 
halastamatult tšehhi rahvast, pidurdas hariduse, teaduse ja kunstide = arengut. 

Oma jutlustes astus Hus teravalt välja katoliku kiriku vastu ja nõudis selle 
reformeerimist. Senised käsitlused on kujutanud Husi selles tegevuses põhiliselt ainult 
inglise õpetlase John Wiclifi seisukohtade propageerijana. Viimaste uurimuste 
valgusel aga ilmneb selgesti, et Hus oli palju rahvalähedasem võitleja kui tema ingla- 
sest õpetaja, et Hus ei piirdunud teoreetiliste filosofeeringutega, vaid taotles mõtete 
teokstegemist praktikas. Inglise talurahva-sõjast osavõtjate enamik ei teadnud Wiclifi 
teostest midagi, Husi teosed aga olid kogu hussiitliku liikumise allikaks ja toeks. Ja 
lõpuks ei astunud Wiclif iialgi avalikku võitlusse kirikuga, nagu tegi seda Hus, algul 
Tšehhimaal, hiljem Konstanzi kontsiilil. Otsustas ju Hus sõita kirikukogule 


sellepärast, et uskus oma argumentide jõusse, kuid samuti oli ta jõudnud 
veendumusele, et tema võitlus pole ainult eraasi, vaid kogu tšehhi rahva võitlus 
parema tuleviku eest. 

Husi tähtsus seisab eelkõige selles, et oma teoste ja mehise eluga lõi ta ühise aluse 
kõikide nende ühiskondlike rühmituste ideoloogiale, kes kiriKu ja suurfeodaalide 
vastu välja astusid. Ehkki Hus iialgi ei nõudnud feodaalse korra täielikku 
likvideerimist, vaid ainult senise ekspluateerimise leevendamist, sisaldas tema õpetus 
siiski ka neid elemente, millest hussiitliku liikumise ajal tehti vägagi revolutsioonilisi 
järeldusi. 

Et Husi elu juba möödunud sajandil paelus tšehhi kirjanikke, on muidugi igati 
mõistetav. Silmapaistvate teoste loomiseks sellel teemal aga puudusid tingimused. 
Ühelt poolt ei suutnud tšehhi kodanlik ajalookäsitlus peale idealistlike 
kontseptsioonide midagi anda, teiselt poolt aga pidas Austria tsensuur Husi 
meenutamistki ebasoovitavaks nähtuseks. Näiteks töötas poeet-demokraat Karel 
Sabina 1840-ndatel aastatel oma romaani «Hussiidid» kuus korda ümber, ja kuus 
korda andis tsensuur kirjanikule tema manuskripti tagasi. 1848. aasta revolutsiooni 
tõttu õnnestus Josef Kajetän Tylil lavale tuua näidend magistri elust, 1911. a. ilmus ka 
Alois Jiräseki draama samal teemal. Nende aluseks olid kodanliku ajaloolase F. 
Palacky kontseptsioonid. Nõnda ei leidnudki mainitud suur teema enne rahvavõimu 
kehtestamist väärilist kujutamist tšehhi kirjanduses. 

1948. aastal avanesid tšehhi kirjandusele uued perspektiivid. Tuntud tšehhi 
kaasaegne kirjanik Miloš V. Kratochvil asus Jan Husist romaani looma. 

Niisuguseks tähtsaks ülesandeks on raske veel parema ettevalmistusega autorit 
leida. Miloš Väclav Kratochvil (sünd. 6. jaanuaril 

1904) pärines ajaloolase-arhivaari perekonnast ja otsustas juba keskkooliõpilasena 
oma isa jälgedesse astuda. Ta lõpetas Praha ülikooli ajaloofakulteedi ja spetsiaalse 
arhiivinduskooli. Viisteist aastat töötas ta Praha linnaarhiivis, uuris põhjalikult 
hussiitliku liikumise ajalugu ja avaldas mitu teaduslikku tööd. 

Kirjanduslikku tegevust alustas M. V. Kratochvil 1938. aastal novellikoguga 
«Eksirännak». Sellele järgnesid romaanid «Üksik löömamees» (1941) ja «Kuningas 
tõmbab särgi selga» (1945). Nende romaanide peategelasi — üksikut kondotjeeri ja 
kuningas Väclav TV-t — kujutab kirjanik sisemiselt lõhestatud indiviididena, kes on 
vastuolus oma ajaga või langevad selle ohvriks. 

Pärast Tšehhoslovakkia vabastamist fašistlikust ikkest lülitus kirjanik aktiivselt 
uue, sotsialistliku kultuuri loojate ridadesse. Ta võttis osa oma rahva mineviku 
ümberhindamisest marksistliku ajalookäsituse positsioonidelt, hakkas hoopis teisiti 
mõistma isiku osa ajaloos. Selle uue ajaloomõistmise seisukohalt ongi ta kirjutanud 
oma hussiitide triloogia («Tõrvik» — 1950, «Magister Jan» — 1951 ja «Hussiidid» 
— 1955), mille kaks esimest raamatut käsitlevad Jan Husi elu ja võitlust, viimane 
köide aga ülestõusnud rahva võitu võõraste vägivallavalitsejate üle. Samuti pärinevad 
Kratochvili sulest Jan Husi ning viimase suurte järglaste Jan Zižka ja Jan Zelivsky 
biograafiad. Koos režissöör O. Vavraga kirjutas ta stsenaariumid filmidele «Jan Hus», 
«Jan Zižka» ja «Kõikide vastu». Neid filme on näinud ka eesti kinokülastajad. Lastele 
on kirjanik kirjutanud «Hussiitide kroonika». Noorte tõeliseks lemmikraamatuks on 
aga kujunenud Kratochvili romaan «Jan Korneliuse imetlusväärsed juhtumused ja 
seiklused» (1954), mis on Tšehhoslovakkias ilmunud mitmes trükis ja leidnud 
tõlgetena tee ka väljapoole kirjaniku kodumaad. 

Kirjaniku viimased pikemad jutustused «Veronika» (1956) ja «Komödiant» 
(1962) kujutavad kunstnike ja kunsti saatust Kolmekümneaastase sõja süngel taustal. 


Ühtlasi kinnitavad need, et Kratochvili talent sisaldab veel senitundmatuid reserve, 
mis lasevad sellelt tšehhi ajaloolise proosa meistrilt veel paljutki oodata. 

Kratochvili romaanid «Magister Jan» ja «Tõrvik» kuuluvad silmapaistvate teoste 
hulka tšehhi kaasaegses proosas. Esmakordselt tšehhi belletristikas on siin kujutatud 
Jan Husi ajaloolises tõepärasuses kui sotsiaalset reformaatorit ja kohkumatut võitlejat 
kiriku despotismi vastu. Et viimane osutus ka feodaalse korra vägevaks toeks, siis 
kõigutas Hus oma õpetusega tegelikult kogu tolleaegse ühiskonna alussambaid. Just 
selles seisab Husi ja Kons-tanzi kontsiili vahelise konflikti olemus, kuid selles seisab 
ka Husi elu ja võitluse suurus ning progressiivsus. 

Kratochvili teos tšehhi rahvuskangelasest on oma loomult täiesti uut tuupi 
ajalooline romaan, mis baseerub marksistlikul ajalookäsitusel. Sellest tulenevalt avab 
autor teose käigus lugejale need põhilised tegurid ja vastuolud, mis määrasid ajastu 
ilme, mis sundisid isegi nii tugevaid ning näiliselt sõltumatuid võimumehi nagu 
Rooma kuningas Sigismund või paavst Johannes XXIII tegutsema ikkagi ainult oma 
klassi huvides. Väga õpetlik on jälgida Sigis-mundi ja paavsti võitlust Konstanzi 
kontsiilil. Väliselt paistab, et tegemist on kahe surmavaenlasega (nõnda on kodanlikud 
ajaloolased asja sageli serveerinudki), tõeliselt aga on mõlemad ühte 

467 

moodi huvitatud kehtiva feodaalse korra kindlustamisest. «Printsipiaalne 
vastuolu» seisab ainult selles, kumb neist selles ühiskondlikus korras esimest viiulit 
mängib. Niipea kui paavst on kaotanud, pole «vastuolust» enam jälgegi järele jäänud. 
Meenutagem, et kontsiil resümeeris paavst Johannes XXIII vastu tõstetud süüdistused 
loendamatutes kuritegudes järgmiselt: «Ta on kehastunud saatan.» Sellest õigest 
otsusest hoolimata juhtus temaga ainult nii palju, et ta tagandati paavstitroonilt ja 
nimetati uuesti kardinal Baltazar Cossaks. Kardinalide kolleegiumi kõige auväärsema 
liikmena elas ta oma surmani 1419. aastal ühes Firenze kaunis lossis. Talle korraldati 
uhked matused. «Saatan» Hus aga saadeti tuleriidale, sest temas nähti õigusega nende 
rõhutud klasside esindajat, kes olid vaenulikud feodaalsele korrale. 

Või võtame teise näite: pankur Windecke ja pankur Ammerisi kohtumine. Üks on 
sakslane, teine itaallane, üks finantseerib Sigismundi, teine paavsti. Näiliselt jälle 
vaenulikesse leeridesse kuuluvad mehed, tegelikult aga kujuneva kodanluse esindajad, 
kes ühiste majanduslike huvide tõttu ka kiiresti ühise keele leiavad. Tuleb ju 
Windecke Ammerisiga kokku leppima, kui suure osa kuludest kannavad Itaalia 
pankurid, et aidata paavsti põgenenemise korral Sigismundil kontsiili lagunemist ära 
hoida. «Mässaja» Hus aga segab edukat äritegemist ja tema suhtes pole pankuritel 
samuti lahkarvamusi: kas tuleriidale või eluks ajaks vangi. Igatahes — teelt ära! 

Toodud näited illustreerivad Kratochvili meetodit uue ajaloolise romaani 
loomisel. Üksikisikud on oma klassi tüüpilised esindajad, kelle tegutsemist ei määra 
«sõltumatu tahe», «jumala sõrm» või muu selletaoline kattevari, vaid ühiskondlik- 
majanduslikud tegurid. Seejuures on kirjanik andnud kõik selle kunstiliste kujude ja 
sündmustiku kaudu, maalides lugejale niimoodi tõetruu pildi Euroopa XV sajandi 
alguse ühiskonnast. 

Romaani lehekülgedel annab Kratochvil läbilõike tolleaegselt feodaalsest 
hierarhiast, mille tipus asuvad tahtejõuetu kuningas Väclav IV ja tema võimuahne 
ning reetlik vend Sigismund, kõige alumisel redelipulgal aga seisavad maa- ja 
linnakehvikud, tulevased hussiidid. Nende äärmuste vahel paiknevad aadlikud Chlumi 
Jan, Dübä Väclav, Lažani Lefl, Tirooli hertsog Friedrich, kaupmees Runtinger, 
pankurid Windecke ja Ammerisi, kurtisaan Olympie, rüütel-luuletaja Wolkenstein, 
kõrtsmik Türli jt. 


Kõige õnnestunumad on siiski vaimulike kujud. Mereröövlist paavst Johannes 
XXIII, kiskjalik fanaatik kardinal d'Ailly, intrigaan Zabarella, reetur Päleš, nuhk 
Protiva — kõigi nende iseloomustamiseks on kirjanik leidnud värvikaid detaile. 

Kõik need isikud grupeeruvad romaanis Husi kui peategelase ümber, mõjutavad 
üht- või teistviisi tema saatuse kujunemist. Kõige räpasemat osa Husi hävitamises 
etendasid katoliku vaimulikud, kelle tegevuse tõetruu kujutamine muudab Kratochvili 
romaani ühtlasi ka tugevaks antiklerikaalseks teoseks. 

Katoliku kirik on sajandeid mustanud Husi elu ja tegevust, püüdnud magistri 
mälestust tšehhi rahva südamest kustutada. Veel 1925. aastal, kui tšehhi kodanlus 
tahtis Husi 510. surma-aastapäeva ulatusliku tähistamisega rahva «sõpra» etendada, 
kuulutas paavst selle Vatikani-vastaseks teoks ja kutsus oma nuntsiuse 
Prahast 

ära. Katoliku kiriku käsituses on Hus ketser ning mässaja, kes pooldas vägivalla 
kasutamist rahva rõhujate vastu. Kratochvili loodud Husis aga näeme tulist 
rahvatribuuni, tõelist rahvuskangelast. 

Hoolimata teose traagilisest lõpust, jääb lugejas kõlama Husi elust ja võitlusest 
õhkuv mehine ning vaimustav kangelaslikkus, mida nii tabavalt on iseloomustanud 
teine suur humanist, Erasmus Rotterdamist, kellele kuuluvad sõnad: «Ta hävitati, kuid 
teda ei võidetud!» 

